
Naujos dvasios skleidėjas 
PRATARMĖ 


Kunigas, mokytojas, teologijos profesorius, rašytojas, kalinys, 
veikėjas, dvasios vadas, jaunimo auklėtojas. 

Tai plataus masto dinamiškas asmuo, ėjęs per lietuviškąjį 
gyvenimą Lietuvoje ir išeivijoje, palikęs ryškius pėdsakus dau- 
gelyje sričių. Tie pėdsakai, kad ir nepilnai, atsispindi šiame 
rinkinyje. 

Tarp visų jo pėdsakų ryškėja pagrindinė savybė - naujos, 
dinamiškos dvasios skleidėjas. Tai būdinga gija visame jo gy- 
venime. 

Jau studijų metais Kauno kunigų seminarijoje ir Vytauto 
Didžiojo universiteto Teologijos-filosofijos fakultete Stasys Yla 
reiškėsi kaip nerimo apimtas žmogus, kuriam rūpėjo ne tiek 
savoji, asmeninė ateitis, kiek visos Lietuvos dvasinis veidas. 
Taigi pačioje savo jaunystėje domėjosi krikščionybės skelbia- 
mais idealais, kurie savitu pavidalu turi būti įgyvendinti lie- 
tuvių visuomenėje. Iš to rūpesčio gimė pirmoji jo knygelė „Pa- 
siryžėliai ir laimėtojai“. Jame autorius ryškiais pavyzdžiais 
atskleidė konkrečias galimybes įdiegti visuomenėje Evangeli- 
jos tiesas bei vertybes. 

Tapęs kunigu, mokytoju ir teologijos dėstytoju Vytauto 
Didžiojo universiteto Teologijos-filosofijos fakultete, dar la- 
biau išryškino savo užmojį pasukti nauju keliu, vedančiu į Lie- 
tuvos krikščioniškojo gyvenimo atnaujinimą, pagilinimą, pa- 
kėlimą į aukštesnę pakopą. Jam, kilusiam iš kaimo, buvo aišku, 
kad krikščionių tikėjimas liaudyje buvo giliai įsišaknijęs, plakė 
nuoširdaus maldingumo ritmu, bet stokojo intelektinio pagrįs- 


tumo, platesnio žvilgsnio. Einanti mokslus jaunuomenė, su- 
sidūrusi su mokslo ir kultūros pasauliu, jautė, kad iš kaimo 
atsineštas tikėjimas yra lyg ir žemesnio lygmens, sunkiai dera 
su sparčiai kylančia krašto kultūra. Naujajai šviesuomenei 
reikėjo stipresnio turinio iš krikščionybės centrų. 

Tą poreikį kun. Yla jautė labai ryškiai ir stengėsi veikti 
atitinkama linkme, juolab kad tai buvo laiko ženklas, kurį ma- 
tė ir naujoji laisvos Lietuvos visuomenė, mažai ar visai nepaty- 
rusi carinio rusų valdymo bei lenkiškosios įtakos religiniame 
krašto gyvenime. 

Būsimiems kunigams dėstydamas sielovadinę teologiją, 
kun. Yla visas savo paskaitas orientavo minėta linkme. Tai 
buvo naujas posūkis, kurio nesuprato vyresnio amžiaus tos 
pačios seminarijos dėstytojai ir net Kauno kurijos pareigūnai. 
Kai kurie klierikai naująjį dėstytoją skųsdavo vadovybei. Tai 
skaudino kun. Ylą, bet naujosios jo linkmės nepakeitė. Jis tęsė 
ją su dar didesniu ryžtu, jausdamas stiprią atramą ne tik tarp 
jaunų savo studentų, bet ir plačioje visuomenėje. 

Prie naujosios linkmės stiprėjimo prisidėjo ir naujojo dės- 
tytojo mokslinės kelionės į Prancūziją ir Belgiją, kur anuomet 
reiškėsi atgimstančios katalikybės sąjūdžiai. 

Grįžęs iš kelionių, naująją savo linkmę paskaitomis bei 
straipsniais spaudoje diegė ne tik savo studentams, bet ir vi- 
suomenei. Nuolat kalbėjo ir rašė apie dabarties žmogų-lietu- 
vį, jo išsilavinimą, jo dvasinius poreikius, jo religinius ieško- 
jimus, jo pastangas pakilti iš Kaudinio tikėjimo į vakarietiško 
lygio gilesnio turinio krikščionybę. Tokios idėjos rado gyvą 
atgarsį jaunuomenėje, ypač tarp tų tautiečių, kurie buvo dau- 
giau ar mažiau išsimokslinę vakarietiškoje kultūroje. 

Naujos idėjos sužadino iniciatyvą pradėti leisti naujo tipo 
religinio turinio žurnalą. Jo kūrėjai buvo kun. Yla, buvęs „Šal- 
tinio“ redaktorius Kazimieras Čibiras ir šių eilučių autorius. 
Per keletą posėdžių kun. Ylos bute buvo aptarti naujo žurnalo 


metmenys, sudarytas projektas ir perduotas susipažinti įta- 
kingiems naujos kartos profesoriams Antanui Maceinai, Juo- 
zui Ambrazevičiui, Zenonui Ivinskiui ir kt. 

Belaukiant projekto įgyvendinimo, atsitiko nelauktas da- 
lykas - tuometinė Lietuvos vyriausybė uždarė krikščionių 
demokratų dienraštį „Rytą“. Minėta mokslininkų grupė, su- 
sipažinusi su naujojo Žurnalo projektu bei leidybos galimy- 
bėmis, nutarė imtis didesnio dalyko - vietoje uždaryto „Ryto“ 
pradėjo leisti naują dienraštį. Buvo kreiptasi į „Ryto“ redakto- 
rių dr. Leoną Bistrą bei kitus pareigūnus ir gautas jų pritari- 
mas. Taip atsirado naujas dienraštis „XX Amžius“, susilaukęs 
didelio pasisekimo. 

Pažymėtina, kad šis dienraštis ir buvo naujosios dvasios 
proveržis, dėl kurio sielojosi kun. Yla. Jis buvo to dienraščio 
redakcinio kolektyvo narys kelių stiprių vienminčių būryje. 

Atūžusi sovietinė okupacija sugriovė naujuosius užmojus. 
„XX Amžiaus“ darbuotojai, jausdami kylančią grėsmę, pasi- 
traukė į Vokietiją, kur kun. Yla darbavosi kaip sielovadininkas. 
Kilus Antrajam pasauliniam karui, nubloškusiam sovietinės 
pajėgas į rytus, kun. Yla grįžo Lietuvon ir tęsė pamėgtąjį savo 
darbą kaip dėstytojas kunigų seminarijoje. 

Kilus Lietuvos rezistencijos sankirčiui su okupacine vo- 
kiečių valdžia, kelios dešimtys lietuvių veikėjų bei iškiles- 
nių žmonių buvo suimti ir išgabenti į koncentracijos stovyklą 
Stutthofe (Vokietijoje). Ten visi buvo žiauriai kankinami. Yla 
dvasiškai nepalūžo ir net stiprino kitus savo tauriu elgesiu 
bei žodžiu. Ten jis kūrė maldas, susietas su tenykštėmis kan- 
čiomis, o vakarais skaitė jas savo barako gyventojams. Tose 
maldose irgi atsispindėjo naujoji dvasia, parodžiusi, kad mal- 
da yra ne tiktai išmokti poteriai, bet ir laisva sielos kalba su 
Dievu. Barako gyventojai klausėsi tų maldų ir stebėjosi jų kū- 
rybiškumu. Ne vienam jų tai buvo naujas dalykas. 

Drauge kentėdamas su kitais tautiečiais, kun. Yla įdėmiai 

stebėjo tenykštį gyvenimą, o išėjęs į laisvę savo išgyvenimus 
aprašė knygoje „Žvėrys ir žmonės dievų miške“. Taijaudinan- 
tys kunigo ir psichologo nutapyti žmonių paveikslai, kuriuo- 
se atsispindi ir pats autorius. 

Antra sovietinė Lietuvos okupacija kun. Ylą privertė vėl 
trauktis į Vakarus. Išėjęs iš kaceto pateko į Lenkiją, o iš ten odi- 
sėjiškais keliais pasiekė Vokietiją, kur rado tūkstančius tau- 
tiečių daugelyje karo pabėgėlių stovyklų. 

Rūpintis jų sielovada buvo paskirtas kan. Feliksas Ka- 
počius. Jisai subūrė grupę kunigų savo delegatūroje, kurion 
įsijungė ir kun. Yla. 

Tai buvo vienminčių sambūris, kuriame vyravo kun. Ylos 
idėjos, skleidžiamos per tuometinį religinio turinio žurnalą 
„Auka“ (jo tęsinys Amerikoje buvo „Lux Christi“). Sutelkęs 
nemažą bendradarbių būrį, pats kun. Yla jį ir redagavo. Ja- 
me buvo gvildenamos sielovados problemos, bet pagrindinis 
straipsnių tonas buvo optimistinis, skatinantis tautiečius ne- 
nusivilti, nepalūžti kartais beviltiškose būklėse, remtis krikš- 
čionišku tikėjimu. 

Pagaliau su gausia tautiečių banga kun. Yla pasiekė Ameri- 
kos krantus ir įsikūrė Putname kaip Nekaltai Pradėtosios 
Mergelės Marijos vienuolijos kapelionas. Ir čia jam rūpėjo li- 
etuvių krikščionybės formų tobulinimas, perėjimas iš liaudinio 
tikėjimo į svaresnį, sąmoningesnį, gyvesnį išpažinimą. Tos 
minties vedamas jis paruošė keletą naujo tipo maldaknygių 
su tradicinėmis ir naujomis jo paties sukurtomis maldomis. 

Gyvendamas Putname parašė knygą „Dievas sutemose“; 
joje atskleidė žymių lietuvių asmenybių išgyventas dvasines 
krizes, vedusias į didesnį religinį subrendimą. Tų konvertitų 
gyvenimo sklaidoje buvo matyti kartais skausmingas perėji- 
mas iš liaudinio į brandesnį, intelektualesnį tikėjimą. 

Bene palankiausią dirvą naujosios dvasios linkmei kun. Yla 
radojaunuomenėje, ypač tarp ateitininkų ir skautų. Apie juos 

daug rašė periodinėje spaudoje ir specialiuose leidiniuose. 
Tarp ateitininkų jis garsėjo kaip specialių kursų autorius. Tuos 
kursus kun. Yla rengdavo Dainavos stovyklavietėje (prie De- 
troito), kurion suvažiuodavo būriai jaunuomenės. Nors juose 
pasaulėžiūrines paskaitas dėstė įvairūs kviestiniai kalbėtojai, 
bet visos programos autorius buvo kun. Yla. Per daugelį metų 
jis sukūrė plačios apimties futūrologiją, kurioje buvo išdėstyti 
pagrindiniai klausimai jauno žmogaus brendimui bei ateities 
gyvenimui. Tie kursai išugdė naują kartą, suformuotą ateiti- 
ninkijos idėjų atmosferoje. 

Be idėjinių ir sielovadinių darbų, kun. Yla kūrė ir grynai 
mokslinius veikalus - filosofinius, istorinius, psichologinius, 
etnologinius. Jų visų bendras bruožas - mokslas gyvenimui, 0 
ne gyvenimas mokslui. Mokslas turi tobulinti gyvenimą, jam 
tarnauti. Dėl to jo veikalų tematika yra veidu į gyvenimą. 

Visose srityse, kuriose daugiau ar mažiau reiškėsi, kun. 
Yla buvo kūrybiškas. Net laisvesnio laiko valandomis, kai 
reikėjo atsikvėpti, pailsėti, jis ėmėsi fizinio darbo, bet tokio, 
kur galėjo reikštis kūrybinis jo polėkis. Jisai sumanė pastatyti 
Mindaugo pilaitę netoli nuo seselių vienuolyno esančiame 
miškelyje. Pats sunešiojo akmenis, pats sudėliojo ir davė archi- 
tektūrinę išvaizdą. Jis parodė, kad vis dėlto Mindaugo krikš- 
tas buvo Lietuvos krikščionybės užuomazga. 

Peržvelgus visus kun. Ylos darbus, iškyla augančio, at- 
sparaus ąžuolo įvaizdis, ąžuolo, gyvenimo audrų nugairinto, 
bet viską atlaikiusio. Tokia kun. Ylos darbų visuma. Tai pavel- 
das, kuris turėtų įsilieti į tautos gyvenimą, pasiekti jos širdį 
bei protą, ją stiprinti, turtinti ir grūdinti. 


Prel. Pranas Gaida-Gaidamavičius 
Kanada 


I. Religinio gyvenimo 
atnaujintojas 


Viešpatie, kiek kartų, įsmeigęs akis į neišmatuoja- 
mus tolius, paskęsdavau žavesy ir susimąstyme, tiek 
kartų tu prabildavai į mano širdį! Tu kėlei mane aukš- 
čiau pilkos žemės, tu tirpdei tamsius mano jausmus, 
darei mane švelnų kaip lino žiedas. 

Kaip lengva būdavo kalbėti į tave, kalbėti be žodžių, 
betų paprastų mūsų žodžių! Buvai arti manęs, ir, r0- 
dos, savo akimis tave paliesdavau, savo jausmu ap- 
čiuopdavau, savo pajauta atpažindavau. 

Viešpatie, tu buvai mano jaunystės dalis, neatski- 
riama ir nedalijama. Savo rimtimi pripildydavai dva- 
sią džiaugsmo spindulių, ir jų buvo tiek daug! 

Išklydęs iš tėviškės, sutikau šalto mūro ir slidaus 
asfalto gatves. leškojau šviesos sustingusių ženklų 
lakštuose ir ilgėjausi žaismo, sukurto žmogaus rankų. 
Mano jaunystės Dieve, pamečiau tave iš savo akių, ir 
buvau toks vienišas ir toks apleistas! 

Nūnai, o mano Džiaugsme, vėl pradedu atrasti tave. 
Kasdien, kai palydžiu tavo saulę, ir kasryt, kai pasi- 
tinku ją vėl, man rodos, tu kalbi į mane kaip kitados - 
mano jaunystės kalba. Kalbėk, o Viešpatie, kalbėk! 


Grįžtančio į Dievą malda 


Siauroji ar pilnutinė katalikybė 


IV. GYVENIMIŠKASIS KATALIKŲ PARTIKULIARIZ- 
MAS IR INTEGRALIZMAS 


Kiekvienas vienašališkas katalikų tipas yra siaurai supranta- 
mos katalikybės atstovas ir, atvirkščiai, kiekvienas plačiai su- 
prantamos katalikybės atstovas mažiau ar daugiau prisiarti- 
na prie integralinio kataliko. 


Integralinis katalikas yra sintetinio pobūdžio, nes kataliky- 
bė yra integralinė sintezė, universali savo turiniu ir pilnutinė 
savo išvystomų pajėgų atžvilgiu. 


Prof. St. Šalkauskis 


Jei katalikybė, kuri, kaip matėme, savo esme yra plačiau- 
sia ir gyvenimiškiausia, realiame gyvenime vis dėlto kartais 
reiškiasi siaurai, tai dėl to didele dalimi gali būti kaltas pačių 
katalikų gyvenimiškasis partikuliarizmas. Šis partikuliarizmas 
ne mažiau kaip teorinis kompromituoja pačią katalikybę, ją 
sukarikatūrina ir atgraso nuojos tuos, kurie jai simpatizuotų. 
Priešingai, gyvenimiškasis katalikų integralizmas, atitikdamas 
katalikybės esmę, gali, be to, labai daug patarnauti ir tinkamam 
pačios katalikybės reprezentavimui kitų atžvilgiu. 


1. Gyvenimiškojo katalikų partikuliarizmo pasireiškimai 


Katalikų partikuliarizmas gyvenimiškoje plotmėje gali reikš- 
tis labai įvairiai. Dažniausiai mes jį matome kaip vienpusišką 
atskirų katalikiškojo gyvenimo momentų pervertinimą arba 

nepakankamą vertinimą, partikuliarinį jų išsirinkimą ir išskir- 
tinį jų taikymą individualiame ar socialiniame gyvenime. 

Čia ir norime konkrečiau pavaizduoti bent dalį tokio gyve- 
nimiškojo katalikų partikuliarizmo reiškinių. 


a. Natūralizmas ir supranatūralizmas 

Yra katalikų, kurie, visa savo būtybe būdami įaugę į savo 
šeimos, profesijos, studijų ar kitus vadinamuosius žemiškus 
darbus, užmiršta esą pašaukti ir aukštesniam - antgamtiniam, 
dieviškajam gyvenimui. Moraliniu atžvilgiu tokiems žmo- 
nėms kartais nieko negali prikišti: jie geri, net pavyzdingi žmo- 
nės. Tuo atžvilgiu jie gali būti pavyzdys net ne vienam taria- 
mai antgamtiniu gyvenimu gyvenančiam žmogui. 

Tačiaujų dorovingumas tėra dažnai tik natūralus - prigimtinis. 
Savo pareigingumą, ištikimumą, tiesumą jie grindžia beveik 
išimtinai garbės - garbingumo, bendro labo ir kitais panašiais 
motyvais. Antgamtiniai - Dievo meilės ir valios - motyvai jiems 
beveik visai neegzistuoja. Su Bažnyčia irjos gyvenimu jie daž- 
niausiai tėra tik formaliai susiję. Vidinis jos gyvenimas, jos 
jutimas, dalyvavimas gyvybiniame jos funkcionavime jiems 
dažnai būna svetimas. Sakramentinį malonės gyvenimą jie 
arba visai ignoruoja, arba juo naudojasi tik rečiausiomis pro- 
gomis: kartą per metus arba dar rečiau. 

Tokie katalikai, kad ir būdami geriausių norų, vis dėlto tė- 
ra partikuliariniai katalikai, vadinasi, ne pilnutiniai. Katali- 
kiškasis gyvenimas jokiu būdu negali būti laikomas, kaip jie 
kad daro, tik siauru natūralistinės dorovės vykdymu. 

Pasitaiko katalikų gyvenime ir kitas kraštutinumas. Kai 
kurie katalikai katalikiška tenori laikyti tik tai, kas antgamtiš- 
ka. Jie nuosekliai ignoruoja viską, kas tik nėra antgamtiška ar 
bent kas tai nerodo. Natūraliai geri dalykai, jei tik nėra pa- 
ženklinti religiniais katalikybės ženklais ar motyvais, jiems 
būna blogis arba bent kažkas nekatalikiška. Toks blogis ar ne- 

katalikiškas dalykas jiems yra bet kokie pasilinksminimai, nors 
kai kurie jų būtų ir labai padorūs. Nekatalikiškas jiems atro- 
do teatro spektaklis, jeigu jis ne iš Kristaus ar šventųjų gyveni- 
mo, nors šiaipjau savo tematika ir pastatymu būtų visai geras 
ar bent nepriešingas gėriui ir tiesai. Nekatalikiškas jiems atro- 
do ir filmas, kuriam stinga maldingų vaizdų, nors visu turiniu, 
idėja ir pastatymo dvasia skelbtų tiesą, gėrį ir grožį. 
Perdėtu, vienpusišku supranatūralizmu jie susiaurina pa- 
čią katalikybę, nes ignoruoja natūraliąją religiją ir dorovę, kuria 
katalikybė kaip tik remiasi. Šitokiu partikuliarizmu jie taip pat 
griauna principą, katalikybės laikomą labai svarbiu, būtent - 
kad malonė (antgamtinė vertybė) remiasi prigimtimi. 
Vienpusišku antgamtinio elemento pabrėžimu jie visai be 
pagrindo nuo katalikybės atbaido tuos, kurie kartais norėtų 
naudotis ir natūraliai geromis arba indiferentiškomis gyveni- 
mo vertybėmis. 
Dar daugiau: kreipdami dėmesį tik į antgamtį ir ignoruoda- 
mi prigimtį, jie daro didelę žalą ir sau patiems, savo paskirčiai, 
nes užmiršta plėtoti savo pačių prigimtąsias galias ir dažnai 
pasidaro kažkokios keistos būtybės. Argi iš tikro nekeista, kad 
besistengdami kontempliuoti Dievą kaip Meilę, jie dažnai už- 
miršta būti meilūs Dievo vaikams - kiHems Žmonėms; tarda- 
miesi gyveną Dievu, kaip aukščiausiu Grožiu, jie dažnai nepasi- 
rūpina tinkamai gražiai sutvarkyti savo pačių, savo namų, savo 
bažnyčios išorės; bijodami prarasti antgamtinį gyvenimą, jie 
dažnai užkasa po žeme savo turtingus prigimtinius talentus. 
Suprantama, ir tokie katalikai savo gyvenimu jokiu būdu 
nereprezentuoja pilnutinės katalikybės. Jie yra tokie pat iš 
dalies katalikai, kaip ir pirmieji. 


b. Formalizmas ir beformiškumas 
Kita gyvenimiškojo katalikų partikuliarizmo pasireiškimų 
pora - tai formalizmas ir beformiškumas. 


18 


Formalizmo kupini katalikai nusigręžia nuo vidaus į išo- 
Tę, nuo dvasios į raidę, nuo turinio prie formos. Suformalintas 
katalikiškasis gyvenimas darosi panašus į užsukto mecha- 
nizmo veikimą. Iš paviršiaus toks gyvenimas gali sudaryti net 
labai gerą įspūdį - visos katalikiškumo formos išlaikytos, visi 
katalikiškojo gyvenimo darbai, pareigos atliekamos. Tik gi- 
liau įsižiūrėjus, galima pastebėti, kad jam trūksta katalikiš- 
kosios gyvybės ir šilumos ir kad jis neneša vaisių. Šitokia kata- 
likybė gražiai gyvuoja ir veikia tik labai ribotą laiką, kaip ir 
užsuktas mechanizmas. Nedaug laiko tepraeina, kol joje pra- 
deda reikštis smulkesni ar stambesni trūkumai, tai šis, tai tas 
ima girgždėti, klibėti ir vieną dieną ją ištinka dalinis ar visuo- 
tinis paralyžius. Taip ir atsiranda krikštytų nekrikščionių - 
nekatalikų iš vadinamųjų katalikiškų kraštų, atspindinčių tik 
katalikybės griuvėsius. 

Asmeniniame gyvenime įsigalėjęs formalizmas virsta hi- 
pokrizija (veidmainyste), o pradėjęs reikštis viešajame, saky- 
sime, tam tikrų institucijų gyvenime, virsta biurokratizmu. 
Tačiau nei hipokrizija, nei biurokratizmas nėra tikrosios ka- 
talikybės reiškiniai. Ir apskritai „katalikiškasis“ formalizmas 
yra daugiau panašus į judaizmą, kaip formos bei raidės re- 
ligiją, o ne į pačią katalikybę. 

Nemažiau nekatalikiškas yra ir per didelis atsigręžimas į 
turinį, tik jo vieno paisymas. Katalikų gyvenimas, jei jis būtų 
maitinamas tik turinio ir gaivinamas tik dvasios, o visai nesi- 
reikštų išoriniu būdu, irgi nebūtų pilnas. Jam kažko trūktų. 
Jis primintų gyvenimą nebylio, kuris galvoja, jaučia, išgyvena, 
bet nekalba, savo galvosenos ir išgyvenimų neapreiškia, ne- 
apipavidalina. Maža to, tai būtų kažkoks paralitiko gyveni- 
mas, viduje išgyvenamas, bet iš išorės nepastebimas. 

Tokia tik išgyvento turinio, bet be formos, neįsiforminusi 
realiame asmens, šeimos, profesijos, aplinkos gyvenime katali- 
kybė būtų kažkokia nereali. Tai būtų daugiau idėjų pasaulio, 


19 


taigi platoniška katalikybė arba kažkuo panaši į protestantų 
vadinamąjį religinį idealizmą (kvietizmą) bei dvasios krikš- 
čionybę. Suprantama, ir toks partikuliarinis katalikiškojo gyve- 
nimo supratimas nevadintinas pilnutiniu ir tikru katalikišku 
gyvenimu. 


c. Rigorizmas ir laksizmas 

Formalizmui ir beformiškumui tam tikra prasme artimi ri- 
gorizmas ir laksizmas. Kiek pirmieji gali reikštis daugiau religi- 
niame katalikų gyvenime, tiek antrieji - daugiau moraliniame. 

Rigorizmas - tai pedantiškas ir raidiškas moralės dėsnių, 
socialinių nuostatų, teisės paragrafų vykdymas savo ir kitų 
gyvenime. Rigoristas katalikas nesigilina į visų nuostatų bei 
dėsnių dvasią, taip pat į savo ir ypač kitų, kuriems tie dėsniai 
taikomi, individualų nusiteikimą, pajėgumą, intencijas. Jei toks 
rigoristas saugo moralės ir teisės nuostatas, tai jis savo parei- 
gą atliks ne kaip pedagogas psichologas, bet kaip teisėjas val- 
dininkas. Įsijausti į Žmogų, jį suprasti ir bandyti palenkti iš 
vidaus, paveikti jį motyvais jam bus visai svetima. Moralumo 
ar disciplinuotumo apraiškas jis tevertins vien atsižvelgdamas 
į išorinį principų bei paragrafų taikymą. Vidiniai nusiteikimai, 
ypačsąmoningumas ir valingumas, jo beveik visai nedomins. 

Toks tik objektyvių moralumo bei teisės normų taikymas 
gyvenime arba vertinimas tik pagal jas dažnai tampa ne tik 
nepsichologiškas, bet ir šaltai beširdiškas, net neteisingas, bent 
ta prasme, kad jis dažnai neatitinka tikrosios žmogaus vidi- 
nės būties. Katalikybė, paisydama ir gerbdama individualios 
žmogaus sąžinės sprendimą, negali laikyti visai teisingu, o kar- 
tuir katalikišku dalyku vertinimą žmogaus veiksmų tik pagal 
objektyvų teisės bei moralės normų vykdymą. 

Partikuliarinis yra ir „katalikiškasis“ laksizmas, visokį teisės, 
moralės ir kitokių nuostatų laužymą linkęs pateisinti žmogiš- 
ku silpnumu, blogomis aplinkybėmis ir pan. Šitokio laksizmo 

atstovai katalikai visur tetaiko tik aukščiausio gailestingumo, 
atlaidumo mastą. Jie ir patį Dievą, nekalbantjau apie Bažnyčią, 
bando „palenkti“ savo pusėn: Jis jiems tėra tik vienas gailestin- 
gumas, panašiai kaip ir Bažnyčia jiems atrodo vien tik gailes- 
tingoji motina; ne kam kitam juk, anot jų, įsteigta joje ir išpa- 
žinties institucija. Jeigu tokiems laksistams yra patikėtos aukš- 
tesnės vietos, tai jie, užuot taikę teisingumą ir gailestingumą 
ir dėl to, užuot kartais įspėję ir pabaudę, tik padeda geriau 
nuslėpti ar net pridengti patį nusikaltimą. 

Perdėtas gailestingumas ir laksistinis savo ir kitų gyveni- 
mo tvarkymas dažnai virsta negailestingu savęs ir kitų žudy- 
mu ir naikinimu. Perdėtai nuolaidūs, beveik besąlygiški at- 
skirų individų bei bendruomenių dispensavimai - atleidimai 
nuo kai kurių prievolių - padaro katalikus per daug gležnus 
ir paruošia kelią plačiajai laksizmo invazijai į individualyjį ir 
viešąjį katalikų gyvenimą. Beatodairiškas įvairių papiktinimų 
toleravimas, kai kurių silpnybių dangstymas moraline gang- 
rena gali užkrėsti ir plačiąsias katalikų mases. 


d. Dirbtinumas ir naivumas 

„Katalikiškuoju“ dirbtinumu mes vadiname katalikišku- 
mą, nepasižymintį nuoširdumu ir gera valia. Dirbtinį katali- 
ką gali pažinti iš jo perdėto uolumo reikšti savo ir neigti arba 
bent mažinti kitų katalikiškumą. Toks katalikas katalikybe 
gyvena ne sau, bet kitiems - kad kiti matytų ir žinotų, o katali- 
kiškąjį darbą dirba ne dėl to, kad tai yra jo garbinga teisė ir 
pareiga, bet kad kitų akyse tai padeda įsigyti tam tikro orumo, 
kuris reikalingas siekti kitiems - asmeniniams tikslams. Šitie 
tikslai dažniausiai būna: noras padaryti karjerą, iškilti į pirmą- 
sias vietas, gauti gerą tarnybą, išgarsėti. Siekdamas šių tikslų, 
jis iš anksto suinteresuotas tapti žinomesniu. Savo katalikiš- 
kumui bei katalikiškam veiklumui išgarsinti panaudoja spau- 
dos žmones, o jei tokių nesuranda, tai pats griebiasi plunks- 

nos ir, pseudonimais prisidengęs, pats sau rašo ditirambus. 

Šitokio „katalikiško“ dirbtinumo reiškinių katalikų gyve- 
nime atsiranda ypač tada, kai katalikai turi stipresnės įtakos 
politiniame, socialiniame-ekonominiame ar kultūriniame gy- 
venime. Suprantama, dirbtinis katalikiškumas nė iš tolo negali 
būti laikomas panašiu į tikrąjį katalikiškumą. Veikiau tai blogiau- 
siu būdu iškreiptas katalikiškumas, nes jis virsta fariziejizmu 
ir kažkuo panašus į simoniją - prekiavimu šventais dalykais. 

Pilnutiniam katalikiškumui svetimas ir „katalikiškasis“ nai- 
vumas. Naiviam katalikui, tiesa, negalima prikišti nuoširdumo 
it geros valios stokos. Tačiau jam trūksta ko kita, būtent - pilno 
katalikybės ir katalikiškojo gyvenimo pažinimo, ypač savaran- 
kiškų sprendimų ir veikimo. Naivusis katalikas, giliau nepa- 
žindamas katalikiškojo gyvenimo esmės, aklai laikosi pavel- 
dėtų, dažnai antraeilių katalikiškojo gyvenimo formų. Smulk- 
menos jam virsta beveik esminiais dalykais, ir jų jis šventai 
laikosi. Ypač jam būdingas nesugebėjimas savarankiškai kur- 
ti savo paties individualųjį katalikiškąjį gyvenimą ir vadovauti 
kitų gyvenimui - ką nors auklėti. 

Savo paties gyvenimą jis paprastai kuria imituodamas vie- 
ną ar kitą įtakingesnį asmenį. Tai daro labai detaliai ir, žinoma, 
beveik visuomet išoriškai. Kartais, tiesa, jis parodo tiek sava- 
rankiškumo, kad iš įvairių atskirų asmenų gyvenimo sugeba 
išlupti atskiras formas ir jas mechaniškai perimti. Kitiems va- 
dovaudamas, jis remiasi ne savo paties vidiniu nusistatymu, 
bet įtakingesnių ir apsukresnių žmonių patarimais ar suges- 
tijomis. Reikia pasakyti, kad tokius auklėtojus ar vadus ypač 
mėgsta vedžioti už nosies įvairūs karjeristai ar intrigantai, 
kreipdami jų valią savo interesų pusėn. 

„Katalikiško“ naivumo priežastis yra dvasinis nesubren- 
dimas. 

Nelaimė tai katalikų visuomenei ar institucijai, kuriai va- 
dovauja tokie nesubrendėliai. Remdamiesi labiau impulsais, 

nuotaikomis, o kai kada ir labai naiviomis ambicijomis, įno- 
riais, jie pridaro galybes klaidų, sulaužo asmenybes, užuot jas 
ugdę, suskaldo į frontus bei sroves pačią savo instituciją ar visą 
katalikų visuomenę. Tokie žmonės nemažiau kompromituoja 
pačią katalikybę, kaip ir savanaudžiai, reklaminiai, taigi dirbti- 
niai katalikų veikėjai. 


e. Liberalizmas ir autoritetizmas 

Katalikų gyvenime neretai pasitaiko partikuliarizmo ver- 
tinant autoritetą ir laisvę. Kai kurie katalikai asmeniniame ar 
visuomeniniame gyvenime kartais laikosi liberalistinio prin- 
cipo, būtent nepripažinti jokio autoriteto ir jo normų. Aukš- 
čiausias autoritetas jiems yra jų pačių protas ir sąžinė. Niekas 
kitas - kad ir kas jis būtų, net pats popiežius - neturi kištis į 
privatų jo paties ar jojo šeimos, profesijos moralinį ar religinį 
gyvenimą. Negalima jam įsakyti tikėti ar netikėti, dogmatiškų 
būtinumu apriboti jo tikėjimo sritį; tik jis pats visiškai laisvai, 
pagal savo nuožiūrą gali pasirinkti tikėti iš to, kas jam pateikia- 
ma kaip tikėtina. Moralės srityje jis bus linkęs nepasitikėti 
autoritetingais Bažnyčios reikalavimais dėl to, kad tai dažnai 
paliečia subjektyvius, kartais savanaudiškus jo asmens, šei- 
mos, profesijos interesus, kurių jis nusistatęs neišsižadėti. Vi- 
suomeniniame gyvenime ir ypač veikloje jis paisys tik tokio 
autoriteto, kuris turi subjektyvaus autoritetingumo preroga- 
tyvas - bus stipraus charakterio, turės didelę dvasinę įtaką, 
didelę personalinę reikšmę. 

Suprantama, toks nusistatymas autoriteto atžvilgiu negali 
būti laikomas katalikiškai platus. Nei katalikiškasis tikėjimas, 
nei disciplina, net nei katalikiškoji sielovada negali apsieiti be 
autoriteto. Katalikiško platumo požymiu negali būti laikomas 
ir perdėtas autoriteto iškėlimas bei vergiškas jam lankstyma- 
sis ar tokio lankstymosi reikalavimas. Vienpusiškas autorite- 
to iškėlimas gali reikštis visišku išsižadėjimu savo laisvės ir 

iniciatyvos autoriteto naudai ar pačių autoritetų pasikėsi- 
nimais užgniaužti kitų laisvę. Paprastai niekur netrūksta tokių 
katalikų, kurie viską norėtų pajungti autoritetų valiai. Šita 
valia, anot jų, turi išspręsti visas, ypač visuomenines, katalikų 
problemas; ji turi net detalizuoti visus viešojo katalikų gyve- 
nimo ir veikimo punktus. Tik iš autoriteto tegali kilti bet kokia 
iniciatyva, ir dejuojama, rankos nuleidžiamos, jei tokia inicia- 
tyva kartais nepasireiškia. Autoritetams, o ne kam kitam nori- 
ma priskirti ir visą atsakomybę už viso viešojo katalikų gyveni- 
mo negeroves ar nesėkmę. Perdėto autoritetizmo šalininkai 
mėgsta dažnai per daug remtis asmenine autoritetų valia ir, 
ypač arčiau autoritetų esantieji, mechaniškai ją vykdyti ar ja 
operuoti. Net paprastus autoritetų pageidavimus jie priima 
aklai, nedrįsdami dėl jų net diskutuoti ar labiau išsiaiškinti. 

Kartais, tiesa, ir patys autoritetai gali per daug bandyti rem- 
tis asmenine savo valia pagal principą: sic jubeo, sic volostat 
pro ratione voluntas. Pagarbą autoritetui ar jo vertinimą jie kar- 
tais susigundo matuoti sugebėjimu lankstytis, pataikauti. Jei 
kas, šlykštėdamasis žemu servilizmu, savo pagarbą autorite- 
tui imtų reikšti labiau išvidiniu būdu, dažnai liks nesuprastas 
arba blogai suprastas. Ilgiau vergiją išgyvenusiuose kraštuo- 
se serviliškas autoritetizmas visuomet gali labiau pasireikšti. 
Kai kada ir kai kurjis gali sudaryti tokią atmosferą, kai geriau 
bręsti manekenams, o ne asmenybėms. 

Suprantama, toks autoriteto pervertinimas yra nekatalikiš- 
kas. Jei Dievas paliko žmogui laisvą valią, jei Bažnyčia kovoja 
dėl žmogaus sąžinės laisvės, net dėl asmens laisvės, tai niekas 
iš katalikų negali, remdamasis katalikybe, skelbti ar vykdyti 
servilišką autoritetizmą. 


f. Laicizmas ir hierarchizmas 
Katalikų gyvenime neretai partikuliariškai suvokiami hie- 
rarchijos (dvasininkijos) ir laikato (pasauliečių) santykiai. 

Vieni katalikai mano, kad hierarchija gali sau tvarkytis kaip 
jai patinka tik savo viduje ir pačiose bažnyčiose. Ji neturi kištis 
į visą kitą, atseit nebažnytinį katalikų gyvenimą. Visa tai turi 
būti palikta tik pasauliečiams, jų Žiniai. Taigi hierarchijos in- 
tervencijai nesą vietos šeimos, mokyklų, spaudos srityse, pro- 
fesinio, kultūrinio, ypač politinio darbo bare. Pasauliečiai čia 
tvarkosi visai savarankiškai, vien savo pačių nuožiūra, žodžiu, 
taip, kaip jiems patinka. Bet kokią hierarchijos intervenciją 
šiose srityse jie laiko neleistinu klero kišimusi ne į savo vietą 
ir tai vadina klerikalizmu, su kuriuo esą reikia kovoti (anti- 
klerikalizmas). Tad perdėtas laicizmas beveik būtinai sukelia 
antiklerikalizmą, suskaldantį hierarchiją ir laikatą - pagrindi- 
nius ir būtinus katalikybės organus. 

Kitas kraštutinumas - tai visos katalikiškojo gyvenimo ini- 
ciatyvos ir atsakomybės perleidimas tik į hierarchijos rankas. 
Tik hierarchija teturi teisę vykdyti pagrindines Bažnyčios 
funkcijas: pašventinimo, mokymo, vadovavimo ir valdymo. 
Pasauliečiai tegali būti tik pašventinamieji, mokomieji, vado- 
vaujamieji ir valdomieji. Ji (hierarchija) turinti vadovauti visam 
katalikiškajam gyvenimui, duoti pasauliečiams direktyvas vi- 
s0se gyvenimo srityse, nes tikji teturinti paties vyriausiojo kata- 
likybės Šefo įgaliojimus. Apie tam tikrą pasauliečių savaran- 
kiškumą bent kai kuriose katalikiškojo gyvenimo (šeimos, pro- 
fesijos, politikos ir kt.) srityse kartais nenorima nė kalbėti. Kai 
kurie dvasininkai visai neskiria savo dėmesio ir reikšmės pa- 
sauliečių kunigystei, kuri dabar vėl ypač iškeliama ir kuri jiems 
duoda teisę prisiimti tam tikrą kunigiškų funkcijų dalį. 

Į dvasininkijos gyvenimo reikalus apskritai joks pasaulietis 
neturi kištis. Tai luomas, kaip sakoma, panašus į kitus luomus, 
sakysime, karininkų luomą, kuris pats vienas sprendžia savo 
reikalus. Ir apskritai kam pasauliečiams sielotis dėl kunigų 
problemų arjų gyvenimo: težiūri jie, kaip kunigai moko, o ne 
kaip gyvena. Hierarchiją norima padaryti kaip ypatinga, išim- 

tinių teisių depozitore ir savotiškai uždara katalikybės klase, 
kasta. Toks hierarchijos vaidmens supratimas yra klerokra- 
tiškas. Klerokratija, aišku, negali būti laikoma katalikišku da- 
lyku, kaip ir tariamas antiklerikalizmas. 


g. Individualizmas ir kolektyvizmas 

Tarp katalikų pasitaiko individualistų ir kolektyvistų. 
Pirmiesiems katalikybė - individuali religija. Tokios sociali- 
nės, bendruomeninės katalikų institucijos - parapijos, brolijos, 
organizacijos, mokyklos - jiems atrodo kažkoks nesusipra- 
timas. Jiems priklausyti, jų veikloje dalyvauti jiems atrodo ne- 
racionalu. Ir ką tai bendra, anot jų, gali turėti su išganomuoju 
Bažnyčios veikimu. Katalikybės uždavinys - paruošti indivi- 
dualų žmogų jojo išganymui, padėti jam siekti šventumo, ir 
ar tam uždaviniui pasiekti neužtenka individualaus dalyva- 
vimo Bažnyčios gyvenime, jos maldose, liturgijoje, mokyme. 
Kam tad dar reikia bendros maldos, kolektyvinio mišių klau- 
symo, bendros komunijos? 

Tokie katalikai individualistai kartais būna labai jautrūs, 
tad sąmoningai vengia dalyvauti bendruose ir bendruomeni- 
niuose religinio ar kitokio katalikų gyvenimo aktuose, o atsitik- 
tinai įjuos patekę, jie jaučiasi labai nejaukiai. Tas juos esą erzina 
ir blaško: užuot su visais bendrai pasimeldę, religiškai pagy- 
venę,jie tik susierziną ir išsiblašką. Tokius žmones bažnyčioje 
tepamatysi tik vėlų vakarą, kai prieblanda, tyla ir vienuma ne- 
kliudo jiems susitelkti ir pažinti religinį nusiteikimą, kuriam 
jie skiria ypatingą reikšmę. 

Tačiau netrūksta ir katalikų, kuriems katalikybė - tik ben- 
druomeninė, kolektyvinė religija. Individualūs religiniai ak- 
tai jiems atrodo neturį vertės. Individualiai kalbamos maldos 
ir iš individualaus išgyvenimo išplaukiantys Dievo garbinimo 
žodžiai jiems nėra Bažnyčios malda; tyliai laikomos ir indivi- 
dualiai klausomos mišios - jiems erzacmišios. Katalikiškasis 


gyvenimas krašte, jų manymu, tėra tik tiek pakilęs arba kyla, 
kiek daug esama arba kaip stipriai didėja katalikiškųjų organi- 
zacijų skaičius; jiems visai nesvarbu, kas, kokios priežastys - 
gal vien išorinės ir atsitiktinės - bus nulėmusios šį organizaci- 
įų irjų narių padidėjimą. 

Individualus veikimas - palaikymas su žmonėmis indivi- 
dualaus kontakto, individualūs pasikalbėjimai, rūpestis atski- 
romis sielomis - katalikiškiems kolektyvizmo atstovams atrodo 
kažkas neįprasta ir nereikalinga. Argi negana, anot jų, kolekty- 
vinės, bendruomeninės akcijos ir ar ji nepatenkina visų katali- 
kiškojo veikimo reikalavimų? 


h. Fatalizmas ir autonomizmas 

Nors keista, tačiau faktas, kad ir tarp katalikų kartais pasi- 
taiko fatalistų. Jie žino ir mato, kad gyvenime ne viskas idea- 
lu. Tačiau jie nesiryžta dirbti, nes mano, kad bet kokios pastan- 
gos eis veltui. „Gyvenimo vagos nepakeisi“, „nebent fatali ka- 
tastrofa padarytų reformų“. Į idealistus, entuziastus jie žiūri 
kaip į nerealius žmones, utopistus. Pagaliau jie netiki net jų 
idealizmo pastovumu. „Tu piktiniesi mūsų neveiklumu, girta- 
vimu, o po keleto metų tu būsi blogesnis už mus“. „Sakai, blo- 
gis triumfuoja, reikia jam pastatyti barjerus, o tu nežinai, kad 
seniau to blogio būta dar daugiau“. „Tautos gerovė, sakai, rei- 
kalauja ryžtis: jei Dievas nenorės, kad mūsų tauta gyventų, 
tai jūs nieko nepadarysit. Ir apskritai prieš vėją nepapūsi“. 

Tiesa, tokių fatalistų tarp katalikų yra nedaug ir jų fata- 
lizmas daugiau teorinis. Šituo fatalizmu jie nori pridengti savo 
oportunizmą ir net hedonistinius polinkius. Kuo gi kitu patei- 
sinsi savo neveiklumą ir laisvoką gyvenimą? 

Kitas kraštutinumas - tai perdėtas pasitikėjimas asmeni- 
nėmisjėgomis, vien savo valia. Tokių daugiau savimi, savo va- 
lia pasitikinčių katalikų idealizmas kartais, tiesa, būna nuosta- 
bus, tiesiog herojiškas. Jie dirba tikrai tikėdami, kad jų karštis 

tuoj uždegs daugelį kitų žmonių ir įsikurs didelis idealizmo 
laužas, privalėsiantis sunaikinti bet kokį snaudulį, supelėjimą, 
puvėsius. Tačiau dažnai po keleto metų vietoj idealizmo lieps- 
nojimo jie pamato dar didesnį piktžolių veisimąsi. Ir tada jie 
įsitikina, kokie teisingi psalmių žodžiai: Jei Viešpats nestato na- 
mo, veltui dirba tie, kurie jį stato; jei Viešpats nesaugo miesto, veltui 
budi tie, kurie jį saugo (Ps 126). Nepasisekus pozityviam darbui, 
jie užsidega šventu pykčiu ir tuo pačiu karščiu metasi ravėti 
piktžolių. Tačiau dažnai ir čia jie, kaip tie evangelijos kukalių 
ravėtojai, imasi per greit ir gal per neatsargiai išrinkti iš gerų 
javų parazitus ir juos sudeginti, užsimiršdami, kad kantrus 
Viešpats leidžia jiems augti iki pjūties ir tik tada išrinkęs juos 
degins. 


i. Vienpusiška akcija ir kontempliacija 

Kai kurie katalikai taip įsitraukia į akciją, kad ją padaro 
beveik savo gyvenimo tikslu. Jai aukoja ne tik visą savo laiką, 
išteklius, sveikatą, bet kartais dėljos nevengia pažeisti net kitų 
teisių, gerovės, eiti į kompromisus su principais. Taip, sakysi- 
me, dėl organizacinio veikimo sėkmės nevengiama suardyti 
harmoniją tarp individo ir bendruomenės - šeimos, parapijos, 
- pataikauti kai kurių žmonių silpnybėms (tuštybei, girtavimo 
įpročiui ir t.t.). Toks veikimas, plačiu požiūriu vertinamas, gali 
būti ne tik netikslingas, bet ir nekatalikiškas, nes galutinis jo 
rezultatas, užuot padėjęs siekti katalikybės tikslų, kartais gali 
būti tik žala. Žalą gali daryti taip pat ir kompetencija, jeigu ji 
padaroma viso gyvenimo alfa ir omega. Ne paslaptis, kad tarp 
katalikų nemažai pasitaiko ir tokių, kurie beveik visą savo lai- 
ką ir energiją skiria maldoms, mąstymams, dvasinei skaitybai 
ir įvairioms kitoms pamaldumo pratyboms. Jie labai mažai 
arba visai nesisieloja dėl veiklios artimo meilės, rūpestingo 
savo pareigų atlikimo. Priešingai, dėl kontempliacijos kartais 
jie ryžtasi paaukoti tiek tiesiogines savo pareigas, tiek ir arti- 

mo meilės darbus. Sakysime, dėl kasdieninės komunijos kar- 
tais apleidžiamas savo šeimos ar kitų, pas kuriuos tarnaujama, 
aptarnavimas, o kai kada dėl to nesibijoma net vaidus kelti. 
Čia paminėjome tik keletą gyvenimiškojo katalikų parti- 
kuliarizmo reiškinių. Jų būtų galima ir dar daugiau išvardyti. 
Tačiau ir iš to, atrodo, bus susidaręs apypilnis vaizdas, kaip, ko- 
kiomis formomis katalikų siaurumas gali pasireikšti gyvenime. 


2. Gyvenimiškas katalikų integralizmas 


Katalikiškojo integralizmo pagrindą sudaro sintetinis ir 
organinis visų krikščioniškojo gyvenimo elementų, ypačjųjų 
priešybių (ne prieštaravimų) derinimas, jungimas. Mat priešy- 
bėms šalia neigiamumų būdingi ir teigiamumai, kuriuos su- 
jungus galima gauti laimingą sintezę. 


a. Sintetinis priešingų katalikiškojo gyveni- 
mo elementų derinimas 

Katalikai, norėdami būti pilnutiniai -integralūs, turi steng- 
tis ir sugebėti individualiame ir visuomeniniame gyvenime 
derinti šiuos priešingus katalikiškojo gyvenimo elementus: 
prigimtį ir antgamtį, dvasią - turinį - vidų ir kūną - formą - išorę, 
teisę - teisingumą ir meilę - gailestingumą, išmintingumą - 
gudrumą ir paprastumą - nuoširdumą, autoritetą ir laisvę, 
hierarchiją ir lygybę, individualumą ir visuomeniškumą, pa- 
sitikėjimą Apvaizda ir pasitikėjimą savimi, veiklą - darbą ir 
kompetenciją - maldą, realizmą ir misticizmą, nusižeminimą 
ir didingumą. 

Kaip ši atskirų katalikiškojo gyvenimo priešybių sintezė 
galėtų ir turėtų reikštis realiame katalikų gyvenime? Kalbant 
visų pirma dėl prigimties ir antgamčio sintezės, tenka štai ką 
pasakyti. Prigimtieji talentai ir dovanos - gabumai, sveikata 
katalikų gyvenime turi būti ypač branginami ir rūpestingai 

eksploatuojami - vystomi, nes jie sudaro sąlygas malonei ir 
apskritai malonės plėtojimuisi žmonių gyvenime. Tačiau kita 
vertus, katalikams nesvetimas turėtų būti ir supratimas, kad 
prigimtinės tobulybės viršūnių galima pasiekti tik malonės 
pagalba, nes prigimties malonė ne tik negriauna, betją dar pa- 
tobulina arba, P. Sertillanges žodžiais, antgamtis vainikuoja 
prigimtį. Kaip tik dėl to pilnutinis katalikas antgamtinį savo 
gyvenimą turi kurti panašiu rūpestingumu, kaip ir gamtinį, 
ir atvirkščiai. 

Katalikiškojo gyvenimo integralumui dar būtinas kata- 
likybės turinio ir formos derinimas. „Katalikybė, - kaip sako 
J. Serre, - yra kaip žmogus: ji susideda iš kūno ir sielos“. Jos 
sielą sudaro jos turinys, dvasinės vertybės, o jos kūną - išo- 
rinis jos pasireiškimas apeigomis, teisinėmis institucijomis, 
disciplina, tradicijomis - papročiais ir pan. Katalikas, norė- 
damas būti integralus, turi gerai pažinti katalikybės turinį 
ir gyventi gyva jos dvasia; antra vertus, tos dvasios jis neturi 
uždaryti devyniais raktais savo vidaus pasaulyje, bet ją pa- 
versti ir kūnu, kitaip tariant, turi leisti jai pasireikšti tinkamo- 
mis išorinėmis formomis. Beje, siekiant dvasios ir kūno, turinio 
ir formos sintezės, pravartu neužmiršti, kad pirmenybė vis 
dėlto priklauso dvasiai, o ne kūnui, turiniui, o ne formai. Ki- 
taip tariant, dvasia - turinys - vidus turi groti pirmuoju smuiku, 
o kūnas - forma - išorė - tik antruoju. 

Teisingumas ir meilė yra dvi priešybės, kurios tik suderin- 
tos gali sudaryti deramą individualaus ir viešojo katalikų gy- 
venimo pusiausvyrą. Teisingumas, saugodamas objektyvias, 
išorines gyvenimo normas, gali apsaugoti gėrį ir pašalinti blo- 
gi iš viršaus. Tuo tarpu meilė, atsižvelgdama į subjektyvius, 
išvidinius nusiteikimus, pajėgumą, gali žmogų labiau palenk- 
ti gėriui ir jį apsaugoti nuo blogio iš vidaus. Siekiant šių dviejų 
elementų - teisingumo ir meilės - sintezės vis dėlto dera neuž- 
miršti, kad pastarajai priklauso pirmenybė prieš pirmąjį. Meilė, 

kaip sako Otto Schillingas, yra teisingumo siela: ji pakelia tei- 
singumą, padaro jį gyvą, stiprų, nepajudinamą ir pasiauko- 
jantį (Katholische Wirtschaftsethik. - Mūnchen, 1933. - 5. 73). 

Pilnutiniam katalikiškam gyvenimui būtinas pačių kata- 
likų dvasinis subrendimas. Šitas dvasinis katalikų subrendi- 
mas- tai katalikiško išmintingumo - gudrumo ir natūralaus pa- 
prastumo - nuoširdumo sintezė. Kur žalčio gudrumas, Evan- 
gelijos žodžiais kalbant, nesiderina su balandžio paprastumu 
ir atvirkščiai, ten negali būti kalbos apie pilnutinį dvasinį sub- 
rendimą. Vien paprasti iki naivumo tėra tik vaikai, vien gudrūs 
iki savanaudiškumo - tėra ne visai normalūs arba sugedę žmo- 
nės. Dvasiškai subrendę žmonės yra pakankamai išmintingi, 
kad dėtųsi esą naivūs kaip vaikai, ir pakankamai kuklūs bei 
nuoširdūs, kad demonstruotų savo gudrumą, kur reikia ir kur 
nereikia. 

Pilnutinis katalikiškas gyvenimas turi, be to, reikštis as- 
mens laisvės ir paklusnumo autoritetui sinteze. „Pirmasis kata- 
likų tikėjimo gyvenimo polius yra autoritetas... Visai autentiškas 
žinias apie apreikštąją tikrovę katalikas gauna iš pačių pirmų- 
jų tos Apreiškimo tikrovės liudininkų, iš žmogumi tapusio 
Dievo Žodžio mesijinio autoriteto, kurį per visus šimtmečius 
išlaiko vyskupai ir popiežiai. Taigi kataliko tikėjimui būdinga vi- 
dinė sąsaja su autoritetingai skelbiamu Bažnyčios žodžiu, su Kris- 
taus mokslo aidu“ (Karlas Adamas). Paklusnumu autoritetui - 

dieviškajam ar žmogiškajam - grindžiama ir išorinė, indivi- 
duali asmens ar katalikų bendruomeninio gyvenimo discip- 
lina. Tačiau kita vertus, paklusnumas autoritetui nereikalau- 
ja išsižadėti savo laisvės ne tik disciplinos, bet ir tikėjimo bei 
dorovės srityje. Juk tikėjimo ir dorovės aktai turi būti laisvi, o 
ne vergiški aktai. Dėl to ir „Bažnyčia atmeta visokį vergišką 
tikėjimą ir vien išviršinį paklusnumą tikėjimui. Priimant Baž- 
nyčios mokslą, reikia ir savo dvasioje jaučiant visišką mora- 
linę laisvę įsitikinti jo tikrumu“ (Karlas Adamas). Jausdamas 

tam tikrą laisvę katalikas turi kurti savo ir kitų religinį bei 
moralinį gyvenimą. Čia, lygiai kaip ir viešajame gyvenime, jis 
turi parodyti iniciatyvą. Veikimas tik pagal bendras autorite- 
tų direktyvas, bendras nuostatas, bendruosius tikėjimo, doro- 
vės, disciplinos principus būtų mechaniškas, kartu ir vergiš- 
kas. Reikia, kad visos tos direktyvos, nuostatos ir principai 
būtų pritaikyti atsižvelgiant į skirtingus vietos, laiko ir kitus 
reikalavimus. Ir tai turi būti padaryta laisvai ir kūrybiškai. 
Dėl pačių autoritetų, jie turi atminti, kad vienintelis jųjų val- 
džios ir galios pagrindas yra Kristus; tad norėdami ką nors 
palenkti savo valdžiai, turi tai daryti ne tiek savo, kiek Kris- 
taus vardu ir dėljo, o ne vien dėl savo asmeninės valios. 
Hierarchija kaip laipsniavimas ir lygybė yra taip pat tos 
priešybės, būtinai derintinos katalikiškame gyvenime. Hie- 
rarchija buvo numatyta jau paties Kristaus: jau Petras išski- 
riamas iš dvylikos. Taigi išsižadėti hierarchijos reikštų atsi- 
sakyti paties Kristaus duotos Bažnyčios formos. Tačiau antra 
vertus, pats Kristus yra pabrėžęs ir lygybės reikalą: Zebe- 
diejaus vaikai vis dėlto nebus labiau išaukštinti dangaus ka- 
ralystėje už jų apaštalavimo draugus; be to, kas nori valdyti, 
turi mokėti ir tarnauti. Taigi hierarchija, kuri būtina Bažnyčio- 
je, vis dėlto negali virsti hierarchizmu; atskiri jos pačios laips- 
niai negali atsitverti vieni nuo kitų ir pasidaryti vieni kitiems 
nesuprantami, vieni su kitais nesusišneką, tarsi vieni būtų ku- 
nigaikščiai, o kiti vergai; visi hierarchijos laipsniai taip pat 
negali per daug atsiriboti nuo visų kitų Bažnyčios narių, sukur- 
ti kažkokį visai uždarą luomą, kastą. Hierarchija Bažnyčioje - 
dar nėra viskas. „Kunigas, - sako prof. J. Ambergeris, - veikia 
Bažnyčioje ne vienas, veikia ne sau ir ne iš savęs. Vyriausias vei- 
kėjas Bažnyčioje vis dėlto pasilieka Kristus ir Jo malonė gali 
rasti kelią į kiekvieną sielą ar visą bendruomenę ir be kunigo 
tarpininkavimo. Be Kristaus ir kunigo Bažnyčioje dar veikia 
ir kiti dalykai - šventų žmonių maldos, darbai ir aukos, jų 

pavyzdžiai, kurie sužavi sielas ir rodo joms tobulų krikščio- 
nių idealą, angelų sargų ir dangaus šventųjų veikimas, skais- 
tyklos sielų maldos, pagaliau pats Bažnyčios gyvenimas, kuris 
kartais netikėtai pagauna net netikinčio žmogaus sielą ir ją 
pakreipia eiti Bažnyčios nurodomu keliu“ (Pastoraltheologie. - 
1883-1887. - S. 13). Taigi Bažnyčioje neantraeilė vieta priklauso 
ir pasauliečiams. Iki III a. jie labai glaudžiai bendradarbiavo 
su dvasininkais. Šiandien vėl jiems pripažįstamas ypatingas 
vaidmuo Bažnyčioje ir keliami dideli uždaviniai. Jų veikimas 
-apaštalavimas vėl laikomas bendradarbiavimu apaštalaujant 
su hierarchija. Šio bendradarbiavimo pagrindu laikoma pasau- 
liečių kunigystė (plg. Niebecker E. Das allgemeine Priestertum 
der Glaubigen. - Paderborn, 1936; Grosch R. Das allgemeine Pries- 
tertum: Pilgernde Kirche. - Ereiburg i. Br., 1938. - S. 159-218). 

Pilnutinėje katalikybėje negali būti išskirtinio individo ir 
visuomenės vertinimo. „Abu dalykai, - sako prof. Karlas Ada- 
mas, - sudaro Bažnyčios esmę: bendruomenė ir asmenybė, ir 
vienas negali egzistuoti be antro. Iš tikėjimo ir meilės bend- 
rystės individai semiasi naujo gyvenimo, o naujai gimusioji 
asmenybė teikia bendruomenei savo geriausias žadinančias, 
uždegančias tikėjimo ir meilės jėgas, kartu apvaisindama ir 
ugdydama bendruomenę. Bet kur yra bendruomenė, ten turi 
būti ir bendras gyvenimas, bendros formos, simboliai, įstaty- 
mai ir bendras kultas; ten atskiras individas turi laisvu noru 
prisitaikyti prie bendruomenės formų įvairiose srityse, būtent 
dogmų, moralės, teisės ir kulto srityse“. 

Pilnutinė katalikybė būtų nesuprantama ir be pasitikėji- 
mo Apvaizda ir pasitikėjimo savimi sintezės. Negalima visa 
palikti tik Apvaizdai arba viską tik sau sukrauti. Mes turime 
daryti visa, ką tik galime, mūsų pačių ir kitų dvasinei ir kito- 
kiai gerovei pakelti. Tačiau galutiniai šitų mūsų pastangų vai- 
siai priklauso nuo to, kuris turi aukščiausią valią. Taigi mes 
turime sėti, laistyti, bet privalome neužmiršti ir to, kad augi- 

mas vis dėlto priklausys nuo Dievo (1 Kor 3, 6). Tai anaiptol 
negali kelti mūsų nusivylimo, nes galutinis mūsų užmokestis 
vis dėlto pareis nuo to, koks bus buvęs mūsų pačių darbas 
(plg. 1 Kor 3, 8). 

Akcija ir kontempliacija yra tarsi du sparnai, kurie kata- 
liką ir katalikų visuomenę kelia ir neša į jųjų idealą. Išskirti 
šiuodu dalyku reikštų paralyžiuoti palaimingą skridimą į ide- 
alų stratosferą. Akcija be kontempliacijos ir atvirkščiai išsigim- 
tų, nueitų į šunkelius: pirmoji be antrosios taptų akla, o antroji 
be pirmosios - bergždžia. Jeigu apeliuosime į teologijos auto- 
ritetus, tai jau šv. Tomo veikale „Summa Theologica“ (2a, 2ae, 
gu. 182) galima rasti aiškų akcijos ir kontempliacijos tarpusa- 
vio santykių išsprendimą. Angeliškas daktaras kalba apie 
kontempliacijos pirmenybę dvasinio pajėgumo atžvilgiu; jis 
ją vadina nettam tikra būsimo palaimintojo gyvenimo pradžia. Ta- 
čiau jis iškelia ir akcijos būtinumą, net jos pirmenybę kilmės 
atžvilgiu. Apskritai, šv. Tomo teigimu, aktyvusis gyvenimas 
padeda kontempliatyviajam, malšindamas aistras, ypač vaiz- 
duotę, kuri itin kliudo kontempliacijai. Kita vertus, kontemp- 
liacija padeda akcijai, duodama jai reikiamą kryptį ir ją įpras- 
mindama. 

Trumpai ir labai paviršutiniškai kalbant, štai taip turėtų 
reikštis gyvenimiškasis katalikų ir katalikybės sintetizmas. 
Pirminis šio sintetizmo pagrindas yra pats krikščionybės kū- 
rėjas Kristus. Jau Jis pats, kaip sako J. Serre, yra didžiausių 
priešybių - Dievo ir Žmogaus, dieviškumo ir žmogiškumo - 
sintezė. „Kristus Dievas yra toks protingas ir žmogiškas, kad 
Jo kultas beveik susilieja su proto ir dorovės kultu. Tačiau žmo- 
giškumas yra toks dieviškas, jog Jo byla, kaip pasakė Rena- 
nas, yra pačios Dievybės byla, o Jo kultas - Dievo kultas dvasia 
ir tiesa... Kristus yra dieviška sintezė galingų priešybių, nutils- 
tančių Jo antgamtinėje saldybėje, kaip Galilėjos jūros vilnys, 
Jam tarus žodį... Kristaus pavidalas yra iš esmės harmoningas, 

sintetiškas“... Jame reiškiasi „religijos ir proto, galybės ir meilės 
sintezė. Jėzaus gyvenime randame ir kitą sintezę, būtent tobu- 
lybės, idealo susijungimą su realia istorine tikrove“. 


b. Organiškoji katalikiškojo gyvenimo vie- 
nybė 

Gyvenimiškasis katalikų sintetizmas turi kilti ne iš me- 
chaninio anksčiau minėtų katalikiškojo gyvenimo elementų 
derinimo, bet iš organinės viso katalikų gyvenimo vienybės. 
„Mūsų dvasinė būtis ir darbai, - sako benediktinas Chr. Pan- 
foederis, - nėra joks mechaninis tuščių formų krovinys, jokia 
pastirusių, negyvų, šabloniškų pratybų suma, bet iš vidinio gy- 
venimo pagrindo - Dievažmogio iškylanti ir Jame išsivysčiusi 
visuma... Taip pat ir mūsų pamaldumo gyvenimas nėra jokia 
vienas paskui kitą mechaniškai einančių veiksmų, pratybų, 
maldų, nuopelnų eilė ar suma, bet iš vidinio išsivystymo kilęs 
organizmas, gyvas, sielas pagaunąs veikimas, turtingas, įvairus, 
individualus gyvenimas. Šitas gyvenimas ir veikimas pranoks- 
ta bet kokią atskirų pamaldumo formų ir pavidalų visumą“ 
(Das Organische ir der Liturgie. - Wiesbaden, 1929. - S. 2, 6). 

Taigi gyvenimiškojo katalikų platumo antrasis ryškus bruo- 
Žas yra organinė viso gyvenimo vienybė arba, geriau sakant, 
pats organinis katalikiškasis gyvenimas. Apie šitą organiš- 
kumą nuolat kalbama evangelijose ir apaštalų laiškuose. Mūsų 
gyvenimas, Kristaus akimis žiūrint, yra tarsi vynmedžio ša- 
kelių gyvenimas gyvame organiškai augančiame vynmedyje. 
Šv. Povilui tai primena mistinį kūną, su kuriuo mes, kaip sąna- 
riai, organiškai suaugę. Bet kas gi yra šito organinio gyveni- 
mo pagrindas? Tai tas gyvybės ar gyvybinio veikimo princi- 
pas, iš kurio kyla visas gyvenimas, kuris jungia visas organiz- 
mo dalis į vienybę, kuris pajėgia nugalėti kliūtis ir pagaliau vi- 
sų organų veikimą harmonizuoja. Šitoks organinio katalikų 
gyvenimo principas yra Kristus. Jis yra tas vynmedis, iš kurio 

šakelės gauna savo gyvybę, augimą ir kuriame palaiko vienybę 
su kitomis šakelėmis. Jis yra ta mistinio kūno galva, siela, kuri 
atskiriems sąnariams suteikia gyvybės pagrindą, juos suvieni- 
ja irjų veikimą harmonizuoja. 

Štai kodėl pagrindinis katalikiško auklėjimo, mokymo, visų 
pamokslų ir drausmės tikslas yra suformuoti tikinčiuose „ant- 
rąjį Kristų“ arba, kaip Bažnyčios Tėvai sakydavo, padaryti juos 
pagal „Kristaus formą“ (Karlas Adamas). 

Kristus kaip giliausias asmeninio ir visuomeninio katali- 
kų gyvenimo pagrindas kaip tiktai ir gali sukurti paties indi- 
vido ir visų katalikų bei visos visuomenės ir tautos organinę 
vienybę. „Šitas aukščiausias auklėjimo tikslas (Kristus) ap- 
saugo vidinę krikščioniškosios dorovės vienybę. Bažnyčioje 
nėra jokios dvejopos moralės, nes reikia suformuoti žmonė- 
se vieną Kristų. Be galo įvairios yra tik priemonės ir būdai, 
kuriais siekiamas šitas vienas tikslas, nes įvairūs ir patys žmo- 
nės, privalantys tapti panašūs į Kristų“. Tik gaila, kad „ne- 
mažai tikinčiųjų Kristaus paveikslą tik vos užbrėžia savyje... 
Aktyvi Kristaus pilnybė visados įgauna išraišką ir nušvinta 
šventųjų figūrose“ (Karlas Adamas). (...) 


c. Organinė taktinių elementų vienybė 

Organinės katalikų taktikos reikalas kyla iš organinio kata- 
likų gyvenimo kūrimo būtinumo. Katalikų gyvenimas, kaip 
jau anksčiau pastebėta, turi būti organinis; kitaip jis nebus pil- 
nutinis, kartu ir katalikiškas. Katalikų taktikos organiškumui 
apibūdinti visų pirma būtina išskirti esminius taktikos elemen- 
tus. Mūsų minėtos taktinės priešybės rodo, kad, sakysime, ak- 
Cija esmingesnė negu preservacija, penetracija negu izoliaci- 
ja, specializacija negu koordinacija, principų taikymas negu 
jų saugojimas, pozityvi veikla negu negatyvi. Kodėl? Tiesio- 
ginis, pirmaeilis, taigi ir esminis katalikybės uždavinys yra duoti 
tiesos, malonės, tvarkos pilnumą kiekvienam žmogui ir žmonių bend- 


36 


ruomenei kiekvienoje vietoje ir visada. Tuo tarpu saugoti (preser- 
vuoti) depositum fidei, tradicijas, papročius, rūpintis tolesniu 
savo narių tobulinimu užsidarius (izoliacijoje), palaikyti jų tar- 
pusavio vienybę koordinacijos priemonėmis, gintis nuo priešų 
pasikėsinimų - tėra tik priemonės savo egzistencijai ir stip- 
rybei palaikyti. Tiesa, ir šios priemonės yra būtinos, o tam tikra 
prasme net pirmaeilės: mat neišlaikius savo integralumo, stip- 
rybės, vargu ar būtų įmanoma rimtesnė akcija, penetracija, 
specializacija ir t.t. Vis dėlto visa tai tėra tik sąlyga anksčiau mi- 
nėtam katalikybės uždaviniui vykdyti. Vadinasi, nors be preser- 
vacijos, izoliacijos, koordinacijos, konservacijos, negatyvios 
veiklos būtų neįmanoma arba bent nelabai sėkminga akcija, 
penetracija, specializacija, akomodacija, pozityvi veikla, tačiau 
ir be pastarųjų neturėtų prasmės pirmosios. Iš tikro kam tad 
reikėtų preservuoti - saugoti praeities tradicijas, patirtį, igy- 
tus postus, jeigu jie nebūtų skiriami ir perduodami ateičiai ir 
jos kartoms, kam save išskirti iš pasaulio ir siekti kažkokios 
vidinės stiprybės, jeigu ta stiprybė lieka savaime tikslas; kam 
ta koordinacija - vienijimas, jeigu nebėra ko jungti, jeigu visi 
suformuoti pagal vieną iš anksto sudarytą objektyvų modelį 
arba visi yra suskirstyti į prieštaraujančias ir nesujungiamas 
grupes (teisinguosius ir niekšus, tikinčiuosius ir tikėjimo prie- 
šus, katalikus ir antikatalikus); kam tas rūpestingas principų 
saugojimas, jeigu jie pasidaro neprieinami tiems, kuriems jie 
skirti; pagaliau kam kova, jeigu nustumiama į šalį tai, dėl ko 
kovojama? 

Taigi neišleidžiant iš akių ryšio tarp priešingų katalikų tak- 
tikos elementų, vis dėlto dera visuomet turėti galvoje ir tai, 
kas čia yra tik sąlyga ir kas tikslas. 

Be to, ir pirmaeiliai, ir antraeiliai katalikų taktikos elemen- 
tai turi būti jungiami į organinę vienybę. Suprantama, organi- 
nės vienybės pagrindas gali būti tik tam tikras vidinis princi- 
pas, gyvybinis pradas. Kas gi yra ar gali būti katalikų taktikos 

vidinis principas? Suprantama, būtų bergždžia tokio princi- 
po ieškoti, nepaisant principinių katalikybės tikslų. Nors pas- 
tarieji gali būti išreiškiami įvairiomis frazėmis, tačiau jų esmę 
sudaro Dievo karalystės tęsimas ir tolesnis kūrimas individu- 
ose ir visuomenėje, laike ir vietoje - kitais žodžiais tariant, Kris- 
taus inkorporavimas arba Jojo mistinio Kūno (Bažnyčios) pa- 
laikymas ir tolesnis vystymas (aedificatio Corporis Christi) tarp 
žmonių, laike ir erdvėje. Šitas pagrindinis bet kokio katali- 
kiškojo veikimo tikslas turi būti ir tas vidinis katalikiškosios 
taktikos principas, jungiąs į organinę vienybę ir pirmaeilius, 
ir antraeilius taktinius elementus. Be šitos vidinės jungties ka- 
talikų taktikai visuomet grės pavojus išskysti į palaidus ele- 
mentus ir prarasti tikslingumą. 


Mūsų draugė - kančia 


Meilė ir kančia kaip dvi draugės stovi šalia rašytojo ir kurs- 
to jį. 

- Rašyk iš meilės ilgesio, iš nerimo, kurį įžiebiau širdyje, 
kurk naują gyvenimą, iš žavesio naujus pasaulius atausk. Argi 
aš nesu tavo saulė, kurioje nardo pasakų drugeliai ir baltos 
rankos prisiliečia prie dar baltesnio žiedo, kad jį tau nuskintų. 
Aš nepakeičiama tavo įkvėpėja - rašyk! 

- Rašyk iš sielvarto, - kalba kančia, - iš suspaudimo kurk, 
iš klaikios nykumos, iš veriančių raudų, iš skundų šauksmo. 
Aštavo nemigo naktys, tavo veido raukšlės, tavo širdies gėla. 
Jei tu neprabilsi, šauks akmenys, kalbės kapinynai, sukils vi- 
sos neteisybių aukos. 

Nei viena, nei kita neleidžia nurimti rašančiai plunksnai. 
Nepakeičiamos jos kaip žydinčios vasaros dienos ir audringos 
rudenio naktys. Net neatskiriamos: mylėdamas žmogus kenčia 

ir kentėdamas myli. Meilė be kančios būtų tik žaismas, trum- 
pas ir netvarus, kaip vasaros vėjo dvelktelėjimas. Kas myli ir 
nekenčia, tas dar nepažįsta meilės gelmių. Tam dar nepasaky- 
ta - Tu tikrai mylėjai. 

Kančia nūnai atausti mūsų raštai, nes mes mylėjome ir my- 
lim tą, kuri nuo mūsų nutolo. Išsapnavom ją kančioje gražesnę 
už gražiausias šalis pasaulyje. Nebaigiama kančia ir nežinia, 
kadaji baigsis - be jos, mūsų vienintelės ir nepakeičiamos. Ir ji 
ne viena - ta didžioji visų tremties kančių. 

Ką pasakyti apie ją, kaip kančią suprasti, kokią prasmę 
duoti jai? 

Kalbėti apie kančią - tai kalbėti apie vaivorykštę, kuri vie- 
nu vardu vadinasi, bet tiek spalvų turi, tiek atspalvių, tiek ne- 
aptariamų perėjimų, kad jautriausia žmogaus akis nepajėgs 
jų atskirti. 

Užsitrenkė durys į prarastą rojų - kenti ir kremties. O gal 
tai ne kančia, tik ilgesys savų namų - sunkus, slegiantis, alpi- 
nąs. Alksti, perkaręs vaikštai - lyg kirminas griaužia tave kaž- 
koksjausmas. Matai žmogų, užlaužusį rankas, ašarom pastu- 
vusį - kieta dvasioje, žodžio jam nerandi. Muša tave, spardo, 
keiksmais kaip šunį palydi - skaudu ir sunku, juoba kad nei 
žodžiu negali apginti savęs. Niaukiasi padangė, ties tavimi 
audra įšėlsta, perkūnai trankosi - negalvoji tada apie save. Tik 
kas bus su jais: tuo, kurį ant rankos laikai, ta, kuri šalia tavęs 
virpa, tais, kurie į atvirą jūrą išplaukę. Kas bus su jais - kanki- 
nies ir nerimsti. 

Viena kančia, bet kiek jos atomainų, pavidalų? Fizinė ir 
dvasinė... Kančia, kurią ilgesiu vadinam, kuri netikrumu ir 
baime vaidenasi. Kančia, kaip skausmas ir gėla, kaip nerimas 
ir sielvartas, kaip pažeminimas ir iškoneveikimas. Kančia - 
vargas ir skurdas, alkis ir troškulys, žaizdos ir diegliai, šaltis 
ir tvankuma. 

Kančios skalė tokia plati, kad joks Žmogus per savo amžių 

jos nebus praėjęs, jos visumos apėmęs, iki jos gelmių nusi- 
leidęs. Taip vargu ar kas galės pasakyti, kas ji, ar aptarti, rem- 
damasis savo asmenine patirtimi. Tik kai ką, tik labai nedaug 
tepasakys žmogus apie savo draugę - kančią. Ji nemiela jam, 
baugi, nelaukiama. Žmogus ginkluojasi prieš ją, kai ji lėtai ir 
iš tolo artėja. Vaizduotė sukuria jos tikrovę daug baisesnę, 
negu iš tikro yra. Tik kaiji ateina nelaukta, kai staiga užklum- 
pa, tada ji ne tokia baisi. Kaip trumpas stiprus lietus neper- 
merkia žemės, taip ji, rodos, neperveria širdies. 


Pakeldamas akis aukštyn drebėjau, 
Kad nepalaužtų valios man kančia - 
Įsmigo štai pirmoji vilyčia, 

Ir nerimas, o Viešpatie, praėjo... 


(J. Aisčio „Šv. Sebastijonas“) 


Nustembi iš pradžių. Keistas apstulbimas apima. Apsvaigs- 
ti ir užkaisti. Bet tuoj pasidaro kažkaip gera, net saldu. Tegu, 
gali plakt! - tari sau. 


Kaip miela - lyg lašai lašėja... 

Lyg šąla sąnariai... Kaip gera čia 
Man laukt, matyt su šypsena skaisčia 
Ateinantį iš tolo Atpirkėją. 


(J. Aisčio „Šv. Sebastijonas“) 


Ne visi kančios slenkstį praeina tvirtu ir tiesiu žingsniu. 
Ne visi eina į kartuves kaip tie, kuriuos matėm - ramūs ir drą- 
sūs, tarsi į priėmimo estradą koptų. 

Šią vasarą viename Lenkijos kaime tėvai išsiuntė vaiką į 
bažnyčią. Mergaitė apdalijo bučiniu motiną, paskui ir tėvą, 
ko niekad ji nedarė. Pora karių atėjo iš kažkur. Vienas prisi- 
jungė prie besimeldžiančių, o antras liko kieme ir vartė rankoje 

sproginį. Žmonės po pamaldų pasižėrė iš bažnyčios, o vai- 
kai- pirma jų. Tuo metu - sprogimas ir vienuolika žmonių pa- 
liečia skeveldros. 

Mergaitė ant tėvo rankų. Gyva ar jau ne! - jis pats dar ne- 
žino. Ne! - pasako jam kiti. Suklumpa prieš ją ant kelių, purto 
ją. Ir vėl meta, bėga į kiemą, puola karius, kurie patys aikčioja 
žaizdose - pribaigti pasiryžęs juos. Žmonių rankos turi valdyti 
jį ir saugoti nuo jo pašėlimo. 

Tuo tarpu motina rami ir tyli, tarsi nieko nebūtų atsitikę. 
Puošia gėlėmis dukrą, glosto, kaip visuomet gulinčią ar pakir- 
dusią glostydavo. „Kas bus, jei abu neteksime galvos“,- kalba ji. 

Praėjo keletas dienų. Kapas jau buvo sužertas. Viskas, rodos, 
nutolo. Net tėvas pats nurimo. Tada pradėjo be saiko verkti ji. 

Prisimenu Prancūzijos akademijos nario rašytojo L. M. E. 
Bertrand'o vaizduojamą Augustiną prie Monikos karsto. Jis, 
rodos, pilnas giedraus džiaugsmo, kaip dera krikščioniui, kuris 
tiki į šviesią amžinatvę, kurios dalyvė nūn tampa jo motina. 
Jis neaikčios kaip tie, kuriems mirtis - galutinis sunaikinimas. 
Bet pareina namo - nėra jos, o akys ieško jos pėdsakų. Čia jos 
rymota, čia melstasi, čia dirbta. 

Daikto pasigendi, rankraščio, geresnės ir įkvėptos vietelės, 
kuri tau liko ten. O čia žmogus, kurį mylėjai ir kuris tave mylė- 
jo. Tai kas, kad jis ten ir tu jį kada nors rasi. Jo nebuvimas čia, 
dabar - tokio, koks jis buvo - slegia ir diegia... Augustinas ne- 
pasiduoda, laikosi. Bet žmogiškumas nugali jį - sukniumba ir 
verkia kaip vaikas. 

Kančia kaip opiumas -vienus veikia greičiau, kitus ne taip. 
Visiškai stoiškai iškęsti jos neįmanoma. Galima ją tramdyti, 
bet tik ligi tam tikro laiko. Išsiveržimas, kokia forma jis pasi- 
reikštų - ašarom, kalbom, raudom, rašymu - turi būti. 

Didelė ir gili kančia išveda žmogų išjo paties. Kaip aukšta 
temperatūra sergant perdegina organizmą, ir jis tampa pa- 
sikeitęs, atsinaujinęs. Kančia lyg kokia uždanga atriboja vie- 

ną veiksmų skalę nuo kitos. Upelis teka lygiai ir vienodai iki 
slenksčio, bet kai prieina prie užtvankos, - keičia krantus, va- 
gos formą ir judrumą - jis nebe toks, koks buvo. 

Kančia skaidrina žmogų, šlifuoja. Bet ne visus. Ne kiekvie- 
nas medis tinka politūrai ir ne kiekvienas granitas kūriniui. 
Kančios kaltas vienus išgražina kaip Michelangelo Mozę, ku- 
riam belieka tik byloti, kitus sukapoja suaižo - net pasakyti 
sunku, kad žmogaus būta. Skulptorius pažymi punktus, ku- 
riuos iš modelio reikia perkelti į granitą, bet atbrailos lekia į 
šalį ne visad kaip apskaičiuota. Pažinau vyrą, kuris buvo kan- 
čios dezertyras. Bėgo nuo naštų, kurias reikėjo dalytis su drau- 
gais. Alkanas pasiglemždavo kitų maisto dalį -skurdžią, kaip 
ir jo. Keiksmu lydėjo smūgius ir kerštą nešiojosi širdyje. Iš 
kančių ugnies jis išėjo koks ir atėjęs - egoistas. 

Pažinau kitą - tokių buvo daug - kuris bijojo kančios, dėl 
to kankino kitus. Dėjosi drąsiu, vartojo kumštį ir lazda plakė 
savo likimo draugus. Kančios bailiai, pasirodo, patys didžiau- 
si budeliai. Išduoti brolius, įskųsti, per kitų lavonus išvengti 
mirties ir kankinimų - tokie yra šie žmonės. 

Visais laikais, pasirodo, kartojasi tie trys kančios keliai, ku- 
riuos matome praeityje. Tai Termopilų, Apijos ir Golgotos ke- 
liai. Termopilų kančia yra gėdinga, Apijos beviltiška, Golgotos 
heroiška. ' 

Kas lieka tiems, kuriuos pačių saviškių rankos stumia į pra- 
žūties skardį. Tik dėl to, kadjie paliegę, pasenę, fizinės negalios 
palaužti, turi mirti gėdingiausia mirtimi. Kaip nereikalingus 
daiktus išmeta juos savoji tauta ir sunaikina. Didesnės, labiau 
pažeminančios kančios niekas negali sugalvoti. 

Ir tie, kurie Apijos keliu eina kaip gladiatoriai į mirties are- 
ną-už kąjie eina? Išvengti kančios ir mirties, kitus sužaloda- 
mi ir pribaigdami! Ilgam? Kol kitas pasinaudos jo jėgų išse- 
kimu ar neapdairumu ir jį patį kitąsyk paskandins kraujuose. 
Beviltiška ir betikslė kančia. 

Tik į Golgotą einantysis įkūnija kančios prasmę. Jis eina 
permaldauti, eina išpirkti kitų negalias. Jis mirs, kad prisikel- 
tų kiti. Kančia jam bus ne primesta, bet paties pasirinkta. Jis 
iškęs visus paniekinimus, visus smūgius pakels iš meilės iš- 
perkančiajai kančiai, iš meilės žmogui, net tam pačiam kankin- 
tojui. Be skundo ir priekaišto pereis visą kryžiaus kelią, nebur- 
nos ir nekeiks kaip tas, kuris jam iš kairės pakibo. Heroiška 
šio vyro kančia! Ir ji prikels naujam gyvenimui - perkeistam, 
nuskaidrėjusiam. 

Tauta kaip mūsų, kuriuo keliu pasuks ji? Ji kenčia ir kovo- 
ja nūnai, kaip darė savo praeityje. Visi jai pranašavo lėtą mirtį. 
Apdainavojos galą. Jos palikimu visos kaimynės dalijosi. O ji 
prisikėlė. Nes jos kančia buvo Golgotos kančia - heroiška, tvari, 
be baimės ir dėmės. 

O nūnai kas drįs jai mesti šešėlį? Kitų sąskaita ji nekūrė 
savo gerovės. Neskandino kraujuje kitų, kad save gelbėtų. Silp- 
nybės! - jų turi jinai, kaip kiekvienas žemiškas kūrinys. Bet 
kokios jos mažos, palyginti su kitų silpnybėmis. 

Kančia nesunaikins jos, veikiau - atnaujins, gyvybės nau- 
jos duos. Istorijoje žinomas stebuklas - prisikėlimas iš mirties. 
Ji mena pergalę visiems teisingą kovą kovojantiems, nes kry- 
žius gyvatą žadėjo. 

Tad nesiskubinkime nuleisti rankų ir kančioje palūžti! Tvir- 
tumas - garbingas ir tiesus, patvara - be lūkuriavimo, bet dar- 
bu ir auka pašventinta - viltis ir pasitikėjimas amžinuoju tei- 
singumu, kuris mūsų kovą seka ir mūsų aukas skaičiuoja! 

Rašytojas! Kokia jo vieta kančių kelyje? Fiksuoti kitų vai- 
tojimus ir savo širdies gėlą apdainuoti? Gyventi momento 
nuotaikom ir jas žymėti? Būti žmogumi tarp Žmonių, verkti 
su verkiančiaisiais? Tremtis juk niekam nedavė didžiųjų 
sparnų - mes negalim pranokti savęs... Oi ne! Nemirštamų 
dalykų sukūrė žmonės už grotų ir ištremtyje - patvirtinkite 
literatūros istorikai! Mickevičiai, Slovackiai, Norvidai - kur 

pasiekė savo didybės? Kur subrendo Dostojevskio talentas? 

Persilaužimo gadynę išgyvenam - mes, tos gadynės vai- 
kai ir liudininkai. Sunku joje, tiesa, susivokti - neturim pers- 
pektyvos, neapimam visumos. Bet kiek analogiškų lūžių bu- 
vo istorijoje, net ir mūsų pačių tautoje. Mums reikia atsigręžti 
į praeitį. Nepopuliaru, tiesa. Nebe romantizmo metu gyve- 
nam. Deja. Romantikai pažinojo istoriją ir joje ieškojo atsaky- 
mo dabarčiai. O mes iškritom iš dabarties, nes jos neturim, ir 
nežinom praeities. Štai kokia mūsų tragedija. Mes klaidžiojam 
kančios apstulbinti, nes ji pernelyg arti mūsų, ir ji temdo lyg 
rūkų danga mūsų žvilgsnį ateitin. Mums reikia bent kelis 
žingsnius atsitraukti nuo dabarties - įsijautimu, studijomis - 
ir lyg iš aukšto kalno žvelgt įjos įvykius. Tada ims ryškėti kai 
kurie jos kontūrai ir atsiras ateities perspektyva. 

Goethe racionalizmo gadynei suprasti, gadynei, kurioje 
pats gyveno, griebiasi XVI a. legendos, kurioje slypėjo gili tau- 
tų išmintis ir psichologinė tiesa apie pliką proto gudrybę. Ado- 
mas Mickevičius, matęs nelygią tautos kovą su priešu, taip 
pat ieško jai atsakymo Konrado Valenrodo istorijoje. 

Kančia, vedama meilės, nesiliauja tavęs kursčiusi: 

- Rašyk! Ieškok atsakymo sužalotam tautos veidui nus- 
kaidrinti. Kelrodžio nelauk, kitas jo neduos - ieškok pats! Ban- 
dyk! Nerimk! Užsimok didžiam!.. 

- Berk, berk, pamišėle, žodžius, kaip žirnius į sieną. Tavo 
kalba - mirštančiojo kliedėjimas. Ateis naktis, ir visa paskan- 
dins tamsoje. Ar nejauti, kaip artėja mirties paukštis. Mes 
žaidžiam pienės pūkeliu, o jis jau virš galvų. 

- Paukštis virš galvų. Taip. Aš jį matau. Bet vilyčia krinta 
antjo ir ji tikrai pataikys. Kada? Atsakymo nelauk! O tu - ra- 
šyk! Be prasmės tau nenukris nė vienas plaukas nuo galvos. 
Aš tau sakau, aš tavo draugė - kančia. Jei tu neprabilsi, šauks 
akmenys, kalbės kapinynai, sukils visos neteisybių aukos... 

Meilės visuma ir tikslas 


Iš meilės elementų, formų ir savybių aiškėja jos visuma. 
Meilė plati savo turiniu ir gili savo esme. Ji nesuvedama į vie- 
ną sąvoką. Tačiau ji yra kažkas viena, žvelgiant įjos visumą ir 
organišką ryšį. 

Meilės organiškumas pasireiškia visų pirma jos elementų 
susipynimu. Tiesiog sunku nustatyti, kada prasideda simpatija 
ir susižavėjimas, kada išauga ilgesys ir kančia. Viskas yra taip su- 
simezgę vienas su kitu, kad tik vienų jausmų pasireiškimas vie- 
nu metu, kitų - labiau kitu padeda juos išskirti ar bent pastebėti. 

Nėra taip patjokios eilės mūsų minėtiems meilės elemen- 
tams pasireikšti. Simpatija ir susižavėjimas yra pradiniai jaus- 
mai, tačiau šitie jausmai lieka neatskiriami nuo visos meilės 
visumos; jei mylimas objektas netenka fizinio ar dvasinio ža- 
vumo, pati meilė atsiduria kryžkelėje. Kančia ir baimė, kurie 
rodos turėtų būti praeinami, įsiaudžia meilės visumon taip gi- 
liai, kad jie lydi besimylinčius visą laiką. Leiskim dar kartą 
prabilti giliems Fr. Mauriaco žodžiams, kurie tik vienu atžvil- 
giu pavaizduoja šitą kančią ir baimę. „Prieš mylėdamas, tu 
visai nekreipei dėmesio į mirtį, bet ėmęs mylėti, tu visados jauti 
aną pasmerkimą, ištartą kūnui, tu myli labiau už savo gyvybę, 
labiau už savo sielą. Tu neturi jėgos pažvelgti ne savo paties 
mirčiai, bet mylimos būtybės mirčiai į akis“. Mylintysis gyve- 
na didelį džiaugsmą, bet kartu jis nėra laisvas nuo rūpesčio to 
džiaugsmo netekti. 

Meilė yra nedaloma. Jau kalbėdami apie formas esame pa- 
brėžę, kad juo meilė darosi aukštesnė ir intensyvesnė, juo la- 
biauji siaurėja objektų apimtimi. Jeigu universali meilė neda- 
loma, kiek ji pasireiškia Žmonijai ir žmonėms kaip visumai, tai 
ji taip pat nedaloma kaip kolektyvinė meilė, nes ir čia ji reiš- 
kiasi visumos formomis. Nors ir būtų kartais išskiriami toje 

meilėje kai kurie objektai ypatingiau, tačiau bendrai ji reiškia- 
si visu organišku nedalomumu. Ar imsim savos tautos, ar sa- 
vos religijos bei ideologijos žmonių meilę, jai vis tiek būdinga 
kažkas nedaloma. Sava tauta, savi žmonės apsupami bendru 
simpatijos ir žavėjimosi, rūpesčio jais ir jų ilgesio jausmu, kuris 
tuojau išsiskiria priešpriešinus kitą tautą su jos rūpesčiais ir 
reikalais. Juo labiau nedaloma pasidaro šeimos meilė, nes čia 
vienų sielvartas ir kančia yra tokie patjautrūs kitiems, kaip ir 
džiaugsmas ar laimė. Abipusėje dviejų asmenų meilėje šitas 
nedalomumas pasiekia tokį jautrų tašką, kad mažiausias vie- 
no išsiskyrimas kelia kitam paniką ir ardo pačios meilės pa- 
grindus. Galėtume net taip apibūdinti: arba yra meilė ir ji yra 
visa, arba jos nėra;jokių padalytų, apribotų ar susiaurintų mei- 
lės apraiškų čia negali būti, nekalbant apie laipsnius, kuriais 
ji subręsta. Jeigu iš tikrųjų neretai būna tokių padalijimų, tai 
jie ženklina, kad iš meilės telikusi tik pareiga. Dėl to apgau- 
dinėja save ir kitus tas, kas suskaldęs tarp dviejų priešingos 
lyties žmonių savo jausmus, tariasi mylįs vieną ir antrą. Arba 
jis iš tikrųjų myli vieną arba antrą, bet jokiu būdu ne abu. 

Nedaloma iš tikrųjų yra ir vadinamoji kūno ir dvasios mei- 
lė. Kūno meilė yra tik papildinys dvasinės, tik natūrali pasta- 
rosios išvada. Kūno meilė negali būti vadinama net meilės 
vardu, jeigu ji nesisieja su dvasine; be dvasinės meilės ji lieka 
tik paprastas geidulys, tik instinktyvi aistra. Ir pats gyvenimas 
labai įtikinamai parodo, kad kur veikia tik kūnas, ten meilė 
neklesti ir netveria. Kūno meilė vaikšto gatvėmis kaip klajūnė 
ir benamė ir niekada nesukuria pastovios namų idilijos. 

Meilės nedalomumo viršūnė pasireiškia vienatinėje mei- 
lėje. Čia vienas tėra meilės objektas ir jis apima antrąjį. Jam 
tėra viena trauka, nors jis visa savo širdimi mylėtų žmones ir 
visą žmoniją. Jis pats skęsta didžioje meilėje ir veda paskui 
save visus, atitraukdamas, bent stengdamasis atitraukti, nuo 
visų kasdienos reikalų ir visų kitų meilės pavidalų. 

Tokia yra meilė! Kaip gyvenimas - perkeistas, sugyvintas, 
sugražintas, tarsi amžino pavasario saulėje skęstantis, tačiau 
gyvenimas, kur tiek daug elementų ir formų - tačiau vienas, neda- 
lomas, organiškas. Meilė yra pati aukščiausia vienybė daugybėje! 


Viskas žmogiškoje būtyje ir jos apraiškose yra tikslinga, 
dėl to žmogiška meilė taip pat negali neturėti savo tikslo. Žmo- 
gus savo protu gali tą tikslą pasiekti, jį pagilinti ir įprasminti. Ir 
priešingai, jis gali jį iškreipti ir blogam panaudoti. Tačiau žmo- 
gus niekad jo nenulemia, nes meilės tikslas glūdi pačioje meilėje. 

Meilė pažadina ir sugyvina vidines žmogaus galias. Jos tar- 
tum pabunda: sieloje išauga įvairialytis jautrumas, išauga vi- 
daus nerimas, ieškojimas; atsiskleidžia socialiniai jausmai, išsi- 
vysto didelis vidinis veiklumas. Sugyvindama vidaus galias, 
meilė veda Žmogų į naują jo asmenybės sklaidą. Joje glūdi ne- 
apskaičiojama galia žmogų pakeisti ir atnaujinti. Ir nors jautru- 
mas praeitų irjis praeina, bet po jo lieka naujas pastovus psi- 
chinis charakteris. Kaip geležis, ugnies veikiama, žėruoja tik 
laikinai, tačiau tuo metu įspaustos joje formos lieka kaip pasto- 
vūs ženklai, taip ir meilė palieka savo neišdildomus įspaudus. 
Tad meilės tikslas - individualus: perkeisti žmogų, atnaujinti 
jo dvasines galias, naujais bruožais praturtinti jo asmenybę. 

Tačiau meilė krypsta į kitą asmenį. Ji ieško objekto, ku- 
riame save atrastų ir kuriame save atbaigtų. Ji siekia išvidinės 
vienybės ir trokšta būti patenkinta. Meilės dalyviai, Platono 
žodžiais, yra lygūs vargšai ir turtingieji, reikalaują ir duodą, 
formuoją ir vienas antro formuojami. Tai atskleidžia kitą - s0- 
cialinį jos charakterį. 

Žmogui reikia idealinės pilnumos, kurios jis pats negali 
rasti. Kokia turtinga bebūtų dvasia, ji visada jausis vieniša. 
Paties Kūrėjo ištarmė „vargas būti žmogui vienam“ ją visada 
lydės. Jai reikia su kitu dalytis tuo, ką ji turi, reikia save atverti, 
susitelkusį minčių pasaulį ir išgyventus įspūdžius perduoti, 

pagaliau save palyginti su kitu, nustatyti teisingą savo galvo- 
senos ir jautimo kelią. 

Visas individualus pasaulis yra toks asmeniškas ir toks 
intymus, kad ne kiekvienam jis gali būti atveriamas. Nieko 
taip žmogus nevengia, kaip savo vidaus šventovę atidengti 
tam, kuris ją gali palydėti juoku, pasityčioti ar viešūmos spren- 
dimui atiduoti. Ir tik tuomet, kai atranda tokį, kuriam būna 
įdomijo dvasios paslaptis, prisiriša, pamėgsta ir iš pradžių at- 
sargiai ir pamažu, paskui vis daugiau ir daugiau atveria save; 
atsakydamas tuo pačiu, jis nori išklausyti kitą ir jį suprasti. 
Taip meilė padeda save atrasti kitame, nes uždaras pasaulis vi- 
suomet išgyvena netikrumą. Nors žmogus būtų geriausios 
nuomonės apie save, visada ieškos save pasitikrinti - būti įver- 
tintas ar pataisytas. Ir koks būna džiaugsmas, kai jo sprendi- 
mus lygiai tuo pačiu ar panašiu būdu priėmė ir kitas. Dar la- 
biau žmogus ieško tokio savo jausmų atradimo. Jis ieško kito, 
kurs jaustų kaip jis. Tada jis atsiveria, nes yra tikras, kad bus 
suprastas ir ras pagalbą savo siekimams. 

Būdama abipusė, meilė ieško ne tik save atrasti kitame, 
bet ir kitą savyje. „Meilė, pasak Nikolajaus Berdiajevo, yra ke- 
lias atskleisti asmens misterijai ir įimti asmenį į savo būties 
gelmes. Mylįs apie mylimojo asmenį žino tai, ko visas pasau- 
lis nežino, ir jis tai tikriau supranta, negu visas pasaulis. Tik- 
tai mylįs iš tikro atveria asmenybę, tik jis iššifruoja jos genia- 
lumą“. Meilė atveria akis į kito pasaulį, kuris jokiu kitu būdu 
neįžvelgiamas. „Svetimos individualybės esmė, kuri neapra- 
šoma ir sąvokomis neišreiškiama, Ericho Przywaros žodžiais, 
pasireiškia tiktai meilėje ar ekstazėje. Šiuo atveju mylįs žmogus 
mato daugiau, negu kiti, ir tik jis, o ne kiti mato tai, kas yra ob- 
jektyvu ir tikra“. 

Šitas meilės atradimas yra tik tolimas atšvaitas visų atra- 
dimų, kurie atkreipia didelį dėmesį ir dvasinį interesą, išve- 
dantį žmones iš siaurų savo asmens reikalų. Šitas atradimas 

veda įbendradarbiavimą abipusiam bendram dvasiniam pasau- 
liui kurti. Vienas kito papildymas ir vienas kito skatinimas 
nejučiom ugdo ir tobulina galias, tada atsiranda jėgų pastan- 
goms, kurių anksčiau nejausta, ir praregimos tokios vertybės, 
apie kurias nė nesapnuota. 

Dviejų asmenų sutapimas ir tarpusavio pagalba meilėje 
dažnai pereina į platesnę plotmę. Juo žmogus pasiekia bręs- 
damas didesnį individualaus tobulumo laipsnį, juo labiau jis 
jaučia reikalą save apvaisinti socialinėje bendruomenėje. Kolek- 
tyvinės meilės fazėje jis ieško draugų, bendraminčių ir bendra- 
darbių. Dvipolinėje meilėje, kurioje artimiausias jam žmogus 
pasidaro lyg jo gyvenimo papildinys, jis telkiasi aplink jį kaip 
savo socialinės veiklos intymiausią patarėją ir įkvėpėją. Ne- 
retai meilės bendruomenėje vienas papildo kito mokslinius, 
meninius, visuomeninius darbus. Dažnai tie darbai eina vienu 
vardu, bet sukuriami abiejų bendromis pastangomis. 

Šitas dvasinės meilės principu pagrįstas kūrybinis bend- 
radarbiavimas reiškiasi net šventųjų gyvenime. Pranciškonų 
judėjimas nebūtų buvęs toks vaisingas, jeigu Asyžiečio dar- 
buose, kaip pastebi J. J. Jėrgensen, nebūtų Klaros dalies. Visa 
didžiosios Teresės kūryba - tiek raštai, tiek organizaciniai 
laimėjimai - būtų nesuprantama be Kryžiaus Jono bendradar- 
biavimo. Visi didieji dvasiniai sąjūdžiai, ar jie būtų pradėti 
Vincento Pauliečio, ar Pranciškaus Saleziečio, ar kitų didžiųjų 
vyrų, nebūtų buvę tokie platūs ir tokie vaisingi, jei juose nebūtų 
moteriškos meilės prado. 

Meilė iš viso sukuria tokią dvasinę būklę, kai žmogus pasi- 
daro daug kūrybiškesnis. Meilėje kūrybinės galios atgyja ir sus- 
tiprėja; Žmogaus dvasia pasidaro, kaip minėjom, jautresnė ir 
veiklesnė. Protas be meilės būtų per daug apskaičiuojantis; jis 
pabūgtų per didelės aukos ir naštos. Tuo tarpu meilė neskai- 
čiuoja ir jai nėra nieko negalima. Ji įveikia ir proto atsargumą, 
ir valios interiškumą. Tačiau didžiausias kūrybinio vaisingu- 

mo akstinas yra įtampa, kuri kyla iš pačios meilės prigimties. 
„Kūrybos, pasak prof. A. Maceinos, nėra ten, kur pradai yra ar- 
ba visiškai atsiskyrę, arba visiškai susilieję. Žmogiškųjų asme- 
nų meilėje tokio visiško atsiskyrimo ar visiško suliejimo nėra. 
Meilė sujungia asmenis ir sukuria jų gyvenimo bendruomenę. 
Bet esminis asmens vienišumas neleidžia dvasioms susilieti 
ir išnykti individualiems ir asmeniniams skirtumams. Taip 
kyla įtampa ir kūryba. Štai kodėl meilė žmogaus ir žmonijos 
gyvenime yra didžiausias kūrybos akstinas ir palaikytoja“. 
Visi tikslai, kuriuos palietėm, gali būti apibūdinti vienu pa- 
grindiniu: būtent - vaisingumas! Meilėje apsivaisina individu- 
alios žmogaus galios, sakytume, gimdydamos naują gyveni- 
mą. Meilėje dviejų žmonių bendruomenė neša įvairiopus dva- 
sinius laimėjimus. Išeidama į socialinę plotmę, meilė kuria nau- 
jas idėjas ir naujus dvasinius sąjūdžius. Moksle, ypač mene ji 
pagimdo naujus kūrinius. Būdama dvasinė jėga, meilė pirmiau- 
sia reiškiasi dvasiniu vaisingumu, ir, pratęsdama savo veikimą, 
ji pereina į fizinį vaisingumą, duodama pasauliui naują žmogų. 


Religinio gyvenimo tipai 


Religija suprantama kaip žmogaus ryšys su Dievu. Šį ryšį 
lemia Dievas ir žmogus. Dievas apsireiškia, leidžia pažinti sa- 
vo valią. Žmogus Dievą pažįsta, pripažįsta ir išpažįsta - pa- 
žįsta protu, pripažįsta valia, išpažįsta jausmais. 

Dievas yra amžina, nekintama Būtis. Jo apsireiškimas, Jo 
duoti žmogui doroviniai dėsniai yra antlaikiniai ir pastovūs. 
Dėl to religija, kiek jos turinys išreiškia dieviškąjį gyvenimą, 
Dievo apsireiškimą, jo valią, - yra amžina, pastovi. Žmogus yra 
ribota būtis. Jo ryšys su Dievu priklauso nuo riboto žmogiško 
proto, ribotos valios ir jausmų. Šitas ribotumas priklauso nuo 

žmogaus individualaus pajėgumo Dievą pažinti, pripažinti ir 
išpažinti. Dėl to žmogaus religija gali būti įvairi ir kintama. 

Kalbėdami apie religiją, turime skirti objektyvų ir subjekty- 
vųjos pasireiškimą. Religijos turinys, kiek jis atsiremia į Dievo 
apsireiškimą, gali būti pažįstamas objektyviu tikrumu ir pil- 
numu, pripažįstamas iš objektyvaus dorovės principų moky- 
mo ir išpažįstamas objektyviomis liturgijos bei maldų formo- 
mis. Ta prasme galima kalbėti apie objektyvią religiją, kokią 
skelbia ir kuriai atstovauja Bažnyčia. Tačiau kiek šitas religi- 
jos turinys ir formos pažįstamos, pripažįstamos ir išpažįstamos 
priklausomai nuo subjektyvių Žmogaus imlumo galių ir pajė- | 
gumo, tiek religija yra subjektyvi. Šita subjektyvi religija, pasi- 
reiškianti konkrečiame žmonių gyvenime -jų galvosena, veik- 
sena ir jausmais - įgyja kitokią prasmę ir dėl to vadinama reli- 
gingumo vardu. 

Dievo ir žmogaus ryšių skalėje gali būti įvairių subjektyvių 
pasireiškimo formų. Žmogaus religingumas gali labiau priar- 
tėti prie objektyvios religijos reikalavimų ir gali būti gerokai 
nutolęs. Ieškodami toje salėje pagrindinių žmogaus religin- 
gumo punktų, mes ir pastebime tipiškus ir net tipais virstan- 
čius pasireiškimus. Šitų religingumo tipų kilmės, pobūdžio ir 
vertės klausimai ir sudarys mūsų svarstymą. 


I. RELIGINIŲ TIPŲ KILMĖ 


Žmogus nėra skulptūra, turinti galutinę dvasinę išraišką. 
Skulptūra gali būti labai žavi ir puošni, tačiau naujų bruožų 
nebeįgis ir nauju tobulumu nebepasipuoš. Tik gyva žmogaus 
dvasia pačia savo prigimtimi siekia pilnumos ir visumos. Sie- 
kia ji šito, kopdama tam tikrais laiptais, pereidama įprastinius 
brendimo tarpsnius. Tai dvasios brendimo raidai palenktas ir 
religinis žmogaus gyvenimas. Žmogaus religingumas perei- 
na tam tikras skirtingas išsivystymo fazes. 

Spręsdami religinių tipų kilmės klausimą, mes ir paliesime: 
religingumo kitimą žmogui išsivystant, tris religinio išsivys- 
tymo tarpsnius ir tų tarpsnių virtimą tipais. 


1. Žmogaus religingumo kitimas žmogui išsivystant 


Bręstant Žmogaus protui, įgyjant naują patirtį, aiškinant 
priežastingumą, apibendrinant visą žinojimą - kartu bręsta ir 
religijos pažinimas, išryškėja natūralus ir antgamtinis priežas- 
tingumas, ribos tarp žmogiško ir dieviško žinojimo. Ko protas 
nepajėgia atsakyti, į tai veda nuojauta, veda zigzagais, kartais 
susikryžiuojant dviejų traukų jausmams, bet lyg šviesos pra- 
giedrulys per miglas paliesdamas dar neatmerktas blakstie- 
nas, ir žmogus jaučia jį kaitinant ir glamonėjant. Nuojauta, kad 
ir neaiški, nustato religinio gyvenimo turinį, nustato savaip - 
vaizduotės pagalba prisidurdama ir prisigalvodama ir taip at- 
sakydama į amžinuosius klausimus. Tada žmogaus religijoje 
matome apsčiai vaizdinio elemento, daug primityvių sprendi- 
mų, labai paprastų ir konkrečių pavidalų. Visoje šitoje pajau- 
tos religijoje yra daug paslaptingumo, pastebimo kuriamose 
religinėse legendose, giesmėse, vaizduojamajame mene ir pap- 
ročiuose. Visiškas atsidavimas Dievui dažnai siejasi su baime, 
net prietaringumu, tačiau jam nestinga didelio nuoširdumo, 
pareigingumo, ištikimybės. Šitokios religingumo apraiškos 
pastebimos primityviškesnėse tautose arba liaudyje, esančioje 
arčiau gamtos ir deramai neapsišvietusioje; jos būdingos ir vai- 
kams, gyvenantiems daugiau nuojauta nei protu. Iš dalies šita 
nuojauta daugiau būdinga ir moters religingumui, nes moteris 
turi turtingesnį nuojautos, instinkto, sveikos sąžinės pasaulį. 

Pereinant tautoms iš primityvios gyvenimo formos į kultū- 
rinę, ir žmonėms šviečiantis, protu aiškinantis visatos ir gyvatos 
priežastis bei paslaptis - vaizdi ir konkreti religija tampa racio- 
nali ir abstrakti. Vaizdai virsta sąvokomis, tiksliomis formulė- 

mis. Protas siekia aiškumo ir tikslumo, ieško to, kas esmiška ir 
nori atmesti ar į šalį nustumti atsitiktinius dalykus. Kaip filo- 
sofinės teorijos, lenktyniaudamos viena su kita, ieško paties 
esmingiausio ir paties tiksliausio metafizinių problemų spren- 
dimo, taip ir racionalus religingumas eina šituo precizijos, for- 
mulavimo, išsiaiškinimo keliu. Suprantama, tai daro žmonės 
pagal protinį savo pajėgumą. Ne visi pajėgia daryti galutinės 
išvadas, dėl to labai įvairiai religija suvokiama irja gyvenama. 

Šituo dvasinio brendimo tarpsniu religija sausoka, abstrak- 
toka, teoriškesnė, labiau pagrįsta logišku svarstymu. Čia niekas 
nekuria religinių legendų ir religinės poezijos, o jei kuria, tai jos 
yra kitokio pobūdžio nei primityvaus religingumo tarpsniu. 
Tuo tarpu kuriama apsčiai religijos kilmės ir esmės aiškinimo 
teorijų, pervertinamos pačios religingumo formos, ieškoma lo- 
giškai pagrįstų ir asmeniškai priimtinesnių bendravimo su 
Dievu lyčių. 

Esant subjektyviam religingumui valios ugdymas ir jos per- 
svara reiškiasi herojinėmis pastangomis. Valiai vadovauja pro- 
tas arba instinktas - taip kyla herojinės pastangos. Religinė nuo- 
jauta žadina fantastinės priemones, užsidegimas pereina į at- 
gailą, net viešą, nebijančią jokių pažeminimų; asketizmas gali 
žmogų tiesiog sunaikinti. Visoms šioms pastangoms būdingas 
didelis jausmingumas ir gaivališkumas, jokiai logikai nepalen- 
kiamas, ir kaip tik dėl to pilnas kontrastų - panašių į Dostojevs- 
kio pateiktus rusų tautos vaizdus arba indų genčių gyvenimą. 
Bendro instinktų impulsyvumo vadovaujama valia asketizmą 
padaro kartais labai nesveiką, priešingą ir žmogiškai prigim- 
čiai, ir dieviškai valiai, kaip rodo rusų skopcų, dadaistų ir panašių 
sąjūdžių praktika. Kai valiai vadovauja protas, asketizmas yra 
palenktas tvarkai, nuoseklumui ir planingumui. Gali jis būti 
kietas, nepermaldaujamai atkaklus, bet neišsiskirs staigiais po- 
sūkiais ir svyravimais. Jis keičia žmogaus gyvenimą, pamažu 
ir pastoviai išlygina prigimties ar auklybos kreives. 

2. Trys religinio išsivystymo tarpsniai 


Bendroji genetinė psichologija mena tris pagrindinius dva- 
sinio Žmogaus išsivystymo tarpsnius - vaikystę, jaunystę ir 
brandų amžių. Kartu čia galima minėti ir tris pagrindinius žmo- 
gaus religingumo išsivystymo momentus. Vaikui būdingiau- 
sias dvasios bruožas yra naivumas, jaunuoliui - kritiškumas, 
suaugusiam žmogui - pusiausvyra. Vaiko religija paženklinta 
naivumu, jaunuolio - kritiškumu, suaugusio žmogaus išsily- 
ginimu, išsibalansavimu. 

Tris minėtas amžiaus tarpsnių dvasines būsenas primena 
kaimiečio, mokslus einančiojo ir kultūriškai subrendusiojo dva- 
sinės būsenos. Kaimiečio dvasiai būdingas tam tikras primi- 
tyvumas irjo religija paženklinta daugiau primityviu suvoki- 
mu, paprastomis ir naiviomis pasireiškimo formomis. Jaunuo- 
lio kritiškus nusiteikimus atitinka mokslus einančiųjų kritiš- 
kumas, pastebimas irjų religijoje. Tuo tarpu subrendusio žmo- 
gaus nuosaikus galvojimas daugiau ar mažiau atitinka ir kul- 
tūrinę aukštumą pasiekusiųjų dvasinę, o kartu religinę brandą. 

Pripažindami genetinį žmonijos raidos principą, turėsime 
sutikti, kad ir ji išgyvena savo vaikystę, jaunystę ir subrendimą. 
Tai patvirtina net krikščionybės istorija. Pirmųjų krikščionybės 
amžių religingumui buvo neabejotinai būdingas sveikas primi- 
tyvumas,o Viduramžiais - sveikas kritiškumas. Nuo humaniz- 
mo iki XIX a. antros pusės šis kritiškumas įgavo daugiau ne- 
gatyvų pobūdį. Pagaliau šiame šimtmetyje religinį gyvenimą 
stengiamasi padaryti pilnutinį ir organišką. 

Tie trys religingumo tarpsniai pereinami laipsniškai. Kiek- 
vienam išjų reikia kito, kaip vaikystei reikia jaunystės, o jau- 
nystei - brandaus amžiaus. Kiekvienas tarpsnis yra išaugamas, 
bet kartu jis įauga į kitą tarpsnį taip, kad, pereinant iš vieno 
tarpsnio į kitą, šis tas atkrinta, sakytume, išaugama, bet šis tas - 
svarbaus ir vertingo - pasilieka. 

3. Religinių tarpsnių virtimas tipais 


Trys minėti religingumo tarpsniai yra tipiški. Kiekvienas 
jų turi bendrų bruožų, būdingų tik jam vienam. Ar imsim vai- 
ko religingumą - kokios tautos ar kultūros vaikas jis bus, - ar 
imsim liaudies religingumą - visur rasim tų pačių bendrumo 
momentų. Taip pat ir racionalų brendimą išgyvenančių žmo- 
nių - jaunuolių ar besimokančiųjų - amžiuje pastebimi tie pa- 
tys kritinio religingumo pradai. Subrendusiųjų amžiuje įsiga- 
li tam tikra pusiausvyra, atnešanti ramybę ir pilnatvę - visur, 
kartu ir religijoje. 

Minėti tipai skirtini nuo nusistovėjusių uždarų galutinių 
tipų, įgaunančių pastovias religinio gyvenimo formas. Nors 
tie trys religinio išsivystymo tarpsniai iš esmės yra pereinami, 
praaugantys ir įaugantys į kitus tarpsnius, vis dėlto kartais jie 
sustingsta, virsta uždarais ir neperžengiamais. Taip susidaro 
ryškus naivaus religingumo tipas liaudies masės be pilnutinio 
religinio mokymo ir religinės kultūros. Kartais toks pat ryš- 
kus išlieka inteligentų kritinio religingumo tipas, inteligentų, 
išsilaisvinusių, bet nedarančių didesnės dvasinės pažangos. 
Kartais tipu virsta ir neužbaigtas pilnutinis religingumas, vidi- 
nei jėgai išsekus ar jos pakankamai neturint. 


II. RELIGINIŲ TIPŲ POBŪDIS 


Minėtini trys religingumo išsivystymo tipai: naivusis, kri- 
tinis ir pilnutinis. Juos Čia ir bandysime apibūdinti. Šalia trijų 
individualių bendravimo su Dievu formų, susidaro dar trys 
tipai santykių su Bažnyčia ir tikinčiųjų bei netikinčiųjų slu- 
oksniais. Dėl to kiekvieną religingumo tipą charakterizuosime 
dar dviem atžvilgiais - individualiu ir socialiniu. 

1. Naivusis tipas 


Naivaus religingumo tarpsniu tikima viskuo ir nežinoma 
abejonių bei svyravimų! Tačiau nesusivokiama ir neskiriama, 
kas religijoje yra esminiai ir kas atsitiktiniai dalykai, taip pat - 
kas turinys ir kas forma. Šitam religingumui nestinga forma- 
lizmo, klaidų, net prietarų, tačiau ir to labai laikomasi, kaip 
šventų ir nepakeičiamų dalykų. 

Religinį turinį ir formą paprastai sąlygoja autoritetas. Žmo- 
gus priima tai ir taip, kas ir kaip jam duodama iš viršaus arba 
ką jis mato vyresnius ir autoritetingesnius darant ar liepiant 
daryti. Subjektyviu mąstymu jis nepagilina objektyvių tiesų 
ir negeba asmeniškai pilniau jų pritaikyti. Religines formas 
taiko daugiau mechaniškai ir elgiasi pagal nusistovėjusias nor- 
mas, susidariusius papročius, kitų sukurtus religinio dorovinio 
gyvenimo pavyzdžius. Dėl to religiniai pavyzdžiai, bendros 
tikėjimo formos ir papročiai šiuo tarpsniu įgyja ypatingos reikš- 
mės. Kieno nors nukrypimas nuo jų laikomas nukrypimu ir 
nuo pačios religijos. 

Pasekime vidines šitą religingumo tipą formuojančias prie- 
žastis. Kodėl, sakysime, šio religingumo atstovai nepajėgia 
skirti esminių ir atsitiktinių dalykų, turinio ir formos? Jie ne- 
moka dalykų pažinti ir negali abstrakčiai galvoti. Jų - kai- 
miečių, taip pat vaikų - galvojimas yra perdėm konkretus. Ka- 
dangi tikėjimo forma yra konkretesnė ir suprantamesnė už 
turinį, daiktai ir veiksmai - už simbolinę jų reikšmę, pripuo- 
lamybės - už esmę, dėl to jų tikėjime persveria formiškumas, 
daiktiškumas, veiksmiškumas, atsitiktiniai dalykai. Negalima 
sakyti, kad jie sveika savo nuojauta bei gaspadoriška išminti- 
miiš viso nesuvokia tikėjimo esmės. Jie daug jaučia ir suvokia, 
nors tai paaiškinti ir nepajėgia. Ypačjie jaučia, kas tikėjime as- 
meniška - jaučia Dievo artumą, Jo Apvaizdos globą. Kartais, 
tiesa, tikėjimo dalykai per daug suasmeninami. Dievas jiems 


56 


yra ne tik geras, mylįs Tėvas, bet ir pykstąs, keršijąs Viešpats. 
Ir dangaus džiaugsmas ir pragaro kančios taip pat tampa per 
daug konkrečios, sužmogintos. Šitas sukonkretintas, sužmo- 
gintas tikėjimo turinys perduodamas iš kartos į kartą kaip tikė- 
jimo turtas. Tai yra „sodžiūnų teologija“, kaip pasakytų Jonas 
Gerutis-Balvočius, o kartu ir „sodžiūnų“ religinė pedagogika. 

Be kita ko, asmeniškumas reiškiasi ir per dideliu religijos 
siejimu su konkrečiu religiniu autoritetu. Kunigas jų religin- 
gumui susidaryti yra pirmoji priežastis ir šaltinis. Dėl to jis 
laikomas kaip akis kaktoje - į jį žiūrima, juo sekama, jo uolu- 
mu gyvenama; jei jis puola jų akyse - griūva ir jų tikėjimas. 

Toks naivusis religingumas būdingas ir inteligentams, išlai- 
kantiems pirminį religingumą, jį menkai papildantiems ir 
pagilinantiems religijos studijomis. Religijos turinį jie ne- 
pakankamai pagrindžia ir patikslina protu. Neišgyvenę di- 
desnių abejonių ir kriticizmo, jie nepajėgia giliau suvokti es- 
minių religijos momentų. Jų religinė praktika lieka daugiau 
tradicinė, formali, stabilizuota, savo dvasia mažai pranokstanti 
liaudies religingumo formas. Jie jaučiasi esą tvirto tikėjimo, 
nežinantys svyravimų, bet ir nepažįstantys gilesnių religijos 
problemų ir gilesnės jos prasmės. Jie skiria religijos esmę ir 
atsitiktinumus, formą ir turinį, bet nepajėgia jų suvokti kaip 
pilnos organiškos visumos. Su kitaip galvojančiaisiais jie el- 
giasi taip, kaip ir naiviojo religingumo atstovai - iš esmės jų 
nesuprasdami ir nepakęsdami. 

Kyla klausimas, kaip šis religingumo tipas reiškiasi socia- 
liniu atžvilgiu? Plačiau neanalizuodami, pastebėsime tik kai 
kurias būdingesnes apraiškas. Naiviojo religingumo atstovai 
su Dievu bendrauja per žmones ir institucijas. Bažnyčiai ski- 
riama absoliuti reikšmė. Jos žodis, net patarimas yra šventas 
tarsi paties Dievo įstatymas. Pažeisti Bažnyčios nurodytą 
tvarką net tada, kai žmogus nenusideda, laikoma nusigręžimu 
nuojos pačios. Kitaip tikintieji arba dvejojantieji, o juo labiau 

visai netikintieji pasidaro kaip raupsuotieji, kuriems nevalia 
ištarti gero žodžio, su jais bendrauti, juo labiau jiems padėti 
ar iš viso kokį nors pasigailėjimą jiems rodyti. Pasityčiojimas 
ar pravardžiavimai tokių žmonių nelaikomi nuodėme. Pa- 
prastai nesvarstoma, kodėl tie žmonės netiki ar kitaip tiki ir 
ar jie dėl to yra asmeniškai kalti. Gilintis į tokius išvidinius 
klausimus jie nepajėgia; jie sprendžia labai paprastai: jei kas 
netiki, netiki iš nedorumo, „paleistuvystės“, nes kaip galima 
netikėti tuo, kas gera ir šventa. 

Maždaug taip mano ne tik liaudis, bet ir inteligentai, išlai- 
kantys kritinio amžiaus nesukrėstą religingumą, tik jį papil- 
dantys racionaliais pradais. Jie taip pat lieka absoliučiai išti- 
kimi Bažnyčios autoritetui, gina jos vardą, neatsižvelgdami į 
jokias istorines klaidas - į žmogiškumą, kuris Bažnyčioje ne- 
išvengiamas. Jiems Bažnyčia yra tik dieviška institucija (o ne 
dieviška-žmogiška), dėl to neklaidinga visur ir visuomet. Kiek- 
vienas šešėlis, metamas jos atstovams, jiems atrodo pačios 
Bažnyčios pagrindų griovimas. Jie mano esą vieninteliai iš- 
tikimi tikri katalikai, verti ir Bažnyčios visiškos paramos ir 
globos. Visi kiti, kurių religingumas menkesnis, jiems atrodo 
neverti ne tik Bažnyčios dėmesio ir rūpesčio, bet, priešingai, 
tik nuo jų Bažnyčia privalanti nusigręžti ir su jais kovoti. 


2. Kritinis tipas 


Kritinis religingumas pradeda skirti, kas religijoje esmin- 
ga ir kas atsitiktina. Tačiau turinys iškeliamas prieš formą ir 
pastaroji dažnai visiškai atmetama. Pačiame religijos turinyje 
ieškoma daugiau to, kas patenkina protą ir visai nevertinama 
arba per mažai vertinama tai, kas liečia širdį. Šiuo tarpsniu 
daug religinio netikrumo, abejonių, tačiau ir daug pasitikėji- 
mo savo proto galia. 

Kritinis religingumas, priešingai naiviajam, nepasitiki au- 

toritetu ir tuo, ką jis duoda iš viršaus. Jis nori būti asmeniškas 
ir nepriklausomas. Žmogus tepasitiki savimi ir savo protu. Ob- 
jektyvų turinį jis priima ne tokį, koks yra, bet asmenišku pro- 
tu jį iškedena - žiūri, kas jam tinkama ir priimtina. Nieko jis 
taip nevengia, kaip sekti kitus, būti kitų įtakoje. Jam nesvarbu, 
kaip tiki kiti, - jis nori tikėti taip, kaip jam geriausiai atrodo. 
Kyla net baimė būti tokiam, kaip kiti, kaip dauguma, - baimė 
priklausyti nuo kitų religingumo būdo, religinio kitų galvo- 
jimo ir veikimo. Ta baimė išskiria iš tikinčiųjų bendruomenės, 
iš bendro religinio gyvenimo - religinių formų ir papročių. To- 
kio tipo žmonės vengia bendrų pamaldų, eina į bažnyčią va- 
karais, kai nieko nėra, kai kiti nemato ir nevaržo. 

Kritinis religingumas prasideda nuo pirmųjų nusivylimų 
matomu religijos autoritetu. Pabudęs kritiškas protas pastebi 
netobulumų naivioje religijoje, ir jam krinta į akis per didelis 
formiškumas, sudaiktinimas, net prietaringumas. Kas religi- 
joje yra esmiška, o kas ne, jam vis dar ne visai aišku, ir jis lieka 
pusiaukelėje, nedrįsdamas visko atmesti. Arba jis aiškiai ap- 
sisprendžia, viską nusviedžia į šalį ir atmeta religiją. Pirmu at- 
veju matome abejingą, skeptišką, antru - netikintį žmogų. Bet 
jei žmogus stengiasi išsiaiškinti, jei geba daiktus apibendrin- 
ti, juos palyginti ir pasverti, jų vertę nustatyti, - tada jis pamažu 
įsitikina, kas religijoje svarbu daugiau, kas mažiau; kas bū- 
tina, privaloma, o kas priklauso nuo laisvo Žmogaus pasirin- 
kimo; kas religijos turinyje yra esmiška, o kas ne; pagaliau kas 
yra formų ir veiksmų gilioji prasmė, o kas tik ženklai. Tačiau 
ieškodamas pirmiausia esmės, turinio, prasmės, į juos pernelyg 
įsižiūrėjęs ir jais susižavėjęs, - jis dažnai neišvengia pavojaus 
nusigręžti nuo religinės formos, religinių veiksmų ir daiktų, - 
žodžiu, nuo konkretybės ir formalybės. Taip jis atmeta religi- 
nius papročius, įprastas tikėjimo formas, net pačią religinę or- 
ganizaciją kaip konkretizuotą, jo manymu, religiją. Tikėjimas, 
jo manymu, turi būti laisvas nuo visokių formų - daugiau dva- 

sinis, minties ir jausmo, turinio be formos tikėjimas. Santykis 
su Dievu - tik tiesioginis ir dvasinis, be jokių tarpininkų ir jo- 
kių konkrečių įsipareigojimų. 

Socialiniu atžvilgiu kritinis religingumas yra, sakytume, 
pats nesociališkiausias. Jam visai nereikia kitų žmonių ar insti- 
tucijų tarpininkavimo; jis nori bendrauti su Dievu pats vie- 
nas,bejokios kitų pagalbos. Dėl to į Bažnyčią jis žiūri atsargiai, 
net abejodamas. Iš esmės jis jos neneigia, bet nori apsieiti be 
jos bent tada, kai galvoja galįs pats sutvarkyti savo reikalus 
su Dievu. Jei Dievas yra išmintingiausia ir geriausia Būtis, 
kodėl žmogus tik su Juo vienu negalėtų palaikyti ryšio. Vienas 
Dievas ir vienas, atskiras žmogus - štai kaip galima formuluo- 
ti šio tipo asmenų nusistatymą. Žmonių bendruomenė yra 
tokia įvairi ir marga, kad Bažnyčia, net norėdama, negali visų 
patenkinti. Bendros religingumo formos jiems atrodo lyg žmo- 
gaus individualybės niveliavimas. Pagaliau Dievas yra visur, 
kodėl jį reikia garbinti tik maldos namuose ir tik tam tikru 
laiku. Dvasia yra laisva pasirinkti sau tokį momentą, kada ji 
pati nori veržtis Dievop. Bendrauti su Dievu kada reikia, o ne 
kada nori - kada yra įkvėpimas, - atrodo lyg kokia prievarta. Jis 
nenori prievartauti savo širdies, o laukia, kada ji pati pasiges, 
ilgėsis, veršis į maldą. Ir kai toks įkvėpimas ateis, jis pasirinks 
tylią vietelę - gal net ištuštėjusią Bažnyčią, ir čia prarymos ar 
praklūpos tol, kol baigsis tas dvasios nerimas. Jo jautrumas 
Dievui toks didelis, kad jis, jausdamasis nevertas - dėl savo 
nuodėmės ar dėl kankinančios ydos - visai neis sakramentų, 
net liausis meldęsis. Dievo malonė, jo nuomone, tik vertiesiems 
ir tvirtiesiems. Tiems, kurie nepajėgia pakilti iš savo negalių, 
nevalia praktikuoti religijos ir jos didžiosiomis paslaptimis 
naudotis. „Jei tavo gyvenimas skiriasi nuo Dievo, kaip gali 
drįsti piktnaudžiauti Dievo malone!“ Dėl to šio tipo žmonės 
piktinsis tais tikinčiaisiais, kurie nuolat eina sakramentų ir vis 
dėlto nėra geri arba nuolat daro tas pačias klaidas ir blogybes. 

Jų įsitikinimu, žmogus turi būti logiškas, nuoseklus - tikėji- 
mas ir gyvenimas turi vienas su kitu derintis. Ir jie, būdami 
logiški, nusigręžia nuo religiją praktikuojančių, jeigu mato, 
kad jų gyvenimas nedoras, arba, jei jų gyvenimas doras, jie 
religiją praktikuoja, bet nusigręžia nuo tų praktikuojančių, 
kuriuos jie laiko nevertus praktikuoti. Bene pats didžiausias 
priekaištas dėl to bus ir Bažnyčiai, kad ji nelogiška, leisdama 
tokiems žmonėms naudotis prieglobsčiu ir jiems pernelyg 
atlaidžiai teikdama atleidimus. 

Nepripažindami Bažnyčiai tarpininkės tarp Dievo ir žmo- 
nių vaidmens, jie negali suprasti ir jos intervencijos į viešuo- 
sius gyvenimo dalykus. Bažnyčia turi būti pasyvi ir tik pra- 
šančiajam ištiesti pagalbos ranką, bet ji neprivalo pati veržtis 
ir būti našta žmogui, juoba žmonių visuomenei. Gerų geriau- 
siu atveju jos uždavinys būti ryšininke tarp vieno Dievo ir at- 
skiro žmogaus. O šeimos, mokyklos, socialinių reikalų, ypač 
valstybės gyvenimo tvarkymas, - jiems atrodo, kaip Bažnyčios 
kišimasis į svetimą sritį, nežinia kokiais - greičiausia politinės 
hegemonijos - tikslais. Ir visi tikintieji, taip pat kunigai, vyk- 
dantys tokius Bažnyčios uždavinius, jiems atrodo kaip poli- 
tikuojantys katalikai ir kunigai klerikalai. Kovą su ta klaida 
jie laiko garbinga, beveik kaip tarnavimą tikrajam Dievui ir 
tikrajai religijai. Tai yra galutinis religinis individualizmas, 
kaip naiviojo tipo - religinis „kolektyvizmas“. 

Šie tipiški kritinio religingumo bruožai, žmogaus dvasiai 
toliau bręstant, savaime išauga. Tik tam tikrais atvejais, kaip 
toliau matysim, jie tampa pastoviais ir virsta nusistovėjusių 
kritiniu tipu. Žmonės, stipriai išgyvenę kritinį brendimo tarpsnį, 
iš jo nebepajėgia pakilti į tretįjį tarpsnį ir lieka pusiaukelėje. 
Religija jiems nėra visai svetima, kartais jie ją net praktikuoja, 
bet iš abejonių ir kriticizmo neįstengia išsivaduoti. Jie nuolat 
veikiami pernelyg kritinės savo aplinkos, lektūros, ryšio su 
politine srove, kuri savo ideologiją grindžia filosofiniu libera- 

lizmu ar istoriniu materializmu. Šitas religingumo tipas būdin- 
gas ir tiems, kurių prigimtis yra iš viso hiperkritiška arba, kaip 
šių dienų psichologai pasakytų, dezintegruota. Perdėta kritika 
neleidžia jų dvasiai nusistovėti - stabilizuotis, ramiai gilintis į 
dalykus, galutinai apsispręsti. Maža smulkmena sudrumsčia 
dvasinę jų pusiausvyrą, ir jie susierzina, pasipiktina, įžvelgia 
nelogiškumą, netenka noro dalykus pagilinti. Tokiems žmo- 
nėms nėra religijos atstovo, religinio veikalo, kuriems jie nega- 
lėtų ko nors prikišti. Geriausia argumentacija, įrodymai jiems 
atrodys nepakankamai pagrįsti. 

Dezintegruojančios prigimties žmonės iš viso nepajėgia 
įžvelgti visumos ar vienumo. Jiems, Jaenscho teigimu, būdinga 
silpna dvasinių galių (funkcijų) tarpusavių sąveika, menkas 
ryšys su aplinkos pasauliu, nelankstus, statiškas pastabumas 
ir labiau fizišku priežastingumu pagrįstas galvojimas. Tokie 
žmonės religijoje labiau mato atskirus dalykus negu visumą, 
irišjų daro apibendrinimus. Jie daugiausia mato, sakysim, reli- 
gijos ar Bažnyčios istorijos įvykius ir dėljų nepajėgia susidaryti 
perspektyvos (plg. Povilo Jako „Krikščionybės tragizmą“). 

Nusistovėjęs kriticizmas būdingas ir tiems žmonėms, ku- 
rie skaito atsitiktinę ir prieštaraujančią literatūrą arba savo 
brendimo amžiuje dėl gausybės profesinių darbų visai neturi 
laiko pagilinti savo religijos ir gyvena tik tuo prieštaraujančiu 
anksčiau susidarytu lektūros lobiu. Pažinti dalykus iš esmės 
ir susidaryti religijos visumos vaizdą jie neturi laiko, o dažnai 
ir nesistengia. 


3. Pilnutinis tipas 


Pilnutinis religingumas nepasižymi tokiu tvirtu tikėjimu 
kaip naivusis, bet nėra ir toks abejingas kaip kritinis. Religi- 
jojejis regi daug problemų, kurias aiškinasi ir stengiasi pažinti, 
tačiau jis žino ir savo pastangų ribas. Jis pažįsta dalykų esmę, 

bet taip patjam suprantamos ir tam tikros jų formos. Čia susi- 
jungia turinys ir forma, protas ir širdis. 

Pilnutinis religingumas derina religinį autoritetą ir asme- 
ninę laisvę, objektyvų religijos turinį bei formą ir subjektyvų 
jų taikymą. Jis nesitenkina tuo, ką ir kaip autoritetai duoda, 
bet pats ieško gilesnės prasmės, pats tą turinį gilina, stengiasi 
jį savo gyvenime tinkamiausiai pritaikyti. Žmogus čia yra ne 
tik priimantysis, bet ir duodantysis. Remdamasis pažinta da- 
lykų esme, jis ieško naujos, jam labiau asmeniškai priimtinos 
šviesos; ieško naujesnių su Dievu bendravimo formų - jam ar- 
timesnių ir bendravimo esmę labiau išreiškiančių. Tad jis la- 
biau pažįsta pačią tiesą, sukuria naujų formų. Dėl tojis ir mel- 
džiasi ne tik pagal kitų sukurtas maldų formules, bet ir pats 
jas kuria; objektyvių maldos formų jis neneigia - jis ieško ir 
randa čia gilią prasmę. Kitaip manančiųjų atžvilgiu jis yra at- 
laidus - pripažįsta, kad ir kitų tikėjimas gali turėti subjekty- 
vių skirtumų. Kritišką tikėjimą jis laiko ne bedievybe, kaip tai 
daro naiviojo religingumo atstovai, bet Dievo ieškojimu. 

Pilnutinio religingumo tarpsniu žmogus pastebi, kad kiek- 
vienas turinys turi savo formą, kad kiekviena idėja objektyvuo- 
jasi konkrečiais pavidalais, - kad be formos nėra nei literatū- 
ros, nei kultūros, nei žmonių dvasinio bendravimo. Tai maty- 
damas žmogus ima vis labiau vertinti pačias religijos formas, 
veiksmus, ženklus ir daiktus. Taip ateina pusiausvyra tarp reli- 
gijos turinio irjo pasireiškimo. Žmogus bręsta toliau -jis mato, 
kaip idėjos įgyja lytis kitokiu būdu kiekviename laike, kiek- 
viename kultūros cikle, kiekvienoje tautoje ir kiekviename 
žmoguje. Ir religijoje jis pastebi tą patį dėsningumą. Kiekvie- 
nas šventasis yra kitoks, - vis kitaip tą patį religijos ir dorovės 
turinį pritaiko savo gyvenime. Religinės bendruomenės, saky- 
sim, įvairūs vienuolynai, taip pat siekia tų pačių tikslų, kitokias 
priemones pasirinkdami ir kitokį dvasinio gyvenimo tipą su- 
kurdami. Tai turėdamas galvoje, pažintąjį religijos turinį žmo- 


63 


gus stengiasi perimti savo asmenine galia labiau jaudinančiu 
ir atitinkančiu būdu. Objektyvioje religijoje jis ieško ir suran- 
da tai, kas subjektyvu - bent prasmės ir priemonių vartojimo 
atžvilgiu. Taip atsiranda pusiausvyra tarp asmeninio - subjek- 
tyvaus ir objektyvaus - pradų. 

Pilnutinis religingumo tarpsnis - tai individualinio ir 50- 
cialinio religijos momentų sintezė. Žmogus neteikia Bažnyčiai 
absoliučios reikšmės, bet taip pat nesiima vienas spręsti ir 
tvarkyti savo santykių su Dievu. Bažnyčia yra tarpininkė ne 
tik jam, bet ir kitiems žmonėms, tačiau atsižvelgiant į kiek- 
vieno Žmogaus, jo amžiaus, lyties, išsilavinimo reikalavimus. 
Žmogus Bažnyčioje gauna ne tiktai, kas jam duodama, bet ir 
tai, ką jis pats nori ir kasjam reikalinga. Pagaliau irjis pats Baž- 
nyčiai duoda - tiek individualiu religinio gyvenimo tvarkymu, 
tiek asmenine patirtimi, kurią jis, veikliai reikšdamasis raštu 
ir žodžiu, perduoda tikintiesiems. Bažnyčioje jis mato dieviš- 
kąją paskirtį, tačiau neužmerkia akių ir prieš žmogiškąją jos 
pusę. Jis neteisina pasitaikančių ar pasitaikiusių klaidų, tačiau 
jaučia pareigą pats veikti, kad tos klaidos nesikartotų. Jis ski- 
tia tai, kas Bažnyčioje yra nekeičiama, ir tai, kas gali ir turi 
būti nuolat atnaujinama ir tobulinama. Religinį įkvėpimą, 
maldos ekstazę jis laiko didele Dievo palaima, tačiau jis pri- 
pažįsta ir religinio gyvenimo pareigą. Iš žmogiškos patirties 
jis žino, kad reikia veikti ne tik tada, kai yra noras ir malonu- 
mas, bet ir kai jo nėra. Religija, jo nuomone, nėra tik tobulie- 
siems, bet kad žmogus jos padedamas pats tobulėtų. Kol žmo- 
gus lieka žmogumi, niekad negalės išvengti klaidos ir blogio, 
ir svarbu ne tai, kad žmogus, išpažindamas religiją, nebenu- 
sidėtų, bet kad nelaikytų galimu nusidėti tik dėl to, kad Baž- 
nyčia jam visuomet gali ateiti į pagalbą tas nuodėmes išrišti. 
Religiją jis laikys gyvenimu, o ne tik pasaulėžiūra - dėl to steng- 
sis, kad ji būtų jam gyva. Tačiau kaip gyvenimas, taip ir reli- 
gija - jis pats tai yra pajutęs - bręsta ir pereina įvairius raidos 

laipsnius. Pats išgyvenęs kritiškąjį tarpsnį, jis gerai supras ir 
kitus, šito tarpsnio neperaugančius; jis jų nesmerks, bet steng- 
sis juos suprasti ir jiems padėti. Jis supras ir naivaus religin- 
gumo atstovus, tačiau anaiptol nelaikys šito religingumo pil- 
nu ir pakankamu. Bažnyčios autoritetą jis gerbs, bet žinos, kur 
ir kiek jis yra laisvas tvarkytis pats. Jis varys savo vagą, sude- 
rintą su Bažnyčios valia, ne tik asmeniniame, bet ir visuome- 
niniameę gyvenime. Tačiau kunigo pažiūras dar nelaikys pačios 
Bažnyčios valia. 


III. RELIGINIŲ TIPŲ VERTĖ 


Nelengva nustatyti, kokie minėtų religingumo tipų bruo- 
žai vertingi ir pozityvūs, o kokie neigiami. Kita vertus, tai nus- 
tatyti labai svarbu tiek patiems minėtų tipų atstovams, darant 
iš to asmenines išvadas, tiek ir religinei pedagogikai, kad mi- 
nėtų tipų pozityviosios savybės būtų stiprinamos, o neigia- 
mos - silpninamos. 


1. Naiviojo tipo teigiamybės ir neigiamybės 


Pergyvenę racionalizmo amžiaus įtakos persvarą, kada 
visoks irracionalus pasaulis ir iš jo kylančios apraiškos buvo 
neigiamos ir aimetamos, dabar vėl imame vertinti pasąmonės, 
instinkto, pajautos pasaulį. Vėl iškyla naivusis religingumas, 
kuris šituo pasauliu pirmiausia rėmėsi. Religijos psichologai 
ir pedagogai imasi jį analizuoti ir vertinti jo sukurtas vertybes. 
Religinius papročius, kurie buvo be atodairos atmetami kaip 
konkreti liaudies religinio gyvenimo išraiška, kaip per didelis 
religijos sukonkretinimas, dabar vėl bandoma grąžinti į gyve- 
nimą. Tokie laukų, javų, namų šventinimai arba įvairūs religi- 
niai šventinimo papročiai atspindi gyvosios liturgijos pradus, 
derančius su dogmatiniais reikalavimais. 

Antras pozityvus naiviojo religinio gyvenimo bruožas - tai 
Bažnyčios, kaip tikinčiųjų bendruomenės ir artimosios tarpi- 
ninkės, iškėlimas. Tiesa, šitas momentas čia taip nepabrėžia- 
mas, kaip tai daro pilnutinis šių dienų religingumas. Bažnyčia, 
kaip mistinis Kristus ir kunigas, kaip regimas Kristaus atsto- 
vas, pažįstantiems šios mistikos turinį, visą intymųjį žmogaus 
ryšį su Dievu išreiškia per regimąją bendruomenę ir jos atsto- 
vus. Naivusis religingumas čia remiasi savo nuojauta ir jam 
būdingomis lytimis. 

Trečias vertingas bruožas - tai nuoširdus ir gyvas ryšys su 
Dievu, kurio taip pasigesta racionalizmo sušaldytoje religi- 
joje ir kuris toks savas meilės religijai - krikščionybei. Dva- 
sios paprastumas, kuris toks būdingas naiviam religingumui, 
Evangelijoje labai vertinamas ir turėtume baimintis jį praradę. 
Ne išmintingiesiems, bet šitiems dvasios prasčiokams Kristus 
žadėjo dangaus karalystę, žinodamas, kad jų paprastumas ne- 
apsieis be religinių ir moralinių kreivių, ne iš blogos valios pa- 
sireiškiančių. Jei net klaidingai tikintieji gali turėti amžinojo 
gyvenimo viltį, jei jie nuoširdžiai ir pareigingai vykdo savo re- 
ligijos principus, tai juo labiau netenka abejoti verte tų žmonių 
religingumo, kuris, kad ir kupinas klaidų, vis dėlto yra nuošir- 
dus ir giliausiu įsitikinimu pagrįstas. 

Šito religingumo atstovų dvasia labai nekomplikuota. Dėl 
dvasios paprastumo jiems dažniausia nekyla didelių sąžinės 
konfliktų. Religijos turinys, kurį jie vertina daug paprasčiau, 
taip pat neproblemiškas. Religija jiems yra gyvenimas, kaip iš 
tikro religija ir turi būti. Tačiau ir gyvenimas turi turėti giliau- 
sius motyvus. Tą išvidinį religingumą gaivinančių pradų kaip 
tik ir stinga naiviajam tipui. Tiesa, tuos išvidinius akstinus 
jam atstoja išorinės sugestijos. Bet kaip tik čia ir glūdi didelis pa- 
vojus. Kai šitų sugestijų žmogus pristinga arba kai ateina prie- 
šingos sugestijos, naivusis religingumas netenka tvirtumo ir 
užsidegimo. Dėl to šitas religingumas gali klestėti tik tikinčiųjų 

bendruomenėje - kaimuose, mažuose ir užsikonservavusiuo- 
se miesteliuose arba izoliuotose vietovėse. Dideliame mieste 
ir tokiose vietose, kur jis jaučiasi vienas, šį religingumą sunku 
išlaikyti. Tada jis netenka atramos, bent tokios atramos, kokią, 
sakysim, turi pilnutinis religingumas. 

Savisaugos instinktu reikia aiškinti kitą neigiamą bruožą, 
kad naivusis religingumas savoje aplinkoje negali pakęsti iš- 
siskyrėlių, kitaip manančių. Kiekvienas išsiskyrimas, aišku, 
paliečia jo religinės egzistencijos pagrindą, ir dėl to instinkty- 
viai jis su juo kovoja. Šitas krikščioniškos meilės požiūriu ne- 
suderinamas kitaip tikinčių neapkentimas turi dar ir kitą pa- 
grindimą, būtent sužmogintą Dievo suvokimą, kuriame šalia 
meilės yra ir neapykanta. Jei Dievas, jo supratimu, gali pykti 
ir keršyti, kodėl žmogus negalėtų pykti ir neapkęsti nuo Dievo 
nutolusių žmonių. 

Pasitikėjimas Dievu, naiviajam religingumui įgyjantis ab- 
soliučią reikšmę, taip pat laikytinas klaida ta prasme, kad visiš- 
kai atpalaiduoja žmogų patį veikti ir veda į religinį kvietizmą. 
Visur pasikliovimas Dievu ir Jo nuolatinės intervencijos įžiū- 
rėjimas primena fatalizmą ir, be religinio pasyvumo, nieko dau- 
giau neduoda. Taip galima aiškinti nesistengimą gilintis į pa- 
čias religines paslaptis, savo pojūčių ir aistrų - pykčio, nenuo- 
saikumo geriant, nekontroliavimą arba nekovojimą kad ir už 
žmogišką savo egzistenciją, - šio religingumo atstovams tai 
itin būdinga. 


2. Kritinio tipo teigiamybės ir neigiamybės 


Religinis gyvenimas nedarytų pažangos, jeigu Žmogus ne- 
ieškotų, neišgyventų abejonių, kritiškumo. Abejonės religijos 
srityje turi savo reikšmę -būtentjos skatina aiškintis ir gilintis, 
nustatyti, kas yra versmė, o kas atsitiktinumas, pagaliau rasti 
religinių vertybių gradaciją. Sveikam kritiškumui mes turime 

būti dėkingi, kad žmonės niekada nenurimsta, stengdamiesi 
pilniau suvokti dalykus. 

“ Kritinis religingumas iškelia žmogaus pastangų vertę reli- 
giniame gyvenime. Juk religijoje tarp Dievo ir žmogaus yra ry- 
šys. Tad žmogus negali likti pasyvus stebėtojas ir bevalis Die- 
vo valios vykdytojas. Dievas duoda, bet žmogus turi priimti 
ir priimti sąmoningai bei veikliai, kaip sąmoningai ir laisvai 
būtybei pritinka. Pagaliau jis turi Dievą pritaikyti savo asmeni- 
niame gyvenime, vadinasi, ir Čia jis turi būti veiklus ir dalyvau- 
ti visomis savo galiomis. Taigi asmeninių pastangų iškėlimas, 
būdingas kritiniam religingumui, yra labai pozityvus, jei tik 
jis nepereina ribas - savęs neprilygina Dievui, kaip tai matome 
kai kuriose iš kriticizmo kilusiose filosofinėse srovėse. 

Antras pozityvus kritinio religingumo bruožas - tai reli- 
gijos turinio pabrėžimas. Naivusis religingumas kenčia dėl 
gilesnio turinio stokos, o kritinis tarpsnis, sakytume, imasi jį 
kompensuoti. Šiaip ar taip, religijos turinys yra svarbesnis už 
religinę formą, ir dėl to jo pabrėžimas yra teisingas ir vertin- 
gas. Ir Kristus ta prasme kalbėjo apie laiką, kada žmonės gar- 
bins Dievą dvasia ir tiesa. Be abejo, savo turinį turi ir religinės 
formos, kurias kritinis religingumas per mažai vertina. Jose 
slypi simbolinė reikšmė ir vaizdingu bei konkrečiu būdujos iš- 
reiškia tai, kas kituose religijos šaltiniuose suformuluota kaip 

Trečias kritinio religingumo teigiamas reiškinys - tai logiš- 
kas gyvenimas pagal išpažįstamą religiją. Tiesa, krikščioniš- 
kas nuoseklumas gyvenime ir jautrumas Dievui yra pati sun- 
kiausia praktinė problema. Apsipratimas su religijos vertybė- 
mis, su šventais ir pašvęstais dalykais, taip pat pernelyg didelis 
kompromisiškumas yra skaudžiausia tikinčiųjų gyvenimo 
žaizda. Kritinis religingumas teisingai reikalauja, kad žmogus 
būtų vertas Dievo ir bendrystės su Juo. Šitą momentą kritinis 
religingumas pernelyg iškelia ir daro kartais perdėtas išvadas. 

Tačiau tai suprantama, turint galvoje jautrumą, su kuriuo jis 
sutinka kitą dažną kraštutinumą tikinčiųjų gyvenime. 

Iš neigiamybių pastebėtinos šios: per mažas religijos formų 
vertinimas, bendruomenės ir socialinės Bažnyčios paskirties 
nepripažinimas, individualistinė pozicija religiniame gyveni- 
me, per didelis religijos sudvasinimas, užmirštant, kad religija 
nėra tik dieviškas, bet dieviškai žmogiškas dalykas; bendra- 
vimas su Dievu labiau nuotaika ir savaime kylančiu jausmu, 
nesistengiant pasiruošti ir nusilenkti pareigai. 


3. Pilnutinio tipo teigiamumai ir neigiamumai 


Naivusis religingumas laikytinas teze, kritinis - antiteze, o 
pilnutinis religingumas sinteze. Iš tikro jis jungia teigiamuo- 
sius ir vieno, ir kito religingumo tarpsnių bruožus. Dėl to bū- 
dingiausias pilnutinio tipo bruožas yra pusiausvyros saugo- 
jimas - pusiausvyros tarp Dievo valios ir žmogaus valios, reli- 
gijos turinio ir formos, individualių religijos ir socialinių ben- 
druomeninių reikalavimų, tarp objektyvaus ir subjektyvaus 
religijos pradų, autoriteto ir laisvės, meilės ir pareigos, proto 
ir nuojautos. Ta prasme pilnutinis religingumas yra paženk- 
lintas visuotinumo (katolikos) žyme. Jis jungia visa, kas yra po- 
zityvaus gyvenime ir visa tai stengiasi įprasminti mintimis ir 
veiksmais. Jis neužsisklendęs nuo bet kokios tiesos ir bet kokio 
žmogaus. Jis visapusiškai atviras: tiek dieviško apreiškimo ir 
tiesos visumai, tiek žmogiškoms vertybėms. 

Ieškant pilnutinės religinės sintezės reikia daug dvasinės 
energijos, ir ne visuomet žmonės pajėgia ją pritaikyti savo gy- 
venime. Tokių žmonių religijos pažinimas ir religinis galvoji- 
mas būna pasigėrėtinas, bet religinis gyvenimas ne visuomet 
tinkamas. Jų raštai ir kalbos yra gražiausias pilnutinio religin- 
gumo ir Bažnyčios misijos liudijimas; jie žavi kitus savo įsijau- 
timu, labai naujai ir originaliai sprendžia religines problemas, 

betjų praktinis gyvenimas, jų santykiai su žmonėmis ir Baž- 
nyčia dar turi daug spragų ir nelygumų. Tai jaučia ir jie patys, 
gal daugiau jaučia nei tie, kurie nesuvokia pilnutinio religin- 
gumo. Vis dėlto jie ne visuomet turi jėgų suderinti savo tikro- 
vę ir idealą, kurį yra pažinę. Jų išgyvenamos tragedijos gal iš 
viso sunku išvengti siekiant religijos pilnumos. Ir šventieji jau- 
čia prarają tarp dvasinės savo tikrovės ir pažintų bei pajaustų 
religinio gyvenimo aukštumų. Šita tragedija, nors ir kanki- 
nanti, būna akstinas bent nenurimti ir vietoj nesustoti. Savo 
negalios jutimas verčia juos būti kukliais tiek sprendžiant apie 
kitų religingumą, tiek ir veikiant, kai siekiama kitus pakelti į 
naują religingumo laipsnį. 

Naivusis religingumas stengiasi išsilaikyti kolektyvinėmis 
priemonėmis, kritinis religingumas - individualiai išsis- 
kirdamas iš visumos, o pilnutinis religingumas stengiasi vi- 
sas atsiskleisti kitiems. Dėl to pilnutinio religingumo atsto- 
vams būdingas veiklumas. Jie jaučia, kad davęs laisvą valią ir 
pažinimo šviesą - tuos dieviškuosius savo esmės pradus - Die- 
vas laukia atkuriančios ir perkuriančios jų valios. Pagaliau pats 
Dievas yra juose ir veikia sujais. Jie neskaičiuoja, ko verta bus 
jų veikla ir kiek jie patys iš viso verti šį darbą vykdyti. Jie eg- 
zistuoja ne sau, bet visumai, kuri yra pati Visybė. Jie jausis 
menki ir silpni parodyti pasauliui, kokia ateitis jo laukia - kokia 
religijos ateitis, kai ryšys su Dievu bus labiausiai pažįstamas, 
pripažįstamas ir išpažįstamas. Jie guosis nebent tuo, kad žmo- 
nija pasisuko ieškoti tos ateities, nors dar turės praeiti nejįsi- 
vaizduojamai sunkius bandymo kelius. Paskutines viltis jie 
deda į tobulą, visažinančią ir visagalę Dvasią, pirmapradę žmo- 
gaus ir žmonijos dvasios brendimo ir apipavidalinimo prie- 
žastį. Būdama amžinai gyva ir veikianti, Ji gaivina ir veikdina 
žmogaus galias. Ir Mokytojas savo vizijoje kalbėjo apie atei- 
ties žmones, kurie dvasia ir tiesa garbins dangaus Tėvą. Ir Jo 
paliktoji institucija - Bažnyčia - nesitenkina per trejų metų Jo 

keliones paskelbtais pradais. Jis Pats, pasilikęs „per visas die- 
nas“, brandina ir plečia dvasinį žmonių akiratį. 


Atnaujinimo šauksmas 


Pačioje žmogaus prigimtyje glūdi keistas dalykas. Nereik- 
tų nakties poilsio, jei kūnas ir dvasia nesišauktų atvangos. Nei 
atostogų, nei darbo pakaitų nieks neieškotų, jei be to žmogus 
galėtų apsieiti. Gyvenimą gaubianti rutina mus nuobodina. 
Mes šaukiam - duokit ko nors nauja! Mūsų nepatenkina įpras- 
tas žodis - laukiame sąmojaus, naujų formų, naujos minties. 
Ką gi tai reiškia? 


Perkeitimo vyksmas 


Gyvenimas turi nuolat atsinaujinti, kaip diena atsinaujina, 
saulei patekėjus, kaip žemė, išaušus pavasariui, kaip augmeni- 
ja, nulijus lietui. Jei iš organizmo nepašalinamos senos me- 
džiagos, jos sukelia ligą. Visuomenė pati daro operacijas - ne- 
lauktomis reformomis, sukilimais, tautos - karais, jei susitel- 
kusios negerovės nepagydomos laiku, nuolatine profilaktika. 
Taigi nori nenori, atsinaujinimas ateina, bet jis būna sunkus, 
daug aukų reikalaujantis: Bažnyčios istorija būtų nuėjusi kita 
kryptimi, jei vidinio atsinaujinimo procesas būtų vykęs laiku. 
Būtų išvengta skaudžių religinių reformų, suskaldžiusių Dievo 
pasaulį į kelis skirtingus frontus. Evoliucinis ar revoliucinis, 
bet atsinaujinimas būtinas, neišvengiamas ir nepakeičiamas. 

Visa tai, kas vyksta gyvenime - asmeniniame ar visuome- 
niniame, šeimyniniame ar valstybiniame, religiniame ar tauti- 
niame - reikia naujinti ir atnaujinti. Visa - neišskiriant jokios 
gyvenimo srities, jokio darbo baro, jokio amžiaus ir profesijos. 

Mastas! Bet koks šito perkeitimo vyksmo mastas ir gairės? 
Kas žmogus - receptas, kas galva - išmintis. Kiek daug pasiū- 
lų, kiek pedagoginių mokyklų, kiek filosofinių srovių, kiek 
politinių krypčių! Visi nori pasaulį ir visa, kas jame yra, atnau- 
jinti. Tai juk dar vienas įrodymas, kad žmonės jaučia reikalą 
atsinaujinti, tik nesutaria dėl būdų, dėl krypties, dėl priemonių. 

O mes! Kas esame mes? Vieno bėgio mašina - nežinanti 
nieko daugiau, kaip tą vieną Kristų? Gyvenimas toks šako- 
tas, o Kristaus atsakymai tokie paprasti! Kaip tatai atnaujinti 
be visumos? Įvesti pasaulyje teokratiją, viską atiduoti spręsti 
Bažnyčiai! Bet Bažnyčia neapima viso gyvenimo. Pagaliau ji 
pati, Bažnyčia, nepretenduoja, sakysim, valdyti valstybę, tvar- 
kyti ūkio dalykus... 

Šitaip mes suprantam Kristų! Atleisk mums, Dieve, mes Jį 
tik mokyklos vadovėliuose tepažinom. Jo vieta tik ant kryžiaus 
iraltoriuose, o Jo tiesa tik dogmatikoje ir etikoje, kurių taip sun- 
kubuvo mokytis! Ką norėjo pasakyti Paulius, šaukdamas „visa 
atnaujinti Kristuje!“ Ir kam tą frazę pakartojo Pijus X? Ir kodėl 
Dovydaičiui atėjo į galvą užrašyti tuos žodžius „Ateities“ pus- 
lapiuose, o kai kuriems žmonėms kartoti tai beveik 40 metų? 
Ana, tas taip pat išjų tarpo - senas jau vilkas. Kažin ką jam Kris- 
tus pasakytų, pažiūrėjęs į širdį, apdulkusią kaip spintos vir- 
šus? Bet ką čia daug kalbėti: žodžiai lieka žodžiais, o darbų ne- 
simato! Ir su Kristumi nedaug kas padaryta mūsų gyvenime, 
kad ir vadinamųjų mūsiškių. 

Kąįšį klausimą atsakysi tu, kurs rašai? Visos plačios tiesos, 
atvirai sakant, mes nė nelaukėme išdėstant. Truputį nuobodu, 
kai kas nors kalba „pabažnom“ temom. 


Biblija ir Babelis 


Juk Jūs žinote tą pagrindinį veikalą, kuriuo Pranas Dovy- 
daitis pasuko mūsų inteligentijos galvojimą visai nauja kryp- 

timi. „Biblija ir Babelis“ - fui, pasakysit! Dvelkia senumu.... Var- 
dai, tiesa, seni, bet tai, kas už jų slepias, yra ir dabar pati di- 
džiausia naujiena. Nesileisim į visą tą istorijos filosofiją, ku- 
ri dėstoma toje Dovydaičio knygoje. Atkreipkim dėmesį į pačią 
priešingybę, kuri šiais dviem žodžiais išreiškiama. 

Babelis - pasiūlų babelis pasaulio kilmei ir prasmei išaiš- 
kinti, ir Biblija - vienui vienas kelias. Babelis statomas ligi šiol, 
nors ne kartą griuvo ir žmonės neberado kalbos vienas su ki- 
tu. Biblija tęsia savo darbą - taip pat sunkiai, bet vis dėlto tęsia. 
Babelio centre stovi žmogus, o Biblijos - Dievas. 

Klausykit! Visatos vidury stovi sostas. Į jį gravituoja pla- 
netos, žvaigždės, kometos. Ties sostu iškyla aukuras ir išjo ru- 
sena ugnis. Soste sėdi nematomasis, kurio neįžiūri paprastos 
akys. Kas jis - niekas nepasakys, nes jo veido bruožai neįskai- 
tomi. Ir vis dėlto jis pasaulio centras, viso judėjimo ašis. Tai 
Rex - Viešpats, kaip jį vaizduoja mūsų Čiurlionis geriausiame 
savo paveiksle. Atimk šį Rex, išbrauk jį iš visatos, ir visa, kas 
pasaulyje yra, neteks atramos: nueis kas sau, išsisklaidys, su- 
sikryžiuos ir susikirs. Pasidarys chaosas, babelis! 

Jaunas Drauge, tu jau tiek esi mokęsis, jog Žinai viena: žmo- 
nijos ir visatos raidą veikia gamtos dėsniai, matematikos ak- 
siomos, logikos principai, prigimtinės dorovės įstatymai, sąži- 
nės balso imperatyvas. Tai žmonių ir pačios visatos prigimtin 
įdiegti krypties vairai. Jie kažkur kreipia visa, į kažką veda - 
tiksliai ir planingai. 

Kas tą tikslą nustatė ir tuos vairus įspaudė? - Tik ne žmo- 
gus, tik ne visa babelio civilizacija! Tiesa, kai ką gali ir žmogus. 
Laisva jis būtybė, pažįstanti tuos dėsnius, galinti žmonijos is- 
toriją kreipti sava linkme. Jis gali griauti ir dėsnius, ir princi- 
pus, ir visus moralės įstatymus. Jis gali vietoj Biblijos centro 
sukurti babelio priešcentrį, vietoj Dievo harmonijos - savo cha- 
osą. Tai žmogus gali! Tada pakrinka dėsnių, principų, normų 
pusiausvyra. 

- Mūsų planeta taps nebegyvenama, jeigu žmonės savo 
fizinių galių nepajungs moralės įstatymams! - kalba Ameri- 
kos politikas Johnas Forestalas Dullesas. 

- Mūsų bendra pareiga šiandien, kol dar ne vėlu, išaiškinti 
pasauliui, kad mūsų civilizacija tegali išlikti gyva tik priimdama 
krikščionybės principus! - šaukia anglų premjeras Attlee. 

Žmogus yra laisvas pasirinkti sunaikinimą ar išsigelbėji- 
mą. Babelis siūlo sunaikinti Dievo įdiegtą tvarką. Biblija šau- 
kia: sunaikinsit save pačius, jei Dievo tvarkos neginsit ir pagal 
ją negyvensit. 


Kristus mumyse! 


Žmonijos pareiga grįžti prie pastovios, dalykų prigimtin 
įdiegtos Dievo tvarkos. Šitą pareigą jaučia kiekviena jautri są- 
žinė. Bandymų daug, ir mes žinome begales pasiūlymų. Rous- 
seau siūlė grįžti į gamtą, nes joje pulsuoja ta tyra Dievo tvarka. 
Ir daugelis grįžo, bet, gamtos grožio užliūliuoti, užmiršo jos 
Kūrėją. 

Grįžti reikia į pilną ir gyvą Dievą - Tą, kurs yra matomas 
per savo siųstąjį Kristų, kurs buvo ir yra mumyse. Pasaulio są- 
monė negali ištrinti didžiausio istorinio fakto: Kristaus bu- 
vimo! Per Jį, su Juo ir Jame atėjo pasauliui naujas žodis, nauja 
tvarka ir naujas veiksmas. Kas neveikia su Kristumi, tas veikia 
prieš Jį ir Dievo tvarką. 

Kas tiki Kristų, tam nereikia šito įrodinėti. Kas netiki, tam 
įrodyti negalima - bent protu; tam galima parodyti Kristų mu- 
myse - gyvą, veikiantį, kalbantį. Ne savo žodžiu ir ne savo 
veiksmu mes galim atnaujinti pasaulio sąžinę ir sąmonę, bet 
Kristumi, kurs kalba ir veikia mumyse. 

Šito norėjo Paulius, šito - Pijus X, šito ir mūsų Dovydaitis, 
kai jie visu balsu šaukė: VISA ATNAUJINTI KRISTUJE! 

- Jeigu mes drįsome ištarti, kad Kristus-Dievas yra mūsų 

Alfa ir Omega, - rašė Dovydaitis 1911 m. „Ateityje“,- kad Kris- 
tus yra pirmas ir paskutinis mūsų gyvenimo tikslas, kad mes 
pasiryžome viską atnaujinti Kristuje, - tai kad neprieštarau- 
tumėm savo žodžiams, kad nepasiliktume tuščiais pagyrū- 
nais - veidmainiais, būtinai turime parodyti, ir kiek galint grei- 
čiau, kad katalikų Bažnyčios Kristus, Dievas-Žmogus, yra 
mums tikriausias FAKTAS. Tą darbą darydami, turime į nieką 
neatsižvelgti, prieš nieką nesustoti, nors mūsų „laisvės“ am- 
žiuje mums reiktų katakombas gamintis ir į jas persikraustyti. 

- Šį pirmą ir didžiausią mūsų uždavinį atliksime tuomet, - 
šaukė toliau Dovydaitis, - kai savo gyvenimu parodysime, kad 
mes ne tokie, kaip kiti, kad mes vadovaujamės kitokiu mokslų, 
kitokiais principais, klausome kitokio mokytojo, siekiame kito- 
kio tikslo, kad šiame atsinaujinimo procese Kristus mums yra 
realiausias iš visų realybių, kad kiekvienas iš mūsų galėtų iš- 
tarti su apaštalu: „Ne aš gyvenu, bet manyje gyvena Kristus!“ 

Drauge, daugiau pasakyti aš neturiu tau ko! Mums lieka 
gyventi Kristumi ir veikti su Juo. 


Ateik, Gyvoji Dvasia 


ŽVELGIANT į aštuntąjį mūsų krikščionybės šimtmetį, pri- 
simintina, kad tautos krikštas yra ne tik istorinis įvykis, bet ir 
religinis. Krikštas - tautos vienybės aktas su Dievu. To akto 
negalima nutraukti. Negalima leisti, kad jį kiti nutrauktų. Jį 
tenka ugdyti, plėsti, gilinti ir ginti prieš tuos, kurie jį pažeidžia 
ar ardo. 

Krikštas iškėlė mūsų tautai aukštesnę paskirtį. Savo prigim- 
timi būdama bendruomenė, ji pasidarė ir antgamtinė bendruo- 
menė;ji tapo mistinio Kristaus Kūno nariu. Ne vienas šių dienų 
teologas primena ir kitą dalyką: dėl krikšto tauta nepraranda 

savo individualumo. Įsijungdama į visuotinę Bažnyčią, ji ne- 
nustoja savito charakterio. Priešingai, jos charakteris stipri- 
namas ir ugdomas. 

Šią naują padėtį reikia įsisąmoninti. Tauta įsigyvena į savo 
religiją per šimtmečių bandymus, kovas ir pastangas. Bet tas 
kelias lėtas ir skausmingas. Reikia visuomet tą sąmonę dar 
gyvinti ir stiprinti. Tauta turi giliau pažinti, pripažinti ir išpa- 
žinti savo Dievą per Kristų Bažnyčioje. 

Gilinant vienybę su Dievu, tenka tautą tikslingiau ir pla- 
ningiaureliginti. Tąvienybę stiprinant per Kristų ir Jo nuro- 
dytu būdu, reikia tautą veikliaukrikščioninti. Palenkiant 
tautos dvasinį gyvenimą visuotinei (katolikos) Bažnyčiai, būtina 
katalikinti. 


Religinti 


Nepaisant daug sveikų ir gražių religingumo bruožų, ku- 
riais išpuošė mūsų tautos dvasią 700 metų krikščioniškoji tra- 
dicija, vis dar pastebime ir didelių trūkumų. Jie būdingi tik 
mums - lietuviams. Gal tai eina iš pačios mūsų tautos prigim- 
ties, o gal iš nepakankamai rūpestingos ir tikslingos pastora- 
cijos. Juk ilgą laiką mūsų pastoracijai vadovavo svetimieji ar 
svetimybėmis užsikrėtusieji. Ar rūpintasi suprasti lietuvio silp- 
nybę ir dorybę? Ar stengtasi veikti visą tautą, kad jos dvasią 
pakeltų, sugyvintų? Gal dėl to „lietuviams, kaip sako prof. St. 
Šalkauskis, trūksta religinio entuziazmo, tvirto pasiryžimo, 
pasiaukojimo. Inercija, pasyvumas, iniciatyvos stoka, kurie 
apskritai apibūdina lietuvių visuomenę, reiškiasi taip pat ir 
lietuvių katalikų gyvenime religijos atžvilgiu. Mažas religi- 
nis supratimas, praktinis nenuoseklumas religijos dalykuose, 
beveik visiškas neatsparumas religiją ardantiems veiksniams, 
nesugebėjimas parodyti bent kiek gyvesnės iniciatyvos prak- 
tiniais religinio gyvenimo klausimais yra beveik visuotinės 

lietuvių katalikų žymės. Tai, kas būdinga lietuviams, kata- 
likams, gali būti išreikšta vienu posakiu - gyvosios dva- 
sios stoka“. 

Prof. Šalkauskis su skausmu pripažįsta, kad „katalikų ma- 
sėje šitokių tariamųjų katalikų svoris daug kartų persveria 
susipratusių, veiklių ir sumanių katalikų reikšmę. Katalikai 
yra per daug paslankūs kaltinti kitus dėl savo nepasisekimų 
ir sykiu labai mažai nusimano, kiek čia sveria jų pačių neto- 
bulybės, silpnybės ir ydos. Katalikai labiausiai kenčia nuo to, 
kad jie patys nėra gyvosios dvasios katalikai, doktrinaliai su- 
sipratę, aktyviai nusistatę ir kūrybiškai nusiteikę... Dėl to už 
katalikų padėtį Lietuvoje kuo mažiausia 50 “o kaltės atitenka 
patiems katalikams, o šių nuošimčių didelė dalis jų vadams, 
nes kokie vadai, tokia ir kariuomenė. Tuo tarpu lietuvių kata- 
likų visuomenėje dažniausiai ne kariuomenė rikiuojasi pagal 
vadus, bet vadai pagal kariuomenę“ (Gyvosios dvasios reikalu 
// Tiesos Kelias. - 1938. - Nr. 2. - P. 113). 

Nuo to laiko, kada šie žodžiai buvo pasakyti, daug kas pa- 
sikeitė. Pasikeitė ne vieno lietuvio dvasinė padėtis asmeniš- 
kai - vienų pagerėjo, kitų pablogėjo. Bet bendra religinė visų 
lietuvių padėtis liko panaši. Ir tremtinių, ir pirmųjų išeivių 
masėje sąmoningų ir gilių katalikų nuošimtis vis dar per ma- 
žas. (Veltui ieškotume skirtumo parapinių reiškinių akiratyje!) 
Veiklių katalikų yra daugiau, bet tas veiklumas labai dažnai 
neturi religinės atramos: vienur (liaudyje) jis eina tik iš prigim- 
tinio gerumo, kitur (inteligentų) - apgaubtas asmeninės gar- 
bės ar naudos. Dar mažiau terastume kūrybiškai nusiteikusių 
katalikų (ir kunigų!), kurie pranoktų savo pareigų rutiną. O ir 
tarp kūrybingųjų kiek berastum nuoširdžiai trokštančių Die- 
vo ir besistengiančių savo kūrybą įglaudinti į Dievo planą. 

Norsjau 700 metų tęsiamas tautos religinimas, bet nūn rei- 
kia daug ką pradėti lyg iš naujo, iš pagrindų, gal paprasčiausio- 
mis priemonėmis. Svarbiausia - gilinti religinę sąmonę, ugdyti 

apaštalinį veikimą, skatinti religinę iniciatyvą ir atsakomybę. 


Krikščioninti 


Visi lietuviai yra krikštyti. Visi pripažįsta Dievą, bet nebe 
visi Jį išpažįsta. Tai yra liūdnas ir kartu skatinantis faktas. 
Negalima jų išsižadėti, nes ir jie priklauso pakrikštytos tautos 
bendruomenei; jie yra mistinio Kūno dalis - Kristaus paveldė- 
jimas. Juos reikia krikščioninti. 

Beveik visus juos galėtume vadinti vienu vardu -libera- 
lai. Vieni iš jų yra politiniai liberalai, nepripažįstantys krikš- 
čionybės viešojo vaidmens. Privačiai ir asmeniškai jie atiduo- 
da, kas jai priklauso. Kiti neatlieka jokių religinių aktų, bet to 
nedraudžia savo šeimai. Kiti draudžia ir šeimai, ir norėtų už- 
drausti ar bent kliudyti visiems kitiems. Ir šie dar daro skirtu- 
mą: sako, pačios religijos neneigią, tik netikį Kristų arba ne- 
pripažįstą Bažnyčios ir kovoją prieš „klerikalizmą“. 

Pastariesiems priklauso ir masonai, kurių mūsų tautoje 
nėra daug, bet įtaka stipri. Teoriškai jie išpažįsta deistinį Die- 
vą, bet praktiškai ir ypač taktiškai sumaniai griauna krikš- 
čionybę. Vysk. Pranciškus Būčys kitados rašė, kad tų „slaptųjų 
draugijų pasižymėję nariai pasirūpins įsiskverbti ir pasižymė- 
ti (katalikų sąjūdžiuose), bet, užėmę vadovaujančias vietas, vi- 
są sąjūdį pasistengs pakreipti į priešingą esme ir dvasia pusę. 
Reikia mokėti gintis ne tik nuo tų, kurie tiesiogiai šitoms orga- 
nizacijoms priklauso, bet ir nuo tų, kurie yra įstoję į alijuotas 
anoms draugijas. Šitie žmonės katalikuose ypatingai moka 
naudotis katalikiškuoju sąžinės jautrumu, vengiančiu įtarti 
artimą. Jie padaro daug nedovanotinai skaudžios žalos ten, 
kur jie įsiskverbia“ (Gyvosios Dvasios veikla // Tiesos Kelias. - 
1938. - Nr. 6. - P. 416). 

Reikia budėti, kad tokių įsibrovimų nebūtų. Bet tenka bu- 
dėti, kad nebūtų ir katalikų bei kunigų išsišokimų. Yra tokių, 

kurie stumia nuo krikščionybės visus, kitaip galvojančius ar 
turinčius kitokias politines pažiūras. Vieni tai daro nesąmo- 
ningai - iš įgimto kitaip manančių nepakentimo ar iš nesveiko 
ir siauro krikščionybės uždavinių supratimo. Kiti daugiau at- 
sižvelgia į politinius motyvus ir sąmoningai ugdo kovą kitaip 
manantiems. Vieni ir kiti daugiau kenkia krikščioniškajai misi- 
jai tautoje, negu jai pasitarnauja. Jų elgesys būna užkrečiantis, 
nuteikiantis, įaudrinantis. Galbūt tokias šališkas nuotaikas są- 
moningai pakursto ir tie, kurie mėgsta iš vidaus kenkti katali- 
kybės uždaviniams. Kunigų paskirtis neįsitraukti į tokią kovą, 
bet rūpintis laimėti Kristui visus. Politinės priemonės yra ne 
jų ginklas. Jų stiprybė - apaštalinė meilė ir didelė kantrybė. 
Nereikia norėti greito liberalų atsivertimo. Tai gali padaryti 
tik Dievo malonė. Pirmas dalykasjųneatstumti,neapšauk- 
ti bedieviais. Antras, veikti per jų tikinčias šeimas. Trečias, pa- 
tiems nevengti su jais sąlyčio bendrų reikalų srityje. 


Katalikinti 


Mūsų tauta laiminga, kad nebuvo suskaldyta konfesijų 
kaip Vokietija, Anglija ar kaimynė Latvija. Konfesinė vienybė 
yra didžiausia dvasinės ir tautinės vienybės atrama. Koks var- 
gas toms tautoms, kurių viena dalis pasidaro priešiška kitai 
dėl to, kad jie priklauso ne tai pačiai konfesijai. Mūsų konfe- 
sinė vienybė buvo išlaikyta didžiausiomis aukomis, ir tai padė- 
jo išugdyti patį tautinį ir moralinį atsparumą. Neprisitaikę vie- 
nur, mes pajėgėme „nebeprisitaikyti“ ir kitų pavojų atveju. 

Nedidelė mūsų tautos dalis priklauso kitoms krikščioniš- 
koms konfesijoms. Jie neskaldo religinės vienybės, nors, pri- 
sijungdama prie visuotinės Bažnyčios, tą tautos vienybę dar 
labiau sustiprintų. Bet to galima laukti galbūt su puoselėjama 
kituose kraštuose Bažnyčių vienybe. Gera būtų jau tai, kad 
mes, kaip krikščionys, rastume su jais bendrą kalbą. Protingo 

ryšio reikia ieškoti ne tik su protestantais, bet ir su tautinės 
bažnyčios atstovais. Ir jie yra mūsų broliai, pašaukti būti vie- 
nybėje su Dievu per Kristų visuotinėje Bažnyčioje. Argi nebūtų 
galima rasti kelių, kad ir jie susivienytų? 

Yra daug uždavinių ir dar daugiau praktiškų klausimų. 
Jiems spręsti reikia vieno - gyvos, veiklios, apaštalinės dvasios. 
Šią dvasią ugdyti savyje ir tarp mūsų katalikų gal ir bus pats 
didžiausias uždavinys aštuntame mūsų krikščionybės šimt- 
metyje. 


Instauracija 


Žmonijos išgelbėjimas galimas tik sugrįžus prie to, kas at- 
mesta. Protinė, dorinė ir socialinė netvarka gali būti pašalinta 
tik atnaujinant ryšį su tuo centriniu pasaulio esmės punktu, 
kuris viskam suteikia didžiausią tvarką. Dvasia sutverta tiesai, 
ją įkūnija Tas, kuris pasakė „Aš esu tiesa“. Mūsų laikotarpio 
nuomonių chaose ir anarchijoje būtina tvirtas autoritetas, o jis 
būdingas tik Katalikų Bažnyčiai. Tai pripažįsta net nekatalikai. 

Žmonijos tobulybė ir atbaiga yra Kristus. Žmonijos iš- 
ganymas yra Katalikų Bažnyčios Kristuje, o ne ateizmo, ra- 
cionalizmo, „laisvosios krikščionybės“ ar kitokiame Kristuje. 

Ateitis - Katalikų Bažnyčios Kristus. Jis išgelbėjo senąjį 
pasaulį nuo žlugimo. Tik Jis - tas pats Katalikų Bažnyčios Kris- 
tus - gali atnaujinti mūsų dienų pasaulį. Jis - Katalikų Baž- 
nyčios centras, ir ši Bažnyčia turi jėgos atnaujinti pasaulį. Ji 
veda į ateitį. Daugelis tai jaučia ir dėl to jos neapkenčia. Nėra 
kitos tokios neapkenčiamos įstaigos pasaulyje. Jos neapkenčia 
tautos, valdžios, individai. Tarp jų yra daug ir mums artimų 
žmonių. Todėl Katalikų Bažnyčia kreipiasi į mus savo dieviš- 
kojo steigėjo žodžiais: „Ar ir jūs mane apleisite?“ Mes jai 

atsakome su Simonu Petru: „Pas ką mes eisime; tik tu turi 
amžino gyvenimo žodžius!“ 

Priklausydami Kristaus Bažnyčiai, kuri yra paties Kristaus 
mistinis kūnas, mes visam pasauliui tariame: 

Instaurare omnia in Christo! Viską atnaujinti Kristuje! (Ef1, 10). 

1. ATNAUJINTI SAVE ASMENIŠKAI. Ištarę šį šiūkį, mes imamės pir- 
mutinės ir didžiausios pareigos - atnaujinti Kristuje save, savo 
gyvenimą. Tai yra parodyti savo gyvenimu - darbais ir elge- 
siu, - kad mums šie žodžiai nėra tuščia frazė. 

Negalime ir neturime reikalauti, kad ir kiti tai padarytų. 
Daugelis iš jų nepažįsta Kristaus dievybės, neskiria Jam jo- 
kios reikšmės istorijoje, net visai neigia istorinį Jo buvimą. Šie 
žmonės negali matyti to, kas mums taip aišku. Istoriniais ar- 
gumentais mes galime tik šiek tiek parodyti jų klaidas. Taip 
mažai ką telaimėsime. Bet yra dalykų, prieš kuriuos nublanks- 
ta visi argumentai. Ginklai, kurių neįveikia jokie argumentai, 
vadinasi faktais. 

Mes drįsome ištarti, kad Kristus-Dievas yra mūsų alfa ir 
omega. Jis yra pirmasis ir paskutinysis mūsų gyvenimo tiks- 
las, ir mes ryžomės viską Jame atnaujinti. Kad neprieštarau- 
tume savo žodžiams, kad neliktume tušti pagyrūnai, turime 
parodyti ir kiek galima greičiau, kad katalikų Bažnyčios Kris- 
tus, Dievas-Žmogus, mums yra tikriausias faktas. 

Šį uždavinį atliksime tada, kai savo gyvenimu parodysime, 
kad vadovaujamės kitokiu mokslu, kitokiais principais, klauso- 
me kitokiomokytojo, siekiame kitokio tikslo. Šiame atnaujinimo 
vyksme Kristus mums yra realiausias iš visų realybių. 

Mes negalime tenkintis teoriniais įrodymais, kad Kristus 
buvo Dievas. Turime parodyti praktiškai, savo gyvenimu, kad 
Jis faktiškai gyvena dabar ir tarp mūsų. Pirmiausia reikia pa- 
rengti Kristui vietą mumyse. Tai padaryti galima, tik atsisakius 
visų kitų dievų. 

Reikia liautis smilkyti įvairiems stabams ir juos visus su- 

trupinti. Tada nereikės vadintis vien tokiais ar kitokiais „vi- 
suomenės labo“ veikėjais. Mes esame krikščionys, ir turime 
būti tik tokie, o ne kitokie. Su moderniąja stabmeldybe netu- 
rime daryti nė mažiausių kompromisų. Mūsų tikslas - Dievo 
karalystė ir Jo tiesa. Kristaus idealas yra visu dangum aukš- 
tesnis už tą, kurį mums gali parodyti didžiausi pasaulio išmin- 
čiai. Tad turime drįsti tapti ir pasirodyti esą tikri krikščionys. 
Nežiūrėkime šnairai į kitus, kad jie nekrikščionys, patys tap- 
kime krikščionimis! 

2. ATNAUJINTI GYVENIMO Kovą. Kodėl nejaučiame tiek pagar- 
bos ir dėkingumo Kristui: visur matome, kaip Jis niekinamas, 
nekenčiamas, kaip iš Jo tyčiojamasi, o mes tylime, nieko neda- 
rome. Ar vertas krikščionio vardo tas, kuris atsisako viešai iš- 
pažinti Kristų? Ar galima teisintis „gyvenimo aplinkybėmis“, 
mada, papročiais, pažiūromis, suvaržymu, negalėjimu? 

Tušti žodžiai! Prisipažinkime, kad už jų slypi baimė atsi- 
sakyti savų stabų. Mums reikia drąsos - į nieką neatsižvelgiant 
kovoti už Kristaus tiesą. Ji pasireiškia visais - mažais ir dide- 
liais, teoriniais ir praktiniais dalykais. 

Paduokime vienas kitam ranką. Tarp mūsų neturi būti jokių 
mus skiriančių užtvarų. Žmonės susikūrė daugybę pertvarų 
kaip prietarų, dėl to į vienas kitą šnairuoja, vienas kitą niekina 
ir žemina. Visos užtvaros - kilmės, išsilavinimo, turto ir padė- 
ties - tarp mūsų turi subirti į dulkes. „Visi Dievo sūnūs tikėjimu 
į Jėzų Kristų“ (šv. Paulius). 

Tad visi, kurie mylime iš širdies Kristų, paduokime vienas 
kitam ranką, susispieskime būrin, kad greičiau ir stipriau vyk- 
dytume kovą prieš pasipūtusias gyvenimo niekšybes ir žvil- 
gančias nedorybes. Vienas kitam padėsime: medžiagiškai ir 
intelektuališkai stipresnieji paremsime silpnesniuosius, turin- 
tieji ginklus apginkluos beginklius. „Ateitis“ bus toji vieta, kur 
susirinkę išreikšime savo Credo, kur vykdysime didžiausią mū- 
sų gyvenimo uždavinį: Visa atnaujinti Kristuje! 

Kviečiame visus. Bet įspėjame, jog tai nelengvas kelias. Kvie- 
čiame tuos, kurie nori tarnauti Kristui. Bet Jo karalystė ne iš 
šio pasaulio. Kristų sekti - tai nešti Jo kryžių. Krikščionybė yra 
kryžiaus religija. Gyvenimo naštos mes neturime krauti ant kitų. 
Mūsų kelyje sutinkamus erškėčius neprivalome mesti kitiems 
po kojų. Mes turime sugebėti tą naštą palengvinti ir erškėčius 
paversti žiedais. Mums reikės antgamtinių jėgų, kurių gavo 
ir gauna visi, iš širdies mylintys Kristų ir atvirai ieškantys Die- 
vo karalystės ir Jo tiesos. Mes tikime laimėsią gyvenimo pilnat- 
vę. Tikime jėga, kurios negali sunaikinti jokia žemės galybė. 

Mes neišvengsime priekaištų, pirštais rodymo, paniekos. 
Būkime pasiruošę kiekvienam atsakyti, kodėl taip galvojame. 
Visuomet būkime tikri, kad kiekvienam iš mūsų reikės duoti 
apyskaitą už savo elgesį. Turime parodyti, kad mūsų paklus- 
numas Kristui yra protingas, o mūsų tikėjimas - tiesa. 

3. ATNAUJINTI MOKSLO IR RELIGIJOS SANTYKĮ. Mokslas - tai žmo- 
gaus dvasios plėtojimas tiesos kryptimi. Mokslas yra pastan- 
ga rasti tiesą, gilintis į tiesą, ją užkariauti, harmonizuoti ir sis- 
tematizuoti. Mūsų pareiga plėtoti tą mūsų dvasios ypatybę ir 
jėgas. Tai pareiga - kurti mokslą. 

Tačiau mūsų laikais nuolat tenka girdėti, kad tikėjimas 
prieštarauja mokslui, kad tikėjimas ir mokslas nieko bendra 
neturi, kad krikščionybė mokslą neigia. Argi mūsų ryžtas kur- 
ti mokslą būtų priešingas pirminei ir didžiausiai mūsų parei- 
gai - ieškoti Dievo karalystės ir Jo tiesos? Ar Kristaus dvasios 
žmogus gali kurti mokslą, nekenkdamas savo tikėjimui? 

Taip. Tiesos ieškantis mokslas sutiks tikėjimo angelą. Suti- 
kęs tikėjimą, mokslas pažins, kad jiedu yra broliai. Tikėjimo ieš- 
kantis protas sutiks proto ieškantį tikėjimą ir susijungę abu su- 
kurs tikrą išmintį. Kitaip mokslas būtų tik tuščias smalsumas. 

Kai ant prakilnios žmogaus gamtos bus pastatytas ant- 
gamtis, kai įvyks gamtos ir antgamčio pažinimo harmonija, 
tik tada bus pasiekta mokslinio ir dorinio pasaulėvaizdžio darna. 

Tiesa mums - ne tik gyvenimo faktas. Tiesos reikia laikytis 
ir keliant teorinius argumentus. Mes ieškosime tiesos „ateities“ 
puslapiuose. Stipresnieji mokslų srityje nagrinėsime, kiek tie- 
sos pateikia anksčiau minėto „mokslo katekizmo“ atsakymai. 
Pažiūrėsime, ar ateizmas ir antikrikščionybė gali turėti tiesos 
ir mokslo monopolį. Keliausime po platų gamtos mokslų pa- 
saulį, ypač gilinsimės į žmogų liečiančius klausimus. Padėsime 
vieni kitiems susidaryti tvirtas filosofines pažiūras. Tarp filo- 
sofijos ir pasaulio istorijos tyrinėjimų yra glaudus ryšys, todėl 
ir juos bandysime pažinti. Pagaliau kiekvienas iš mūsų, bent 
iš dalies, turi būti ir teologas. Ir čia stipresnieji stengsimės pa- 
dėti silpnesniesiems. 

Taip prieš ateizmo katekizmą tikimės susikurti tiesos pra- 
džiamokslį. 


Kunigas kontroversijoje 


Yra kunigų, apie kuriuos sakoma: jie kontroversiški. Kon- 
troversija suprantama lyg blogybė, kurios kunigas turėtų veng- 
ti. Betgi pats kunigo pašaukimas daro jį kontroversišku. Kilęs 
iš pasaulio ir dirbąs pasaulyje, jis pranoksta pasaulio tikslus. 
Pasaulio akimis žiūrint kunigo požiūriai, jo atsakomybė, veik- 
sena, net visa psichologija yra tokie skirtingi, kad nė kiek ne- 
nuostabu, jeigu jo daug kas nesupranta ar blogai supranta. 
Mažiausiai kontroversiški kunigai, kurie neina į viešumą. Kas 
eina, gali būti šventasis, vis tiek neišvengs priešingų ir prieš- 
taringų vertinimų. Kas to išvengia, eidamas į visuomenę, grei- 
čiau laikytinas „visiems geru žmogumi“, o ne geru kunigu. 

Kita vertus, žmonių pažiūros į kunigą išsiskiria dėl įvairių 
priežasčių. Vieniems pasaulėžiūra, kitiems politinė taktika 
neleidžia žiūrėti į kunigą vienodu mastu. Kunigo pozicija iš 

esmės yra religinė - moralinė ir jos negalima matuoti kuriuo 
nors antriniu požiūriu. O tų antrinių požiūrių žmonės susiku- 
ria įvairių ir prieštaringų. Visuomeniniai prožektoriai, kurie 
paliečia kunigus, turi įvairių spalvų. 

Kunigas apsipranta su tais skirtingais vertinimais ir jam 
atrodo neprotinga reaguoti į tai, kas ką kalba iš vienos ar kitos 
pusės. Dėl to atsiranda kunigams būdinga dorybė „nepaisyti“. 
Tačiau ši dorybė kelia vieną pavojų. Mes pradedame nebepai- 
syti, kai kontroversija paliečia nebe mus asmeniškai, bet visus 
kunigus ir pačią jų misiją. Tokios kontroversijos pastaruoju 
laiku yra iškilusios dėl kunigo vaidmens tautoje, kultūroje ir 
politikoje. 

Šios kontroversijos vertos dėmesio, nes jos atskleidžia pla- 
tesnį mūsų žmonių galvojimą, susirūpinimą, jaudinimąsi. Jos 
verčia galvoti ir klausti, ar teisinga mūsų laikysena ir ypač pas- 
toracinis mūsų darbas. 


I. KUNIGO VAIDMUO TAUTYBĖJE 


Kiekvienas kunigas, kilęs iš savo tautos, savaime dirba jos 
dvasiniam labui. Savo žmonių tautybė jam yra natūrali atrama 
pastoracijos darbe. Tik retais atvejais jis būna pašaukiamas 
tarnauti kitos tautos žmonėms. Kitose tautose dėl to nekyla 
klausimas. O pas mus praeityje ir dabar šis klausimas gyvas 
ir aštrus. Vieni norėtų, kad kunigas ne tik šalia bažnyčios, bet 
ir pačioje bažnyčioje daugiau pabrėžtų tautybę arba bent dau- 
giaują sietų su religija. Kiti reiškia baimę, kad tautybę norima 
palenkti religijai. 


1. Iš kur ši kontroversija? 


Mus tebelydi istorinis patyrimas, kuris ne visais atžvilgiais 
buvo laimingas. Mes turėjome tris kunigo ir tautybės santykio 

variacijas: 1) kunigų, kurie tarnavo žmonėms sava kalba; tarp 
jų buvo savos kilmės ir svetimų; 2) kunigų, kurie savo kalbą 
buvo užmiršę arba svetimieji jos neišmokę; jie patenkino nu- 
tautėjusius bajorus, bet nepatenkino savos liaudies; 3) kunigai, 
kurie ne tik kalbėjo su liaudimi sava kalba, bet dar kėlė savos 
kalbos kultūrą, diegė ją bajorams ir patys tapo lietuviškosios 
kultūros pionieriais. 

Patys kunigai, kaip matome, šiuo atžvilgiu pasireiškė kon- 
troversiškai. Vienų apsileidimas, o kitų uolumas sukūrė mūsų 
tautos sąmonėje netikslų ir nesubalansuotą kunigo vaidmens 
supratimą. Kultūros pionieriai, vadinamieji „patriotai“, pradė- 
ti laikyti lyg normali gairė visiems kunigams lietuviams bet 
kuriomis sąlygomis. 

Nepriklausomybės laikais sąlygos pasikeitė, bet iš kunigų 
vis buvo laukiama kažko daugiau, negu tarnauti žmonėms 
sava kalba, savos kultūros būdu, pagal savo papročius ir tradi- 
cijas. Emigracijoje, kur kalbinis ir tautinis gyvenimas tampa 
netikras, visuomenė vėl žvalgosi į kunigus ir laukia išjų ypa- 
tingo patriotizmo. Kontroversija iškyla vertinant kunigą ateivį 
ir čionykštį kunigą. Ateivis laikomas patriotu ir išjo laukiama, 
kad rūpintųsi tautybe nemažiau už religiją. Priešingai, čia gi- 
męs kunigas lydimas nepasitikėjimo ir jam daromi dažni prie- 
kaištai dėl nepakankamo lietuviškumo. Kai kas apgailestau- 
ja, kad mūsų kunigams tautybė iš viso nerūpi taip, kaip rūpė- 
jusi kan. Tumui-Vaižgantui ar nūn prel. Krupavičiui. 

Viešoji opinija daro klaidą, laukdama iš kunigo, kad jis tau- 
tybei skirtų ypatingą vietą. Joks kunigas negali būti šovinistas. 
Toks nebuvo nei kan. Tumas, toks nėra nei prel. Krupavičius. 
Religija nėra ir negali būti priemonė tautybei. Religija tik atsi- 
remia į tautybę kaip natūralų pagrindą. 

Patriotizmas turi savo vietą religijoje. Jis yra dorybė, pačios 
Bažnyčios yra vainikuota altorių garbės ženklais. Kunigui šito 
berods nereikia aiškinti. Vaižganto žodžiais jis galėtų sakyti: 

„ne katalikybė dėl tėvynės, bet patriotizmas iš Dievo meilės“. 
Kunigas žino, kad Dievą reikia mylėti už viską labiau, artimą, 
kaip patį save, o tėvynę už save daugiau. 


2. Pastoracinė problema ir jos santykis su tautybė 


Kunigui pirmiausia rūpi pastoracija: tarnauti žmonėms jų 
kalbairjų kultūros būdų - tarnauti jų vienybei su Dievu. Nor- 
maliomis sąlygomis jis vykdo šį principą, ir jam nekyla jokio 
vidinio konilikto. Bet kaip tą principą pritaikyti, kai kinta pačių 
žmonių santykis su tautybe arba bent su kalba? Senųjų mūsų 
emigrantų, ypač čia gimusių jų vaikų tautiškumo sąmonė yra 
pakitusi, keičiasi ir naujai atvykusių bei jų vaikų sąmonė. Ką 
tokiu atveju kunigas turi daryti, atlikdamas tiesioginę savo mi- 
siją? Arjis gali, sakysim, versti mažamečius vaikus mokytis ka- 
tekizmo lietuviškai ar ruoštis išpažinčiai, jeigu patys tėvai tam 
nepritaria? Argi kunigas neturi atsižvelgti į tėvų teisę spręsti 
savo vaikų mokymo būdą? 

Tokios ir panašios problemos kunigui iškyla dirbant lietu- 
vių parapijose. Bet kiek lietuvių kunigų šiandien dirba kitatau- 
čių parapijose. Čia jie yra lyg misionieriai, kurie save palenkia 
kitų žmonių kalbai ir jų kultūros būdui. Bet ar jie tada tebėra 
įpareigoti kuriuo nors būdu rūpintis ir savų tautiečių dvasi- 
niais reikalais? Ir kaip jie gali tai padaryti, jei yra toli nuo jų 
arba, jei ir netoli, bet neturi atliekamo laiko ir jėgų imtis dar 
kitų darbų. 

Kitas vidinis konfliktas, dirbant lietuvių parapijoje, para- 
leliai aprūpinančioje ir nelietuvius. Kaip tada suderinti patrio- 
tinę ir misijinę pareigą? Ar tuo atveju jis turi laikytis vadina- 
mojo pariteto, atseit abiem atvejais būti „patriotas“. Arba abie- 
jų tautybių atžvilgiu laikytis neutraliai? Laikytis neutraliai 
reikštų ribotis religija, lyg ji nieko bendra neturėtų su tautybe 
gilesne prasme, ne vien tik kalba. Bet tada būtų pažeidžiamas 

religijos ir tautybės santykis, nes religija nėra amorfiška tau- 
tybių atžvilgiu. Ji yra anttautiška, bet nėra atautiška. 

Šitą vidinę kunigo padėtį šiomis sąlygomis mūsų pasau- 
liečiai nelabai pajėgia suprasti. Ypač nesupras tie, kuriems sve- 
timas pačios kunigo tarnybos supratimas. Jie ir toliau kels savo 
reikalavimus, remdamiesi tik bendru patriotizmo principu. 

Tačiau tokių reikalavimų negalima a priori atmesti. Geri 
katalikai kartais turi sveikos nuojautos ir iš šalies labiau paste- 
bi mūsų darbo trūkumus. Jeigu jie patys randa girtiną religi- 
jos ir tautybės derinį savo šeimose ar visuomeniniame darbe, 
kodėl jų žodis negalėtų būti vertas mūsų dėmesio. Pagaliau 
derinimas yra didelis menas, kurio mums patiems visada rei- 
kia mokytis, ir tai priklauso ne tik nuo mūsų pačių išminties 
bei atsakomybės. Mes galime mokytis iš kitų pavyzdžių, iš 
kitų žmonių patarimų, net savo pačių klaidų. Kol tebeveikia 
tautinės parapijos ir tautiniu pagrindu įsikūrusios vienuoli- 
jos bei kitos katalikiškos institucijos, tol patriotizmo principas 
bus aktualus. 


3. Pritaikomieji pastebėjimai 


Kaip gi šį principą kunigas turėtų derinti su anksčiau minė- 
tu pastoraciniu principu, dirbdamas savoje, svetimoje ar miš- 
rioje parapijoje? Mūsų pačių svarstymui gal pravers šie pritai- 
komieji pastebėjimai: 

1. Tremtiniai kunigai, kurių daugelis dirba nelietuvių pa- 
rapijose kiek jų laikas ir jėgos leidžia, vis dėlto privalėtų turė- 
ti moralinę pareigą rūpintis bent bendraisiais dvasiniais lie- 
tuvių emigrantų reikalais, nes kas gi kitas jais pasirūpins. Prak- 
tiškai ne vienas jungiasi į talką lietuviškoje katalikų spaudoje 
ir organizacijose. Kas to negali daryti tiesiogiai, turėtų kitu 
būdu paremti katalikiškos spaudos bei literatūros ar katali- 
kiškų bei lietuviškų institucijų darbą. 

2. Čionykščiai ir ateiviai kunigai, kurie dirba lietuvių pa- 
rapijose, turėtų nesiriboti tik dvasine talka savo tautiečiams 
bažnyčiose gimtąja kalba. Moralinė pareiga reikalauja teikti 
paramą bet kuriam tautiniam bei kultūriniam darbui šalia baž- 
nyčios, kiek jis siejasi su patriotine visų lietuvių pareiga. Dėl 
to nesuprantama, kodėl lietuvis kunigas, sakysim, turėtų veng- 
ti viešų lietuviškų renginių, minėjimų, koncertų ar nesidomėti 
lietuviškomis organizacijomis. 

3. Lietuviškose parapijose dažnai glaudžiasi ir nelietuviai. 
Jų tautybė gali būti įvairi, bet jie vartoja vieną vietos kalbą. Su 
jais tenka kalbėti jiems suprantama vietine kalba. Dėljų daly- 
vavimo mūsų parapijose nesumažėja pareiga rūpintis savo 
tautybės žmonėmis ne tik religiniu, bet ir tautiniu bei kultūri- 
niu požiūriu. 

4. Turint galvoje, kad lietuvių parapijos nūnai rūpinasi ir se- 
naisiais emigrantais ir naujaisiais ateiviais, dėl pastoracinio 
tikslingumo derėtų šalia čia gimusio kunigo pasitelkti ir nau- 
jai atvykusį. Berods ne vienoje parapijoje šis principas jau pri- 
taikytas. Bet jis galėtų dar būti išplėstas ir į kitas lietuviu pa- 
rapijas. 

5. Kur lietuvių parapija neturi galimumo pasitelkti ateivio 
kunigo, o savo parapijoje priglaudžia didesnį skaičių naujųjų 
ateivių, kunigai galėtų labiau pagilinti bei patobulinti savo 
lietuvių kalbos vartojimą, ypač iš sakyklos. Kalbos laužymas 
neleistinas pirmiausia pastoraciniu požiūriu, nekalbant apie 
pačią kalbą ir tuos žmones, kurie ją tobuliau vartoja. 


II. KUNIGO VAIDMUO KULTŪROJE 


Visais laikais ir visur buvo kunigų, pasišventusių moks- 
lui, švietimui, menams. Tokių kunigų ypač nestigo mūsų tau- 
toje. Kunigystė ir kultūra yra tokie suderinami dalykai, kad, 
rodos, negali būti kalbos apie bet kokią kontroversiją. Deja, 

kontroversija yra toks dažnas reiškinys mūsų gyvenime, kad 
verčia šį klausimą aiškintis. 


1. Kontroversijos apraiškos 


Susiduriame su dvejopu Žmonių nusiteikimu. Vieni laukia, 
kad kunigas aktyviai reikštųsi kultūros baruose, kiti - priešin- 
gai, kad nieko kito nesiimtų šalia bažnytinio darbo. Kunigo 
darbas kultūroje vienų labai vertinamas, kitų sutinkamas su 
neslepiamu nepasitikėjimu. Tokiems kunigams vieni rodo dau- 
giau dėmesio ir pagarbos, kiti jų šalinasi. Vieni juos vadina 
kultūringais kunigais, kiti juos laiko nebažnytiškais. 

Galne visų ausis pasiekia pirmųjų jaudinimasis. Kodėl esą 
kunigai per mažai domisi kultūros gyvenimu? Kiek jų teda- 
lyvauja kultūros kongresuose, dainų šventėse, tautinių šokių 
festivaliuose, dailės parodose? Ateina tik vienas kitas. Ką vei- 
kia kiti, kokiais kultūros interesais jie gyvena? 

Kodėl kunigai vengia kalbėti su pasauliečiais kultūros te- 
momis? Argi jiems tai svetima? Kunigai turėtų būti pajėgi in- 
teligentų klasė, bet arjie seka geriausius kultūros žurnalus, ar 
jų bibliotekose rasi naujausią literatūrą? 

Ar kunigai vertina pasauliečių kultūrininkų talką pastora- 
cijoje ir katalikiškose akcijose? Jie kviečiami tik kolektoriais, sa- 
lės tvarkytojais, parapijos piknikų talkininkais. Bet ar tai kultū- 
rinių jėgų panaudojimas parapijoje? Kultūra tarnauja religijai 
ir keliant kultūrinį parapijos lygį praplečiamos apaštalavimo 
ribos. Ar tokia yra Bažnyčios mintis, kad parapijose būtų tik 
beformė tikinčiųjų masė, be jokio skirtumo tarp darbininko ir 
kultūros žmogaus? 

Taip galvoja ne vienas inteligentas. Kitaip žiūri tikinčiųjų 
masė. Ji nepasitiki kunigais, kurie bando praplėsti akiračius 
kiek toliau už bažnyčios ribų. Kunigas jiems turi kalbėti tik 
bažnytiškai. Jis gali juos pabarti už asmeninius netobulumus, 

bet jam nedera liesti viso aplinkos gyvenimo. 

Kunigas jaučia masės spaudimą - nekelti nieko nauja, nieko 
nekeisti net pačioje bažnyčioje. Tegu lieka tos pačios primi- 
tyvaus skonio dekoracijos, statulos, paveikslai, vitražai. Kuni- 
gas neturi vaikytis aukštesnio skonio, nors to reikalautų patys 
popiežiai. Jis neturi išskirti žmonių pagal kažkokį aukštesnį 
kultūros lygį. „Ar religija ne visiems ta pati, ar mes ne tokie pat 
žmonės, kaip anie, kurie baigė mokslus?“ 

Ypatingas nepasitikėjimas lydi tuos kunigus, kurie nesiten- 
kina žodžiu, o griebiasi plunksnos. Thomas Mertonas knygoje 
„The Sign of Jonas“ iškelia žmonių pažiūrą, jog knygas rašan- 
tis vienuolis turįs mesti vienuolyną. Mertonas klausia, kodėl? 
Kiek vienuolių esą metę vienuolyną visai nieko neparašę. Ir 
mūsų Adomas Jakštas kitados „Draugijoje“ (1909) piktai rea- 
gavo: „Metas jau būtų nusikratyti negudrios pažiūros į kuni- 
gą rašytoją, lyg į žmogų ne visai normalų, arba net kaip slaptą 
Bažnyčios priešą. Žinoma, būtų klaidingas principas statyti 
visados kunigą rašytoją aukščiau už kunigą nerašytoją, nes vi- 
sokių yra ir rašytojų. Bet dar didesnė priešinga klaida statyti 
visados kunigą nerašytoją aukščiau už kunigą rašytoją. Nes 
tarp kunigų nerašytojų, kaip gyvenimas parodo, dar mažiau 
tėra pilnai įvykdytų šventybės idealų“. 

Kaip matome, ši kontroversija nėra nauja; be to, ji žinoma 
ne vien pas mus. Kaip tik dėl to ją verta išsamiau aptarti. 


2. Kontroversijos pagrindas 


Priekaištai, kad kunigai per mažai rūpinasi kultūra, eina iš 
mūsų inteligentų. Jiems kultūros sritis ypač rūpi. Daugelis jų 
jaučia natūralų ryšį tarp kultūros ir religijos. Kultūra turi būti 
pašvęsta religijos, o tai neįmanoma be kunigų dalyvavimo. Kita 
vertus, religijai reikia kultūros, kaip natūralios atramos, dėl to ku- 
nigų rūpestis šia atrama jiems atrodo savaime turėtų būti gyvas. 

Žymesnieji kultūrininkai gerai pažįsta istorinį kunigijos 
įnašą į kultūros gyvenimą. Pažvelgus istoriškai, šis įnašas, be 
abejo, atrodo labai kondensuotas. Jis sukuria įspūdį, kad da- 
bar lyg visai nebebūtų kunigų, kurie panašiu rūpestingumu 
sielotųsi kultūra. 

Inteligentai katalikai, baigę katalikiškus universitetus, tu- 
rėjo progos bręsti ne vieno kunigo mokslininko ar rašytojo įta- 
koje. Kunigai prabildavo į juos kultūros kalba, susieta su re- 
ligija, arba, kalbėdami apie religiją, jungdavo ją su kultūri- 
nėmis vertybėmis. Atsidūrę parapijoje, jie randa kiek kitokią 
padėtį. Jie pasigenda didesnės asmeninės kunigo kultūros ir 
pačiame pastoracijos darbe. Dėl tojų priekaištus iš dalies rei- 
kia suprasti ir suvokti pagal jų galvojimo mastą. Tačiau, kaip 
matysime, šis galvojimas yra ne visiškai pagrįstas. 

Nepagrįstas ir kitas priekaištas, kad kunigai, jeigu jie reiš- 
kiasi kultūros baruose, esą mažiau bažnytiški. Kunigo bažny- 
tiškumą žmonės kartais supranta labai siaurai. Jie turi prieš 
akis kunigus, kurie rūpinasi bažnyčios remontais, adminis- 
truoja parapiją, veda sodalicijas ir brolijas, kalba iš sakyklos 
suprantamais pavyzdžiais, o salėje pažeria nekaltų juokų. Tai 
jiems atrodo labai bažnytiška ir kunigiška. Jei kuris kunigas 
pradeda labiau pabrėžti vaikų auklėjimą, mokyklų ir spaudos 
reikšmę, reikalą apvalyti namus ir miestus nuo nepadorios 
literatūros, saugoti vaikus nuo nepadorių filmų, kovoti už so- 
cialinį teisingumą, ginti tiesą ir ją visur liudyti, - toks kunigas 
jau darosi įtartinas. Atrodo, kad jis braunasi ne į savo sritis, 
per aukštai šoka ir be reikalo šokdina tikinčiuosius. 

Žmonės turi siaurą atsakomybės jutimą. Jiems tėra šeima, 
darbas ir Dievas bažnyčioje. Kunigo pareiga juos užimti sek- 
madieniais, paguosti, pradžiuginti, truputį pamokyti - ir vis- 
kas. Pamokyti paprastai, žinomais katekizminiais, homileti- 
niais žodžiais. Taip visi parapijų kunigai darė „nuo amžių“ ir 
ko gi daugiau iš jų mums reikia. 

Tokį kunigą geriau supranta ne tik darbininkai, bet ir pra- 
lavinti miesčionys. Prie šių jungiasi ir kai kurie aukšto išsilavi- 
nimo Žmonės - įvairių techninių specialybių atstovai, kuriems 
stinga ne tik gilesnių religijos pagrindų, bet ir platesnių kul- 
tūrinių interesų. Visi jie išgyvena baimę, kai kunigas kalba ne 
įprastine kalba, o aukštesnėm sąvokom ir beldžiasi į plates- 
nę atsakomybę. Šie žmonės nepajėgia suvokti gilesnių krikš- 
čionybės problemų. Jų religiškumas yra labai elementarus ir 
jų ištikimybė Bažnyčiai nepranoksta paprastos liaudies išti- 
kimybės. 

Šiuos žmones taip pat reikia suprasti. Tačiau jų mastą ne- 
galima laikyti pakankamu, nes religinis ir dorinis brendimas 
negali sustoti vietoje. 


3. Gilesnės kontroversijos šaknys 


Kunigo santykį su kultūra paliečiantys nesusipratimai 
plaukia iš nesuprasto religijos ir kultūros santykio. Religijos 
šaknys yra antprigimtiniame gyvenime, o kultūros - prigimti- 
niame. Religijos tikslas yra antlaikinis, o kultūros - laikinis. 
Šito skirtumo negalima užmiršti. Dėl to negalima sutapatinti 
Bažnyčios misijos su kultūros paskirtimi. Bažnyčia yra išug- 
džiusi krikščioniškąją kultūrą, bet dėl to ji nepasidarė tik kul- 
tūrinė institucija. Lygiai krikščioniškoji kultūra, savu keliu 
rengdama žmones religijai, sukurdama dėkingą religijai at- 
mosferą, išvystydama jų galvojimą ir duodama atitinkamą 
veiklos kryptį, dar neatstoja Bažnyčios misijos. Krikščioniš- 
kosios kultūrinės priemonės, kaip antai spauda, mokykla, or- 
ganizacijos, teatrai, dailė, muzika gali daug pasitarnauti krikš- 
čioniškam galvojimui bei nusiteikimui ugdyti, bet visa tai turi 
ir savo ribas. Kultūrinis katalikų veikimas gali būti parengia- 
masis kelias sieloms pašventinti ir jas vienyti su Dievu. Bet 
pati vienybė su Dievu grindžiama Bažnyčios priemonėmis. 

Galima džiaugtis, kad kunigai įsijungia į krikščioniškosios 
kultūros darbus, bet negalima išleisti iš akių, kad šiuos darbus 
lygiai gerai gali atlikti pasauliečiai. O pasauliečiai niekad ne- 
atliks kunigo darbo, kuris jam tiesiogiai priklauso vienijant 
žmones su Dievu. Pasauliečiai kartais pervertina kultūrą ir 
kultūrinį kunigo veikimą. Kunigas anaiptol nėra mažesnis 
kunigas, jeigu jis nekuria poezijos, nerašo romanų, neskelbia 
studijų ar straipsnių. Priešingai, jis gali būti didesnis savo dva- 
sia. Jo darbas iš esmės yra religinis-dorinis ir šie darbo vaisiai 
ugdant žmonių dvasinę kultūrą gali būti labai dideli. Platus 
ir šakotas yra kunigo darbas, kupinas ne tik matomų reikalų, 
bet ir nematomų rūpesčių. Jei kunigas nori gerai atlikti savo 
darbą, jis išnaudoja visą savo laiką ir dvasines savo galias. Net 
ir labai norėdamas jis nebegali sekti naujausios kultūrinės li- 
teratūros ar dalyvauti visuose kultūrinio gyvenimo įvykiuo- 
se. Pagaliau sekti naujausią literatūrą yra kultūrininkų spe- 
cialistų reikalas. Tad negalima iš kunigo daugiau reikalauti, 
negu iš esmės jam dera arba dėl kitų sąlygų įmanoma. 

Jei pasauliečiai kartais pervertina kultūrą, tai kunigams yra 
pavojus jos neįvertinti. Religija, tiesa, yra antprigimtinė, tačiau 
skirta perkeisti prigimtinį gyvenimą. Savu keliu prigimtinį 
gyvenimą ugdo, tobulina, skaidrina kultūra. Ji vysto ir prigim- 
tines dvasines galias, o kartu rengia dirvą religijai įleisti šak- 
nis. Negalima galvoti, kad kultūra nėra svarbi religijai. Prie- 
šingai, ji yra tokia svarbi, kad be jos vargu ar būtų įmanoma 
įvykdyti pačios religijos misiją. Išskirkim, sakysim, visas kul- 
tūrinės priemones iš bažnyčios, ir kas joje beliks, ar ne plikos 
sienos? Atimkim visą kultūrinį žmogaus parengimą, ir pama- 
tysim, koks bus mūsų pastoracinis veiksmingumas. Imkim 
kitą atvejį. Sakykim, kad kultūra atsigręžia prieš religiją ir mo- 
ralę, arba kultūrinis žmogaus parengimas susikryžiuoja su 
teligijos ir moralės principais. Ar tada geriausiam pastora- 
ciniam kunigo veikimui nekils pavojus likti mažiausiai vai- 

singu? Ar šis pavojus nėra realus, ar jis nebuvo visada realus? 


4. Nepašvęsios kultūros pavojus 


Kunigas negali užmiršti istorinės Bažnyčios patirties. Ar 
Bažnyčia būtų įleidusi šaknis pirmaisiais amžiais ir Viduram- 
žiais, jeigu nebūtų žmonių švietusi, puoselėjusi civilizacijos, 
kėlusi socialinį lygį? Pirmieji Bažnyčios tėvai ir rašytojai tik 
dėl to galėjo kalbėti į žmonių protus ir daryti milžinišką įtaką 
savų laikų dvasinei perkaitai, kad patys buvo gerai pažinę 
ano meto kultūros gyvenimą. Viduramžiais Bažnyčia vadova- 
vo universitetams ir davė toną visai kultūros krypčiai. 

Kitas reformacijos laikų patyrimas. Ar galima įsivaizduoti 
jėzuitų ir kitų ordinų pasisekimą kovoje prieš religinį suskili- 
mą be visų vartotų kultūros priemonių. Jėzuitai nesitenkino 
tik rekolekcijomis ir misijomis. Jie kūrė mokyklas ir spaudą, 
panaudojo muziką, vaidybą ir net architektūrą. Vienuolynų 
mokyklos buvo pagrindinė priemonė, padėjusi perkeisti ypač 
mūsų tautos šviesuomenės jaunąją kartą ir atgręžti ją iš refor- 
macijos į katalikybę. Kitų veiksmingesnių priemonių anais 
laikais ir nebuvo. 

Šiandien mokyklos tebėra vienintelė daugelyje kraštų Baž- 
nyčios dar išlaikoma katalikiška vieta. Deja, pačios mokyklos 
nebėra tas vienintelis veiksnys parengti jaunus žmones krikš- 
čioniškam gyvenimui. Šalia mokyklos iškilo masinė spauda, 
išaugo kinas, radijas, televizija. Geriausios mokyklos dabar ne- 
beatsveria kitų veiksnių įtakos, - veiksnių, tarnaujančių nepaš- 
vęstajai kultūrai. Nepašvęstoji kultūra dabar iš esmės griauna 
žmogaus dvasią. 

Pasekmės jaučiamos labai liūdnos. Bažnyčia nepajėgia pa- 
veikti ne tik jaunos kartos. Ji praranda taip pat žmones tarp 
2lir55 amžiaus metų. Dabar daugelyje katalikiškų kraštų vos 
2096 žmonių tepraktikuoja savo religiją. Tai akivaizdžiai kon- 

statuoja religijos sociologija. Bažnyčiai dabar kyla rimčiausias 
pavojus prarasti mases. Prarasti kitaip, negu tai buvo XIX a. 
Kodėl mes į visą tai turėtume žiūrėti, lyg tai neliestų žmonių 
išganymo? Moderniąją kultūrą reikia perkeisti arba ji sugriaus 
išganymo darbą tarp tikinčiųjų masių. Argi čia nepraverstų 
pasauliečių kultūrininkų mobilizavimas? Ar mums patiems 
nereikėtų daugiau studijuoti šių dienų kultūros problemas ir 
ypač susirūpinti kultūros priemonėmis savo pastoracijoje? 


5. Ko reikia mūsų pastoracijoje? 


Reikėtų konkretesnio plano ar bent didesnio susirūpini- 
mo kai kuriais dalykais. 

1. Kunigas negali manyti, kad jo pastoracija bus vaisinga, 
riai ir rekolekcijų vedėjai pastebi, kad didžiausia kliūtis giliau 
paliesti religinius - dorinius klausimus yra ta, kad žmonės ne- 
turi pakankamai sąvokų; jie nepasirengę religiją giliau supras- 
ti irją pritaikyti savo gyvenime. Kunigas turi žmones šviesti, 
plėsti jų mąstyseną ir tam yra priemonių. Viena iš tokių prie- 
monių yra spauda. Reikia žmonėms sudaryti sąlygas daugiau 
skaityti, domėtis, gilintis. Ar mes parenkame tinkamą litera- 
tūrą, ar atkreipiame žmonių dėmesį į svarbesnes brošiūras ir 
svarbesnius laikraščių straipsnius? Ar mums rūpi, kad mūsų 
parapijiečių šeimose būtų prenumeruojami katalikiški laik- 
raščiai? Visa tai juk yra mūsų pastoracinio rūpesčio dalis. 

2. Tradicijos yra gražiausias įrodymas, kaip religija bei do- 
rovė susiejama su kultūrinėmis formomis. Šeimose išlaikomos 
tradicijos virsta didele pagalba pastoracijoje, nes jos savaip 
diegia religinius pradus namuose iš pat mažens ir juos išlai- 
ko per visą žmogaus brendimą. Kiek mes skiriame dėmesio 
Savo pastoracijoje toms šeimų tradicijoms palaikyti, jas pab- 
tėžti, naujai diegti? Arį mūsų parapijų šeimas nesibrauna tokie 

papročiai, kurie ateina iš pagoniškosios kultūros lauko? 

3. Ką padės geriausia mūsų pastoracija Bažnyčioje, jei šalia 
jos žmonės daugiau laiko praleidžia pramogų vietose, kurios 
yra neatsakingų biznierių rankose. Neturėdami moralinės at- 
sakomybės, jie žaloja ypačjaunuosius mūsų parapijiečius. Ku- 
nigas turi galvoti, kaip užimti žmones pojų darbo, kaip jiems 
organizuoti kultūringas pramogas. Jei tokias girtinas kultū- 
rines pramogas organizuoja kiti, kunigo pareiga jas remti, žmo- 
nes paskatinti ir savo asmenišku dalyvavimu tokias pastangas 
įvertinti. 

Kaip tik ši sritis galėtų susilaukti pasauliečių inteligentų 
talkos ir paramos. Jie galėtų imtis tokių kultūrinių pramogų 
organizavimo parapijose, jei tik kunigas juos trauktų, su jais 
tartųsi, jiems leistų sudaryti planą ir padėtų spręsti kai kurias 
tokio organizavimo sąlygas. 

4. Ne kartą buvo keliamas klausimas, kad mūsų parapi- 
jose būtų atsižvelgiama ir į inteligentų dvasinius reikalus. Ši- 
taip apleisti inteligentus kaip nūnai, nieko jiems neduodant 
parapijos bažnyčioje, neteisinga ir pastoraciniu požiūriu ne- 
tikslinga. Juk vienaip kalbame vaikams, jaunimui, jaunave- 
džiams, kodėl turėtume užmiršti, kaip kitaip dera kalbėti in- 
teligentams? Inteligentams yra daugiau duota ir išjų bus dau- 
giau reikalaujama Dievo teisme. Ar galime teisintis, kad kiti 
to nemėgsta, nepakenčia, piktinasi, laiko kažkokiu išskyrimu. 
Juk ir Mistinio Kristaus Kūno mokslas reikalauja atsižvelgti į 
skirtingas dovanas bei skirtingas narių funkcijas. Jei negali- 
me inteligentams ruošti atskirų pamaldų su jiems pritaikytais 
pamokslais, tai turėtume bent galvoti apie atskiras konferen- 
cijas, susitelkimo dienas, specialias rekolekcijas. 

5. Religinės kultūros ugdymas yra tiesioginė pačių kunigų 
darbo sritis. Bet kiek kunigų jai pasišvenčia, kiek jų rašo arba 
remia kitų ruošiamą religinę literatūrą? Prieš keletą metų Ro- 
moje buvo paruoštas planas leisti seriją religinės krikščioniš- 

kosios literatūros leidinių. Šis reikalas dar nepajudėjo dėl dvie- 
jų priežasčių. Viena, per maža dėmesio jam skiria kunigai rė- 
mėjai. Antra, tie, kurie galėtų rašyti ir paruošti tos serijos te- 
mas, negali atsiplėšti nuo kitų darbų, būtinų jų egzistencijai. 
Onemaža mūsų inteligentų dalis laukia tokios literatūros. Tai 
būtų jiems dvasinis maistas. Ką mes ruošime Lietuvai, kuri jau 
20 metų neišleidžia jokios religinės knygos? Jei atsivers kada 
laisvės durys, ką mes, kunigai, parvešime ir ką pateiksime 
toms išalkusioms mūsų tikinčiųjų masėms? 


Kas iš tikro yra meilė? 


Meilė yra didžiausia žmogų ugdanti ir kelianti aukštyn 
jėga. Meilė išlygina žmogaus charakterį. Meilė įtikslina žmo- 
gaus gabumus ir išsilavinimą. Meilės reikia ypač tavo asme- 
nybei išsiskleisti. 

Tu esi meilės vaikas. Buvai mylima tėvų, mokytojų, drau- 
gių. Dabar atėjo laikas, kad pati mylėtum ir neštum meilės vai- 
sių. Tik negalvok apie kūno vaisių. Meilė nėra kūnas. Ji nėra geis- 
mas nei lyties trauka. Visi turime juslinę prigimtį ir trauką. Tai 
mums bendra su juslinėmis būtimis, bet tai nėra meilė. 


Kas yra meilė? 


Asmeniškoji meilė yra pirmas didelis ir paslaptingas atra- 
dimas. Bet ar ji naujai atrandama? Kiti sako, ji neatrandama, 
bet pati išbunda ir išbudina žmogų. 

Kai tu kalbi apie meilę, galvoji apie berniuką. Įdomus su- 
tapimas! Atrodo, be berniuko nebūtų ir meilės. Bet ar tai tie- 
sa? Ar tu tik apie jį galvoji, tik jo ilgiesi? Berniukas buvo tik 
proga, tik nežymus įrankis galvoti apie kažką daugiau irjausti 

giliau. Berniukas lyg saulėtekio spindulėlis nusmelkė širdį ža- 
vesiu, ir atsirado ilgesys, nerimas, kančia. Meilė yra dvasios išbu- 
dimas ir atsivėrimas naujai begalybei. 

Meilė mus sieja su dvasinėmis būtimis, nes ji turi amžiną 
šaltinį. Iš meilės sėmė džiaugsmą ir nerimą šimtmečių kartos 
ir sems ligi amžių pabaigos. Tu niekad neišsiaiškinsi, kodėl 
širdis, pabudusi meilei, šaukiasi erdvių ir gelmių. 

Tavo meilė nėra tik tavo širdies atradimas ar berniuko šir- 
dies atliepimas. Ne! Ji yra išbudęs šūksnis į meilės gelmę, į pačią 
Meilę. Klausyk, ką sako šveicaras gydytojas Teodoras Bovet 
savo knygoje „Moterystė“ (Die Ehe): 

- Meilė nėra asmeninis dalykas; nėra kažkokia sukilninta 
lyties trauka kitam asmeniui. Meilė kyla iš Dievo, tik iš Dievo. 
Meilė kaip muzika, siunčiama radijo bangomis. Jei siųstuvas 
tyli, mes nieko negirdime. Kai Dievas, kuris yra Meilė, siunčia 
savo bangas, mes išgirstame, išbundame ir savotiškai apsvaigs- 
tame. Bet ne visi pagauna tikrąją bangą. Tai priklauso nuo 
žmogaus, kiek jis atsigręžia į Dievą savo tikėjimu ir viltimi. 


Meilė skirta žmogui, ne žmonai 


Meilė tam yra duota ir pažadinta, kad mūsų akiratis pra- 
siplėstų, mūsų asmuo pasikeistų, mūsų santykis su žmonėmis 
pasidarytų kilnesnis ir mūsų visas gyvenimas atgimtų iš dva- 
sios. Meilė pažadina mus veikti, nerimti, kankintis, ieškoti, kurti i7 
taip subręsti pilnesniu žmogumi. 

Įsidėmėk! Pradėję mylėti, mes pradedame ir kentėti. Ken- 
čiame ne dėl to, kad mylime. Ir ne dėl to, kad nepajėgiame to- 
bulai mylėti ar būti mylimi. Kenčiame dėl to, kad nepajėgiame taip 
tobulėti ir taip bręsti, kaip meilė mus skatina. Tik mylėdami mes 
pajuntame, kokie esame netobuli. 

Tobulybės viršūnė yra Dievas. „Būkite tobuli, kaip dangaus 
Tėvas“! Dėl to mūsų nerimas krypsta į Dievą. 

- Žmogus be atvangos yra vejamas Dievo meilės, - sako tas 
pats dr. T. Bovet, - kad galutinai tik Jame galėtų nurimti. 

O kaip su berniuku? Mylėdama jį, tu nei jauti, nei galvoji 
apie Dievą. Atrodo, ne Dievas, o berniukas tėra visas minčių, 
ilgesio, nerimo centras. Daug kas taip žiūri į meilę; žiūri arti- 
miausio meilės taško. 

Dar esi jauna ir tavo meilė tėra pradinė. Meilės gelmė tau 
dar nežinoma. 

- Dievas leido vyrą ir moterį, kad tarp jų įsiterptų meilė, - 
sako dr. T. Bovet. - Meilė juos trauks vienas prie kito ir niekad 
jų pilnai nepatenkins, kad abu kartu ilgėtųsi Dievo ir bėgtų 
prie Jo. Dievas veda vyrą ir moterį į tobulybę, kuri glūdi Jame. 

Protestanto gydytojo mintis nuostabiai sutapo su katali- 
kų vyskupo Fultono J. Sheeno žodžiais. Ar ne panašiai jis rašo 
knygoje Three to Get Married? Vyskupas Sheenas sako: 

- Yra trys, kurie sudaro meilę danguje: Dievas Tėvas, Sūnus 
ir Šventoji Dvasia. Yra trys, kurie sukūrė meilę žemei: Dievas, 
žmogus ir Marija, per kurią Dievas tapo žmogumi. Yra trys, ku- 
rie sukūrė meilę šventoje šeimoje: Marija ir Juozapas, ir jų mei- 
lės išsipildymas - Jėzus. Pagaliau yra trys, kurie sukuria meilę 
širdyje: mylimasis, mylimoji ir pati meilė. Ši meilė reiškia ne 
tai, kad mylimasis ir mylimoji atsiduotų vienas antram, bet 
kad abu kartu atsiduotų negeismingai meilei, kuri yra Dievas. 


Nuo meilės niekur nepabėgsi 


Atėjo laikas tau mylėti, kaip auštančio pavasario laikas at- 
gimti, atsinaujinti, paruošti naujus žiedus. Tavyje pilna atbu- 
dusių naujų jėgų. Pradėk tas jėgas ryškinti, derinti, lyginti. Atsi- 
Verk plačiau Dievui ir artimui. Veržkis aukštyn, kaip pavasario 
augmenija - į saulę, į šviesą. 

Nuo meilės niekur nebepabėgsi. Keisis meilės formos, kei- 
sis žmonės, kuriuos tu mylėsi, bet meilė liks. Ji tavęs nebepa- 

leis. Neleis nurimti - kels aukštyn, jei suprasi, kur ji veda, arba 
gniuždys, jei nenorėsi būti jos keliama ir vedama. Meilė tau duo- 
ta kaip žmogui, o ne kaip būsimai žmonai. Dar tu nežinai, ar būsi 
žmona ir motina. Galliksi netekėjusi arba pasuksi į vienuolyną. 
Visur reikės meilės - tos pačios, į Dievą nukreiptos, į Jį atsirė- 
musios. 

Jei būsi žmona, tai ne dėl to, kad pamilai vieną berniuką 
visa širdimi. Dar vieną veidą ir ne vieną Žmogų mylėsi visa 
širdimi. Nesigailėsi nei tų veidų, nei vardų, kuriais žavėjaisi 
ir mylėjai. Gailėsies vieno, jei juos mylėdama tuščiai praleidai 
laiką svajonėms, plepėjimui, svaigiems laiškams. Nors tie pir- 
mųjų meilių žaislai neišvengiami, bet jie gali nublokšti tavo 
dėmesį į šalį, nuo pačios meilės tikslo. Meilė turi vesti tave giliau 
į dvasios pasaulį, tave praturtinti, kilninti tavo santykius. Jei 
mylėdama tu pasidarei artimesnė Dievui; jei tau ir tėvai bran- 
gesni, ir broliai - seserys geresni (iš tikro tu jiems geresnė), tada 
tavo meilės tikslas bent iš dalies buvo pasiektas. 

Meilė negali tavęs pakeisti staiga. Jai reikia laiko tave „įveik- 
ti“, išjudinti tavo inertiškumą. Nuo pirmųjų meilės dienų turi 
praeiti bent keletas metų, kol tu būsi paruošta. Neužtenka tavo 
fizinio subrendimo, kuris baigiasi tarp 18-20 metų. Reikia, kad 
nurimtų tavo nusiteikimai, išsilygintų pažiūros, taptų blaivūs 
sprendimai. Tavo meilė išsivaduos iš vaikiškos kančios, pasi- 
darys ramesnė, nuskaidrėjusi. Kitaip tada žiūrėsi į tą „vienin- 
telį“, kuris bus nebe pirmas sutiktasis. 


Ar išpažintis praras savo vertę? 


Viename interviu Billy Grahamas pastebėjo, jog Ameriko- 
je nebekalbama apie mirtį, nenorima jos liesti, lyg toks dalykas 
nebeegzistuotų. Garsusis pamokslininkas tai sieja su nenoru 

ką nors žinoti apie pomirtinį gyvenimą, apie kurį taip įsak- 
miai kalba Šv. Raštas. Panašiai nebenorima kalbėti apie nuo- 
dėmę, kaltę, atsakomybę. „Aš nesijaučiu kaltas, mano sąžinė 
rami. Nekalbėkit apie teismą, bausmę, išpažintį - tokių daly- 
kų nėra. Nebėra nė Dievo -jis miręs!“ 

Dievo mirtis nuskambėjo labai plačiai. Kartu kai kurie 
teologai pradėjo neįprastai mąstyti. Dievas neteko reikšmės 
praktiniame Žmonių gyvenime, nes jie nebejaučia ryšio su juo. 
Dievas mirė žmonėse, vadinasi, daugiau nebeegzistuoja. Taip 
galvojant, galima nurašyti daug dalykų. Sakysim, kai kurie 
mūsų istorikai teigia, kad Mindaugo krikštas nepalikęs pėd- 
sakų tautoje, neradęs praktiško tęstinumo, kartu jis netekęs 
istorinės reikšmės, atseit - istoriškai neegzistuoja. Šis mąsty- 
mo metodas dabar taikomas literatūroje, menuose, kai kuriuo- 
se moksluose, pagaliau juo remiantis vertinama dora. 

Sąžinė nebeugdoma, jai nebevadovauja nei autoritetas, nei 
dorinės normos. Žmogus žmogui negalįs nustatyti elgesio ribų, 
o Dievas? Kas įrodys, kad jis davė kokias normas, kas pasakys, 
kad žmonės jų neiškraipė. Ar ne žmonės sugalvojo ir tokį da- 
lyką kaip išpažintis? 

Jei nėra kaltės, aišku, neturėtų būti nė išpažinties. Tačiau 
šiuolaikiniai psichologai ir psichoanalitikai kaltės sąmonę laiko 
tikru dalyku. Jie patys vartoja išpažinties pakaitą (išsipasako- 
jimus), tačiau susiduria su viena kliūtimi - negali žmogaus iš- 
laisvinti nuo kaltės jausmo. Dėl to savo pacientams ieško ku- 
nigų talkos, tiksliau - sakramentinio atleidimo. O kunigai, bent 
tam tikra jų dalis, suabejojo, ar bereikia asmeninės išpažinties 
ir asmeninio nuodėmių atleidimo. Kodėl? Jiems atrodo, kad 
asmeninė išpažintis daugeliui žmonių pasidarė nebeveiksmin- 
ga. Žmonės nemoka savo sąžinės analizuoti, nežino, kaip savo 
nuodėmes išpažinti, nepaprastai varžosi, išgyvena išpažinties 
bergždumą. Šiems žmonėms išpažintis nebeturinti praktinės 
reikšmės, vadinasi, nebetenka ir savo egzistencijos. Tačiau no- 

rėdami žmonėms padėti, kai kurie kunigai (sava atsakomybe) 
duoda bendrą išrišimą be išpažinties. 

Kiti kunigai galvoja, kad žmonės dėl to nepajėgia gerai 
atlikti išpažinties, kad per anksti ir per mažai jai buvo ruošia- 
mi. Ar ne geriau pirmąją išpažintį atlikti vėliau, kai subręsta 
protas, sakysim, apie keturioliktuosius metus? Kiti iškelia „fak- 
tą“, kad vaikai iki panašaus amžiaus nesijaučia nusidedą, tad 
jiems reikią leisti eiti komunijos be išpažinties. 

Iš tikro bent dviem atvejais jaunimas šiuo metu „nesijaučia 
kaltas“ - tai prieš tėvus ir dėl skaistybės. Priešingai, jis yra lin- 
kęs tėvus laikyti kaltais dėl daugelio vaikų problemų. Nesijau- 
čiajis kaltas ir dėl sekso. Amerikoje ir Švedijoje sekso nuodėmė 
laikoma jau „nugalėta“. Neseniai buvo nugalėta ir viena daž- 
niausių venerinių ligų - gonorėja. Bet sveikatos priežiūros įstai- 
gos Vašingtone šiais metais skelbia, kad ši liga vėl plinta, ypač 
tarp bręstančio jaunimo. Tai esąs pašlijusios moralės rezultatas. 

Europoje taip pat buvo populiari pažiūra, jog vaikas nepa- 
jėgus racionaliai analizuoti savo sąžinės bent iki 14 metų. Proto 
subrendimas laikytas pagrindiniu moralinių sprendimų veiks- 
niu. Dėl to kai kurie tėvai sulaikydavo vaikus nuo ankstyvos 
išpažinties. Psichologai (Karl ir Charlotte Buchler) savo tyri- 
nėjimais įrodė, kad vaiko sąžinė sparčiai vystosi nuo 3 m., nors 
yra priklausoma nuo aplinkos ta prasme, kad gali būti pajau- 
trinta, iškreipta, atbukinta. Vaiko kaltės išgyvenimą maldo, 
švelnina, tikslina tėvai, kiek jie suvokia ir kiek vaikas jiems at- 
siveria. Neaišku, kada vaikas nuo tėvų „užsidaro“, tačiau tai 
pastebima apie 7-9 amžiaus metus. Kai vaikas nepajėgia atsi- 
verti tėvams, jam reikia pagalbos, nes kaltės slogutis jam gali 
būti per didelis, ypač jo jautraus amžiaus metu. Viena aišku, 
kad vaiko proto brendimas, kuris sustiprėja nuo 12 metų, ne- 
vyksta paraleliai su sąžinės brendimu. Jaunesnis vaikas kaž- 
kaip jaučia visumą ir supranta daugelį dalykų, taip pat ir nuo- 
dėmę bei kaltę. 

Kaip teko pastebėti iš Yale universiteto leidinių, psicho- 
loginiai vaikų tyrinėjimai atliekami ir Amerikoje. Minėtuose 
leidiniuose neradau medžiagos apie vaiko sąžinės brendimą. 
Amerikoje sąžinės brendimas, kaip irjos ugdymas, atrodo lyg 
būtų visai neaktuali tema. Šiems klausimams nerodo dėmesio 
mokykla, o aplinka skelbia neribotą sąžinės laisvę. Dėl to vie- 
nų tėvų pastangos formuoti vaiko sąžinę dažnai palūžta, o ką 
jau kalbėti apie vaikus tų šeimų, kurios pačios palūžusios. Kai 
tėvai ir vaikai nesulaukia tinkamos pagalbos nė iš kunigų, jie 
atsiduria nežinioje. Tie, kurie pirmiau ragino bent kartą per 
mėnesį, jei ne dažniau, eiti išpažinties, dabar veja žmones nuo 
klausyklos, o vaikams primena: jūs dar nenusikaltote, tad ne- 
varginkite kunigų! 

Tokių kunigų ne daug, ir jie, išaugę fenomenologinio galvo- 
jimo atmosferoje, tariasi taip darą pagal savo įsitikinimus. Bet 
Vatikano II Susirinkimo nutarimuose parašyta: „Klebonai te- 
„Kunigai kiekvienu metu tebūna pasiruošę teikti atgailos sak- 
ramentą bet kuriam jo pagrįstai prašančiam tikinčiajam“ (II, 
196). Vadinasi, po Vatikano II Susirinkimo čia niekas nepakeis- 
ta, tik Liturginė Konstitucija (72 paragr.) primena, kad reikia 
peržiūrėti atgailos sakramento „apeigas ir formulę, kad aiškiau 
išreikštų sakramento esmę ir vaisius“. Išrišimo formulė iš tikro 
jausupaprastinta ir vartojama gimtąja žmonių kalba. Didesnių 
išpažinties apeigų „peržiūrėjimų“ dar nepadaryta. 

Tačiau problema žmonių paruošimas išpažinčiai. Ligšiol jai 
ruošiami tik vaikai; išmokomi išpažinties technikos, formos ir 
šiek tiek analizuoti sąžinę. Bet sąžinės problemos naujai išky- 
la bręstant, sukūrus šeimą, įsigijus profesiją, atliekant visuo- 
menines pareigas. Kai nesirūpinama padėti bręstantiems ir 
vyresnio amžiaus žmonėms, kaip spręsti savo sąžinės reikalus 
ir kaip juos iškelti per išpažintį, Bažnyčios sielovadoje lieka 
Spraga. Išpažintis nepilna, jei nuodėmės tik statistiškai sumi- 

nimos, giliau nepaanalizavus savo santykių su Dievu, artimu, 
šeima, savo profesinio darbo. Vaikystėje išmokta išpažinties 
forma subrendusiam žmogui atrodo banali, jis tai jaučia ir tai 
jo netenkina. Taip iškyla klausimas, kam tokios išpažinties 
tų sektose? Bet protestantai, sakysim, Rytprūsiuose, turėjo as- 
meninę išpažintį ligi XVIII a. vidurio. Dabar Vokietijoje jie vėl 
bando fakultatyviai ją įvesti. Išpažintį atlieka ir nemano jos 
atsisakyti ortodoksai, o anglikonai, bent kai kurie, taip pat ją 
išlaikė iki šiol. 

Praradę išpažinties techniką ir nesuaugę su jos esme, dau- 
gelis tikrai neranda išeities. Kai kurių kunigų pasiūlymas su- 
na,juoba tų, kurie žino, jog tai dar ne Bažnyčios, nejos atsakin- 
gos vadovybės mintis. Tad kyla priekaištas: kodėl kai kurie 
kunigai bando lengvinti padėtį ne tuo keliu? Kodėl neaiškina, 
nekalba, kaip geriau atlikti asmeninę išpažintį, kodėl nepade- 
da klausyklose arba per pamokslus? Esama bandymų ir šioje 
srityje, tačiau daugelis kunigų nepakankamai pasirengę psi- 
chologijos, pedagogikos ir katechetikos srityse. Pagaliau tai 
priklauso ne vien nuo kunigų. Yra žmonių, kurie, jausdami 
mechaniško išpažinties atlikimo trūkumus, patys ieško būdų 
giliau savo sąžinę analizuoti ir geriau atlikti išpažintį. Kiti pa- 
sinaudoja uždaromis rekolekcijomis, kad bent vieną kartą su 
specialiai tam atsidėjusiu kunigu išsiaiškintų savo sąžinės ir 
išpažinties reikalus. 

Vienas jaunas inžinierius, atlikęs Cursillos (specialias reko- 
lekcijas), sako pagaliau supratęs, kas yra išpažintis. Nuodėmių 
išskaičiavimas čia nėra esminis dalykas. Asmeninė nuodėmių 
apyskaita, įžvalga į save, savo santykių su Dievu diagnozė yra 
tik vienas iš išpažinties elementų. Išrišimas ir atleidimas - 
antras ir pats svarbiausias elementas, bet jį sąlygojantis trečia- 
sis - atsiprašymas, gailestis, pasiryžimas atitaisyti pažeistą 

santykį su Dievu ir jo dorine tvarka. Daug priklauso nuo ku- 
nigo, kaip jis apčiuopia pirmąjį elementą, kaip tai panaudoja 
paruošti trečiajam elementui. Bet labai daug priklauso ir nuo 
paties žmogaus, kaip jis, darydamas įžvalgą, išgyvena savo trū- 
kumus ir netesėjimus, ar jis nuoširdžiai ir atvirai bando išsisa- 
kyti ir ar siekia išpažintimi save atnaujinti, o ne vien gauti for- 
malų išrišimą. Naujoji Bažnyčios linkmė nesiekia sumažinti 
žmonių atsakomybės bei atskaitomybės už savo sąžinės da- 
lykus. Bet Bažnyčia dar turės geriau paruošti savo kunigus 
šiai nepaprastai pareigai. Po Vatikano II Susirinkimo sielova- 
dos reikalai tampa svarbiausi, o anksčiau teologinėse mokyk- 
lose jie buvo antraeiliai dalykai. Anglosaksų ir lotynų kraš- 
tuose sielovada kaip mokymo objektas net nebuvo pradėta. 

Baigdami norėtume pastebėti, kad čia keliamos problemos 
ne visiems atrodys tokios jautrios. Yra žmonių, kuriems nek- 
liūva nei dabartinė išpažinties forma, nei nuodėmių skaičia- 
vimas. Išpažinties forma nesuparalyžiuoja jų nuoširdumo, 
atvirumo, nuolankumo. Jie įveikia ne tik šiuos, bet ir kitus as- 
meninius sunkumus įr jaučiasi tikrai laimingi, gavę nuodėmių 
atleidimą. Stebint tokius žmonęs, negali suprasti, kas lemia 
išpažinties sėkmę ir palaimą: ar žmogaus paprastumas ir nuo- 
širdumas, arjo dvasios gelmė ir gyvas ryšys su Dievu, ar kokia 
malonė, kuri žmogų lydi ir šiuo atveju? 


Lietuvių religingumo vertė 


Prieš vertinant lietuvių religingumo bruožus, dera įsidė- 
Mėti keletą dalykų. 

Visų pirma religingumas dar nėra pati religija. Jis tik rodo, 
ko religijoje žmogus ieško ir ką bei kaip iš jos pasiima. Aišku, 
religingumas remiasi religija arba išjos išplaukia. Čia ir iškyla 

klausimas, kiek ir kaip remiasi, kur ir kokiu būdu sutampa su 
religija arba skiriasi. 

Religingumas yra subjektyvus, dėl to niekad visiškai ne- 
sutaps su objektyvia religija. Tai neįmanoma dėl žmogiškojo 
ribotumo ir dėl religijos idealo, siekiančio patenkinti visus žmo- 
nes visais laikais ir visose kultūrose bei tautose. Visiško sutapi- 
mo nesitiki nė Bažnyčia; jai svarbu, kad religingumas atitiktų 
svarbiausius religinius reikalavimus, bent tuos, kurie būtini 
išganymui. 

Vis dėlto religingumas yra ženklas, iš kurio galima spręs- 
ti apie religinį tautos lygį ir jo tobulumo laipsnį. Siekti tobulu- 
mo arba pažangos, kaip kitose srityse, taip ir čia yra būtina. O 
religinei pažangai krypties gairė yra pati religija, atseit suta- 
pimas su jos esme. 

Po šių pastabų bandykime peržvelgti minėtus ryškesnius 
lietuvių religingumo bruožus. Kur jie priartėja prie religijos 
reikalavimų ir kur nesutampa arba ne visiškai atitinka. 


1. Kaip vertinti tiesos ir prasmės ieškojimą? 


Ieškoti tiesos bei prasmės savaime yra sveikas bruožas. 
Religija juk remiasi tiesa. Krikščioniškoji religija vertina kiek- 
vieną tiesą, ypač apreikštąją tiesą. Aš tam esu gimęs ir atėjęs į 
pasaulį, kad liudyčiau tiesą. Kas tik brangina tiesą, klauso mano 
balso (Jn 18, 37). Paskutinės vakarienės metu Kristus meldėsi 
Tėvui: Aš jiems perdaviau tavo žodį... Pašventink juos tiesa! Tavo 
žodis yra tiesa (Jn 17, 14-17). ' 

Tiesa yra pirminis dvasinio alkio elementas, bet ne vienin- 
telis. Dar yra gėris ir meilė. Religine kalba gėris aptariamas 
kaip Dievo valia. Daryk gera, vadinasi, vykdyk Dievo valią, 
laikykis Dievo įsakymų, sek Evangelijos nurodymais. Svar- 
biausias Dievo įsakymas, kaip žinome, yra mylėti. Jei laikysi- 
tės mano įsakymų, pasiliksite mano meilėje (Jn 15, 10). Tai mano 

įsakymas, kad vienas kitą mylėtumėte, kaip aš jus mylėjau (Jn 15, 
12). Pasilikite mano meilėje! (Jn 15, 9). 

Tie trys religijos elementai - tiesa, gėris ir meilė - neatski- 
riami. Jie organiškai suaugę, nes tiesoje slypi gėris, gėryje tie- 
sa,o meilė yra tiesi ir gera. Ieškodamas tiesos, lietuvis neaplen- 
kia gėrio, sakyčiau, negali aplenkti, nes gėris yra ir pačioje tie- 
soje. Beje, gėris daugiau dorinis elementas, ne proto, o valios 
dalykas. Lietuvis mažiau jautrus doriniams reikalavimams, 
ir jo gerumas, bent liaudyje, kartu su natūraliu polinkiu buvo 
linkęs remtis Dievo valia. Tuo lietuvis neaplenkia ir trečiojo 
elemento - meilės. 

Meilė yra kaip dovana, ir religinėje kalboje ji siejama su ma- 
lone. Minėjome, kad lietuvis lyg ir mažiau vertina malonę. 
Čia turėtume aiškintis, kuria prasme. Lietuvis ieško Dievo ma- 
loningumo, tiki jo globa ir viliasi jo pagalbos. Mažiau jam įkan- 
damas dalykas - sakramentinė malonė, gaunama tarpinin- 
kavimu ir susieta su tam tikru formalumu:. Jis nesibaido sakra- 
mentų, tačiau kažkaip jam labiau sava ieškoti Dievo malonin- 
gumo tiesiai, asmeniškai. 

Lietuvio tiesos alkis nėra išskirtinai religinis. Jis tik atsis- 
pindijo religingume. Lietuvis yra mąstytojas, savotiškas filo- 
sofas, dėl to jo religinė tiesa pasireiškia kaip bendras polinkis 
visur ieškoti prasmės. Lietuvis neišskiria religinės plotmės 
daugiau ar specialiau, nebent kas imtų jo religiją atakuoti. Tas 
bendras tiesos ieškojimas, pasineriant į studijas bei tyrinėji- 
mus kitose srityse, gali netgi nustelbti religinės tiesos alkį, nes 
jis jaučiasi pasotintas kitokiu tiesos apstumu. 

St. Šalkauskis kitados pastebėjo, kad lietuviui trūksta re- 
liginio susipratimo bei sąmoningumo, palyginti sujo veržiu- 
mu sąmonėti kitose srityse. Religinio sąmoningumo jokioje 
tautoje nėra per daug, ir jį nelengva pasverti. Sąmoningu- 
nas reiškia religijos pažinimą, jos mokslo įsisavinimą; ir tai 
tik viena klausimo pusė. Svarbesnė pusė - gelminė; išmąs- 

tyti, susieti religinius elementus ir juos įveiksminti gyvenime. 

Religinio sąmoningumo stoka, apie kurią kalba Šalkauskis, 
gal daugiau būdinga lietuviui inteligentui. Jis pats kitados 
stipriai pabrėžė pasaulėžiūrinį susipratimą, ideologinį sąmo- 
ningumą krikščioniškuoju požiūriu. Nors krikščioniškoji pa- 
saulėžiūra išplaukia iš religijos, vis dėlto nebuvo ir nėra tas pats 
dalykas. Pasaulėžiūra daugiau liečia visuomeninius santykius, 
kultūrinės kūrybos kryptį, valstybinio gyvenimo tvarkymą. 
Religinė tiesa, jos gėris, juoba meilė nebuvo pabrėžiama, dėl 
to galėjo atsirasti prielaida, kad pasaulėžiūra katalikui inte- 
ligentui atstoja gyvąją religiją. Ar ne dėl to Šalkauskis vėliau 
puolėsi kelti gyvosios religijos dvasios reikalą? 

Pasaulėžiūrinio susipratimo būtinybė buvo iškilusi dėl bu- 
vusių ideologinių kovų pas mus ir ypač mūsų pašonėje (Ru- 
sijoje ir Lenkijoje), kur mokėsi mūsų studentija. Socialinis ir 
politinis, o kartu ir kultūrinis antireligiškumas pažadino ato- 
veikį, suformavusį socialinį, politinį ir kultūrinį krikščioniš- 
kumą. Tai istorinės aplinkybės, kurios vėliau keitėsi. Išskyrus 
komunistinį bloką, kiti kairieji ir liberalai atsisakė tiesioginės 
antireliginės kovos. Taip prarado savo veikimą ir krikščionių 
pasaulėžiūrinis ginklas, bet vietoj jo dar nespėjo atsirasti tiesio- 
ginės religijos apraiškos. Joms ugdyti nebuvo sąlygų išeivijoje, 
tuo labiau savo krašte. Bet išeivijoje didėja nerimas, susirūpi- 
nimas, tam tikras alkis, o krašte stiprėja religinis susitelkimas. 
Tiesos ilgesiui pasotinti dabar Lietuvoje trūksta priemonių, o 
visos priemonės palenktos jai gniuždyti. Bet čia lietuvio silp- 
nybėje matome ir stiprybę. Tas religinis tiesos alkis gyviau iš- 
bunda, matydamas „mokslinės tiesos“ skelbiamą falsifikatą, 
pigią ir banalią demagogiją, dažniausiai nuogą melą. Žinant 
lietuvio polinkį nepriimti prievartos, brukamasis ateizmas, 
kaip nauja religija, neturi ateities lietuvio dvasioje, priešingai, 
veikia religine kryptimi. 

Su religine tiesa yra susiję trys dalykai. Neužtenka ją pažin- 

ti kaip bet kurią kitą tiesą. Per maža ją ir pripažinti, kaip kitas 
tiesas,ją dera išpažinti, liudyti gyvenimu ir gyvenime, nes reli- 
ginė tiesa įpareigoja. Ties tuo trečiuoju momentu lietuvis buvo 
linkęs truputį stabtelti. Net ir gyvendamas religine tiesa, jis 
nebuvo skubus jos reikšti viešajame gyvenime. Pastaruoju me- 
tu, veikiamas išeivijoje kitų tautų pavyzdžio, jis pradeda iš to 
išsivaduoti, o krašte priverstas ginti savo religingumą žodžiu 
ir veiksmu, kartais heroiška rizika. 


2. Kaip vertinti dvasios persvarą prieš formą? 


Ieškoti religijoje pirmiausia ne formos, o dvasios iš esmės 
yra gera apraiška. Dvasia teikia gyvybę... Žodžiai, kuriuos jums 
kalbėjau, yra dvasia ir gyvenimas (Jn 6,63). Dievas yra dvasia, ir jo 
garbintojai turi šlovinti jį dvasia ir tiesa (Jn 4, 24). Kristus plakė 
fariziejus kaip tik už tai, kad formą ar įstatymo raidę kėlė la- 
biau negu dvasią. Dvasinis-mistinis pradas, atrodo, bus per- 
svėręs ir senoje lietuvių religijoje; ji neturėjo nei ypatingų for- 
mų, nei ceremonialo. 

Vis dėlto religija nėra atsieta nuo formos. Ji yra abipusis 
žmogaus ir Dievo santykis, bet žmogus nėra tik dvasia. Bažny- 
čia taip pat nėra vien dvasinė, bet ir žmogiškoji bendruomenė. 

Paprastai nėra religinio akto be apibrėžtos formos. Be žo- 
džio, ženklų, veiksmo, net be medžiaginių priemonių, nebū- 
tų nei tiesos, nei gėrio, nei malonės. Tiesą pažįstame per įfor- 
mintą žodį, gėrį - per tam tikrą dorinę normą, o malonę gauna- 
me perregimus ženklus. Pagaliau forma nėra tuščias dalykas, 
kaip lietuvis kartais galvoja. Forma išreiškia turinį, ji turinio 
ženklas, simbolis. 

Lietuvio religingumas, vengdamas formos, kartais išeina į 
laukus. Ieškoti Dievo laukuose, gamtoje nėra peiktina. Gamta 
yra atvertoji Dievo knyga, bet gana elementari. Ji gal pažadi- 
na išgyvenimą, įsijautimą, kurį lietuvis perdėtai vertina. Buvo 


110 


jausmas - buvo gera malda. Buvo nuoširdus išgyvenimas - 
gera išpažintis ir komunija. Ar buvo valia, noras, ar buvo re- 
liginio akto tikslumas? Juk tai irgi svarbu. Jausmas ir išgyve- 
nimas yra malonūs tik asmeniškai. Argi visada ieškai jausmo, 
kai reikia atlikti pareigą? 

Formos nepaisymas kartais virsta religiniu beformiškumu. 
Lietuvis tai pajunta, susidūręs su kitų tautų tikinčiaisiais. Būna 
lyg sugautas, nežino, kaip rankas laikyti, klauptis ar keltis baž- 
nyčioje; klauptis ar tik nusilenkti, einant pro altorių; pakelti 
ar palenkti galvą per pakylėjimą; po komunijos žegnotis ar ne; 
priimant komuniją, žiūrėti kunigui į akis ar to vengti ir t.t. 
Žiūrėk, puikūs, nuoširdūs vyrai, o bažnyčioje per pamaldas lai- 
ko rankas užpakalyje sunėrę arba kišenėse. Bažnyčiose lietu- 
viai elgiasi labai įvairiai, ir tai rodo nesusigaudymą, nenorą 
išsiaiškinti, kokia forma tikslesnė ir oresnė. 

Formos pasigendi gerų, uolių katalikų bute. Pirmas įspū- 
dis, kad čia tikriausiai gyvena koks nors netikintis. Kodėl? Ne- 
rasi kryžiaus, o jei pastebėsi, bus ne ten, kur reikėtų, arba bus 
tik koks nors suvenyrinis drožinys, koplytstulpis - tautinė 
puošmena, kurią mėgsta ir netikintieji. Prie stalo, prieš valgant 
ar pavalgius, nepastebėsi kryžiaus ženklo, o jeigu dėl kunigo 
ar kito religingesnio žmogaus jį ir padarys, tai bus taip nena- 
tūralu, susivaržius, skubotai, kad net nejauku. Dažniausiai tai 
pastebėsi tarp inteligentų. 

Liaudies religingumui būdinga daug formų, o šio šimtme- 
čio pradžioje jų buvo dar daugiau. Jos perėjo į šeimų tradicijas 
ir buvo ryškiai sudvasintos. Liaudies religingumas atspindė- 
jo pusiausvyrą tarp dvasios ir formos. 

Čia, išeivijoje, liaudies beveik neturime, tad ji nesudaro kon- 
trasto inteligentijai. Bet yra kontrasto apraiškų tarp generaci- 
jų. Jaunesnieji, brendę svetur, išėję konfesines mokyklas, susi- 


vo šeimose bando ieškoti ryškesnės religinės formos. Daugiau 

dėmesio jie rodo formai ir viešose pamaldose. Atrodo, kad ir 
lietuvis gali perkopti intravertinį uždarumą, tik reikia laiko. 


3. Kaip suprasti asmenišką santykį su Dievu? 


Religingumas remiasi asmeniškumu - kitaip ir būti negali. 
Kaipgi kitaip suvoksi tiesą, gėrį, meilę? Kaip juos taikysi gyve- 
nime? Mes tai perimame savo sąmonės akylumu, laisvos valios 
pastangomis, jausmo lakumu - įsijautimu. Asmeniškasis mo- 
mentas religiniame gyvenime yra esminis ir nepakeičiamas. 
Ir Kristus, jei įsiskaitome evangelijas, dažnai kreipdavosi as- 
meniškai: ar tiki, ar nori, eik ir daryk! Kai jis klausė apaštalų, 
ką žmonės galvoja apie jį, po to teiravosi: o ką jūs galvojate? 
Lietuvio asmeniškumas religiniame gyvenime savaime yra ge- 
ras. Negeras jis pasidaro tada, kai tampa uždaras ir visiškai 
atsiskyręs nuo kitų. 

Anksčiau, negu Žmogus pajėgia bendrauti su Dievu as- 
meniškai, tai daro per kitus ir su kitais. Taip jo religingumas 
išauga ir subręsta reikštis savarankiškai. Žmogus įsijungia į 
tikinčiųjų bendruomenę šeimoje, Bažnyčioje, tautoje, ir nuo 
to negali atsipalaiduoti. Supratimas, kad Dievas nėra tik tau 
vienam ir tu Dievui nesi vienas, reikalauja susigyventi su ben- 
druomene ir kartu su ja jį garbinti. Asmeniškumas tik tada 
yra girtinas, kai dera su bendruomeniškumu, nes religija turi 
bendruomeninį charakterį. Pilnutinė religija yra ne formulė 
„Dievas ir aš“,bet „Dievas ir mes“. Mūsų liaudis tai, rodos, ge- 
riau suvokė už inteligentus. Ji dalyvavo bendrose pamaldose 
bei apeigose, jas mėgo ir ugdė šeimose, kaimo bendruomenė- 
Se, parapijose. 

Inteligentas ne tik vengia arba nedrąsiai, lyg ne savas, at- 
lieka bendrus religinius veiksmus, bet kartais net akivaizdžiai 
gina savo religijos privatiškumą. Santykis su kunigu, kaip mi- 
Nėta, neperkopia į religinę plotmę. Retai kada jis pasiteiraus, 

kaip suprasti vieną ar kitą religijos tiesą, kaip elgtis, kad geriau 
atitiktų religijos reikalavimus. Gal nenori pasirodyti nežinan- 
tis, neišmanantis? Gal bijo liesti grynai individualų dalyką, 
kokiu laiko savo religiją. Gerai ar ne taip gerai - tačiau tai mano 
reikalas! Ir keista, kad to ne taip bijo mažiau tikintieji arba 
abejojantieji, negu žmonės, save laikantys žinomais katalikais. 

Nepaisant didelio noro pažinti tiesą, lietuvis vis dėlto per 
mažai ima į rankas religinę knygą. Kodėl? Gal nepasitiki au- 
toriumi, gal nelaiko jo pakankamu autoritetu? O gal knyga ne 
jo skonio, ne pagal jo galvojimą? Įsidėmėkime šį paskutinį 
dalyką. Lietuvis, pradėjęs skaityti, žiūrėk, užklius už vieno ar 
kitojam nepriimtino sakinio ir mes knygą į šalį. Ta pati priežas- 
tis atbaido jį ir nuo kunigo. Gal neabejoja, kad kunigas vis dėlto 
daugiau užjį nusimano religijos srityje, bet ar jis supras jo as- 
menišką pažiūrą, ar priims jo motyvus, gal bandys sugriauti 
tai, kasjam neliečiama, sava? Tas „sava“ pasidaro labai dažnai 
nepaliečiamas „tabu“ -ir nesakytume, kad tuo lietuvis būtų la- 
bai patenkintas. Protu jis žino, kad turėtų kitaip elgtis, bet ne- 
pajėgia įveikti tą jautrų užsidarymą, tą perdėtą savo jautrumą. 


Zmogaus skausmas 


Skausmas mums nemalonus, ar jis būtų mūsų, ar kitų. Kan- 
čia visuomet nemaloni. Mes bėgam nuo kančios instinktyviai; 
bėgam dėlto, kad ji, mums atrodo, atima tai, kas svarbiausia - 
džiaugsmą ir laimę. Mes norime džiaugtis, norime juoktis, o 
ne kentėti. 

Bet ar iš tikrųjų kančia tik liūdesį neša? Arji negalėtų nešti 
džiaugsmo? Jei žmogus teturėtų vieną - juslinį instinktą, tai 
būtų teisus, iš kančios nelaukdamas nieko gera. Bet žmogus 
turi dar kitą - dvasinį instinktą, kuris kančioje lemia ne žmo- 

gaus sunaikinimą, bet patobulinimą. Jis numano, kad tikrieji 
gyvenimo džiaugsmai vargu ar galimi be skausmų, vargo ir 
liūdesio. Ojeigu ir galimi, tai nėra tokie patvarūs ir brangūs. 
Argi būtų taip mielas pavasaris, jeigu jis ateitų ne po kietos 
žiemos? Mes bėgam instinktyviai nuo skausmo dėl to, kad jis 
mums, rodos, atima džiaugsmą ir laimę. Kaipgi jis galėtų duoti 
tai, ką, mūsų manymu, atima? 

Mat žmogus, turėdamas ne tik juslinį, bet ir dvasinį instink- 
tą, gyvenimo įvykiuose įžvelgia gilesnį ryšį. Kančioje jis ma- 
to ne žmogaus ir žmonijos sunaikinimą, bet patobulinimą. Jis 
numano, kodėl Velykos ateina po gavėnios. Ne dėl to, kad to- 
kia eile jos yra mūsų minimos. Ne, Velykų džiaugsmas - tai 
tikras gavėnios liūdesio ir skausmo vaikas. Net gyvybė, bran- 
giausias mūsų džiaugsmas, argi būtų gaunama ir išlaikoma 
beskausmo? Jau ir grūdui reikia apmirti, kad išjo išaugtų nau- 
jų grūdų. Ir Kristus juk sako: Iš tiesų, iš tiesų sakau jums: jei kvie- 
čių grūdas nekris į žemę ir neapmirs, jis pasiliks vienas, 0 jei apmirs, 
Jis duos gausių vaisių (Jn 12, 24). Tai tinka ir fizinės, ir dvasinės 
gyvybės palaikymui. Argi motina ne po didelio skausmo pai- 
ma ant rankų kūdikį ir priglaudžia prie savo širdies? Tad ar 
galima manyti, kad ir dvasinei gyvybei išlaikyti nereikia au- 
kų? Ir Kristus sako, kad kas paaukoja gyvybę šiame pasauly- 
je, išlaikys ją amžinajam gyvenimui (plg. Jn 12, 25). 

Taip, kas paaukoja savo gyvybę šiame pasaulyje, dar jos 
nepraranda. Paaukotos gyvybės vaisiai kartais būna tokie di- 
deli, kad jais remiasi tautų laisvė ir nepriklausomybė. Argi ne- 
grąžino laisvės prancūzų tautai Orleano Mergelės mirtis? O 
mūsų tautos knygnešių vargas, kančios, kalėjimai ir Sibiras, 
mūsų savanorių mirtis kovos lauke ar neparuošė, ar neatne- 
šė mums turėtosios nepriklausomybės? Ar pirmųjų krikščio- 
nių kankinių kraujas neišugdė Bažnyčios, ar nebuvo sėkla 
Naujiems krikščionių būriams atsirasti? Taip, kančia ir mirtis 
dažniausiai būna ne be prasmės. 

Kančia retai kada būna beprasmiška. Be abejo, didžiausios 
reikšmės dvasinei pasaulio gyvybei išgelbėti ir palaikyti tu- 
rėjo ir tebeturi Kristaus kančia ir mirtis. Štai kodėl Bažnyčia 
kasmet primena ją krikščionims. Tam yra skirtas ir gavėnios 
laikas, ypač Didžioji savaitė. Bet ne tik Kristaus kančiai ir mir- 
čiai prisiminti ji yra skirta. Ji primena žmogui ir jo paties kan- 
čias. Ar Bažnyčia, kalbėdama apie Kristaus kančią ir jos pras- 
mę, nekalba ir apie kiekvieno žmogaus kančią bei josios pras- 
mę? Prieš mūsų akis iškeldama žmones, kurie vedė į Kalvari- 
jos kalną, ar ji neprimena, kad tarp jų buvome ir mes? Argi 
anie, kankinę Kristų, nebuvo žmonės, ar mes nesame jų bro- 
liai? Ar mums atrodo, kad Kristus nebūtų kopęs į Golgotą, jei 
būtų gyvenęs mūsų laikais, tarp mūsų? Taigi ir mes, nors dar 
nebuvome gimę, savo dabartiniais nusikaltimais jau slėgėme 
Kristaus širdį ir vertėme pasirinkti tą baisią kančią. 

Štai kodėl kiekvienas Kristaus kančios prisiminimas mums 
taip pat sukelia kančią, kuri būna panaši į užuojautą dėl mylimo 
žmogaus kančios ir į atsiprašymą, atgailą dėl to paties asmens 
įžeidimo ir įskaudinimų. Taip dėl Kristaus kančios mumyse ky- 
la žmogiška užuojauta. Tada Kristaus gailimės ir pradedame jį 
labiau mylėti, jam vis daugiau simpatijų reikšti. Todėl neklydo 
rašytojas Axelis Munthe, kai šituo mastu matavo savo meilę 
žmonėms: „Tikrasis mano simpatijos žmogui pagrindas, be abe- 
jo, buvo tas, kad man buvojo gaila. Iš tikrųjų mylėti galėjau tik 
tuos žmones, kurių gailėdavausi“. Užuojauta Kristui virsta mū- 
sų pačių kančia dėl to, kad ir mes esame jo kančios kaltininkai. 

Bet kaip tik čia mums gali kilti klausimas: bet argi? Argi aš 
kaltas dėl Kristaus kančios? Ar aš noriu jį skaudinti, kai darau 
ką nors bloga? Ir apskritai, ar aš kaltas, jei mano darbai ką nors 
skaudina? Juk aš elgiuosi pagal savo prigimtį, gautą iš savo tė- 
vų. Kaip mane auklėjo tėvai, kaip mokė mokytojai, pagaliau 
kaip mano gyvenimo aplinkybės padiktavo, taip ašir elgiuosi. 
Tad kokia čia mano kaltė? 

Tiesa, mūsų veiksmai labai daug priklauso nuo paveldėji- 
mo,auklėjimo ir gyvenimo sąlygų, bet vis dėlto mes esame lais- 
vielgtis vienaip ar kitaip. Mes galime ir galėjome blogai daryti 
ar nedaryti. Prieš darydami mes svarstėme: daryti ar ne? Nu- 
tarę daryti, dar galėjome sustoti, nutraukti, susilaikyti. Nebent 
kas nors jėga būtų vertęs tai daryti. Mes juk krimtomės, pada- 
rę blogai. Jeigu nebūtume buvę laisvi, ar mums būtų atėję į 
galvą gailėtis dėl blogo darbo arba džiaugtis geru darbu? 

Dėl to tie visi slapti ar vieši nusikaltimai, kuriuos krikščio- 
nybė vadina nuodėmėmis, kaip tik ir skaudino Kristų, o mūsų 
sieloje gali žadinti taip patskausmą, mūsų vadinamą gailesčiu. 
Iš gailesčio dėl kitam padaryto skausmo kaip tik ir kyla reikalas 
atsilyginti, daryti atgailą. Štai kodėl Bažnyčia, gavėnioje pri- 
mindama Kristaus kančią, kviečia gailėtis dėl savo kalčių ir 
atsilyginti už jas. 

Su gailesčiu ir noru atsilyginti paprastai siejasi prisipaži- 
nimas. Vaikas, gailėdamasis ir norėdamas atsilyginti mamai 
užjos įžeidimą, prisipažįsta ją įžeidęs. Įžeidus Kristų, taip pat 
dera jį atsiprašyti, pasisakant jam savo kaltę. Tai padaryti da- 
bar tėra galima tik per atstovą... Kviesdama išpažinti savo nu- 
sikaltimus kunigui, Bažnyčia primena, kad ji atstovauja Kris- 
tui ir išrišimą bei atgailą suteikia ne savo, bet paties Kristaus 
vardu. 

Tad gavėnios atgaila yra kasmetinis atsilyginimas Kristui 
dėljo įžeidimų. Gavėnios išpažintis yra kasmet pakartojamas 
prisipažinimas Kristui per jo regimą atstovą, taip pat nusidė- 
jėlį, kuris taip pat turi gailėtis dėl savo nusikaltimų ir juos iš- 
pažinti. 

Štai kodėl gavėnios atgaila ir išpažintis yra visų krikščio- 
nių būtina ir garbinga pareiga. Kam pritrūktų drąsos atlikti 
šią pareigą po to, kai nestigo drąsos nusikalsti, tas nebūtų gar- 
bingas Kristaus akyse. 

Manyti, kad užtenka šią pareigą atlikti kas kelinti metai, 

nebūtų protinga. Kas gi būtų, jei keletą metų tvertų žiema? Juk 
viskas pamažu imtų nykti ir ateitų gyvosios gamtos mirtis. 
Arba kas būtų, jeigu mūsų organizmas neatsinaujintų, jeigu, 
pvz., mūsų plaučiai ilgiau neįtrauktų oro? Taigi kas nenorėtų 
kasmet dvasiškai atsinaujinti, nusikratyti dvasios plaučiuose 
susitelkusio jau pasenusio oro ir įkvėpti šviežio, naikintų pats 
save, neturėtų normalaus dvasinio gyvenimo ir iš jo kylančio 
džiaugsmo. 

Manyti, kad nesi nusikaltęs, nieko blogo niekam padaręs 
arba Kristaus nieku neįžeidęs, tikrai nebūtų teisinga. Žmogus 
nėra ir negali būti tokia tobula būtybė, kad ištisus metus išsi- 
saugotų nuo bet kokio nusikaltimo. Jeigu net šventieji skun- 
džiasi, kad kasdien ne kartą įžeidžia Dievą, tai ką jau kalbėti 
apie mus, kurie nelaikome savęs šventesniais už didžiausius 
šventuosius. 

Jeigu ir manytume, kad galėtų būti visus metus nenusidė- 
jęs Žmogus, tai ar nereikėtų jokios atgailos daryti? Argi mes 
tik dėl savo nusikaltimų privalome gailėtis, ar mums visai ne- 
rūpi mūsų artimųjų, šeimos narių, draugų ir net visos tautos 
blogybės? Tiesa, kiekvienas esame atskira, autonomiška bū- 
tybė, tačiau esame sujungti tam tikrais ryšiais su savo šeima, 
parapija, tauta, net ir su visa žmonija. Tad turime pareigą ir 
už juos stengtis atsilyginti. 

Taip, mes turime ne tik asmeninių, bet ir tautinių ydų. Vie- 
ni kitiems pavydime, kitus negailestingai apkalbame ir įtari- 
nėjame, ugdome keršto jausmus ir linkime kitiems bloga, ilgai 
neatleidžiame artimui jo kalčių. Argi tai nėra specifiškos mūsų 
ydos? Argi nereikia kada nors pasitaisyti, kada nors jas išpirkti. 
Ar visuomet mes versime Kristų būti mūsų pakelių Rūpinto- 
jėliu, susikrimtusiu ne tiek dėl mūsų tautos skaudaus likimo, 
kiek dėl mūsų, lietuvių, ydų? 

Kristus galėtų mus paklausti: „Mano tauta, ką aš tau pa- 
dariau? Kuo aš tave užgavau? Pasakyk man! Ar už tai, kad aš 

tave išvedžiau iš nelaisvės, tu man parengei kryžių?“ Juk mes 
tikrai esame jo tauta. Toliau jis galėtų tęsti: „Ką daugiau tau 
galėjau padaryti ir nepadariau? Juk aš pasodinau tave lyg gra- 
žiausią vynmedį, o tu man pasidarei labai karti, nes, man trokš- 
tant, girdei mane actu ir ietimi pervėrei šoną!“ 

Ką mes galėtume į tai atsakyti? Nieko daugiau, tik ištarti 
maždaug tokius žodžius: „Viešpatie, atleisk man nusidėjėliui! 
Atleisk ir mano tautai. Tu tai gali, nes esi geras ir gailestingas“. 
Ir kai mūsų ausys išgirs: „Atleista“ - mūsų sieloje suskambės 
velykinis „Aleliuja“. Po gavėnios mums bus atėjusios Velykos. 
Mūsų gailesčio skausmas jau bus atnešęs džiaugsmą. 


Zmogaus religinis brendimas 


Žmogus nėra kaip skulptūra, turinti jau galutinę išraišką. 
Jis bręsta savo dvasia ir pereina įvairius tarpsnius. Taip bręsta 
ir jo santykis su Dievu. 


Religinio brendimo tarpsniai 


Genetinė psichologija mena tris psichofizinio žmogaus 
brendimo tarpsnius: vaiko, jaunuolio, subrendusio. Tie tarps- 
niai turi ir savo būdingus religingumo bruožus. Vaiko religin- 
gumas labai paprastas, nuoširdus, pagrįstas daugiau įspū- 
džiais ir intuicija, atremtas į tėvų autoritetą. Jaunuolio religin- 
gumas pamažu atsiplėšia nuo autoriteto, darosi kritiškas ir 
racionalus, o ryšio su Dievu ieško individualiai ir uždarai. Su- 
brendęs žmogus daug ką derina, dėl tojo religingumas darosi 
labiau išlygintas. 

Panašius skirtumus pastebėtume tarp nemokyto kaimie- 
čio, mokslus einančio jaunuolio ir kūrybiškai subrendusio as- 

mens. Kaimiečio religingumas paprastas ir nuoširdus. Moks- 
leivio gausus abejonių, daugmaž sutrikęs. Pasiekęs kultūrinio 
subrendimo, žmogus išlygina natūralius ir racionalius elemen- 
tus, dėl tojo religingumas įgauna racionalų paprastumą, susi- 
derinimą, sakytume, tam tikrą pilnatvę. 

Tą patį galėtume pritaikyti ir krikščionijos brendimui. Pir- 
mųjų amžių krikščionių tikėjimas buvo paprastesnis, nuošir- 
desnis, tvirtesnis. 

Visa tai dingo tavo jaunystėje. Bet vienas dalykas liko: tie 
gyvi išgyvenimai, ta vaikiškai stipri intuicija, kuri tau padėjo 
tiesiogiai suvokti gyvą ryšį tarp tavęs ir Dievo. Intuicija ir in- 
stinktas yra patys stipriausi dalykai vaikystėje, jie neiškreipia 
ir nemeluoja patyrimo, suvokimo, tiesioginio sąlyčio su būti- 
mis ir vertybėmis. Aišku, tuo amžiaus tarpsniu buvo ir daug 
vaizduotės priedų, kurie dabar atrodo naivūs. 


Kokios naujos apraiškos jaunystėje? 


Tu dabar perėjai iš vaizdinio ir veiksminio religijos išgy- 
venimo į sąvokinį, teoriškesnį ir logiškesnį. Viduramžių krikš- 
čionija išugdė aukštą intelektualinį religijos suvokimą bei te- 
ologinį pagrindimą, pagrįstą teigiamuoju kritiškumu. Bet nuo 
XVI a. religinis nerimas ir kritiškumas pasuko daugiau nega- 
tyvia kryptimi. Pastarasis amžius, pradedant XIX a. pabaiga, 
religiniame gyvenime ieško organiško ryšio ir pilnatvės. 


Koks brendimo tarpsnių santykis? 


Tie trys tarpsniai yra pereinamieji, vienas kitą peraugantys. 
Kiekvienam iš jų reikia kito, kaip vaikystės reikia jaunystei ir 
jaunystės subrendimui. Kiekvienas tarpsnis yra išaugamas, bet 
kartu ir įauga į kitą tarpsnį. Pereinant iš vienos pakopos į kitą, 
šis bei tas atkrinta, bet šis bei tas svarbaus ir vertinga palieka. 

Bet yra išimčių. Dalis žmonių lieka savotiški vaikai, nors 
būtų pasiekę subrendimo. Kita dalis ligi senatvės būna aud- 
ringi, hiperkritiški, visą laiką neramūs, neapsisprendę. Žodžiu, 
yra žmonių, kurie lyg neperkopia savo tarpsnio, ir jų religin- 
gumas lieka primityviai paprastas arba kritiškas. 


Kas būdinga religinėms būsenoms 


Tavobrendimas pasiekė jaunystės tarpsnį, ir daug kas pa- 
sikeitė. Bet ar nieko neliko tau iš vaikystės? O galjau užčiuopi, 
kas tavo religinį brendimą galėtų užbaigti? 


Kas tau liko iš vaikystės? 


Kolbuvai vaikas, tikėjai viskuo - be svyravimų ir abejonių. 
Ir tada viskas atrodė svarbu, o ypač svarbu religiniai veiks- 
mai, daiktai, simboliai ir visos religinės formos. Tai buvo konk- 
retu, pajaučiama, tikra ir kažkas šilta, asmeniška, miela. Tau 
nūnai svarbu religijos turinys ir mažiausiai įdomi forma. Turi- 
nys tau turi būti pagrįstas ir motyvuotas, o ne autoritetingai 
teigiamas kaip vaikystėje. Tu nusigręži nuo tų, kurie tik moko, 
tik teigia ir tvirtina. Atmeti ir tokias institucijas. Ieškai pats 
savo kelio į Dievą - asmeniško ir tavo protą patenkinančio, ir 
kyla abejonės, neaiškumai, netikrumas. 

Kitas dalykas - tau sunku melstis, ypač su kitais, ir daryti 
kaip daro kiti. Ieškai savos religinės formos, savų bendravi- 
mo būdų. Tau sunku priimti ir „nustatytą laiką“ melstis, daly- 
vauti Mišiose ar priimti sakramentus. Vaikystėje buvai socia- 
lus, ir tau buvo malonu melstis su tėvais - visoje šeimoje ar 
vaikų būryje. Dabar daraisi individualistas: skiriesi nuo ma- 
sės, jautiesi nelaisvas grupinėse (net draugų ateitininkų) Mi- 
šiose. Tai nėra tavo nesocialumas, bet išaugęs religinis subti- 
lumas, individualumas, asmeniškumas ir intymumas. 

Kaip pajusti naujus subrendimo bruožus? 


Ligšiol tu buvai pernelyg analitiškas, buvo sunku dalykus 
sieti, sintetinti. Bet pamažu, sukakus 16-18 metų, jauti, kad pa- 
birę religijos gabalai pradeda jungtis į visumą. Kažkaip integ- 
ruojasi turinys ir forma, individualumas ir bendruomenišku- 
mas, noras pačiam aiškintis ir noras rasti gerų autorių, religijos 
žinovų. Tave ima dominti didžiosios religinės asmenybės. Sa- 
votiškai žavi religiškai motyvuota heroika. Tavo valia kartais 
ieško aukos. Nors yra dar abejonių ir neaiškumų, nors jauti ne- 
norą melstis ar priimti sakramentus, bet kartais švysteli nauja 
šviesa, prasiveržia šiltas jausmas maldoje ir ypač dramatiš- 
kas ilgesys susirasti gyvą Dievą. 


II. Pasaulėžiūros klausimų 
analitikas 


Viešpatie, mano dienų Dieve! Aukoju spindulius, 
kurie žėri mūsų vėliavoje, paženklintoje tavo kryžium. 
Tešviečia man mokslo tiesa, ištryškusi iš tavo išmin- 
ties. Težavi mane dorumas, kuriuo esi tu, aukščiau- 
sias Gėri! Teveda mane tautos reikalai į darbą ir kovą 
dėl Lietuvos. 

Padėk mano jėgoms ir stiprink mano jaunystės 
sparnus, kad ištverčiau prieš visokias audras. Gydyk 
mano negalias ir nuskaidrink mano įpročius, kad bū- 
čiau tobulas šios kovos įrankis. 

Leisk man išpažinti idealą pačiom mano gyvybės 
sultim. Leisk man apreikšti juos pačiu mano gyveni- 
mu, kaip yra darę tie, kurie išaugo į šviesias ir šven- 
tas mūsų kovos asmenybes. 


Ateitininkų malda 


Komunistų veikimo metodai 


1. Bendrosios pastabos 


Komunistų veikimo metodas yra bene vienas iš įdomiau- 
sių ir aktualiausių punktų visoje komunizmo problemoje. Nuo 
to, kokį vartosi savo veikime metodą, pareis beveik visa to vei- 
kimo sėkmė. Tai turėdami galvoje, komunistai ir veikia pagal 
labai rūpestingai apgalvotą, jų siekiams ir vietai bei laikui pri- 
taikytą būdą-metodą. 

Komunistų veikimo metodo klausimas yra vienas svar- 
biausių ir tiems, kurie komunizmą laiko pavojingu priešu ir 
nori su juo kovoti. Priešo veikimą geriausiai galima paraly- 
žiuoti tik tada, kai žinoma jo taktika ir pats veikimo metodas. 

Nepaisant šito klausimo svarbumo ir aktualumo, jis vis dėl- 
to net iki šiol lieka mažiausiai ištirtas. Plačioje komunistinėje 
ir apie komunizmą rašytoje literatūroje šio klausimo beveik ne- 
užtiksi, o jeigu kas nors jį bando pajudinti, tai taip paviršutiniš- 
kai, kad nesusidaro jokio pilnesnio vaizdo. 

Suprantama, metodų klausimas yra apskritai nelengvas 
klausimas. Metodas - tai juk kažkas labai lankstu, kintama ir 
dėl to nelengvai apčiuopiama. 

Vis dėlto mes ryžtamės bandyti šitą klausimą spręsti. 

Komunistų veikimo metodai apskritai yra tai būdai komu- 
nizmo tikslams siekti ir jo uždaviniams realizuoti. Kokie gi 
pagrindiniai komunizmo tikslai ir uždaviniai? Trumpai kal- 
bant, tai pasaulio reformavimas pagal marksistinę doktriną 
pasaulinės revoliucijos pagalba. Antraeiliai komunizmo tiks- 
lai yra pasaulio sąmonės formavimas marksizmo doktrina ir 

dabartinės socialinės politinės santvarkos pakeitimas komu- 
nistine santvarka. 

Šitiems tikslams siekti ir uždaviniams vykdyti komuniz- 
mas vartoja įvairias priemones. Pasaulio sąmonei performuo- 
ti vartojama spauda, radijas, filmai, teatras, organizacijos ir 
kitos propagandos priemonės. Dabartinei socialinei ir politi- 
nei santvarkai sugriauti provokuojami ir remiami visokie tarp- 
tautiniai ir tautiniai konfliktai ir neramumai, provokuojami ir 
organizuojami visuotiniai ir daliniai streikai, naikinant fabri- 
kų įrengimus, mašinas, trukdant susisiekimą, įvairiais būdais 
kompromituojant įtakingus asmenis, organizuojant prieš juos 
pasikėsinimus, kurstant sukilimus prieš valdžias ir keliant ne- 
santaiką tarp karininkų ir kareivių. 

Šitų čia suminėtų įvairių priemonių, reikalingų komunizmo 
tikslams siekti ir uždaviniams realizuoti, vartojimo būdas kaip tik 
ir sudaro komunistinio veikimo metodo esmę. Tačiau priemonių 
vartojimo būdas gali daugiau ar mažiau keistis pagal vietos, 
laiko ir kitas aplinkybes. Nors, antra vertus, čia gali būti tam 
tikrų esminių, vadinasi, nesikeičiančių bruožų. Dėl to kalbė- 
dami apie komunistinį metodą, mes bandysime paliesti visų 
pirma pastoviuosius, o paskui kintamuosius jo (metodo) bruožus. 


2. Pastovieji komunistų metodo bruožai 


Iš pastoviųjų komunistų veikimo metodo bruožų, kurie 
bendri visų kraštų, taigi ir mūsų krašto komunistų veikimui, 
yra šie: dinamiškumas, visuotinumas bei visapusiškumas, or- 
ganizuotumas, konspiratyvumas, akomodacija - prisitaiky- 
mas, konkretumas, negatyvumas, sugestyvumas. 

a. Dinamiškumas. Komunistų veikimas yra labai dinamiš- 
kas. Tuojų veikimas skiriasi nuo kitų įprastų, daug kur ir daug 
kieno net iki pastarųjų laikų tebevartojamų pasyviųjų, kon- 
servatyviųjų veikimo metodų. Komunistai globoja ar saugo 

ne tik tam tikrą jiems priklausančią visuomenės dalį, insti- 
tucijas, sritis ar vertybes, kaip tai daro pasyviųjų metodų at- 
stovai. Komunistai nėra tie benti possidentes, kurie tenkintųsi 
tik tuo, ką jau turi, bet - euntes in mundum. Jie veržiasi į visas 
gyvenimo sritis, visus visuomenės sluoksnius, visus kraštus, 
žodžiu, į visą gyvenimą ir visą pasaulį. Jie ne minimalistai, bet 
maksimalistai. Jiems nėra mažų dalykų, smulkių uždavinių. 
Jie siekia tik didelių dalykų ir realizuoja tik kolosalius pasa- 
kiškus planus. Nesvarbu, kad šitie užsimojimai dažnai pra- 
noksta bet kokias realias galimybes. Didingų darbų realizavi- 
mo šūkiai ir kovos, užkariavimo dvasia reikalinga dėl to, kad 
ji pažadina aktyvizmą, dažnai nežinantį ribų ir bentodairišką. 

Šitas komunistinis dinamizmas, pažadintas ir gaivinamas 
didingos revoliucinės, pasaulinės revoliucijos mistikos, verčia 
komunistus paneigti net save. Asmeniniai ar šeimyniniai inte- 
tesai tikram komunistui negali egzistuoti. „Partijos aktyvas“ 
(suprask: aktyvizmas - veikimas), kaip jiems sakoma, turi būti 
svarbiau už asmens ir šeimos reikalus. 

Suprantama, šitokio aktyvizmo kupinam komunistui nę- 
baisios jokios kliūtys. Pagaliau šių dienų žmonija net neturi 
jokių materialinių priemonių šitokiam aktyvizmui sustabdy- 
ti. Kalėjimas, izoliuojantis komunistų veikėjus, mūsų akimis 
žiūrint, atrodo, pati radikaliausia priemonė kovoje su komu- 
nistų aktyvumu. Tačiau netuž kalėjimo sienų šis aktyvizmas nesi- 
liauja. Komunistai randa būdų ir kalėjimus paversti savo ak- 
tyvistų ruošimo mokykla. 

b. Totališkumas. Komunistų veikimas, kaip jau iš dalies bu- 
vo minėta, paliečia visus asmenis, visus visuomenės sluoks- 
nius, visas valstybes, visas gyvenimo sritis ir visas vertybes. 
Komunizmas - tai totališkiausias idėjinis ir politinis sąjūdis. 

Komunizmas stengiasi apimti plačiausias žmonių mases, ne- 
Paisant amžiaus, profesijos, net ideologijos skirtumo. Būtent 
jis stengiasi apimti tiek suaugusius, jaunimą ir vaikus, tiek 

darbininkus ir ūkininkus, tiek moksleivius, studentus ir inte- 
ligentus, tiek vyrus ir moteris, tiek kairiųjų, tiek liberalių, tiek 
teistinių bei krikščioniškų pažiūrų žmones ir organizacijas. 

Komunizmas stengiasi apimti visus kraštus ir visas valsty- 
bes. Būtų naivu manyti, kad komunizmas kaip tarptautinė 
politinė pajėga, vykdanti pasaulinę revoliuciją, pasitenkintų 
įsigalėjimu tik viename ar kitame krašte. Tai būtų nesuderi- 
nama ne tik su jo principais, bet ir su jo taktika. Komunizmo 
vadai puikiai supranta, kad vieno ar kito krašto laimėjimas 
neatneštų laukiamų vaisių: nekomunistiški kraštai, nepakęs- 
dami šalia savęs sukomunistintos valstybės, pasistengtų ją be- 
matant likviduoti. Dėl to komunizmas stengiasi taip paruošti 
dirvą proletariato revoliucijai atskiruose kraštuose, kad, revo- 
liucinei bangai prasidėjus vienur, ji bematant galėtų persimes- 
ti kitur - į kitus kraštus ir užlieti jei ne ištisus kontinentus, tai 
bent atskiras stambesnes jų dalis. Šitoks eksperimentas berods 
buvo daromas 1918-1921 metais, kai Europoje ir kituose kraš- 
tuose buvo įvykdyta ir vykdoma komunistų revoliucija. Ta- 
čiau, viena vertus, dar per silpnos tada buvo paties komuniz- 
mo pajėgos, antra vertus, per menkai paruošta tuose kraštuo- 
se dirva neleido realizuoti užsimotų žygių arba realizuotuo- 
sius (pvz., Vengrijoje, Bavarijoje, Italijoje i7 kitur) išlaikyti. To- 
kių bandymų komunizmas yra daręs ir vėliau. Neatsisako nuo 
savo užsimojimų jis ir šiandien. Taigi šiaip ar taip, komuniz- 
mas siekia vykdyti revoliuciją visuose kraštuose. Jo pavojus 
yra visuotinis - visiems kraštams jis gresia lygiai, tik vienus jis 
gali užklupti anksčiau, kitus vėliau. 

Jei komunizmas kaip politinis veiksnys gresia visoms vals- 
tybėms, tai kaip idėjinis sąjūdis jis gresia visoms vertybėms ir 
visiems jų palaikytojams. Kaip būtų naivu manyti, kad komu- 
nizmas politiniu atžvilgiu gresia tik Ispanijai, Prancūzijai ar 
Čekoslovakijai, taip būtų lygiai naivu teigti, kad komunizmas 
idėjiniu atžvilgiu gresia, pvz., tiktai religijai ir jos palaikytojai 

Bažnyčiai ar tariamai buržuazinei Vakarų kultūrai ir ją palai- 
kantiems sluoksniams. Ne. Komunizmas gresia ne vienai ku- 
riai vertybei ir jos palaikytojams, bet visoms - tiek religinėms, tiek 
kultūrinėms, tiek tautinėms, tiek teisinėms, tiek dorovinėms, 
tiek politinėms, tiek profesinėms, ir visiems jų palaikytojams - 
tiek Bažnyčiai, tiek mokyklai, tiek tautai, tiek šeimai, tiek vals- 
tybei, tiek profesijoms, neišskiriant nė pačių darbininkų profe- 
sijos, kurios vardu viskas daroma, tiek visiems režimams, ne- 
aplenkiant nė demokratiškojo, kurį jis sako ginąs nuo fašizmo. 

Pagaliau komunizmas stengiasi apimti visas sritis: kultūri- 
nę (spaudą, mokyklą, meną), ekonominę (prekybą, pramonę, 
žemės ūkį), kūno kultūros (sportą), militarinę (kariuomenėje 
organizuoja savo jačeikas), pasaulėžiūrinę (proletariškosios 
laisvamanybės akciją). 

c. Organizuotumas. Visuotinoji ir visapusiškoji komunistų 
akcija yra vykdoma gerai organizuotų branduolių, arba organi- 
zacinių vienetų, kuriems vadovauja galingas, puikiai organi- 
zuotas centras, vadinamas Kominternu arba Komunistų Inter- 
nacionalu - Tarptautinė Komunistų Partija. Visas komunistų 
organizacinių vienetų darbas yra griežtai centralizuotas. Jokia 
atskiro krašto organizacija negali veikti autonomiškai. Vyriau- 
sioji atskirų kraštų, taigi ir Lietuvos vadovybė yra Kominterno 
centre ir veikia kaip to krašto sekcija, pvz., Litsekcija. Atskiruo- 
se kraštuose esančios vadovybės visiškai priklauso nuo tauti- 
nių sekcijų. Be šios vadovybės žinios jis nieko negali daryti, 
nebent labai mažos reikšmės dalykus. Be to, sekcijos vadovy- 
bei Sovietų Rusijoje atskirų kraštų vadovybės turi atsiskaity- 
ti. Dėl to tarp atskirų kraštų organizacinių vadovybių ir Ko- 
minterno sekcijų vyksta nuolatinis kontakto palaikymas per 
Specialius asmenis arba korespondenciją. Šitą darbą atlieka 
Speciali Kominterno įstaiga, skirta specialiai ryšių su atskirais 
kraštais palaikymo bei susižinojimo reikalams. Kaip tai daro- 
ma, mums būtų nelengva ir nepatogu atsakyti. Svarbu tik tai, 

kad ši operacija yra sutvarkyta taip gerai, kad komunistinio 
veikimo vadovavimas ir kontroliavimas atskiruose kraštuose 
Kominternui nesudaro jokio sunkumo. 

Kalbant apie Lietuvos komunistų organizuotumą, reikia 
pasakyti, kad jis yra glaudžiai susijęs su Maskva. Tai yra vy- 
riausiasis Lietuvos reikalams skirtas sekretoriatas, kuriam 
priklauso Lietuvos Komunistų Partijos Centro Komitetas ir 
Lietuvos Komunistų Partijos Politinis Biuras, esą taip pat SSR 
teritorijoje (berods Minske). Ilgametis LKPCK ir PB vadas yra 
buvęs žinomas lietuvis Vincas Mickevičius-Kapsukas, miręs 
1935 metais, o dabar jo vietoj yra kitas lietuvis Zigmas Alek- 
sa-Angarietis. Be jų vyriausioje vadovybėje yra dar ir kitų lie- 
tuvių, kurie gerai pažįsta mūsų kraštą ir jo sąlygas. Lietuvos 
komunistų organizacijos iš savo vadų Sovietų Rusijoje gauna 
tikslią informaciją ir vykdo savo darbą. Šitam darbui Lietuvo- 
je vadovauja LKPCK-to sekretoriatas. Šitas sekretoriatas va- 
dovauja rajonų komitetams - raikomams, kurių Lietuvoje yra 
įvairiose vietose, parajonio komitetams - paraikomams ir at- 
skiroms kuopelėms. Parajonių ir rajonų komitetų ir konferen- 
cijų nutarimai turi galią tiktai tada, kai juos patvirtina centro 
komitetai. Be centro komiteto tvirtinimo neturi galios ir išren- 
kamos rajono bei parajonio vadovybės ir instruktoriai. Taigi 
matome, kad komunistų veikimas yra paremtas ne laisvo 54- 
jūdžio, bet griežtos organizacijos principu. Be to, pati organiza- 
cija yra ne koordinacinė, bet griežtos centralizacijos pobūdžio. 
Šita centralizacija atskiruose kraštuose yra tokia griežta, kaip 
griežta ir pačios komunistinės Sovietų Rusijos valstybės val- 
stybinė centralizacija. Tarp šitų gerai centralizuotų organiza- 
cijų pas mus yra ne tik Lietuvos Komunistų Partija, bet ir Lie- 
tuvos Komunistinio Jaunimo Sąjunga, Lietuvos Raudonoji Pa- 
galba, Profesinės Sąjungos, Proletarinės Laisvamanybės bū- 
reliai, beveik visuose kalėjimuose esą Komkolektyvai ir kitos 
organizacijos. 

d. Konspiratyviškumas. Komunistų organizacijos veikia kon- 
spiracijos pagrindu. Tai yra būdinga ne tik tų kraštų komunis- 
tams, kur jų viešas veikimas yra varžomas, bet ir ten, kur jie 
turi visišką laisvę. Komunistai puikiai supranta, kad jų tikslai 
ir užsimojimai negali patikti jokiai nekomunistinei valstybei 
ar kraštui. Jie žino, kad revoliuciją tuose kraštuose galima rea- 
lizuoti veikiant tik labai atsargiai ir maskuotai. Dėl to jie niekad 
per daug atvirai nekalba apie savo Hesioginius tikslus, slepia savo 
ryšius su Maskva, slepia savo asmenis, dirbančius kitose, vadi- 
nasi, nekomunistinėse organizacijose bei įstaigose. Juo labiau 
slepiamas veikimas ir jo tikslai tuose kraštuose, kur su komu- 
nizmu kovojama valstybinėmis priemonėmis. Čia konspiracija 
yra beveik būtina sąlyga bet kokiam veikimui. 

Tuo tikslu slepiami svarbesnieji uždaviniai ir svarbesnie- 
ji vadai net nuo pačių komunistų organizacijų eilinių narių. 
Už komunistinį veikimą į policijos rankas patekęs narys turi 
griežtai laikyti paslaptyje savo draugų pavardes bei žinias, liečian- 
čias patį komunistinį veikimą. Už paslapties neišlaikymą arba 
už neatsargius išsiplepėjimus nariams gresia net gyvybės netekimas. 
Faktai rodo, kad net ne komunistai, praskleidę kuriuo nors 
būdu plačiajai visuomenei bent dalį tiesos iš slapto komunistų 
veikimo, yra grasinami mirtimi ar net stačiai nužudomi. Kad 
nariai išlaikytų slaptumo reikalavimą, jiems griežtai draudžia- 
ma vartoti svaigiuosius gėrimus. 

e. Prisitaikomumas. Komunistai veikdami labai paiso vietos, 
laiko, žmonių interesų, net jų nusiteikimo ir kitų aplinkybių. 
Visų pirma jie gerai ištiria sąlygas, kurioms esant jiems tenka veikti 
tr numato kelius, kuriais lengviausia būtų galima prieiti prie žmonių. 
Tad jie moka prabilti į atskiros profesijos, tautybės, kultūros, 
pasaulėžiūros žmones jiems įprasta kalba ir atsižvelgti į opius 
jų reikalus. 

Veikdami tarp liaudies žmonių, jie stengiasi pastebėti ir 
pabrėžti kiekvieno jų vargo reiškinį ir sužadinti jų nepasitenkinimą 

tais, kurie prie to vargo atsiradimo šiokiu ar tokiu būdu yra prisidėję 
(plg. Daulius J. Komunizmas Lietuvoje. - P. 50, 51, 56, 57). 

Dirbdami tarp tautinių mažumų, jiestengiasi atsižvelgti į jų 
tautines aspiracijas ir dėl to dedasi esą dideli jų užtarėjai prieš 
krašto valdžią. 

Kreipdamiesi į moksleivius, jie reiškia jiems užuojautą dėl jų 
sunkios materialinės būklės, siūlo jiems savo realią pagalbą arba 
stengiasi paremti jų kovą su nemėgstamais pedagogais. 

Darbininkijai jie kalba apie išnaudojimus, apie buržuazijos per- 
tekimą ir turto švaistymą, žadėdami jiems realią pagalbą kovo- 
jant su išnaudotojais ir buržuazijos rėmėjais. 

Tikintiesiems, religingiems žmonėms komunistai kalba apie 
religiją kaip žmonių opiumą, įrodinėdami ją esant nesuderinamą 
su mokslu, o ypač stengdamiesi žeminti jų dvasininkiją, keldami tik- 
ruosius ir tariamuosius jų nukrypimus nuo savo religijos prin- 
cipus ir kaltindami juos nesirūpinant darbo ir vargo žmonėmis. 

Demokratinio nusistatymo žmonėms komunistai kalba apie 
fašizmą kaip didžiausią demokratijos priešą, ir dedasi esą didžiausi 
demokratijos gynėjai nuo fašizmo, nors faktiškai, kaip žinoma, 
yra patys didžiausi diktatūros šalininkai. 

Kultūrininkams, mokslo žmonėms, jie įrodinėja, kad fašiz- 
mas yra aršiausias kultūros priešininkas, nes varžąs mokslinin- 
kų laisvę ir reikalaująs mokslininkus tarnauti fašistinio nacio- 
nalizmo tikslams, ir dedasi esą kultūros ir kultūrinės laisvės 
gynėjai nuo fašizmo, nors, kaip žinoma, komunistinėje Sovie- 
tų Rusijoje mokslas ir mokslininkai taip pat neturi reikiamos 
laisvės. 

Pacifistams, taikos išsiilgusiems žmonėms skelbia fašistinio 
militarizmo pavojų taikai ir dedasi esą dideli pacifistai - taikos gy- 
nėjai, nors jie patys yra ne mažesni militaristai kaip ir fašistai. 

Taigi komunistai yra didžiausi prisitaikymo menininkai, nors 
tas prisitaikymo menas ne visuomet būna toks vykęs, kad de- 
rintųsi su tikraisiais komunizmo tikslais ir su aiškiais į akis 

krintančiais komunistinės Sovietų Rusijos gyvenimo faktais. 

f. Konkretumas. Tiek politinis, tiek ir idėjinis komunistų vei- 
kimas remiasi konkrečiu gyvenimu ir konkrečiomis pastan- 
gomis. Niekas nėra toks didelis abstrakcijos priešas kaip ko- 
munistai. Jie siekia konkrečių tikslų, vykdo konkrečius uždavinius, 
vartoja konkrečiausias priemones ir atsižvelgia į konkrečias atskiras 
profesijas, tautybes, visuomenės sluoksnius, kultūrų ir pasau- 
lėžiūrų rūpesčius. 

Tiesa, komunizmas skelbia idėjas, kurios iš esmės nėra kon- 
krečios, tačiaujjos liečia konkretų gyvenimą. Tą patį galima pa- 
sakyti ir dėl mistikos, kurios komunizmas neatsisako. Jo ža- 
damasis rojus, jo technikos dievinimas, jo vado kultas yra ne 
kas kita kaip misticizmas. Tačiau ir šis misticizmas liečia, kaip 
matome, socialinio, politinio arba ekonominio gyvenimo rea- 
lybes. 

Taigi komunistai nėra kažkokie praktiškieji fantastai. Jei 
galima kalbėti apie jų fantastiškumą, tai tik teorinėje srityje. Jų 
mesianizmas, žadėjimas realizuoti rojų žemėje, vis dėlto yra 
ne fantastinio, bet žemiškojo rojaus mesianizmas. Būdami išti- 
kimi istorinio materializmo šalininkai, jie tiki, kad tik konk- 
rečių sąlygų pakeitimu, ir tai pačiu konkrečiausiu, būtent revo- 
liucijos keliu, bus galima realizuoti kad ir mums atrodančią 
fantastinę žemės rojaus idėją. 

2. Negatyvumas. Labai ryškus yra komunistų veikimo ne- 
gatyvumas. Griovimas ligšiolinių kultūros, religijos, tautinių 
ir kitokių vertybių, žadinimas neapykantos tarp asmenų, kla- 
sių, atskirų tautų ir valstybių, smurto, teroro aktų vykdymas, 
beatodairinis jiems nepageidaujamų asmenų grūdimas į kalė- 
jimus, jų pagrobimai ir net žudymai rodo, koks stiprus komu- 
nizmo veikimo negatyvusis pradas. 

Šitą komunizmo negatyvumą stengiamasi pagrįsti savotiš- 
ka filosofija. Remiantis šia filosofija, valstybė yra aukščiausias 
Dievas, tarsi koks meksikiečių Malochas, kuriam nėra brangi 

jokia gyvybė ir auka. Tačiau tai, kas nustato valstybei reikalau- 
jamų aukų ribas ir veikimo mastą, yra komunistų partija. Taigi 
komunistų partijos instrukcijos ir vyriausios vadovybės nuro- 
dymai yra šventi dėsniai, nors tai būtų nesuderinama su įgimtos 
dorovės ir paprasto žmoniškumo reikalavimais. Nebereikalo kai 
kurie komunistų partijos rašytojai tvirtina, kad dora yra tai, kas 
naudinga komunistų partijai, ir nedora, kas kenkia jos tikslams. 

Šitas negatyvumas ypač būdingas komunistų kovai su religija. 
Kaip apskritai laisvamanybė, taip proletariškoji, atseit komu- 
nistinė laisvamanybė tenkinasi tiktai negatyvia kova su reli- 
gija, t.y. jos griovimu. Į jos vietą ji nieko pozityvaus nesiūlo. 
Drastišku vieno mūsų laisvamanio palyginimu, religija yra 
apendicitas, kuris jokios reikšmės organizmui neturi ir kurį 
pakanka tiktai pašalinti. Panašiai yra kovojama ir su krikščio- 
niškąja Vakarų kultūra, kurios vietoj komunizmas nežada nie- 
ko kito, nebent bedvasę savo techniką. 

"Taigi šiaip ar taip, komunizmas tiek savo esme, tiek ir savo 
veikimu yra daugiau negatyvus arba, dar vaizdžiau tariant, 
destruktyvus sąjūdis. 

h. Sugestyvumas. Ryški komunistinio veikimo metodo su- 
gestija. Šita sugestija yra visų komunistinių manifestacijų, visos 
technikos, statybos, raudonosios armijos jėgos demonstravi- 
mo, radijo, filmų, teatro, spaudos, visų kalbų pagrindinis bruo- 
Žas. Komunistų veikėjai puikiai supranta, kad masėms reikia 
parado, pompos, ekspresyvių vaizdų ir žodžių, dinamiškos 
spartos. Paneigęs individą, komunizmas kaip tiktai ir turėjo 
remtis ne individualia, bet masės psichologija. O masei nerei- 
kia įrodinėjimų, subtilių idėjų, bet pakanka teigimų, drąsių, 
kategoriškų tvirtinimų. Todėl komunistų veikimui, jų propa- 
gandai ir pastarosioms priemonėms veltui ieškotume įrodi- 
nėjimų, aiškinimų ir pagrindimo. Teigimas be įrodinėjimų, bet 
drąsus, kategoriškas, sugestyvus teigimas - štai kas yra komunistų 
propagandos masėse pasisekimo pagrindas. 

3. Kintamieji komunistų metodo bruožai 


Jau anksčiau buvome pastebėję, kad komunistai savo vei- 
kimą stengiasi pritaikyti įvairiomis aplinkybėmis. Tai jie daro 
vis dėlto ne atsitiktinai, ne kiekvienas savo galva. Jų vadai la- 
bai rūpestingai išstudijuoja kiekvieną svarbesnę aplinkybę ir 
nustato veikimo būdą, labiausiai jai tinkamą. 

Išaplinkybių, prie kurių komunistai specialiai pritaiko vei- 
kimo būdą, galima paminėti šias: vietą, laiką ir politinę situaciją. 

a. Veikimo vietinis pritaikymas. Savo veikimo metodą komunis- 
tai keičia ne tik pagal atskirus kraštus, bet net pagal kontinentus. 

Atskiruose kontinentuose. Pagrindiniai komunistų veikimo 
metodų pakeitimai pastebimi šiuose kontinentuose: Afrikoje, 
Azijoje (geriau sakant, kolonijose) ir Europoje bei Amerikoje. 
Pirmuose dviejuose kontinentuose opesni tautiniai klausimai, 
nes daugelis tautų yra europiečių pavergtos arba yra jų pro- 
tektoratai. Dėl to komunistai savo veikimą ir nukreipia ta kryp- 
timi, kad pavergtųjų tautelių mases tautinio apsisprendimo 
motyvais sukeltų prieš okupacinę ar mandatinę valdžią ir ją 
revoliucijos keliu pašalintų. Suprantama, tie, kurie bus paruo- 
šę mases tokiai revoliucijai, atseit komunistų vadai, pašalinus 
mandatinę valdžią, patys galės paimtiją į savo rankas ir krašte 
realizuos komunistinę santvarką. Dėl to Afrikoje ir Azijoje ko- 
munistų veikimas reiškiasi taip: žadinami tautiniai pavergtųjų 
tautų bei giminių jausmai, gilinami konfliktai tarp mandatą turin- 
čių vyriausybių ir vietos gyventojų, palaikoma tautų valstybinės 
nepriklausomybės kūrimo idėja. Dėl to šiuose kontinentuose ko- 
mMunistų veikėjai dedasi patriotais ir kovotojais dėl tautinės 
laisvės ir valstybinės nepriklausomybės. Taip, sakysime, Kini- 
joje jie dedasi kinais tautininkais, dideliais Japonijos priešais, 
Indijoje - indais patriotais, kovotojais prieš anglus, Egipte - 
egiptiečiais tautininkais, Maroke - nepriklausomybės siekian- 
Čiais rifkabiliais. 

Tuo tarpu Europoje ir Amerikoje, kur opesni socialiniai klau- 
simai ir kur socialinė arba klasių kova greičiau padeda laimė- 
ti mases, paskatinti jas kovoti su tų kraštų vyriausybėmis ir jų 
pagalba laimėti daugumą parlamente arba revoliuciniu keliu 
laimėti valdžią, komunistai stengiasi sugriauti socialinės santvar- 
kos pagrindus - religiją, teisėtumą, valdžią, pagilinti kovą tarp bur- 
žuazijos ir proletariato, sunaikinti tautinio ir valstybinio solidaru- 
mo jausmus. Kaip tik dėl to Europoje ir Amerikoje komunistai 
yra karšti klasių kovos skelbėjai ir nepataisomi religijos ir tau- 
tybės kaip tariamų buržuazijos palaikų priešai. 

Atskiruose kraštuose. Kiekvienas kraštas turi specifinius sa- 
vo skirtumus. Yra kraštų, kuriuose stipriai išsiplėtojusi pra- 
monė ir gyventojų daugumą sudaro darbininkija. Tačiau yra 
ir kitų kraštų, kur žemės ūkis sudaro daugumos gyventojų 
verslą. Arba vėl yra kraštų, kur kultūra yra aukštesnė, o kituo- 
se ne tokia aukšta. Yra ir kitokių skirtumų, kurie būdingi tur- 
tingesniems ir skurdesniems kraštams. Šituos skirtumus dar 
gali padidinti tautinis krašto vienalytiškumas arba didelis įvai- 
rių mažumų procentas. Visi minėti skirtumai, be abejo, yra 
reikšmingį, ir į juos komunistai atsižvelgia. 

b. Prisitaikymas prie laiko. Ne visais laikais komunistai, saky- 
sime, Lietuvoje laikėsi vienodos taktikos bei metodo. Neprik- 
lausomybės atgavimo išvakarėse lietuviai komunistai varė ak- 
ciją prieš Lietuvos nepriklausomybę. Tuos, kurie reikalavo Lie- 
tuvos Nepriklausomybės, vadino kontrrevoliucionieriais. Kai 
Lietuva atgavo nepriklausomybę, komunistai pasiryžo ginklu 
ją atimti. 1918 m. pabaigoje jie suorganizavo „litovskoruskije“ 
divizijas, kurios V. Kapsuko ir kitų vadovaujamos užėmė Vil- 
nių, priversdamos iš jo pasitraukti jau įsikūrusią Lietuvos vy- 
riausybę, tikėdamiesi tuo būdu okupuoti visą Lietuvą. 

1919 m. sausio mėn. gale Lietuvos komunistai sudarė savo 
valdžią, vad. Vremennoje Revoliucijonnoje Roboče-Krestians- 
koe Pravitelstvo Litvi, kuriai vadovavo Vincas Kapsukas su 

pagalbininkais - nariais Aleksa-Angariečiu, Vainšteinu, Di- 
menšteinu, Kernovičium, Svoteliu-Proletaru, K. Cichovskiu 
ir A. Jakševičium. Šita valdžia Vilniuje išleido manifestą, kuria- 
me sukilusių darbininkų, mažažemių, bežemių ir suorgani- 
zuotos raudonosios milicijos vardu pareiškė, kad visa valdžia 
pereina į Lietuvos darbininkų, mažažemių ir bežemių rankas. 
Kapsukas išleido įsakymą ardyti Lietuvoje geležinkelius, til- 
tus ir taip toliau. Šitiems komunistų užsimojimams pritarė ir 
Lietuvos socialistai. Jeigu komunistams nepavyko ginklu iš- 
plėšti mums nepriklausomybės, tai dėl to turime būti dėkingi 
mūsų broliams savanoriams. 

c. Pakeitimai pagal politines aplinkybes. Pokariniu laiku poli- 
tinės sąlygos įvairiuose kraštuose yra ne kartą kitusios. Iš pra- 
džių dauguma kraštų laikėsi demokratinio režimo, tačiau 
vėliau, apie 1925-1926 m. ne tik Italijoje, bet ir kituose kraš- 
tuose pradėjo įsigalėti fašizmas. Komunizmas iš pradžių nau- 
dojosi demokratinėmis laisvėmis ir visą savo veikimą buvo nu- 
kreipęs į daugumos laimėjimą parlamentų rinkimuose. Ne be to, 
kad ir tada komunizmas nebūtų rūpinęsis ir kitais būdais, 
ypač perversmų keliu pasiekti valdžią. Tai rodo, kad ir pervers- 
mai, tuo laiku bandyti įvykdyti daugelyje kraštų, pvz., Suomi- 
joje, Vokietijoje, Austrijoje, Vengrijoje, Turkijoje, Italijoje, Bulga- 
rijoje, Estijoje, Maroke, Sirijoje, vėl Austrijoje, Kinijoje ir kitur. 

Įvairiuose kraštuose įsigalėjus fašizmui, ypač nukreiptam 
prieš komunizmą kaip realiausią politinį priešą, neliko nieko 
kito kaip pakeisti savo metodus antifašistine kryptimi. Šita kryp- 
timi dabar ir nukreiptas tiek politinis, tiek idėjinis komunistų 
veikimas. 


4. Išvados 


Komunistų veikimo metodas, kaip matome, yra labai efek- 
tyvus. Jis yra dinamiškai lankstus: jojo aktyvizmas nėra stan- 


136 


dartizuotas, bet sumaniai pritaikytas ir pritaikomas žmonių, 
vietos, laiko ir kitų aplinkybių psichologijai ir reikalavimams. 
Jis preciziškai tikslingas, nes siekia iš anksto nustatyto artimes- 
nio, tolimesnio ar galutinio tikslo. Jis totalistiškai partikuliarinis, 
nes apima visus Žmones, visas gyvenimo sritis, visas vertybes, 
tačiau juos veikia atskirai - per atskiras organizacijas, spaudą, 
atrinktų žmonių grupes, skirtas atskiroms sritims ir vertybėms 
laimėti. Jis romantiškai realistinis, nes remiamas klasės ir ateities 
žemės rojaus mistika, bet kartu pasireiškęs ir realiausių darbų 
bei uždavinių vykdymu. Jis negatyviai pozityvus, nes jam būdin- 
gas drumstimas, griovimas, naikinimas įprastinių vertybių, 
institucijų, net žmonių, tačiau šis negatyvus veikimas yra kaip 
priemonė pozityvių komunistinės veiklos uždavinių realizavi- 
mui. Pagaliau jis atsargiai maskuotas, kad priešai ne taip greit su- 
siorientuotų ir ne taip sėkmingai sukliudytų. 

Baigdami kalbėti apie komunistų veikimo metodus, mes 
dar norėjome padaryti vieną pastabą apie komunistų veikimą 
Lietuvoje. Iš to, ką esame iki šiol pasakę, anaiptol nereiškia, 
kad Lietuva būtų ypač palanki dirva komunistinėms idėjoms. 
Priešingai, jos mažiausia čia palankumo susilaukia ir nėra jokių 
duomenų manyti, kad susilauks. Norėjome čia konstatuoti tik 
pačias pastangas, bet jokiu būdu ne to veikimo vaisius. Visa 
lietuvių tauta gyvena savo nepriklausomybės išlaikymo min- 
timi ir jokios idėjos, galinčios griauti tos nepriklausomybės 
pagrindus, negali rasti pritarimo; išimčių, žinoma, pasitaiko 
visur, pasitaiko ir pas mus. 

Be to, mums rūpėjo čia tik komunistų taktika įvairių kraštų, 
valstybės santvarkų ir kitais atžvilgiais. Kaip matom, komu- 
nistų kovojama ne tik su tuo, kas gera, bet ir su tuo, kas iš 
esmės nėra jau taip gera. Dėl to negalima daryti išvados, kad 
tai, su kuo komunizmas kovoja, jau savaime yra gera. Tuos 
dalykus vertinti reikėtų skyrium. 

Dabarties žmogus 


1. Suskilęs žmogus 


Jau savo prigimtim žmogus nėra vienalytis. Visada jis jau- 
tėsi esąs plėšomas glūdinčių jame dviejų pradų - dvasinio ir 
materialinio. Šitą tragišką žmogaus padėtį pastebi jau šv. Pau- 
lius. Mat aš sugebu gero trokšti, o padaryti - ne. Aš nedarau gėrio, 
kurio trokštu, o darau blogį, kurio nenoriu. (...) Vargšas aš žmogus! 
(Rom 7,18-19, 24). Ir didysis afrikietis Augustinas dejuoja savo 
„Išpažinimuose“: „Čia (šiame medžiaginiame pasaulyje) galiu 
būti, bet nenoriu, ten (aname dvasiniame pasaulyje) noriu būti, 
bet negaliu. Vargšas aš abiem atvejais!“ 

Taigi, jau savo prigimtimi žmogus yra tragiška būtybė. Jis 
jaučia ir negali nejausti tam tikro suskilimo. Tačiau niekas ir 
niekad nejautė jo tokio didelio, kaip jaučia jį dabarties žmogus. 
Jis, kaip ir visų laikų žmogus, ilgisi tiesos, gėrio, grožio, šven- 
tumo, veržiasi į šias gėrybes savo protu, valia, jausmais ir visa 
būtybe. Bet jis gyvena tokioje aplinkos ir laiko dvasios atmos- 
feroje, kuri jo dėmesį nuo šių gėrybių arba visai stengiasi ati- 
traukti, arba pačias tas gėrybes taip sureliatyvina ir net erzac- 
gėrybėmis paverčia, kad darosi neįmanoma jomis patenkinti 
giliausių savo dvasios potroškių ir pasiekti vidaus harmoniją. 

Sakysime, savo protu žmogus ieško tiesos. Ieško jis jos tam, 
kad susišildytų, atsigaivintų, atsistotų ant savo kojų, pakiltų. 
Jo tiesos ilgesys toks didelis, kaip ir laimės. Jis tiki, kad tiesos 
nušviestas protas atsakys į visas jį varginančias gyvenimo 
problemas, iškels jį patį aukščiau kitų, įduos jam į rankas prie- 
monių, palengvinančių jo dalį. Jis tiki, kad pats tiesos pa- 
žinimas jį išganys, padarys jį laimingą. Ir ieško jis jos visur - 
storų knygų lapuose, žurnalų ir laikraščių skiltyse, kalbėtojų 
žodžiuose, ieško aistringai ir patvariai. 

Tačiau koks tragizmas! Juo jis labiau leidžiasi keliu, vedan- 
čiu, jo manymu, į tiesą, juo labiau jaučia, kad ji (tiesa) nėra ta 
magiškoji lazdelė, kuri patenkintų visus jo sielos potroškius. 
Pilna ir absoliuti tiesa tai ir padarytų. Bet kas gali atrasti pilną 
tiesą? Jei jis, ieškojęs jos tiek metų gamtos moksluose, techni- 
koje, teisėje, literatūroje, neįstengė atrasti, tai kas gali būti toks 
patvarus ir pajėgus toliau darjos ieškoti? Taip žmogus pamažu 
pasiduoda rezignacijai - pasitenkina ta daline, o kai kada net 
reliatyvia tiesa, kurią atrado savo siauroje specialybėje ar ki- 
tuose elementaraus lavinimosi moksluose. Būtų dar pusė bė- 
dos, jei šita tiesa nebūtų dažnai tokia sausa ir negyva, oja per- 
krautas protas nepasidarytų toks išdžiovintas. Deja, labai 
dažnai yra taip, kad sausos tiesos išdžiovintas protas nustel- 
bia žmoguje jausmą, sunaikina gyvenimo romantiką ir misti- 
ką, suniekina pačią dvasią, užgniaužia joje natūralų dvasinių 
gėrybių troškulį ir uždaro kelius į didįjį tų gėrybių šaltinį - 
Dievą. Taip žmogus, užuot pasiekęs vidaus harmoniją, pasi- 
junta tik dar labiau suskaldytas savo išprusinto, bet šalto proto. 

Vidaus konsolidacijos ir buities įprasminimo dabarties žmo- 
gus dar bando ieškoti siekdamas gėrio ir gerovės valios pas- 
tangomis. Jis griebiasi darbo - visuomeninio, politinio, profe- 
sinio; bando prasimušti profesijoje, įkurti pelningą verslą, iš- 
sikariauti sau deramą vietą visuomenės ar valstybės gyve- 
nime. Čia jis tikisi įdėti visą savo sielą, pasiekti pats tam tikro 
gėrio arjį praturtinti, parūpinti jį kitiems ir pakelti kitų gerovės 
lygi, pagaliau čia save išreikšti, apipavidalinti ir kartu pasiekto 
gėrio ir darbo rezultatais įprasminti savo ir kitų buitį. Ir siekia 
jis šio tikslo ilgai ir patvariai, negailėdamasjėgų ir laiko, nepai- 
sydamas kliūčių ir nepasisekimų. Pagaliau per jėgą ir dideles 
pastangas artimasis tikslas pasiektas - užimta priderama vie- 
ta, įsigytas vardas, susidarytos reikiamos sąlygos. Rodos, jau 
galėtų imtis siekti tolimesnių, esminių ir prasmingesnių tiks- 
lų. Bet... intensyviai apskaičiuotos pastangos siekiant pirmųjų 

tikslų ir konkurencijos bei intrigų antpuolio atlaikymas juos 
pasiekus taip išsemia valios energiją ir sugniuždo idealius nu- 
siteikimus, kad tolimesniems tikslams siekti nebelieka jėgų ir 
noro. Taip žmogus, pasiekęs reikiamas sąlygas ir, rodos, galė- 
damas pats siekti gėrio ir kitų gerovę kelti, atleidžia savo valios 
įtampą gėrio kryptimi ir pasidaro apatiškas kitų gėrio ir ge- 
rovės atžvilgiu. Šitą nenormalią padėtį jis pats jaučia - net per 
gerai jaučia. Dėl to jis kartais graužiasi ir kankinasi, galvoja 
net pasitraukti iš vietos, kurioje negali patenkinti savo paties 
įdėtų vilčių. Dar labiau jis graužiasi patyręs, kad negali pa- 
tenkinti nė kitų, kurie jo veikimą vertina pagal objektyvius 
posto reikalavimus. Taigi jis jaučia savo nelemtą padėtį ir kan- 
kinasi, bet nebesuranda naujų valios išteklių nei jai pataisyti, 
nei iš paties posto pasitraukti. Jis pasijunta atsidūręs pusiau- 
kelėje: nei gali toliau eiti, nei atgal grįžti. Prarasta valios ener- 
gijos pusiausvyra atima išjo ir tą nesuinteresuotą nuoširdumą 
dirbti bei pasitenkinimą darbu, kurį patiria žmonės normalio- 
mis sąlygomis. Taip žmogus pasidaro palūžęs ir nelaimingas. 

Tiesa, jam dar lieka grožio ir jausmų sritis. Nusivylęs šaltu 
protu ir išsekusia valia, jis ima vis labiau pasiduoti jausmams, 
manydamas bent šiuo keliu pasiekti vidaus harmoniją ir savo 
žmogiškos buities įprasminimą. Taip jis moja ranka į tiesą ir 
gėrį ir ima vaikytis grožinių įspūdžių ir pajautų. Būtų pusė 
bėdos, jeigu jis tai galėtų daryti savarankiškai. Blogiausia, kad 
jojausmais ima spekuliuoti kiti. Apgaulingos sugestijos prie- 
monėmis jo jausmus stengiamasi papirkti visur, kur tik jam 
tenka pasimaišyti - politikoje, ekonomikoje, mene, o ypač pra- 
mogų srityje. Dabarties propaganda taip jį apglušina, kad jis 
turi veikti daug negalvodamas, impulsyviai, beveik automatiš- 
kai - pagal garsesnį reklamos šūkį, ekspresyvesnį ir stipresnį 
jojausmų paerzinimą. Taip pamažu žmogyuje įsivyrauja jaus- 
mų chaosas: jis nebežino, nei ką turi mylėti, ko neapkęsti, nei 
kam dėkingumą reikšti ar kumščiu grasinti. Jis blaškosi tarp 

priešingų ir dažnai prieštaraujančių jausmų. Juos sutvarkyti 
ar surikiuoti jis yra bejėgis. 

Čia kaip tiktai ir ateina pats tragiškiausias dabarties žmo- 
gaus momentas, būtent - jis pasidaro labiausiai nepastovus ir 
nelogiškas. Jis, sakysime, žino, kad neteisinga ir negarbinga 
būti neištikimam savo principams, pažadams, savo profesi- 
jos ar luomo reikalavimams, bet jis yra bejėgis atsispirti stiprių 
jausmų ir aistrų srovei. Dabarties žmogus darosi donžuanas, 
girtuoklis, melagis prieš savo proto ir sąžinės balsą, ir darosi 
jis toks beveik automatiškai, mechaniškai, dažnai kitų stumia- 
mas ar skatinamas. 

Tačiau kaip tik šiuo metu - didžiausio vidaus suskilimo me- 
tu - dabarties žmogus pradeda vėl ilgėtis vidaus harmonijos. 
Jo akys turbūt niekad nemėgo taip žavėtis kaip dabar, suradu- 
sios pilnutinį žmogų, Žmogų logišką, savęs viešpatį, Žmogų, 
kuriame gražioje sutartinėje gyvena protas, valia ir jausmai. 
Nesvarbu, ar toks žmogus yra gyvas ar miręs, asmeniškai pa- 
žintas ir pažįstamas, ar tik iš knygų išskaitytas. Jam jis daro 
didelį įspūdį, imponuoja. Būdamas pats hiperkritikas, nema- 
tąs gyvenime šviesių asmenybių, tokiam surastam žmogui jis 
negailės kažin ko - pagyrimų, net altoriaus garbės. Su tokio 
žmogaus atradimu jis atranda ir autoritetą, kuris šiaip jau jo 
akyse buvo tapęs bereikšmis. Tokiam autoritetui - nesvarbu, ar 
jis sutaps su kokiu autoritetingu postu, ar ne - jis palenks savo 
širdį. Jam jis, šis autoritetas, bus atramos taškas, ypač tais atve- 
jais, kai jį apniks apatija ir nusivylimas. Jis bus laimingas, jei 
pas tą žmogų bent nueis ir valandėlę pabus: arba pasiskųs ir 
savo bejėgiškumą jam išpažins. Jei jis tokį žmogų bus išskaitęs 
iš knygų, tai sunkiaisiais momentais jis eis pas jį bent mintimis, 
prisimindamas herojiškus jo žygius ir taip stiprindamas pati- 
žusią savo valią, apmaldydamas įsisiūbavusius savo jausmus. 

Dabarties žmogus ne tik ilgisi pilnutinio žmogaus, bet ir 
pats bando jį savyje formuoti. Tiesa, bando jis dar labai nedrą- 

siai ir, sakytume, nelabai vykusiai, svyruodamas, lyg nelauk- 
damas greitų ir tikrų rezultatų, dažnai atleisdamas savo pas- 
tangų vadžias ar neturėdamas valios jų ilgiau išlaikyti tą pačią 
įtampą. Bando jis pasiekti vidaus harmonijos dažnai dar tik 
savo vieno jėgomis. Nors tie bandymai dar negreit gal taps rea- 
lybe, tačiau gera bent tai, kad tos realybės siekiama. 


2. Vienišas žmogus 


Žmogus nėra izoliuota būtybė. Įsijungti į žmonių tarpą ir 
bendrauti su jais jam taip sava, kaip paukščiui lakioti. Socia- 
lumas yra viena pagrindinių jo savybių. Toks yra žmogus 
apskritai. 

Dabarties žmogus, deja, yra kitoks. Kitoks jis ne dėl to, kad 
būtų pasikeitusi jo prigimtis. Ne. Ji paliko tokia pat. Ir dabar 
žmogus jaučia visuomeninį polinkį, nori reikštis visuomenė- 
je. Bet kartu tos visuomenės jis ir vengia. Ji jam irjis jai darosi 
svetimi. Sakysim, jis stovi šalia savo brolio - kito žmogaus ir 
galvoja: kas mane sieja su juo? Bendra kalba? Taip, aš moku 
jo kalbą, galėčiau į jį prabilti, bet ne: geriau tylėsiu. Nenoriu 
kalbėti tik tam, kad būtų kalbama, o kalbėti iš širdies negaliu. 
Negaliu dėl to, kad nepasitikiu, kad manau, jog to pasitikėjimo 
jis net nevertas. Pagaliau kas dar mane gali su juo sieti -bend- 
ras interesas, bendri reikalai? Taip, nebent jie. Be viso to, kokia 
gali būti bendra, nuoširdi kalba? 

Taigi dabarties žmogus vengia kitų žmonių. Intymiau ben- 
drauja tik su itin patikimais. Šiaip jau jo bendravimas tėra išori- 
nis, oficialus, tiek, kiek bendri reikalai suveda ir kiek jie reika- 
lauja palaikyti bendrus ryšius. Tiesa, atviresnis ir nuoširdesnis 
jis pasidaro įsigėręs. Pasitikėjimo verti jam tada pasidaro visi 
sujuo geriantieji, nesvarbu, kas jie bebūtų. Nebent čia įsimai- 
šytų negeriantysis. Tada jis vėl bus atsargus ir tylus. Kam at- 
verti savo vidaus pasaulį prie tokių, kurie gali kai ką atsiminti. 

Ne, to jis nenori. Net būdamas labiausiai sumenkėjęs dabar- 
ties Žmogus nenori būti tokiu laikomas. Kam prarasti garbin- 
gumo, kilnumo aureolę prieš kitus, jei šita aureolė ypač reika- 
linga užimamai vietai - jei ji yra net conditio sine gua non šioje 
vietoje sėdėti. 

Kitas žmogus, kaip to paties Dievo vaikas, Kristaus brolis, 
Šv. Dvasios indas, dabarties žmogui neegzistuoja. Ir iš viso 
jam neegzistuoja ne tik krikščioniška, bet net platoniška žmo- 
nių meilė. Bent praktiškai ji atrodo jam neįvykdoma. Negi už- 
merksi akis prieš realybę, neaptarsi jos, neįvertinsi. O žmonių 
realybė anaiptol nėra ideali. Nesvarbu, kad ir jis pats gal ne 
geresnis, bet jis negali nesmerkti matomų blogybių, o kartu ir 
jų autorių. 

Ir taip dabarties žmogus gyvena tarp žmonių, bet neberan- 
da natūralių, žmogiškų ryšių, kurie jį jungtų su jais. Ir lieka jis 
vienas kaip lašas jūroje, įsimaišęs į kitų tarpą, bet su jais nesu- 
tapęs. Tiesa, jį sieja mechaniniai įvairių kasdieninių reikalų 
ryšiai, bet tai juk ne tas pats, kas organiniai ryšiai. Nenuosta- 
bu, kad dabarties žmogus nenori atsiverti kitiems žmonėms; 
priešingai, jis nori tarp jų išnykti, paskęsti jų masėje, net nebe- 
galvoti, kaip ir masės žmogus, pasidaryti miniažmogis. 

Nerasdamas organinių ryšių su kitu žmogumi, jis sunkiai 
įsijungia ir į žmonių bendruomenę - šeimą, profesiją, valsty- 
bę, tautą. Šeima jį domina, bet kartu ir gąsdina. Šeimos palai- 
ma jam atrodo per brangia kaina perkama. Jis bijo netekti net 
tos vienintelės brangenybės, kuria jis dar džiaugiasi, - laisvės. 
Net suradęs kelią į šeimą, jis bijo galutinai prarasti savo laisvę 
ir dėl to stengiasi skinti šeimyninio gyvenimo rožes be erškė- 
čių. Kūdikiai jam būtų palaima, bet jie užgula per didele našta 
ir atsakomybe, ojis jaučiasi toks silpnas jas pakelti. Nemažiau 
jam sunku įsijungti ir į visuomenę, dalyvauti visuomenės gyve- 
nime. Jis supranta, kad čia reikia daryti tam tikrų aukų, kartais 
net rizikuoti, o to jis nenori arba jaučiasi per silpnas patvariai 

nešti pasiimtą darbą. Be to, jis jaučia moralinę savo menkystę, 
vidinį suskilimą, ir, norėdamas būti bent kiek garbingas, nenori 
užlįsti už akių tiems, kurie to darbo labiau verti. Tačiau norom 
nenorom jam tenka dalyvauti ir pačioje visuomenėje, net atsi- 
durti atsakingose jos vietose. Ir čia jis patekęs negali rasti tin- 
kamos formos susieti savę su kitais: arba jis stengiasi būti nie- 
ko nereiškianti figūra, iškaba, visų stumdoma ten, kur reikia 
eksponatų, arba kitiems primesti savo valią kaip satrapas, dik- 
tatorius. 

Profesija dabarties žmogui nėra jo buities dalis, jo asmeny- 
bės reiškimosi bazė. Tai greičiau verslas, pragyvenimo šaltinis, 
sakykime, moderniškai - tai automatas, į kurį įgrūdus keleto 
valandų darbą, gauni keleto litų banknotą. 

Su valstybe dabarties žmogus jaučiasi susijęs tik tiek, kiek 
ji pati jį pritraukia. Jis mielai gyventų ir be jos, jei kas jam duotų 
pragyvenimą ir laiduotų laisvę bei saugumą. 

Tėviškė ir tėvynė jam yra ten, kur geriau gyventi. Ir jis ją 
pigiai apleidžia, keldamasis į miestą ir kitus kraštus. Tiesa, iš- 
sikėlęs jis jaučia nostalgiją, bet dažnai tiek, kiek tėvynė sieja 
suartimais asmenimis ir išgyventais įspūdžiais. Žinoma, iš es- 
mės jis nėra priešiškas tėvynei ir tautai. Net įkalbinėjamas, 
kad svarbiau klasės nei tautos interesai, jis vis dėlto bent sąmo- 
nės glūdumoje tautą keltų aukščiau klasių ir srovių. Kartais 
jis net mano, kad egzistuoja tik jo vieno tauta - kitų tautų jam 
nėra, bent jos jam nieko nereiškia. Suprantama, jis ir čia apsi- 
sprendžia dažnai pagal kitų sugestijas ir propagandos šūkius. 

Juo labiau dabarties žmogus jaučiasi nesugebąs rasti orga- 
niškų ryšių su kitais žmonėmis ir jų bendruomenėmis, juo jis 
labiau jaučia tų ryšių būtinumą. Jis jaučia, kad tokia padėtis, 
kokia buvo iki šiol, nenormali: nenormalu būti vienišam. Dar 
daugiau - tai nepakenčiama. Vis tiek juk esi sociali būtybė ir 
negali visiškai atsiskirti nuo žmonių arba tebendrauti su jais 
tik dėl šalto biznio, prie žaliojo stalelio ar svaigalų stikliuko. 

Toks bendravimas jam jau darosi koktus ir atrodo žemas. Štai 
kodėl žmogus ima ilgėtis normalaus bendravimo su kitais. Jis 
noriįjų tarpą įsijungti, kaip jų brolis, kaip nuoširdus draugas. 
Ir jis būna laimingas, atsidūręs šeimoje, profesiniame ar visuo- 
meniniame sambūryje, kur tarpusavio bendravimas yra natū- 
ralus, nuoširdus ir atviras. Jis čia atgauna savimonę ir atgyja. 


3. Atitrūkęs žmogus 


Bene labiausiai tragiškas dabarties žmogus yra dėl to, kad 
po savo kojomis nejaučia savo buities pagrindo. Jei tokį pag- 
rindą jis turėtų, gal ir visa ta vidaus suskilimo ir nuo žmonių 
atitrūkimo kančia jam būtų lengvesnė. Tuo tarpu jis nežino 
net to, kodėl kenčia ir kam gyvena. Nežino, tiesa, ne kiekvie- 
nas dabarties žmogus. Daugelis tai žino: žino nesą visiškai au- 
tonomiškos būtybės, egzistuojančios pačios savaime, bet žino 
daugiau teoriškai. Praktiškai ir jiems jų būties pagrindas toks 
tolimas ir svetimas atrodo, kad mažai juos tešildo ir teteikia 
atramos. Kodėl taip yra, čia būtų per plati kalba. Galbūt dėl 
to, kad jis jiems atėjo tik tradicijos keliu, ir jie pasisavino jį ne- 
išgyvendami, ne jiems savu, prieinamu būdu; jų ryšys su savo 
būties pagrindu jiems galbūt buvo parodytas per daug for- 
malus ar per daug suobjektyvintas - per mažai asmeniškas. Ar- 
gi nuostabu, kad susilpnėjus išorinėms tų ryšių formoms, jie 
pasijunta atitrūkę nuo savo pagrindo, tarsi laivas nuo inkaro. 

Taip žmogus, teoriškai dar pripažįstąs Dievą savo pag- 
rindu, praktiškai į Jį jau nebepajėgia atsiremti. Formos, kurių 
anksčiau pakako ryšiui su Dievu palaikyti, dabar pasidarė per 
silpnos ir per menkos: naivios dvasios joms įkvėpti jis jau ne- 
begali (tai buvo galima tik vaikystėje ar gyvenant kaime), o giles- 
nėjų prasmėjam nežinoma. O žaisti tuščiomis formomis (bent 
tokios jos jam atrodo) jam net prietaringa. Pagaliau kokia Die- 
vui garbė ir pačiam nauda, jei šalta širdimi ir abuoju protu dar 

palaikysi su juo - savo Kūrėju ir Palaikytoju - formalius ryšius. 

Taip žmogus norėtų gyventi su Dievu, bet neberanda į Jį 
tikro kelio. Klaustis šio kelio kitų jis drovisi: jis juk tebelaiko- 
mas tikinčiu. Pagaliau, kur rasi žmogų, kuriuo pasitikėtum ir 
kuris būtų tau autoritetas. Jei tokį ir surastum, tai ar jis sup- 
ras tave ir tu pats ar sugebėsijam atverti giliausią savo širdies 
žaizdą. Šitokios psichologinės kliūtys jam atsiranda kelyje į 
gyvąjį Dievą. Ir kokios didelės jos jam atrodo! Taip ir lieka jis 
situacijoje, kurios ne tik pataisyti, bet net žodžiais išsamiai api- 
būdinti jis negali. Jis žino tik viena, jis jaučia, kad buvo laikas, 
kada būta kitaip - kada visos jo kovos ir kančia turėjo giliausią 
įprasminimą, kada nuoširdžiu, net vaikišku pasitikėjimu jis 
galėdavo atsiduoti aukščiausiajai Valiai, jai paklusti, su ja su- 
sitaikyti, ir kad dabar viso to nėra. Jis žino ir tai, kad teorinis 
tikėjimas aukščiausiu savo buities pagrindu, kurį jis dar turi, 
jo nešildo, neguodžia ir nestiprina. 

Taip yra su tais, bent su didele dalimi tų, kurie teoriškai 
žino arba instinktyviai jaučia Dievą esant giliausią buities pa- 
grindą. Blogiau su to nežinančiais ir nejaučiančiais. Ir jiems 
norisi gyventi, kaip ir visiems, bet koks betikslis ir beprasmis 
atrodo šis gyvenimas! Kas kita, jei jis būtų bent rožėmis klo- 
tas. Bet kad dabar jis toks pilnas vargo, skausmo, neteisybės. 
Džiaugsmas! Bet kaip retas ir trumpas jis šiame gyvenime? 
Pastovus džiaugsmas yra kitur, už šios kelionės ribų, apie kurį 
kalba kiti, - ak, kaip jis tolimas ir netikras! Taip žmogus ir ima 
galvoti, kad pirmoji pasaulyje gėrybė - visai negimti, o antro- 
ji - užgimus tuoj numirti. 

Šita gyvenimo beprasmiškumo nuojauta būna kartais to- 
kia gili ir skaudi, kad sunku ją užslėpti širdies gelmėse. Ji dažnai 
prasiveržia poezijos posmais, įsibrėžia dienoraščių pusla- 
Piuose, prabyla tragiškuose veido bruožuose ir kalbos tone. 
Kartais ji taip užgula žmogaus širdį, kad jis griebiasi to, kas bai- 
siausia - nutraukti savo gyvenimo siūlą. „Nebemačiau prasmės 

gyventi“, - štai kruvinas liudijimas, kurį ištaria daugelis savi- 
žudžių pačiu tragiškiausiu savo išgyvenimo momentu. 

Tokioje situacijoje dabarties žmogus ima ilgėtis pastoves- 
nės savo buities atramos. Kas ji - toji jo buities pastovioji atra- 
ma - jis dar tiksliai nežino. Galbūt tai likimas, kuris stengsis, 
nulems tavo gyvenimą taip, kaip jam patiks. Galbūt tas liki- 
mas veikia mums nežinomu būdu. Ar ne jis kai kuriems daik- 
tams bus uždėjęs keistą antspaudą. Kodėl gi skaičius 13, juoda 
katė lemia bloga, o pasaga - gera? 

Taip jis ima tikėti kažkokia aukštesne galia, nesvarbu, ar ji 
vadinama teosofinės karmos ar kokio nors jogo vardu. Tuo tar- 
pu visa tai jam nesvarbu. Gana, kad tai padeda bent kiek įp- 
rasminti savo buitį ir ją lyg pratęsti: induizmas, teosofija juk 
jam žada pomirtinį gyvenimą, kad ir transformaciją į kitus 
žmones, gyvius ar daiktus. 

Taigi giliausio savo buities įprasminimo žmogus ieško įvai- 
riose pseudoreligijose. Jos jam paglosto jausmus, atgaivina pro- 
to per daug išdžiovintą širdį. Jam patinka, sakysime, graudin- 
gas išsipasakojimas visų akyse savo Dievui, sentimentalių ir 
net fantastinių raštų skaitymas, graudžios ir prarastos giesmės. 

Menas - taip - jis irgi turi kažką širdį gaivinančio. Dažais, 
kaltu, vaidyba, akordais įkūnytas grožis - kiek džiaugsmo, 
paguodos, nusiraminimo jis teikia gyvenimo vargų sujauk- 
tai dvasiai. Kad ir tas pats gamtos grožis! Pabūti gamtos prieg- 
lobstyje, paskęsti jos grožyje, - tai juk malonumų malonumas, 
tai paguoda. Čia iš kiekvieno žiedo kalba kažkas dieviška, čia 
visi balsai susilieja į vieną didingą garbės giesmę, dievišką 
himną. Argi ne tada žmogus pasijunti pagautas įkvėpimo, tarsi 
patekęs į patį dangų. Kas tau tada gyvenimo kančia, jo vargai! 

Taip žmogus grįžta įvairiais keliais prie tikrojo savo buities 
pagrindo - prie savo Dievo. Jis grįžta, nes jis Jo ilgisi ir visur Jo 
ieško. Nesvarbu, kad beieškodamas padaro daug vingių. Rei- 
kia tik jį suprasti ir jam padėti. 

Štai dabarties žmogus! Nusivylęs savim, savo broliais - 
žmonėmis, net savo Dievu. Nusivylęs, bet ir pasimokęs. Jis 
manėsi esąs didis ir galingas, galįs niekinti brolių draugystę 
ir Tėvo meilę. Kaip sūnus palaidūnas, pasiėmęs savo dalį ant 
savo vieno pečių, jis daug klajojo, visko išgyveno ir pagaliau įsi- 
tikino, koks jis menkas ir bejėgis. Skaudi vienuma, didi vidaus 
neramybė, baisi neviltis jį padarė nuolankesnį, įžiebė jo širdyje 
brolių meilę, pasitikėjimą Tėvu. Ir jis grįžta dabar keliu į tikrą- 
jįaš-mes ir Tu. Grįžta ir girdi, kaipjo sieloje audžiasi giesmė: 
„Garbė Tėvui aukštybėse ir ramybė žemėje geros valios bro- 
liams!“ Pro patrankų trenksmą, kulkosvaidžių tratėjimą, pro 
aikčiojančių brolių šauksmą jis girdi vieną ir tą pačią giesmę: 
„Garbė aukštybėse! Ramybė žemėje!“ (...) 

ŽMOGUS IEŠKO SAVĘS 


Dabarties žmogus jaučiasi paklydęs savyje, susipainiojęs 
idėjų raizginyje, dažnai betikslio blaškymosi nualsintas. Ne, 
žmogus negali toks būti! Čia kas nors negera - arba mes ne 
taip supratom žmogų, arba mes ėjom ne tuo keliu, kuris žmogui 
skirtas. 

Štai padėtis, iš kurios dabarties žmogus nori tučtuojau 1š- 
eiti. Nori, bet ir nežino kaip. Klaustis kitų? Ne. Jis netiki, kad 
būtų žmogus ar instancija, kuri žinotų tikrąjį žmogaus idealą 
ir kelius į jį. Pagaliau jeigu ir žinotų... Ne, geriau pačiam ieškoti 
savęs. 

Kad ir keistai skamba šis „ieškoti pačiam savęs paties“, bet 
nieko nepadarysi. „Dabartis nebėra daugiau objektyvi ir te- 
ologinė, bet subjektyvi ir antropologinė“ (Hans Pfeil). Objek- 
tyvus ir teologinis žmogaus idealo supratimas nejaudina da- 
barties žmogaus dėl to, kad ateina jam iš šalies, iš viršaus. Jis 
Nori tokio idealo, kuris jam būtų savas, artimas. Artimas bent 
ta prasme, kad būtų paties surastas. Galbūt šis jo surastas ide- 

alas galų gale sutaps su objektyviuoju ir teologiniu žmogaus 
buities idealu. Galbūt. Bet tada jis bus ne tik objektyvus, bet ir 
subjektyvus, ne tik teologinis, tačiau ir antropologinis. Štai kas 
itin svarbu dabarties žmogui. Svarbu, kad jo ir jo idealo ieško- 
jime nebūtų išskirtas jis pats. | 

Šiuo atžvilgiu dabarties žmogus labai primena praėjusių 
amžių savo brolį. Ir tas ieškojo savo buities esmės ir nesiten- 
kino tik objektyviu ir teologiniu savęs supratimu. Skirtumas 
tarp jo ir dabarties žmogaus gal yra tik tas, kad šios problemos 
jam rūpėjo daugiau teoriškai, sakytume, iš įdomumo, o dabar- 
ties žmoguijos yra gyvybinis reikalas. Praėjusio amžiaus žmo- 
gui dar, matyt, nebuvo aktualu ieškoti savęs dėl savęs paties. 
Jis dar tebeturėjo gyvą objektyvų savo buities supratimą ir dar 
gana tvirtai buvo atsirėmęs į teologinį savo buities pagrindą. 
Jam tik įdomu buvo teoriškai filosofiškai pasvarstyti, kas gi iš 
tikrųjų jis yra ir kokia jo buitis. 

Dabarties žmogus, panašus tam tikru atžvilgiu į praeities 
laikų savo brolį. Panašus, bet ir ne visai. Pastarasis, tyčia išė- 
jo klajoti, o šis, ilgai klajojęs, grįžta vėl į save, bent ieško kelių 
grįžti. Tas nejuto atsakomybės už savo žygį, o šis, skaudžiai 
pasimokęs, yra labai atsargus, gal net nerangus ir neryžtingas. 
Kai tas sukūrė net ištisą savęs ieškojimo epochą ir išbandė įvai- 
rias galimybes, šis tūpčioja vietoje ir darosi per daug neran- 
gus. Ir vis dėlto toks jis paveiktas pirmojo praeities brolio išė- 
jimo iš savęs. Tas išėjimas ilgainiui virto klajojimu po dausas, 
vėl grįžimu į žemę, net knaisiojimusi joje, pagaliau įsimaišy- 
mu į gyvulių bandą. Taip atsitiko gal dėl to, kad jis užmiršo 
realybę ir pradėjo su realiu žmogumi žaisti tarsi su muilo bur- 
bulu, žemių sauja ar prijaukintu gyvulėliu. Visas tas žaismas 
tada galbūt neatrodė pavojingas. Juk tai teoriškas, taigi tik žo- 
džių žaidimas. Jam gal nėį galvą neatėjo, kad iš viso to galės bū- 
ti padarytos praktiškos išvados, kurios skaudžiai palies ir vė- 
lesnių laikų jo brolį. Palies tuo būdu, kad jo sukurtas galvoji- 

mas persiduos platesniems žmonių sluoksniams, bus priimtas 
kaip realus dalykas, pritaikytas auklėjimo sistemoms ir kultū- 
ros krypčiai ir ateis iki mūsų laikų kaip reali gyvenimo forma. 

Iš tikro dabarties žmogus gali nieko net nežinoti apie savo 
brolio ieškojimus ir klajojimą, bet jis negali nejausti jų pasekmių. 
Tas palikimas glūdi jo pasąmonėje ir atsispindi charakterio 
bruožuose. Minėtą palikimą jis paveldėjo iš vadovėlių, knygų 
ir straipsnių, kuriuose vienaip ar kitaip buvo patekę anie teo- 
riniai brolio Žaidimai, iš auklėjimo metodų ir dabarties kultū- 
ros gyvenimo tendencijų, kurios iš esmės dar vis minta praei- 
ties idėjomis. Štai kas dabarties žmogų verčia tūpčioti vietoje 
ir tenkintis tik gražiomis grįžimo ir ieškojimo iliuzijomis. 

Realiam dabarties žmogaus grįžimui patikrinti nelieka nie- 
ko kita, kaip leisti jam ramiai ir atidžiai pasekti savo brolio 
išėjimą iš savęs, blaškymąsi ir pasisukimą keliu, vedančiu atgal 
įsave. Gal tuo būdu jis greičiau suras ir save patį, bent atgaus 
savimonę ir įžiebs savyje daugiau ryžto ugnies. 


Visuomeniniai tipai 


Vienas pagrindinių visuomeninių uždavinių yra pažinti 
ir suprasti žmogų. Juo labiau svarbu pažinti žmonių grupes 
bei sroves, kurios visuomenės gyvenime reiškiasi. Tačiau ge- 
tiausia galima pažinti žmones toje pačioje visuomeninio darbo 
plotmėje. Darbas išryškina žmonių polinkius ir nusiteikimus, 
glūdinčius skirtingoje prigimtyje. Neatsitiktina, jeigu vieni dir- 
ba vienuose visuomeniniuose baruose, kiti - kituose, arba tuose 
pačiuose darbo baruose vieni sutampa, kiti išsiskiria. Patiems 
visuomenininkams dažnai būna sunku atsiplėšti nuo painių 
įvairiapusių priežasčių, kurios juos su vienais asmenimis su- 
sieja, o nuo kitų skiria. 


150 


Norime pabrėžti, kad nei subjektyvi visuomeninė padėtis, 
nei objektyvūs visuomeniniai interesai nėra galutiniai skir- 
tingos visuomeninės veiklos veiksniai. Situacija ir interesai tik 
paryškina ir pagilina tai, kas glūdi žmogaus dvasioje. Žmonių 
prigimtis labai skirtinga gabumų ir polinkių atžvilgiu, ir šitas 
skirtingumas ryškus ir visuomeniniame gyvenime. 

Individualių žmonių gabumų, polinkių, nusiteikimų ir gy- 
venimo suvokimo išryškinimas visuomeninėje plotmėje lemia 
tam tikrus tipus. Mūsų manymu, ryškiausi yra šie visuome- 
niniai tipai: utilitaristo, egotisto, idealisto ir realisto, kurių cha- 
rakteristiką čia ir mėginsime pateikti. 


1. Utilitaristas 


Utilitaristu vadiname asmenį, kurio galvoseną ir veikseną 
lemia medžiaginės vertybės (daiktas, pinigas). Jam brangios ne 
šios vertybės savaime, bet jų nauda. Naudos jis ieško asmeniš- 
kai arba visuomenės labui. Dažniausiai persveria asmeninė 
nauda; tada visuomenė ir visuomeninė padėtis tampa gryna 
priemone. Tiesa, prekybininkas ir pramonininkas tariasi atlie- 
kąs tam tikrą visuomenės funkciją; bent jo patarnavimai esą 
labai naudingi viešajai gerovei. O iš tikrųjų svarbiausias jo tiks- 
las - visuomene naudotis ir kiekvieną visuomeninę padėtį iš- 
naudoti. Visuomenės gerovė tiesiogiai jam nerūpi arba rūpi tik 
tiek, kiek padeda kaip priedanga ir bazė iš tos pačios visuome- 
nės susikrauti sau kapitalo. 

Tačiau gali būti atvejų, kai visuomenės nauda prilygina- 
ma asmeninei naudai. Tada visuomeninė padėtis panaudo- 
jama ir sau pasipelnyti ir pačiai visuomenei tiesiogiai ko nors 
gero pasiekti. Tokie dažniausia yra utilitaristai administrato- 
riai. Vadovaudami kuriai nors ūkinio gyvenimo sričiai, įstaigai 
ar įmonei, jie stengiasi savo padėtį taip panaudoti, kad visuo- 
menė, valstybė ar įmonė turėtų kuo daugiau pelno, kurio pro- 

centais arba užtarnautu didesniu atlyginimu ir jie galėtų pa- 
sipelnyti. 

Utilitaristas yra veiksmo žmogus. Tačiau jo veiksmingumas 
pagrįstas daugiau fiziniu judrumu. Ypač tai būdinga komer- 
cinio tipo utilitaristams. Pramoniniai ir administraciniai uti- 
litaristai savo veiklumą rodo daugiau planavimų, svarstymų 
srityje. Tačiau ir jie mėgsta susitikti su žmonėmis, pavažiuoti, 
atlikti operacijas, reikalaujančias fizinio judrumo. 

Ir vieni, ir kiti yra praktiško proto žmonės; gudrūs, gyveni- 
miški, prisitaikantys prie įvairių aplinkybių, viską apskaičiuo- 
jantys, savo srityje išradingi, gebantys kombinuoti. Nestinga 
jiems ir psichologinio pajautimo, ypač žmonių silpnybėms su- 
vokti ir padėties diagnozei nustatyti. Bet šitie gabumai nieko 
dar nepasako apie jų inteligenciją. Ypač tarp verslininkų pa- 
sitaiko labai bukų žmonių, be didesnio išsilavinimo ir ryškes- 
nių dvasinio sugebėjimo ženklų. Gebėjimas organizuoti biznį 
yra siauras ir ribotas. Jis nieko bendra neturi su protiniu išsi- 
lavinimu ir asmenybės subrendimu. Tai yra specifiškai prak- 
tinis gabumas, įgimtas, o ne išsilavinimu pasiektas. 

Iš utilitaristo pasąmoninių savybių ryškiausios yra šios: 
drąsa ir rizika, pasisekimo ieškojimas ir noras būti galingam. 
Aistra pinigui verčia jį imtis drąsių operacijų bei kombinaci- 
jų. Instinktas ir apskaičiuojantis protas padeda jam nugalėti 
kliūtis ir išveda iš pasitaikiusių painiavų. Šitos savybės uti- 
litaristą iš dalies padaro fūtalistu: jis tiki savo laime, kuri jį ve- 
danti. Tačiau jis yra ir nemažas bailys. Kiekviena rizikingesnė 
Operacija sukuria psichozę ir įtempia nervus. Bet triumfas, kurį 
jis išgyvena laimėjęs, vėl pastato jį ant kojų ir jis dar labiau ma- 
gina leistis į naujas operacijas. Utilitaristo jausmai visą laiką 
svyruoja tarp drąsos ir baimės. Ruošdamasis naujam svarbes- 
niam „žygiui“, jis numato įvairius pavojus, pasiruošia jų iš- 
vengti, gerai užslepia visus siūlų galus, sumėto pėdas. Tačiau 
aistra, stipri ir akla, kartais sumaišo protą. Viskas gerai numa- 

tyta, bet, žiūrėk, kokia smulkmena ima ir viską išduoda. Šito 
nebeatsitinka tokiam biznieriui, kuris turi tam tikrą stažą ir iš- 
silavinimą. Tada jo neveikia nei rizika, nei baimė, nei tikėjimas 
savo laime. Jis vadovaujasi tik grynu apskaičiavimu; rizikai ir ne- 
pasisekimams jis palieka vietos ne daugiau kaip 10 procentų. 

Žodis proga utilitaristui turi simbolinę reikšmę. Tų progų 
jis ieško ir jų pasiūlymui negali atsispirti. Proga jam atneša 
pasisekimą. Jis apskaičiuoja, kiek panaudota proga jam gali at- 
nešti naudos, ir mano, jog būtų kvailys, jei tokios progos ne- 
panaudotų. Viena pasisekusi proga skatina ieškoti kitų. Pasi- 
sekimas jį svaigina: pagaliau jis pajunta azartą, naudodamas 
kiekvieną ir bet kokią progą. Blogą „progą“ turintis žmogus 
darosi sukalbamesnis ir pigesnis. Dėl duonos ar bėdos žmo- 
gus pusvelčiui atiduos turimas vertybes, kurios oficialioje rin- 
koje nekotiruojamos ar mažai apmokomos. Dėl to varge atsi- 
dūrusiam jis pasiūlys paskolą, padidindamas procentus ar pa- 
imdamas geras garantijas. Šitokios progos utilitaristui pačios 
dėkingiausios: juo kam nors blogiau, juo geriau yra jam. 

Kiekvienas vertingas daiktas utilitaristui praverčia. Jei šiuo 
metu jo nereikia, gal reikės vėliau. Dėl to jis viską ima ir per- 
ka. Tačiau įdėtas kapitalas turi apsimokėti. Apsimmokėjimas yra 
pagrindinis dalykas. Jei neapsimoka laikyti pinigų, jis pakeis 
juos į daiktus; jei nei pinigas, nei daiktas neapsimoka, jis ieš- 
kos dar patvaresnių vertybių - aukso, perlų. 

Turtas, ypač didesnis, virsta galybe. Utilitaristas patiria, 
kad su pinigu gali kiekvieną nuginkluoti ir kiekvieną reikalą 
atlikti. Pinigo galia jį ima svaiginti, ir jis eina tolyn ir tolyn. Jis 
tiki, kad šita galia yra vienintelė patvari ir reali. Šiuo atžvilgiu 
utilitaristas iš esmės skiriasi nuo šykštuolio. Šykštuojį savai- 
me svaigina pinigas; jis jį gaudo ir laiko savo rankose, dažnai 
jį liečia ir juo džiaugiasi. Seniau, kai pinigas buvo vertingo 
metalo, kai nesinaudota bankais, o krauta į skrynias, galir biz- 
nierius turėjo tiesioginio džiaugsmo iš paties pinigo. Šiandien 

pinigo jis nebelaiko savo rankose ar asmeniniuose seifuose. 
Viskas yra bankuose ir jis ne tik jo neliečia, bet net nemato; jo 
rankose tik čekių ir einamų sąskaitų knygelė. Taigi dabar jį 
svaigina ne savaime pinigas, bet ta galia, kurią jis jam teikia: 
naudos ir valdžios galia. 

Galingumo jausmas neleidžia utilitaristui pamesti iš akių 
santykio su žmonėmis. Jis nori juos valdyti ir žmogišku būdu. 
Dėl to jis yra taktiškas, mandagus, pakantus ir paslaugus. Jis 
pakenčia viską: tiek reikalų, tiek asmenų atžvilgiu, jeigu to 
reikalauja nauda. Tačiau jis yra jautrus savo garbei, ypač jei ji 
būtina padėčiai išlaikyti arba vedamiems reikalams nepa- 
kenkti. Jis vengia viešų skandalų; nešvaresnes operacijas at- 
lieka per kitus. Nebūdamas tikras, kad išjo gerai užslėptų ope- 
racijų kai kas neišeitų į paviršių, visuomenės akyse jis sten- 
giasi susidaryti tam tikrų moralinių kreditų. Jis pašelpia labda- 
ros įstaigas, paremia įtakingesnius ir moralinį svorį turinčius 
asmenis, padaro šiaip reikšmingesnių paslaugų. Pagalba ir 
paslaugumas - būdingas jo bruožas, tačiau rafinuotai apskai- 
čiuotas. Jis remia ir visai nereikšmingus bei menkaverčius as- 
menis. Mat jie užima tam tikrą poziciją, kurios jis jokiu būdu 
nenorėtų matyti sumanesnėse ir sąžiningesnėse rankose. Jis 
remia, sakysim, silpnesnį valdininką, pakenčia šalia savęs silp- 
ną prekybininką ir net padeda, kad, jiems pasitraukus, neateitų 
stipresnis konkurentas. 

Utilitaristas turi plačias pažintis, naudojasi įvairiais visuo- 
meniniais kanalais, susiranda „neatskiriamų draugų“ irbend- 
tadarbių. Šios draugystės yra taip pat apskaičiuotos: kol žmo- 
nės naudingi, tol jie draugai. Kai atsiranda naudingesnių 
draugų, pirmųjų jis nebepažįsta. Širdies draugų utilitaristas 
neturi ir negali turėti. Jo socialumas yra pagrįstas ne širdim, 
bet šaltu realybę vertinančiu protu. 

Utilitaristas turi išskirtinių asmeninių polinkių. Mėgsta jis 
komfortą ir patogumus. Geras butas, skanus ir sveikas valgis, 

gražus apdaras, patogi susisiekimo priemonė yra būtinos są- 
lygos asmeninei jo egzistencijai ir bizniui. Kur jis būtų - sava- 
me krašte ar svetur - pirmiausia stengsis susidaryti šias sąly- 
gas. Šie dalykai jam tarnauja kaip priemonė „aukštesniam“ 
tikslui - naudai. Jis žino, kad bizniui pradėti ar jį vykdyti reika- 
lingas „pajėgaus“ asmens įspūdis. Išorė kaip tik parodo jo turi- 
mą padėtį, atidaro jam duris į biznio partnerių namus: clot- 
hes open the door. Didelis utilitaristas, maišydamasis tarp pana- 
šių į save, naudoja visus galimus ženklus savo materialinei 
vertybei pabrėžti: apsikarsto brangiais žiedais, apsistato pa- 
talpas marmuro vazomis, ąžuolo ar riešuto baldais, sidabri- 
nį servizą padeda ant stalo. Gali jis tų dalykų asmeniškai ne- 
mėgti ar net neapkęsti (pvz., mūvėti žiedus), betjis tai daro dėl 
reikalo. 

Utilitaristas save saugo, tausoja ir lepina. Tačiau ir tai įeina 
į apskaičiavimo sritį. Jis turi gerai išsimiegoti, gerai jaustis, 
kad jo darbas būtų „produktyvus“. Taip save ir visą savo gy- 
venimo tvarką jis palenkia ne grynam egoistiniam malonu- 
mui, o „vertybei“. Šia prasme jo negalima vadinti bonvivanu. 
Geras ir patogus gyvenimas jam nėra aistra, kaip tipiškam 
bonvivanui. Šis nieko kito nesiekia, tik pagyventi: pinigas ir 
nauda bonvivanui nėra vertybė, bet priemonė - tik būtina prie- 
monė. Dėlto tikrieji bonvivanai paklūsta tiems, kurie turi pini- 
gų; patys nesugebėdami užsidirbti pinigų, jie pasidaro žemi 
ir akli tų pačių utilitaristų vergai. 

Utilitaristui artimiausias yra ekonominis visuomenės sek- 
torius. Tačiau vienokie ar kitokie ekonominiai reikalai būdingi 
kiekvienai kitai gyvenimo sričiai. Net politikoje ir kultūroje 
jis susiranda darbo pagal savo polinkius. Jis moka prisitaikyti 
svetimame pasaulyje ir gali sudaryti net labai neblogo politi- 
ko ar kultūrininko įspūdį. Tai jam reikalinga, kad išsilaikytų, 
turėtų kitus savo rankose ir siektų svarbiausio tikslo - pasinau- 
doti. Jis gali dirbti praktinį „naudingą“ kultūros darbą, gaminti 

materialines kultūros vertybes, tačiau kiekvienu atveju iš tos 
pačios kultūros jis turi gauti pelną. 

Neradęs vietos „platesniuose vandenyse“, utilitaristas gali 
tenkintis eilinio bankininko, buhalterio, advokato įstaigos ve- 
dėjo ar viršininko darbu. Tarp tų galimybių jis verčiasi, panau- 
dodamas padėtį ir galią „uždarbiams“. Užimdamas tokius 
postus, jis sugebės pasistatyti namus, įsigyti ūkį, turėti eina- 
mąją sąskaitą. 

Pasirinkdamas veikimo priemones, utilitaristas turi prieš 
akis tą patį tikslą - naudą. Jos siekti esamoje sistemoje jis negali 
kitaip, kaip apeidamas asmenis, duodamas kyšius, išnaudo- 
damas tuos, kurie turi valdžią, nugirdydamas, panaudodamas 

„seksualinę aistrą, įstumdamas į vargą kitus. Tikslas jam patei- 

sina visas priemones, ir tai jis laiko natūraliu, leistinu, su sąžinė 
suderinamu dalyku. Moralinės kategorijos jam yra absoliu- 
čiai reliatyvios. Praktinis reikalas lemia ir veiksmo moralumą: 
kas naudinga - gera, kas nenaudinga - bloga. Tačiau jį prilai- 
ko du stabdžiai - tai viešoji opinija ir baudžiamosios normos. 
Įjasjis atsižvelgia, bent kiek jos gali būti pritaikytos in casu. 
Tačiau kur ir kiek jis gali jas apeiti, veikia nesivaržydamas. 

Kiekvienas utilitaristas yra liberalas ir kitų asmenų mora- 
lės atžvilgiu. Jis naudojasi kiekvienu, nesvarbu kas jis ir koks 
jis būtų. Biznio srityje jam visi vienodi: žydai, graikai, dori ar 
nedori bendradarbiai. Kaip jie gyvena, kokį vardą turi, jam 
nesvarbu - taijų „privatus“ reikalas. Tik tada, kai biznio drau- 
gai viešai susikompromituoja, jis bando juos „aptvarkyti“ arba 
apginti prieš kitus. Jei žmonės jam vis dėlto neišvengiamai 
reikalingi, jis ras priemonių juos reabilituoti. Žemesnių po- 
linkių partneriai jam labiau praverčia už aukštos moralės 
žmones. Tokie ramsčiai visada būna naudingesni, nes, dangs- 
tomi galingos pinigo rankos, gali atlikti pačias nešvariausias 
operacijas. 

Visai kitoks jis savo privataus ekonominių reikalų sekto- 

riuje. Čia moralinę jėgą jis apskaičiuoja bizniškai. Jis ieško sąži- 
ningo kasininko, buhalterio, darbininko. Jeigu ir jo tarnautojai 
elgsis su juo, kaip jis su kitais elgiasi, „nugalėdamas“ (ne apsta- 
tydamas!) -jo reikalai gali pašlyti. Nešvaraus biznio partnerių 
jis neįsileidžia ir į savo namus, nepalaiko su jais šeimyniškų 
ryšių, nenori turėti su jais intymių reikalų. Geriau jis „perka“ 
kitą šeimą, kurioje su jais gali susitikti - laisvų papročių šei- 
mą,- kur daug kas leistina. Vieno biznieriaus žodžiais, tai „kaip 
gera kava, kaip torto gabaliukas“. Savą šeimą jis nori matyti 
laisvą nuo moralinio purvo, kuriame maišosi jis ir jo „draugai“. 

Utilitaristo sprendimai ir veikla remiasi dabartimi. Ateitis 
jam tiek reiškia, kiek atsiremia į dabartį. Dabartį jis laiko pra- 
diniu tašku ir kiekvieną esamumą linkęs palaikyti. Jis nėra kon- 
servatyvus - nebijo keisti padėties, jeigu ji žada tam tikros 
naudos. Jis bijo tik esminių pasikeitimų, nes tai sumaišo visus 
jo apskaičiavimus, apverčia aukštyn kojomis esamą padėtį. 
Kas kita kasdieniai pasikeitimai; jie leidžia susidaryti perspek- 
tyvą, pritaikyti savo planus. Dėl to, jei reikia ką keisti, tai geriau 
keisti evoliucijos, bet ne revoliucijos keliu. Čia jis mato galimybę 
dar kai ko išvengti, prie kai ko prisitaikyti, kai ką savo įtaka 
pakeisti. 

Utilitaristui palankiausia yra liberalinė ūkio sistema. Dėl 
jos jis kovoja visomis priemonėmis. Ne dėl jos pačios, ne dėl 
tų teisių, kurios gali būti brangios kiekvienam žmogui, bet 
dėl asmeninio išskaičiavimo. Suvaržyta sistema jam - esminė 
veiklos kliūtis, pro kurią sunkiau byra į rankas auksiniai. 
Tačiau jis neprapuola ir suvaržytoje ūkio sistemoje. Jeigu jam 
pavyksta prieiti prie valdžios, tada tuos pačius varžtus 
nemažiau sėkmingai jis sugeba panaudoti savam reikalui. 

Kovoti, jei reikia, utilitaristas nebijo. Tačiau asmeninė ko- 
va jam neapsimoka. Į atvirą kovą jis pats nelinkęs eiti arba jei 
eina - tai santūriai ir atsargiai. Pagrindinę ataką jis nukreipia 
į svetimą sritį, sakysim, politinę. 

Jis meistras kovoti svetimais ginklais ir svetimomis ranko- 
mis, o pats lieka kovos užkulisyje. Iškilus į viešumą skanda- 
lui apie jį pati, utilitaristas visomis priemonėmis stengiasi jį 
nuslėpti. Viešumos ir tada jis neapleidžia, priešingai - sten- 
giasi dar labiau dalyvauti. Jis nori sudaryti įspūdį, kad jam da- 
romi priekaištai neturi pagrindo. Tuo tarpu tuos, kurie jo klai- 
das kelia viešumon, jis bando įstumti į „keblią padėtį“. Norė- 
damas nukreipti dėmesį nuo savęs, jis stengiasi savo priešus 
pulti visuomenės priešų vardu, ieškodamas juose net esminių 
klaidų. Jo veikimas šiuo atžvilgiu labai subtilus, gerai pareng- 
tas ir pridengtas. Jei priešui pribaigti per maža paprastų visuo- 
menės talkininkų, panaudodamas asmeniškus ir visuomeni- 
nius motyvus jis sudomina visuomenės veikėjus. 

Kovodamas už savo būvį ir veikdamas utilitaristas yra ti- 
piškas materialistas. Gindamas savo vardą, jis visų pirma gina 
savo „verslą“. Atstovaudamas idealistinei pasaulėžiūrai, jis 
siekia pelno: idealistinį naivumą lengviau išnaudoti. „Idealis- 
to“ firma jam pačiam praverčia kaip priedanga. Pagaliau ši 
pasaulėžiūra, jeigu jai atstovauja didžiausios masės, padeda 
jam susidaryti dėkingą užnugarį. Bet su pačiu idealizmu, juo 
labiau su religine dvasia, visa tai neturi nieko bendra. Utilita- 
tisto religingumas būtų paradoksas, o dažnai - veidmainystė. 
Jis pats gali save tokiu laikyti, net nejausti didesnių sąžinės mo- 
talinių konfliktų, tačiau tai patvirtina ankstesnį teiginį, kad 
biznieriai pasižymi dideliu dvasiniu bukumu. Vienas jų pats 
prisipažįsta turėjęs baigti savo religinį praktikavimą; jis jau- 
tęs einąs nemoraliu keliu, bet atsispirti pagundai neįstengęs. 
Jeigu sekmadienį ir ateidavęs į bažnyčią, tai nepajėgdavęs „iš- 
sipagirioti“ iš biznio reikalų. Tiek pasisiūlančių progų, tiek 
galimybių ir tiek darbo, kad apie kitką galvoti nebeįmanoma. 
Net mišių tyloje gimsta mintys, švysteli nauji galimi „pasise- 
kimai“. Tokioje sistemoje, jo žodžiais, nėra biznieriui kito kelio, 
kaip pačiam klampoti purvu ir kitus į jį stumti. Tokia esanti 

materija, kuriai tenka tarnauti! Jei būtų griežti įstatymai, vie- 
ninga ir aiški viešoji nuomonė, būtų ugdomos moralinės biz- 
nio tradicijos - gal galėtų būti kitaip. 


2. Egotistas 


Egotistą skiriame nuo egoisto. Egoistą suprantame kaip 
savanaudį, ieškantį ne tiek garbės, kiek naudos. O egotistas nėra 
tipiškas savanaudis; jam ne nauda, bet garbė yra aukščiausia 
asmeninė vertybė. Savasis aš (290) jam tampa svarbiausias vi- 
sų veiksmų ir pastangų matas. Jis nori būti visų vertinamas, 
pripažįstamas. Savojo asmens iškėlimas sudaro pagrindinį 
visuomeninio reiškimosi motyvą. 

Tiesiogine prasme egotistas siekia garbės sau. Jis ieško pro- 
gų, kuria situacijas, kalbasi, pasirenka darbą, panaudoja prie- 
mones ir draugystes vienam pagrindiniam tikslui - kad galėtų 
save iškelti. Garbės ieško ir kiti - pedagogai pasisekimo, rašy- 
tojai ir teatralai visuomenės pripažinimo. Asmeninis vardas 
jiems dažnai svarbiausias dalykas. Ir jie nori būti populiarūs, 
visų gerbiami, vertinami ir pripažįstami. Kunigas taip pat sie- 
kia garbės, tik jam pirmiausia rūpi Dievo garbė; tačiau dažnas 
kunigas yra labai jautrus ir asmeninei garbei, ypač jei ne iš 
esmės siekia antgamtinės garbės. 

Utilitaristinis tipas stengiasi išnaudoti kiekvieną padėtį, o 
egotistinis tipas dėl garbės siekia valdyti. Valdymo noras gali 
reikštis įvairiomis formomis. Tikrasis egotistas paprastai siekia 
aukšto politinio posto, kur kiti jį pripažintų, jam lenktųsi ir jo 
klausytų. Pasiekęs valdžios, jis stengiasi per fas nefas joje išsi- 
laikyti. Save jis laiko vieninteliu pašauktuoju, nepakeičiamu, 
labiausiai apdovanotu gabumais ir pasirengusiu. Kiti egotis- 
tinio tipo atstovai valdžios siekia kitomis formomis: jie nori 
būti įtakingi, turėti savo rankose dvasinio autoriteto aureolę, 
veikti kitus. 

Noras valdyti ir turėti garbės sukuria egotistų psicholo- 
gijos kompleksą. Jie atkreipia į save kitų dėmesį, sudarojspūdį, 
stengiasi pasirodyti, pozuoti, save demonstruoti. Jie renka įvai- 
rias žinias, vartoja įvairius faktus, įsimena daug vardų, techni- 
nių terminų (net iš jiems svetimų sričių). Visa tai jiems reika- 
linga pasirodyti daug žinančiais, jeigu ne visa žinančiais. Kas 
iš kokios srities kalbėtų, jie tuoj skuba išlysti su savo „žinojimu“ 
ir stebinančiu tonu iškloti faktus su vardais, datomis, vietovė- 
mis. Jie turi kitus stebinti! Kai jie imasi darbo, neriasi iš kailio, 
kad tik jis būtų atliktas, kaip dar niekas nėra padaręs. „Žiūrė- 
kit, kaip reikia daryti! Niekas taip nepadarė ir nepadarys!“ - 
tarsi norėtų pastebėti. Bet jausdami, kad visą laiką taip dirbti 
nesugebės, jie greitai palieka kitiems vilkti praktišką darbo 
naštą, 0 patys atlieka reprezentacinius vizitus, keliones, prii- 
ma delegacijas, korespondentus. 

Santykius su žmonėmis egotistas nustato pagal asmeninę 
simpatiją ar antipatiją. Kas jam pagarbą reiškia, jo pranašumą 
pripažįsta, jam komplimentų nešykšti, į tą ir jis atsižvelgia. 
Bet kasjį įžeidžia, jo sumanymus kritikuoja ar kuriuo nors bū- 
dujį aplenkia, tas jam priešas. Tokiems jis atsilygina pašaipa, 
kritika. Jeigu jis rašytojas, tokius savo priešus išvilks į savo 
herojų galeriją; jei jis bus viršininkas - tokius persekios, „išės“ 
iš tarnybos arba bent neleis niekur pasireikšti, „prasimušti“. 
Kritikuoja egotistas ir šiaip žmones, ir ta kritika ypač skaudi 
tiems, kurie yra eventualūs jo konkurentai, galį jo žvaigždę 
sumažinti visuomenėje. Tokie asmenys, jo žodžiais, nieko ne- 
gali, nieko nesugeba, nesubrendę, netaktiški. Šitoje kritikoje 
slypi viena mintis, nors ji būtų ir nesąmoninga: tik aš vienas 
esu vertas, aš galiu ir sugebu. 

Draugų egotistas neturi, bent sau lygių ir nuoširdžių. Jeigu 
Jis neturi jokios valdžios, lieka vienišas ir izoliuotas. Jei jam 
pavyksta pasiekti kokią nors valdžią, jo draugais tampa įvairūs 
pataikūnai, karjeristai, išnaudotojai. Egotistas, kaip toliau ma- 

tysim, nesugeba skirti veidmainystės nuo tikro nuoširdumo. 
Psichologiniu požiūriu jis yra savotiškas nebylys: jis neskiria 
juoko nuo tikrovės, nuoširdumo nuo režisūros. 

Utilitaristo veikloje vyrauja veiksmas, o egotisto - žodis. Jis 
žodžio Žmogus, gimęs kalbėti, pasakoti, piešti situacijas. Jis 
nerimsta, negalėdamas kalbėti ir, priešingai, atgyja, turėdamas 
progos pasireikšti žodžiu. Kalbėjimo noras jam nėra išvidi- 
nis, kad save išsakytų kam nors; kad savo sielvartus, nerimą 
išpasakotų; kad kokius svarbius ir esminius klausimus išsi- 
aiškintų. Ne! Jį kankina noras kalbėti ir taip save iškelti. Visų 
pasakojimų centre - paprastai jis pats: arba jis ką darė, arba bu- 
vonepakeičiamas dalyvis. Jis pasakoja su poza, režisuodamas 
toną, gėrėdamasis savo žodžiais. Viskas vyksta kaip romane - 
nepaprasti įvykiai, nepaprasti partneriai, nepaprasti jo paties 
pareikšti žodžiai! Jeigu tai nepasakoma, tai bent toks įspūdis 
turi susidaryti. Kartais jis mėgsta kalbėti apie planus, kuriuos 
turės realizuoti; įspūdis taip pat sudaromas stiprus, ir, jeigu 
to Žmogaus nebūsi pažinęs iš arčiau, gali atrodyti, kad tik jis 
iš tikrųjų tuos planus gali realizuoti. Tie jo planai yra tušti, vien 
paradiniai žodžiai. Per ilgesnį laiką įsitikinsi, kad jo žodžiai 
neatitinka veiksmų. 

Egotisto žodžiai ir kalbos neatspindi problemų. Jis jų ne- 
turi. Jis ne problemų, bet faktų - konkrečių faktų žmogus. Dėl 
tojo kalbos būna ne vientisos; jis greit nutraukia bet kokį dės- 
tymą, padėties apibūdinimą. Padėtis jam paprastai „aiški“;jo 
sprendimai iš anksto suformuluoti, tačiau jie pagrįsti ne as- 
menišku svarstymu, o iš kitų pasiskolinti, išgirsti ar išskaityti. 
Dėl to jam nebūdinga bendrai spręsti klausimus ir apskritai 
dalyvauti dialoginiame pašnekesyje. Kalba jis visuomet v1e- 
nas, neleisdamas kitiems kalbėti arba greit kitus nutraukda- 
mas. Jis turi „viešpatauti“ kalba, į jį turi būti nukreiptas visų 
klausančiųjų dėmesys. 

Dirbti egotistas nemėgsta. Ypač jam nepatinka ilgų pas- 

tangų reikalaujantis darbas. Padėti kitiems - dirbantiems - jis 
gali, ypač atliekant techninį darbą, bet ir tuo atveju, jei mato, 
kadjo pagalbą labai vertini ir jo sugebėjimus laikai šiame darbe 
nepakeičiamais. Dirbti iš asmeninio užsidegimo egotistas ne- 
gali. Jis neturi idėjų, kurios iš vidaus jį kaitintų, nepajėgia įsi- 
jausti į objektyvų visuomeninį reikalą. Į visus jo neliečiančius 
reikalus jis žiūri per savo asmens prizmę. Savęs jis neaukos 
dėl kitų reikalų. Jis nesiims to, kas pranoksta jo jėgas, kas jam 
gali būt per daug. Jis tinka atskiram, daliniam reikalui, atski- 
ram darbui, bet ne sričiai, kur susikaupia daug reikalų. Dėl to 
jo visuomeninis pareigingumo jausmas yra negilus ir nepil- 
nas. Jo visuomeninė atsakomybe siejasi su asmenine savisauga 
ir savigarba. Visuomenės bėdos jo nejaudina, nebent jos pa- 
liestų jo asmenį. Dėljų jis nesisieloja. Pakalbėti, sudaryti įspūdį, 
kadjam tie reikalai rūpi, jis gali, bet tai žodžiai, one efektyvus 
rūpestis. 

Egotistas save laiko gimusiu aukštesniems dalykams (ad 
maiora natus). Jis niekina „vidutinį“ žmogų, kuris eina į gyve- 
nimo sūkurį, ir atvirom rankom bando gydyti paprastas ir už- 
sisenėjusias žaizdas. Jis nenori būti tokiu visuomenininku. 
Visuomenė, žiūrint į ją iš artumos, jam atrodo atstumianti. Jei 
reikia ją veikti, geriau veikti „iš aukštumos“, su ja pačia tiesio- 
giai nesusiliečiant, į ją nesimaišant, į jos žemumas nenusilei- 
džiant. Egotisto meilė žmonėms, jeigu jis iš viso jos turi, parem- 
ta protu, bet ne širdimi. Jis daro gera atsižvelgdamas į tam 
tikrą racionalumą o ne iš širdies, kuri nežino ribų, kuri jas 
pranoksta, gal ne visur racionaliai pasirenka priemones, gal 
net save sunaikina. Jeigu egotistas yra kunigas, tai šitą jo meilę 
žmonėms galima apibūdinti kaip teologinę - principo nustaty- 
tą, bet ne evangelinę. 

Protiniai egotisto gabumai dažniausia būna mechaniški, at- 
minties gabumai. Jis puikiai išmoksta tekstus (dainas, eilėraš- 
čius, įstatymų paragrafus, faktus, datas). Jis gabus kalboms. 

Tačiau jam sunku, kaip sakyta, spresti problemas, iškelti idėją, 
pastebėti psichologines visuomenės nuotaikas. Jam nebūdin- 
gi loginiai ir psichologiniai gabumai. 

Gabumai kalboms, būdingi egotistams, yra gabumai for- 
mai, o ne turiniui. Kalbų jis mokosi ne dėl to, kad jį domintų 
minčių pasaulis, atsiveriantis per kitas kalbas. Kitos kalbos 
jam įdomios, kaip nauja minčių reiškimosi forma. Jis ir jų mo- 
kydamasis daugiau kreipia dėmesį į kalbinius niuansus, į fra- 
zeologiją. Svetima kalba patenkina ir jo norą reikštis žodžiu, 
o kartu parodyti savo pranašumą prieš tuos, kurie tų kalbų 
negali išmokti. Reikia pastebėti psichologų teigimą, kad ga- 
bumas svetimoms kalboms nėra dvasios vientisumo ženklas; 
kalba jiems nėra suaugusi su visa jų dvasia, ji - kaip vargonų 
registras, kaip automobilio bėgis, lengvai mechaniškai pa- 
keičiama. 

Būdamas formos žmogus, egotistas neskiria didesnės reikš- 
mės ir savo žodžio turiniui. Jo žodis neturi objektyvumo. Jį ga- 
lima laikyti tam tikra prasme menišku, surežisuotu, perdėtu, 
įvairioms padėtims pritaikytu. Egotistas politikas savo žodį 
sudemagogina; pedagogas - per daug susugestyvina, rašy- 
tojas - subutaforina, susimbolina; artistas - surežisuoja, kuni- 
gas - padaro per daug moralizuojančiu. Šitą žodžio „pertem- 
pimo“ laipsnį sunku tiksliai nustatyti. Aišku, kad kiekvieno 
tipiško egotisto žodis neturi realaus pagrindo. Jis lankstus, pri- 
sitaikantis ir pritaikomas pagal asmeninį reikalą. Todėl dažnai 
jis prieštaringas. Kontrastai jį iš viso domina. Jis mėgsta kon- 
trastiškus įvykius, ypač anekdotus, kur atsispindi išvirkščias 
gyvenimas. Ir kitus jis kritikuoja ne iš esmės, bet tik tai, kas jų 
gyvenime jam užkliūva, kaip priešingumas. Kontrastais pa- 
grįstas ir egotisto gyvenimas: vienoks jis yra, kitokiu rodosi. 
Jis niekad neatsiveria, net labai artimiems žmonėms. „Kas ma- 
no galvoj ir širdy, tu niekad nesužinosi“ (Kreivėno žodžiai 
žmonai iš V. Ramono romano „Kryžiai“). 

Ne tik žodžiu, bet ir elgesiu egotistas lieka formos žmo- 
gus. Didelę reikšmę jis skiria savo išorei, elgsenai, apdarui. Jis 
manieros, pasirodymo, etiketo žmogus. Susikalbėti su juo ga- 
lima dėstant ne reikalo esmę, bet per jo išdėstymo formą. Jis 
per daug nesigilina į turinį. Jį galima laimėti ir palenkti tik ge- 
ra forma, geru žodžiu, nors jis būtų ir dirbtinis. Tavo intenci- 
jos, tavo slapta mintis jam nesvarbu (jis to nejaučia). Jei mokėsi 
atsižvelgti į jį, jį paglostysi, pagerbsi, jis darysis sukalbamas. 
Būdamas viršininkas, egotistas daugiau žiūri į formalią daly- 
kų eigą ir tvarką; retas egotistas nėra formalistas. 

Formos žmonės nėra originalūs ir savarankiški. Origina- 
lumu nepasižymi ir mechaniškų gabumų žmonės. Jie sugeba 
perimti. Jie lengvai išmoksta svetimas kalbas, jie lengvai peri- 
ma kitų idėjas. Kitais jie seka, net patys nejausdami. Jie perima 
kitų manieras, kalbos stilių, net aprangos, šukuosenos ir kitas 
formas. Jaunesni seka savo mokytojus, profesorius, vyresni - 
kitus autoritetingus ir įtakingus asmenis. Būdamas originalus 
ir norėdamas negalėtų kitų sekti. Originalumas nepakartoja- 
mas, dėl to originalūs žmonės sunkiai prisitaiko, keičia savo 
kalbos ir elgsenos stilių, sunkiai išmoksta svetimą kalbą. Gabu- 
mas perimti rodo, kad egotistai turi stiprią regėjimo ir klau- 
sos atmintį (ir iš viso mechaniškus atminties gabumus). Jie 
puikiai įsidėmi kartą matytus žmones, vaizdus, filmus, girdė- 
tus pokalbius. Jie gali apibrėžti susitikimo aplinkybes, vietą, 
elgesio smulkmenas, gali pakartoti kitados išgirstas pašneke- 
sio frazes, net patį kalbos toną. Jie turi gabumų imituoti kitų 
kalbą, eiseną, laikyseną. 

Natūrali neoriginalumo pasekmė yra dažnas egotisto kai- 
taliojimas savo išorės formų, net savo minčių ir pažiūrų. Stip- 
riai sukritikuoti, jie lengvai atsisako savo minties ar plano. Jie 
Ypač neatsparūs tokiai kritikai, kuri paliečia jų garbę. Pasakyk, 
kad šis planas tau garbės neteiks, priešingai -jis tave pažemins, 
ir jis negalvodamas jo atsisakys. Abstrakti jo asmens planų 

kritika - objektyvi kritika - jo taip greit neįtikins. Tokiu atveju 
jis ilgai ginčysis ir nesileis nuginkluojamas. Galima jį įpainioti 
ir įnevykusius reikalus, jeigu jie pakeis jo asmeninę ambiciją. 
„Būtų negarbė tau nusileisti, būtų pažeminimas perleisti ini- 

ciatyvą į priešų rankas!“ - šitas motyvas taip pat gali pakeisti 
jo nusistatymą. 
Ilgainiui egotistas patiria, kad be savo aiškios ir pastovios 
nuomonės jis daug ką praranda. Tada jis išgyvena didelį ne- 
tikrumą ir net baimę, ypač kai reikia priimti svarbesnius spren- 
dimus. Šitos baimės ir netikrumo nejaučia tik jauni, dar nepri- 
tyrę ir karšti egotistai. Užimdami atsakingesnes pareigas, jie 
ne kartą šauna pro šalį, sukelia nesusipratimų, bando pasitei- 
sinti, padarytus sprendimus taisyti - ir prieštarauja patys sau. 
Stipriai užpulti, jie bando kalbėti ką kitą, nei buvo pasakę; sa- 
vo pareiškimus stengiasi patikslinti; kaltina kitus blogai su- 
pratus. Rezultatas būna toks, kad apie tą patį dalyką įvairiems 
žmonėms jie pasako visai skirtingus dalykus. Kas egotisto ne- 
supranta, laiko jį melagiu, piktos valios žmogum, o iš tikrųjų 
jis yra tik nelaimingasis, patekęs vieton, kurioje jo nevientisu- 
mas ir nesavarankiškumas per daug krinta visiems į akis. 
Jausdamasis savarankiškas, egotistas visuomet laukia pa- 
tarimų. Nors jis pats nori vadovauti ir tariasi vadovaująs, ta- 
čiau jis visuomet yra kieno nors kito vadovaujamas. Kas nors 
kitas jam turi suplanuoti, paruošti, nulemti - tada jis sav0 var- 
du vykdo. Pats nebūdamas išminties žmogus, jis ieško už save 
išmintingesnių. Tačiau, jo nelaimei, dažniausiai randa gud- 
rius, suktus ir klastingus patarėjus, kurie jo vardu stengiasi 
įvykdyti savo planus. Šita nelaimė lydi ne vieną egotistą. Są- 
žiningi ir teisingi patarėjai jam neįtinka, nemoka glostyti jo 
ambicijos, nepataikauja, priešingai - savo teisumu ambicinius 
veiklos proveržius stengiasi valdyti, nevientisą galvojimą pa- 
daryti logišką. Kaip tik dėl to egotistai paprastai pasirenka to- 
kius savo bendradarbius, kurie nevengia pataikauti, pritarti 

nevykusiems jų planams, jų ambiciją pakurstyti, bet kartu juos 
piktai, nesąžiningai ir negarbingai išnaudoti savo utilitaristi- 
niams tikslams. 

Egotistą galima iš dalies apibūdinti kaip valios žmogų. Jis 
nori veikti. Jam patinka valios žmonės, įvairūs herojai, ypač ka- 
riškiai (jeigu jis pats toks nėra). Kariškos būdo savybės, discip- 
lina, blizgesys jį svaigina. Magina jo valią ir bet kokia valdi- 
ninko veiklą; jis nori būti viršininkas, kurio beatodairiškai klau- 
soma. Savo valią jis pabrėžia ir linkęs nepaisyti kitų valios, ypač 
žemesniųjų. Jo valiai vadovauja ne protas, o ambicinis instink- 
tas. Ji greit palūžta, susidūrusi su kliūtimis. Jis nėraidezlus valios 
žmogus, kuriam dėlidėjos nebaisu paaukoti net gyvybę. Egois- 
tas nori būti valios herojumi be asmeninio heroizmo pastangų. 

Prie gyvenimo egotistas prisirišęs visomis savo gyvybės 
šaknimis. Mirtis ar liga jam didžiausia nelaimė. 

Jis daro visa, kad gyventų sveikai ir ilgai. Dėl to jis gana 
tvarkingas: nepersidirba, nepervargsta, išlaiko reguliarumą 
ir saiką. Svarbiausia jam: „žiūrėk savęs!“ Viskas gali griūti, tik 
neaš! Dėl tojis stengiasi pats apsirūpinti. Jis reikalauja sau erd- 
vės, gero valgio, atvangos, džiaugsmo, laisvės ir malonumo. 
Jis nesivaržo dėl laiko, pramogų ir darbo. Mėgsta linksmą kom- 
paniją, pobūvius, geras vaišes, malonius priėmimus, repre- 
zentacinęs keliones. Netikrais laikais jis skiria daug reikšmės 
egzistencijos reikalui - „ką valgysi ir kuo apsirengsi“. Jis neven- 
gia daryti sau atsargų ir labai šykščiai jas kam nors skiria. Do- 
vanasjis iš visur priima ir vaišinasi pas visus, bet pats negreit 
tuo pačiu atsilygina. Tačiau jei ką jis vaišina ar dovanų teikia, - 
stengiasi išlaikyti „fasoną“, kad būtų išgirsta visose kertėse. 

Egotisto požiūris į ekonomiką, ypač pinigų, skiriasi nuo uti- 
litaristo. Pinigas jam nėra savaime tikslas. Tačiau kaip kiekvie- 
nai valdžiai pinigas yra būtina priemonė, taip egotisto valdžios 
geismui patenkinti jis reikalingas ir ieškomas. Kaupdamas 
pinigus jis siekia turėti daugiau galios, palenkti žmones, susi- 

rasti talkininkų ir bičiulių. Kitu, išvidiniu būdu, negalėdamas 
jų susirasti, jis daro „papirkimus“. Jis galvoja: kam pinigą duo- 
siu, tas man tarnaus, jausis nuo manęs priklausomas. Jeigu 
savo kapitalo neturi, jis stengiasi bent kitų kapitalu šia prasme 
disponuoti arba prieiti prie sumų, kurios skirtos kitiems pas- 
kirstyti. Jis ir čia galvoja: nesvarbu, kad pinigas ne mano; jei 
aš paskirstau, vis dėlto nuo manęs priklauso. Tai jis mėgsta 
net pabrėžti, realiais veiksmais parodyti. Tiems, kurie jam nesi- 
lenkia, jis nelinkęs duoti pinigo, nors jiems ir labiau jo reikėtų, 
nei tie, kurie jam pataikauja. 

Žmonių vertingumą jis suvokia labai asmeniškai. Vertingi 
tie, kurie jam atsidavę. Objektyvią žmonių vertybę jam sunku 
suvokti. Kaip visiems valdžios žmonėms, taip ir jam svarbiau 
žmonių kiekybė ir jų beatodairiškas ištikimumas jam. Tai yra 
formalus ir mechaninis žmonių vertinimo mastas. Formaliai 
jis suvokia ir autoritetą. Kas turi rangą, kas hierarchinėje vir- 
šūnėje, tas jam ir autoritetas. Tokį autoritetą ir jis pats siekia 
turėti. Asmenybiškumas jam neatrodo svarbus. Jis ir savo ben- 
dradarbius vertina ne pagal asmenines savybes, bet pagal jų 
santykį su formaliu rangu. Dėl to jis visuomet yra šališkas, 
partinis. Jam yra tik dvi žmonių kategorijos: ištikimieji ir prie- 
šai. Su „priešais“ jis kovoja ir šitai kovai ieško šalininkų bet 
kuriame fronte. Visi, kurie nemėgsta jo asmeniškų priešų, ne- 
svarbu kas jie būtų, yra jo draugai. Kovoja jis ne su žmonių 
idėjomis, bet su jais pačiais. Asmens jis neskiria nuo jo klaidų 
ar pažiūrų. Kovoja jis ne per kitus, kaip utilitaristas, bet pats. 
Būdamas formalistas, jis stengiasi formaliai pasmerkti savo 
priešus. Tam stengiasi surasti ir formalių kaltinimų. Kaip auto- 
riteto šalininkas, jis savo kovoje apeliuoja į aukščiausius auto- 
ritetus arba remiasi savuoju formaliu autoritetu. Jis neieško 
daug argumentų - gana, kad pasmerkia ar gali pasmerkti au- 
toritetas. Priemones pasirenka daug nesivaržydamas. Tačiau 
jis mano, kad veikia objektyvios tiesos, o ne ambicijos veda- 


167 


mas. Kas objektyvu ir subjektyvu, ypač kovojant, jam sunku 
išskirti. Kas jam asmeniškai atrodo ar reikia, kad atrodytų kaip 
neteisybė, tas ir turi būti objektyvi neteisybė. 

Kovoja egotistas už dabartį, už esamą padėtį. Jis yra dienos 
žmogus. Jis renkasi garbę, skina pergalės laurus iš to, kas šiuo 
metu galima. Ateitis jam ne taip svarbi. Jis dabartininkas pilna 
to žodžio prasme. Besivaikydamas dabarties laimėjimų, jis ne- 
įžvelgia ateities ir ateičiai dažnai pralaimi. Jis palaiko tai, kas 
jau yra, gina esamas vertybes, tradicijas, turimą autoritetą. Jis 
konservatorius, saugotojas įprastinių, formalių dalykų. Jis pri- 
tartų pažangai ar pakeitimams tik tuo atveju, jeigu jie padidin- 
tų jo autoritetą, jei pašalintų jo konkurentus ir jį į aukštesnį 
postą iškeltų. 

Egotistui galima pritaikyti Sigridos Undset žodžius, pasa- 
kytus apie vieną savo romano veikėją: „Žmonės sako, kad jis 
neprotingas; aš pasakyčiau priešingai - jis protingas, tačiau jo 
puikybė didesnė už jo protą“. Puikybė yra pagrindinė egotis- 
to savybė. Dėl jos jis gali sunaikinti kitą žmogų ir sugriau- 
ti visuomenės reikalus. Net būdamas dvasininkas, egotistas, 
puikybės ir garbės vedamas, eina ne kartą griauti pačios Baž- 
nyčios reikalų. Blogiausia, kad jis to nejaučia - netgi tariasi 
juos ginąs. Jam tinka Kristaus mintis: ateis laikas, kada užmu- 
šinėdami Dievo pranašus, tarsitės tarnaują Dievui. Puikybė 
egotistą padaro perversišką ir veidmainišką. Jis tariasi kovo- 
jąs už tiesą ir teisybę, o iš tikrųjų jo kova yra asmeninės ambici- 
jos reikalas. Visuomenė dėljo kovos kenčia ir objektyvus gėris 
pažeidžiamas. Tačiau jis pats gali būti nekaltas. Jis nejaučia 
tos objektyvios žalos, kylančios iš jo elgsenos. Dėl to subjekty- 
viai jį pasmerkti būtų neteisinga. Jeigu apskritai kovoje reikia 
skirti asmenį nuojo klaidų, tai itin tinka kovai su egotisto veik- 
sena. Objektyviu požiūriu dažnas jo žygis vertas nepritarimo 
arnet pasmerkimo, tačiau subjektyviai tenka jį suprasti ir bent 
asmeniškai nesmerkti. 

3. Idealistas 


Idealistu vadiname tokį žmogų, kuriam aukščiausia gyve- 
nimo vertybė yra idėja. Idėjai jis pavergtas, jai tarnauja, pagal 
ją veikia, savo gyvenimą jai palenkia. 

Idėjos žmogus iš esmės skiriasi nuo faktų ir įvykių žmo- 
gaus. Idėjos yra abstrakčios, faktai - konkretūs; idėjos laisvos, 
faktai - suvaržyti datų, vietos; idėjos antlaikinės, pranokstan- 
čios tikrovę, faktai - priklausomi nuo laiko ir erdvės; idėjos 
reikalauja reflektuojančio, kontempliacinio proto ir jausmo, 
faktai - tik atminties. Kaip tik dėl to idėjos žmogus nesitenki- 
na viena plika tikrove ir jos įvykiais. Tikrovę jis pažįsta ne tik 
iš realių faktų, bet ją jaučia ir išgyvena giliau ir betarpiškiau. 
Penkių pojūčių patirtis jam dar ne viskas; jis eina toliau - ieš- 
ko minties ir prasmės, kuri tikrovę veda. Jis neskaldo tikrovės, 
kaip faktų žmonės; jis priima faktus ne analitiškai, bet sinte- 
tiškai, suvokia jų visumą. Jis atsižvelgia tik į nepraeinančius 
faktus, į pagrindinį principą, visa kita faktų medžiaga jam neį- 
domi. Tad tikrovės įvykius jis paverčia idėjinėmis kategorijo- 
mis. Ir kai tą tikrovę reikia vėliau apibūdinti, jis neima konkre- 
čios ir istorinės faktų medžiagos, o kalba tipiškais tos tikrovės 
vaizdais, išvestiniais, pagrįstais išvadomis, kurias jis padarė 
iš pačių faktų ir iš gilesnio jų įžvelgimo. 

Juo daugiau idėjos Žmonės skaito ir stebi gyvenimą, juo idė- 
jiškai labiau pilnėja. Jų išgyvenimai, refleksijos gausėja, sava- 
rankiškas galvojimas darosi brandesnis, pilnesnis ir origina- 
lesnis. Mokykloje ar tuoj ją baigę jie dar buvo kiek priklausomi 
nuo savo mokytojų ar žymesnių autorių, o po tam tikro laiko 
visai nuo jų atitrūksta. Svetimos idėjos dabar gali jų galvoji- 
mą tik paremti, pailiustruoti, sustiprinti, bet jų neiškreips ir ne- 
suskaldys. Jie tampa ne tik originalios galvosenos, bet ir iš- 
raiškos: sukuria originalų savo stilių, kuris tik jiems vieniems 
būdingas. Tuo tarpu faktų žmonės, jeigu jie rašo, primargina 

savo raštus citatomis, kompiliuoja ir plagijuoja mintis, jų 
nepraturtindami niekuo savu. Jų mokslinio darbo metodą ir 
sistemą taip pat nulemia išimtinai svetima medžiaga, išrinkta 
iš daugelio svetimų autorių. Jie ir savo stiliaus niekad nesu- 
kuria, nors būtų sulaukę reikiamo amžiaus. 

Idėjos žmogus, kai naudojasi svetimomis mintimis, atsi- 
žvelgia į tai, ką jomis norima pasakyti. Jis pats randa būdą, kaip 
tą svetimą mintį perduoti kitiems. Ir jis išsireikš savaip, ne- 
pažeisdamas svetimos minties esmės. O faktų žmogus aklai 
laikosi konteksto, laikosi to, kaip pasakyta. Jis kartoja frazes, 
posakius, norėdamas kitą teisingai suprasti ar perduoti kito 
mintis. Idėjinis žmogus prisimena tik pačią vedamąją mintį: 
frazių jis neatsimena (neturi mechaniškos atminties). 

Idėjų ir faktų žmonės skirtingai reiškiasi net toje pačioje 
profesijoje. Mokytojas, faktų žmogus, bus geras dalyko dėsty- 
tojas: įkals mokiniams į galvą daug žinių, datų, įvykių, privers 
juos pamokas iškalti, reikalaus aklai laikytis vadovėlio, pagal 
jį atsakinėti, kartais net tais pačiais žodžiais (frazės saugoji- 
mas!). Jis stebins mokinius savo žinių gausumu, betjų nežavės 
irjiems nevadovaus, nes jis yra šaltas faktų vergas, nuobodus 
ir sausas. Tuo tarpu mokytojas, idėjų žmogus, bus daugiau auk- 
lėtojas: stengsis mokiniams duoti vedamųjų gyvenimo gairių, 
įves juos į idėjų pasaulį, plės dvasinį jų akiratį, juos užburs savo 
šiluma ir žavės savo giliu bei plačiu žvilgsniu į visus dalykus. 

Faktų žmonės gali būti neblogi istorikai, ekonomistai, teisi- 
ninkai, net literatai, bet jie reikšis kitaip, negu jų kolegos idė- 
jininkai. Kaip istorikai jie dėstys plikus faktus - sausus ir šal- 
tus, pateiks gausybę vardų ir datų. Tačiau visas jų dėstymas 
ar raštas bus nevieningas, kažkuo nesujungtas, per autoriaus 
minties prizmę neperleistas. Idėjininkas toje pačioje istorijoje 
ieškos vedamųjų idėjų, domėsis istorinėmis asmenybėmis, jų 
įtaka tiems laikams, į įvykius atsižvelgs pagal to meto gyveni- 
mo visumą. Idėjininkas istorijoje ieškos gilesnių priežasčių, 

padedančių įvykius pilniau suprasti, net pačios istorijos pras- 
mės. Pirmųjų istorija bus daugiau istoriografiška, antrųjų - 
daugiau istoriosofiška. 

Ekonomistai, kaip faktų žmonės, tenkinsis ūkinio gyvenimo 
faktų konstatavimu, jų sugrupavimu ir pavertimu tam tikra 
sistema. Tuo tarpu idėjininkai nesitenkins ekonominio gyve- 
nimo patirtimis ir logiško ryšio nustatymu tarp atskirų ūkio 
gyvenimo faktų. Jie, kad ir remdamiesi tikrove, joje nepaskęs, 
bet ieškos pagrindo ekonominiams faktams aiškinti ir pagrįs- 
ti. Idėjininkas ekonomistas ūkio istorijoje įžvelgs ir tą aplinky- 
bę, kad ne vien medžiaginiai faktai lemia žmogaus gyvenimą, 
bet tam gyvenimui turi įtakos idėjos ir nelygstami amžinojo 
Ethoso principai. Dėl to jis ieškos naujų ir tobulesnių ūkinio 
gyvenimo formų. 

Teisininkas, kaip faktų žmogus, daugiau remsis teisiniais 
įvykiais ir pozityvios teisės normomis. Teisėje jis įžvelgs tik 
valdžios valią ir įsakymą. Teisinga jam bus tai, kas dera su 
pozityviu įstatymu. Teisingumo, kaip idėjos, jis neieškos, nes 
visoje jo galvosenoje vyrauja kodeksai ir paragrafai. Idėji- 
ninkas, kad ir kaip vertintų teisės faktus, jais nesitenkins. Su- 
prasdamas fakto atitikimą teisei, jis vis dėlto gyvai jaus am- 
žinojo teisingumo reikalą. Dėl to pirmaeiliu savo uždaviniu 
jis laikys išsiaiškinti teisės esmę, jos kilmę, nekintamus jos šal- 
tinius. Susidurdamas su pozityvinės teisės nuostatais, jis ne- 
sitenkins konstatavimu, kad įstatymas atitinka visiems atskiro 
krašto teisės sistemos reikalavimus. Jis dar žiūrės, kaip juos de- 
rinti su objektyviu teisingumu ir teise, kaip „gėrio ir teisingumo 
menu“ (ars aegui at boni). 

Menininkas, faktų žmogus, savo kūryboje tikrai laikysis re- 
alios tikrovės. Dailininkas „fotografuos“ gamtą ir žmones. Li- 
teratas atpasakos išgirstus ar paties pergyventus įvykius; jis 
nevengs kitus autorius pamėgdžioti ar net kopijuoti. Faktų 
žmogus galės būti neblogas svetimų autorių vertėjas. Kaip lite- 

ratūros istorikas jis bus tik meninių faktų registratorius, nepa- 
jėgs duoti dvasinio literatūros raidos pjūvio, neparodys idėji- 
nių ar meninių srovių kūryboje. Kiekvienas šio tipo meninin- 
kas nepajėgs atsikratyti savo atrastos ar pasiskolintos formos; 
jis kartos savo frazę, kompoziciją, formą. Tuo tarpu idėjinin- 
kas menininkas kurs tiek turinį, tiek formą. Jis nevengs mokytis 
iš didžiųjų meistrų, stengsis juos pažinti ir išstudijuoti, bet tai 
nė kiek nekliudys jam likti originaliu. Neturėdamas mechaniš- 
ko proto, klausos ir regėjimo atminties, jis ir norėdamas negalės 
prisiminti kito autoriaus minčių, vaizdų, motyvų. Jis bus nepa- 
kartojamas kūrėjas, nes ir pats negalės kartą surastos formos 
antrą sykį pritaikyti. Jo idėjinis pasaulis ir išgyvenimai plečiasi, 
įvairėja ir tai savaime atsispindi jo kūryboje. Vertindamas kitų 
kūrinius, jis nesivers tik jų analize, bet ieškos sintetinės kūri- 
nio visumos, ieškos analogijų ir dvasinės giminystės su kitais. 
Faktai lemia egotistą, o idėjos idealistą -jo veikseną ir galvo- 
seną. Idealistą galima pakeisti tik tada, kai pervertinamas jo 
idėjų pasaulis. Jis gali pasikeisti, pasidaryti konvertitas, gali 
išsižadėti savo pasaulėžiūros ir religijos. Bet tai daroma ne me- 
chanišku būdu, o giliai permąsčius, savo idėjas pervertinus. 
Faktų žmogui tokiu konvertitu pasidaryti neįmanoma. Jo at- 
sivertimas negali būti išvidinis, nuoširdus ir gilus. Jis gali pa- 
keisti tik išorinę savo laikyseną, savo santykius apriboti, juos 
tam tikram laikui perlaužti, jis gali prisitaikyti. Net šitokio jo 
pasikeitimo motyvai ne išvidiniai, bet ambicija pagrįsti. 
Idėjos žmogus save iš viso keičia, savo gyvenimą defina 
prie minties ir idealinių vertybių. Iš prigimties jis gali turėti 
Charakterio kampuotumų, jaunystėje gali būti jį pavergusios 
kai kurios ydos, tačiau per ilgesnį laiką jis save išlygina, pasi- 
daro vieningas, suformuoja savarankišką asmenybę. Jis linkęs 
keistis ne tik pats, bet keisti ir visą gyvenimą. Kaip utilitaris- 
tui veikti reiškia naudotis ir išnaudoti, egotistui - valdyti ir sa- 
Vo padėtį išlaikyti, taip idealistui - kovoti, taisyti, reformuoti, 

žodžiu, padėtį pakeisti. Idėjos žmogus savo prigimtimi yra re- 
formatorius. 

Remdamasis idėja ir objektyviu reikalu, idealistas pasida- 
ro teoretikas. Teoriškumas yra būdingas jo bruožas, kaip utili- 
taristo praktiškumas ir egotisto - faktiškumas. Idealistas daro 
įvairias prielaidas, remiasi idealiniais žmogaus nusiteikimais, 
visuomenės reikalais; jis tiki sugestyvia tiesos ir principų ga- 
lia, moralės ir gėrio pradų įtaka. Jis mano, kad žmonės tik dėl 
to šitų dalykų nevertina ir jais nesivadovauja gyvenime, jog 
pakankamai jų nepažįsta ir į juos neįsijaučia. Jis linkęs juos 
dėstyti, veikti skaitytojų ar klausytojų protą, ypač jausmus. 

Būdami teoriniai Žmonės, idealistai eina daugiausia į kul- 
tūrinę sritį, į visuomenę, į spaudą ir į tribūną. Dirbdami poli- 
tikoje, socialinėje ir ekonominėje srityje jie taip pat išlieka dau- 
giau teoretikai, aukštų principų ir idealių sistemų kūrėjai. 

Idealisto teoretizavimo polinkis ir retlektyvumas dera vie- 
nas su kitu. Jis daug mąsto, vertina įvykius ir žmones, ieško gi- 
lesnių priežasčių. Gyvenime jis nepraktiškas, čia jam stinga 
gabumo ir noro. Tačiau jis pakankamai išmintingas. Būdamas 
tiesus ir teisingas, jis ne kartą leidžiasi apgaunamas gudriųjų 
ir klastingųjų; juoba kad jis nelinkęs iš anksto apie žmogų blo- 
gai manyti. Tačiau jis žmones stebi, sintetina jų veiklos faktus 
ir, betarpiškai su jais bendraudamas, ilgainiui susidaro pilną 
ir teisingą vaizdą. Įsitikinęs žmogaus klastingumu, jis nuo jo 
nusigręžia ir jokio pasitikėjimo jam daugiau nerodo, daugiau 
nelinkęs su juo bendradarbiauti. Reformuodamas gyvenimą, 
jis stengiasi tokius žmones pašalinti iš viešojo gyvenimo, ne- 
leisti jiems to gyvenimo daugiau nuodyti, aukštų idealų klas- 
tingai profanuoti. 

Tačiau idealistas, kitaip negu egotistas, savo garbės netau- 
soja. Jis nesibijo būti apšmeižtas ar apkalbėtas. Jei jis jaučia rei- 
kalą, nors šis ir nemalonus, imasi jį spręsti, taisyti, keisti. Valios 
jis turi, aukų nebijo, nepasisekus nenuleidžia rankų. Tačiaujo 

valiai daugiau vadovauja jausmas nei šaltas protas. Jis nėra 
toks teoretikas kaip gryni racionalistai. Jo protas ir valia yra 
jausmo tarnyboje, kaip utilitaristo valia ir jausmas tarnauja 
šaltam ir apskaičiuojančiam protui arba kaip egotisto protas 
ir jausmas yra palenktas aklai ir ambicingai valiai. 
Turėdamas jausmo persvarą idealistas gali daugiau pasiš- 
vęsti. Jam nėra taip sunku atsisakyti savo patogumų ir pakęsti 
nemalonumus. Jis tiki visuomeniniu idealu, idėjos-gėrio per- 
gale, dėl to šitam idealui siekti jis užsidega visa savo impulsy- 
via prigimtimi. Jis išpažįsta antgamtinį įstatymą, t.y. įstatymą 
jėgos, atsirandančios iš entuziazmo, iš tikėjimo, kuris kalnus 
kiloja. Jis yra atviras ir nuoširdus. Spręsdamas reikalus idea- 
listas eina tiesiai, neapskaičiuodamas ir neapsiskaičiuodamas. 
Dvasinių galių atžvilgiu idealistai skiriasi vieni nuo kitų. 
Vienų gali būti stipresnis protas, kitų valia, trečių jausmas. 
Pagal tai skiriasi ir jų veikimo būdas. Idealistas, turįs daugiau 
racionalumo, savo veiklą labiau apskaičiuoja. Į gyvenimo blo- 
gybesjis reaguoja taip pat radikaliai, kaip ir visi idealistai. Ta- 
čiau jis nenori su žmonėmis pyktis ir juos erzinti, jeigu mato, 
kad jų vis tiek nepataisys. Užimdamas atsakingą postą ir su- 
sidūręs su autoritetingų žmonių kliūtimis, jis tą postą paliks, 
negu leistis į kovą, kuri visuomenę erzintų ir rezultatų nepa- 
siektų. Tačiau ir tuo atveju jis tiki, kad savo tyliu, bet nelauktu 
pasitraukimu galės atkreipti atitinkamų žmonių dėmesį, kad 
tie atsakingi žmonės susipras darą netvarką ir iš to padarys 
išvadas (moralinis idealizmas). Tačiau rezultatai ne visuomet 
būna tokie, kokių jis nori. Ir tokios jo priemonės dažnai neran- 
da atgarsio, priešingai - kiti iš jo tik pasijuokia. Tada idealistas 
nusivilia, moja ranka į visuomeninį veikimą ir kovą, laiko ber- 
gždžiu dalyku ką nors gera pasiekti (idealistinis pesimizmas). 
Jausmo idealistai viską ima, kaip sakoma, ūmiai ir su užsi- 
degimu. Jie supranta, kad blogis visada turi stiprias šaknis, bet 
niekada nepripažįsta, kad kova negalėtų to blogio išrauti. Pa- 

galiau, jeigu jo visai neišrausi, tai bent veikdamas jį sumažinsi, 
padarysi ne tokį pavojingą. Dėl to jis gali blogus žmones ilgai 
pakęsti, bent jų blogybes toleruoti. Jis išbando visas priemo- 
nes jiems sudrausminti. Tačiau kai idealisto dvasioje prisiren- 
ka kartumo, tada sprogsta kantrybė: jis pasidaro tiems žmo- 
nėms nepermaldaujamai kietas, nutraukia su jais visus ryšius, 
plaka jų aklumą. Tačiau vienais žmonėmis nusivylęs, jis dar 
tiki kitais; vienoje srityje nepasiekęs savo tikslo, renkasi kitas 
veiklos sritis. Vėl apviltas, jis darosi nebe toks entuziastas, ta- 
čiau darbo visai nemeta. Tik vis dažniau kyla idealisto nerimas 
ir netikrumas. Jis nori apsiriboti vienoje kurioje pozityvesnėje 
srityje, atsidėti vienam kuriam, jo žodžiais, mažiau nedėkin- 
gam darbui. Sulaukęs tinkamo amžiaus, jis dalykus ima vertin- 
ti ramiau, šalčiau ir realiau. Raminasi, kad jo darbas tėra tik pa- 
ruošiamasis, kad ne vienu amžiumi ir ne viena karta dalykai 
pagerinami. 

Idealistas, kurio stipresnė valia, veikia iš karto aiškiai ir ra- 
dikaliai. Jeigu jis turi valdžią, keičia netinkamus bendradarbius 
arba priverčia juos pasitraukti. Jei jis valdžios neturi, reika- 
lauja ją turinčius tai padaryti arba pats kelia viešumon netin- 
kamųjų moralinę ubagystę (moralinis bekompromisiškumas). 
Šia savo veiksena jis sukelia didelę audrą, sudaro prieš save di- 
delę opoziciją, įžiebia daug kalbų ir prieštaringų sprendimų. 

Idealistas stengiasi skirti klaidingas idėjas ir blogybes nuo 
jų autoriaus. Šito paprastai nepajėgia padaryti utilitaristas ir 
egotistas. 

Asmuo idealistui yra kažkas šventa. Su ypatingu pietiz- 
mu jis žavisi tauriomis, švariomis ir kilniomis asmenybėmis. 
Ir autoritetas jam sutampa su asmenybe. Idealistas nepripa- 
žįsta jokių kitų autoritetų, jeigu jie nėra ir asmenybės. Po- 
aukščiai, rangai, padėtis, kurie formaliai iškelia žmones į au- 
toritetus, jam nieko nereiškia. Priešingai, juo formaliai aukš- 
čiau pastatytas Žmogus, juo labiau jis reikalauja iš jo dorumo. 

Niekas jo taip nepiktina, kaip tokių formaliai iškeltų asmenų 
nedorumas. 

Idealistas yra asmenybininkas arba, jei norima, autoritetinin- 
kas asmenybės prasme. Jis pirmenybę teikia žmogaus kokybei, 
one kiekybei. Dėl to visuomeniniame, politiniame ar kultūri- 
niame darbe jis niekad neskaičiuoja, kiek žmonių jam pritars. 
Idealistas savotiškai niekina masę, būtent - kiek ji yra beformė 
ir neasmeninė. Jis priešas įvairių režimų ir politinių sistemų, 
kurios pirmiausia remiasi mase. Priešas jis ir tų visuomeni- 
nių ar kultūrinių srovių, vertinančių tai, kį žmogus gali, o ne 
koks jis yra. Idealistas nemėgsta ir organizacinių formų, ku- 
rios paremtos narių skaičiumi ir techniniais jų sugebėjimais 
bei tų sugebėjimų ugdymu. Jis labiau skatina bendruomeni- 
nio veikimo formas ir laisvus, idėjine dvasios giminyste susi- 
jusius sąjūdžius. Sąjūdis jungia žmones tarpusavyje tam tikra 
idėja ir artimais dvasiniais nusiteikimais; sąjūdis pasitiki indi- 
vidualiu žmogaus sugebėjimu ir asmeniniu jo pajėgumu pa- 
čiam rasti technines priemones ir būdus. 

Laiko kategoriją idealistas suvokia taip pat skirtingai nei 
utilitaristas ar egotistas. Jis remiasi dabarties nepakankamu- 
mu ir ateityje ieško savo idealių vilčių išsi pildymo. Dabartį jis 
kritikuoja, joje mato daug taisytinų dalykų. Idealistas yra atei- 
tininkas: ateičiai skirti visi jo planai ir pastangos. Dabartį jis 
linkęs perlaužti net revoliucinėmis priemonėmis. Dėl to ide- 
alistas nepripažįsta kompromisų ir nelinkęs rinktis pusinių 
priemonių. Vidurio kelią jis laiko neprincipingu. 

Idealistas kaip tik dėl to dažnai nori pranokti realias gali- 
mybes. Jis atitrūksta nuo pačios tikrovės, pameta žemę iš po 
kojų. Savo idėjas jis ima skelbti viršum žmonių galvų. Paga- 
liau jam, kaip sakyta, vis tiek, ar jo idėjos bus dabar realizuo- 
jamos, ar ne. Jis parašė, pasakė, suplanavo - tegu vykdo, kas 
nori. Jam dažnai stinga atsakomybės už savo idėjas. Visuome- 
ninių pareigų jis neprisiima, o prisiėmęs nelabai jas vykdo. 

4. Realistas 


Realistas yra žmogus, kurio dėmesio centre - gyvenimiš- 
koji tikrovė irjos reikalai, uždaviniai, siekiai, sunkumai. Gyve- 
nimiškoji egzistencija jam yra sudėtinė žmogiškosios egzis- 
tencijos dalis. Jis nenori paskęsti idėjų pasaulyje, nes netiki, 
kad tik jų pažinimas galėtų gyvenimą padaryti geresnį. 

Realistas yra gyvenimo žmogus. Gyvenimiški visuomenės 
reikalai, dėl kurių jis sielojasi, yra ir jo reikalai. Jis juos seka, 
jais domisi, pats imasi juos tvarkyti. Gyvenimiškas reikalas yra 
lemiamas realisto galvosenos ir veiksenos motyvas. Idealistas 
tiki, kad gyvenimą lemia ir jam vadovauja abstrakti idėja, o re- 
alistas tiki, kad gyvenimas pačias idėjas gimdo, jas pritaiko, 
apipavidalina ir panaudoja tam pačiam gyvenimui formuoti. 
Realistas neskiria didesnės reikšmės ir medžiaginės gerovės 
galiai kaip utilitaristas; turtas jam nėra vertybė, savaime iš- 
sprendžianti socialinius, ojuo labiau kultūrinius ir moralinius 
gyvenimo klausimus. Formali valdžios galia, kurios siekia ir 
kuria tiki egotistas, jam atrodo esanti ribota ir reliatyvį; jis jos 
neniekina, tačiau laiko vienpusiška, kai tik ja remiantis bando- 
ma spręsti viešuosius reikalus. Realisto žvilgsnį į gyvenimą 
galima vadinti pilnutiniu ta prasme, kad jis gyvenimą suvokia 
kaip visumą, kaip visų gyvenimiškų veiksnių sutartinę. 

Realistas nėra nei pesimistas, nei optimistas. Tikrovę jis su- 
vokia tokią, kokia ji yra. Žmonių ir gyvenimo jis nekritikuoja 
taip vienpusiškai, kaip egotistas; realistas neskiria ypatingos 
reikšmės atskiriems faktams, nors jie būtų ir labai skaudūs. 
Taip pat jis netriumfuoja dėl atskirų laimėjimų. Gyvenimo 
reiškinius jis stengiasi pažinti visapusiškai. Realistas renka in- 
formaciją, seka visus viešojo gyvenimo įvykius, seka juos ne 
iš šalies, bet pats visur dalyvauja, išbando įvairias darbo sri- 
tis. Jis stebi, daro išvadas, jas tikslina, palygina su kitų išvado- 
mis. Po tojis sprendžia atskirus dalinius klausimus, nevengia 

tai daryti greitai, svarbesnius pasilieka vėliau. 

Panašiai realistas bendrauja su žmonėmis. Kiekvieną nau- 
ją sutiktąjį jis sutinka nuoširdžiai, tačiau ir atsargiai. Jis lau- 
kia, kada gyvenimas per ilgesnį laiką patvirtins arba paneigs 
to žmogaus gerą ar blogą valią, sugebėjimus ar negabumą. 
Taip realistas vertina kitus ir save. Per daug nepaiso, ką apie 
jį sako ar mano kiti. Užpultas jis nesistengia per daug gintis, 
pagirtas netiki didesniu savo pranašumu. 

Gyvenimas realistui yra kaip savotiškas paskutinis teis- 
mas, kuriame kiekvienam atiduodama pagal objektyvią neme- 
luotą teisybę. Nuo gyvenimo akių jis nesidangsto, kaip utili- 
taristas ar egotistas. Jis neslepia savo nuomonių, pažiūrų ir 
savo darbo. Realistas nesiekia ir neieško pigios reklamos, juo- 
ba asmeninės, tačiau neužsidaro nuo kitų, kas jie būtų - drau- 
gai, svetimieji ar priešai. Jis mano, kad žmonių santykiai turi 
būti pagrįsti ne apgaule, propaganda, autoreklama, ne intrigo- 
mis ir protekcionizmu, ne politinėmis kombinacijomis, bet 
atviru Hesumų. 

Gyvenimas jam nėra medžiagiškai patogus gyvenimas, nei 
sėkmingas ir asmeniškai garbingas, nei idealiai pamokslau- 
jantis ir pranašaujantis gyvenimas, bet darbingas, kūrybinis gy- 
venimas. Darbas realistui yra pagrindinis žmonių vertinimo, 
savo egzistencijos įprasminimo, tarnavimo visuomenei mas- 
tas. Iš darbų, ne iš žodžių ir gražių idėjų, juo labiau ne iš gražių 
turtų sprendžia jis apie žmogaus pajėgumą, jo tinkamumą ir 
naudingumą visuomenei. Dėl to ir jis pats pirmiausia yra darbo 
žmogus. Darbu jis tikisi viską pasiekti, viską nugalėti: ir tiesą 
įrodyti, ir teisingumą įvykdyti. 

Darbo sąvokos realistas nesusiaurina jokia specialybe, jo- 
kiu profesiniu pasiruošimu. Jis pripažįsta specialybes tik tech- 
niškuose gyvenimo reikaluose, ir į šias sritis nesistengia pats 
brautis. Darbą jam lemia visuomeniniai reikalai ir bendras žmo- 
gaus dvasinis pajėgumas. Dirbti viską, ką reikia, kur reikia ir 

kaip reikia. Yra bendrų darbų, kur nereikia jokios specialybės 
- gana dvasinių ypatumų, noro ir pasišventimo. Ne nauda, ne 
garbė ir ne idėjinis motyvas, bet reikalas - bendras, nesuintere- 
suotas reikalas - jam yra pagrindinis darbo motyvas. Net sve- 
timiausioję srityje pajutęs tokį gyvą reikalą, jis jo imsis, jei ne- 
bus kam, jei niekas kitas nesiryš. Gal realistas neapskaičiuos 
savojėgų - fizinių ar dvasinių, - gal pažeis kitų kompetenciją, 
gal padarys tam tikro nuostolio kitoms jam pavestoms darbo 
sritims, tačiau jis vis tiek imsis. Ir kai atsiras kitas, kuris galės 
jį pakeisti, jis mielai iš to darbo pasitrauks arba pats ieškos to- 
kio, kuris jį pakeistų. Jis nebrangina savo padėties, nors ji būtų 
ir labai gera ekonominiu požiūriu arba teiktų jam daug gar- 
bės. Jis nesistengia išlaikyti esamą padėtį kaip egotistas arba 
išnaudoti padėtį savo asmeninei naudai. Tokio dalyko kaip 
padėtis jis iš viso nepripažįsta. Realistas nė kiek daugiau ne- 
gerbia žmogaus dėl jo svarbesnės padėties, jeigu jo darbas to 
nepateisina. Imdamasis atsakingo darbo, jis niekad nekelia 
klausimo, kiek jam bus atlyginta, ar kokios teisės jam bus ga- 
rantuotos. 

Realistas yra konkretaus darbo žmogus. Jam svarbiausia, 
kiek tas darbas pasiteisina konkrečiame gyvenime. Jis ne tik 
kels konkrečius gyvenimiškus klausimus, bet ieškos ir konk- 
retaus jų įgyvendinimo plano. Apie savo projektus jis niekad 
nepasakys, kaip a. a. Šalkauskis apie savuosius: nė vienas ma- 
no projektas nebuvo įgyvendintas. Jis kurs juos ir pats vykdys; 
jei ne 100 “o, tai bent 20 “6 jis padarys, nes pats imsis daryti. 
Gali jis neįvykdyti visų planų ir iki galo, nes jis per daug ap- 
sikrauna visokiais darbais, per daug viliojamas įvairių reikalų 
ir būtino viešojo gėrio uždavinių. Konkrečiai, jis neišvarys 
visiems pastebimos vienos didelės vagos ir neatliks efektingų 
gyvenimo reformų, tačiau jo planai bus daugiau ar mažiau 
įvykdyti. Jis neturi ambicijos savo vardą sieti su kuriuo nors 
vienu darbu ar viena sritimi. Dėl tojam ne taip svarbu pasiekti 

greitą ir regimą efektą. Realistui taip pat ne taip svarbu, kad 
ne vienas jo planas, jam pačiam prisidedant ar daugiausia 
dirbant, bus vėliau kitų pasisavintas ar suteiks kitiems gar- 
bės. Jam svarbiau, kad tai įvykdyta ir kad visuomenė gauna 
iš to palaimą. Pagaliau jam nesvarbu, kam kokie planai ir dar- 
bai priklauso. Jis nesieja jų ne tik su savo, bet apskritai su bet 
kieno asmeniu. Šia prasme realistas yra objektyvistas. Tačiau 
realisto konkretumas visai nepanašus į materialisto praktinį 
konkretumą ar egotisto faktišką konkretumą. Pastarųjų aki- 
mis žiūrint, realistas yra ir nekonkretus, ir nerealus. Nekonkre- 
tus dėl to, kad jis per plačiai viską apima, „blaškosi“, nevertina 
konkrečiausio dalyko - pinigo ir pastovios, net garbingos padė- 
ties; priešingai, jis dažnai savo tiesiu žodžiu ar drąsiu veiksmu. 
rizikuoja prarasti garbingą padėtį. Realistas yra konkretus 
žmogus ne asmenine, ne karjeros, ne technine, bet visuome- 
nine prasme. Techniškoje darbo srityje (pvz., administracijoje) 
jis galėtų taip pat būti konkretus, tačiau jam nebūdinga dirbti 
vienoje siauroje srityje ir susidurti su negatyviais, formaliais 
dalykais. Jis yra gyvo gyvenimo ir viso gyvenimo žmogus. 

Kaip darbininkas realistas turi pakankamai ištvermingu- 
mo, pakantumo ir pasišventimo. Jis nebijo aukoti savo sveika- 
tos, lėšų, net savo karjeros. Dirbti, jei reikia, jis gali tol, kol save 
pribaigia. Jis nė nepastebi, kada jo jėgos išsenka, nes jis nesaugo 
savęs kaip egotistas ir neskiria savo gyvenimo tik džiaugsmui. 
Bendras reikalas yra didesnis, jo manymu, už žmogų ir už vi- 
sa, kas žmogui asmeniškai skirta ar leista; jis palenkia jam save 
it savo gyvenimą. 

Realistas nesileidžia lengvai nuteikiamas ar suviliojamas 
bet kuriam didesniam uždaviniui. Jokie asmeniški, garbės ar 
naudos, taip pat paprasti idėjiniai motyvai nepalenkia jo apsi- 
Sprendimo imtis vieno ar kito darbo. Jam svarbu, kiek tas dar- 
bas pagrįstas visuomeniniu reikalu, yra „deginantis“. Jis turi 
turėti konkrečių ir objektyvių duomenų. Tačiau jis nepanašus 

į praktinio proto ar teorinio proto žmones, kurių vieni spren- 
džia dalykus šaltu apskaičiavimu, kiti - šaltu logišku tikslin- 
gumu. Išmintis visuomet yra veikiama ir širdies balso; ji klus- 
ni sąžinės - šiuo atveju visuomeninės sąžinės - balsui. Realistą 
galima sujaudinti ir uždegti. Tačiau uždegtas, jis neperdega 
greit kaip gryno impulso žmonės. Jis nepraranda pusiausvyros 
ir saiko. Ėmęsis darbo visomis jėgomis, realistas apskaičiuoja 
priemonių tikslingumą ir būdų racionalumą. 

Vis dėlto tikėdamas darbo galia, jis pasineria į jį ir ne kartą 
tampa darbo vergu. Darbas jį užgula, ir jis neberanda laiko 
susirasti talkininkų arba neranda tokių žmonių, kurie jo imtų- 
si su panašiu užsidegimu ir rūpestingumu. Jis stengiasi dirbti 
gerai. To paties reikalauja ir iš kitų. Ir kai kiti to nenori ar ne- 
pajėgia, jis linkęs atsisakyti talkos ir dirbti pats. Taip realistui 
ateina pavojus pasidaryti monopoliniu darbininku, nebepakei- 
čiamu ir nebesistengiančiu save pakeisti kitais. Tada jis atsi- 
duria kryžkelėje. Reikalas jam atrodo toks svarbus, kad pames- 
tijo neleidžia sąžinė. Tačiau jis mato: turi pats persiplėšti, kad 
pajėgtų eiti iki galo. Neretai realistas arba pats palūžta (fiziš- 
kai) arba meta patį reikalą ir pasitraukia, palikdamas jį pusiau- 
kelėje. Tačiau ir tam tikrą laiką padirbėjęs kurioje nors srityje, 
jis vis tiek padaro daug. Bet jam pasitraukus baigiasi ir pats 
reikalo vykdymas, nes jis neišugdo (nebeturi laiko išugdyti) 
talkininkų ir savo darbo tęsėjų. Ta prasme jis yra nepakeičiamas 
žmogus. Tokie buvo Dovydaitis, Smetona, Tumas, Lipniūnas. 

Būdamas gyvenimo žmogus, realistas veikia gyvenimo pa- 
viršiuje ir jo platumoje. Jis visur matomas ir girdimas. Nėra 
viešojo gyvenimo sričių, kur jis nepridėtų savo rankų. Jis tai 
daro ne dėl reklamos ir ne dėl išskaičiavimo. Ir jis, kaip sako- 
ma, visur tinka. Tuojis skiriasi nuo tų „visur tinkančių“ žmonių, 
kurie mėgsta gyvenimo pramogą ir naudą. Jis yra priešingybė 
ir idealistui, kurio idealas yra vienuma ir uždaras vienmin- 
čių būrelis. Realistui visi draugai, kurie sielojasi bendrais reika- 

lais. Jis nevengia ir tų, kurių savo dvasioje nelabai mėgsta, vi- 
suomenininkų, garbėtroškų ir savanaudžių, jeigu jais galima 
kai kur pasiremti ar į gerą darbą įjungti. Jis nepaiso kaip ego- 
tistas, kad nemėgiamam ar „nevertam“ Žmogui neprivalo būti 
patikėtas koks nors visuomeninis darbas. Jis nedės daug vilčių 
į žmones, kurie ieško savęs ar savo naudos; jiems jis nepati- 
kėtų atsakingų ir pasišventimo reikalaujančių sričių. Tačiau 
jis rems kiekvieną jų atliktą objektyviai gerą darbą ir džiaugsis 
„šedevriukais“, kad ir iš garbės ar naudos motyvų atsiradu- 
siais. Darbas jam lieka darbu ir jo vertės negalima sieti su as- 
mens nevertumu. Dėl to jis nepaisys, kokiai žmogus priklau- 
so partijai ar religijai, bet ko verti jo darbai. 

Realisto gyvenimiškas paviršutiniškumas nėra jo dvasinio 
paviršutiniškumo ženklas. Jis mėgsta gilintis ne tik į praktinius 
gyvenimo reikalus, bet sprendžia juos ir teoriškai. Nemėgsta 
jis tik tikrai abstrakčių idėjų; svetima jam grynoji filosofija. Bet 
realistas domisi gyvenimo filosofija, pedagoginėmis ir psicho- 
loginėmis gyvenimo problemomis. Jis derina gyvenimą ir idė- 
ją, tačiau idėja jam turi būti gyvenimiška - iš gyvenimo išaugusi 
ar gyvenimui galinti tarnauti. 

Tačiau realistai taip pat yra skirtingi. Vis dėlto visi jie reiš- 
kiasi daugiau mažiau panašiu būdu. Politikoje jie yra geri pla- 
nuotojai ir darbininkai, nesuinteresuoti karjera ir asmenine 
nauda. Jie gali pasidaryti net aistringi politikos veikėjai, jeigu 
įsitikina, kad šis reikalas yra didelis ir kad jų dalyvavimas ja- 
me yra būtinas. Tačiau pasikeitus padėčiai ar išnykus būtinu- 
mui, jie be gailesčio šį darbą meta ir imasi kurio nors kito. Ka- 
pitalo iš politikos jie niekad nesusikraus ir nesilaikys per fūs 
nefas bet kurio politinio posto. Ekonominėje socialinėje srityje 
jie vykdys reformas, atsižvelgę į bendruosius reikalus. Kapi- 
talas, kurį jie administruoja ar kurį tvarko, bus paskirstomas 
pagal teisingumą ir visuomenės reikalus. Ir iš šio darbo jie ne- 
turės asmeninės naudos. Kultūroje jie atsižvelgs ne į asmeninę 

poziciją, bet į bendrą kultūros labą. Stengsis jį kelti, organizuo- 
ti, rems visus, kurie tai daro. Jie bus gal ne tiek individualūs 
kultūrinių vertybių kūrėjai, kiek pačios kūrybos skatintojai, 
vertintojai, ugdytojai. 

Realistas visada remiasi esama padėtimi. Tačiau jis padė- 
ties nedogmatizuoja kaip egotistas, ir jos neišnaudoja kaip 
utilitaristas, ir nuo jos nenusigręžia kaip idealistas. Jis tik at- 
siremia įją, bet kiekvienu atveju ją linkęs tobulinti, gerinti. Jis 
pažangos šalininkas; tačiau pažanga, jo nuomone, apima ir evo- 
liuciją, ir tradiciją. Jis derina abi. Pažangumą jis tikisi pasiek- 
ti ne tik darbu irjo skatinimu, bet ir tam darbui sudaromomis 
sąlygomis. Jis nėra žmogus, kaip idealistas, kuris taip pat siekia 
pažangos, radikaliai lauždamas esamą padėtį ir nežadėdamas 
- konkrečiai nieko tikro. Realistas reikalauja ne heroizmo, bet tik 
paprastos darbo aukos, kuri būtų pateisinta ir paremta egzis- 
tencijos reikalavimais. Realistas, panašiai kaip ir idealistas, 
labiau tiki ateitimi, bet ateitimi, ne iš dangaus nukeldinta, o į 
dabartį ir į žemę atremta. Jis netiki, kad istorija galėtų būti 
nutraukta ar peršokta; jis tiki jos tęstinumu. Realistas turi ome- 
nyje visus gyvenimo veiksnius, net neigiamuosius. Nebūda- 
mas pesimistas, jis nemato reikalo blogį vertinti tik neigiamai; 
pats blogis - jam blogis, tačiau jis atsižvelgia į tai, koks blogis 
yra mažesnis ir šį jis linkęs kol kas pakęsti. Pagaliau blogis, jo 
nuomone, kartais tarnauja ir gėriui. Jis nepripažįsta ir opti- 
mizmo, tikinčio, kad naujos sistemos ar naujos radikalios re- 
formos pakeistų iš esmės padėtį. Keisti reikia Žmogų ir gyve- 
nimo sąlygų veikmę. Reikia žmonėms duoti gyvenimo prasmę 
ir gyvenimo sąlygų minimumą - šia kryptimi reikia veikti ir 
dirbti. O tai tegalima padaryti laipsniškai. 

Realistas, kaip ir idealistas, tiki šiame darbe asmenybės ir 
asmeninio autoriteto reikšme. Tačiau autoritetas jam nėra tas, 
kas dirba ir moka dirbti - vien taurumo neužtenka. Kas, būda- 
mas aukštos moralės, kaip asketas gyvena užsidaręs arba kas 

tik gražias idėjas skelbia, o jų nesistengia realizuoti - tas jam 
nėra autoritetas arba nevisiškas autoritetas. Nieko jis taip ne- 
mėgsta, kaip tuščiažodžiaujančių arba pozuojančių autorite- 
tų. Tiesa, būdamas realus, jis pakenčia bet kokius autoritetus. 
Realistas atsižvelgia į padėtį ir čia. Tačiau į tokius autoritetus 
jis daug dėmesio nekreipia ir į juos savo vilčių nededa. Jis nei 
jiems lankstosi, nei su jais kovoja. 

Realistas gal labiausiai išsiskiria iš kitų visuomeninių tipų 
savo nusiteikimu kovoti. Kovoti jam reiškia laukti ir dirbti. Lai- 
kas, jo manymu, geriausias karys (angliška strategijos savybė!). 
Laikas išgydys žaizdas, laikas iškels autoritetus, laikas atvers 
žmonėms akis. Laikas, kai žmogus pozityviai dirba ir aukoja- 
si. Jam atrodo neprotinga eikvoti energiją bergždžiai ir greitai 
kovai. Tačiau įerzintas, objektyvų ir bendrą reikalą jausdamas, 
ir jis eina į kovą. Realistas kovoja tiesiais ginklais, tačiau ko- 
voja ne su pačiais asmenimis, bet dėlreikalo. Kova jam neteikia 
azarto kaip egotistui; pastarajam kova su „priešais“ ir yra be- 
veik vienintelis motyvas veikti. Realistas iškelia kardą, švysteli 
ir padeda atgal į vietą. Savo pasakė ar padarė ir toliau grįžta 
prie tiesioginio darbo. Kovos jis nelinkęs gilinti ar aštrinti. Dėl 
toir pradėdamas ją, jis apsvarsto, ką sakys - ieško vidurio kelio. 
Jis pasisako labiau už kompromisą (kur jis iš principo galimas), 
one už asmeninę, ekonominę ar bergždžią idėjinę kovą. Jis ne- 
mato reikalo kiekvienam įrodinėti tiesą, ypač tam, kuris yra 
aklas, išpuikęs ar apsiskaičiavęs netikėti. Kas nori tiesą išgirsti, 
tam užtenka vieną kartą pasakyti. 

Žmonių vertei jis skiria didelę reikšmę kaip ir idealistas. 
Tačiau jis vertina ir žmonių kiekybę kaip egotistas. Masė jam 
nėra guantitė negligeble, bet žmonės, kurie savaime vertingi ir 
kuriems turi būti taikomas objektyvus žmogiškas vertinimo 
mastas. Realistas nenori remti tik gyvenimo aristokratų - išrink- 
tųjų asmenybių, jų draugystėje plaukioti, tik jiems kalbėti ir 
tikjiems savo kūrybą skirti. Jei jis ką rašo, kalba ar dirba, klausia 

savęs, ar dauguma jį supras, ar daugumai tas dalykas bus ne- 
naudingas. Šitokį taikstymąsi idealistas laikytų neleistina klai- 
da: argi svarbu, kad daugelis suprastų - svarbu, kad savaime 
tos idėjos būtų teisingos ir pagrįstos. Realistas nepataikauja 
kaip utilitaristas neprekiauja žemu ar masėms patinkančių 
skoniu. Jis nenori ir kaip egotistas būti visuotinai pripažintas 
ir visų giriamas. 

Realistas remia pedagoginiais motyvais ir dėl to nenori sa- 
vo masto nei per daug nužeminti, nei per daug iškelti. Ir čia 
jis siekia pažangos, paremtos tikrove tiek, kiek įją reikia ir gali- 
ma atsiremti. Jis yra pedagogas plačiąja prasme, tačiau ir su vi- 
siems pedagogams būdingais trūkumais - persikrovimu dar- 
bais, persidirbimu, materialiniu nepritekliumi, neužbaigtais 
planais, negebėjimu organizuoti darbo (pats viską dirba), pra- 
einančiu ar ilgiau tveriančiu išsisėmimu (dvasiniu). 

+ 

Baigdami norime pasakyti, kad žmogui nėra svetimi visų 
mūsų minėtų tipų bruožai. Kaip fizinė būtis, kiekvienas žmo- 
gus turi tam tikrų utilitaristinių polinkių. Kaip individuali 
ir asmeninė būtis, jis negali aplenkti savęs ir savu požiūriu ne- 
žvelgti į gyvenimą; dėl to kiekvienam yra įgimti didesni ar ma- 
žesni egotistiniai polinkiai. Kaip dvasinį pradą turinti būtis, 
žmogus domisi idėjų pasaulių; jis gali nebūti tipiškas idealis- 
tas, tačiau kiekvienu atveju jis nėra ir visai beidėjinis asmuo. 
Reali tikrovė, kurioje žmogus gyvena, taip pat nėra jam visai 
svetima. 

Tuo norime pasakyti, kad žmoguje yra visko - ir utilitariz- 
mo, ir egotizmo, ir idealizmo, ir realizmo. Tačiau žmoguje vy- 
rauja vienas kuris nors minėtų momentų, nustelbdamas kitus 
arba juos pavergdamas. Kaip kiekvienam žmogui būdingas 
protas, valia ir jausmai, tačiau dėl vienos galios vyravimo vie- 
nus vadiname protiniais tipais, kitus valingaisiais, trečius jaus- 
miniais, taip ir visuomeniniu atžvilgiu vienų utilitarizmas, kitų 

egotizmas, trečių idealizmas ir ketvirtų realizmas reiškia tik 
vyraujantį jų bruožą. 

Iš anksčiau apibūdintų visuomeninių tipų palyginti nedaug 
yra visai grynų, užbaigtų ir ryškių. Vienų utilitarizmas susijęs 
su egotizmu, kitų su idealizmu, trečių su realizmu. Yra ir egotis- 
tų, turinčių polinkį į idealizmą, realizmą ar utilitarizmą. Paga- 
liau ir idealistai kartais turi savybių, būdingų kitiems tipams. 
Nustatyti, kas žmoguje yra pirmasis ir vyraujantis tonas, galima 
tik per ilgesnį laiką ir susidūrus su juo realiuose darbo baruose. 

Vertinant minėtus psichologinius tipus, galima pasirinkti 
individualų ir visuomeninį mastą. Kiekvienas žmogus, kaip in- 
dividuali būtis, yra laisva vienaip ar kitaip veikti. Šitos laisvės 
nevaržo ir krikščionybė, nes jos požiūriu žmogus yra laisva būty- 
bė. Visuomeniniu požiūriu šita laisvė turi tam tikrų apribojimų, 
kuriuos lemia bendra visumos gerovė ir visuomenės uždaviniai. 

Vertinimas dar gali būti žmogiškas ir krikščioniškas. Yra 
bendrieji žmogiškosios prigimtinės veiksenos ir elgsenos dės- 
niai, kuriuos pažeisdamas žmogus nusikalsta pačiam žmoniš- 
kumui. Yra dar krikščioniški moralės principai, galiojantys tiek 
atskiram žmogui, tiek visuomenei; jie saisto individualius ir 
socialinius žmogaus poelgius bei veiksmus. 

Tarp žmogaus laisvės ir objektyvių normų ir reikia ieškoti 
tų vertinimo principų atskiriems mūsų minėtiems visuomeni- 
niams tipams. 


Ateitį regim Tėvynės laimingą 


Kas ateitį tik7egi, tas jos nepasieks, nejeis į ją, kaip į žadėtą- 
ją žemę. Kas tik laukia geresnių dienų, praeitąsias tik apmąsto 
ir dabartį kritikuoja, tas nejaučia tikrojo gyvenimo. Tokie žmo- 
nės nėra ateities kūrėjai. 

Ateitininkas nėra toks, bent toks neturėtų būti. Visa ketu- 
riasdešimties metų ateitininkijos istorija rodo pastangas ateitį 
kurti, prisiimti užją atsakomybę. Bet ar ateitininkas, atitrūkęs 
nuosavo Tėvynės, gniuždomas gyvenimo pervartų, nepasidarys 
gyvenimo statistas? Arjo „ateitį regim“ nevirs tik gražus pietis- 
tinis, fantastinis ar poetinis ilgesys, svajonė, noras? 

Laimingą Tėvynės ateitį regi visi lietuviai - ir jaunuolis, ir 
kaimietis, ir ūkio planuotojas, ir politikas, ir partizanas, kovo- 
jantis beveik beviltišką kovą savoje žemėje. Kuo gi ateitininkas 
gali išsiskirti iš kitų? Tikslas visų tas pats; skirtis gali tik forma 
ir būdai. Tad kokią tėvynės ateitį ir kaip regi ateitininkas? 


Ateities regėjimai 


Yra trys ateities regėjimų formos: aiškiaregių, pranašų ir 
paprastų tikinčiųjų. : 

Atškiaregiai mato ateitį laimingą ar nelaimingą, šviesią ar 
tamsią, gerą ar blogą. Bet jie nežino būdų, kaip ją pakeisti, 
kaip išvengti nelaimių, kaip išsklaidyti tamsą. Jie nekelia atei- 
Čiaijokių uždavinių, nesistengia jos pakeisti, nekovoja dėl jos. 
Priešingai, jie rezignuoja, nuleidžia rankas, leidžia įvykiams 
klostytis taip, kaip galingesnės jėgos juos kreipia. Tokie regė- 
tojai paprastai būna fatalistai, netinka nei dabarties, nei ateities 
gyvenimo kovai. 

Pranašai mato ne tik tai, kokią ateitį žmonės kuria, bet ir ko 
aukštesnė valia nori. Jie tiki, kad ateitis galėtų būti šviesesnė 
ir geresnė, jeigu žmonės įstengtų suderinti savo planus su Die- 
vo planais. Jie tiki, kad žmonių galvojimą ir gyvenimą galima 
pakeisti, pakreipti, idealesniu padaryti. Ir juo labiau jie regi že- 
miškųjų ateities planų netobulumą, juo karščiau ir atkakliau 
skelbia dieviškąjį ateities idealą. Jie nerimsta, nesiliauja kal- 
bėję, veikę, kovoję. Dažniausiai jie lieka savo laikų pajuoka, pa- 
sityčiojimu, net kankiniais. Tik išrinktųjų būrelis jų klauso, jų 

dvasia gyvena, su jais kovoja ir dažniausiai žūsta. Pranašai 
prisikelia daug vėliau žmonių atmintyje ir širdyse; tada, nors 
pavėluotai, jų balsas pakeičia tai, kas dar galima pakeisti - bent 
kitoje laimingesnėje ateityje. 

Tikintieji mato ateitį vėl kitaip. Jie pasitiki tiesos ir meilės 
galia, teisingumo ir gėrio persvara, pastangų, darbo ir aukos 
vaisiais. Kas tiki, tas visuomet šviesiau žvelgia į ateitį; tas ne- 
sitenkina esamu gėriu, ir nenusimena dėl regimo blogio: pir- 
mąjį jis ugdo, antrąjį keičia ar išperka. Kas netiki, tam lieka tik 
dabartis; tas tenkinasi džiaugsmo trupiniais ir gėrį pigiai par- 
duoda blogiui pasiūlius. 

Tikinčiųjų regėtojų yra daugelis, nes daug kas išpažįsta 
gėrį. „Kiekvienas žmogus, sako Maxas Scheleris, žino, kad jis 
neatsiejamai sujungtas su tam tikru gėriu ar gėrio rūšimi... Be 
tavęs, gėri, be tikėjimo tavimi aš negaliu būti, nenoriu būti, 
neprivalau būti. Mes abu, aš ir tu, gėri, bręstame arba nyksta- 
me kartu!“ (Vom Ewigen im Menschen. - P. 197). 

Tačiau gėrio išpažintojai skiriasi vieni nuo kitų. „Gėris kei- 
čiasi, toliau rašo Scheleris, pagal žmones, klases ir tautas, atsi- 
žvelgiant įjo turinį. Mamonos tarnams gėris yra pinigas. Poli- 
tinio dievo tarnams - toks gėris yra valstybė. Kam tauta yra 
viskas, tam aukščiausias gėris yra tauta. Vaikui galbūt gėris 
yrajo lėlė. Žmogus tiki Dievą arba dievus, ir čia nėra trečio pa- 
sirinkimo“ (t. p.). 

Ateitininkas priklauso trečiajai regėtojų kategorijai; jis yra 
tikintysis. Jis tiki gėriu, jo pergale, tačiau tiki kitaip nei tie, ku- 
riems aukščiausias gėris yra pinigas, valstybė ar tauta. Ateiti- 
ninkas yra tikintysis krikščionis; jam aukščiausias gėris yra 
Dievas. Tėvynės ateitį jis regi Dievo valioje ir su šia valia sude- 
rintose žmogaus pastangose. Jo žvilgsnis apima ir politinį, ir 
ekonominį, ir socialinį, ir kultūrinį Tėvynės gyvenimą, tačiau 


nė ties viena šia sritim nesustoja, jos nesuabsoliutina. Ateitį jis 


stengiasi suvokti plačiau, giliau, ir ši kova padaro jo regėjimą 

panašų į pranašų regėjimą - panašų neretai savo kančia ir bro- 
lių paniekinimu:. 


Tėvynės ateities suvokimas 


Čia vėl išsiskiria netikintysis inteligentas (arba tikintysis į 
pinigą), tikintysis kaimietis ir tikintysis į Dievą inteligentas. 

Tikintysis į pinigą Tėvynę suvokia kaip bendrą, kolektyvi- 
nį interesą, dėl kurio reikia kovoti. Tas interesas susijęs su jo 
paliktu Tėvynėje turtu, neišnaudotomis medžiaginėmis ga- 
limybėmis arba pelningais būsimos valdžios postais. Kai jis 
priverstas kurtis kitur ir atsiranda didesnių ar tuo metu reales- 
nių galimybių, su Tėvyne susiję interesai praktiškai jam pasi- 
daro bereikšmiai. Kartais gal jis parems kitų pastangas Tėvy- 
nei padėti, gal net kovos (esant progai) dėljos laisvinimo. Nes 
jei yra žmonių, kurie dėl to kovoja, kas žino, galjiems ir pavyks. 
Jis ir čia dar palieka atviras duris, kad pro jas galėtų grįžti ir 
pareikalauti sau didesnių dividendų. Bet iš tikrųjų jis žiūri tik 
dabarties reikalų, į juos sudeda visą širdį, gabumus ir laiką. Tė- 
vynės reikalams lieka tik trupiniai, atliekamos, nereikšmingos 
ir apskaičiuotos valandėlės. 

Šiems žmonėms tėvynė yra ten, kur gerai. Jie - ne ateities, 
bet dabarties žmonės. Jie konjunktūros, esamų sąlygų žmonės, 
paprastai kalbant, prisitaikėliai. Kam pinigas buvo aukščiau- 
sia vertybė Tėvynėje, tam jis bus ir dabar, ir mes pamatysim, su 
kokia aistra jie tarnaus šiam dievui - daugiau nei mūsų plaka- 
mieji senieji emigrantai, kurie vis dėlto savo pinigu sukūrė ir 
ligi šiol palaiko daugybę tautinių, religinių, kultūrinių ir lab- 
daros institucijų. 

Į šiuos mamonos tarnus iš dalies yra panašūs politinio die- 
vo tarnai. Kam politika buvo stabas savame krašte, tas daugiau 
iš aistros nei iš gilios Tėvynės meilės tęs šią kovą ir svetur. Tė- 
vynėjam bus kažkas plačiau ir daugiau nei viena kuri partija, 

bet vis dėlto kelias į jos ateitį bus grindžiamas partijos intere- 
sais. Pars pro toto - dalinis gėris vietoj didžiojo ir bendrojo - 
visada bus jiems savesnis ir artimesnis. 

Tikinčiojo kaimiečio Tėvynės ateities vaizdas visada buvo 
idealus, bet kartu ir ribotas. Kaimietis turi gražaus tikėjimo ir 
kaip visur, taip Tėvynės reikalus tvarkantjis mato Dievo ranką. 
Taikūs ir ramūs ūkininkai laukia iš Dievo rankos Tėvynės lais- 
vės tarsi kokios dovanos, tarsi atlygio už savo ištikimybę, kan- 
čią, vargą ir tyrą gerumą. Kaimietis geras, jausmingas, bet ir 
pasyvus. Savojėgomis, savo kieta valia jis nekuria ateities; jis 
neturi plačių, herojinių užsimojimų. Gal tik dabar, tik Tėvynėje 
kaimiečių nusiteikimas yra pakitęs. Jie ten pradėjo atkaklų 
pasipriešinimą. Bet tai pasipriešinimas iš paskutiniosios bė- 
dos. Tai pasipriešinimas skriaudai, išvedusiai jį iš namų, atė- 
musiai jam žemę, tėvus ir vaikus. Tai yra pasipriešinimas, 5ą- 
lygotas realaus reikalo - prieš realų užpuoliką. Ir šiuo atveju 
kaimietis gina savo sodybą, savo artimuosius, savo tikėjimą, 
kaip jis gintų nuo vagies savo turtą, savo gyvulį, nuo išniekin- 
tojo - savo dukterį ar žmoną. 

Tikintysis inteligentas Tėvynės idealą suvokia giliau ir pla- 
čiau. Tėvynė jam nėra tik geografinis, etnografinis ar istorinis 
žemės kampelis, kuriame jo protėviai gyveno, kovojo ir kūrė; 
ne tik žmonės, kuriuos sieja kraujas, kalba, tradicijos; ne tik 
miestai ir kaimai, praeities pilys ir ateities rūmai bei sodybos... 
Tėvynė jam yra ir aukštesnė dovana, paskirtis, erdvė ir laikas, 
kurjis turi ir privalo natūraliai reikštis, kurti, tą erdvę ir laiką 
užpildyti prasmingu turiniu. Galjis taip netikėtų savo Tėvynės 
ateitimi, jeigu virš jos nematytų Dievo rankos, akies, plano. 
Tėvynė jam - ne stabas, bet vieta ir padėtis, gyvenimas ir jo 
forma, kurioje jis ir jo tautiečiai tinkamiausiu būdu gali įvyk- 
dyti savo žmogišką ir krikščionišką paskirtį. Kai Dievas sakė 
Žmogui eiti ir valdyti žemę, lietuvis supranta, kad ta žemė jam 
yra jo Tėvynė; jis turi ją apvaisinti, valdyti, išpuošti - ne tam, 

kad tik asmeniškos naudos turėtų, kad tik romantišką jausmą 
patenkintų, bet kad įvykdytų aukštesnį įsipareigojimą. 

Kaip kultūros Žmogus, tikintysis inteligentas regi Tėvynės 
ateitį kitaip nei tikintysis kaimietis. Ne ilgesys, ne romantiš- 
kas nusiteikimas, bet pagrįstas įsitikinimas verčia jį kovoti. Ši 
jo kova negali nei mažėti, nei sustoti, nei atvėsti, nes jis veikia 
ne apsiskaičiavęs ir ne užpultas, ginasi ne įsiutintas, bet nuolat. 
Jeigu kaimiečio kovos motyvai vis dėlto būna asmeniški, tai 
inteligento tikinčiojo - bendruomeniški, socialiniai. Jo kova už 
Tėvynės ateitį apima visus reikalus, liečia visus Tėvynės bro- 
lius. Jo žvilgsnis nepasimeta ir negali pasimesti partiniuose 
vingiuose, ekonominiuose interesuose, visuomeninės veiklos 
smulkmenose. Ir atskirus darbus dirbdamas, net kasdienę duo- 
ną pelnydamas, jis randa laiko tuos bendruosius reikalus 
paremti, skirti jiems laiko ir darbo. Inteligento nusiteikimai 
tėvynės ateities atžvilgiu yra kūrybiški ir dinamiški. Inteligen- 
tas, jeigu jis tikrai subrendęs, turi kurti kultūrines vertybes. 
Kultūra jam nėra neva stabas, atitrūkęs nuo religijos, žmogaus 
ir tautos. Kultūra sujungia visas vertybes ir pirmiausia, kaip 
sako Arnoldas Rademacheris, žmogiškąsias vertybes. Kultūros 
tikslas - darniausiai atskleisti visas kilniąsias žmogaus prigim- 
ties savybes. Tad kultūra yra žmogaus tapimas žmogum pilna 
to žodžio prasme. Dėl to Tėvynės ateities vizijoje tikintysis inte- 
ligentas turi matyti tobulą, kilnų lietuvį, tėvynės sūnų ir dukrą. 

Iš šių trijų tėvynės ateities sampratų ateitininkui, aišku, tin- 
ka tretysis. Jis yra tas tikintysis inteligentas, tas visuomeniš- 
kaiir kūrybiškai nusiteikęs idealistas, tas žmogus, kuris siekia 
tapti pilnutine asmenybe. 


Laimingos ateities reliatyvumas 


Nepaisant geriausių ir idealiausių pastangų, Tėvynės atei- 
tis gali būti tik iš dalies laiminga. Tėvynės rojumi gali tikėti tik 

vaikas ar nepataisomas romantikas. Realiam, gyvenimiškam 
žvilgsniui Tėvynės laimė -jos žmonių charakteris, darbas ir ko- 
va už laisvę, gerovę, tvarką ir kultūrą. Apgauli laimė, kurios 
laukia ne vienas, - tai laimė nieko neveikti, džiaugtis kitų ku- 
riamu ar jau sukurtu gyvenimu. Kuriančiųjų ir kovojančiųjų 
laimė yra ir dabartinė, ir būsima Tėvynės laimė. Dabar kova 
vyksta už laisvę, bet platesniu mastu ji niekada nesiliaus. Net 
laisvę atgavus, net trispalvei suplevėsavus virš visų Tėvynės 
sodybų, bus kovojama už laimingesnę ateitį. Kas iš anksto nu- 
mato kovos laiką, kas laukia kada nors pergalės, kad galėtų 
ramiai padėti ginklus, tas blogai supranta savo ir Tėvynės atei- 
tį, ypač laimingą ateitį. Kas liaujasi kovojęs, tas nusigręžia nuo 
Tėvynės, tas jau miršta. Kovotojui visiškai nesvarbu, ar Tėvynė 
pripažins jį didvyriu, ar jos vaikai jį kaip pranašus nukryžiuos 
ir akmenimis užmuš. Asmeninės laimės atsisako tas, kas nori 
nešti laimę kitiems;jo laimė - save atiduoti kovojant ir kenčiant, 
dirbant ir nerimstant. 

Toks yra laimės supratimas šioje žmogiškoje būtyje. Aišku, 
joks leistinas laimės spindulėlis nėra uždraustas kiekvienam. 
Ateitininkas yra ir lieka žmogus ir nieko žmogiško, išskyrus 
pikta, jam nėra draudžiama. Teisingai sako Arnoldas Radema- 
cheris, kad kuo žmogus yra žmoniškesnis, t-y. dvasinė būtis, 
tuo labiau jis yra šventasis. Tokio ateitininko galima linkėti ir 
Lietuvos ateičiai. Tėvynė bus laimingiausia, jeigu galės tikrai 
ir užtarnautai vadintis šventąja Lietuva. 

Kas taip supranta Tėvynės ateitį, yra ateitininkas, nors tuo 
vardu nesivadintų ir niekad tarp jų nebūtų buvęs. Ateitininki- 
ja, švesdama savo keturiasdešimties metų sukaktį, galėtų tik 
džiaugtis, jei jos idėjos, jos dvasiniai nusiteikimai paplistų už 
jos organizacijos ribų. Kas tiki Tėvynės ateitimi kaip tikintis 
krikščionis inteligentas, kas kovoja ir kuria, tas jau priklauso 
ateičiai, tas yra ateitininkas. Ateitininkų sąjūdžio nariai būtų 
neleistinai nekuklūs, jeigu save laikytų aukštesniais už tuos 

ateitininkus, kurie nėra jų nariai. Tai, ką šis sąjūdis daro ar sie- 
kia, yra tik jo pareiga ir uždavinys Dievui, sąžinei ir Tėvynei. 


Netiesi kova prieš tiesą 


(Iš ciklo „Lietuviškojo liberalizmo problemos“) 


Liberalizmo santykis su tiesa atskleidžia visą jo charakte- 
rį. Tiesa jam yra varžtas, būtent dėl to, kad ji absoliuti, pasto- 
vi, visuotina. Liberalizmas pripažįsta tik vienintelę absoliučią 
vertybę - laisvę. Dėl to laisvė pasidarė nesuderinama su tiesa. 

Liberalizmo kova prieš tiesą nėra lengva. Ji negali būti po- 
puliari ir priimtina daugeliui žmonių: kiekvienas instinkty- 
viai gins tiesą ir kartu atsigręš prieš liberalizmą. Dėl to libera- 
lizmas buvo priverstas rinktis tokį metodą ir tokias priemo- 
nes, kurios šią kovą padarytų ne tokią tiesioginę, atvirą ir tiesią. 


Žirklės tiesai karpyti 


Jau mūsų spaudos diskusijose kiekvienas galėjo pastebėti 
liberalų publicistų žaidimą: kalbėti apie subjektyvų tiesos su- 
pratimą ir čia pat jį perkelti į objektyvios tiesos plotmę. Kam 
tai reikalinga? 

Visi žino, kad tiesos supratimas yra subjektyvus ir objek- 
tyvus. Subjektyvus tiesos supratimas priklauso nuo žmonių 
pajėgumo pažinti, išsiaiškinti arba nuo noro priimti bei pripa- 
žinti. Ne visi žmonės iš prigimties yra vienodai imlūs ir pa- 
jėgūs tuos pačius dalykus suprasti. Ne visi turi ir vienodą išla- 
vinimą bei išsilavinimą. Ne visi ir išlavintieji turi tuos pačius 
sugebėjimus. Vieni linkę ieškoti dalykų visumos ir derinio, kiti 
tenkinasi atskirais, tarp savęs nesusietais pažinimo atžvilgiais. 

Dėl minėto subjektyviųjų galių įvairumo kaip tik ir skiriasi 

tiesos supratimas. Dėl to tas supratimas gali būti ir dažnai 
būna įvairus, sąlygotas (reliatyvus), padalytas, kintamas. 

Bet yra kitas dalykas, nepriklausantis nuo subjektyvių įvai- 
rybių. Jeigu kalbame apie dalyko supratimą, tai kartu pripažįs- 
tame, kad tas dalykas yra šalia ar virš paties supratimo. Atseit 
suprantamas dar nėra pats dalykas. Tad ne supratimas yra da- 
lyko mastas, o tas dalykas - mūsų supratimo mastas. Tas mas- 
tas negali būti subjektyvus, suskaldytas bei padalytas taip, kaip 
padalytas supratimas. Mastas yra vienas, bendras, objektyvus. 

Tai galioja ir tiesai. Ne jos supratimas yra galutinis mastas, 
bet pati tiesa savaime yra mūsų supratimo mastas. Tiesa nė 
kiek nekinta, ar ją kas supranta vienaip ar kitaip. Ji nesuskyla 
į keletą tiesų dėl to, kad ėmė ir susiskaldė kelių žmonių sup- 
ratimas. Tad ne tiesa yra reliatyvi, kintama, įvairuojanti, sub- 
jektyvi, bet toks gali būti tik tiesos supratimas. 

Ką gi daro liberalai? Norėdami tiesą nuvainikuoti, jie sąmo- 
ningai sumaišo supratimą su pačia tiesa. Tai padarę, jiejau taria- 
si galį supratimo savybes - kintamumą ir reliatyvumą - perkelti 
pačios tiesos plotmėn. Dėl to jie ima subjektyvaus supratimo 
žirkles ir karpo į gabalėlius objektyviąją tiesą. Jų metodinis žai- 
dimas yra pagrįstas šia dialektika: jei tiesa kinta vienur (supra- 
timas), ji kinta visur (jos pagrindai); jei ji sąlygojama subjekty- 
vioje plotmėje (pažinimas), tai sąlygota objektyvioje plotmėje 
(pati savaime); jei ji žmonių atrandama, tai iš viso ji yra žmonių 
atrasta, sugalvota. 

Liberalizmui įprasta žaisti dviprasmybėmis. Taip jis žai- 
džia ir žodžiais - išrasti ir atrasti. Amerika nebuvo išrasta, bet 
atrasta. Ir geležies rūdys ar aukso trupiniai neišrandami, bet 
tikatrandami. Taip ir tiesa nėra kieno nors išrasta, bet tik atran- 
dama, atskleidžiama, atidengiama. Atradimas bei atskleidimas 
vyksta mums pažįstant ir suprantant. Tik ta prasme galima kal- 
bėti apie tiesos kitimą - vystymąsi, tobulėjimą ar pritaikymą 
Mums. Bet ji pati nuo to nesikeičia. Nesikeičia ir matematikos 

dėsniai, nepaisant to, kad jie buvo pritaikomi geometrijoje, in- 
žinerijoje, statistikoje, buhalterijoje. 


Pareiga tiesos ieškoti 


Dėl to, kad tiesa atrandama bei atskleidžiama ir kad jos 
supratimas bei pritaikymas gali vystytis, bręsti, pilnėti - mums 
ir kyla natūrali pareiga jos ieškoti. Ieškoti, vadinasi ne naujai ją 
išrasti, bet tik tobuliau atskleisti, pažinti, suprasti, būtent - pagal 
objektyvų jos mastą. Ta prasme tiesos ieškojimas yra visuoti- 
nė jokių sąlygų nepanaikinama žmogiškoji pareiga. 

Kaipją vertina liberalizmas? Ar jis gali ieškoti to, ką iš prin- 
cipo yra atmetęs? Jis atmetė objektyvią tiesą, tad jos tikrai ne- 
gali ieškoti. Bet galjis ieško subjektyvios tiesos, tiksliau - sub- 
jektyvaus supratimo? Bet subjektyvaus supratimo nereikia nie- 
kur ieškoti, nes jis eina iš paties žmogaus. Jeigu jau pats supra- 
timas yra tikrasis ir vienintelis tiesos mastas, tai tokių supra- 
timų gali būti tūkstančiai ir milijonai, ir jie visi bus teisingi. 
Jeigu jie teisingi, tai ko dar ieškoti? Užtat tikras liberalas ne- 
turėtų kalbėti nei apie tiesos ieškojimą, nei apie pačią tiesą. Ob- 
jektyvios tiesos jam nėra, o subjektyvus supratimas dar nėra 
savaime tiesa. 

Tad „tikras liberalas, anglų liberalų filosofo Bertrando Rus- 
selo teigimu, nesako: tai yra tiesa, bet - esu linkęs manyti, kad 
ėsamomis sąlygomis ši nuomonė galbūt yra geriausia“. Tai bū- 
tų teisinga ir logiška: kas subjektyvu, yra tik nuomonė, o ne tiesa. 
Kadangi liberalas pripažįsta tik tai, kas subjektyvu, tai jis 1r 
kalba tik apie nuomones. Aišku, jis gali nuomonių ieškoti, bet 
užtat jis negali sakyti, kad „ieško tiesos“. 

Tai būtų atvira ir tiesi kalba, kurią tektų vertinti, kaip mums 
nepriimtiną, bet gerbtiną pažiūrą. O nekeisdamas šios apžiū- 
ros, liberalizmas garsiai trimituoja, kad ir jis ieško tiesos. Apie 
tą tiesos ieškojimą yra įvairių pasisakymų ir mūsų liberalioje 

spaudoje. Štai: „Į lietuvišką gyvenimą mes smelkiamės laisvo 
žmogaus keliu: nuoširdžiai ieškodami tiesos sau ir kitiems“ 
(Liet. Stud. Santaros įstatų preambulė // „Dirvos“ priedas. - 
1954. - Nr. 23). Kalbama apie žmogų, „nuoširdžiai tarp dauge- 
lio falsifikatų ieškantį tiesos, kuri prabiltų jo asmens gelmių 
ilgesiui, nes kitokia tiesa pagaliau nėra verta ne tik ieškojimo, 
bet ir paprasčiausio nusispjovimo... Mes ieškome tiesos kaip 
pirmieji krikščionys“ (K. Santaros tikslai // „Dirvos“ priedas. - 
1954. - Nr. 23). Arba štai vėl: „Bekraštis nuoširdumas ieškoti 
save ir savo patirtį išreiškiančių tiesų, formų, ideologijų, vaiz- 
dų ir garsų, nesvarbu, ar tokių ieškojimų pasekmė būtų tau- 
tinis suktinis, ar ji būtų panaši į Picasso... Tiktai nuoširdžiu ir 
savarankišku ieškojimu, tiktai aistringa kova dėl savo tiesos 
išsiugdoma asmenybė“ (Kavolis V. Tremties tikrovė ir keliai į 
lietuviškumą // „Laisvo žmogaus keliu į lietuviškumą“. - Chi- 
cago, 1954. - P. 14-15). „Laisvė - tai jau nebe tolerancija, o kova 
už tiesą, tiesą pirmiausia sau pačiam, o paskui kitiems“ (Grei- 
mas A. J. Apie laisvę ir mitus / / „Dirvos“ priedas.- 1954. - Nr. 23). 

Ar tai nėra būdinga „nuolatinio laisvo ieškojimo dvasia“, 
apie kurią kalbėjo Br. Raila („Dirva“.- 1954. - Nr. 19)? Įdomu, 
nuo kadaji pasidarė nuolatinė? Ar ne nuo 1904 m., kai tarptau- 
tinis laisvamanių kongresas Romoje paskelbė naują „visuoti- 
nį įpareigojimą ieškoti tiesos“? Ar ne po šio „įpareigojimo“ ir 
atsirado „visuotinis kalbėjimas“ apie ieškojimą? Bet ar tos kal- 
bos turi ką nors bendra su pačiu ieškojimu? Ar tai nėra naujas 
metodinis žaidimas? Kaip matėme iš pacituotų žodžių, libe- 
tralai nekalba apie ieškojimų turinį bei prasmę, o tik apie būdą. 
Vieni tą būdą vadina nuolatiniu, visuotiniu, antri - nuoširdžiu ir 
savarankišku, treti - kovingu, o de Madariaga prideda - „ieško- 
ti tiesos nesavanaudiškai“. Kodėl visas dėmesys kreipiamas 
tik į būdą? Kodėl „reikia tik ieškoti, nesvarbu kokiais keliais 
ar klystkeliais, tačiau svarbu, kad visu nuoširdumu“ (Kavolis 
V. Tremties tikrovė. - P. 14)? Ar tikram ir nuoširdžiam tiesos ieš- 

kojimui tikrai būtų „nesvarbu, kokiais keliais ar klystkeliais“? 
Gal tie klystkeliai kaip tik svarbūs liberalui? 

Atsakymą duoda de Madariaga. Pasak jo, „liberalizmas 
žiūrėjo į klaidas ne kaip į nuodėmę ar nusikaltimą; klaida li- 
beralizmui tampa laiptu, dažnai neišvengiamu laiptu kelyje į 
žinojimą. Liberalizmas mato tiesą mėginimų gale, o ne dog- 
matinių apreiškimų pradžioje, ir jo patarimas toks: vietoj pa- 
sidavimo dogmai, rizikuok klaida ir ieškok tiesos“ (Liberaliz- 
mo krizė // „Australijos Lietuvis“. - 1954. - Nr. 20). Štai kaip rei- 
kia suprasti „nuoširdų“ ir „nesavanaudišką“ tiesos ieškojimą. 
Ieškojimo pagrindas nėra tiesa, o klaida. Tiesa gal kada pati 
atsiskleis - visų klaidos mėginimų gale. Dėl to ir nebūk sava- 
naudis: neprisiimk jos iš anksto! 

Antroji šio metodinio žaidimo paslaptis yra ši. Nuolat kar- 
tojant žodį ieškok ir niekad nekalbant apie ieškojimo esmę ir 
tikslą, galima sukurti žmonėms įspūdį, jog didžioji gyvenimo 
„tiesa“ ir tėra pats ieškojimas, kitaip sakant, ieškojimas be tiks- 
lo - kliedint ir klaidžiojant. Juk „išrištų sprendimų niekas ne- 
duoda, išskyrus tuos, kurie siūlo receptus, jau per skausmus 
įrodžiusius savo naivų nepakankamumą“ (V. K. Pora pastabų 
// „Dirvos“ pr. - 1954. - Nr. 244). Tad ir pakanka tik „ieškoti“, 
atseit - klysti ir klaidžioti. Ar ne visi klaidžioja, tik ne visi pri- 
sipažįsta: „kas skelbia absoliučias tiesas, tas nuo kitų, pagal 
žmogišką prigimtį klystančiųjų, skiriasi tik tuo, kad nenori sa- 
vo klaidų prisipažinti“ (Kavolis V. Nepriklausomyjų mintis stu- 
dentijoje // „Vienybė“. - 1954. - Nr. 34). Vadinasi, liberalai, pri- 
pažindami klaidas, parodo savo atvirumą ir nuoširdumą, o 
kiti, tikrieji tiesos ieškotojai ir jos teigėjai, yra tik veidmainiai. 

Štai kada mums galutinai paaiškėja tas kartojamasis nuo- 
širdumas. Bet kodėl jis dengiamas „tiesos ieškojimu“, kai ieško- 
ma tiktai klaidos? Po to nereikia stebėtis tokiomis pastabomis, 
sakysim, kalbant apie dailininkus (tai tinka ir kitiems ieško- 
tojams), kaip ši: „Ne tie mūsų dailininkai, kurie ieško, kad ir 

nerasdami, laikytini mūsų kovos dezertyrais, o priešingai, ku- 
rie kartoja“ (V. K. Pora pastabų). Koks dailininkas, rašytojas ar 
mokslininkas, norėdamas ką nors atrasti, nekartoja savo ban- 
dymų? Ieškok nekartodamas - reiškia ieškok nesistengdamas 
ką nors atrasti, nes ne atradimas yra tikslas, bet pats ieškojimas. 
Arne šia kryptimi ir veda visi anksčiau cituoti posmai, sąmo- 
ningai nutylintys ieškojimų tikslą. Tikslas visur pakeičiamas 
būdu ar priemonėmis, o tai yra fatališkas liberalų galvosenos 
reiškinys. „Ši klaida, priemonių pavertimas tikslais, yra taip pat 
viena (liberalizmo) krizės priežasčių“, pastebi net Salvador 
de Madariaga (op. cit.). 


Sąlygos tiesos neatrasti 


Su „tiesos ieškojimu“ liberalai žaidžia, kaip neatsakingi 
vaikai su muilo burbulais, negalvodami, kad jie iš viso ko nors 
ieško. Argi jie gali ieškoti, kai jų laisvė yra suvaržyta to paties 
„laisvo galvojimo“ metodo? Juk „šio metodo ypatingumas - 
ne tam tikrų dalinių tiesų tvirtinimas, pabrėžia tarptautinis 
laisvamanių kongresas, paskelbęs „visuotiną įpareigojimą ieš- 
koti tiesos“. Tvirtinti bei teigti tiesą laisvas galvojimas negali, 
nesjis jos nepripažįsta. Jam nedera tvirtinti net „dalinę“ arba 
padalinamąją, atseit reliatyvią bei subjektyvią tiesą. Tad libe- 
ralinis „ieškojimas“ įsakmiai atsiriboja nuo savo tikslo ir pras- 
mės: ką nors atrasti ir teigti. 

Yra net trys aplinkybės - laiko, apimties ir būdo - sąlygo- 
jančios liberalinį „tiesos ieškojimą“. 

1. Laiko atžvilgiu tiesos ieškojimas turi būti nuolatinis. Tai 
yra Br. Railos minimoji „nuolatinio laisvo ieškojimo dvasia“. 
Nuolatinumas reikalauja tiesos neatrasti, nes kitaip, ją suradęs, 
liberalas bus priverstas ją teigti, atseit pripažinti ir skelbti. To 
jis negali daryti, nes tada nebebūtų laisvas: jis turėtų jos laiky- 
tis, būtų jos saistomas ir varžomas. „Jei ji (tiesa) virsta absoliu- 

čia tiesa..., jis (tikėjimas) užgniaužia žmogiškąją laisvę“ (Škė- 
ma A. // „Vienybė“.- 1954. - Nr. 21.- P. 4). Tad liberalas, gin- 
damas absoliučią laisvę, gali sąmoningai klysti (tai jam leidžia- 
ma), bet negali sąmoningai nusilenkti tiesai, negali jos priimti 
ir jos laikytis. 

2. Apimties atžvilgiu tiesos ieškojimas turi būti visuotinis - 
visose srityse. „Laisvas galvojimas turi būti įtrauktas tiek teo- 
riškai į intelektualinę sritį, tiek praktiškai į socialinę“ (Tarp- 
tautinio laisvamanių kongreso rezoliucija). Vadinasi, jokiu at- 
veju negali būti išimčių. Padaręs išimtį, priėmęs tiesą vienoje 
srityje, liberalas nusikalstų anam „visuotiniam įpareigojimui“. 
Jis nebežinotų, kur sustoti; jis sugriautų patį ieškojimą. 

3. Būdo atžvilgiu tiesos ieškojimas turi būti natūralistinis 
ir subjektyvistinis, atseit tik savu protu ir tik sava patirtimi. 
Liberalas ne tik negali priimti, bet negali net ieškoti tokios tie- 
sos, kuri pranoktų jo paties protą. Jam nevalia pasinaudoti 
kitų patirtimi, sakysim, priimti kitų liudijimą apie tiesą ar pri- 
pažinti kitų tiesos ieškotojų (ir tiesą atradusiųjų) autoritetą. 
Jam neleistina remtis bet kokia tiesos tradicija, perduodama 
iš kartų į kartas. Vienintelis jo tiesos ieškojimo šaltinis yra sa- 
va išmintis. „Liberalai... turi vadovautis sava išmintimi... ir 
be aukštųjų autoritetų“ (Raila B. // „Dirva“. - 1954. - Nr. 20). 


Varžtai protui, prigimčiai ir krikščionybei 


Metodinis Hiberalizmo žaidimas, nukreiptas prieš tiesą, 
faktiškai paliečia ir protą, ir žmogiškąją prigimtį, ir krikščio- 
nybę. Šis metodas proto laisvei uždeda akivaizdžius apynas- 
rius: 1) jam nevalia niekad tiesos atrasti, 2) nevalia niekur, jo- 
kioje srityje tiesos teigti ir 3) nevalia prisiimti iš šalies jokių 
tiesos patirčių, pranokstančių jo galias ir asmenišką patirtį. 

Minėtas metodas pažeidžia ir protingąją žmogaus prigimtį: 
1)jos tikslingumą, tą natūralų norą pasiekti ieškomąją tiesą, 

2)jos logiškumą: kartą atradus tiesą vienoje srityje, eini toliau - 
siekti įmanomo tiesos pažinimo pilnumo bei visuotinumo ir 
3)jos fizinę dvasinę sąrangą irjos gebėjimą pažinti bei priimti 
tiesą, pranokstančią net savąjį protą ir savas patirtis. 

Šiomis trimis sąlygomis liberalizmas iš esmės pasisako ir 
prieš krikščionybę, kuri įpareigoja: 1) ne tik tiesos ieškoti, bet, 
ją suradus, ir teigti, pripažinti bei išpažinti, 2) ieškoti tiesos 
visur, visurją priimti ir visose srityse ją teigti ir 3) ieškoti jos ne 
tik natūraliomis savo dvasios galiomis, ne tik sava išmintimi, 
bet priimant ir aukštesnę išmintį; ne tik savomis patirtimis, 
bet pasinaudojant ir kitų patikimais liudijimais bei autoritetu. 

Taigi liberalizmo nusistatymą tiesos atžvilgiu galima aiš- 
kinti tik tuo, kad jis yra išvidinėje opozicijoje krikščionybei ir 
prigimtinei tvarkai, kurią krikščionybė saugoja ir gina. Libe- 
ralizmas pažįsta savo oponentę - krikščionybę. Jis žino, kad ji 
yra atvira kiekvienai tiesai, kur ir kieno ji bebūtų. (Ji prisiima 
tiesą net iš svetimų kultūrų ir filosofijų.) Atsidūręs toje pačioje 
tiesos priėmimo ir teigimo plotmėje, liberalizmas netektų visų 
opozicijos ginklų prieš krikščionybę. Jis nebebūtų daugiau li- 
beralizmas. Kadangi krikščionybė teigia tiesą, dėl to jis susi- 
laiko ją teigti. Krikščionybė teigia objektyvią tiesą visuotinai 
ir pilnai - tiek laiko, tiek apimties, tiek būdo atžvilgiais. Ta 
prasme jos teigimas yra totalinis. Toks pat totalinis yra libera- 
lizmo susilaikymas teigti tiesą. Ta prasme liberalizmas yra to- 
talinis opozicinis metodas. Kas susilaiko tiesą teigti, yra abe- 
jingas (skeptiškas) tiesai. Abejingumas tiesai yra ne kas kita, 
kaip pasyvus tiesos neigimas. Tačiau liberalizmas niekad ne- 
buvo ir neišliko abejingas: jis pradėjo aktyviai tiesą neigti ir 
pasidarė negatyvus metodas. 

Neigdamas tiesą, liberalizmas nebėra laisvas galvoti. Jis 
paneigia savo paties pagrindą. Tai yra didžioji šio metodo tra- 
gika, kurią jau šio šimtmečio pradžioje yra pastebėjęs libe- 
ralinės prancūzų revoliucijos tėvynainis Dr. G. Canet. „Lais- 

vamanybė, kuri išdidžiai skelbiasi turinti galvojimo ir laisvės 
monopolį, iš esmės yra griežtas ir logiškas bet kokio galvojimo 
ir bet kokios laisvės paneigimas“ (La libertė de penser et la libre 
pensėe. - Paris, 1912. - P. 4-5). 

Ar „tikrieji liberalai tiki, kad žmogus yra dvasia ir kūnas“ 
ir „kad tik dvasios dėka žmogus yra savimi“? - kaip, daug ką 
maišydamas, vis dėlto teisingai pabrėžia de Madariaga. Jeigu 
jie tiki, tai kodėl jie nusigręžė nuo tiesos? Kas gi jums sukliudė 
laikytis tiesos? Ne tasai, kuris jus šaukia, šitaip prikalbėjo (Gal 5, 7-8). 
O tas, kuris kiekvieną šaukia, yra pabrėžęs: Tiesa padarys jus 
laisvus (Jn 8, 32). 


Kas yra laisvė? 


Turbūt jokia kita sąvoka nėra taip iškraipoma, susiaurina- 
ma arba išvedama į plačius laukus, kaip laisvė. Kalbama apie 
politinę, ekonominę, socialinę, kultūrinę laisvę, o paliekama 
nuošalėje žmogaus laisvė, lyg ji būtų smulkus reikalas. Gina- 
mos asmeninės, individualios laisvės, o apeinama esminė - va- 
lios laisvė. Ši netgi paneigiama, tačiau visais trimitais šaukia- 
masi minties ir sąžinės laisvės. Pripažįstama laisvė pasirinkti 
ir veikti, bet nekalbama, kodėl ir kam tokia laisvė reikalinga, 
koks jos tikslas. Jei kalbama apie laisvės tikslą, tai pasirodo, 
kad jis visiškai atsiejamas nuo Žmogaus, o perkeliamas į kolek- 
tyvą. 

Reikalaujama laisvės mintyti, tyrinėti, mokytis, kalbėti, ra- 
šyti, bet nereikalaujama mintyti logiškai, tyrinėti ir mokytis 
metodiškai, kalbėti protingai ir rašyti kultūringai. Skelbiama 
sąžinės ir religijos laisvė, bet nutylima laisvė sekti savąja sąžine 
ir laisvė siekti aukščiausio tobulumo. Kovojama už išsiskyrimų 
laisvę subrendusiųjų labui, o paneigiama bendro gyvenimo 

bei sugyvenimo laisvė vaikų labui. Ginama laisvoji meilė, bet 
iškreipiama meilės laisvė bei jos tikslas. 

Esant tokiems laisvės nesupratimams, kyla klausimas, argi 
laisvė tikrai su nieku nesusieta, iš nieko neišplaukianti, į nieką 
neatsiremianti, - palikta suprasti, kaip kam patinka? Nuo ko 
pirmiausia priklauso laisvės supratimas bei aptarimas: nuo 
plačiųjų ir skambiųjų laisvių, skirtų masei maginti, ar nuo žmo- 
gaus laisvės? Jeigu pradėsime nuo žmogaus, tai ar čia svarbiau 
atskiro individo - Jono, Petro, Jurgio laisvė, ar žmogaus apskri- 
tai, atseit - ne individuali, o visuotinė žmogiškoji laisvė? 

Visos laisvės, pasireiškiančios įvairiose srityse, įvairiomis 
formomis galų gale remiasi laisvu žmogaus veikimu. Veikimas 
yra žmogaus buvimo būdas bei forma. Veikti, vadinasi, sekti 
savo buvimą (agere seguitur esse). Žmogus yra laisva būtis, dėl 
to ir jo veikimas yra laisvas. Laisvas veikimas parodo, kokiu 
būdu asmuo išreiškia savo laisvą prigimtį. Laisvė yra esminė 
forma išreikšti savąjį asmenį. 

Laisvo veikimo atitikmuo žmogiškai būčiai yra tikrasis lais- 
vės pagrindas. Tai nėra šiaip koks nors veikimas, bet tikslingai 
ir teisingai išreiškiąs laisvos būties esmę. Kaip laisva būtis, 
žmogus yra paženklintas galia spręsti, rinktis ir veikti atsižvel- 
giant į galimybes. 

Žmogus yra atviras daugeliui galimybių. Jis gali veikti vie- 
naip ar kitaip, pasireikšti vienokiu ar kitokiu būdu. Iš tų gali- 
mybių jis renkasi tinkamiausias, vadinasi, jis veikia ne aklai, 
bet sąmoningai. Prieš veikdamas, jis apsisprendžia: numato 
kokį nors protingą tikslą ir pasirenka tam tikslui siekti tinka- 
mas priemones. Jis tai daro savarankiškai, laisvai, kitais žo- 
džiais, - laisvai apsisprendžia, renkasi ir veikia. 

Laisvė apsispręsti, rinktis ir veikti priklauso nuo dviejų da- 
lykų: gebėjimo ir nesuvaržymo. Gebėjimas (gabumas) eina iš 
pačios žmogaus prigimties; tai yra savaiminga Žmogaus ga- 
lia, gaunama bei atsinešama pačia prigimtimi. Tačiau ta galia 

gali būti sukliudyta kokių nors išvidinių ar išorinių varžtų. 
Dėl to pilnutinei laisvei neužtenka prigimtinio bei savaimingo 
gebėjimo, bet dar reikia, kad tas gebėjimas nebūtų kliudomas 
bei varžomas. Ta prasme kalbama ne tik apie žmonių laisvę 
veikti, bet ir apie augalų laisvę augti bei gyvulių judėti. Tai 
reiškia, kad ir augalai auga ne tik natūraliai ir gyvuliai juda 
ne tik savaimingai, bet jie nėra kliudomi kokių nors varžtų. 

Tad laisvė turi dvigubą aptartį. Viena vertus, tai gebėjimas 
bei galėjimas (galia) apsispręsti, rinktis ir veikti, antra vertus - 
nebuvimas kliūčių bei varžtų apsispręsti, rinktis ir veikti. Pats 
gebėjimas yra vadinamas veiksmingąja laisve, o nebuvimas 
kliūčių - neveiksmingąja (pasyvia) laisve. Pirmoji yra laisvė kam 
nors (teigiamam), antroji - laisvė nuo ko nors (neigiamo). Dėl 
to veiksmingoji laisvė dar vadinama teigiamąja, o nekliudo- 
moji - neigiamąja laisve. 

Suprantama, laisvė nuo ko nors tėra sąlyga laisvei kam 
nors, atseit - laisvei, vedančiai į kokį nors (teigiamą) tikslą. Ta 
prasme neigiamoji laisvė yra sąlyginė, o teigiamoji - tikslinė. 

Laisvė, kaip matome, turi dvejopą charakterį. Viena ver- 
tus ji yra savaiminė galia, išplaukianti iš žmogiškosios būties 
bei prigimties. Antra vertus, ji yra sąlyginė galia, priklausanti 
nuo išorinių neišvidinių veiksnių, atseit kiek tie veiksniai ne- 
kliudo savaiminei galiai reikštis. Šį laisvės dvejopumą mums 
tenka dar atskirai aiškintis. 


Neveiksmingoji laisvė 


Tai, ką mes vadiname sąlygine laisve, iš tikrųjų yra tik ne- 
sukliudyta (laisva) valios būsena. Tai yra neveiksminga (pasyvi) ir 
nesuinteresuota (indiferentiška) valios laikysena, nepažeista iš- 
vidinio būtinumo ar išorinės prievartos. Išorinė prievarta ar 
išvidinis būtinumas yra pagrindinės šios laisvės kliūtys. 

1. Išorinė prievarta verčia valią rinktis ir veikti prieš jos norą. 

Sakysim, kas nors verčia nevalgyti (badauti) ar įsako valgyti 
tai, ko valia nenori; kas nors jėga verčia meluoti ar nesakyti 
tiesos, nepadėti kitam. 

Tokia prievarta ne tik išveda valią iš jos nesuinteresuotos 
padėties, bet ir nukreipia jos pasirinkimą bei veikimą ne jos 
pačios norima kryptimi. 

2. Išvidinis būtinumas lenkia valią ką nors norėti rinktis bei 
veikti ne pagal jos natūralų būdą. Tokiu būtinumu ją lenkia 
kai kurie proto sprendimai. Kol tie sprendimai yra sveiko pro- 
to, tol valios laisvė nėra pažeidžiama, nes toks sprendimų 
būtinumas atitinka ir natūralų valios pasirinkimo būdą. Kas 
kita, kai sprendimų būtinumas išplaukia iš pažeistos ar iškreip- 
tos protinės veiksenos. 

Išvidiniu būtinumu veikia valią taip pat įvairios vidinės bai- 
mės, stiprūs įspūdžiai, įpročiai ar aistros. Tokiais atvejais va- 
lios būsena nebėra nesuinteresuota. Valia yra verčiama norėti, 
kas priešinga sveiko proto sprendimui, arba nenorėti, ką pro- 
to sprendimas laiko tikslinga. 

Išorinė prievarta ir išvidinis (netikslingas) būtinumas iš- 
veda valią išjos nesuinteresuotumo rinktis bei veikti ne savi- 
tu noru, sekant ne savito proto sprendimus. Tad laisvė nuo tokio 
išvidinio būtinumo reiškia laisvę nesuinteresuotai ir nekliudomai 
norėti,o laisvė nuo išorinės prievartos reiškia laisvę nesuintere- 
suotai ir nekliudomai veikti. 

Laisvė nesuinteresuotai bei nekliudomai norėti ir taip lais- 
vai veikti yra skirtingos. Tas skirtumas išryškėja esant išori- 
neiprievartai. Tokia prievarta paliečia veikimo laisvę, t.y. išo- 
rinę laisvę, ką anglai vadina liberty. Bet prievarta negali palies- 
ti valios noro, t.y. vidinės laisvės, ką anglai vadina freedom. 

Veikimo laisvė priklauso nuo išorinių aplinkybių, sąlygų, 
daiktų, o norėjimo laisvė - nuo paties žmogaus vidinio noro ir 
jo (proto) sprendimo. Joks žmogus nėra laisvas (išvidiniai), jei- 
gujis negali savarankiškai vartoti savo valios, pagal sąmonin- 

gą proto sprendimą. Priverstas niekas negali norėti, t.y. nega- 
li savo noru laisvai pritarti. Tad prievartos „laisvė“ gali būti 
tik laisvė veikti bei vykdyti, bet ne laisvė norėti. Dėl to klaidinga 
sakyti, kad vidinė laisvė grąžinamajau tuo pačiu, kai pašalina- 
ma išorinė prievarta. Tokios prievartos pašalinimas gali grą- 
žinti valiai tiktai pasyvią ir indiferentišką būseną, bet toji bū- 
sena anaiptol dar nėra pati vidinė laisvė. 


Veiksmingoji laisvė 


Laisvė nesuinteresuotai bei nekliudomai norėti ir veikti dar 
neapima laisvės visumos. Priešingai, tokia laisvė, kaip saky- 
ta, tėra tik laisvė nuo ko nors (neigiamo). Ji yra tik sąlyga lais- 
vei kam nors (teigiamam), atseit tokiai laisvei, kuri veda į kokį 
nors tikslą. 

Ši laisvė ir yra veiksmingoji. Tai veiklusis valios pasireiški- 
mas, savitai pasirenkant ir veikiant. Bendrąja prasme ji yra va- 
dinama pasirinkimo laisvė arba valios laisvė tikrąja prasme. 
Pasirinkimas liečia svarbiausia - tikslui būtinas priemones. Dėl 
to ši laisvė dar aptariama, kaip veiksmingoji galia pasirinkti 
priemones pagal tikslo reikalavimus. 

Tikslas nesirenkamas, tik nulemiamas, kaip principas. Iš 
nulemto tikslo lyg išvada seka priemonių pasirinkimas. Tiks- 
l4ą nulemia protas, o pasirinkti priemones, kurios labiausiai 
atitinka tikslą, reikia valiai, jos laisvei. Tad pasirinkimas yra 
artimiausias ir tiesioginis šios laisvės dalykas. 

Pasirinkdama priemones, veiksmingoji laisvė turi trejopų 
galimybių. Ji gali rinktis arba skirtingus dalykus, arba priešin- 
gus, arba pagaliau prieštaringus. Vadinasi, ji gali rinktis: 

1. Vieną iš dviejų savo rūšimiskirtingų dalykų, sakysim, 
rašyti ar valgyti, dirbti ar keliauti. 

2. Vieną iš tos pačios rūšiespriešingų dalykų, pvz., rašy- 
ti ar nerašyti, važiuoti ar nevažiuoti, sakyti tiesą ar jos nesakyti. 

3. Vieną iš savo prigimtimi prieštaraujančių dalykų, 
pvz., sakyti tiesą ar meluoti, mylėti ar neapkęsti, daryti ką nors 
ar griauti, kurti ar naikinti. 

Šios trys pasirinkimo galimybės yra neatsiejamos nuo lais- 
vės tikslo, būtent veikdinti žmogiškąjį asmenį. Veikdinti - reiš- 
kia kreipti jį į žmogiškąją pilnatvę, į galimą jos tobulumą. Ta 
prasme teigiamoji laisvė yra laisvė tobulėti. 

Tobulėjimo galimybės yra įvairios, atsižvelgiant į įvairias 
pasirinkimo galimybes. Iš trijų minėtų pasirinkimo galimybių, 
priešybės mažiausiai teikia tobulumo. Kodėl? Priešybių san- 
tykis ribojasi tos pačios rūšies veiksmingumu, pvz.., rašyti ar 
nerašyti, vaikščioti ar nevaikščioti. Toks pasirinkimas neturi 
platesnės skalės, dėl to nepraturtina valios veiksenos. Tačiau 
šis pasirinkimas yra natūralus, ir jis priklauso pradiniam valios 
pasireiškimui. Šiuo pasirinkimu valia atlieka, sakytum, pradinę 
laisvės pratybą. Ta prasme ši laisvė vadinama pratybinė laisvė. 

Daugiau tobulumo teikia pasirinkimas tokių veiksmų, ku- 
rie yra skirtingi savo rūšimi, pvz., rašyti ar valgyti, vaikščioti 
ar dirbti. Tokios skirtybės labiau įtempia valią, reikalauja ja la- 
biau suderinti su proto sprendimu, kartu išvysto didesnį valios 
veiklumą ir labiau išplėtoja laisvės pasireiškimą. Čia laisvės 
tobulėjimas yra susietas su pasirenkamais dalykais. Skirtinga 
dalykų prigimtis bei tvarka reikalauja didesnio valios lanks- 
tumo ir prisitaikomumo. Dalykai čia vaidina žymų vaidmenį. 
Dėl to šią laisvę labiau tiktų vadinti dalykų pasirinkimo laisve 
arba tiesiog pasirinkimo laisve. 

Trečioji galimybių sritis, turinti prieštaringą dalykų san- 
tykį, labiausiai įtempia valios jėgas ir daugiausiai atskleidžia 
galimybių tobulėti. Tačiau šis santykis - tai visiškas nukry- 
pimas nuo tobulybės. Pasirinkdama vieną iš dviejų prieštarų, 
sakysim, kalbėti tiesą, mylėti ką nors, daryti ar kurti, valia sie- 
kia laisvės tikslo. Priešingai, pasirinkdama, sakysim, meluoti, 
neapkęsti, griauti bei naikinti, - valia visiškai nukrypsta nuo 

laisvės tikslo. Pirmu atveju jos pasirinkimas kreipia į tobulu- 
mą ir yra doriškas. Antru atveju pasirinkimas naikina tobuly- 
bęir yra nedoras. Ši pasirinkimo laisvė pereina į moralinę sritį, 
dėl toji vadinama dorine laisve. 

Šios trys laisvės - pratybinė, pasirinkimo ir dorinė - viena 
kita remiasi ir viena nuo kitos priklauso. Tikslo atžvilgiu aukš- 
čiausia yra dorinė laisvė. (...) 


Kaip toli siekia sąžinės laisvė? 


Ar Žmogaus sąžinė tik pati viena nustato savo objektą: ką 
ji turi daryti ar ko vengti? Ar ji reiškiasi visiškai laisvų gali- 
mybių būdu: jei nori, jei gali - daryk, jei nenori - gali nedaryti? 
Sąžinės objektas yra gėris. Tai yra, sakytum, asmens prakalbė- 
jimas, atliepimas gėriui. Pats gėrio siekimas nepriklauso nuo 
individualių asmens interesų - kad iš to man bus kokia gero- 
vė, kad geriau seksis, bus pakilesnis mano gyvenimas ar dėl 
to labiau išsiskleis mano asmenybė. Ne! Gėris nepriklauso nei 
nuo asmeniškos naudos, nei nuo patogumo bei malonumo. 
Gėrio trauka nėra biologinė ar tik psichologinė. Gėris yra ver- 
tybė ir didybė savaime. Gėrio siekiama dėl to, kad tai verta. Ta 
vertybė yra įpareigojanti, siejanti, skatinanti. Tu turi taip daryti, 
tau reikia taip daryti, nes tai yra gera; tai atitinka tavo žmogišką 
būtį; tavo protas tai numato ir natūralus tavo pajautimas tuo 
džiaugiasi. 

Gėrio atitikimas žmogiškajai būčiai ir yra tas aukščiausias 
motyvas, pagal kurį veikia mūsų sąžinė. Žmogus priklauso nuo 
savo aukštosios (žmogiškosios) paskirties, ir tai jį sieja su gėriu. 
Žmogui reikia gėrio, kad išskleistų savo pilnąjį žmoniškumą. 
Gėris yra, sakytum, paties žmogiškumo turinys. Tą turinį galima 
suprasti ir kaip tiesą, nes gėris išreiškia teisingą daiktų san- 
tykį, jų reikalavimus bei skatinimus. Tai yra tas teisingas bei 
tiesus pagrindas, kodėl vienas ar kitas dalykas laikytinas geru. 

Kaip mūsų protas yra saistomas pažįstamojo dalyko ir dėl 
to nebėra absoliučiai (visiškai) autonomiškas, taip ir sąžinė, 
spręsdama teisingą daiktų pagrindą. Sąžinė nėra akla galia, 
kad ji nepaisytų daiktų santykio. Ji yra ribojama ir tikrinama 
(kontroliuojama) teisingumo mastu. 

Tad sąžinės laisvė negali būti visiškai autonomiška. Ji tokia 
negali būti ir dėl to, kad turi kreipti žmogų įjo būties tikslą. Ji 
turi tarnauti žmogiškosios būties tobulėjimui, pilnesniam išsi- 
skleidimui. Žmogui priklauso absoliuti teisė sekti tik teisinga 
savo sąžine. Tik tokia sąžinė iš esmės yra laisvoji sąžinė. Lais- 
vai vykdyti gėrį pirmiausia juk reiškia nugalėti vidinį inertiš- 
kumą, pasipriešinimą, t.y. pašalinti vidines kliūtis laisvei, links- 
tančiai į savo objektą - gėrį. Toms kliūtims priskirtinas ir gali- 
mas klaidingas sprendimas. Patirtis rodo, kad žmogus kartais 
pasimeta pats arba sumaišo dalykų tvarką. Jis įpuola į esminę 
nelaisvę. Iškrypimas, netiesumas, blogybė virsta jo pavergė- 
jais. Tad sąžinė, kaip sako Pranciškus Suaresas, gali kartais 
klysti, o prigimtinė teisė (įstatymas) visada yra tikra; sąžinė 
žiūri daugiau į praeitį, o įstatymas galvoja apie ateitį. Čiair pa- 
sirodo, kad sąžinei, kaip artimiausiai žmogiškų veiksmų spren- 
dėjai, dar reikia objektyvių gėrio normų bei jų korektyvų. 

Kaip autonominis žmogaus protas tam tikrais atvejais ne- 
sitenkina tik savo sprendimu, bet kreipiasi į kitą, taip ir sąžinė. 
Susirgus, sakysim, neklausiama tik savo proto, bet kreipiamasi 
į gydytoją, t.y. į objektyvų sprendėją bei autoritetą, pripažįs- 
tantį prigimtinę tvarką bei jos santykius. Panašiai teisiamasis 
kreipiasi į advokatą, mokinys į mokytoją. Kai žmogus ką nors 
daro, jis daro laisvai, nes taip sąlygoja jo laisvė. Bet kai reikia 
daryti teisingai, jis jaučiasi saistomas tiesos masto, kuris nenu- 
lemiamas tik jo vieno galva. Kai jis žino, kad jam reikia daryti 
gerai, panašiai jis turi pasiremti gerumo normomis. Norėda- 
mas būti teisingas, žmogus siekia susiderinti su objektyviu 
protingumu. Norėdamas elgtis gerai, panašiai jis siekia atitikti 

objektyvų dorumą. Taip sąžinės laisvė galų gale įsilieja į dorinę 
laisvę. „Jeigu mūsų laisvė pasirodo kada nors priešinga toms 
(doriškoms, Y) taisyklėms, - sako A. Jakštas, - tai ji jau nebe lais- 
vė, bet doriška netvarka bei doriškas absurdas... Štai, pavyz- 
džiui, žmogus turi nuodų: galijų išgerti ir negerti. Kaip žinom, 
naudodamiesi laisve, vieni jų geria, kiti ne. Ir vieni, ir kiti elgia- 
si laisvai. Bet pirmųjų laisvė nėra doriška, nes nesutinka nei 
su sveiku protu, nei su Dievo valia, ir jos rezultatas yra mirtis 
ir nuodėmė, t.y. pražudymas savęs ir drauge pačios savo lais- 
vės. Antri, negerdami nuodų, elgiasi ne tik laisvai, bet ir dorai, 
ir laisvai vykdydami doros ir proto taisykles, ne tik nepraranda 
laisvės, bet ją išlaiko ir stiprina.“ 

Tad sąžinė neturi tokios autonominės laisvės, kuri reikštų 
jos išsivadavimą iš dorinės tvarkos. Dorinis gėris yra tiesio- 
ginis jos objektas ir, šio objekto netekusi, ji nebebūtų daugiau 
sąžinė. Dėl to autonomistų pastangos „išlaisvinti“ sąžinę iš jos 
pačios „varžtų“, reiškia žmogaus išlaisvinimą iš pačios sąži- 
nės. Panašiai, tik jau grubiausia forma Nietzschė siekė išlais- 
vinti sąžinę iš „vergų moralės“. Kiek kitu keliu eina, bet į tą 
patį tikslą taiko pastarųjų laikų psichoanalitikai. Pradėję nuo 
psichiškai nesveikų Žmonių tyrinėjimo, jie tariasi galį „išgydy- 
ti“ iš sąžinės nerimo ir sveikuosius. Visos tos pastangos pa- 
ženklintos dvasine dekadencija, dėl to sunkiai paaiškinamos 
sveikų galvojimu. 


Religinė laisvė 


Iš visų savivaldos laisvių pati aukščiausia yra laisvė tobu- 
lėti. Kitos laisvės kreipia žmogų į atskirus gėrius ir patarnau- 
ja dalinei jo tobulybei. Mąstymo laisvė tobulina mūsų protą; 
mokslo bei mokymo laisvė praturtina mūsų žinojimą, paži- 
nimą. Sąžinės laisvė teikia tobulybės mūsų veiksenai, elgsenai. 
Visos šios laisvės yra dalinės savo apimtimi ir paskirtimi. Tuo 

tarpu laisvė tobulėti siekia pilnatvės; dėl to ji veržiasi į gėrių 
visumą, būtent į tobulą jų pasireiškimą. Laisvė tobulėti nesi- 
tenkina paprasta tiesa, bet ieško tobulos tiesos. Nesitenkina pap- 
rastais gerais darbais, bet ilgisi tobulo, aukščiausio gėrio. Ši 
laisvė nesiriboja paprasta gyvenimiškąja egzistencija, bet nori 
kurti tobulą gyvenimą. Laisvė siekti šios pilnutinės tobulybės 
ir yra ne kas kita, kaip religinė laisvė plačiąja prasme. 


Religinės laisvės esmė ir tikslas 


Religinė laisvė skyla į religijos ir religingumo laisvę. Kuo 
šios laisvės skiriasi, pirmiausia kuo skiriasi religija nuo religin- 
gumo? Religija yra žmogaus ryšys su Dievu - ryšys, kurį lemia ir 
Dievas, ir žmogus, abi laisvos būtys: Dievas absoliučiai (visiš- 
kai) laisvas, žmogus - reliatyviai (sąlygiškai). Dievas laisvu savo 
sprendimu apreiškia žmogui savo tiesą ir gėrį, teikia savo ma- 
lonę. Žmogus laisvai priima (pažįsta) šią tiesą, pripažįsta gėrį 
(dorinę gėrio tvarką), išpažįsta Dievą aukščiausiu savo idea- 
lu ir priima jo teikiamą pagalbą. Tad religijos akte dalyvauja 
ir Žmogaus protas, ir valia, ir jausmai. 

Religijoje yra du pradai: objektyvusis ir subjektyvusis. Re- 
ligijos turinys, kiek jis išplaukia iš Dievo apreiškimo, gali būti 
pažįstamas objektyviu tikrumu bei pilnumų; pripažįstamas 
iš objektyvaus dorovės pradų mokymo; išpažįstamas objekty- 
viomis liturgijos formomis. Ta prasme ir kalbama apie objekty- 
vią religiją. Tačiau, kiek šis religijos turinys ir formos pažįs- 
tamos, pripažįstamos ir išpažįstamos priklausomai nuo sub- 
jektyvių žmogaus imlumo galių ir pajėgumo, tiek religija yra 
subjektyvi. Ši subjektyvi religija, pasireiškianti konkrečiame 
žmonių gyvenime -jų galvosena, veiksena, jutimu - vadinama 
religingumu. 

Tad religijos laisvė yra: Dievo atžvilgiu - laisvas atskleidi- 
mas dieviškųjų savo paslapčių bei aukštesnio gyvenimo tvar- 

kos ir laisva pagalba žmogui; žmogaus atžvilgiu - laisvas pri- 
siėmimas dieviško turinio ir aukštesnės gyvenimo tvarkos bei 
pagalbos. Tuo tarpu religingumo laisvė: negatyviai kalbant, nebu- 
vimas kliūčių bei varžtų, paralyžiuojančių žmogaus ryšį su Dievu; 
ir pozityviai (teigiamai) kalbant - galėjimas bei gebėjimas išvystyti 
savo galias ir jas palenkti Dievui pažinti, pripažinti ir išpažinti. 
Abi šios laisvės - religijos ir religingumo - būtinos esminiam 
religijos bei religingumo tikslui, būtent žmogiškosios būties 
tobulėjimui. Pati religija šį tikslą aptaria žmogaus išganymu, 
perkeitimu, sudievinimu. Dievo ir žmogaus sąveika kaip tiktai 
veikia išganomai, pakeliamai, sudievinamai. Tai Žino irjaučia 
kiekvienas, išgyvendamas savo ryšį su Dievu. Žmogus tada, 
rodos, grįžta į giliausios savo esmės prieglobstį, lyg į savo tik- 
ruosius namus, pripildomas kažkokios begalybės, gėrio, rim- 
ties. Tose dvasinio pakilimo ir atsinaujinimo erdvėse žmogus 
jaučia tokią laisvę ir tokias galimybes, kurių negali teikti jokios 
kitos žmogiškosios patirtys. Tada žmogus atsiveria, lyg atsipa- 
laiduoja nuo kažko - apribojančio, suvaržančio, užsklendžiančio. 
Ar tai nėra ta tikroji laisvė tobulėti, randama daugybėje religi- 
nio gyvenimo pavyzdžių įvairiais laikais ir įvairiose tautose? 


Laisvė nukreipta prieš religijos esmę 


Kaip religijos laisvę supranta autonomistinės srovės? Vie- 
nos jų apriboja bei susiaurina žmogaus ryšį su Dievu, kitos 
visai jį neigia. Tad jos susiaurina arba visai neigia ir pačią to 
ryšio laisvę. Racionalizmas pavertė Dievą protine idėja, pažįs- 
tama tik teoriniu Žmogaus protu. Kriticizmas (Kantas) skelbė 
Dievą tik kaip aukščiausią dorinę idėją, atsekamą praktiniu 
žmogaus protu. Deizmui Dievas buvo tik prigimtinės dorinės 
pasaulio tvarkos kūrėjas, palikęs tą tvarką autonomiškai vyk- 
dyti pačiam žmogui. Pozityvizmui Dievas - tai pats pasaulis, 
žmonija, o religija - tik žmogaus ryšys su žmonija. Panteizmui 

religija tik gamtos išgyvenimas, nes gamta, Dievas ir žmogus 
reiškia vieną ir tą patį dalyką. Fichtei religija - grynas veiksmin= 
gumas (valingumas), o Schleiermacheriui - grynas jausmas. 
Kilmės atžvilgiu religija pozityvizmui - tik primityvus naivu- 
mas, išaugęs iš gamtos apraiškų bei priežasčių nepažinimo, o 
materializmui - prietaringumas ir apgaulė, tarnaujanti tam 
tikros klasės ūkiniams tikslams. 

Taip ryšys su Dievu buvo galutinai nutrauktas. Autonomi- 
nės srovės kreipėsi į žmogų, savaiminį tikslą ir savaiminę tobu- 
lybę. Toks savaiminis tikslas vėliau pasidarė pasaulis, istorija, 
egzistencija. Autonomizmas apsiriboja savais dievais: žmogu- 
mi, žmonija, pasauliu, gyvenimu, medžiaga, technika, politika, 
klase. Tie dievai buvo apdovanoti Dievo savybėmis: žmogaus 
protas - visažinojimu, mokslas ir technika - visagalybe, gamta 
ir medžiaga - amžinumu, politinė kova - išganymu. Tai buvo 
nauja religija, tiksliau - religijos. Šių religijų laisvė, reiškianti 
atsiribojimą nuo pačios religijos, autonomistų lūpose nūn ir 
reiškia „religinę laisvę“ Iš tos tariamos religinės laisvės, kaip 
matome, neliko nei religijos, nei laisvės, ypač laisvės tobulėti. 

Autonomistinė „religijos laisvė“ dabar reiškiasi plačiame 
žmonių gyvenime. Tos apraiškos - tai išgyvenamas vidinis pa- 
simetimas, nepajėgumas kilti aukščiau, užsidarymas ribotų 
interesų kiaute, savęs suvaržymas įgeidžiais, nepasitenkini- 
mas gyvenimuir pasauliu, pesimizmas, beprasmybė, visko nei- 
gimas. Tai yra pernelyg matomi žmogiškosios atžangos bei 
nuopuolio (dekadenso) ženklai. 

Autonomistinės pažiūros dabar sumišusios, sujukusios. 
Daugelis autonomistų patys nebežino, kas jie yra, kokiomis 
pažiūrų šaknimis maitinasi ir kokius pasikartojančius (ne nau- 
jus) daigus leidžia. Plačiame gyvenime tos pažiūros susibėgo 
įdvi vagas: individualistinę ir kolektyvistinę. Kolektyvistinė- 
je srovėje ryškus valios pradas, kuriąs savo „religiją“, palenktą 
klasės, rasės, tautos dievams. Individualistinėje srovėje run- 

giasi protinis ir jausminis elementai, ir jų „religija“ paženklinta 
kriticizmo arba sentimentalizmo. 

Protininkams individualistams religija yra teorinis dalykas, 
protinių sąvokų bei idėjų sritis. Ta sritis priklausanti tik indivi- 
dualiam protui: nuojo pareina, ką ir kaip jis priima ar atmeta. 
Nėra bendrų, apibendrintų, objektyvių sprendimų. Individu- 
alūs sprendimai neliečia praktinio gyvenimo. 

Jausmininkams individualistams religija yra tik išgyveni- 
mas - aklas, nesąmoningas, neapibrėžtas, iš niekur nekilęs, 
tik iš paties individo, į nieką kitą nevedąs, neturįs jokios reikš- 
mės asmeniniam tobulėjimui ir iš viso neturįs jokios gilesnės 
prasmės. : 


Metodo klausimas svarstant 
mūsų liberalizmą 


Ligšiol pas mus nebuvo kilęs klausimas, kokį metodą var- 
toti svarstant mūsų liberalizmą. Nūnai šį klausimą iškėlė dr. 
Juozas Girnius straipsnyje „Liberalizmo klausimu“ (Aidai. - 
1956. - Nr. 4). Be kita ko, jis pasisako ir prieš šių eilučių auto- 
riaus pasirinktąjį metodinį kelią. Jis siūlo kitą, jo manymu, tik- 
slingesnį metodą. Šiam klausimui iškilus, dera dėljo atsiliepti 
ir išsiaiškinti. 


Kas lemia metodo pasirinkimą? 


Metodas pasirenkamas pagal siekiamąjį tikslą, ir jį pasi- 
rinkau dvejopą: mūsų liberalizmą pažinti ir jį vertinti. Siekiant 
pažinti tikrovišką liberalizmą, manding nėra kito tinkamesnio 
būdo kaip induktyvinis - įvestinis. Iš atskirų reiškinių bei galvo- 

senos faktų daromi apibendrinimai bei principinės išvados. 
Kitas dalykas vertinti mūsų liberalizmą. Čia jau tenka vartoti 
deduktyvinį - išvestinį metodą, atseit remtis visuotiniais princi- 
pais ir juos taikyti atskiriems mūsų liberalizmo reiškiniams 
bei galvosenos apraiškoms. 

Aš pasirinkau ne tik dvigubą metodą, bet ir du išeities 
punktus. Liberalizmui pažinti remtasi pačiu liberalizmu, ojam 
vertinti - bendru, visuotiniu galvojimu. Kodėl antruoju atveju 
peršokta į kitą plotmę, atseit kodėl nesilaikyta tos pačios libe- 
ralizmo plotmės? Mano įsitikinimu, liberalizmas neturi savo 
visuotinių ir visų vienodai suvokiamų principų. Jis pats yra 
tik metodas, kuris, tiesa, paliečia principų sritį ir, ją liesdamas, 
reiškiasi įvairiopu subjektyvizmu bei reliatyvizmu. Tad vertin- 
ti liberalizmą jo paties mastu būtų tas pats, kas imtis subjek- 
tyviausio uždavinio. 

Kaip į tą dalyką žiūri J. Girnius? Jis siūlo vieną deduktyvinį - 
išvestinį metodą ir pasisako už vieną to paties liberalizmo plot- 
me. Kodėl? J. Girnius tariasi suradęs vieną liberalizmo mastą, 
kurį jis vadina „principiniu liberalizmu“. Manydamas, kad 
toks mastas galimas, J. Girnius kaip tik ir siūlo metodinį mo- 
nizmą. Jis ne tiek pasisako ir, sakyčiau, ne tiek pozityviai, kiek 
kritikuoja manąjį metodinį dualizmą. 

Metodinio klausimo savo straipsnyje J. Girnius specialiai 
nekelia. Priešingai, jį įpina į esminį klausimą, kas yra libera- 
lizmas apskritai, tiksliau - kas jo esmė. Metodo klausimas jam 
išsprūdo tada, kai jis savo turimą arba susidarytą liberalizmo 
esmės sampratą bandė lyginti su tikrovišku liberalizmu ir iš- 
kilusiomis dėl to diskusijomis. J. Girnius galvoja, kad blogas 
esmės supratimas iškreipęs pačias diskusijas. 

Lietuviškojo liberalizmo vardu, jo manymu, „dengiama 
daug kas destruktyvaus", maišomos asmeninės laisvamaniš- 
kos ir liberalizmo pažiūros, prisiimamas antiklerikalizmas 
kaip panieka krikščionybei ar katalikybei. Mūsasis liberaliz- 

mas esąs laicistiškas, laisvamaniškas, suplaktas su skepticiz- 
mu, reliatyvizmu ir t.t. 

Šią mūsų liberalizmo sampratą J. Girnius pateikia kaip 
Br. Railos pažiūras. Jas dar paryškina DDT (Demokratinio Dar- 
bo Talkos) rezoliucijomis. Kadangi Br. Railos ir DDT rezoliu- 
cijų pažiūros manding mažai kuo tesiskiria nuo visų kitų mū- 
sų liberalizmo publicistų pažiūrų, lietuviškojo liberalizmo api- 
būdinimas, kokį pateikia J. Girnius, daugiau ar mažiau tinka 
ir mūsų liberalizmo visumai. Tuo atveju mudviejų su J. Gir- 
niumi požiūriai, sakyčiau, nesiskiria. Tai pripažįsta, bent iš 
dalies, ir J. Girnius. Jo žodžiais, „jei iš tiesų liberalizmas ne- 
turėtų mums daugiau pasakyti, kaip pasakė DDT suvažiavi- 
mas, tektų sakyti be reikalo polemizavus su kun. St. Yla, nes jį 
buvus teisų, jei ne apskritai, tai bent mūsų liberalizmo atž- 
vilgiu“. 

Kuo J. Girnius išsiskiria? Šio lietuviškojo liberalizmo jis 
anaiptol nelaiko atitinkančiu liberalizmo esmę. DDT rezoliu- 
cijos ir „Br. Railos sugestijonuotoji liberalizmo interpretacija“ 
J. Girniui atrodo „nepakankamai reprezentatyvios libera- 
lizmui apskritai“. Jis susidaręs įspūdį, kad ir „kun. St. Yla pri- 
ima liberalizmą esant tuo, kuo jis yra Br. Railai... Abu vienodai 
supranta liberalizmą, nors, žinoma, nevienodai jį vertina“ ,taigi 
abu vienodai klysta bent sampratos požiūriu. 

Kiek kitaip galvoja Br. Raila. Lengvino slapyvardžiu prisi- 
dengęs jis teigia: „jis (kun. S. Yla) liberalizmą pajėgia supras- 
ti tik tikybiniu ir tik romietišku požiūriu, ir taip žiūrėdamas jį 
visą randa klaida, laisvamanybe, bedievybe. Kun. Ylos straips- 
niai nesulaukė platesnių diskusijų iš kitos pusės, nes iš tikrų- 
jų su taip falšyvai suprasto liberalizmo aiškintoju mažai kam te- 
gali būti noro diskutuoti“ (Santarvė. - 1955. - Nr. 7-8. - P. 335). 
Vertindamas ne tikybiniu, bet filosofiniu požiūriu, pasirodo, 
mūsų liberalizmą J. Girnius laiko taip pat laisvamanišku. Ma- 
no „falšyvai suprastas liberalizmas“ J. Girniui yra toks pat, 

kaip jį supranta ir Br. Raila. Dar daugiau, J. Girnius pirmiausia 
kaltina Br. Railą „falšyvai“ supratus arba iš esmės iškreipus 
liberalizmą, o kartu „suklaidinus“ ir kun. Ylą. 

Faktiškai J. Girnius turi omenyje metodinę klaidą, kaip jis 
ją supranta, ypač svarstydamas mano mintis. Pirmiausia, jo 
manymu, reikėjo išsiaiškinti, kas yra liberalizmas apskritai, o 
paskui kalbėti apie tikrą lietuviškąjį liberalizmą. Tada, jo ma- 
nymu, būtų buvę galima išskirti, kaip mūsų liberalizmo atsto- 
vai supranta tikras liberalines pažiūras, o kaip laisvamanybę, 
laicizmą, antiklerikalizmą. Šito nepadarius esą daug kas iš 
abiejų pusių sumaišyta, suvelta, atseit suveltas liberalizmas 
su laisvamanybe, laicizmu ir t.t. Be to, aš esą per globališkai 
užsimojęs, sakysim, į liberalizmą įtraukdamas net nacionaliz- 
mą. Tad diskusijos tapusios bergždžios, daug ką apkartinusios 
ar net įskaudinusios. 

Iš tikrųjų diskusijų kaip ir nebūta. Beveik niekas rimtai ne- 
diskutavo su manimi dėl pagrindinių bei esminių mūsų libe- 
ralizmo klausimų. Tačiau apkartimo nevengta rodyti atski- 
rais ir dažnai asmeniškais atsišaukimais. Pats Br. Raila, kuriam 
J. Girnius priskiria ypatingą laisvamaniškumą ir antiklerika- 
lizmą, ne kartą piktinosi tuo, kad tie dalykai įsakmiai buvo 
įvardyti mano straipsniuose. Neabejoju, kad labiausiai įskau- 
dinančios turėjo būti mano „globališkosios“ išvados bei api- 
bendrinimai, padaryti iš atskirų lietuviškojo liberalizmo reiš- 
kinių. Tai ir yra metodo išvada. Pasirinkęs induktyvinį me- 
todą, aišku, negalėjau nedaryti išvadų, atseit išvengti „globa- 
liškumo“. Nemanau, kad to būtų galima išvengti vartojant ir 
J. Girniaus siūlomą tik deduktyvinį metodą. Įspūdžiai 17 įsi- 
skaudinimai bei apkartinimai yra subjektyvus dalykas ir jie 
negali manding lemti nei metodo tikslingumo, nei jo sėkmin- 
gumo. Diskusijų bergždumo įspūdį J. Girnius galėjo susidary- 
ti tik dėl to, kad mano oponentai rimtai nediskutavo, o bergž- 
džiai jautrinosi. 

Kaip vertinti J. Girniaus siūlomą metodą? 


Apskritai J. Girniaus siūlomas deduktyvinis metodas nė- 
ra negalimas. Visuomet pirma išsiaiškinama, kas yra dalyko 
esmė, o paskui bandoma atskirti, kas jos neatitinka. Konkre- 
čiai kalbant, aišku, būtų naudingiau pirma suprasti, kas yra 
liberalizmas, o po to, kaip sakoma patarlėje, atsijoti grūdus 
nuo pelų: patį liberalizmą skirti nuo to, kas vadintina kitais 
vardais. Bet ar tai galima kaip tik nagrinėjant liberalizmą? Ar 
galima rasti vieną visuotinį mastą, atskleidžiantį liberalizmo 
esmę? 

Skaitytojai prisimena kai kurių mūsiškių tvirtinimą, kad 
liberalizmas neturi vienos biblijos, atseit vieno savo šaltinio 
bei masto. Jeigu tokį vieng mastą, kad ir principinį, bandytu- 
me jiems nurodyti, ar tada nepasikartotų priekaištai (kaip tai 
man darė A. Škėma), jog mes „išsigalvojame savo tezes“ ir pa- 
galjas norime atsijoti mūsų liberalizmą: išskirti, kas atitinka 
„Mūsų“ tezes, kas ne. 

Pats J. Girnius pripažįsta, kad liberalizmas yra daugiažo- 
dis. „Šito daugiažodiškumo bei daugiaprasmiškumo nepaša- 
lina irjo pasirinktasis „principinis liberalizmas“. Kas gi jis yra? 
Atsakymų bus tiek, kiek ir atsakančiųjų. Anaiptol ne dėl to, 
kad atsakantieji nežinotų pagrindinių liberalizmo elementų. 
Atsakymai išsiskirtų dėl pačios elementų interpretacijos. 

Esminiais liberalizmo bruožais J. Girnius laiko tris dalykus: 
1) nelygstamos žmogaus vertės pripažinimą ir vengimą bet 
kokios diskriminacijos; 2) tiesos ir laisvės santykių sprendimą 
ir 3) demokratijos išpažinimą. Tuos tris bruožus būtų galima 
įvardyti humanizmo, individualizmo ir demokratizmo ele- 
mentais. Tačiau visi šie dalykai skirtingiausiai interpretuojami. 

Daug nesidairydami imkime mūsų liberalizmo atstovo H. 
Blazo suprastą individualizmą (Varpas. - 1953. - Nr. 1. - P. 86). 
Jo manymu, individualizmo elementai: humanizmas, libera- 

lizmas ir demokratija. Elementų santykis, kaip matome, ne- 
daug tesiskiria, bet skiriasi jų interpretacija. J. Girnius huma- 
nistinį elementą - žmogiškosios vertės pabrėžimą - kildina iš 
krikščionybės, o H. Blazas iš „individo mintijimo atsipalaida- 
vimo nuo Bažnyčios priežiūros ir cenzūros“. J. Girniui toleran- 
cija yra krikščioniškosios artimo meilės tęsinys arba bent 
papildinys, o H. Blazui „tolerancija seka iš humanizmo“ ,reikia 
suprasti - tokio, kuris nesusijęs su krikščionybe. 

Vakarų humanizmui, pasak J. Maritaino, būdingi religiniai 
ir transcendentiniai šaltiniai, be kurių jis būtų savaime nesu- 
prantamas. Tačiau nuo renesanso laikų Vakarų pasaulis pa- 
mažu priėmė antireliginį humanizmą. Taip žmogiškoji vertė 
ir laisvė, kitados buvusios krikščionybės idėjomis, dabar daro- 
mos ateizmo ir pagonizmo žaidimu (plg. Humanisme Integral. ži 
Paris, 1936. - P. 13-14). 

Fr. Heer, rašydamas apie Europos demokratijos šaknis nuo 
VIII iki XVIII amžiaus, mini šiuos laisvės sąvokos išsiskleidi- 
mo tarpsnius: prigimtinę teisę, liaudies suverenitetą, visuome- 
nės „sutartį“, pasipriešinimo teisę ir Žmogaus piliečio teisę. 
Šioje raidoje seniausia ir pirminė vieta priklausanti Bažnyčiai, 
ypač prigimtinės teisės puoselėjimo ir gynimo požiūriu (plg. 
Tausenjūhriger europūischer Nonkonformismus // Frankfurter 
Hefte. - 1954. - Hf. 2). Panašiai teigia ir Tūbingeno unto prof. 
E. Sprangeris. Jo manymu, žmogaus teisės kaip neliečiamos 
ir laisvė esančios religinės kilmės ir ta prasme jos reiškiančios 
„ewig liberale Urprinzip“ (plg. Was heipt liberalismus // Uni- 
versitas. - 1953. - Hf. 5). Šiems autoriams būtų artimesnis ir J. 
Girniaus požiūris, nes jis taip pat pabrėžia vadinamųjų libe- 
ralinių elementų (bent pirmojo) religinę kilmę. Tačiau rasime 
daugybę autorių, kurie tuos pačius elementus laikys politinės 
kilmės dalykais. V. Sezemanas teisingai pastebi, kad „prancū- 
zų revoliucija suprato laisvę ir lygybę grynai politine prasme, 
kaip demokratinę santvarką, suteikiančią piliečiams lygias teises“ 

(Krikščionybė ir socializmas // Akademikas. - 1936. - Nr. 6. - P. 
141). Rodos, yra esminis skirtumas, ar demokratinė santvarka 
suteikia žmogui laisvę ir lygias teises, ar žmogus jas turi pačia 
savo prigimtimi bei prigimtinės teisės pagrindu, o demokratija, 
kaip ir kiekviena kita santvarka, privalo jas saugoti ir gerbti. 

Liberalizmas yra laicistinė sistema, panaikinanti esminių 
vertybių sakralinį charakterį. Jis viską matuoja ir vertina tik 
politiniu mastu. Dėl to liberalizmui politika būdinga daugiau, 
negu bet kuri principinė plotmė. Net į šią plotmę liberalizmas 
ateina su savuoju metodu - divide et impera. Liberalizmas yra 
ne tik laicistinis, bet ir dalomasis, analitinis, pliuralistinis me- 
todas, o principinė plotmė yra paženklinta jungimu, sinteze, 
vienybe. 


Patys liberalai pasisako prieš monistinę liberalizmo sampratą 


J. Girniaus siūlomas „principinis liberalizmas“ negali būti 
visų vienodai suvokiamas ir priimtinas ne tik dėl skirtingiau- 
sių interpretacijų. Jis nepriimtinas ir dėl to, kad liberalizmas 
visų pirma yra tikroviškas ir pritaikomas metodas, priklausąs 
nuo vietos ir laiko skirtybių. Ta prasme įsidėmėtinas dabarti- 
nio Liberalų Internacionalo autoriteto Johno M. Scoito įspėji- 
mas patiems liberalams, kurį jis yra pateikęs savo pranešime 
apie Europos liberalizmą. Kalbėdamas apie liberalizmo prin- 
cipą, jis duoda tokį palyginimą: „jeigu jūs dalinsite du iš dviejų, 
gausite vieną, ojei dalinsite keturis iš dviejų, gausite du. Rezul- 
tatas skirtingas, bet principas dalinti iš dviejų yra pastovus“. 
Panašiai ir „liberalizmas, jo žodžiais, yra „a body of principle“, 
bet šis „body“ pateikia skirtingus rezultatus, atsižvelgiant į 
laiką ir taikant jį skirtingomis aplinkybėmis. Juokinga many- 
ti, tęsia jis, kad liberalus atsakymas būtinai turi būti tas pats 
atsakymas į britų ir belgų problemas. Jeigu taip būtų, tai libe- 

ralizmas būtų dogma, o ne „a body of principle“. 


219 


Scottas pabrėžia, kad liberalizmui įvairiuose kraštuose bū- 
dingos skirtingos kryptys, o visiems bendras „principas“ yra - 
kovoti prieš jėgą. Skandinavijoje, jo žodžiais, liberalai kovoja 
prieš valstybę, laikomą socialistų rankose, Vokietijoje - prieš 
okupacines jėgas, Kanadoje - prieš JAV priespaudą ekonomi- 
niame Kanados gyvenime, Prancūzijoje - prieš komunistų par- 
tiją, o „visoje Europoje jie pasisako prieš Bažnyčios jėgą“ (plg. 
European Liberalism. - Cambridge, 1950. - P. 3-4). 

Scotto minimas „principas“ mažiausiai teturi ką nors bend- 
ra su J. Girniaus „principiniu liberalizmu“. Scotto „principas“ 
yra politinės kovos dalykas. Liberalizmas, Scotto supratimu, 
nenori būti dogma principiškumo prasme, bet jis yra dogma 
politinės ir priešbažnytinės kovos prasme. Tad J. Girniaus 
„principinis liberalizmas“ prieštarauja ne „politiniam libera- 
lizmui“, bet pačiai liberalizmo esmei, kuri yra ne principinė, o 
politinė. Būdamas politiškas, liberalizmas yra ir tikroviškas 
arba tikrovei labiausiai palenktas bei nuo jos priklausomas. 
Štai kodėl J. Girniaus siūlomas deduktyvinis metodas, mano 
supratimu, negali būti tikslingas. Priešingai, tikslingesnis in- 
duktyvinis metodas, atseit - visų pirma pažinti tikrovišką li- 
beralizmą, mūsų atveju lietuviškąjį. Po to arba pagrečiui dar 
būtų galima palyginti su prancūziškuoju, anglosaksiškuoju, 
slaviškuoju ar germaniškuoju ir tik tada daryti išvadą, kas yra 
esminis ar principinis „liberalizmas apskritai“. 


Ko siekta, naudojant induktyvinį metodą 


Aš taip ir nagrinėjau. Ėmiau atskirus klausimus, rinkau 
medžiagą iš mūsų liberalinės spaudos, iš įvairių jos publicis- 
tų, neišskiriant nė pačių jauniausių. Siekiau dokumentuotijų 
pasisakymus, sujungti juos į atskirų klausimų grupę ir nus- 
tatyti kuo bendresnę (apibendrintą) jų galvosenos kryptį. Iš- 
vados, kurias teko daryti, suprantama, buvo paremtos ne vien 

cituojamais pasisakymais, bet ir visa perskaityta medžiaga. 
Ryškindamas principinę arba su principais susijusią mūsų li- 
beralizmo atstovų galvoseną, kartu stengiausi ją ir vertinti 
visuotinio arba krikščioniškojo galvojimo šviesoje. Susivokti 
dabartinėje liberalinėje dialektikoje man padėjo ir praeities 
spauda (nuo „Aušros“ ligi 1935 m.), kurią kitados teko per- 
versti ir studijuoti. Jau tada buvau pastebėjęs, kad daugelio ne- 
susipratimų priežastis mūsų polemikose buvo ta, jog mūsų 
liberalizmo atstovai į tuos pačius dalykus žiūri skirtingai, tas 
pačias sąvokas vartoja kita prasme. Tai matome ir šiandien. 


Liberalizmas, kaip žinia, neturi savitų sąvokų. Jis vartoja 
tas pačias sąvokas, kurios pagal reikšmę neatrodo skirtingos. 
Labiausiai skiriasi jų interpretacija. Tai, atrodo, pripažįsta ir 
J. Girnius. Jis dažnai prisimena „specifinę liberalizmo inter- 
pretaciją“, tačiau ją atmeta, kaip nesuderinamą su „principiniu 
liberalizmu“. Ir čia jo monistinis metodas susikerta su manuo- 
ju. Mano dualistinis metodas remiasi sąvokų interpretacijos 
dualizmo faktu. Tuo tarpu J. Girniaus metodas ieško vienos 
tariamai principinės interpretacijos. Mano uždavinys - paro- 
dyti ir išryškinti esamą interpretacijų išsiskyrimą, kurio mes 
nebepakeisime, nes tai yra įvykę per ilgą laiką. O J. Girnius, 
pripažindamas, kad „skirtybių nepanaikinsime“, vis dėlto ieš- 
ko principinio derinio. 


Koks gi buvo mano tikslas ryškinant interpretacijų skir- 
tumą? Ar suniekinti mūsų liberalus, kaip ne vienas mano opo- 
nentas skubėjo pareikšti? Man rodos, daugiau paniekina libe- 
ralą tai, kad jis pats nežino, kas yra liberalinė interpretacija, ir 
galvoja esąs niekinamas, o tai jam, susipratusiam ir sąmonin- 
gam, turėtų būti tik pasididžiavimas. Kas nori būti liberalas, 
težino, kodėl jis galvoja taip, o ne kitaip. Lygiai svarbu žinoti 
ir kitiems, kuo ir kaip mes skiriamės. Žinodami, kąvieniir kiti 

tuo pačiu klausimu galvojame ir ką tas pačias sąvokas var- 
todami norime pasakyti, mes galėtume pasiekti ir didesnio vi- 
suomeninio susipratimo. Tik clara pacta claros faciunt amicos! 
Tuo tarpu nūnai polemizuojame ir erzinamės arba erziname 
nesąmoningą visuomenę, kuri nesuvokia pagrindinių mūsų 
skirtybių ir nesuvoks tol, kol nebus jos išryškintos. 


Šito ryškinimo kol kas negalime laukti iš mūsų liberaliz- 
mo atstovų. Mūsų liberalizmo kryptis dar tebėra labai publi- 
cistinė, propagandinė. Ryškiausi mūsų liberaHzmo vadai nuo 
Kudirkos ligi Railos buvo ir yra tik publicistai - sakyčiau, ne 
liberalizmo interpretatoriai, bet propaguotojai. Poleminis, 
politinis, praktinis reikalas jiems buvo ir tebėra svarbiausias. 
Šiame kontekste užgriebiamos ir sąvokos su gana stereotipiš- 
kajų interpretacija. Iš esmės jos neaiškinamos. Nelabai mėgs- 
tama, kai tai imasi daryti kiti. Sąvokinį mūsų galvojimą arba 
bandymą mūsų liberalinį galvojimą ryškinti sąvokų plotmė- 
jejie kartais ironizuoja „sąvokiniu žongliravimu“. Liberalinė 
mūsų publicistika, sakytume, pati vengia atskleisti tikruosius 
liberalinio galvojimo skirtumus ir prisibijo, kad kiti to neda- 
rytų. Gal tai laikoma nenaudingu politiniu ar psichologiniu 
dalyku. Bet ar tai naudinga visuomeniniam ir kultūriniam mū- 
sų tautos bręsmui? 


Kol mūsų liberalizmas nerodo ženklų ryškinti ir filosofiš- 
kiau apibrėžti savąjį kelią, tolir mūsų pastangos, ryškinant esa- 
mus skirtumus, negali būti palankiai sutinkamos. Į tą faktą, 
kaip laikinai neišvengiamą, reikia atsižvelgti ir kantriai jį pa- 
kęsti. Antra vertus, mūsų visuomenės sąmonėjimo vyksmas 
reikalauja, kad esamus skirtumus kuo atviriau ir blaiviau to- 
liau ryškintume. Pažiūrų dualizmas mūsų tautoje yra įvykęs 
faktas ir jokios neutralizavimo, retušavimo, vienijimo ar derini- 
mo pastangos jo nebepakeis. Neutralizuoti galima asmeninius 

ar grupinius santykius, bet ne pažiūrų skirtumus. Be šių skir- 
tumų mes juk visad turėsime bendrus žmogiškus ir tautinius 
jungties pradus. Turėsime ir kitų bendrų interesų, padedančių 
mums bendradarbiauti. 


Netiksliai suprasta „principinio liberalizmo“ plotmė 


Atrodytų, mudu su J. Girniumi turėjome panašias intenci- 
jas, būtent palengvinti visuomeninį supratimą. Bet išsiskyrė 
mūsų pažiūros tiek į tikslą, tiek į būdą jam siekti. J. Girnius, at- 
rodo, siekė apvalyti liberalizmą nuo jo gimtosios nuodėmės - 
laisvamanybės, laicizmo, antiklerikalizmo, subjektyvizmo. Tai 
jo nuomone, savaime įvyktų, suradus liberalizmui principinę 
plotmę. Visa, kas šiai plotmei nėra esminga, tektų iš liberaliz- 
mo išbraukti. 

Tai būtų radikalus ir gana naujas liberalizmo reformos ban- 
dymas. Pagal tai, kaip J. Girnius supranta principinį libera- 
lizmą, reiktų, viena vertus, laukti liberalizmo priartėjimo prie 
visuotinės galvojimo plotmės, antra vertus, reiktų sutikti su 
kai kuriais J. Girniaus siūlomais kompromisais atsižvelgiant į 
visuotinį, bent krikščionišką galvojimą. 

J. Girniaus bandymas įdomus ta prasme, kad jis ieško prin- 
cipinio sprendimo, remdamasis vadinamaisiais liberaliniais 
principais. Kas gi tie liberalizmo principai? Arjie turi ką bend- 
rasu liberalizmu, ar jie saviti? Ar tie principai nėra visuotinės 
plotmės dalykas, o tik liberalizmo pasisavinti, lyg ir monopoli- 
Zuojami ir savo interpretacija perkeičiami? Iš to savinimosi 
anaiptol neseka, kad tie principai nustojo būti visuotiniais da- 
lykais. Kalbėti apie juos, kaip liberalizmo esmės dalyką, man- 
ding tikrai netikslinga. Tie liberaliniai principai, kiek jie buvo 
ir yra visuotiniai ir visiems bendri, tiek jie buvo ir bus visiems 
priimtini. Dėl to būtų didžiausia nesąmonė juos pulti, kritikuo- 
ti ar nuo jų atsiriboti. Kai puolamas ar kritikuojamas libera- 

lizmas, tai puolamos iškraipos, kurias jis padarė ar daro visuo- 
tinių liberalinių principų srityje. Pats J. Girnius kaip tik tuo 
pačiu pagrindu plaka „specifinę liberalizmo interpretaciją“. 
Jis kalba apie liberalizmo neigiamybes, turėdamas galvoje vi- 
sus interpretacinius elementus, iškreipiančius visuotinius li- 
beralinius principus. Ir vis dėlto šiuos principus jis priskiria 
liberalizmui, o ne visuotinei plotmei. Atrodo, J. Girnius neiš- 
skyrė sąvokų „liberaliniai principai“ ir „principinis liberaliz- 
mas“. Liberaliniai principai tiek savo kilme, tiek ir esme ma- 
žiausiai būdingi liberalizmui. Principinio liberalizmo niekad 
nebuvo ir nėra, o tai, ką J. Girnius vadina šiuo vardu, tėra jo pa- 
ties išvestinis (deduktyvinis) dalykas iš liberalinių principų, 
priklausančiųjų visuotinai plotmei. Čia, atrodo, ir glūdi J. Gir- 
niaus monistinio metodo svarbiausioji paklaida. 

Norėdami taisyti tikrovinį liberalizmą, patys šviesieji libe- 
ralai (buvę ar ligi galo tokiais išlikę), kaip Lagare, Fr. W. Foers- 
teris, J. Burchardtas, Rathenau ir kiti, neieškojo „principinio li- 
beralizmo“, o kalbėjo apie reikalą grįžti prie visuotinių princi- 
pų irjų tikrosios plotmės. Kiti iš jų turėjo drąsos kalbėti apie 
krikščionybę kaip visuotiniausią plotmę. Krikščionybė ne tik 
neišsižada visuotinių liberalinių principų, bet labai rūpestingai 
saugo jų integralumą. Jos kova prieš liberalizmą faktiškai ir 
yra kova už tų Liberalinių principų išsaugojimą nepažeidžiant 
interpretacijos. Tai aiškiai yra pabrėžęs ir popiežius Leonas 
XIII, vertindamas liberalizmą savo enciklikose. | 

Tad be reikalo J. Girnius įžvelgė pavojų ten, kur jo nėra. 
Prieš tokį liberalizmą, kuris būtų laisvas nuo laicizmo, laisva- 
manybės, antiklerikalizmo ar reliatyvizmo bei subjektyvizmo, 
tikriausiai nesiruošė niekas iš katalikų kovoti. Tokiam libera- 
lizmui, jeigu iš viso šis vardas čia tinka, jie patys atstovauja, 
nes pirmine ir esmine prasme jis yra krikščioniškas. 

Ta prasme katalikams nereikia ieškoti, kas yra liberaliz- 
mas apskritai ar principinis liberalizmas, kad galėtų vertinti 

tikrovinį liberalizmą bei jo interpretacijas. Jiems užtenka vi- 
suotinio galvojimo plotmės ir visuotinių liberalinių principų. 
Berods ne kitaip elgėsi ir pats J. Girnius, kai jis vertino, sakysi- 
me, K. Jasperso egzistencializmą. Tada jis neieškojo „egzisten- 
cializmo apskritai“ ar „principinio egzistencializmo“, bet rė- 
mėsi bendrais galvojimo principais. Šiuo atveju jis pats ėjo 
dualistiniu keliu, vartodamas ir induktyvinį ir deduktyvinį 
metodą. Koks tad buvo reikalas nūnai liberalizmui, ieškoti 
monistinės plotmės? 


Mūsų noras ir būdas pasitarnauti visuomenei 


Kai kas galvoja, kad J. Girnius norėjęs mūsų liberalinės vi- 
suomenės, ypačjaunuomenės, dėmesį pakreipti į naują idealis- 
tinių ieškojimų kelią. Tokios intencijos, jeigu jų iš tikro turėta, 
negali būti peiktinos. Tam tikrą nerimą ir netikrumą mūsų libe- 
ralinės visuomenės dalis tikrai jaučia. Galimas dalykas, bręsta 
išvidinis reikalas pačiam mūsų liberalizmui susirasti teisinges- 
nį, savitesnį ir su visuotine principine plotme suderintą kelią. 

Kartą ir šių eilučių autoriui teko kalbėtis su vyresnės kar- 
tos Kudirkos krypties mūsų liberalizmo atstovais. Į klausimą, 
ar nebūtų metas ieškoti tikslesnių liberalizmo sprendimų, su- 
derintų su mūsų tautos senąja tradicija, jie atsakė: tam reikalui 
neturime žmonių. Šie žodžiai rodo norą ar bent pritarimą re- 
formos minčiai. Kaip tik dėl to mūsų, liberalizmo pašaliečių, 
svarstymai apie jų problemas (kiek jos susiduria su mūsiš- 
kėmis) kaip tiktai galėtų ir jiems daug patarnauti. Tačiau pasi- 
tarnavimas gali būti ir netikslus. Jaunesniems ir ypač mažiau 
kritiškiems mūsų liberalams galima sudaryti iliuziją, kad re- 
formos pradmenys slypi pačiame liberalizme, o ne šalia jo. To- 
kią iliuziją sukuria ir J. Girniaus „principinis liberalizmas“. 
Tai, kas dar ieškotina ar kurtina, negali būti laikoma esamu. 
Pats J. Girnius savo straipsnį, o kartu ir principinio liberalizmo 

tezes laiko dar diskutuotinais dalykais. O nediskutuotina yra 
bendroji principinė plotmė. Kodėl ši plotmė negalėtų būti ryš- 
kinama, atskleidžiama, pristatoma ir mūsų liberalinei visuo- 
menei? Tai vienas kelias, negalintis nedominti mūsų liberalų, 
ypač nuoširdžiai norinčių ieškoti kokios nors dermės su šia 
plotme. Psichologiškai jiems nebus lengva sutikti su mintimi, 
kad jiems reikia grįžti prie to, ko buvo atsisakę. Gal jie atsisa- 
kė pirmiausia krikščioniškos plotmės, o nūnai pasirodo, kad 
ši ir visuotinė plotmė yra pernelyg artima. Nepaisant šio ga- 
limo sunkumo, vis dėlto turime pripažinti ir kitą faktą, kad 
atsiranda vis daugiau žmonių, nebesitenkinančių neribotu 
individualistiniu galvojimu. 


Antra vertus, mes negalime atsisakyti pastangų pažinti 
mūsų liberalizmo tikrovę, kokia ji yra, ypač jos „destrukty- 
vumus“ ir „priedangas“. Čia vėl pavojinga kurti iliuziją, kad 
mūsų liberalizme nieko nėra bloga, arba kas bloga, tai nebe- 
priklauso liberalizmui, o kažkokiems kitiems „vardams“. No- 
minalistiniu požiūriu, tiesa, tokias perskyras galima daryti. 
Bet jei mūsų liberalizmas yra antiklerikališkas, laicistiškas, 
laisvamaniškas, tai vis dėlto negalime šio fakto nei slėpti, nei 
pro jį tylomis praeiti. Kitaip bėgtume nuo tikrovės pažinimo 
dėl kažkokių visuomeninės ramybės sumetimų. 

Vienas bičiulis man rašo: „J. Girnius visų pirma turėtų įti- 
kinti liberalus, kad jie priimtų jo principinį liberalizmą, o tik 
tada kritikuoti tave, kam tu jiems priskiri tai, ko jie neturi“. 

Ne mūsų kaltė, kad prie liberalizmo, kaip labai plačios ir 
atviros plotmės, prisiplaka destruktyvūs elementai. Tai pas- 
tebima ne viename krašte. Bet ar viskas, kas destruktyvu, lai- 
kytina tik prisiplakusiais dalykais? Neseniai H. Rauschningas 
paskelbė veikalą „Masken und Methamorphosen des Nihi- 
lismus. Der Nihilismus des XX. Jahrhunderts“ (Frankfurt a. 

M., Wien, 1954). Autorius pabrėžia, kad nihilizmas priklauso 
dvasinei srovei, prasidėjusiai Renesanso metu ir siekiančiai 
absoliutaus Žmogaus savarankiškumo. Nihilizmas esąs toks 
dvasinis vyksmas, kurį daugelis suvokia kaip išlaisvinimą bei 
išsilaisvinimą. Faktiškai šis vyksmas atpalaiduojąs žmogų nuo 
bet kokių ryšių su būties pagrindu, su tiesa ir vertybėmis, su 
bendruomene ir žmogiškomis institucijomis. Blogiausia, kad 
šis nihilistinis vyksmas siekiąs sukurti naują žmogaus sąmo- 
nės būseną ir pasidaryti pastoviai veikiančia istorine jėga. Šių 
dienų nihilizmas pasireiškiąs įvairiomis galimomis formomis 
ir dangstosi įvairiomis kaukėmis. Norint nihilizmą nugalėti 
esą reikia visų pirma jį gerai pažinti, kuo jis dangstosi, kokias 
naujas formas prisiima arba kaip įsilieja į senąsias. 

Tų formų, ypač politinių, šiandien yra įvairių. Jas bando- 
ma išskirti paprasta krypčių bei srovių klasifikacija: vienos va- 
dinamos socialistinėmis, kitos nacionalistinėmis, dar kitos li- 
beralinėmis. Nepaisant formalių skirtumų, jos turi ir nemažai 
panašumų. J. Girnius būtų linkęs ribotis tik forminiais skirtu- 
mais ir neieškoti panašumų. Dar daugiau, jis labai nepalankiai 
sutinka autorius, kalbančius apie srovių giminystes. Tačiau 
giminystė yra, ir to fakto negali nepastebėti joks stebėtojas. 
Galima nesutarti dėl vieno tų giminysčių vardiklio, sakysim, 
ar mes kaip Rauschningas vadinsime jį nihilizmu, ar laicizmu 
su savo palydovais - laisvamanybe ir antiklerikalizmu. Bet 
nuo to pati giminystė nepasikeis. Svarstydami lietuviškojo gy- 
venimo negeroves, taip pat negalime aplenkti dvasinės srovių 
giminystės. Pats J. Girnius pripažįsta, kad mūsų liaudininkai 
ir socialdemokratai yra „tie, kurie tiesiog oficialiai atstovauja 
liberalizmui (ypač pirmieji, bet kultūrinėje srityje jo pagrin- 
do šaukiasi ir antrieji)“. Man rodos, juo labiau reikia atkreipti 
dėmesį ir į nacionalistinių grupių oficialius prisipažinimus dėl 
jų liberalizmo. Tad čia yra vienas giminystės vardiklis - libera- 
lizmas. Kalbant apie negeroves, kiek jos susietos su specifinė- 

mis liberalizmo interpretacijomis, kaip tik ir tenka nesiriboti 
viena srove. Nežinau, kodėl J. Girnius man primena: „ar tam 
tikrų lietuviškojo gyvenimo neigiamybių iškėlimui nebūtų 
buvę kun. St. Ylai sėkmingesnis kelias tiesus dėl jų pasisaky- 
mas, negu tokie globališki kaltinimai, kurie neteisingai vienan 
katilan sukišo kaltuosius su niekuo nedėtais (ir ta prasme, kad 
neskyrė „liberalų“ nuo „nacionalistų“...)“. J. Girnius turėtų pa- 
tikslinti, kaip jis supranta tiesų pasisakymą dėl negerovių, ku- 
ris neturėtų nei kaltinimo atspalvio, nei globališkų apibend- 
rinimų. J. Girnius galvoja, kad „liberalizmo klausimas mūsų 
spaudoje kilo ne iš teorinio dėmesio, o iš praktinių motyvų“. 
Gal dėl tojis laukė ir iš manęs daugiau praktiškai „tiesaus pa- 
sisakymo“. 


Ką reiškia praktiškai taisyti liberalizmo negeroves? 


Iš tikrųjų pats liberalizmas nuolat save praktiškai taiso. To 
siekia vokiečių neoliberalizmas, prancūzų spiritualistinis, hu- 
manistinis, socialistinis liberalizmas. Mūsų liberalizmą nūnai 
praktiškai taiso santarvininkai ir „kairieji“ tautininkai. 

Tokios reformos, kaip rodo patirtis, nepasiekia platesnio 
tikslo. Jos tik skaldo liberalizmą į atšakas, sroves, kryptis ir 
mažai tepaliečia liberalizmo visumą, mažai tekeičia jo tikrovę. 
Štai kad ir spiritualistinių liberalų pasisakymas prieš senąjį 
liberalizmą. Rodos, labai skambiu rehabilitacijos vardu P. Lhos- 
te-Lachaume (Rėhkabilitation du Liberalisme. - Paris, 1954) iškelia 
senojo liberalizmo negeroves: kaltina „sistemingai ignoravus 
moralę ekonomikos srityje“, taikius „nežmoniškus išnaudoji- 
mus“. Ką gi jis siūlo savo spiritualistiniu liberalizmu? Nieko 
nauja, tik kritikuoja socialinį katalikybės charakterį ir aukš- 
tina tą pačią individualistinę moralę. Nauja „rehabilitacija“ 
neperžengia socialinio nemoralumo, kuriam atstovavo sena- 
sis liberalizmas, neieško naujos socialinės moralės pagrindų, 

tačiau nepripažįsta krikščioniškosios, kaip tai darė senasis li- 
beralizmas. 

Principiniu persilaužimu neparemtos praktiškos reformos, 
manding negali būti sėkmingos. Nesėkmingi buvo ir socializ- 
mo bandymai save taisyti, kol pagaliau nenutarta radikaliai 
ir iš principo atsisakyti istorinio materializmo. Jeigu panašiu 
keliu pasuktų ir liberalizmas, jeigu jis atsisakytų specifinės in- 
terpretacijos, tada tektų laukti didesnių ir palankesnių per- 
mainų. Bet atsisakyti savos interpretacijos reiškia nugalėti sub- 
jektyvizmą, individualizmą, reliatyvizmą ir artėti prie objek- 
tyvios, visuotinės plotmės. Pamažu turėtų švelnėti ir laisva- 
maniškumas, laicizmas, antiklerikalizmas. Visiškai išnykti jie 
negali, ypač laicizmas, nes kitaip liberalizmas nebetektų savo 
egzistencijos pagrindo. 

Pabrėždamas principinį kelią liberalizmui reformuoti arba 
apvalyti jį bent nuo destruktyvių apraiškų, aišku, negaliu ne- 
sutikti su J. Girniumi, kuris svarsto taip pat iš principo. Pasi- 
sakiau tik prieš jo metodą. Galimas daiktas, J. Girnių bus kiek 
paveikęs Ortega y Gassetas, kurio tezėmis jis apsčiai rėmėsi. 
Šis ispanų liberalų filosofas bei sociologas buvo reformistas 
ne principine, bet kompromisine prasme. Jis ieškojo vidurio 
kelio tarp liberalinio reliatyvizmo ir visuotinės absoliučios tie- 
sos. Toks vidurys iš tikro neįmanomas arba galimas tik kaip 
filosofinė konstrukcija. Vadinasi, negali būti vidurio kelio ir 
tarp tikro reliatyvizmu pagrįsto liberalizmo ir visuotinės prin- 
cipinės plotmės. Liberalizmas arba artėja prie visuotinės plot- 
mės arba nuojos tolsta. Artėdamas jis ją pamažu pripažįsta ir 
paremia, o toldamas ją griauna; tai ir yra jo nihilistinis vaid- 
muo. Taip susidaro ne tik įvairios liberalizmo formos, bet 1r 
formacijos. Kaip patirtis rodo, nė viena formacija dar nėra lai- 
koma idealiu vidurio keliu. Liberalizmas pats neturi jokio mas- 
to, dėl tojis negali rasti ir savito vidurio kelio. Vienas iš konk- 
rečių įrodymų yra mūsų liberalizmo formacijos. 

Labiausiai nuo visuotinių (tų pačių liberalinių) principų 
nutolusi, pati negatyviausia buvo rusiška liberalizmo formaci- 
ja, pradėta dr. J. Šliūpo, vėliau perimta mūsų socialdemokra- 
tinės srovės. Švelnesnė buvo lenkiškojo liberalizmo formacija, 
puoselėta dr. V. Kudirkos ir perimta mūsų demokratų-liaudi- 
ninkų. Pati švelniausia ir mažiausiai nutolusi nuo visuotinės 
plotmės buvo viltininkų-tautininkų liberalinė formacija. Šių 
formacijų santykis su visuotine plotme ilgainiui keitėsi: social- 
demokratinė kryptis praktiškai švelnėjo, o liaudininkų buvo 
paaštrėjusi. Nūnai tokio paaštrėjimo ženklai būdingi tautinin- 
kiškai krypčiai. Vidurio kelio jos pačios negali susirasti. 

Mūsų liberalizmo pusiausvyra, jeigu kada bus pasiekta, 
remsis ne sukonstruotu paties liberalizmo idealu, bet subalan- 
suotu santykiu su visuotine plotme, tiksliau - su visuotine libe- 
ralinių principų interpretacija. Idealinės konstrukcijos paties 
liberalizmo ribose, jo savitame darželyje, gal ir galės maginti 
nerealius liberalus intelektualus arba jaunus, studentiško idea- 
listinio liberalizmo ieškotojus. Tačiau liberaliai mūsų visuo- 
menės daugumai visa tai bus svetima. Ji nepajėgs suvokti tokių 
liberalizmo idealistų, lygiai kaip nespės bėgioti paskui prak- 
tinius reformistus, kaitaliojančius vardus ir formas, bet ma- 
žiausiai keičiančius dalykų esmę. Masė laikysis savojo kelio, 
kuris tik tuo ir bus savas, kad daugiau ar mažiau išsiskirs iš 
visuotinio bei krikščioniškojo, atsižvelgiant į laiko ir vietos 
sąlygas. 

Ar verta paisyti masės? Šį klausimą sąmoningai primenu, 
nes jaučiu man kreipsimą priekaištą. J. Girnius kitados viename 
savo straipsnių (Aidai. - 1948. - Nr. 15) buvo pasisakęs apskritai 
prieš masę. Jis linkęs daugiau pasitikėti išskirtinėmis asmeny- 
bėmis ir jų pastangomis sukurti naują idealesnę santvarką. 

Be abejonės, ieškant naujesnių sprendimų mūsų liberaliz- 
mui, gal mažiau tektų žvalgytis į masės nuotaikas, o daugiau 
remtis subrendusių asmenybių galvojimu. Tačiau praktiškai 

ne taip lengva išskirti masinį ir asmenybinį elementus. Mūsų 
liberalizmui, turinčiam stipriausią atramą vidutinėje inteligen- 
tijoje, vis dėlto, mano supratimu, tebėra daugiau būdingas masi- 
nis negu individualus pobūdis. Masiniam pasireiškimui, kaip 
žinia, daugiau būdinga nuo ko nors atsiriboti arba prieš ką nors 
kovoti, negu pozityviai ko nors siekti ar konstruktyviai kurti. 

Atsiriboti nuo Bažnyčios, kartais tik vienu kitu atžvilgiu, 
pas mus jau reiškia beveik tą patį, kaip išpažinti liberalizmą. 
Dar konkrečiau, liberalizmui save priskiria ne vienas tų, kurie 
nemėgsta krikščionių demokratų, nepriklauso katalikiškai or- 
ganizacijai arba priklauso tokiai, kuri savęs nelaiko katalikiška 
arba ideologiška. Masiniam mūsų liberalizmui tenka priskirti 
ir tą reaktyvinį gynimąsi nuo bet kokios kritikos. 

Mūsų kritika arba svarstymai iš dalies gali didinti masinį 
reaktyvumą. Gali net susidaryti įspūdis, kad tik taip mūsų vi- 
suomenėje laikosi liberalios nuotaikos. Iš tikrųjų tokie nusi- 
teikimai gali kilti, nes, J. Maritaino žodžiais, liberalizmas gyve- 
na iš kliūčių ir jomis laikosi; kai kliūčių nėra, jis smunka. Ta 
prasme individualistinis liberalizmas yra negatyvi, opozicinė 
kryptis. Kai mūsų liberalizmas neturi nūnai realių kliūčių, jo 
opoziciškumui gali praversti bet kokios fiktyvios kliūtys. To- 
kių manding prikuriama mūsų publicistikoje net per gausiai. 
Ta prasme ir mūsų kritika gali sudaryti dėkingą progą jau- 
trintis beijautrinti visuomenę, galvojant, jog iš to liberalizmas 
turėtų laimėti daugiau palankumo. 

Tačiau ir šitam masiniam reiškimuisi mes sudarome tam 
tikrus barjerus. Mes apeliuojame ne į masines nuotaikas, o į 
individualų protą, atsiliepiantį blaiviu galvojimu ir kritišku 
svarstymu. Tokiam svarstymui bus pasitarnavęs ir J. Girniaus 
straipsnis. Pasiaiškinę su juo metodinius skirtumus, mes dar 
galėtume lyginti savuosius požiūrius kitais klausimais, ypač 
dėl liberalinių principų interpretacijos. Bet tai jau būtų kitos 
progos reikalas. 

Lietuviškoji šeima 


TAUTINĖS PROBLEMOS 


ŠeIMos lietuviškumas neabejotinai susiduria su tautiniu 
šeimų mišrumu. Mišrumas čia suprantamas kilmės prasme, - 
kai lietuviai tuokiasi su nelietuviais. Bet mišrios gali būti ir 
lietuvių šeimos, kuriose atsiranda skirtingas apsisprendimas 
dėl tautinės kultūros, kalbos, papročių ir auklėjimo krypties. 
Tokios šeimos sukuriamos tarp čia gimusių lietuvių. Jų gali 
būti ir tarp naujų ateivių. 


A. Tautiškai mišrios šeimos 


1. Lietuvė išteka už kitataučio arba lietuvis veda nelietuvę. 
Kiek tokių atvejų buvo tremtyje (Vokietijoje) ir kiek jų dar yra 
dabar, sunku pasakyti. Statistikos, deja, neturime, dėl to negali- 
me šio reiškinio tiksliau apibūdinti. Tačiau iš daugelio faktų 
galime daryti vieną išvadą: mišrias šeimas sukūrę asmenys 
anaiptol nebuvo nesusipratę lietuviai ar lietuvės. Tautinis susi- 
pratimas, pasirodo, nėra mišrias šeimas mažinantis veiksnys. 

Ką apie tai galvoja susipratusi mūsų studentija? Lietuvių 
Studentų Sąjungos anketa skelbia: „Daugiau kaip du trečda- 
liai pasisakė už tai, kad kurdami šeimą, ieškos lietuvio(ės). 
Tokių skaičius, kurie į tautybę nekreiptų didelio dėmesio, yra 
labai mažas. Kiti tuo klausimu yra nepareiškę nuomonės“ 
(Liet. Dienos. - 1956. - Nr. 4. - P. 10). Neturėjimas nuomonės 
arba nekreipimas dėmesio, nors tai būtų būdinga mažam as- 
menų skaičiui, vis dėlto rodo įsibraunantį netikrumą. 

Netikrumą sukelia, be kita ko, toks klausimas: jei nerandi 
lygaus išsilavinimo partnerio tarp savo tautiečių, ar ne geriau 
rinktis kitatautį bei kitatautę? Kultūrinis lygis šiandien yra 

naujas veiksnys. Jis iškyla dėl to, kad atsiranda disproporcija 
tarp berniukų ir mergaičių išsilavinimo. Šio motyvo negali- 
ma išleisti iš akių. Anais tautinio mūsų atgimimo laikais pa- 
triotai vedė kitatautes, nes nebuvo jų išsilavinimo lietuvaičių. 
Ta pati problema darosi gyva dabar, tautinio susipratimo me- 
tu. Aišku, ji nėra tokia aštri, kaip anais laikais. Kartais be dide- 
lio reikalo ji pabrėžiama, nes norima per lengvai pasiteisinti. 
Žodžiu, tikru ar tariamu pagrindu šis motyvas gali skatinti 
mūsų jaunimą dar labiau kurti mišrias šeimas. 

2. Lietuvis veda tautietę arba ši išteka už saviškio, bet vienas 
jų galvoja nebe lietuviškai, kalba daugiau angliškai, gyvena 
amerikonišką gyvenimą. Toks apsisprendimas gali būti dali- 
nis arba visuotinis. Kiekvienu atveju jis kliudys tautiniam še- 
imos vienalytiškumui. Galbūt jis kliudys daugiau negu kil- 
mės mišrumas. Kitatautis kartais būna palankus lietuvišku- 
mui, o lietuvis, nusigręžęs nuo savo tautos, dažnai rodo dide- 
lį priešiškumą. Dėl to kyla įvairūs šeimos konfliktai, labiausiai 
kenčia vaikų auklėjimas. Bet tokių atvejų lietuvių šeimose 
negali būti daug. Lietuvis ar lietuvė, kurie jaunystėje atsisako 
lietuviškumo, dažniausiai renkasi kitatautę ar kitatautį. 

3. Abu apsisprendę lietuviai, bet augę ne Lietuvoje, lankę ne- 
lietuviškas mokyklas. Jie norėtų kurti lietuvišką šeimos stilių, 
bet nesuvokia, kaip tai daryti. Šis sunkumas labiausiai bus 
pajustas, atsiradus vaikams ir norint juos auklėti lietuviška 
dvasia. Jauni tėvai pastebės, kaip jie painiojami ir skaldomi 
įvairių svetimų įtakų. 

Vaikų auklėti dabar nebemoka net tos šeimos, kurios buvo 
sukurtos Lietuvoje ar tremtyje. Jos nemoka kalbėti namuose, 
pradeda švęsti „gimtadienius“ ,ruošti „parties“, dekoruoti pa- 
talpas tokiu stiliumi, kokį mato svetimoje aplinkoje. Juo la- 
biau tai gali atsitikti naujai kuriamoms šeimoms - ne dėl jų 
noro, bet dėl paprasto nesusivokimo. 

Šie trys tautinio šeimų mišrumo atvejai kelia klausimą: ar 

geras mūsų požiūris į svetimą aplinką bei kultūrą; ar suvokia- 
me tautinį šeimų charakterį, ar mūsų jaunimas tikrai supranta, 
kas yra tautinis šeimų vienalytiškumas ir kodėl jis svarbus, 
saugotinas? 


B. Tautinio neatsparumo priežastys 


Minėjome, kad tautiškai mišrios šeimos kuriamos ne vien 
dėl tautinio nesusipratimo. Bendro susipratimo per maža. Yra 
kitų priežasčių, kurias čia norėtume priminti. 

1. Vienpusiškas nusistatymas prieš svetimybes. Kai kas jį laiko 
tautinio susipratimo ženklu. Iš tikro tai yra paprastas, vien- 
pusiškas tautinis reaktyvumas. Tautiniai bei kultūriniai skir- 
tumai, kaip žinia, vienus patraukia, kitus atstumia. Atstumia 
vyresniuosius, susigyvenusius su viena, savo kultūra; patrau- 
kia jaunimą, kultūriškai dar bręstantį ir ypač greitai susiža- 
vintį naujovėmis. 

Vyresniųjų sugebėjimas skirti, kas svetimoje kultūroje ar 
tautoje yra gera, o kas bloga, jaunų žmonių dvasioje nepaža- 
dina jokio kritiškumo svetimos aplinkos įtakoms. Priešingai, 
vyresniųjų vienpusiškas nusistatymas prieš visa, kas nesava, 
jaunam bręstančiam žmogui tik sustiprina kitą vienpusišku- 
mą - žavėtis tuo, kas svetima. Subrendęs jaunimas galėtų iš- 
sivaduoti iš nesąmoningos priešginybės, tačiau praktiškai ne 
kiekvienas pajėgia. Nuolat keliamas ir idealizuojamas lietu- 
viškumas kartais būna per daug įgrisęs, o įsibėgėjimas savintis 
svetimybes sunkiai sustabdomas. Svarbiausia taip imama ieš- 
koti labiau svetimų draugysčių negu savų. 

Draugystė prasideda tarp tos pačios lyties jaunuolių, ir tė- 
vai neįžvelgia jokio tolimo pavojaus. Šios draugystės ilgai ne- 
tveria. Ieškoma priešingos lyties jaunuolių, aišku, jau tarp tų 
pačių svetimųjų. Tėvai nespėja pastebėti, kaip šis perėjimas 
įvyksta. 

Jauna mūsų emigracija dar neturi patyrimo. Vyrauja eko- 
nominis motyvas: kuriamasi, kur patogiau, nežiūrima, kad 
būtų arčiau savų tautiečių. Vaikai lanko svetimas mokyklas, 
draugauja su svetimaisiais. Tėvai nekreipia dėmesio, net pa- 
auglių nesistengia įtraukti į lietuviškas jaunimo organizaci- 
jas, neleidžia į šeštadienines mokyklas. Tad vaikai netenka 
ryšio su savos kartos tautiečiais ir galiausiai sukuriama tau- 
tiškai mišri šeima. 

Kiti tėvai aukoja savo patogumą, kad tik gyventų tarp lie- 
tuvių ir savo vaikams sudarytų savesnę aplinką. Jų rūpestis 
būna didelis, bet kartais neapskaičiuotas kitu atžvilgiu. Jie 
verčia vaikus draugauti tik su lietuviukais, nežiūrėdami, su 
kuo vaikas draugauja. Priešingai, bara, jei jis susitinka su kita- 
taučiais. Vaikas lygina faktus. Jis mato, kad tėvai jam draudžia 
draugauti su kitataučiu, kuris gerai elgiasi, o stumia į draugys- 
tę su saviškiu, kuris blogai elgiasi. Kol mažas, vaikas paklūs- 
ta tėvams, 0 paaugęs metasi tolyn nuo saviškių. 

Mes išleidžiam iš akių Žmogiškąjį, etinį pradą. To prado 
nesusiejame su mūsų tautybe, juo nematuojame ir kitos tau- 
tos apraiškų. Savoji tautybė bei kultūra, kaip visokio blogio 
mastas, negali įtikinti jokio žmogaus, o juo labiau jauno. Visa 
dvasine būtimi jis atmeta tokius „matavimus“. Bet taip jis nu- 
sigręžia ir nuo savo tautybės. 

2. Meilė ieško svetimesnio polio. Meilė yra skirtingų objektų 
trauka, skirtingų ne tik lyčių, bet ir charakterio prasme. Juo di- 
desnės skirtybės, juo labiau jos sužavi ir patraukia meilės 
pradžioje. Dėl to kitatautis berniukas ar mergaitė gali greičiau 
įstrigti dėmesin negu saviškiai. 

Mes galvojame, kad čia nėra jokio pavojaus jaunimui, kuris 
gyvena lietuviškoje aplinkoje ir sąmoningai neieško pažinčių 
su kitataučiais. Betgi šis mūsų jaunimas susitinka kitataučius 
kolegijose, jų ruošiamose pramogose, o vasaros metų - darbo- 
vietėse. Žinant meilės pradžios „klastą“, anaiptol nereikia 54- 

moningo noro domėtis svetimaisiais ar jų ieškoti. Tas pats 
pasakytina apie kitataučius. Juo rečiau jie mato lietuves ar lie- 
tuvius, juo greičiau ir stipriau gali susižavėti jų skirtingumu. 

Tai yra asmeniškos, sunkiai apskaičiuojamos „pinklės“, ku- 
rių iš anksto nepastebi net gana budrus mūsų jaunimas. Bet 
verta paminėti ir bendresnio pobūdžio pinkles. Jos atsiranda 
palyginus savuosius su svetimaisiais. Dar Vokietijoje buvo ga- 
lima išgirsti mūsų vyrus kalbant: „Ką tos mūsų lietuvaitės, - 
persantūrios, ne tokios spalvingos, nelipšnios!“ Panašiai ir mer- 
gaitės šiandien prasitaria: „Mūsų vyrai mažiau išauklėti, ne 
tokie mandagūs, neskuba reikšti savo palankumą mergaitei". 

Tos kalbos ne visuomet rimtos. Bet jos pasidaro rimtos ta- 
da, kai jau įsižiūrima į kitatautį ar kitatautę. Meilė apakina, ir 
tada visi lietuviai pasidaro blogesni už visus nelietuvius. Akys 
atsiveria tik ištekėjus ar vedus. Tada atsargiai prasitariama: 
„Lietuvis vyras nedaro įspūdžio iš pradžių, bet labiau supran- 
tamas paskui“. Ir vyrai kartais pastebi: „Kitatautė skuba tave 
suprasti, bet vėliau ir norėdama, nepajėgia“. 

Iš tų kalbų, aišku, niekas nepasimoko. Kiekvienam, susiža- 
vėjimo akimirksniu, tenka ieškoti jėgų, kad neprarastų blai- 
vaus žvilgsnio ir nepadarytų neatsargaus sprendimo. Šis da- 
lykas pats sunkiausias. 

3. Polinkis savintis svetimybės remiasi psichologiniu pag- 
rindu. Pirmiausia jis pastebimas brendimo amžiuje. Daugelis 
mergaičių kopijuoja artisčių, mokytojų ar pranašesnių drau- 
gių charakterį. Tai daro ir berniukai. Šis polinkis būdingas vi- 
siems paaugliams, dėl to nereikėtų stebėtis, jei ir mūsų jauni- 
mas greitai perima tai, kas svetima. Labiau stebėtina, kad šis 
bruožas būdingas ir subrendusiam jaunimui ir net vyresnie- 
siems. Ar tai nėra mūsų tautos būdo bruožas? Kai kas rimtai 
baiminasi, kad mūsų gabumai, ypač išmokti kitas kalbas, kaip 
tik padeda greičiau savintis svetimybes, negu išlaikyti tai, ką 
turime sava. 

Aišku, mūsų tautiečiai tikrai gabūs. Bet, atrodo, kad origi- 
nalumą labiau išsaugome savoje žemėje. Patekę svetur, grei- 
čiau imame kopijuoti, kas svetima. Kopijavimas be kritikos, 
saiko ir skonio darosi labai pavojingas. Taip perimamos ne 
tik svetimos formos, bet pažiūros ir nusiteikimai. Savitas gal- 
vojimas ir jutimas lūžta. Žmogus nebejunta, kaip jo lūpomis 
ima kalbėti kažkas kita, o ne savo tautos mintijimas, išgyve- 
nimas, norai ir svajonės. 

Originalūs žmonės sugeba perimti svetimų kultūrų lobius, 
savęs nelaužydami. Tuos lobius jie moka perkeisti savitu bū- 
du arba priderinti prie savito dvasinio pasaulio. Svetimas ver- 
tybes jie apvelka bent savos tautos rūbu. To nepajėgia padary- 
ti kopijuotojai. Jie galvoja: kur esi, tas ir būk, kam išsiskirti! Jų 
sprendimas būna labai aiškus, dėl to šeimos gyvenime jų apsi- 
sprendimas kartais būna tvirtesnis negu originalaus žmogaus. 

Dėl neoriginaliųjų nekyla problemų savame krašte, savo- 
je kultūros aplinkoje. Jie visur seka bendrą toną, stilių, skonį. 
Daug sunkiau išlaikyti jų tautiškumą svetimoje žemėje. Įtikinti 
juos sunku. Galima tik pedagogiškai lenkti arba sąmoningo- 
mis, gerai parinktomis priemonėmis prilaikyti. Deja, mūsų vi- 
suomeninė pedagogika šiuo klausimu dar nėra susidomėjusi. 

4. Savų tradicijų stoka - atviros durys svetimybėms. Tarp suau- 
gusiųjų yra nemaža neoriginalių Žmonių, o vaikai iš viso neori- 
ginalūs. Jie didžiausi kopijuotojai, sekėjai, perėmėjai to, ką ma- 
to aplinkoje. Vaikams reikia atitinkamos aplinkos ir atmosfe- 
ros bent savo namuose - su savais papročiais ir tradicijomis. 

Iš viso negalima įsivaizduoti šeimos be papročių ir tradici- 
jų. Jeigu ji neturi savų tautinių papročių, jai tenka savintis ką 
nors svetima. Savinasi pirmiausia vaikai ir neša į šeimą. Tėvai 
seka vaikus arba jiems priešinasi. Nei vienas, nei antras kelias 
nėra tikslingas. Natūralus vaikų noras turėti ceremoninių, 
apeiginių, su atitinkamu laikų susietų įvairumų negali būti 
nepasotintas. 

Svetimus papročius vaikas perima mokykloje. Šeimoje jam 
reikia duoti savų, su tautine šeimos dvasia suaugusių arba 
bentja paremtų papročių. Pagaliau šeimos lietuviškumas nėra 
tik kalba ir bendri patriotiniai nusiteikimai. Ir kalba, ir nusi- 
teikimai turi tapti papročiais ir tradicijomis. Deja, po to, kai mo- 
dernioji, miesčioniškoji banga nugręžė daugelio mūsų šeimų 
dėmesį nuo šitos giliausios lietuviškumo atramos, šis dalykas 
vis dar tebėra nesuprastas. 

Šiomis sąlygomis būtų per maža, jei lietuviškus papročius 
vaikas gautų tik savo šeimoje. Jis turi pajusti, kad visi jo drau- 
gai lietuviai tą patį gauna savo šeimose. Tik tada išaugs sa- 
vos kilmės ir dvasios sąmonė. To reikia ne tik vaikams, bet ir 
patiems papročiams. Tradicijos ir papročiai klesti tik šeimų 
bendruomenėje. Deja, čia susiduriame su lietuviškųjų šeimų 
individualizmu ir iracionalizmu. Jos nenoriai palaiko ryšius 
arba labai greitai juos nutraukia. Užtenka mažų priežasčių, 
sakysim, skiriasi išsilavinimas, uždarbis, padėtis, ir tėvai ne- 
bendrauja, taip pat neleidžia bendrauti vaikams. Bendravimas 
nutrūksta ir dėl perdėto jautrumo. Vienas kaimynas nenusi- 
šypsojo antram, neparodė dėmesio, ir daug metų jie gyvena at- 
sitvėrę lyg kinų siena. Esant tokioms sąlygoms negali bręsti 
šeimyninių tradicijų dvasia, jeigu ji ir būtų kuriama bei palai- 
koma atskiruose namuose. 

Šios priežastys ugdo neišvengiamą tautinį šeimų mišru- 
mą arba jam parengia plačią dirvą. 


C. Kas šiuo metu darytina? 


Nebeužtvenksi srovės, kuri veržiasi, - sako pesimistai. Iš 
tikro nei gražios kalbos, nei pasipiktinimai nesulaikytų tų, 
kurie palinkę svetimėti ir maišytis. Reikia keisti mūsų galvo- 
seną - tiek asmeninę, tiek visuomeninę, - ieškoti patikimesnių 
it gilesnių motyvų. 

1. Dėl tautiškai mišrių šeimų negalima žmonių smerkti ir 
vadinti tai tautine išdavyste. Patriotiniai motyvai, nors ir turi 
savo vertę, anaiptol neatsveria kitų, svarbesnių. 

Jaunimas turi įsisąmoninti vieną dalyką, kad šeima reika- 
lauja daugeriopo vienalytiškumo. Šeima yra natūrali, darni 
bendruomenė. Darnumo ir bendrumo pirmiausia reikia tarp 
vyro ir žmonos. „Bloga ne tai, - sako P. Orintaitė, - kad miš- 
riose šeimose Žmonos priklauso kitai tautai, vardu ar nusista- 
tymu, bet kad jų asmenybė ir prigimtis (kilmė, luomas, rasė, 
auklėjimas, istorija ir t.t.) yra kitokios konstrukcijos, dėl to šei- 
ma būna nedarni“ (N. Romuva. - 1939. - Nr. 16. - P. 341). 

Darnumo ir vienalytiškumo reikalauja ypač vaikų auklė- 
jimas. Abu tėvai turi turėti tas pačias pažiūras, tuos pačius 
sprendimus, kurti tą pačią šeimos atmosferą, išpuošti ją abiem 
suprantamais papročiais bei tradicijomis. Jeigu šeimoje bus 
dvi skirtingos galvosenos, du sprendimai, maišysis papročiai, 
įtakos bei įtaigos, - vaikai išaugs lyg su dviem galvomis. Jie 
nežinos, kas jie yra, ir į ką turi atsiremti tolimesnio brendimo 
kelyje. Per jų sąmonę iš pat mažens nejučiomis pereis skirtin- 
gos pažiūros, sistemos, kultūrų formos, tautybių atspalviai, ir 
jie nebežinos, kas gi pagaliau jų dvasioje yra pastovu. 

Visiško dvilypumo praktiškai nebūna net mišriose šeimo- 
se. Pati šeimos prigimtis daro visa, kad būtų rastas koks nors 
bendras kelias. Dėl to viena pusė prisitaiko, išsižada savos tau- 
tybės arba bent kalbos, papročių, ir bando prisiimti antrosios 
pusės kryptį. Tačiau subrendusiam žmogui prisiimti svetimus 
dalykus nėra taip lengva ir įmanoma. Vaikai tai jaučia. Jie ne- 
gauna nuoseklaus to abiejų tėvų auklėjimo. Jiems kažko trūks- 
ta, ir tai galima pastebėti jau pradiniame jų amžiuje. 

Mūsų patriotizmą paglosto tokie faktai, kad, sakysim, miš- 
riose šeimose vaikai mokomi bent lietuviškai kalbėti. Žino- 
ma, tai labai gražu. Bet tai neišsprendžia pedagoginės prob- 
lemos. Kitatautis sutuoktinis daro nuolaidą kalbos atžvilgiu, 

bet ar ji padeda auklėti vaikus vienalytiškai tautos, kultūros 
ir dvasios atžvilgiu? Mūsų įsitikinimu, ji negali paremti, net 
jeigu ir norėtų. Ojuk neabejotinas pedagoginis reikalavimas, 
kad abu tėvai veiktų vaikus lygiagrečiai, suderintai ir vienas 
antrą papildydami. 

Jeigu šis motyvas, giliausiu būdu liečiąs patį žmogų, jo 
dvasią ir ypač ateitį, būtų labiau suprastas, manau, mūsų jau- 
nimas būtų daug atsargesnis. Tada net vienodo išsilavinimo 
problema nebūtų keliama taip, tarsi išsilavinimas būtų svar- 
biau už tautinę tapatybę. 

2. Vertinant svetimas įtakas taip pat reiktų blaivesnės ir 
platesnės pažiūros. Ne pačios įtakos laikytinos blogomis, bet 
nesugebėjimas ar nenoras jas kritiškai atrinkti ir organiškai 
suderinti su tuo, kas sava. Amerikos civilizacijoje yra daug ge- 
rų dalykų. Bet jų negalima kopijuoti be atrankos. Juo labiau 
nedera dėl to prarasti savo prigimtą charakterį. Čia vėl svarbu 
ne tiek patriotika, kiek žmogaus visuma. Kas praranda savą- 
jį charakterį ir prisiima svetimą, tas neišvengiamai save laužo. 
Šeimoje laužomas kitas sutuoktinis ir gresia pavojus vaikų 
auklėjimo vientisumui. 

Tarp mūsų reiškiasi dvi kryptys ir abi kraštutinės. Viena 
garsiai kalba tariamo patriotizmo vardu, smerkia visa, kas 
amerikietiška. Antroji atstovauja plačiam liberalizmui, skati- 
na prisitaikyti prie vietos ir laiko dvasios. Abi šios kryptys 
nežadina mūsų kritiškumo, neduoda blaivaus sprendimo. 

Galima viską priimti, kas yra gera, ir tai, kas gera, galima 
įlieti į lietuviškumą. Sakydami įlieti, mes ir čia išskiriame ak- 
lą kopijavimą. Polinkis kopijuoti net gerus dalykus nustelb- 
tų tai, kad mums būdinga nemažai gerų dalykų, kurių nede- 
ra keisti svetimais. Kiekvienu atveju mums reikia didesnio 
kritiškumo svetimų vertybių atžvilgiu, kad mokėtume išskir- 
ti, kas jose yra gera ar bloga. Antra, mums reikia geriau pažinti 
savąsias vertybes. 


240 


3. Vertinant lietuviškus papročius ir tradicijas šiandien turė- 
tų būti aiškus nusistatymas. Jas reikia skubotai atkurti ir pri- 
taikyti jaunųjų šeimų gyvenime. Kito kelio nėra išlaikyti pozi- 
tyvų, vientisą, pedagogiškai veiksmingą šeimų lietuviškumą. 

Tradicijos yra išvidinis dalykas. Jis paliečia šeimos dva- 
sią,jos būdą, laikyseną ir elgseną. Šeimos tradicijose glūdi pati 
dorovė ir religinė tvarka. Tradicijos praplečia mūsų tautišku- 
mą, susieja jį su giliausiais žmogiškais ir krikščioniškais pra- 
dais. Mūsų tautos šeimų tradicijose jie įgyja kitokios šilumos, 
mistikos, išsiskleidžia kitokiu ceremonialumu ir išgyvenimu, 
negu kitose krikščioniškose tautose. 

Papročiai priskirtini daugiau išoriniam šeimų gyvenimui. 
Jie yra šeimos ceremonialas, išsiskleidžiąs kultūrinėmis, socia- 
linėmis formomis. Tai yra šeimos švenčių, laiko sezonų, vaišių, 
pramogų tvarka su apeigomis, savo etiketu. 

Pabrėžiame skirtumą tarp papročių ir tradicijų. Bet jų ry- 
šys yra labai artimas. Praktiškai negalima atkurti viena be kito. 
Aišku, lengviau atgaivinti arba pritaikyti papročius, nes jie 
konkretesni. Sunkiau atgaivinti tradicinę dvasią, pedagoginę 
linkmę, nes tam reikia dorinių ir religinių nusiteikimų. 

Šeimos atmosferai sukurti nemažiau svarbus ir tradicinis 
namų vidaus stilius - spalvų parinkimas, baldų pritaikymas, 
paveikslų atranka bei derinys ir t.t. Beveidiškas arba įvairių 
svetimų skonių sumaišytas namų charakteris negali pasitar- 
nauti tai šeimos atmosferai, kurią norėtume laikyti lietuviška. 
Jaunoms besikuriančioms šeimoms reikia pasitarti su daugiau 
Žinančiaisias. 

Jaunosios šeimos, galvodamos pasiremti tradiciniu - pap- 
rotiniu lietuviškumu, turi laiku sudaryti lyg mažą bendruo- 
menę. Jų vaikai kaip ir patys tėvai turi lankytis vieni pas kitus. 
Be kolektyvinių - kelių šeimų - pastangų tradicinės dvasios 
nebus galima nei atkurti, nei išlaikyti, nei pagaliau iš tikro 
perduoti savo vaikams. 

Ateities sąjūdis laiko 
perspektyvoje 


Dvejopos sukakties proga 


Mūsų kultūros ir tautinės sąmonės vystymosi raidoje ver- 
ta atkreipti dėmesį į sąjūdžius, išaugusius iš tam tikrų bran- 
duolių. Pirmasis toks tautinis kultūrinis sąjūdis Žemaičiuo- 
se susidarė iš vysk. Merkelio Giedraičio auklėtų bei sutelktų 
kunigų grupės. Prasidėjęs reformacijos metu, šis sąjūdis siekė 
ir krikščioniškosios restauracijos. Šio sąjūdžio pirmoji banga 
XVI a. pabaigoje nepasibaigė su šios kartos kunigų mirtimi 
XVII a. Ji tęsėsi net ligi pačios XVIII a. pradžios - ligi trečiojo 
švedmečio, po kurio didysis maras suparalyžiavo gyvenimą 
visoje Lietuvoje, ypač Žemaitijoje. Po šio didelio smūgio mi- 
nėtasis tautinis kultūrinis sąjūdis vėl atsigavo, ir to amžiaus 
pabaigoje matome tikrąjį jo įsibangavimą. Šios antros bangos 
viršūnė buvo pasiekta XIX a. pradžioje, kada aplink vysk. Juo- 
zapą Arnulfą Giedraitį susitelkė keliolika gerai išlavintų kuni- 
gų ir daug bajorų. Trečioji to lituanistinio kultūrinio ir kartu 
krikščioniško atgimimo banga ryškiai iškyla vysk. Motiejaus 
Valančiaus laikais pačiame XIX a. viduryje. Valančius nebūtų 
išvystęs tokios kultūrinės dinamikos, jeigu nebūtų turėjęs už- 
nugario, paruošto antrosios, Giedraičio, kartos, ir nebūtų tu- 
rėjęs ištikimų bendraminčių. Šis sąjūdis dėl paaštrėjusios ru- 
sų priespaudos pasidarė šakotesnis, kovingesnis ir praktiškai 
veiksmingesnis. ; 

Šioje sąjūdžių grandyje kaip tęsinio savo vietos turėtų ieš- 
koti ir ateitininkai. Naujos aplinkybės šią ketvirtąją bangą 
padarė dar platesnę ir reikšmingesnę. Pirmose trijose lietuviš- 
kumas buvo neatskiriamas elementas nuo krikščioniškumo, 
nors kartais stipriau pabrėžiamas bei ryškinamas. Ateitinin- 

kams nebereikėjo lietuviškumo taip ryškinti, nes jis jau buvo 
vėliškeltas „Aušros“ pradininkų. Bet reikėjo labiau susirūpin- 
ti lietuviškumo ir krikščionybės deriniu, kuris buvo pažeistas 
naujųjų srovių. 

Kas iš tikro buvo ir yra ateitininkų sąjūdis, galima plačiau 
svarstyti ir vertinti tik dabar, kada yra didesnė laiko perspek- 
tyva. Dabar laikas ir plačiajai visuomenei blaiviau žiūrėti į šį 
socialinį mūsų tautos reiškinį, ko anksčiau dėl įvairių prie- 
žasčių stigo. O proga stabtelti ties ateitininkais yra dviguba: 
šįmet sueina 40 metų, kai Palangos konferencijoje (1927) trys 
skirtingu laiku išaugusios sąjungos sudarė Ateitininkų Fede- 
raciją, o kitais metais moksleivių sąjunga švęs 60 metų nuo 
pirmųjų savo įstatų redakcijos. 


Sąjūdžio originalumas ir universalumas 


Nors ateitininkai nebuvo pirmas ir paskutinis ryškesnis 
mūsų tautos sąjūdis, bet pagal pobūdį jis yra vienintelis. Kiti 
sąjūdžiai ribojosi daliniais tikslais, o ateitininkai iš karto ėmė- 
si plačių uždavinių, siekė visa įimti savin, visa suderinti ir 
nukreipti į dvasinį tautos atgimimą. Šį posūkį lėmė istorinės 
priežastys. 

Tautinis atgimimas buvo įsibėgėjęs, bet tautos dvasia . 
gniužo nuo svetimų paralyžiuojančių įtakų. Tautinės jėgos 
skilo idėjiškai, politiškai. Antra vertus, tauta brendo kultū- 
riškai, siekė išsivaduoti iš slaviškų įtakų, ieškojo pilnesnio, 
idėjiškai pagrįsto savo kelio. Jau devynioliktojo amžiaus pa- 
baigoje buvo įvairių katalikų inteligentų jaunimo sambūrių, 
betjie nebuvo pasaulietiški. Juos, slaptus, kūrė kunigų semina- 
rijų auklėtiniai. Studentų bei moksleivių sąjūdžiai buvo nusi- 
gręžę nuo krikščionybės. Ateitininkai iškilo kaip pasauliečių 
jaunimo sąjūdis su universalinėmis krikščionybės idėjomis ir 
ryškia tautine forma. 

Ateitininkai buvo pirmasis mūsų tautos sąjūdis, iš Vakarų 
Europos siurbęs dvasinio atgimimo idėjas ir ten mokęsis or- 
ganizacinės technikos. Vakarų kultūros židiniuose jie pradėjo 
pirmuosius bendro darbo bandymus, bet išsiskyrė iš daugelio 
vakarietiškų katalikų sąjūdžių. Jie kėlė socialinius, karitatyvi- 
nius, apaštalavimo, net pamaldumo uždavinius. Nė vienas jų 
nesiekė tokių platumų kaip ateitininkai. Ateitininkams artimi 
ar net giminingi vakarietiški sąjūdžiai, pvz., olandų Graalis (da- 
bar tarptautinis), austrų Neulandas, vokiečių Neu Deutschlandas 
ir Ouikbornas, prancūzų Žesizmas (JEC), italų Pro Civitate Chris- 
tiana ir lenkų Odnowienie, amerikiečių Christoforai, - susikūrė 
vėliau. Net belgų JOC - Žosizmas (dabar taip pat tarptautinis), 
kurį popiežius Pijus XI pavadino klasikinių katalikiškosios 
akcijos modeliu, gimė porą metų vėliau nei ateitininkai, o vi- 
suomenėje pasirodė tik po Pirmojo pasaulinio karo. 

Ateities sąjūdis buvo originalus kūrinys ne tik mūsų tau- 
tos sąjūdžio grandyje, bet ir tarp kitų tautų. Iš ateitininkų galėjo 
mokytis kiti, ir jais bus pasekę lenkų Odnowienie ir ukrainie- 
čių Obnova, perėmę tą patį šūkį: Visa atnaujinti Kristuje! (Len- 
kuose Odnowienie sąjūdį ateitininkų pavyzdžiu pradėjo orga- 
nizuoti kun. Justinas Staugaitis, vėliau Telšių vyskupas, kape- 
lionaudamas gimnazijoje Lenkijoje). Kiti vėliau gimę katalikų 
sąjūdžiai ėjo panašiu keliu, tik popiežiaus Pijaus XI paskatinti 
atnaujinti visas gyvenimo sritis pasauliečių apaštalavimu. Kiti 
galir negalėjo suvokti to meto padėties, kurią matė lietuviai, 
gyvendami tarp Rytų ir Vakarų, stebėdami priešiškas ideologi- 
jas ir jų formacijas. 

Artimiausia grėsmė buvo jų pačių pašonėje, Rusijoje. Idė- 
jinis Nihil, kuris subrendo rusuose ir grėsė Lietuvai, reikalavo 
atsakymo, atspindinčio idėjinį Omnia. Neatsitiktinis dalykas, 
kodėl ateitininkai pirmoje savo deklaracijoje labai kategoriškai 
pasisakė prieš nihilizmą ir paskelbė šūkį omnia instaurare in 
Christo. Tai buvo jaunatviškai drąsus ir katalikiškos visuome- 


244 


nės požiūriu taiklus atsakymas. Ateitininkai ėmėsi uždavinio, 
pranokusiojų jėgas, bet kartu užtikrinusio dvasinį jų gajumą, 
patvarumą, tęstinumą. 

Ateitininkų sąjūdis pačioje savo pradžioje iškėlė ir ekume- 
niškąjį principą, kuris tik po 50 metų pasidarė visiems artimas. 
Tai rodo pirmosios Prano Dovydaičio parengtos deklaracijos 
įspėjimai: 

„Prieš išreiškiant mūsų santykius su krikščionybe ir kata- 
likybe, būtinai reikia padaryti dvi sekančias pastabas. Viena, 
mes, regėdami tiesos atramą ir pagrindą katalikų Bažnyčioje, 
anaiptol tuo neišreiškiame, kad nekatalikiškoje krikščionybė- 
je nėra jokio krikščionybės elemento, jokių krikščioniškojo 
gyvenimo vaisių. Anaiptol! Mes šiuo atveju visų nekatalikų ir 
nekrikščionių atžvilgiu tariame šv. Augustino žodžius: „To 
aš nepasmerksiu, kuriame nors kiek rasiu Kristaus!“ O antra, 
kaip kiekvienas, prisipažindamas prie Kristaus, tuo neprisi- 
pažįsta prie Jį išvadavusiojo Judo nedorybės ir prie Jo išsigy- 
nusiojo Petro silpnybės, taip ir mes. Prisipažindami tikrais 
katalikų Bažnyčios sūnumis, tuo prisipažįstame ne prie jos 
mokinių niekšybės, ne prie laikinai-istoriškųjų Bažnyčios že- 
miškosios kelionės elgimųsi, ne prie tūlų laikų bažnytinio 
darbo rezultatų, bet prisipažįstame prie Bažnyčioje apsireiš- 
kiančių dieviškųjų jėgų, prisipažįstame prie dieviškajai Baž- 
nyčios misijai šviečiančių amžinųjų žvaigždžių, prisipažįsta- 
me prie gyvų bažnytinio tvėrimo šaltinių, kurie, turėdami savo 
pradžią ir pabaigą Kristuje - amžiname antgamtiniame gyve- 
nime, niekados išsekti negali “ (Trys pamatiniai klausimai // Atei- 
tis. - 1911. - Nr. 1. - P. 10). 


Esminis sąjūdžio bruožas 


Sąjūdis prasidėjo anksčiau negu susikūrė organizacija. Iš 
pradžių ji turėjo nemažai trūkumų. Tik po 19 m. buvo ištobu- 

linta ir įgijo federacinę formą. Tačiau ir ši forma nebuvo tikrai 
veiksminga ligi nepriklausomybės galo. Sąjūdis įsibėgėjo dar 
prieš gilesnį ideologijos ryškinimą. Ideologija buvo suformu- 
luota ir oficialiai priimta tik 1927 m. Kas gi šiam sąjūdžiui bu- 
vo esminga bent iš pradžių, o gal iš viso? 

Pagrindinis ateitininkų bruožas buvo veiksmas, vėliau pa- 
vadintas veiklumo principu. Tiesa pagrįstas veiksmas, kaip 
pabrėžė 1919 m. konferencijoje Pranas Kuraitis, arba tiesa, 
paversta veiksmu, kaip priminė 1921 m. St. Šalkauskis. Ne- 
gatyviai šis veiksmas buvo nukreiptas prieš netiesą, kuri tais 
laikais dangstėsi naujosios kultūros skraiste. Pozityviai jis siekė 
įkūnyti Kristaus tiesą savo tautos gyvenime. 

Kristaus veiksmas buvo pagrindinė šio sąjūdžio gairė. Bet 
jis skyrėsi nuo vadinamojo bažnytinio veiksmo. Ateitininkų 
veiksmas buvo visuomeninis - kultūrinis - tautinis. Jau 1909 m. 
studentų atsišaukime pabrėžtos trys to veiksmo plotmės: ka- 
talikybė, tautybė ir kultūra. Ateities deklaracijoje 1911 m. ypač 
iškeltas kultūros ir visuomenės atnaujinimas pagal Kristaus 
dvasią. 

Krikščionybės įveiksminimas tautoje, visuomenėje ir kultū- 
roje reikalavo iš ateitininkų dviejų dalykų: turėti intelektuali- 
nės bei moralinės stiprybės ir apaštalauti. Nebuvo laiko nei va- 
dų ruošti, nei tam reikalui kurti tokią sistemą kaip žosistai. Šie 
neskubėjo eiti į viešumą; kurį laiką ruošėsi uždaruose studijų bū- 
reliuose. Ateitininkai iš karto ėmėsi viešos kovos ir apaštalavimo. 

Iš pradžių jie kalbėjo ne apie apaštalavimą, tik apie kovą. 
Betjų kova faktiškai buvo apaštalavimas. Taijau 1913 m. pas- 
tebėjo ateitininkų oponentas J. Kubilius. Jo žodžiais, ateitinin- 
kai be reikalo apaštalauja viešumoje. Pasauliečių apaštalavi- 
mas tada buvo iš viso naujas dalykas. Dėl to piktinosi ne tik 
viltininkas J. Kubilius (katalikas). Piktinosi ypač kairieji, nes 
viešai reikšti savo ištikimybę Bažnyčiai jiems atrodė kažkas 
klerikališka, netgi hipokritiška. 


246 


Pasauliečių apaštalavimo linkmė buvo nauja ne tik mūsų 
tautoje. Krikščioniškasis pasaulis tai išgirdo tik 1921 m. iš po- 
piežiaus Pijaus XI enciklikos „Ubi arcano Dei“. Enciklikoje 
minimas Vilnius ir Aušros Vartų Dievo Motina. Būsimasis po- 
piežius ne kartą lankė Vilniaus vyskupą Jurgį Matulaitį, ypač 
skatinusį šią apaštalinę linkmę. Ar iš jo popiežius buvo ką 
nors girdėjęs apie naują ateitininkų sąjūdį, sunku patikrinti. 
Gana to, kad šis sąjūdis atspėjo Bažnyčios vadovų mintį bent 
dešimčia metų anksčiau. Lygiai prieš dešimt metų Ateitis vie- 
šai ir iškilmingai deklaravo ištikimybę Kristui - ištikimybę 
Bažnyčiai. 

Pirmasis ateitininkų dešimtmetis ne be reikalo vadinamas 
išpažinimo dešimtmečiu. Kristus buvo viešai neigiamas, Baž- 
nyčia viešai puolama. Ateitininkai išpažino Kristų, gynė Jo 
Bažnyčią. Savo išpažinimą ateitininkai plačiau įveiksmino tik 
antrąjį ir tretijį dešimtmetį - įvairiomis formomis, įvairiose sri- 
tyse: spaudoje, mokslų baruose, literatūroje, visuomeninėje 
veikloje. Atskiri ateitininkai įsijungė į pilietinį darbą, kurio 
reikalavo besikurianti valstybė. 

Ateitininkų įnašas Lietuvos gyvenime buvo šakotas, ir tai 
galėtų plačiau įvertinti atskira studija. Bet ne patys darbai iš- 
skyrė šį sąjūdį iš kitų, o charakteris ir dvasia. Ateitininkai buvo 
krikščioniškoji druska Lietuvos gyvenime. Buvo lyg tas rau- 
gas, kuris smelkėsi į gyvenimą, jį pamažu formavo, skaidrino, 
kėlė ir lygino aštrius kitų srovių kampus. 


Aštrieji kovos kampai 


Ateitininkų istorija ne be reikalo įsiterpė tarp trijų kovos 
kampų - ateistinio komunizmo, neopagoniškojo nacionaliz- 
mo ir laicistinio humanizmo. Visi šie kraštutinumai turėjo ir 
turi gilias šaknis pasaulio ir mūsų tautos istorijoje. 

Ateistinis komunizmas išaugo iš vakarietiškojo marksiz- 

mo ir iš rusiškojo nihilizmo. Mūsų tautoje jis brendo keliais 
tarpsniais: gamtamoksliniu materializmu, laisvamanybe, s0- 
cializmu. Ateitininkai pradėjo kovoti prieš šias sroves. Tą kovą 
naujais mokslo ginklais pirmoji vedė „Ateitis“, „Draugija“ ir 
kita katalikų spauda. Gimnazijų ir universitetų suoluose pra- 
sidėjo pasaulėžiūrinės grumtynės. Rusijos tremtyje ateitinin- 
kai atsidūrė tiesioginėje bolševizmo ugnyje. Čia per trejus me- 
tus patys grūmėsi ir išsaugojo didelę kitų tremtinių lietuvių 
dalį nuo bolševizmo įtakų. Ne vienas už savo drąsą patyrė 
bolševizmo tortūrų ir kalėjimo. 

Netrukus (1919) bolševikai pradėjo slinkti į pačią Lietu- 
vą. Jų agentai veikė užnugaryje, rengdami kelią slenkančioms 
raudonarmiečių masėms. Ateitininkai metė gimnazijos suo- 
lus ir ėjo atviron kovon su ginklu rankose. Rusiškojo bolševiz- 
mo grėsmė buvo atstumta, bet liko visuomenėje jo bacilos, ku- 
rios veržėsi į mokyklas, vėliau ėmė želti kultūrbolševizmo 
pavidalu. Ateitininkai tebekovojo. Kai bolševikai 1940 m. oku- 
pavo Lietuvą, daug ateitininkų išėjo pogrindin. Po metų jie 
griebėsi ginklo ir su kitais kovos draugais vėl vijo bolševikus 
iš Lietuvos. Partizaninėse kovose, kiek žinoma, ateitininkai 
buvo vadovaujamuose postuose. 

Kova su bolševizmu nebaigta. Priešingai, komunizmas 
dabar turi geriausią pasaulio organizaciją, tvirtą politinę sis- 
temą ir milžinišką karinę jėgą. Anksčiau manyta, kad čia ir 
yra bolševizmo galybė. Dabar pasaulio akys atsiveria. Poli- 
tinės ir karinės priemonės - bejėgės arba mažai sėkmingos at- 
sispirti prieš komunizmą. Komunizmo didžioji galybė - per- 
versinė idėja. Tai pastebėjo dar St. Šalkauskis. Esą daug kas 
kovoja prieš bolševizmą kaip sistemą, bet leidžia jam kerotis 
kultūroje ir gyvenime. Pasaulis neturi kito atsakymo, kaip tą, 
kurį ateitininkai paskelbė savo sąjūdžio pradžioje, būtent teiz- 
mą prieš ateizmą, Kristaus dvasią prieš antikristo dvasią. Dėl 
to krikščioniškosios tiesos ir krikščioniškojo gyvenimo būdo 

pabrėžimas yra gyvybinės reikšmės dalykas universalios an- 
tikrikščioniškos kovos akivaizdoje. 

Kitas kovos kampas - nacionalizmas. Jo pradžia pas mus 
ryškiau sutapo su ateitininkų sąjūdžio kilimu. Ateitininkai 
atsirėmė į tautą ir priėmė tautiškumą kaip vieną savo princi- 
pų. Jau trečiaisiais veiklos metais susidūrė su tautinio kraš- 
tutinumo atakomis. Per 30 metų ateitininkai buvo pakartoti- 
nai puolami, spaudžiami, net į pogrindį varomi kaip tik dėl 
to, kad buvo ištikimi integralinei pažiūrai, siejančiai tautišku- 
mą ir krikščioniškumą. Ateitininkams teko grumtis su šia sro- 
ve, kuri tautiškumą suabsoliutina, padaro savitiksliu dalyku, 
ovisa kita paverčia tik priemonėmis. Tiesa, nacionalizmas pas 
mus netapo tokiu kraštutinumu, kaip kitur. Jis nepasidarė be- 
atodairiškas, kaip vokiečių nacionalsocializmas, kuris savo 
priemonėmis mažai kuo skyrėsi nuo komunizmo. Mūsų na- 
cionalizmas buvo pavojingas kitu atžvilgiu - pasaulėžiūriniu 
abejingumu. Ne vienas buvo užliūliuotas vadinamosios „tauti- 
nės sintezės“ - tariamo vidurio tarp krikščionybės ir socializ- 
mo. Tarp tų, kurie leidosi užliūliuojami, buvo ne tokių sąmo- 
ningų ar atsparių ateitininkų. Bet dauguma turėjo drąsos ne 
tik idėjiškai kovoti, bet ir iškęsti kovos pasekmes - trėmimus, 
kalinimą, šalinimą iš valdžios tarnybų. Jei mūsų nacionaliz- 
mas nepasiekė kraštutinumo, tai iš dalies ir ateitininkų nuopel- 
nas. Jie turėjo stiprių tautinio ugdymo ideologų, buvo plačiai 
įleidę šaknis tautos gyvenime ir palaikė krikščioniškąjį tau- 
tiškumo supratimą. Mūsų nacionalizmas negalėjo visai ati- 
trūkti nuo krikščionybės ir dėl to negalėjo pasiekti kraštutinių 
perversijos ribų. 

Politinį nacionalizmą labai susilpnino Antrasis pasaulinis 
karas, bet iš gyvenimo neišrovė. Jis kyla naujose žemės civiliza- 
cijos tautose bei valstybėse. Jo idėjos atgimsta ir Europoje. Ar 
jis vėl kada nors taps grėsminga politine jėga, ne taip svarbu. Bet 
krikščioniškam nusistatymui visada buvo nepriimtinas nacio- 

nalistinis tautos stabilumas. Ateitininkai turi savo principą, 
tautiškumą siejantį su amžinuoju turiniu, su moraline pareiga, 
su prigimtine teise. Jie nekelia klausimo, kas „aukščiau“ - kata- 
likiškumas ar tautiškumas? Jie stiprina, ugdo, plečia abu pradus. 

Trečias ateitininkų kovos baras buvo kultūrinė integraci- 
ja. Tuo metu mūsų tautai trūko švietimo ir civilizacijos, bet 
netrūko gilaus meninio skonio, moralinio tvirtumo, natūra- 
lios išminties, religinio išgyvenimo. Tautinis atgimimas nešė 
tautai švietimą, bet jo supratimas kirtosi su dvasinės kultūros 
pradais. Švietimas buvo nuspalvintas pozityvizmo, net gru- 
baus materializmo. Reikėjo šviesuolių, derinusių naująjį švie- 
timą su senomis kultūros vertybėmis. Ateitininkai siekė tokie 
būti. Jie ėjo aukštuosius mokslus, bet neišleido iš akių tų kul- 
tūros vertybių, kurios šimtmečiais žadino kūrybines žmogaus 
ir tautos galias. 

Ateitininkai atsiribojo nuo pozityvistinės „pažangos“, lai- 
cistinio humanizmo. Jau 1909 m. atsišaukime priminė: „Mums 
ne vis tiek, kad vardan tariamosios pažangos būtų trukdo- 
ma pažanga kur kas svarbesnių reikalų srityje“. Deklaraci- 
joje 1911 m. įspėjo: „Civilizacija ir kultūra šiandien giriamos 
ir garbinamos, bet jų vietoj iškyla tikra barbarija. Kultūros ir 
civilizacijos vardu dengiasi begalinė daugybė stabų ir fetišų“. 
St. Šalkauskis skatino ateitininkus ginkluotis kultūros gink- 
lais prieš šių laikų moralinę, dvasinę barbariją. „Skubėkime 
kurti krikščioniškąjį renesansą ir krikščioniškąjį humanizmą, 
- 1925 m. rašė J. Keliuotis, - jei nenorime, kad naujoji laikų 
pakraipa privestų mus prie pagoniškojo renesanso ir pagoniš- 
kojo humanizmo“ (Ateitis. - 1925. - Nr. 4, - P. 132). 

Ateitininkai atstovavo pozityviai kultūros pilnatvei, pa- 
lenktai gyvenimo tobulumui. Turėdami stiprių žmonių su 
drąsia iniciatyva ir kūrybiniu veržlumu, jie rodė naują kelią 
kultūrinei tautos pažangai. Užtai jie patraukė daug mokslus 
einančio jaunimo. 

Idealinė kova ir tikrovės ribos 


Ateitininkų sąjūdis nebuvo uždaras. Žmonės atėjo ir pra- 
ėjo, gaudami tiek, kiek patys pajėgė įsisavinti. Ateitininkams 
niekada nebuvo lengva pritaikyti savo ugdymo aparatą įvai- 
raus amžiaus ir lygio moksleiviams, kurių po Pirmojo pasau- 
linio karo būta iki 11 000. Ne vienam jaunesniųjų ir vyresnių- 
jų nebuvo lengva įsisavinti aukštus idealus, o įsisavinus dar 
nelengviau palenkti jiems savo gyvenimą. 

Ateitininkai turėjo ne tik rinktinių asmenybių, bet ir masę, 
ne tik kokybę, bet ir kiekybę. Vieni iškilo ir pranoko sąjūdžio 
rėmus, išaugo švyturiais visoje tautoje. Kiti liko nepakeičiami 
daugelio darbų atlikėjai, skubėję vykdyti tai, ką skelbė ir nuro- 
dė vadai. Buvo ir tokių, kurie ateitininkų idealus deklaravo ir 
deklamavo, bet patys mažaijais gyveno. Kiti jais gyveno be rek- 
lamos, bet buvo ir liko tikraisiais dvasiniais sąjūdžio ramsčiais. 

Nemažai ateitininkų savo idealams aukojosi, dėljų kentė- 
jo ir mirė: vieni nuo bolševizmo, kiti nuo nacizmo. Žuvo bolše- 
vikų palaužtas didžiausias kovotojas su ateistiniu materia- 
lizmu sąjūdžio kūrėjas Pr. Dovydaitis ir tokie veikėjai kaip K. 
Bizauskas, Z. Starkus ir kt. Tremtyje kentėjo kitas sąjūdžio 
kūrėjas Pr. Kuraitis, taip pat L. Bistras, A. Stulginskis ir kt. Na- 
cizmo aukos buvo du „Ateities“ redaktoriai - A. Januševičius 
ir K. Bauba, moksleivių gyvoji dvasia kun. A. Lipniūnas, moks- 
leivių ateitininkų pirmininkas A. Šapalas, Z. Masaitis, Alg. 
Tumėnas ir kt. Nacių nelaisvėje kentėjo A. Kučas, A. Damušis, 
A. Starkus. Vieni kentėjo ir mirė, kiti nuo ateitininkų nusigręžė. 
Tokių per laiką tektų priskaityti taip pat nemažai. 

Ateitininkų potencialą, aišku varžė žmogiškas ribotumas. 
Vadai kreipė sąjūdį į gylį ir aukštį, o masė ėjo į plotį. Dėl savo 
pločio ateitininkai galėjo aprėpti daug Lietuvos gyvenimo sri- 
čių, bet daug kas liko neišbaigta, neįveikta. Ateitininkų masė 
sustiprino Lietuvos katalikų apsisprendimo valią, išsiugdė pa- 

sitikėjimą savo jėgomis, padrąsino plačias jaunimo mases 
priešintis bet kokiai idėjinei ar sisteminei prievartai. Bet, kaip 
St. Šalkauskis 1938 m. pastebėjo, daugeliui trūko kūrybinės 
drąsos, vidinės disciplinos ir ypač religinio entuziazmo. Hori- 
zontaliai laimėta daug, vertikaliai dar liko daug kas laimėti. 

Ateitininkų istorijoje vaisingiausias buvo vidurio tarpsnis, 
maždaug 20 metų. Tai buvo sąjūdžio sužydėjimas, išsisklei- 
dimo, subrendimo metai. Šis tarpsnis sutampa su tautos lais- 
vės ir valstybinės nepriklausomybės išsiskleidimu. 

Sumažėjo sąjūdžio narių skaičius, jis ėmė veikti mažomis 
grupėmis plačiose erdvėse, sakytume, fiziškai išskydo. Narių 
kontingentas radikaliai pasikeitė. Kitados 90 procentų jų buvo 
iš kaimo, dabar - 100 procentų iš miesto, net milijoninių did- 
miesčių. Seniau dauguma buvo iš tradiciškai katalikiškų šei- 
mų, dabar - nemažai ateina iš liberalių šeimų. Keičiasi ir am- 
žius. Iš pradžių į sąjūdį telkti moksleiviai nuo 16 metų, vėliau 
jaunesnių tarp 12-15 metų, o dabar įtraukiami net jaunučiai 
nuo 8 metų. Seniau studentas buvo 20-24 metų, dabar 17-20. 
Kitados tarp sendraugių buvo 5-10 metų skirtumas, o nūnai - 
ligi 30 ir daugiau. 

Šie pakitimai yra labai reikšmingi. Jie sunkina organizacinį 
aparatą, ideologinį ugdymą, praktinio veiklos realizavimo ga- 
limumus. Šiomis sąlygomis iškyla naujų veiklos priemonių ir 
naujo labiau pritaikyto ugdymo metodo reikalas. Kol kas sėk- 
mingiausios masinio ugdymo priemonės - stovyklos, kursai. 
Betjos tik sezoninės - vasaros metu. Reguliari ir tradicinė ugdy- 
mo forma - susirinkimai - nebetenka efektyvumo ypač tose vie- 
tose, kur narių grupės mažos. Toms mažoms grupėms reikėtų 
daugiau individualaus darbo arba jas bent laikas nuo laiko 
tektų telkti į susirinkimus iš keletos artimesnių kolonijų. Išky- 
la mažesnių rajonų problema sutelktiniam, kompaktiškesniam 
darbui planuoti, skatinti ir kontroliuoti, nes centrai nebepasie- 
kia periferijų ir nebeapžvelgia skirtingų sąlygų visumos. Tai 

liečia daugiau vadus, be kurių sąjūdis negali nei egzistuoti, 
nei žengti pirmyn. 


Kas ves ateitininkus ateitin? 


Ateitininkai turėjo žymių vadų - kūrėjų, grindėjų, ideolo- 
gų. Turėjo socialinių, kultūrinių, intelektualinių asmenybių. 
Pirmųjų karta baigėsi ir jų niekas nebepakeis. Antrųjų turime 
atsivežtą likutį ir palyginti gausų prieaugį. Kas gi ves ateiti- 
ninkus ateitin? 

Sąjūdis negali tenkintis tik formaliais pirmininkais ir vei- 
kėjais. Šie baigia savo kadencijas ir pasitraukia į užnugarį. Kiti 
žybteli kaip veikėjai ir pasitraukia į savo profesijas bei naujai 
kuriamas šeimas. Ateitininkams reikia moralinių vadų, kurie 
pastoviai ir patvariai rūpintųsi sąjūdžio gyvybe, keltų jo dva- 
sią, globotų jo kūną - organizaciją. 

Baigėsi ir kapelionų karta, kuri gimnazijose pastoviai sielo- 
josi moksleiviu. Jų nepakeis dabartiniai dvasios vadai, nes jie 
prie moksleivio neprieina irjo nepažįsta. Kitados globėjai bu- 
vo mokytojai kaip ir kapelionai; jiems buvo artimi moksleivio 
rūpesčiai ir problemos. Dabar globėjai - laikini savanoriai. Jie 
neruošiami šiam darbui ir neįpareigojami dirbti pastoviai. 

Į ką atsirems moksleivių sąjūdis, kai studentai vis mažiau 
begali ir benori jiems talkinti? Studentas yra natūralus vadas 
moksleiviui, nes jo amžius artimas, o autoritetas labai didelis. 
Į ką atsirems studentai, kai sendraugiai pabirę ir jų interesai 
nukrypę į kitus laikus? Natūralūs studentų vadai turėtų būti 
jaunieji sendraugiai, nauji magistrai ir daktarai, kurie skirtų 
savo laiko studentų veiklos talkai. Taip yra buvę Lietuvoje ir 
taip berods turėtų būti tokiame sąjūdyje, kurį sieja amžiaus ir 
patirties grandis. 

Gyva problema - kartų grandys. Vidurinė karta buvo iš- 
kirpta karo arba išstumta politinių sąjūdžių. Kai nebėra vi- 

durio, lieka tik seneliai ir vaikai. Seneliai kaip visuomet daug 
kalba, ojaunimas žiovauja. Kai vaikai pradeda kalbėti ar judėti, 
seneliai ima bartis, erzintis. Kartų grandies pažeidimas ne- 
beleidžia natūraliai išaugti naujiems vadams, kurie vienas iš 
kito laipsniškai perima sąjūdžio patirtį, polėkius ir susipran- 
ta psichologiškai. 

Sendraugiai sudaro trečiąją ateitininkų jėgą, gausiausią pa- 
gal skaičių, intelektualiai pajėgiausią, neblogai įsikūrusią. Taip 
buvo Lietuvoje, taip yra čionai. Kodėl ši trečioji jėga nebuvo 
ir nėra pajėgi įsitraukti į ateitininkų sąjūdį? Į šį klausimą pra- 
dėta ieškoti atsakymo nuo antrojo kongreso (1925), bet jo 
nerasta ir dabar. 

Sendraugių problema ypač aktuali studentams. Jei po stu- 
dentavimo baigiasi organizacinis ateitininko veikimas, kokia 
prasmė ją gilinti? Kur jis toliau realizuos savo pasirengimą? 
Šis klausimas dar nebuvo toks aštrus Lietuvoje, nes sendrau- 
gių inertiškumą atsvėrė pirmūnai ir kiti vadai. Aišku, ir dabar 
yra nemažai išimčių - rėmėjų, talkininkų, globėjų. Gal tos sen- 
draugių paramos tikrai nemaža, kaip amerikiečių pagalbos 
atsilikusiems kraštams. Bet kaip amerikiečiai nelaimi širdžių 
tiksu parama, taip ir sendraugiai. Kol sendraugiai nevirs veiks- 
minga trečiąja jėga, tol ateitininkų sąjūdžiui grės pavojus iš- 
blėsti kartu su moksleiviais ir studentais, kurie dar tik ruošia- 
si realizuoti ateitininkų idealus. 

Kaip matome, ateitininkai turi vidinių problemų. Jų visa- 
da turėjo. Gal tai žmogaus vidinės problemos, o gal bėdos gy- 
venimo kryžkelių, kur dažnas atsiduria? Bet ateitininkai kaip 
sąjūdis turi ir „užsieninių“ problemų. 


Per orbem terrarum 


Apvaizda išvedė mus į platų pasaulį. Nūn turime sąlygas 
plačiau atsiskleisti ir pasidalyti su kitais savo patirtimis. Argi 

ateitininkų idealai nėra visuotini? Ateitininkų sąjūdis atsako 
į daugelį klausimų, kurių kiti dar ieško. Ateities sąjūdis gal jau 
seniai būtų išėjęs į tarptautinę plotmę, jei būtume suvokę savo 
misiją ir turėję artimesnį sąlytį su kitų tautų atstovais. Mūsų 
sąjūdžiui anksčiau stigo kalbinio rakto (prieinamos pasauliui 
kalbos), o dabar ši kliūtis beveik visai netrukdo jaunajai kartai. 
Visa kita nebūtų kliūtis, sakysim, kad ir tos nebaigtos spręsti 
vidinės problemos. Juk jų kilo ir kyla Graaliui ir žosizmui. Šie 
sąjūdžiai nėra baigę misijos savo tautose, ir jos gal niekad ne- 
baigs. Misija savo tautoje dėl to nesumažėjo, o sustiprėjo. Kodėl 
ateitininkai negalėtų tapti tarptautiniu sąjūdžiu, ypač dabar? 

Iš Ateitininkų Federacijos kai kurie studentai veiksmingiau 
jungiasi į tarptautinę veiklą. Jie sukūrė atskirą egzilės komisiją 
prie Pax Romana. Pax Romana sąjūdžiui tris kadencijas pirmi- 
ninkavo ateitininkas dr. V. P: Vygantas. Ateitininkai dalyvauja 
šio sąjūdžio seminaruose ir 1959 m. vieną jų patys globojo. 
Tai graži pradžia išeiti į globalinę viešumą ir imtis platesnės 
atsakomybės darbų. 

Ateitininkai yra jau gerai žinomi Pax Romana, ir jų veikla 
kelia susidomėjimą. Tai pasiekta asmeniniu ryšiu ir informaci- 
ja apie mūsų sąjūdį ir jo laimėjimus. Bet rašytinės medžiagos 
reikia ne vien informacijai, bet ir edukacijai. Būtina galvoti apie 
vadovėlį anglų kalba, kad galėtume kitų kraštų katalikams 
atskleisti savąją inteligentų ruošimo sistemą. Tokios sistemos 
neturi Amerika ir daug kitų kraštų. Iš minėtų dviejų tarptau- 
tinių sąjūdžių Graalis yra miestų mergaitėms, o žosizmas - 
darbininkams, tat inteligentų ugdymo dirva dar lieka atvira. 

Ateitininkai sprendžia tarptautinius uždavinius, pvz., ko- 
voja prieš ateistinį komunizmą, neopagoniškąjį nacionaliz- 
mą, laicistinį humanizmą. Vien tai, kad ateitininkai šioje kovo- 
je buvo aktyvūs per beveik 60 metų, gali kitiems daug pasakyti. 
Be to, patys ateitininkai dabar nebegalėtų tų trijų uždavinių 
tinkamai atlikti be gerai organizuotų talkininkų. 

Tačiau spręsti pasaulinės apimties uždavinius trukdo vie- 
na kliūtis. Daugelis ateitininkų, ypač vyresniųjų, nenori eiti į 
žmones ir ieškoti talkininkų savo idealams. Jau kuris laikas 
ateitininkija sustoja prie trijų dalykų - ideologijos, organizaci- 
jos ir veiklos metodikos. Tuos dalykus gludinę, jie pasiekė reto 
tobulumo ir tuo, atrodo, pradėjo pasitenkinti. Ateitininkai kaž- 
kaip išleido iš akių vieną faktą, jog pats Šalkauskis, organi- 
zacinio ir ideologinio tobulumo puoselėtojas, paskutiniaisiais 
nepriklausomybės metais labiausiai susirūpino šio sąjūdžio 
gyvąja dvasia. Jis grįžo pagaliau prie to, nuo ko pradėjo Pr. 
Dovydaitis, mesdamas kibirkštį, parodydamas linkmę, įsiū- 
buodamas sąjūdį. Ateitininkų pradžia buvo gyvos, jaunatviš- 
kos dvasios prasiveržimas, keitęs pačių ateitininkų gyvenimą, 
formavęs jų asmenybes, išvystęs jų iniciatyvą ir atsakomybę. 

Tokios organizacijos, kurią daugiausia sudaro jaunimas, 
gyvos dvasios apraiškų niekad nestigo ir vėliau. Pavienių už- 
sidegėlių ir pasišventėlių ir dabar netrūksta. Jaunimas kaip ir 
visais laikais tebėra atviras didžiadvasiškumui ir, man rodos, 
tik laukia, kol iš savo tarpo iškils nauji charizmatiškos dva- 
sios vadai ir parodys naujus kovos bei veiklos barus. 


Blogio vaizdavimas literatūroje 


Kūrybinės ir moralinės laisvės konfliktas 


Blogis literatūroje savaime dar nėra problema. Jis neišven- 
giamas, juoba neapeinamas tokioje srityje, kuri vaizduoja gyvą 
gyvenimą, nors ir meniškai perkurtą. Literatūra būtų naivi, be- 
kraujė, neįtikinanti, jeigu vengtų šios srities, kuri žmogiškoje 
buityje turi gilias šaknis. Kaip juodoji spalva Rembrandto pa- 
veiksluose, taip blogis literatūroje yra netgi dėkingas kontras- 

tas išryškinti šviesiąsias, gerąsias gyvenimo bei žmogaus puses 
ir duoti meninės bei moralinės pilnatvės vaizdą. 

Blogio problema dabar kitaip reiškiasi. Jis literatūroje vien- 
pusiškai vaizduojamas, pernelyg idealizuojamas ir tampa „ta- 
bu“, kurio negalima net liesti, kad nesuerzintume daug lite- 
ratų bei šios linkmės šalininkų. Šis vienpusiškumas ginamas 
estetikos vardu, teisinamas kūrybos laisvės ir literatūros auto- 
nomijos priedanga. Nesivaržymas vaizduoti blogį laikomas 
netgi rašytojo nuoširdumu ir tiesumu. Kitiems, priešingai, to- 
kia kūryba atrodo išvesta į svetimus laukus, ekstravertiška, net 
ekshibicionistiška. Šios linkmės literatūrą, ypač vaizduojan- 
čią seksą, amerikiečiai vadina tiesiog nešvaria (dirty literature), 
o prancūzai - šėtoniška (satinisme estetigue). 

Čia norisi stabtelti ir aiškintis, bent trumpai. Du momentai 
atrodo verti ypatingesnio dėmesio: pirmas, koks yra kūrybi- 
nės ir moralinės rašytojo laisvės santykis ir antras, kur atsidu- 
ria vienpusiškoji linkmė, atsižvelgiant į literatūrinės pilnat- 
vės ir moralinės visumos reikalavimus? 

Kūrybinė laisvė ir varžtai - kieno - moralės ar blogio? 

Pasvarstykime seną pirmiausia rašytojams aktualų klau- 
simą. Ar literatūrinei kūrybai būdingos etinės funkcijos? Tie- 
siogine prasme - ne, nes literatūra ir etika yra savarankiškos 
sritys. Tačiau jos siejasi gyvenime ir žmoguje. Literatūrinė kū- 
ryba priklauso nuo to paties gyvenimo ir žmogaus, kuris turi 
kokią nors etiką. Ją turi ir pats rašytojas. Vaizduodamas tik- 
rovę irją meniškai perkurdamas, rašytojas pereina į etinę plot- 
mę, kurioje vyksta pati giliausia, kūrybinė talentą labiausiai 
dominanti drama. Kodėl rašytojas nesijaučia saistomas žmo- 
nių etikos, žmonių, kuriuos jis vaizduoja? Ar dėl to, kad yra 
laisvas pasirinkti herojus be etikos, pasimetėlius ar net iškrypė- 
lius? Ar pats rašytojas nepasimeta galvodamas, kad gali būti 
moralė be nuodėmės, kaip skelbia šių dienų „hippies“,tarp ku- 
rių yra talentingesnių rašto žmonių. (Šią „moralę“, be kitko, 

populiarino dr. Hesardas ir jam atsakė P. Joulia veikale Mora- 
le sans peche, Paris, 1955.) Aišku, ne literatūros paskirtis teisti 
ar teisinti nuodėmes. Bet kai rašytojas jaučiasi stovįs lyg šalia 
ar aukščiau moralės, kai savo kūrybinės laisvės neberiboja mo- 
raline atsakomybe, tada blogio vaizdavimui gresia pavojus 
nebetekti jokių ribų. 

Kitas klausimas, ar rašytojas, kaip Žmogus, yra laisvas nuo 
pagundų, ypač dviejų didžiųjų - laimėti daugiau pinigo ir po- 
puliarumo, pataikaujant žemesniesiems skaitytojų instink- 
tams? Ar jame kartais nerusena ir tokie žemi jausmai, kaip 
revanšas bei kerštas pripažintiems didiesiems rašytojams, ku- 
rie „nesipeckioja“ su niekais. „O aš parašysiu best-sellerį ir 
laimėsiu bent masių populiarumą!“ Tokiai pagundai, tokiems 
revanšams, sakoma, pasiduoda ne tokie talentingi jaunesni 
rašytojai. Bet ar tokių šiais laikais nėra daugiau? 

Kai kas iš literatų čia prisimins faktą, kad „Fleurs du Mal“ 
(„Blogio gėlės“) buvo arčiau širdies ir ne vienam didžiųjų ta- 
lentų, pvz., Balzacui, Baudelaire, Byronui, Dostojevskiui ir ki- 
tiems. Tai trečias klausimas, į kurį bent iš dalies atsako Rene 
Le Senne veikalas Trate de Characterologie (Paris, 1946). Jis kalba 
apie minėtus didžiuosius rašytojus, kaip nervingojo tipo žmo- 
nes, kuriems būdinga vaizduoti tai, kas yra „terrible“ bei „horrib- 
le“. Jų palinkimas analizuoti aistras, nevengiant skandališku- 
mo, kaip tik buvęs nervingo jų charakterio išdava. Neurotikai 
rašytojai turi „dovaną“ šokiruoti, netgi suvedžioti skaitytojus, 
kaip tai yra pastebėjęs ir Kierkegaardas. Ar tokių suvedžiotojų 
mažiau šiais laikais, kada gyvename „neurozės amžių“? 

Pasvarstykime ketvirtą klausimą dėl rašytojo kūrybinės ir 
moralinės laisvės. Kam iš jaunesnių rašytojų nedarė ar neda- 
roįtakos Kafka, Camus, Sartre? Kas nebuvo ar nėra veikiamas 
psichoanalizės (Amerikoje ypač freudistinės), ateistinio egzis- 
tencializmo arba Bergsono paakstinto atsipalaidavimo nuo 
erdvės ir laiko? Ar šis „atsipalaidavimas“ nepadarė literatū- 

rinio vaizdavimo chaotišku, šokinėjančiu, lyg pasimetusiu 
erdvėje ir laike? Ar dėl psichoanalizės poveikio literatūrinis 
žmogus netapo suskilęs tarp tikrovės ir pasąmonės? Ar ateis- 
tinis egzistencializmas literatūroje neišreiškia beprasmiško 
gyvenimo? 

Šiuolaikinis rašytojas, nors kaip norėtų būti savarankiškas 
ir nepriklausomas žmogus, toli gražu toks nėra. Jis atviras kraš- 
tutinėms įtakoms, nemažiau, gal net daugiau imlus blogiui. 
Arjis nejaučia, kad, siekdamas išsilaisvinti iš moralės varžtų, 
savo kūrybą labiau pavergia blogiui? Gal ir jaučia, bet teisinasi 
ir dangstosi nauja estetikos pažiūra, naujos moralės samprata, 
nauju kūrybos metodu. 


Fenomenologinis kūrybos metodas 


Reikia pripažinti, kad šiuolaikinis rašytojas turi tobulesnę 
techniką ir daugiau galimybių apčiuopti įvairius žmogiškuo- 
sius vyksmus. Jis taupiau vartoja žodžius, mažiau filosofuoja, 
mažiau gražina stilių. Jis stengiasi neiškelti savęs, neangažuo- 
ti savo pažiūrų - išlikti neutralus, net savotiškai skeptiškas 
viskam, kas ir kaip vyksta jo vaizduojamame gyvenime. Bloga 
ar gera,jam tik gyvenimo reiškiniai - fenomenai, ne problemos. 
Jis vengia pereiti į sąžinės plotmę, kur vyksmas tęsiasi, komp- 
likuojasi, sukuria įtampas. 

Šiandieninis rašytojas, atrodo, rūpinasi tik tuo, kaip surink- 
ti medžiagą naujai temai, kaip ją vaizdžiai, intriguojančiai per- 
teikti techniškame gyvenime, kaip pavaizduoti sakykim, 
nusikaltimą, ir tuo užbaigti. Veikėjai neturi skrupulų, nebent 
psichoanalitines „traumas“ ,jie gudrūs, rafinuoti, „sofistikuoti“ 
arba nepatyrę didmiesčių naujokai, naivūs, silpni išnaudo- 
jamieji. Taip rašomi kriminaliniai, šnipų, sekso romanai. Šiuo 
fenomenologiniu metodu daugiau ar mažiau kuriami ir kiti 
literatūriniai veikalai. 

Bet ar tai nėra tik pusė kūrybos, pusė literatūros (kita pu- 
sė reportažo), kuriai tereikia pusės talento, pusės kūrybinio 
laiko, bet užtai gaunamas dvigubas honoraras? Didesnio ta- 
lento, daugiau pasiruošimo ir laiko reikia tada, kai rašytojas 
savo herojų nepalieka gyvenimo paviršiuje, bet leisdamasis į 
sąžinės gelmes atskleidžia ir vidinius jų išgyvenimus (ne vien 
baimes ir „traumas“ ). Tokie rašytojai ir tokia literatūra gal ne- 
mažiau parodo blogio, bet jį vaizduoja taip, kad blogis vibruo- 
ja, plėšo žmogų, verčia jį ieškoti tam tikrų sprendimų. Perskai- 
tęs tokį veikalą, jauti abi puses - nusikaltimą ir bausmę arba 
išsivadavimą. Bent jauti atomazgą, nešančią kokią nors gėrio 
prošvaistę. 

Metodo klausimas, kaip matome, siejasi su kūrybinės pil- 
natvės ir moralinės visumos problema. Jei pusė literatūros dar 
gali būti laikoma kūrybiniu reikalu, tai pusė moralės - jau ne- 
bėra moralė. 


Kokia mūsų literatūros padėtis? 


Kleopas Jurgelionis kitados rašė apie „Chamą mūsų litera- 
tūroje“ (Laisvoji Mintis. - 1911. - Nr. 20), bet tai buvo anksty- 
vokas rūpestis. Realesnis už „chamą“ pasirodė literatūrinis 
„bernas“, kurį bandė įpilietinti „Keturi Vėjai“ nepriklausomy- 
bės laikais. Iš tų „vėjų“ artimiausias gal buvo Salys Šemerys, 
dainavęs: 


Yr doros vainikas ir paleistuvystėj, 

Yr gražumo dailė ir purvuos, 

Rasis melo ir gražiausioj teisybėj, 

O kai kas aromatą ir smarvėj suuos. 

Natūralizmo apraiškų mūsų literatūroje buvo apsčiai su- 


radęs Antanas Vaičiulaitis. Bet ar jis buvo toks „nuogas“, kaip 
anų laikų pietiečių natūralizmas? Kažkas jau „horrible“ - ciniš- 

ko, neurotiško, pasimetusio ar pasiklydusio atsirado mūsų 
tremtyje. Bet tų „radinių“ nebuvo daug, gal ketvertas ar pen- 
ketas ryškesnių. Rašytojai tais bandymais nepasidarė popu- 
liaresni, o leidėjai skaudžiai atkando dantį. Mūsų išėivija pa- 
sirodė nemąsli, neimli, o gal per jautri tokiems dalykams. 

Jauna mūsų literatūra dar ieškojo savo kelio ir čia rungėsi 
keletas ryškesnių srovių: A. Jakšto logizmas-moralizmas, J. 
Dobilo racionalizmas-pozityvizmas (Ars cognoscens // Vai- 
ras. - 1931-1932), J. Mykolaičio-Putino psichologizmas-socio- 
logizmas, St. Šalkauskio perfekcionizmas („Menas grožiui, 
grožis gyvenimo tobulumui“), J. Baltrušaičio mistinis sakra- 
lizmas (Ars sacrificans / / Vairas. - 1931). Praktiškai lietuvių lite- 
ratūra nerodė didesnių pastangų atsiriboti nei nuo gyvenimiš- 
kos visumos, nei nuo estetinių-moralinių vertybių ryšio. Nors 
sunku laukti, kad jauniausioji rašytojų karta toliau paliks ta- 
me pačiame siekiamos pilnatvės, visumos, derinio kelyje, vis 
dėlto bent kol kas ji dar nekelia didesnių estetikos ir moralės 
konfliktų. 

Mūsų iškeltoji problema labiau būdinga skaitytojams, ypač 
jaunesniems, kurie skaito kitų tautų literatūrą. Jaunimas kaip 
paprastai arba nemato problemų, arba priima esamą padėtį. 
Kartais trūksta blaivesnės orientacijos ir vyresniajam skaity- 
tojui, dėl to girdime „aiškius“ sprendimus - smerkti arba žavė- 
tis ir pateisinti. Tikrasis sprendimas priklauso sąžinei, ir čia 
skaitytojas visada rungiasi su rašytoju. Ar ne daugiau jam ten- 
ka rungtis ypač šiais laikais, kad išlaikytų darnią savo „siūbuo- 
jančią žemišką širdį“? 

Į tą širdį kreipia rašytojų dėmesį Vladas Šlaitas naujausia- 
me savo poezijos rinkinyje: 

Reikia mąstyti ne tiek apie rašymą ir ne tiek apie žodžių grakštumą ir 
jų surinkimą, kiek mąstyti apie savo siūbuojančią žemišką širdį, kuri 
rašant už stalo ant popieriaus plunksną vedžioja. Nės pagal tai, kaip 
gyvenam, pagal tai mes ir rašom (34 Eilėraščiai. - 1967. - P. 34). 

Moralė naujos situacijos 
kryžkelėje 


Daugelis žmonių jaučiasi nusikankinę, tiesiog pavargę dėl 
moralinių dalykų. Kodėl? Sąžinė nesiduoda sukalbama, palen- 
kiama, apglostoma. Jos reikalavimai atrodo per aukšti, gyvenimo 
tikrovėje sunkiai pritaikomi. Tai kelia žmogaus nerimą ir suku- 
ria įvairių vidinių įtampų. Žmogus ieško būdų pasilengvin- 
ti, bent pasiteisinti. Dėl to ne vienas vartoja psichologams žino- 
mą savęs apsigynimo „aparatą“, sakysim, perkelti savo kaltę 
kitiems arba pasiteisinti, susidėjus nepalankioms aplinkybėms. 

Sąžinė ugdoma, formuojama, dėl to mes klausiame, ar tas 
mūsų sąžinės ugdymas nebuvo pertemptas tėvų, mokytojų, 
kunigų? Gal ir pačios krikščionybės moraliniai reikalavimai 
per aukšti, per kieti, nelankstūs? „Kodėl Bažnyčia, kuri šiuo 
metu daug ką keičia, negalėtų pakeisti, bent sušvelninti visų 
ar bent kai kurių savo reikalavimų?“ Jeigu ji nieko nedaro, tai 
gal teisūs tie, kurie moralę laiko kintamą, visiškai asmenišką, 
individualią, priklausomą nuo laiko ir vietos? 

Apie tokią „naują“ moralę - laisvesnę ir pažangesnę - dabar 
mes daug girdime. Tarp tos moralės atstovų yra ir vadina- 
mieji „hippies“. Tada mums kyla naujas klausimas, ar šių keis- 
tuolių elgseną dera vadinti morališkai pažangesne? Ar mora- 
lė nėra susieta su asmenybės išsiskleidimu, jos didybe, netgi 
heroika? Nors patys nesame moraliniai herojai, bet toli gražu 
nenorėtume būti ir pasimetėliai, prisidengę pažangumu. 

Kurgi yra toji moralinė kryžkelė, kurion atsiduriame mes 
patys, o dar labiau ne vienas jaunas žmogus? 


Būties ar padėties moralė? 


Pagrindinis klausimas, ar moralė priklauso žmogaus būčiai 

bei prigimčiai, ar ji tik žmogiškosios egzistencijos ir situaci- 
jos vaisius? Daugelis filosofų pripažino ir pripažįsta, jog mo- 
ralė yra prigimtinis imperatyvas bei įstatymas, įdiegtas pačion 
sąžinėn. Kiek šis įstatymas susietas su žŽmogiškąja prigimtimi, 
tiek jis visiems žmonėms bendras ir nekintamas. 

Šios pažiūros laikosi ir krikščionybė, tik ji sąžinės įstatymą 
priskiria prigimties bei būties autoriui Dievui. Tas pats auto- 
rius, vienus įstatymus įdiegęs prigimtin, kitus yra davęs ap- 
reiškimu, papildydamas, pagilindamas, išplėsdamas. Abu mo- 
ralės įstatymai - prigimtinis ir apreikštasis arba pozityvusis - 
yra derinami krikščionybėje. Dėl to kai kalbame apie krikš- 
čioniškąją moralę, nereikia galvoti, kad ji yra kažkas nauja 
šalia prigimtinės arba būties moralės. Krikščionybė išpažįsta 
visuotinąją nekintamą moralę, kaip paties Dievo valią arba jo 
įstatymą. Kas kita pačios Bažnyčios įstatymai bei moraliniai 
įpareigojimai, kurie gali būti jos pačios keičiami. Bet kai mes 
keliam klausimą, ką Bažnyčia turėtų keisti, privalom Žinoti, 
ką ji gali keisti, o ką tik saugo ir gina kaip nekintamą Dievo 
įstatymą. 

Nežinojimas ar nesupratimas yra tapęs istoriniu reiškiniu. 
Sakysim, dalis Bažnyčiai nepalankių filosofų kaltino krikš- 
čionybę, kad ji sugalvojusi Dievo įstatymus. Atmesdami ap- 
reiškimą, aišku, jie atmetė ir pozityvųjį Dievo įstatymą. Atsi- 
sakydami Dievo, jie tenkinasi prigimtiniu įstatymu, kuris, jų 
manymu, yra vien žmogiškas. Žmogus turįs sekti savo sąžine, 
nepaisydamas, ką sako įstatymai ar tokie įsakymai, kuriuos 
savo ar Dievo vardu skelbia Bažnyčia. 

„Žmogiškoji moralė“, norsir atribota nuo Dievo, vis dėlto 
daugelio buvo pripažįstama visuotine, pastovia, nekintama. 
Tik apšvietos laikotarpiu įvyko lūžis, kai pačią žmogaus pri- 
gimtį dėl evoliucionuojančios gyvenimo kaitos pradėta laiky- 
ti kintama. Jei žmogaus prigimtis kinta dėl besikeičiančių so- 
cialinių sąlygų, tai aišku - kinta irjo sąžinės „imperatyvas“, ir 

prigimties įstatymas bei būties moralė. Su šia pozityvizmo, 
socializmo, evoliucionizmo srovių atneštąja pažiūra iškilo ir 
naujos moralės klausimas. Moralė „pasidarė“ priklausoma 
nuo padėties arba situacijos, kokioje žmogus atsiduria. Tik pats 
žmogus galįs pasakyti, kaip jis jaučiasi, kaip išgyvena vieną ar 
kitą elgesio būdą. Niekas kitas negali jo teisti, smerkti ar bausti. 


Dėl legalizmo ir liberalizmo moralėje 


Ne vienas Žmogus, remdamasis minėtomis pažiūromis, 
galėjo atsikratyti moralinės įtampos. Vis dėlto tos pažiūros 
pasirodė vienpusiškos, nes gina tik subjektyvią, asmeninę są- 
žinės laisvę, o moralei būdingi du aspektai. Nėra moralės be 
tam tikrų principų, normų, pareigų, sankcijų, kaip negali bū- 
ti moralės ir be laisvo žmogaus apsisprendimo bei sutikimo. 
Pačioje moralėje slypi problema, kaip suderinti viena ir kita. 
Mes kartais nepajėgiame vykdyti principinių reikalavimų, ir 
kartu jaučiame, jog negalime išsiveržti iš jų. Pasinaudoję lais- 
ve nepaisyti, vis dėlto nesame patenkinti. Naujos pažiūros mus 
skatina nepaisyti to „atavistinio sąžinės nepasitenkinimo“, ku- 
ris per šimtmečius esąs primestas „bažnytinės“ moralės ir viso 
auklėjimo. Esą reikia visa tai atmesti, tiesiog nepaisyti, igno- 
ruoti, kitaip save lenkti - ir visi tie nerimo, nepasitenkinimo 
reiškiniai savaime išnyksią. Deja, nuo tų pastangų praėjo apie 
du šimtai metų, o žmonių sąžinė nepasidarė ramesnė. Dėl to 
„Teikia“ ieškoti naujų bandymų palengvinti moralę ir kurti 
naujesnes, pažangesnes moralės sistemas. 

Iš tų naujausiųjų bandymų nuolat kyla atsiskaitymas su 
„Senąja morale“. Vienas populiariausių priekaištų „senajai mo- 
ralei“:ji per daug legalistinė, apraizgyta įstatymų įstatymais, 
tiesiog nebepaliekanti laisvės individualiai sąžinei. Ta „senoji“ 
moralė čia laikoma krikščionybės morale, bet užmirštama, jog 
ji pirmoji kovojo su žydiškos-fariziejiškos moralės legalizmu. 

Kovojo pats Kristus, tą kovą ypač tęsė šv. Paulius. Krikščio- 
nybė, aišku, neatsisakė dorinio įstatymo, bet ypač iškėlė asme- 
ninę sąžinės laisvę. Asmeninė sąžinė yra galutinis moralumo 
sprendėjas, pagal kurį ir pats Dievas spręs žmogaus bylą. Taip 
visą laiką skelbė katalikų moralės mokslas. Dėl to Vatikano II 
Susirinkimas, priėmęs žmogaus laisvės deklaraciją, iškėlė ne 
naują principą, bet pateikė naują jo išplėtojimą. Ši deklaracija 
neparemia liberališkesnės moralės ir toli gražu nepriartėja prie 
situacinės moralės. Iš tikrųjų krikščionybė kaip seniau, taip ir 
dabar turi derinti moralės legalumą ir liberalumą. Tikrasis mo- 
ralinis legalizmas ir moralinis liberalizmas yra šalia krikščio- 
nybės, kaip du kraštutinumai arba dviejų derintinų pradų iš- 
skyrimas ligi tam tikro kraštutinumo. 

Moralės kraštutinumai nėra naujas dalykas. Jie buvo pa- 
čioje krikščionybės pradžioje, juo labiau jų nestigo antikinėje 
kultūroje. Bet nuo IV ligi XV amžiaus, kaip pastebi prof. Soro- 
kinas veikale The Crisis of Our Age (New York, 1942. - P. 142), 
krikščionybė buvo sujungusi kraštutinumus ir įsitvirtinusi 
Vakarų kultūroje. Renesanso ir humanizmo laikais vėl buvo 
atgaivinta antikinė hedonizmo srovė, kuri moraliu dalyku lai- 
kė tai, kas žmogų daro laimingą, o laimę nešąs jausminis ma- 
lonumas. Graikai šią laimę reiškė šūkiu „valgyk, gerk ir žaisk“, 
romėnai - „naudokis diena“ - džiaukis, nes laikas trumpas. Vo- 
kiečiai šiai linkmei prikūrė naują šūkį: „Wein, Weib und Ge- 
sang“, o amerikiečiai, kaip sako Sorokinas, „buy a car and be 
happy“. Prof. Sorokinas apskaičiavo, kad Vakarų kultūroje ši 
„nauja moralė yra paveikusi apie 43 “o žmonių, o krikščioniš- 
kosios moralės dar laikosi 57 “6 (taip buvo teigiama 1942 m. 
išleistoje knygoje). 

Iš tikrųjų tos naujos srovės nieko nauja nesiūlo. Jos rieda 
dviem bėgiais: atsiriboja nuo moralinių principų, normų, įsta- 
tymų bei visų institucijų, kurios tuos principus bei normas 
saugo, arba pervertina įstatymus bei institucijas dėl bendrųjų 

interesų. Viena neigia individualistinę laisvę, antra kolekty- 
vistinę tvarką. Nietzschės antžmogis ir Marxo miniažmogis 
yra tos dvi viršūnės, kurioms pritaikoma ir moralė. Antžmo- 
gis pats sprendžia, kas jam yra moralu, o už miniažmogį spren- 
džia partija ar institucija. Marksistinė sistema yra tipiška at- 
stovė legalistinės „moralės“, kokią istorijoje buvo sukūręs žy- 
diškasis fariziejizmas. Tačiau būdinga, kad individualistinės 
liberalios moralės šalininkai to legalizmo neįžvelgia marksiz- 
me, ojo ieško krikščionybėje arba, jei mato, tai gretina abu. 

Pastaruoju laiku liberalai vėl garsiau kalba apie tai, kas ap- 
švietos pagimdyta, būtent apie situacinę (padėties) moralę. 
Keliama situacija kaip naujas elementas, tarsi jo nebūtų buvę 
ir nūnai nebūtų krikščioniškoje etikoje. 


Krikščioniškosios moralės situacija 


Moralės teologai negali apeiti situacijos klausimo, nes žmo- 
gus moralinius principus, normas, pareigas turi taikyti prak- 
tiškai gyvenime. Situacija įstumia žmogų kryžkelėn irjis arba 
daro kompromisą, nusikalsdamas principui ir nepatenkinda- 
mas sąžinės, arba dėl situacijų kliūčių vis dėlto išlieka nepa- 
žeidęs dorinės savo vertės. Svarbiausias klausimas bet kurioje 
situacijoje, kaip rasti teisingą moralinį sprendimą, o ne palikti 
žmogų priklausomą tik nuo aklos situacijos. 

Principinis moralinis sprendimas ilgą laiką buvo laikomas 
racionaliu. Manyta, jog Žmogaus elgsenai vadovauja protas, 
dėl to jis labiausiai ir buvo šviečiamas, parengiamas suvokti 
tiek principus, tiek situacijas. Vadinasi, moraliniai principai 
irjų geras supratimas laikyti svarbiausiais moralinio ugdymo 
elementais. Kai žmogus žino gero ir blogo ribas, kai jis suvo- 
kia, kaip jam elgtis, kai jis pakankamai subręsta savo pažini- 
mu naudotis, tada manyta jį esant dorą. Šios pažiūros laikėsi 
ne tik Kantas ir kiti filosofai - moralistai, bet didele dalimi ir 

moralinė teologija. Tačiau pastaroji vieno pažinimo nelaikė 
pakankamu dėl žmogiškosios prigimties trapumo. Jau šv. Pau- 
lius teigė sekąs ne tuo, ką pažįsta esant gera, nes jį traukian- 
čios kitos jėgos, priešingos pažinimui. Krikščioniškoji moralė 
dėlto iškelia malonės reikšmę dorinio elgesio stiprinimui. Tuo 
tarpu racionalistai švietėjai buvo tiesiog pavergti minties, kad 
šviesus, išlavintas, pažinimu pasikaustęs protas sugeba vado- 
vauti Žmogaus elgsenai. 

Šią racionalistinę pažiūrą labai kritikavo vokiečių filoso- 
fas Maxas Scheleris (plg. Der Formalismus in der Ethik und die 
materiale Wertethik. - Halle, 1927). Be proto, Scheleris iškelia 
emocijas; Kanto grynajam protui jis priešina gryną jausmą, 
gryną meilę, susižavėjimą gėriu, tam tikrą ambiciją būti geru, 
entuziazmą daryti gera. Visa tai labiau įkvepia mintį ir ją len- 
kia, negu viena mintis pajėgtų. Šia prasme emocijos nema- 
žiau išreiškiančios Žmogaus dvasios polėkį, negu pati mintis. 

Sekdamas Scheleriu, kitas vokiečių filosofas Hartmannas, 
nagrinėdamas moralinį elgesį, daugiau dėmesio skiria intuity- 
vioms galioms. Žmogus, atsidūręs tam tikroje situacijoje ar susi- 
dūręs su kitais žmonėmis, pirmiausia pajuntąs stiprų intuityvų 
nusistatymą už ar prieš - pritarti, priimti ar ne. Šis nuojautos 
pasireiškimas esąs daugeriopas ir šakotas. Jis iš anksčiau prisi- 
kaupęs vertybių, motyvuotas auklėjimo, persunktas asmeniš- 
kumo, savo asmens vertės pajautimo ir kitų asmens vertinimo. 

Ne be Schelerio įtakos į emocijų sritį pasuko ir Sigmundas 
Freudas, tik jis pabrėžė vitalinį instinktą ir pernelyg iškėlė 
sekso reikšmę. Freudas ypač iškėlė teigiamų emocijų reikš- 
mę. Jo du bendradarbiai Carlas Gustavas Jungas ir Rudolfas 
Allersas pakeitė pirmines psichoanalitines išvadas, atsiedami 
jas nuo perdėto sekso. Dėl to dabar moralės tyrinėtojams vėl 
atsivėrė galimybės blaiviai svarstyti tai, ką Scheleris teigiama 
prasme yra pasakęs apie kitas jėgas, akstinančias žmogų siek- 
ti moralinio tobulumo. 

Taigi moralinis sprendimas žmogui yra pirmaeilis daly- 
kas. Tą sprendimą jis daro remdamasis pačia situacija ir nebū- 
tinai veikiamas tik šalto proto, bet labai dažnai ir dėl daug gi- 
lesnių motyvų. Pvz., krikščioniškai auklėtas žmogus, iš prin- 
cipo yra apsisprendęs, kilniai nusiteikęs, garbingai saugantis 
savo orumą. Ar galima įsivaizduoti kad jis, dėl kokios nors pap- 
rastos situacijos lengvai pakeistų savo nusistatymą ir išduotų 
visa, kas jo buičiai buvo sava? Gal ir pasitaikys išduoti, bet ar 
dėltojis save lengvai pateisins situaciniu atsitiktinumu? Tuo, 
mums rodos, ir skiriasi krikščioniškoji moralė ir vadinamoji 
„Situacinė etika“. 


Situacinės moralės kryžkelė 


Krikščioniui bet kokia situacija nepakeičia moralinio prin- 
cipo, nors kartais pakeičia moralinį aktualų sprendimą, o „situ- 
acionalistui“ kiekvienas kaskart kitoks moralinis sprendimas 
yra savotiškas principas. Jam gera kiekviena elgsena, padik- 
tuota padėties, nes jis be savo asmeniško sprendimo nepri- 
pažįsta kito masto. Pats žmogus sprendžia ir pats atsako už 
save, nes tai, kaip jis supranta, ką tuo metu jaučia, kaip pasiel- 
gė, yra jo vieno reikalas. Niekas kitas jam negali pasakyti, jog 
tunegerai, negarbingai pasielgei. Atmetus principus, nebeten- 
ka prasmės nei atsakomybė, nebeturi reikšmės nei dorinis ug- 
dymas, nei pasitikėjimas žmogumi. Jei įstatymai tave baudžia, 
tu gali jaustis kankiniu, nes nemanai esąs nusikaltęs ar nusidė- 
jęs. Tu gali gintis teisme, kad kitaip jautei, priešingai galvojai, 
nelaikei tai blogybe. 

Situacinė moralė nejučia virsta moraline anarchija ir daro- 
si labai populiari politiniams, biznio, sekso bei kitiems iškrypi- 
mams pateisinti. Ši kryptis tampa revoliucinė, kelia valstybei 
nemažai rūpesčio, o tėvams sukuria didelių sunkumų bend- 
rauti su bręstančiais vaikais. Ši „moralės“ kryptis šiuo metu 

bene labiausiai būdinga Amerikai ir jos krašto vadovai, kaip 
yra pastebėjęs J. C. Murray SJ, pasimetę. Amerikos įstatym- 
davystė laikosi pažiūros nesikišti į moralinius dalykus, atseit 
įstatymais neremti moralės. Būkštaujama, kad valstybė nespręs- 
tų sąžinės dalykų, nepažeistų individo sąžinės laisvės. Tačiau 
praktiškai Amerikos įstatymai baudžia ir už žmogžudystę, ir 
už eutanaziją, ir kitus moralinius nusikaltimus. Atrodo, čia, 
kaip teigia Murray, trūksta kažkokios logikos. 

Norėtųsi priminti, kas situacinę moralę sąmoningai palai- 
ko. Sąmoningas veiksnys, ypač Amerikoje, yra perversiniai 
slaptieji sąjūdžiai ir biznis. Be perversinio politinio elemento, 
didžiausią vaidmenį vaidina nešvarus be moralinių skrupulų 
siekiamas biznis bei pelnas. Net gerasis biznis darosi nebeat- 
skiriamas nuo blogojo, nes ir jis spaudoje, televizijoje, radijuje 
naudoja žemus instinktus tenkinančią reklamą. 


Baigiamosios pastabos 


Moralinė problema mums iškyla kaip pirmaeilė žmogaus, 
mūsų artimo, kartais mūsų brolio, tėvo ar vaiko problema. Ji 
yra ne tiek srovių ar sisteminių sprendimų problema, kiek žmo- 
gaus asmenybės, jos brendimo, kartu ir jos ugdymo problema. 
Dėl to mūsų dėmesys gal turėtų labiau krypti ne į tai, kaip ieš- 
koti principinių moralinių sprendimų, bet kaip geriau perteikti 
tuos principus ir tą moralę. 

Ta prasme naujos šviesos pateikia kai kurie dabartiniai mo- 
ralės tyrinėtojai. S. Pinkaers O P straipsnyje La liberte en morale 
atkreipia dėmesį į pozityvią, veiksmingą laisvę, būtent laisvę 
siekti moralinės tobulybės. Žmogus esąs skirtas kūrybinei ir 
pažangiai atvirybei gėrio atžvilgiu. Šį atvirumą ypač galima 
pastebėti jauname amžiuje, tik jam reikia veiksmingesnės vy- 
resniųjų pagalbos (plg. „Revue ecclesiastigue de Liege“, 51, 
1965). O. Anciaux straipsnyje La conscience et Veducation mo- 

rale pastebi, kad sąžinė yra gabumas suvokti pagrindinį savo 
egzistencijos įstatymą arba pašaukimą save realizuoti gyve- 
nime laisvai ir atsakingai. Tai yra galia tapti asmeniu bei as- 
menybe. Sąžinė yra auganti, bręstanti ir glaudžiai susijusi su 
asmens sąranga. Asmenybė išsiskleidžia dinamiškai, o ją ly- 
dinti sąžinė yra dinamiškasis veiksnys. Bręstančiam jaunam 
žmogui sąžinės veidrodis yra jo tėvai ir artimos aplinkos vy- 
resnieji. Be kita ko, pastebi autorius, tėvai neturėtų savo vai- 
kams duoti nemotyvuotų, nepagrįstų, nepaaiškintų įsakymų 
(plg. „Collectanea Mechliniensis“, 50, 1965). 

Vertas dėmesio ir jauno amerikiečių moralės tyrinėtojo, 
išgarsėjusio dėl Washingtono universitete kilusių riaušių, 
Charleso E. Currano pastebėjimas veikale Christian Morality 
Today (Fides, 1966). Krikščioniškosios moralės pagrindas, jo 
teigimu, yra ne žmogaus santykis su abstrakčiu moralės prin- 
cipu, bet su asmeniu, tiksliau kalbant, su Dievo asmeniu ir tie- 
siogine prasme su Kristaus asmeniu. Net prigimtinis moralės 
įstatymas iš tikro yra Kristaus įstatymas, nes visa yra sukurta 
pagal jo pavyzdį. Kristaus paliktas meilės įstatymas daug la- 
biau pranoksta prigimtinio įstatymo reikalavimus. 

Kadangi tautoje toks stiprus (gal dėl natūralaus, nesuga- 
dinto jutimo) nusistatymas daryti gera, būti geriems, rodos, 
reikėtų tik naujesnės, gilesnės motyvacijos, ir mūsų moralinio 
ugdymo problemos būtų sprendžiamos daug veiksmingiau. 
Mūsų orientacijai gal pravers ir kitos šio straipsnio pastabos, 
kad susivoktume, kokie nauji vėjai ir iš kokios pusės drums- 
čia tiek mūsų, tiek ypač mūsų jaunesniųjų sąžinės brendimą. 


Ateitininkų misija 


Misija mums nesvetimas žodis, bet ką jis reiškia ateitinin- 
kams? Daugiausia kalbame apie mūsų organizacijos principus, 

tikslus, uždavinius. Tikslai yra tai, ko bendrai siekiama orga- 
nizacijoje. Uždaviniai, kuriuos organizacija turi atlikti. O kas 
yra misija? 

Čia turėtume skirti organizaciją ir sąjūdį. Organizacijai už- 
tenka tikslų ir uždavinių, o sąjūdžiui reikia misijos. Organi- 
zacija atlieka numatytus programinius darbus, o sąjūdis ieško 
to, kas nenumatyta, bet būtina. Organizacija žmogų įparei- 
goja daliniams darbams, o sąjūdis angažuoja visam gyvenimui. 
Organizacija ruošia jauną žmogų būti visuomenės veikėju, o 
sąjūdžio žmogus bręsta visuomenės ugdytoju. 

Istoriniu požiūriu ateitininkai susiformavo kaip sąjūdis ir 
tapo organizacija. Sąjūdėliai sroveno, kartais ryškiau, kartais 
ne taip, ir organizacijai besivystant. Tie du pradai - organiza- 
cinis ir sąjūdinis - lėmė ir dvi narių kategorijas: kiekybinę ir 
kokybinę. Organizacija telkė masę, sąjūdėliai brandino elitą. 

Sąjūdinį impulsą ateitininkams davė Dovydaičio deklara- 
cija. Organizacinė struktūra kaitaliojosi, kol galutinai buvo su- 
formuota Palangos konferencijoje, įkvėpta Šalkauskio, pareng- 
ta Kuraičio. Šalkauskiui, juristui ir filosofui, rūpėjo du dalykai: 
sukurti tvirtą ideologiją ir išugdyti veiksmingą organizaciją. 
Organizacija ir ideologija buvo Šalkauskiui lyg du sparnai, 
kurie turėjo paruošti ateitininkus visuomenei vadovauti. Tai 
atrodė logiška ir gražu. Šį planą rėmė teologas ir filosofas 
Kuraitis, taip pat labai logiško galvojimo žmogus. 

Šalkauskis ir Kuraitis, per keliolika metų (ypač nuo 1924 m.) 
stumte stūmė ateitininkus šia kryptimi ir jie pasiekė gražių 
rezultatų. Ateitininkai tikrai išaugo į labai šaunią, spalvingą, 
susiformavusią organizaciją. Sunkesnis buvo ideologinis pa- 
ruošimas, tačiau niekas nedrįso sakyti, kad to nereikia. Ir pra- 
dėta galvoti Šalkauskio kategorijomis, deklamuoti paruoštos 
ideologijos frazes. 

Po keliolikos metų Šalkauskis pajuto, kad organizacija ne- 
turi gyvybės, kad ateitininkai, ypač studentai, gražiai daly- 

vauja paraduose, moka pakalbėti, bet neparodo ideologinio 
susipratimo, neįstengia sukurti dvasios ir diegti jos kitiems. 
(Moksleiviai, kurių organizacija buvo uždrausta, daug dau- 
1935-1937 m., ir nuo tada Šalkauskis ruošėsi pradėti naują są- 
jūdį. Jam atrodė, kad katalikams (ir ateitininkams) labiausiai 
reikia dvasios, kuri dvelktų jaunatve, idealizmu, doriniu jaut- 
rumu, atvirumu tiesai ir gėriui, užsidegimu siekti tobulybės. 
Tokia dvasia, sunešta kaip žarijos į židinius, turėtų atgaivinti 
ir katalikų organizacijas, ir pačią visuomenę. 

Šį sąjūdį Šalkauskis paskelbė 1938 m. Kuraičio redaguoja- 
mame žurnale „Tiesos Kelias“ (1938. - Nr. 2) straipsnyje Gyvo- 
sios dvasios reikalu. Čia jis pasisakė norįs „reformuoti katalikų 
gyvenimą, psichologiją ir akciją“, būtent pakreipti krikščio- 
niškojo humanizmo kryptimi. Kodėl humanizmo? 

„Pagrindinė moderniosios civilizacijos klaida, - sako Šal- 
kauskis, - buvo ta, kad ji ieškojo tikrojo žmogiškumo laicizme 
ir sekuliarizacijoje. Bet, atpalaiduodama žmogiškumą nuo die- 
viškojo prado, toji civilizacija pastūmė Žmogų į gyvuliškumą. 
Katalikiškoji pasaulėžiūra tikrąjį žmogiškumą randa krikš- 
čioniškame ideale, kuris žmogiškąją prigimtį patobulina die- 
viškuoju pradu... Teocentrinis humanizmas yra vienintelė 
teisinga tikrojo žmogiškumo koncepcija... Krikščioniškasis hu- 
manizmas geriausiai atsako laiko dvasios aspiracijas. Tikrojo 
žmogiškumo realizavimas pagal Kristaus pavyzdį turėtų suda- 
ryti esminį gyvosios dvasios sąjūdžio turinį“ (Ten pat. - P. 119). 

Šalkauskis priėjo prie to paties taško, nuo kurio pradėjo Do- 
vydaitis, skelbdamas ateitininkų deklaraciją. Dovydaičiui rū- 
pėjo tas pats tikslas - atnaujinti katalikų gyvenimą bei veiki- 
mą Lietuvoje ir sustabdyti ne laicizmą bei sekuliarizmą, o patį 
nihilizmą. Jis ir pasirinko pauliškąją, vėliau paskališkąją, pa- 
galiau Pijaus X pakartotą centrinę krikščionybės idėją, kad 
Kristus yra visos būties centras ir atnaujinimo pagrindas. 

Šalkauskio išsiskyrimas ir vėl sutapimas su Dovydaičiu lai- 
ko perspektyvoje turi teigiamą reikšmę. Dovydaičio iškeltas 
ir pagrįstas kristocentrizmas buvo taiklus, bet mūsų sąlygomis 
lyg dar per ankstyvas. Ateitininkai dar buvo per jauni tai su- 
vokti ir įsisavinti. Tik Leonas Bistras ir dar vienas kitas perėmė 
šią mintį ir ateitininkus bandė kreipti į pietistinę, gal net misti- 
nę pusę. Gerai, kad Šalkauskis laiku iškėlė ideologiją ir organi- 
zaciją, nes to reikėjo. Jis pateikė modernią organizacinę struk- 
tūrą ir plačius mąstymo akiračius. Šitaip parengti ateitininkai 
jau galėjo grįžti, kaip ir Šalkauskis, į pradinį dovydaitinį kelią. 
Bet nebuvo laiko tai padaryti Lietuvoje. Užėjo karas ir tremtis. 
Po karo reikėjo vėl viską pradėti iš naujo - ir organizacija vėl 
tapo centriniu rūpesčiu, nepalikdama vietos sąjūdžiui. 

Taip mes šlubuojame ligi šiol, neįsibėgėdami. Mums vis dar 
sunku suvokti, kad esminiai dalykai yra sąjūdinis momentas 
ir kristocentrinis akcentas. Jei stovim ant kristocentrinio pag- 
rindo, tai ir mūsų misija turėtų būti aiškiau aptarta ne vien vi- 
suomeniniu-kultūriniu požiūriu, bet ir dvasiniu-kristiniu. 

Visuomeninis veikimas ir vadovavimas be dvasinių-mora- 
linių tikslų darosi ir toliau darysis vis labiau techninis daly- 
kas. Ideologinis parengimas, kad ir geriausias, be kristinio ak- 
cento gali likti racionalus, šaltas ir apskaičiuotas. Visa tai ne- 
patenkina brandesnių narių ir neugdo tikros organizacijos. 

Mūsų sąjūdžio misija turėtų artėti prie Kristaus misijos. 
Kristus yra Tiesa, Kelias ir Gyvenimas. Žmogiškoji tiesa mū- 
sų veikloje turėtų būti labiau susieta su dieviškąja-kristine. 
Žmogiškasis maloningumas turėtų būti suartintas su kristine 
malone, o žmogiškasis gėris, kilnumas bei orumas suderintas 
su Dievo valia. Mes nieko neatsisakome ir neturėtume atsi- 
sakyti iš to humanistinio auklėjimo bei veikdinimo, kurį lig 
šiol esam vykdę tarp ateitininkų. Tačiau vis labiau turėtume 
įkristinti tas pastangas taiklesniu savo narių mokymu, jų 
pašventinimu, jų dorinimu. 

Kristaus misijoje minimos trys funkcijos: pranašiškoji mo- 
kyti, kunigiškoji pašventinti ir karališkoji vadovauti. Visos jos 
tarp savęs susietos ir jų vykdymas tampa lyg bendra tarnyba 
Dievo tautoje. Kristus apie save sakė: Žmogaus Sūnus ntėjo ne 
kad jam tarnautų, bet pats tarnauti (Mt 20, 28). Tarnavimas yra 
šiandien iškilęs kaip nauja sąvoka, kuklesnė už vadovavimą ir 
gilesnė, labiau angažuojanti asmeniškai. Tarnauti savo bend- 
ruomenei, tarnauti kristine misija reiškia keisti mūsų santykį 
ir su žmonėmis, ir su vertybėmis. Brooklyno vysk. F. J. Muga- 
vero vienoje katalikų šalpos konferencijoje pasakė: „Mes esame 
tikinčiųjų bendruomenė ne tam, kad tik įkurtume organizaci- 
jas, vienuolijas bei ugdytume profesinį elitą ir tuo pasitenkin- 
tume. Mes turime tarnauti broliams. Turim tapti tarnaujan- 
čiųjų bendruomene“ („The Catholic Transcript“.- 1972 10 20). 

Tarnauti bendruomenei yra charizminė misija abiem po- 
žiūriais - humanistiniu ir kristiniu. Humanistiniu požiūriu - 
bendruomenei reikia gydytojų, slaugių, mokytojų, tvarkos ir 
doros sargų; reikia dėl to, kad bendruomenė, kad ir kokia bū- 
tų, visad turi negalių, grėsmių, polinkių į anarchiją. Aš kalbu 
apie gydytojus, mokytojus, tvarkdarius moraline prasme, ne 
profesine, ir čia ateitininkams atsiveria labai platus veiklos 
laukas. Krikščionišku požiūriu bendruomenei reikia kristinio 
gyvenimo pavyzdžių, kurie ją keltų, atnaujintų, akstintų. Ben- 
druomenę, ypač šiais laikais, apėmęs egoizmas ir materializ- 
mas. Toje pačioje katalikų šalpos konferencijoje vienas pasau- 
lietis pabrėžė: „Mes turim gelbėti Vakarų civilizaciją nuo per 
didelio siekimo kurti materialinį apsirūpinimą ir patogumus. 
Bendruomenei tenka ir nuolat priminti kitas dimensijas, pra- 
nokstančias materialinę gerovę“. 

Ateitininkai buvo toks sąjūdis, kuriam rūpėjo duoti krikš- 
čioniškus standartus šeimai, mokyklai, visuomenei, tautai ir 
Bažnyčios bendruomenėms. Ateitininkams ši misija būdinga 
nuo pradžios. Ir šis sąjūdis buvo gyvas tol, kol savo misiją jau- 

tė. Kai ši jausena imdavo blėsti, ateitininkai prarasdavo savo 
vidinę dinamiką. 

Prieš 10 ar daugiau metų Petras Kaufmanas Kennebunk- 
porto moksleivių kursuose pastebėjo, kad būti ateitininku 
pasidarė per lengva. Mes neturime jokių standartų, jokio kri- 
terijaus, kas gali būti ateitininkas ir koks jis turėtų būti. Pro 
pirštus leidžiame kandidatų paruošimą. Ateitininkams reikia 
ne kiekybės, o kokybės. Būkime realistai: stovintis vanduo, ku- 
rį pastebime tarp moksleivių, mums nieko nepadeda. Trūksta 
dvasios. 

Štai 1972 m. spalio mėnesį rašytas vienos moksleivės laiš- 
kas: „kai priklausiau valdybai, tikrai galvojau, kad aš veikiu 
dėl tikslo. Bet šįmet man atrodo visai kitaip. Pagaliau pers- 
kaičiau „Ateitininkų vadovą“, gerai įsižiūrėjau į dabarties 
moksleivių kuopą ir nusiminiau, neradusi ryšio. Kai organi- 
zacija įsikūrė, Lietuva buvo okupuota: buvo pavojus prarasti 
tautinį charakterį ir katalikų tikėjimą, buvo priespauda. Tada 
moksleiviai kovojo, nenorėjo prarasti savo kultūros. O dabar 
visi žino, kodėl ateitininkai įsikūrė, bet ar tai kam nors svar- 
bu? Niekas nė nebando kalbėti lietuviškai, niekas nenori pa- 
judėti, lyg numirėliai... Ateitininkai pasidarė „social group“ 
ir tikėkit ar ne - man labai graudu. Per mūsų kuopos studijų 
dienas kiek kartų norėjau atsisėsti ir verkti. Turėjau laiko gal- 
voti ir apsispręsti: ar aš turiu kovoti dėl savo tikslų net prieš 
savo draugus, ar tik sėdėti ir viską pamiršti. Bet negaliu už- 
miršti, aš tik nežinau, ką daryt... Aš nežinau, kam prižadu 
Jums ar sau, bet aš prižadu nenusileisti, nes žinau, kad ne- 
turėtų būti kaip yra... Aš meldžiuosi, kad visas sąjūdis 
pasikeistų“. 

Šie du pavyzdžiai aiškiai pasako, kokia yra mūsų padėtis. 
Standartų tikrai reikia visiems ateitininkams, ypač jaunes- 
niems, kol juos auklėjame ir ruošiame ateitininkų misijai. 

Kaip tik dėl tų standartų stokos, dėl aukštesnių reikala- 

vimų trūkumo, mes jau esame praradę nemažai pačių pajė- 
giausių jaunuolių. Jeigu jie tiksliai suvokia, koks ateitininkas 
turėtų būti, jie bodisi tokio veikimo. Jie traukia iš mūsų eilių, 
nusivylę, ir eina pas kitus, arba stovi nuošaliai. 

Kokių mums reikia standartų - intelektualinių ar morali- 
nių? Manau, ir vienų, ir kitų. Kunigai intelektualai jau buvo 
nusibodę, nes galvojome, kad jaunimas nepajėgia ar nenori. 
Tai buvo klaida. Naujieji koncentriniai kursai parodo, kad ir 
nori, ir pajėgia. Mažinam ir menkinam standartus stovyklo- 
se bei kuopose ir draugovėse - ir vėl galvojam, kad šitaip jau- 
nimą daugiau patraukiam. O minėti balsai tam priešinasi. 

Ateitininkų vadovybėms (Federacijos bei Sąjungų valdy- 
borhs ir Tarybai) reikia apgalvoti tris dalykus, kurie būtini mū- 
sų misijai sėkmingiau vykdyti: orientuoti, motyvuoti, mobi- 
lizuoti. 


Orientuoti, motyvuoti, mobilizuoti 


Pradėkime nuo pastarojo, nors jis nėra svarbiausias. Mes 
demobilizuojamės kaip ateitininkai. Gal tai nėra nei taip ryšku, 
nei dar taip tragiška, dėl to niekas iš mūsų bent šiuo metu ne- 
sijaudiname. Bet, žiūrėkim, kad ir tas faktas, jog pajėgesnieji 
traukiasi iš mūsų eilių arba visiškai, arba užima pasyvią pozi- 
ciją. Demobilizuojamės ir organizacijoje: problemos dėl naujų 
centrinių valdybų perrinkimo arba valdybų ryšio praradimas 
su nariais ir narių nereagavimas į valdybų raštus. Nuolatinė 
krizė dėl globėjų, dvasinių vadų stoka... 

Daug ženklų, kad mūsų padėtis nedžiugi. Bet kodėl ji tokia? 
Ar dėl to, kad trūksta kietesnių rankų ir jų trūko jau nemažai 
metų, vadinasi, galėjom ir atprasti nuo organizacinės discip- 
linos? Ar čia nėra tas anksčiau iškeltas standartų klausimas? 
Juk mes nemobilizuojame žmonių jokiems dideliems uždavi- 
niams, užmojams, reformoms ar kovai; dėl to kam gi čia reikia 

stipresnės vadovybės ir ryšių su centrais? Keliu šį klausimą 
dėl to, kad tas „palaidas vanduo“ gali būti priežastis prarasti 
kokybę, o kartu ir pasekmė to, kad mes demobilizuojamės. 

Pažvelkime į antrąjį dalyką - motyvuoti. Ar bendruomenė 
nėra tas didelis vaikas, kuriam nuolat reikia priminti, kas dera, 
kas būtina arba kas neleistina, netinka, negarbinga ar nekrikš- 
čioniška. Bendruomenė negali būti be raugo, druskos, žiburio. 
Bet iš kur ir kaip ateitininkai pasidarys bendruomenės rau- 
geliu, druskele ir švyturėliu, patys neturėdami motyvų, nejįsi- 
tikinę ir nejausdami savo misijos? Visuomenės motyvacijai 
reikia gal nemažiau pasiruošti, kaip ir pateikti motyvaciją jos 
vadams ir tiems, kurie ruošiasi tapti vadais. Ar mes turime ko- 
kias nors programas, metodus, ar turime žmonių, galinčių tą 
uždavinį atlikti? „Dvasios vadai? Jūs žinote, kiek yra dabar 
pašaukimų į kunigus ir kiek kunigų lietuvių parapijose. Ar 
gali juos kas kitas pakeisti? Kažkas pasiūlė vienai Moksleivių 
Ateitininkų Sąjungos centro valdybai dvasios vadu išrinkti 
seselę. Kaip jums tai atrodytų - seselė ar kuri nors mergaitė ar 
koks nors solidus ponas sendraugis mūsų dvasios vadas? Postą 
galima bet kam perleisti ir funkciją galime kitaip pavadinti, jei 
nepatogu. Bet čia daug gilesnis dalykas, ir jis atrodo tragiškas. 

Motyvacija truputį sustiprėjo, kai organizavome naujo me- 
todo kursus. Pajutome, kad va šito reikėjo, kad tai duoda ateiti- 
ninkams visai kitą moralinį ir intelektualinį sutvirtinimą. Bet 
tai tik maža ir kukli pradžia. 

Visur reikia motyvacijos - žmogiškos ir krikščioniškos. Jos 
nuolat reikia ir ji negali būti tik pigus pamokslavimas ar šiaip 
sau prabėgantis paskaitėlių paskaitymas. Keliamas klausimas, 
ar nereikia mums atgaivinti ateitininkų bibliotekos leidinių. 
Gal tai ir būtų bent vienas žingsnelis stiprinant motyvaciją. 

Trečia - orientacija. Kuo ji turėtų skirtis nuo motyvacijos? 
Motyvacijos daugiau reikia veiksenai, orientacijos - susigau- 
dyti, susivokti ir susiprasti. Motyvacija gali prabilti į sveiką 

protą, bet jos tikslas paliesti valią, užkurti širdis. Motyvacija 
svarbi atskiram asmeniui ir grupei, kad jis ar ji apsispręstų, o 
orientacija svarbi kaip žinotinas ir bendruomenei perduoti- 
nas dalykas; svarbi - kad susikurtų bendras protingas ir, ypač 
pabrėžtina, krikščioniškas, visuomeniškas, lietuviškas galvo- 
jimas. Pagaliau orientacija turi pereiti per kritinius koštuvus, 
turi išsklaidyti nesusigaudymą, žioplumą, naivumą, minties 
bukumą, nesidomėjimą. 

Kiek tų reiškinių tarp mūsų, mūsų bendruomenėje? Ateiti- 
ninkas, kuriam niekas neįdomu ir viskas vis tiek - nėra vertas 
būti ateitininku. Jis pats yra ir liks žioplas, o ką jis galės pasa- 
kyti bendruomenei, savai ir amerikietiškai? 

Šie trys dalykai - orientuotis, motyvuoti ir mobilizuotis - 
yra kaip vargonų klavišai, kad būtų tinkami garsai ir melo- 
dija. Kitaip mes grojame ne savo pirštais; arba nežinome, ką 
mūsų pirštai groja, ir stebimės, kad nėra atgarsio, kad dūdos 
cypia ir tarp savęs pjaunasi. 

Ateitininkai - ne sau sąjūdis. Dėl to ir programinis bei vi- 
soks mūsų veikimas turi būti nukreiptas į platesnius bendruo- 
meninius barus. Mums ir draugystė tarp narių nėra tam, bent 
ne vien tam, kad brendimo amžiuje susirastume draugų arba 
kad susikurtų šeimos. Svarbiau, kad susidarytų kartos bran- 
duoliai - grupės mūsų bendruomenei veikdinti. Kūrybinis ta- 
lentas, raštingumas ar iškalbumas mums ne tam reikalingas, 
kad lavintume gabumus, bent ne vien tam. Mums svarbu pa- 
ruošti veiksmingesnius žmones, turinčius daugiau priemonių 
atlikti savo tarnybos misiją bendruomenėje. 

Kodėl pasitraukė tiek raštingų, iškalbių ir intelektualių mū- 
sų sąjūdžio narių - tiek daug? Kodėl jie pasitraukė iš bend- 
ruomenės? Mes juos išlavinome, davėme akstinų lavintis, bet 
nedavėme jiems motyvų ir misijos žiburio. Jie pasitraukė iš 
ateitininkų negavę charizmatinės dvasios, mūsų sąjūdžio 
krikšto dvasios. 

Sąjūdinė kryptis 


Čiurlionio vizija - ateitininkų misija 


Ateitininkų sąjūdis buvo dar vystykluose, kai Mikalojus 
Čiurlionis piešė Lietuvos vyčio viziją. Vytis šoko iš rytų į va- 
karus - nuo bakūžių kranto į aukštos civilizacijos pakopą - 
didingų bokštų, arkų, rūmų krantą. 

Lietuva veržėsi į Vakarus -į aukštesnę civilizaciją -jau iš se- 
no. Bet Maskva, užvaldžiusi Lietuvą, pusantro šimtmečio grę- 
žė mūsų tautą įsavuosius rytus - atsilikusius kultūriškai, neiš- 
augusius religiškai, o pastaruoju metu pakrypusius į nihilizmą. 

Maskva mojosi palaužti istorijos išugdytą Lietuvos prana- 
šumą. Ji veikė beatodairiškai: sunaikino Lietuvos mokyklas, 
spaustuves, išvežė bibliotekas ir archyvus, išgrobė didikų rū- 
mus ir dvarus, paliko griūti istorines Lietuvos pilis, pagaliau 
užgniaužė Lietuvos bažnyčias, uždraudė spaudą ir net kry- 
žiaus ženklą viešose vietose. Ko Maskva siekė? Vysk. Bara- 
nausko žodžiais, kad „Lietuva būtų ir tamsi, ir juoda“. Tai ir 
buvo toji praraja, kurią vaizdavo Čiurlionis. Lietuviai ieškojo 
būdų iš šios prarajos iškopti arba ją šuoliškai perkopti. Tik 
buvo klausimas - kaip? 

Politinė ar kultūrinė revoliucija? Čiurlionis mirė tais me- 
tais (1911), kai ateitininkai jau buvo gavę krikšto vardą ir pa- 
reiškė „prieš visą pasaulį“: ateiname visa atnaujinti. Jie buvo 
jauni, drąsūs ir turėjo savų vizijų. 

Ateitininkų kūrėjai bei pirmtakai vyko studijuoti į Vaka- 
rus ir ten pastebėjo didelį skirtumą mokslų, kultūros pažangos 
ir dvasinio atgimimo srityse. Šito nejuto mūsų „pažangieji“ 
(liberalai ir socialistai), kurie mokėsi tik Rusijoje ir Lenkijoje. 
Jų užmojai buvo panašūs į rusų marksistų ir lenkų pozityvis- 

tų, būtent sprogdinti Rusiją iš vidaus, o savo tautą ruošti poli- 
tinei, radikaliai revoliucijai. 

Ateitininkų kūrėjai pirmiausia siekė kultūrinės-dvasinės 
revoliucijos. Kodėl? Politinė revoliucija, galėjusi laužyti (vi- 
siems susidėjus) caro despotizmą, nebūtų pakeitusi rusų atneš- 
to ir mums primesto kultūrinio atsilikimo, pagydyti nuo ni- 
hilizmo grėsmės, išvaduoti iš Rytų ir atgręžti į Vakarus. 

Vyko kova - ilga ir atkakli - tarp tų dviejų krypčių pačioje 
mūsų tautoje. Ji užtruko apie 50 metų: nuo Šliūpo proveržų 
„Aušroje“ iki Moksleivių Ateitininkų Sąjungos uždarymo Lie- 
tuvoje 1930 m. 

Šią kovą bandė malšinti tie, kurie siekė tautos vienybės - 
ne vidinės (ne pažiūrų, teisingos krypties), bet išorinės. Jie ne- 
norėjo pasitarnauti politinės revoliucijos radikalistams, bet 
lygiai nenorėjo paremti ir kultūrinės revoliucijos, kurią perė- 
mė ateitininkai nuo 1910 m. Ir kai jie šią kovą buvo beveik 
laimėję, tada į valdžią patekę „tautos vienybininkai“ ryžosi 
ateitininkų veiklą net sustabdyti. 


Trečioji revoliucija - lietuvių tautoje 


Kodėl kalbame apie ateitininkų revoliuciją? Karl Stern 
veikale The Third Revoliution („Trečioji revoliucija“, 1961) kalba 
apie tris, viena po kitos sekusias idėjines revoliucijas: mate- 
rialistinę, išaugusią iš Marxso ir pritaikytą rusų komunizme; 
biologinę, išsivysčiusią iš Darwino ir savo viršūnę pasiekusią 
nacių rasizme; ir psichologinę, pradėtą Bergsono intuicionaliz- 
mo ir pavirtusią Freudo panseksizmu. Freudo psichoanalizę 
„taisė“ Jungas, Adleris, Frommas: bandė išvaduoti iš materia- 
listinio poveikio. Sternas eina dar toliau - ieško psichoanalizės, 
religijos ir krikščionybės derinio. 

Ateitininkai - buvusių revoliucijų tęsinys. Pirmosios dvi 
revoliucijos, brendusios Lietuvos pašonėje, pažadino budrias 

ateitininkų reakcijas. Bet žiūrint iš Lietuvos perspektyvos, jie 
tapo savita revoliucine jėga - toli gražu nebe pirmoji savo tautoj. 

Po Daukšos ir Giedraičio tautinės-kultūrinės revoliucijos 
XVI-XVII a., po Valančiaus švietimo-blaivinimo revoliucijos 
XIX a., trečioji revoliucija kaip tik buvo ta, kurią vykdė ateiti- 
ninkai. Ši trečioji atsiremia į pirmąsias dvi ir pratęsia anų dar- 
bą. Savo charakteriu ateitininkų revoliucija panaši ir į Europos 
kultūrinį-dvasinį sąjūdį, pradėtą prancūzų renouvenu catho- 
ligue. Pastaba: žodį „revoliucija“ vartojame platesne prasme. 
Šiaip Daukšos, Giedraičio ir Valančiaus užmojai vadinami są- 
jūdžiais. Vis dėlto tai buvo ne eiliniai, o revoliuciniai sąjūdžiai. 

Revoliucinių sąjūdžių pobūdžiai. Daukšos ir Giedraičio sąjū- 
dis buvo restauracinis: atstatyti reformacijos pažeistą Lietu- 
vos dvasinį nugarkaulį; atkurti religinę vienybę diduomenės, 
kuri suskilo į 36 denominacijas ir suartinti su tautos kamienu - 
liaudimi, išlikusia katalikiška ir lietuviška; iškelti savo kalbos 
bei rašto vertę (Daukšos „Postilės“ prakalba). 

Valančiaus sąjūdis buvo labiau rezistencinis: atsispirti ru- 
sinimui ir pravoslavinimui; parengti liaudį, kad ji gintų savas 
bažnyčias ir religiją; stiprinti jos moralę ir gerbūvį (sustabdyti 
girtavimą), pakelti raštingumą. 

Ateitininkų sąjūdis pasireiškė rezistenciniu ir restauraci- 
niu pobūdžiu. Rezistuoti prieš rusiškąjį nihilizmą ir prieš sa- 
viškių progresistų politinį-pasaulėžiūrinį radikalizmą. Siek- 
ta ir restauruoti, kas buvo sugriauta rusų arba paralyžiuota 
saviškių progresistų. Ateitininkai žengė dar vieną žingsnį: 
realizuoti kūrybines tautos jėgas ir ugdyti krikščioniškąją 
kultūrą. 

Kas išskirtina ateitininkų sąjūdyje? Kūrybinių jėgų ugdymas 
irjų mobilizavimas intelektualinėje, literatūrinėje, visuomeni- 
nėje srityje, labiausiai buvo įveiksmintas nepriklausomybės 
laikotarpiu. Į šį darbą plačiu mastu įsijungė pasaulietinės jė- 
gos, o anie sąjūdžiai rėmėsi daugiau dvasininkais. 

Ateitininkai pratęsė minėtus du sąjūdžius: jungė tautą išvi- 
diniu būdu. Jungė šviesuomenę ir liaudį, pasauliečius ir dva- 
sininkus; jungė tautybę ir krikščionybę, kultūrą ir religiją. Jie 
tęsė anų sąjūdžių tradiciją derinti vertybes. Šiuo požiūriu jie 
įsirikiavo ir į europinę krikščioniškų integralinio humanizmo 
sąjūdžių grandį. 


Revoliucinis Dovydaičio credo 


Paulius Tillichas prisimena jaunimo sąjūdžius, užsimoju- 
sius kurti naują gyvenimo stilių, paremtą religija - viską integ- 
ruojančia jėga. Tillichas nieko nežinojo apie ateitininkų sąjūdį, 
kuriam kaip tik būdingas toks užmojis. Jis išreikštas Dovydai- 
čio deklaracijoje („Ateitis“.- 1911. - Nr. 1): „Esame jauni žmo- 
nės... Kiek buvo jėgų, stengėmės pažinti mus supantį pasaulį 
ir pažinti save... Ir ką išvydome? Visas šių dienų žmonijos 
gyvenimas yra reginys kovos tarp tikėjimo ir netikėjimo, teiz- 
mo ir ateizmo, natūralizmo ir apreiškimo, krikščionybės ir jos 
priešų... Patekę į tokį pažiūrų chaosą, mes visomis savo būties 
jėgomis susikūrėme tvirtų tvirčiausius įsitikinimus“. 

Esame teistai - kodėl? Pirmykštis absoliutus vienintelis visos 
esmės pagrindas yra gyvasis Dievas. Jis yra pirminis vienin- 
telis turinys ir šaltinis aukščiausių gėrybių, kaip tiesa, dora, 
grožis, teisybė, laimė. Jis - ir paskutinis, galutinis pagrindas 
viso, kas realu ir kas idealu, visokio gyvenimo ir egzistavimo, 
visokio veikimo ir laimės. Mes pripažįstame gyvo, asmeniško 
Dievo buvimą. Pripažįstame ir būtiną reikalą bendrauti su juo 
ir vienytis religijoje. Religija yra kiekvieno žmogaus, kiekvie- 
nos giminės ir tautos savastis. Nėra žemėje tautos be religi- 
jos... Žmonijoje religinė sąmonė visuotinė. Kultūriniame gy- 
venime religija užima centrinę vietą... Religinis gyvenimas yra 
pagrindinis pasaulio istorijos faktas. Remdamiesi tokiu pag- 
rindu, mes vadiname save teistais. 

Esame krikščionys - kodėl? Dievas sutvėrė savo žodžiu viską, 
kas yra erdvėjeir laike. Dievo Žodis yra žmonių šviesa ir gyveni- 
mas. Dievo Žodis, tapęs kūnu, yra dieviškai žmogiškas Jėzaus 
Kristaus asmuo. Kristus atnaujino žmoniją, parodė jai aiškų 
kelią į antgamtinį tikslą. Kristus yra naujas žmonijos kūrėjas. 
Jis yra jos ir viso pasaulio Dievas. Žmonija ir pasaulis tik jame 
turi savo tikslą, nes visa, kas tik tapo, tapo per jį, o be jo - niekas. 

Kristus yra visos kūrinijos tikslas, pradžia ir pabaiga, vi- 
sos pasaulio istorijos centras. Jo mokslas apima visą žmogaus 
esmę praeityje, dabartyje ir ateityje. Vadinasi, kelias į tiesą, į 
Dievą, yra tik per dievišką-žmogišką jo asmenį. Dėl to mes va- 
dinamės Kristaus krikščionys. 

Esame katalikai - kodėl? Pasaulis yra Kristaus nuosavybė, 
žmonija - jo savieji. Savieji jo nepriėmė, o tie, kurie priėmė, 
sudarė jo draugiją - Bažnyčią. „Gyvoji Dievo Bažnyčia, pasak 
apaštalo, yra tiesos atrama ir pagrindas“... 

Ji yra visuotinė, visiems ir visur sava, viską apimanti. Tik 
ši viena Bažnyčia siekia pirmųjų krikščionybės dienų. Tik ji 
viena visais elementais ir turiniu apima visą krikščionybę... 
Tik per katalikų Bažnyčią krikščionybė tapo visa apimanti is- 
torinė pasaulio jėga. Tuo anaiptol nesakome, kad nekatalikiš- 
koje krikščionybėje nėra jokio krikščionybės elemento, jokių 
krikščioniško gyvenimo vaisių. Šiuo atveju mes tariame šv. Au- 
gustino žodžius: „aš nepasmerksiu to, kuriame rasiu nors kiek 
Kristaus!“ Taip pat galime tarti šv. Pacijaus žodžiais: „mano 
vardas krikščionis, o pavardė katalikas“. Mes save vadiname 
katalikiškais krikščionimis, arba trumpiau - katalikais. 


Veikla prasideda sąjūdžiu 


Reikėjo kibirkšties uždegti ugnį. Reikalas buvo giliai jau- 
čiamas ir nebeatidėliojamas. Tokia kibirkštis buvo Dovydai- 
čio šūkis, lydimas įsitikinimo ir vidinės jėgos. 

Pritarti ir ruoštis kovai. Dovydaitis kvietė visus telktis apie 
Ateitį, kur susirinkę išreikšime savo credo ir vykdysime gyve- 
nime mūsų didžiausią uždavinį: „Visa atnaujinti Kristuje“. 
Kvietė ruoštis „tiesos užkariavimui“. 

Organizacijos dar nebuvo. Veržėsi tik entuziazmas. Nie- 
kas negalvojo būti tik nariu, o tiesiog ateitininku. Vieno ateiti- 
ninko ugnis uždegdavo kitus. Vienas ateitininkas nuvykdavo 
į kurią nors gimnaziją ir tenjau, žiūrėk, atsiranda būrys naujų 
ateitininkų. Iš tų būrelių kūrėsi kuopelės ir kuopos. Atstovai 
suvažiuodavo į slaptas konferencijas Kaune ir Vilniuje. Moks- 
leiviai pasidarė tikra organizacija tik 1917 m. Studentai, nors 
anksčiau pradėjo judėti, sustojo ir pabiro, o atsigavo ir naujai 
susiorganizavo tik 1923 m. Tais metais įsikūrė ir sendraugiai. 
Visos trys sąjungos susijungė į Federaciją 1927 m. 

Organizuotis ir sukurti ideologiją. Organizacinės tobulybės 
reikalavo St. Šalkauskis, tapęs Ateitininkų Federacijos vadu 
1927 m. Jam atrodė, kad gera organizacija ir tvirta ideologija 
padės ateitininkams atlikti jų uždavinius visuomenėje ir tau- 
toje. Šalkauskį rėmė vienas iš ateitininkų kūrėjų Pr. Kuraitis. 

Rezultatai kurį laiką atrodė geri, ypač tarp studentų. Jie ša- 
kojosi korporacijomis, puošėsi uniformomis, gražiai pasiro- 
dydavo paraduose. Moksleiviai veikė įvairiausiose sekcijose, 
ruošė vakarus, leido laikraštėlius. Sendraugių organizacinė 
veikla buvo silpna. 

Kai Moksleivių ateitininkų sąjungą 1930 m. valdžia uždrau- 
dė mokyklose, visus pagavo išgąstis: kaip moksleiviai veiks 
be viešos organizacijos? O pasirodė, kad moksleiviai ėmė veik- 
ti dar geriau ir jų dvasia darėsi gyvesnė. Jie tapo sąjūdžiu. 

Studentų organizacija, valdžios nepaliesta, veikė laisvai ir 
plačiai, bet jų dvasia ėmė slopti. Jie pamažu miesčionėjo, sly- 
do paviršiumi, linko į nugėrimus. Tai ėmė ryškėti apie 1935 m. 
Šie reiškiniai buvo iškelti 1937 m. studentų konferencijoje ir 
Dovydaitis pripažino, kad priekaištai studentams yra teisin- 

gi - reikia operacijos. Kitais metais (1938) viešai pasisakė ir 
Šalkauskis: „Organizacija yra mirusi, jei jos nariai nebeturi 
gyvos dvasios“. Jis nepaneigė organizacijos reikalingumo, tik 
pajuto, jog to per maža - reikia dvasios. 

Ugdyti kristinį entuziazmą! Savo deklaracijoje Dovydaitis 
nevartojo žodžio sąjūdis. Bet tai buvo jaučiama, tiesiog apčiuo- 
piama. Ir tolimesnėje savo veikloje jis skyrė daugiau dėmesio 
asmeniškiems ryšiams, dvasiniam įkvėpimui, ugdymui, kristi- 
niam entuziazmui. Dovydaitis pasiliko su moksleiviais ir tada, 
kai jie buvo uždaryti: juos lankė, jiems kvėpė tą pačią dekla- 
racijos dvasią. Moksleiviai, su susiaurintais slaptos organiza- 
cijos rėmais, išugdė daug talentų ir nemažai herojų, nebojusių 
aukos bei persekiojimų. 


Šalkauskis grįžta į sąjūdį 


Kodėl Šalkauskis ėmė labiau pabrėžti ne organizaciją, 0 
sąjūdį? Ar jis grįžo prie pirmosios „meilės“, kuri žybtelėjo su 
jo pirmuoju Romuvos sąjūdžiu 1921-1923 metais? O gal paju- 
to, jog organizaciją buvo pervertinęs, kaip visi vakariečiai? 

Ryšys tarp Romuvos ir Gyvosios Dvasios sąjūdžio. Šalkauskis 
buvo dvasios ir proto žmogus. Protas kartais atšaldydavo dva- 
sią. Dvasia išsiliedavo pasvertom irjautriom mintim. Jis buvo 
gilus krikščionis. Rašė jautriau ir šilčiau savo Romuvoje, kai 
kūrė tą sąjūdį, negu vėliau, kai perėjo prie ideologinių ir orga- 
nizacinių formų. Ir vėl prabilo jautriau ir šilčiau, pradėjęs rašyti 
apie gyvąją dvasią. 

Tarp tų dviejų sąjūdžių yra ryšys. Romuvą kūrė visiems 
lietuviams, o gyvąją dvasią skelbė visiems katalikams. Ar tai 
rodytų, kad nusivylė ateitininkais? Vargu. Jis nebuvo iš tų, 
kurie nusivilia, nes kur ėjo, ėjo ne dėl asmeniškų tikslų. Tur- 
būt įsitikino, kad ateitininkams reikia ir sąjūdžio, nes sąjūdis 
yra gyvasis organizacijos nervas. Pagaliau jam rūpėjo veikti vi- 

są tautą. Juk ir ateitininkus jis veikdino ta kryptim, kad nebūtų 
sau, O lyg įrankis tautai perauklėti. 

Šalkauskis atėjo pas ateitininkus 14 m. vėliau negu Dovy- 
daitis. Dėl to nepajuto Dovydaičio deklaracijos veikmės mū- 
sų tautai, ypačjaunimui. Tuo metu jis buvo toli nuo Lietuvos. 
Pas ateitininkus atėjo tokiu laiku, kai buvo stipri M. Krupavi- 
čiaus įtaka. Šalkauskiui ir Kuraičiui rūpėjo atsverti kultūrinę 
ateitininkų kryptį nuo politinio polinkio. Tai buvo galima pa- 
daryti tik kuriant ideologiją ir praveriant platesnius kultūri- 
nius akiračius. Ateitininkai buvo vėl atgręžti į kultūrinės revo- 
liucijos kelią. Tai pareikalavo iš Šalkauskio nemažai pastangų 
bei laiko. 

Skelbdamas Gyvosios Dvasios sąjūdį (1938), jis pasisakė 
norįs „reformuoti katalikų gyvenimą psichologija ir akcija, pa- 
kreipti katalikus labiau į krikščioniškąjį humanizmą. Moderni 
civilizacija jam rodėsi daranti klaidą, ieškodama tikro huma- 
nizmo sekuliarizacijoje ir laicizme. Tikrąjį žmoniškumą jis 
matė krikščioniškame ideale, kuris žmogišką prigimtį patobu- 
lina dieviškuoju pradu. Tikrojo Žmogiškumo įkūnijimas esąs 
galimas tik Kristaus pavyzdžiu. To jis norįs siekti šiuo Gyvo- 
sios Dvasios sąjūdžiu (žr. „Tiesos Kelias“. - 1938. - Nr. 2. - P. 
119). Šalkauskis pamažu grįžo prie to paties dalyko, nuo kurio 
Dovydaitis pradėjo ateitininkų sąjūdį. 

Sąjūdis ir veiklos būreliai. Šalkauskio nuomone, sąjūdis ne- 
turėtų būti organizacija, šalia kitų jau esamų. Priešingai, jis ga- 
lėtų reikštis jau esamomis organizacijomis. Betjis neturėtų būti 
„atsitiktinis“, niekieno nejudinamas. Sąjūdžio vykdytoja, tikė- 
josi, galėtų būti akademinė jaunuomenė, inspiruojama tam 
tikros idėjinės vadovybės. 

Dvasiniu inspiracijos šaltiniu laikė ypač Evangeliją su jos 
gyvąja dvasia. Siūlė ją skaityti būreliuose. Atkreipė dėmesį į 
studijų būrelių metodą: stebėk, spręsk ir veik! Kodėl esą ne- 
pasinaudoti tokiu metodu, kur jungiasi „tikras patyrimas, tei- 

sus sprendimas ir agnus veikimas“. Sąjūdžiui būtinas Šv. Dva- 
sios kultas - „5v. Dvasios šaukimasis ir jos dovanų ugdymas“. 


Sąjūdžiui reikia misijos 


Išsiaiškinkime du dalykus: 1) koks yra santykis tarp or- 
ganizacijos ir sąjūdžio ir 2) koks ryšys tarp sąjūdžio ir misijos. 
Tie elementai būdingi ateitininkams, bet ar yra aiškios ribos, 
kur jie susitinka, arba kuo skiriasi? 

Koks skirtumas tarp sąjūdžio ir organizacijos? Organiza- 
cijai užtenka tikslų ir uždavinių, o sąjūdžiui to per maža. Ko- 
dėl? Tikslai gali būti daliniai ir uždaviniai riboti, konkretūs. 
Taip praslysta visuotinesnės reikšmės įsipareigojimai arba 
gilesni ir esmiškesni dalykai, kurių imasi sąjūdis. 

Organizacija paruošia programas, kurios reikalauja tam 
tikrų užsiėmimų bei darbų. Sąjūdis pats ieško darbų, kurių 
reikia visuomenei ir nelaukia įpareigojimo iš viršaus. 

Organizacija žmogų įpareigoja, o sąjūdis angažuoja. Orga- 
nizacinis įpareigojimas galioja tol, kol esi jos narys. Sąjūdis 
tave angažuoja ilgam ir gal visam gyvenimui. Ateitininkai dėl 
to turi įžodžius, o ne formalius blankus tapti nariu. 

Organizacija domisi tavo darbu bei veikla ir nesirūpina ta- 
vo gyvenimu už organizacijos ribų. Sąjūdis tave saisto, kur tu 
bebūtum. Organizacijoje tu nesijauti visas - ir kiti nariai tau 
yra, šiaip sau draugai“. Sąjūdyje tave ir kitus sieja kažkas dau- 
giau, lyg vieną šeimą. 

Organizacijos kuriamos, sudaromos, o sąjūdžiai iškyla, išau- 
ga, įsibanguoja. 

Šių palyginimų turbūt užtenka, kad įsitikintume, kad orga- 
nizacija nepajėgi imtis kokios nors didesnės misijos. Ji neturi 
tokio polėkio. 

Koks ryšys tarp sąjūdžio ir misijos? Sąjūdžiai iškyla tada, kai 
turi aiškią, reikšmingą misiją. Sąjūdis be misijos būtų nesuvo- 

kiamas, lygiai kaip misija be sąjūdžio liktų tik vizija, fantazi- 
ja, utopija. 

Bet ką reiškia misija? Žodis, kilęs iš lotynų mittere, missum - 
siųsti ir reiškia pasiuntinystę. Praktiškai misija turi daug reikš- 
mių: vien Websterio žodynas mini jų dešimt. Yra bažnytinės 
misijos, diplomatinės, karinės. Mes čia kalbame apie visuo- 
meninę sąjūdinę misiją. 

Misija, kad ir kokia būtų, tave angažuoja veikti, ir tu veiki 
siuntėjo valia, pavedimu, autoritetu. Veikti, kol tave atšauks 
ar pakeis kitu. Taip žmonės vykdo minėtas bažnytines, diplo- 
matines, karines misijas. Bet yra žmonių, kurių niekas neįpa- 
reigoja iš viršaus. Jie tik jaučia sąžinės įpareigojimą, arba vi- 
suomeninės sąmonės beldimąsi, arba tautinės atsakomybės 
šūkį, kartais lyg dangaus balsą: eik, daryk, judink. 

Tokie randa panašiai jaučiančių, galvojančių, nerimstan- 
čių, buriasi į sąjūdėlius ir imasi darbo: keičia gyvenimą - skaid- 
rina, tobuliną, kelia, kuria naują atmosferą. Juo gilesni tokio 
angažavimosi motyvai, juo didesnė vidinė sąjūdžių jėga. 


Misija: tarnauti kitiems 


Ateitininkai esame ne sau sąjūdis. Sąjūdinį mūsų charak- 
terį išreiškia „Visa atnaujinti Kristuje!“ O Kristus apie save 
sakė: Aš atėjau ne kad man tarnautų, bet pats tarnauti (Mt 20, 28). 
Tarnauti šiandien, po Vatikano II, iškilo kaip nauja sąvoka, 
tiksliau apibūdinanti krikščionio paskirtį. 

Mes turime tarnauti broliams. Brooklyno vyskupas Mugave- 
ro 1972 m. spalio mėn. katalikų šalpos konferencijoje pasakė: 
„Mes esame tikinčiųjų bendruomenė ne tam, kad tik įkurtume 
organizacijas, vienuolijas ir ugdytume profesinį elitą - ir tuo 
pasitenkintume. Mes turime tarnauti broliams. Turime tapti 
tarnaujančiųjų bendruomene“ (The Catholic Transcript. - 1972 
X 20). Tarnauti yra charizmatinė misija dviem požiūriais: 

Humanistiniu požiūriu - reikia gydytojų, slaugių, moky- 
tojų, tvarkos ir doros sargų, nes bendruomenė visada turi ne- 
galių, grėsmių, polinkių į anarchiją. Kalbame apie gydytojus, 
mokytojus, tvarkdarius moraline prasme, ne profesine, ir čia 
ateitininkams atsiveria labai platus veiklos laukas. 

Kristiniu požiūriu reikia pavyzdžių, kurie keltų, atnaujin- 
tų, skatintų, nes bendruomenė, ypač šiais laikais, skęsta egoiz- 
me ir materializme. Toje pačioje katalikų šalpos konferencijoje 
vienas pasaulietis pabrėžė: „Mes turim gelbėti Vakarų civili- 
zaciją nuo per didelio polinkio į materialinį apsirūpinimą ir 
patogumus. Bendruomenei tenka nuolat priminti kitas dimen- 
sijas, kurios pranoksta materialinę gerovę“. 

Duoti kitiems - ne tik gauti pačiam. Ateitininkai buvo toks 
sąjūdis, kuriam rūpėjo duoti krikščioniškus standartus šeimai, 
mokyklai, visuomenei, tautai ir bažnytinėms bendruomenėms. 
Ateitininkai šią misiją atsinešė pačiu savo gimimu. Ir šis sąjū- 
dis buvo gyvas tol, kol savo misiją jautė. Kai ši jausena imdavo 
blėsti, ateitininkai prarasdavo vidinę dinamiką. 

Mes nieko neatsisakome ir neturime atsisakyti iš to huma- 
nistinio auklėjimo bei veikdinimo, kurį ligšiol esame vykdę. 
Bet jį turėtume nukreipti į platesnius barus ir labiau moty- 
vuoti kristiniu atnaujinimu. Mes turime sistemą vystyti jaunų 
žmonių gabumus: padarome raštingus, iškalbius, intelektua- 
lius, kūrybiškus. Bet kiek tokių nuėjo į šalį - iš organizacijos ir 
bendruomenės! Mes juos išlavinome, davėme akstinų lavin- 
tis, bet nedavėme motyvų ir misijos žiburio. Jie iš ateitininkų 
išėjo arba juos praėjo, negaudami charizmatinės dvasios, kuri 
yra mūsų sąjūdžio krikšto dvasia. 

Duoti standartus ar žiebti dvasią? „Lengva būti ateitinin- 
ku, nes neturime jokių standartų“ - kartą kalbėjo vyr. mokslei- 
vis iš Chicagos. Standartus gali sukurti vyriausioji ateitininkų 
vadovybė, bet kas įkvėps dvasią? „Ateitininkai pasidarė s0- 
cialinis būrelis ir tikėkit - man dėl to labai graudu“ - skundėsi 

1972 m. vyr. moksleivė iš Toronto. Buvo ketinusi pasitraukti, 
bet apsisprendė veikti iš vidaus. 

Laukiame ugnies iš viršaus. O žmonės, kurių dvasia „juda“ 
nerimu, kurie dega, įjudina, užkuria, įveikdina ir kitus - tokie 
kuria sąjūdį iš apačios - ten, kur gyvena. Tokių reikia ateiti- 
ninkų misijai. 


Žygis į pilnatvę Kristuje 


Žadėjome žvalgytis plačiai ir ieškoti savo kelio. Tas savas 
yra ateitininkijos kelias, tiksliau - mūsų pačių kelias per ateiti- 
ninkiją. Tai pilnutinės pasaulėžiūros ir pilnutinio gyvenimo 
kelias - krikščioniškasis kelias. 

Taip ateitininkų sąjūdį suprato St. Šalkauskis. Šiuo keliu 
vedė Pranas Dovydaitis. 

„Ateityje“ (1976. - Nr. 7. - P. 234) kun. K. Trimakas rašė: „lai- 
mingi, kurie priklauso sąjūdžiui, kurio pasaulėžiūros šaknys 
- krikščionybė, Dievo Tėvo pripažinimas ir Kristaus Vadovo 
sekimas. Laimingi, kurie realiai priklauso, ne tik vadinasi... 

Plyšys tarp mūsų idealo ir mūsų veiklos bei kasdienybės 
yra pasidaręs toks didelis, kad būtų savižudiška jį matant ne- 
iškelti ir sau patiems nepriminti, kad mes, nors vadinamės 
krikščionys ir ateitininkai, skurstame prie pat neišsemiamų 
dvasinių turtų ir kad turime nugalėti tik savo nerangumą jais 
atsigaivinti ir su kitais pasidalyti“. 

Įcentrinta pilnatvė. Iš kur tas nerangumas? Ir ko reikia jį 
įveikti: labiau subręsti ar greičiau apsispręsti, o gal palaidas pa- 
žiūras suglausti į vieną centrą -įcentrinti ir įveiksminti gyvenime? 

„Ateityje“ buvo iškilusi diskusija (1975. - Nr. 10. - P. 310- 
312), kas yra kristocentrizmas ir kodėl jo reikia ateitininkams. 
„Kaip daugelio krikščionių, taip ir kai kurių ateitininkų krikš- 
čionybė gali būti becentrinė. Juk visko rasi tarp krikščionių: 
liberalų, skeptikų, racionalistų, religijos kultūrintojų ir kultū- 

ros religintojų, klerikalų ir antiklerikalų, išpažįstančių tik Die- 
vą, atsiribojančių nuo Bažnyčios (kaip institucijos), gerbiančių 
tik Kristų. Ateitininkas neturėtų jaustis ramus, jeigu plūdu- 
riuoja kur nors tarp šių ar panašių "krikščioniškų" katėgorijų. 
Jam dera būti pilnutiniu krikščioniu, dėl to ir svarbus jo išpa- 
žinimo centrinis „objektas“ - Kristus“. 

Ateitininkų misijos pilnatvė. Kalbėjome apie ateitininkų misi- 
ją įvairiais požiūriais. Kurgi tos misijos ašis, apie kurią suktųsi 
mūsų principai ir veikla? Toji ašis išreikšta trim žodžiais: visa 
atnaujinti Kristuje! Atnaujinti kaip? O gi tuo būdu, kaip mokė 
ir veikė Kristus, nes jo kelias - krikščionio ir ateitininko kelias. 

Tas kelias susidedąs iš trijų taškų - tiesos, gėrio ir malonės. 
Liudyti tiesą yra pranašo misija, nes tiesa numato, nušviečia, 
įkvėpia. Vykdyti gėrį - daryti gera yra vadovo-kelrodžio mi- 
sija, nes blogis yra šunkelis, klystkelė. Perteikti malonę - paš- 
ventinti yra kunigo misija, t.y. ryšininko su Dievu misija. Ta 
trejopa misija išplaukia iš Kristaus, kuris yra tiesa, kelias ir 
gyvenimas, dieviškai žmogiškasis gyvenimas. 

A. Solženicynas ragino sustabdyti sisteminį melą, klastą, 
prievartą ir skelbti tiesos revoliuciją. Ar nereikia gėrio revo- 
liucijos, kad sustabdytume moralinį purvą, puvėsius? O kaip 
sustabdyti pasibaisėtiną nužmoginimą be Dievažmogio? Štai 
todėl ateitininkų sąjūdį ir misiją drįstame vadinti revoliuciniu 
žygiu. Tai žygis į pilnatvę Kristuje - kristinę pilnatvę. 


Idealas ir tikrovė 


Tikrovė * Idealas * Suderinimas 


Ateitininkai ryžosi veikti gyvenimą idealu, kurio jie siekė. 
Dėl to savo veiklos pradžioje daug kalbėjo apie idealizmą. Ne 

kartą svarstė ir tai, koks turėtų būti idealus ateitininkas (,„Atei- 
tis“. - 1914. - Nr. 3; 1949. - Nr. 1)? Šiuos klausimus kėlė pats 
gyvenimas, kupinas grubaus realizmo. 

1. TikRovĖ ir idealas daug kam atrodė ir nūn atrodo lyg du 
nesuderinami dalykai. Idealas per aukštas, per tobulas, nepa- 
siekiamas lyg svajonė ar utopija. Tikrovė per daug netobula 
ir aprėžta, kad galima būtų pakelti į neriboto idealo aukštu- 
mas. Dėl to kiti nederina šių dviejų tariamų priešybių. 

Tikrovininkai - materialistai, pozityvistai, pragmatistai - 
atsiremia tik į gyvenimą ir patirties faktus. Tikrovė, jų akimis, 
yra pasikeitimų laukas, kuriame nuolat keičiasi ir žmogaus 
pažinimas irjo įsitikinimai, ir siekimai. Jiems, atrodo, nėra to- 
kių pastovių vertybių ir tiesų, nėra tokio idealo, kuris be pa- 
kaitos vestų nuolatinio dvasinio tobulėjimo linkui. 

Tikrovės su idealu nederina nė kraštutiniai idealistai. Jiems 
idėjos tik apraminančios žmogaus dvasią, jos besaikius troš- 
kimus, ir to gana. Tikrovei gryna mintis, idėja, praktiškos reikš- 
mės neturinti, tad nesą reikalo lenkti gyvenimą prie idealinės 
minties. 

Neišlygintas santykis tarp idealo ir tikrovės vienus nuve- 
da į pesimizmą, kitus - į kriticizmą, trečius - į nesveiką opti- 
mizmą. Pesimistai galvoja, kad gyvenimas per daug grubus 
ir blogas, o idealas nepasiekiamas. Jie krinta į nusiminimą ir 
nesirūpina gyvenimą daryti idealesnį. Kritikai yra dvejopi. 
Vieni žavisi tik idealu, o gyvenimą ir žmones plaka užjų nei- 
dealumą. Kiti, priešingai, žavisi tik gyvenimu ir kritikuoja 
visus idealus, vertybes, principus. Vieni ir antri nesiekia derin- 
ti tikrovės su idealu. Optimistai tiki tokia idealo galia, kad, jų 
manymu, užtenka tik jį pažinti ir juo žavėtis, o gyvenimas pats 
darysis tobulesnis. 

2. IpEaLAS, kurį iškėlė ateitininkai, yra ne tik aukštas, bet ir 
realus. Realus ta prasme, kad jis pritaikomas gyvenimui. Pri- 
taikomas ne iš karto ir ne visas, bet dalimis ir tam tikru laips- 

niu. Dėl to idealas yra nuolat siektinas, ir pats jo siekimas veda 
žmogų pirmyn - į ateitį, į tobulesnį gyvenimą. Gyvenimas be 
idealo sustingtų ir pasimestų. Idealas be gyvenimo netektų 
savo prasmės. 

Ateitininkų idealizmas buvo atgręžtas į tikrovę ir įparei- 
gotas ją atnaujinti, t.y. atnaujinti gyvenimą idealo šviesoje. 
Krikščionybės idealas yra suderinti medžiagą ir dvasią, gam- 
tą ir antgamtį, gyvenimą ir mintį. Krikščionybė iš tikro pripa- 
žįsta dvi tikroves: idealinę ir faktinę, arba tobulą ir netobulą. 
Pats Dievas, Aukščiausia Tobulybė, yra kartu ir pati realybė, - 
ateitininkų deklaracijos žodžiais, - „tikrų tikriausia realybė“. 
Žmogaus ryšys su Dievu yra realus dalykas, lygiai kaip rea- 
lus buvo Dievo įsikūnijimas žmoguje. „Kristaus asmenyje įvy- 
ko tobula kūrinio ir Kūrėjo vienybė. Tikrovė ir idealas Kris- 
taus asmenyje visai neišsiskiria“ (St. Šalkauskis). „Kristaus as- 
menyje nėra jokio prieštaravimo tarp gyvenimo ir minties. 
Jame gyvenimas yra minties aidas ir mintis gyvenimo žiedas“ 
(Šalkauskis S. Ateitininkų ideologija. - K., 1933. - P. 38). 

3. SUDERINIMAS kreipia ateitininkų dėmesį į vieną centrą - 
Kristų, Dievą - Žmogų. Iš to centro neiškrinta jokia gyvenimo 
sritis. Yra trys gyvenimo sritys: prigimtinė, kultūrinė ir religi- 
nė. Žmogus dalyvauja visose trijose. Savo prigimtimi priklauso 
gamtai ir kartu ją valdo. Priklauso kūnu, valdo dvasia. Savo 
dvasia, savo kūrybinėmis galiomis pakeičia bei patobulina 
gamtinę aplinką, suvaldo žemesnes prigimties jėgas, sukuria 
naujų dvasinių vertybių; tai kultūros darbas. Kultūra iškelia 
žmogų aukščiau gamtos, bet nenuveda į antgamtinį gyveni- 
mą. Aukščiausios Tobulybės idealą jam atveria tik religija. 
Kultūroje žmogus veikia vienas, o religijoje veikia žmogus ir 

"Dievas. Kultūra gali žmogų padaryti tobulą prigimtąja pras- 
me, o religija žada padaryti jį šventą. Tad religija atbaigia tai, 
ko nepajėgia pasiekti kultūra. 

Siekiant aukščiausio idealo, sako Šalkauskis, reikia žinoti 

ir savo pastangų ribas. Aukščiausias idealas yra beribė tobuly- 
bė. O gyvenimas niekad nėra tobulas. Bet mums privalu nuolat 
siekti tobulumo. Nors mūsų veiksmai niekad nebus visiškai 
tobuli, betjie tiek turės vertės, kiek bus tobulinami. Jei nukryps- 
tame nuo tobulėjimo, jei stovime vietoje, mūsų gyvenimas nus- 
toja reikšmės ir tikrosios prasmės. Tad krikščioniškasis idea- 
lizmas reikalauja nenuilstamo tobulėjimo, nuolatinės pažan- 
gos. Jei idealas žmogaus sąmonėje yra gyvas, jis veikdina ir 
judina žmogų. Jis gaivina visas žmogaus pastangas, nepaisant 
to, kokios bus jų išvados - vykusios ar nevykusios, didelės ar 
mažos. 

Kaip siekti idealo religinėje-dorinėje srityje, nurodo Baž- 
nyčia. Kaip jį vykdyti prigimties ir kultūros srityje, atskleidžia 
pasaulėžiūra ir ideologija. 


III. Gyvenimo teologas: 
vertinimai, atsiminimai 


Neapsakomai išmintingas Kūrėjau, tikrasis švie- 
sos šaltini ir žinijos pradžia, teikis išlieti mano prote 
spindinčią savo šviesos srovę ir išsklaidyti dvigubą 
tamsą, kurioje esu gimęs - nuodėmę ir nežinojimą. 

Tu, kuris vaikų liežuvius darai iškalbingus, išliek 
ant mano lūpų savo malonės srovę. Padėk man gyvai 
suvokti ir pasilaikyti, ką esu suvokęs. Vadovauk ma- 
no mokslui, duok man supratimo aiškinant ir meilės 
kalbant. 

Nurodyk pradžią, rikiuok tolimesnį darbą, laimink 
pabaigą, tu, tikrasis Dieve ir žmogau, kuris gyveni ir 
viešpatauji per amžius. Amen. 


Malda į išminties Viešpatį 


Gyvenimas atiduotas Dievui, 
Lietuvai, jaunimui 
Juozas PRUNSKIS 


Tamsioje tautos kančių naktyje Apvaizda atsiunčia asme- 
nybių, kaip švyturių, rodančių kelią, kuriuo turi eiti prislėgtieji, 
ir kaip stulpai palaikančių, kad nepalūžtume. Tokia asmenybė 
buvo kun. Stasys Yla - nepalaužiamas idealistas, kaip kitados 
Adomas Jakštas, didelio uolumo kunigas, panašus į Jurgį Ma- 
tulaitį, lakus poetas ir vaizdžių atsiminimų kūrėjas kaip My- 
kolas Vaitkus, tikrai pasišventęs visuomenininkas kaip Pranas 
Dovydaitis ar kun. Alfonsas Lipniūnas, kruopštus istorikas 
kaip Antanas Alekna ar Zenonas Ivinskis, talentingas laikraš- 
tininkas, savo stiliumi panašus į Juozą Eretą, gyvosios dvasios 
mintytojas, sekęs Stasio Šalkauskio pėdomis. Jo dailiosios kū- 
rybos posmai yra virtę giesmėmis ir dainomis. Tai mūsų jau- 
nimo ideologas, pažinęs naujųjų kartų psichologiją. Tai suma- 
nus, taktiškas, patrauklus organizatorius. Ir drauge tai buvo 
toks mielas žmogus, kuris neturėjo asmeniškų priešų ir galėjo 
džiaugtis tūkstančiais draugų, ypač jaunesniųjų, nuo kurių 
daugelis vyresniųjų yra atitrūkę. Pažinau jį 1927 m. kunigų 
seminarijoje, kai dvejus metus atpylęs mokytojo tarnyboje įs- 
tojau į ją. Mokiaus su juo tame pačiame kurse ir sėdėjau viena- 
me suole. Stasys buvo toks švelnus, mielas, draugiškas, pas- 
laugus, nuoširdus. Buvo veiklus abstinentų ir visuomenininkų 
draugijų narys. Jau seminarijoje pradėjo rašinėti į laikraščius. 
Apie dvylika mūsų buvome susimetę į slaptą šv. Tomo draugi- 
jėlę, stengdamiesi padėti vienas kitam ugdyti charakterį, įskelti 

daugiau vidinės ugnies į mūsų uždaros įstaigos gyvenimą. 
Čia buvo Lipniūnas, vyskupas Antanas Deksnys, prelatas Vy- 
tautas Balčiūnas ir kiti. Kadangi kai kas iš mūsų buvo bib- 
liotekos „tarnautojai“, tai lengvai galėdavome susimesti į tas 
uždaras patalpas konfidencialiems pasitarimams. Toks bib- 
liotekininkas buvo ir Stasys. Jis čia šiek tiek uždirbdavo už 
mokslą susimokėti. Kauno kunigų seminarijos bibliotekoje 
buvo daug istorinių knygų. Gal ir tai padėjo Stasiui susido- 
mėti Lietuvos praeitimi. Gaila, tą biblioteką raudonarmiečiai 
smarkiai sunaikino. Stasiui, kaip gabiam, bet neturtingam, 
seminarija vėliau parūpino ir kitas tarnybėles: negociatoriaus 
(talkino užsisakyti perkamas knygas ir kitus reikmenis) darbą, 
ovėliaujis tapo ceremoniariumi - seminarijos pamaldų, apeigų 
tvarkytoju. Mums būdavo skanaus juoko, kai išgirsdavome 
surikiuotus tokius klierikus kaip Lapė, Šeškus, Paukštis... Ta- 
čiau tas jo vadovavimas apeigoms gal kaip tik ugdė būsimųjų 
maldynų, liturginių terminų kūrėjo talentą. Tie pašaliniai dar- 
bai jam nesutrukdė mokytis. Stasys dar įstengė klausyti spe- 
cialų teologijos kursą, kurį vėliau baigė licenciato laipsniu apie 
lietuvių apologetinę literatūrą. Paskiau jis dar turėjo progos 
tas studijas pagilinti, lankydamas pedagogikos ir psichologi- 
jos kursus Filosofijos fakultete. 


Profesorius 


Kai 1932 m. arkivyskupas Juozas Skvireckas mus įšventino 
kunigais, kun. Stasys, kaip naujos dvasios žmogus, buvo pakvies- 
tas kapelionauti pažangioje Marijos Pečkauskaitės gimnazijoje, 
onetrukus ir profesoriauti toje pačioje Kauno kunigų semina- 
rijoje. Čia jam teko dėstyti sielovados kursą. Tačiau jaunam, ta- 
lentingam, pilnam energijos ir sugebėjimų žmogui to buvo per 
mažai. Jis dar tapo plačiai skaitomo savaitraščio „Mūsų laik- 
raštis“ religinio-ideologinio skyriaus redaktoriumi. Čia jam 

teko dirbti drauge su pagarsėjusiu rašytoju, dramaturgu Juozu 
Grušu. Kun. Stasys ėmė rašyti daug straipsnių, studijų, knygų. 


„XX Amžius“ 


Gyvendamas Kaune, dėstydamas kunigų seminarijoje, ku- 
ri buvo Teologijos-filosofijos fakulteto padalinys, jis suartėjo 
su jaunais mūsų laikinosios sostinės intelektualais, Vakaruo- 
se studijavusiais naujosios dvasios profesoriais, grįžusiais su 
nauju patyrimu ir plačiais užmojais Vakarų Europos laimėji- 
mus perkelti į savo mielą Lietuvą. Jie pažino naujus Vokietijos, 
Prancūzijos, Italijos katalikų polėkius, jų literatūrą, periodiką 
ir norėjo kuo daugiau šios dvasios įžiebti mūsų tautoje. Progų 
pasireikšti davė plačių užmojų Juozo Keliuočio suorganizuo- 
tas naujas žurnalas „Naujoji Romuva“. Apie jį būrėsi mūsų jau- 
nieji entuziastai, bet drauge ėmė ilgėtis kažko daugiau. Sva- 
jojo apie naują laikraštį. Čia kaip tik pasitaikė proga. Katalikų 
dienraščio „Ryto“ vyr. redaktorių prof. Leoną Bistrą tautininkų 
vyriausybė atleido iš pareigų. Laikraštis nebuvo leidžiamas. 
Sužinojęs jaunųjų intelektualų svajones, Bistras pasiūlė perim- 
panašų leidinį, pasiūlė naujo dienraščio pavadinimą „XX Am- 
žius“. Šio naujo dienraščio kolektyvas buvo prof. Juozas Bra- 
zaitis (tada Ambrazevičius), dr. Jonas Grinius, dr. Pranas Die- 
lininkaitis, prof. Antanas Maceina, dr. Zenonas Ivinskis, kun. 
Stasys Yla. Visi didelių gabumų, mikliai valdantys plunksną, 
bet visi turintys tiesiogines pareigas. Kun. Stasys pasiūlė man 
perimti nuolatinį redagavimo darbą. Atvažiavo tada kun. Sta- 
sys pas mane į Pažaislį, kur buvau kapeliono pavaduotojas ir, 
lankydamas specialų teisės kursą universitete, rašiau diserta- 
ciją. Ėmė prikalbinėti imtis redaktoriaus darbo. Pasakiau jam, 
kad neturiu geros sveikatos, be to, tęsiu mokslą, bet jeigu vys- 
kupas leis, imsiuos to darbo. Berods dr. Dielininkaitis su dr. 

Ivinskiu nuvažiavo pas Panevėžio vyskupą, kuriam priklau- 
siau, gavo jo pritarimą ir po keletos dienų kun. Stasys pas- 
kambino telefonu, tardamas: „Sveikas, redaktoriau“. Kolekty- 
vo nariai ėmėsi didelės talkos. Kiekvienas išjų po savaitę ar po 
dvi ateidavo darbuotis redakcijoje be jokio atlyginimo. Siūly- 
dami naujas idėjas, įtraukdami savo pažįstamus bendradar- 
biauti, daug prisidėjo, kad katalikų dienraštis, anksčiau ėjęs 
mažiausiu tiražu, tapo didžiausias leidinys. Gaudavo kasdie- 
nius telefoninius pranešimus iš Romos, Berlyno, Stokholmo, 
Rygos, Varšuvos ir kitų vietų. Buvau viso to kolektyvo nuos- 
tabaus pasišventimo ir ryžto, naujų idėjų ir užmojų ieškojimo, 
ištikimumo principams ir ryžtingumo Lietuvos pažangėjimui 
liudininkas. Tebūnie leista čia prisiminti vieną, su kun. Stasiu 
susijusį, didelės įtampos nuotykį. Kun. Stasys tada važinėjo po 
Europą. Gaunu vieną dieną jo laišką iš užsienio, kuriame jis 
rašo, kaip jis Romoje ėjo pro sodą, pamatė žaidžiančius vaikus, 
prisijungė prie jų, o tai būta Musolinio šeimos narių, ir jam pa- 
čiam teko su tuo duče pasikalbėti. Man atrodė labai intriguo- 
jantis dalykas. Pavadinau „Mūsų korespondento pasikalbėji- 
mas su Musoliniu“ ir įdėjau matomiausioje dienraščio vietoje. 
Kitą dieną ateina dr. Ignas Skrupskelis ir atkreipia mano dė- 
mesį, kad vienoje vietoje lyg minima, kad kun. Stasys tarsi 
sapne tai matė. Neaišku, ar jis tikrai kalbėjosi su Musoliniu, 
ar tik sapnavo. Jei pasirodys, kad sapnavo, mus galės užpulti 
kiti dienraščiai ir net nežinosime, kaip gintis. Bet kaip sužinoti? 
Klausiant laišku ar telefonu - pajus cenzūra ir mus dar labiau 
įklampins. Pasiunčiau kun. Stasiui, tada jau pasiekusiam Lon- 
doną, telegramą lotynų kalba: „Ducem vidisti, an somnum 
habuisti?“ (Ar dučę matei, ar tik sapnavai?). Nemiegojau visą 
naktį. Rytą gavau jo atsakymą „Somnum habui“ (Sapnavau). 
Viskas paaiškėjo... Tačiau jo straipsnis buvo taip parašytas, 
kad nė vienas mūsų konkurentas nepastebėjo, jog čia sapnas 
ir viskas baigėsi sklandžiai. Kun. Stasys Yla, plačiosios kata- 

likybės skelbėjas, ne visada buvo prie širdies konservatyviam 
arkivyskupui Juozapui Skvireckui. Užtat kun. Stasys dvasi- 
ninko karjeros nepadarė, nors jei būtų reikėję balsuoti naujie- 
siems kunigams ir pasauliečiams intelektualams, kun. Stasys 
būtų buvęs išrinktas vyskupu. 


Bolševikų okupacijoje 


Tokių šviesių vilčių rodančią Lietuvos dvasinio gyvenimo 
raidą pertraukė bolševikų okupacija. Prasidėjo areštai. Neteko- 
me dr. J. Leimono, dr. Jono Pankausko, dr. Skrupskelio. Vysku- 
pas Vincentas Brizgys, susikvietęs mūsų būrelį, pabrėžė būti- 
numą išsaugoti nors kiek intelektualų ir paskatino mus nerti į 
Vakarus. Vėliau kun. Stasys, Grinius, Ivinskis, Brazaitis, susi- 
metę berods į Kulautuvą, nusprendė pirmiausia gelbėti tuos, 
kuriems gresia pavojus ir kurių darbas bus svarbus užsienyje. 
Į tą grupę buvau įtrauktas ir aš. Jų (turbūt kun. Stasio) pasiųs- 
ta moteris vidurnaktį atvyko už 130 km į provinciją, į mano 
tėviškę, atveždama potvarkį: paskutinis momentas, bėk. Su 
mirtinais pavojais prasiveržęs per sieną, Gleisgarbeno lagery- 
je, Rytprūsiuose, atradau kun. Stasį, Maceiną, J. Butėną ir dar 
daug kitų artimųjų. Išsiveržę iš lagerio, pasiekėme Berlyną. 
Čia buvome trys lietuviai kunigai: kun. Stasys, kun. K. Ba- 
rauskas ir aš. Buvo aišku, kad bent dviems reikia judėti toliau, 
o vienas turi pasilikti lietuvių pabėgėlių sielovadai. Kadangi 
kun. Stasys buvo sielovados dėstytojas, jam pasiūlėme pasilikti 
tada dar negausioje lietuvių kolonijoje. Jis su tuo noriai sutiko. 


Stutthofo lageryje 


Kai buvo išvyti bolševikai, jam teko laimė anksčiau sugrįž- 
ti į Lietuvą. Ir vokiečių okupacijos metais jis buvo aktyvus. Su 
kitais intelektualais naciai jį išvežė į Stutthofo stovyklą. Ne- 

paprastai sunkūs dveji metai lageryje kun. Stasio aprašyti 
knygoje „Žmonės ir žvėrys dievų miške“, išverstoje ir į anglų 
kalbą. Kaceto išgyvenimams skirtas ir kun. St. Ylos eilėraš- 
čių rinkinys „Sutryptame kely“. Antrojo bolševikų antplūdžio 
vėl išblokštas iš tėvynės, kun. Stasys, kaip autoritetingas sie- 
lovados specialistas, buvo pakviestas į tautinės delegatūros 
įstaigą, kuriai vadovavo kan. Feliksas Kapočius. Čia kun. Sta- 
sys ėjo patarėjo ir spaudos vedėjo pareigas. Jausdamas reikalą 
išblaškytus lietuvius kunigus ir kitus jungti, ėmėsi žurnalo 
„Lux Christi“ redaktoriaus pareigų. Pradėjo ruošti modernias 
maldaknyges, liturginius tekstus, perimdamas kitose tautose 
pastebėtus religinius laimėjimus, kurdamas religinę terminiją. 


Kūrybos polėkiai 


Kai dauguma tremtinių patraukė į Ameriką, delegatūros 
žmonės taip pat turėjo emigruoti. Kun. Stasys Ameriką pasiekė 
1950 m. ir čia buvo pakviestas kapelionu į seselių vienuolyną 
Putname. Nekalto Prasidėjimo Švč. Marijos seserys - lietuviš- 
kos dvasios. Jam susidarė šilta atmosfera. Dėl vienuolyno nuo- 
šalumo atsirado palankios kūrybos sąlygos. Čia prel. Pranciš- 
kaus Juro įkurtame Alkos muziejuje buvo gana dideli lietu- 
vių periodikos ir knygų rinkiniai. Įsisiūbavęs jis dirbo kietai. 
Tarp pundelio mus pasiekusių laiškų yra rašytų pirmą valan- 
dą nakties. Kitą kartą paprašytas straipsnio, jis priminė, kiek 
turi darbo ir prašė: „Atleisk man šį kartą, pasigailėk“. 


Veidu į jaunimą 


Ilgas valandas pašvęsdamas kūrybai, jis neliko tik kabine- 
tinis žmogus, užgulęs studijų stalą. Jis - ir rūpestingas visuo- 
menininkas. Anot jo, „kas bendrauja su visais, nebijo realaus 
darbo, tas savaime išlaiko dvasios pusiausvyrą. Tam sunku iš 

akių pamesti visumą“. Besisielodamas mūsų tautos ateitimi, 
kun. Stasys ypač kreipė dėmesį į jaunimą, į skautus ir ateitinin- 
kus. Viename laiške man rašė: „ypač neužmiršk ateitininkų, jų 
reikalų ir jų misijos. Čia mūsų visų skola tam sąjūdžiui, kuris 
mus ugdė, įkvėpė“. Kun. Stasys planavo kursų, stovyklų prog- 
ramas, skaitė daugybę paskaitų. Ištrūkdavo į Dainavą ir kitas 
stovyklas, dažnai dalyvaudavo suvažiavimuose. Pamilo jį ir 
jaunimas, ir tėvai. Ne vieną porą vėliau jis sujungė bendram 
šeimos gyvenimui. Jo žodis buvo brandus tiesos mintimis, stip- 
rus ideologinių karščiu, šviesus poetiniu vaizdumu. Jo kūrybi- 
niai polėkiai buvo įvertinti prof. Stasio Šalkauskio premija, 
kurią jis, vadovaudamasis idealistine jaunimo meile bei pa- 
siaukojimo dvasia, atidavė krikščioniškos kultūros ugdymo 
reikalams. Nepamirštinas ir kun. Stasio organizacinis talen- 
tas bei sumani iniciatyva. Švenčiant karaliaus Mindaugo su- 
kaktį, jis surado mecenatų, sujudino dailininkus ir taip atsirado 
dailininko Adomo Vamo „Mindaugo vainikavimas“, dailininko 
Adolfo Valeškos ir kitų tai temai skirti kūriniai. Domėjimasis 
menu paskatino jį paruošti leidinį ir apie Čiurlionį, kurio pa- 
skutines korektūras skaitant jį ir užklupo mirtis. Daugelis jo 
idėjų buvo įkūnyta lietuvių koplyčiose Vatikane ir Vašingtone. 


Pavojingi signalai 


Vis dėlto jį ėmė spausti amžiaus našta, darbų gausa. Kace- 
to įtampa įpiršo rūkymą, kurį labai sumažino, bet nespėjo visai 
nutraukti. Kai jį aplankiau 1983 vasario 14, jis dar buvo gu- 
vus, pilnas naujų planų, tačiau minėjo, kad užsikimšusios kojų 
kraujagyslės sunkina vaikščiojimą. Politinių kalinių suvažia- 
vime Čikagoje dar buvo aktyvus. Aukojo šv. Mišias, pasakė 
pamokslą (lyg nujausdamas ir savo amžiną atsiskyrimą, tarė: 
„daugelis mūsų greit pasitrauksim iš šios arenos. Kito tokio 
suvažiavimo nebesulauksime. Tad mūsų žodis, spėju, pasku- 

tinis, kaip Vinco Krėvės žodis: laikykitės tikėjimo! Laikykis 
tauta ir nedejuok, ir nesiskųsk, o tvirtink savo dvasines jėgas. 
Tavo prisikėlimas artėja. Juo arčiau Golgota, juo arčiau prisi- 
kėlimo šviesa“. Mirdamas jis paliko plačius kūrybos lobius, 
šviesaus idealizmo pavyzdį, šventą atminimą. Taip buvo pra- 
retintas įtakingojo „XX Amžiaus“ kolektyvo žmonių būrelis. 
Dr. Pr. Dielininkaitis mirė 1942 balandžio 6 Lietuvoje, persi- 
šaldęs, teturėdamas 40 m., dr. I. Skrupskelis žuvo 1942 gruo- 
džio mėn. Vorkutoje, teturėdamas 39 m.; dr. Z. Ivinskis mirė 
vėžiu Vokietijoje 1971 gruodžio 24, būdamas 63 m.; prof. J. 
Brazaitis mirė nustojus plakti širdžiai 1974 lapkričio 28 Bos- 
tone, sulaukęs 71 m.; dr. J. Grinius užmerks akis 1980 lapk- 
ričio 10 Vokietijoje, sušlubavus širdžiai, būdamas 78 m.; kun. 
Stasys Yla užmigo amžinu miegu 1983 kovo 24 Čikagoje, 75 m. 
Šias eilutes rašant, iš ano kolektyvo bebuvome gyvi tik du: 
prof. A. Maceina ir kun. J. Prunskis. Ir mes, sulaukę mirties 
angelo pabučiavimo, pasirengę išvykti ten, kur mūsų laukia 
kun. Stasys ir kiti mūsų bendrų užmojų broliai. 


Klierikų įkvėpėjas 
PETRAS CELIEŠIUS 


Būdamas klierikas Stasys Yla negalėjo ką nors viešai or- 
ganizuoti, kurti. Tai atliko seminarijos vadovybė. Tačiau vado- 
vybės žodis visada nudažytas oficialumu. Jis tinka viešai se- 
minarijos tvarkai bei darnai puoselėti, o klieriko širdis gali 
būti to oficialaus žodžio nepaliesta. Tad ir čia reikia vidinio są- 
jūdžio, kilusio iš pačių klierikų. Sąjūdžio, veikiančio ne vien 
išviršinę tvarką, bet ir žmogaus dvasią. Apie jį neturėtų žino- 
ti net seminarijos vadovybė. 

Pasirodo, toks sąjūdis seminarijoje gyvavo seniai - cariniais 


305 


okupacijos metais. Seminarijos vyresnybė apie jį nei žinojo, nei 
jo leido. To sąjūdžio pradininkai buvo lietuviai patriotai klie- 
rikai, kaip antai Juozas Tumas ir kt. Sąjūdžio tikslas buvo ža- 
dinti lietuvišką dvasią tarp klierikų, nes tuo metu seminarijos 
vadovybė buvo prolenkiška. Lietuviškas veikimas ir tegalėjo 
tarpti slaptai - pogrindyje. Klierikų būrelis pasivadino „Ro- 
žančiaus būreliu“. Šio rožinio būrelio veikla buvo patriotinė. 
Lietuvos nepriklausomybės metais lietuviškasis sąjūdis nete- 
ko prasmės. Tad anam sąjūdžiui reikėjo pasirinkti kitą, aktu- 
alesnį tikslą. Nežinau, kurie klierikai pradėjo keisti veiklą. Man 
mokantis seminarijoje rožinio būrelio tikslas jau buvo pakeis- 
tas: vietoj patriotizmo - „saviaukla“. Vadinasi, klierikai, be nus- 
tatytos seminarijos regulos bei veiklos normų, ryžosi dar dau- 
giau tobulėti, melstis, ypač savo švelniu bei nuoširdžiu drau- 
giškumu nejučiomis veikti kitus ir diegti kitiems kunigo idea- 
listo pavyzdį. Čia daugiau negu patriotizmas. Jaunosios kartos 
kunigus ryžtamasi suformuoti pagal Gerojo Ganytojo pavyz- 
dį. Man mokantis seminarijoje šiam Rožinio būreliui vadovavo 
aukštesnio kurso klierikas Stasys Yla. Jis buvo mums Gerojo 
Ganytojo pavyzdys, mūsų būrelio narių dvasinis formuotojas 
ir kunigo idealų įkvėpėjas. Pakakdavo į jį pažvelgti ir jau bū- 
davai sužavėtas. Toks dvasinis spinduliavimas veikia kitus 
be žodžių. Kai Stasys prabildavo, tai, rodos, čia kalbėdavo 
tėvas, mokytojas ar kažkas panašaus. Nuolat norėdavai su juo 
džiaugtis ir būti laimingas. Toks buvo mūsų rožinio būrelio 
dvasinis vadovas. 

Būrelio susirinkimuose, kurie vykdavo dažniausiai kas dvi 
savaitės ar kas savaitė, Stasys aiškindavo būrelio narių veik- 
los turinį ir pobūdį. 

Narių veikimo turinį sudarė kasdienė veikla: studijos, nuo- 
širdi malda, stiprinanti žmogaus dvasią, ir santykiai su kitais 
klierikais. Jie turintys būti nuoširdūs, draugiški, persunkti arti- 
mo meilės, patarimų, noro pagelbėti silpnesniems klierikams, 

padrąsinti ir kuo tik įmanoma padėti, nuo blogos įtakos ypač 
saugoti naujokus. Ta blogoji įtaka sklido iš vadinamųjų „šva- 
bų“ elgsenos. „Švabais“ seminarijoje būdavo vadinami tie, ku- 
rie čia patekdavo atsitiktinai. Tie, kurie nemanė būti kunigais, 
o tik įsigyti brandos atestatą (baigti trečiąjį kursą), kad galėtų 
stoti į universitetą. Tokie asmenys labai nenoriai paklusdavo 
seminarijos drausmei, įkalbinėdavo kitus klierikus išstoti iš 
kunigų seminarijos ir gyventi pasaulietišką gyvenimą. Semi- 
narijos vadovybei jie sudarydavo nemažai rūpesčių. 

Tad rožinio būrelio nariai turėdavo švabus patraukti ir kiek 
įmanoma apsaugoti. Kad geriau sektųsi, rožininkų veiklos me- 
todas buvo slaptas. Jie niekam savo tikslų neišduodavo, veikė 
individualiai, kaip kas išmanė geriau esant. Tačiau visų tiks- 
las buvo tas pats, nustatytas būrelio susirinkime. Visiems Sta- 
sys duodavo patarimų, kaip veikti, kad veiklos padariniai būtų 
geresni. Kadangi rožininkai veikė slapta, todėl jų „kėslų“ šva- 
bai nenujautė ir nežinojo. Rožinio būrelio narių buvo vos 12 
ar 15 iš 230 seminarijos klierikų. 

Naujai numatytą būrelio kandidatą visi aptardavo ir už jį 
balsuodavo. Tik po to vienam kuriam būdavo pavedama misi- 
ja numatytam kandidatui paslaptį pasakyti ir į slaptą susirin- 
kimą jį atvesti. (...) 


Kun. Stasys Yla - gyvenimo 
teologas 
Juozas GIRNIUS 
(...) Kun. St. Yla yra vienas iš pačių produktyviausių mūsų 


autorių. Iš viso jis paskelbė per 30 leidinių. Daug jų yra nedi- 
delės apimties veikaliukai (didesniųjų straipsnių atspaudai 

ar šiaip brošiūriniai leidiniai), bet yra ir stambių knygų po kelis 
šimtus puslapių. 

Peržvelgus kun. St. Ylos bibliografines pozicijas, būtų sun- 
ku spėti, kuriai specialybei autorius atstovauja. Tiek įvairūs 
klausimai yra dominę kun. St. Ylą! Vienur jis degė dabarties 
rūpesčiais, kitur leidosi į istorinius klausimus. Vienais veika- 
lais kreipėsi į jaunimą, kituose svarstė įvairias idėjines prob- 
lemas. Vieni veikalai priklauso teologinių klausimų ratui, kiti 
analizuoja antireliginius sąjūdžius. 

Iš karto atrodo, kad visi tie klausimai yra kilę iš skirtingų 
rūpesčių, tačiau galutinai jie subėga į vieną pagrindinį rūpestį. 
Tai sielovados rūpestis. 

Iš tiesų kun. St. Ylos „specialybė“ ir yra pastoracinė, arba 
sielovadinė, teologija. Formaliai žiūrint, tai techniškiausia teo- 
logijos šaka. Kaip „praktinio pritaikymo“ dalykas ji ir buvo lai- 
koma mažiausiai svarbia iš visų teologijos sričių. Bet kun. St. 
Yla iš karto ją suvokė ne formaline technika, o gyvu rūpesčiu, 
kaip teologiją susieti su gyvenimu - kaip krikščioniškąją tiesą 
žmogui atskleisti, kad tikrai jį pasiektų. Šiandien jau žinome, 
kokia didelė svarba priklauso tokiam pastoraciniam žvilgs- 
niui, nes juo rėmėsi visi Vatikano II Susirinkimo svarstymai. 

Šis Susirinkimas brendo visuose kraštuose. Lietuvoje visų 
pirma jį brandino kun. St. Yla. 1939 m. išėjusi jo knyga „Siau- 
roji ar pilnutinė katalikybė“ akivaizdžiai dokumentuoja, jog 
ir pas mus brendo ta dvasia, kurią dabar vadiname ekumeni- 
ne, arba atvirosios krikščionybės, dvasia. Ši kun. St. Ylos knyga 
gyvai atspindėjo tuo metu Lietuvoje įsižiebusį gyvosios dva- 
sios sąjūdį, kuriame jos autorius buvo tarp artimiausių šio są- 
jūdžio pradininko prof. St. Šalkauskio bendradarbių. 

Todėl ir galima sakyti, kad būti sielovadininku kun. St. Ylai 
reiškė būti gyvenimo teologu. Visus klausimus kun. St. Yla kė- 
lė ne abstrakčiai, o gyvenimiškai. Vienaip ar kitaip visi jo raš- 
tai remiasi lietuviškąja tikrove, dėl to tiesiogiai ar netiesiogiai 

priklauso „lituanistikai“ (užtatir būtų buvęs nuostolis, jei, sve- 
tur atsidūręs, jis būtų nutolęs nuo lietuviškojo gyvenimo). 

Užuot leidęsis į abstraktų pastoracijos problemų svarstymą, 
kun. St. Yla svarstė mūsų tautos, kaimo ir miesto, pastoraciją. 
Kėlė parapinės bendruomenės reikšmę, kreipė dėmesį į nau- 
juosius liturginius sąjūdžius, drauge skatino puoselėti lietu- 
viškuosius švenčių papročius. Kun. St. Yla ypač rūpinosi kul- 
tivuoti maldą kaip konkretų žmogaus santykį su Dievu. Nuo 
1941 m.jis parengė 7 maldų knygas, o 1964 m. išleido savo di- 
dijį maldyną „Tikiu Dievą“. Daug maldų ir giesmių sukūrė 
jis pats, panaudodamas lietuviškus motyvus, kaip niekas ki- 
tas anksčiau. Šia prasme būtų galima sakyti: kun. St. Yla nusi- 
pelnė ir gilesniu lietuvio sukrikščioninimu, ir krikščionybės 
sulietuvinimu (lietuviui priartinimu). 

Kiek kun. St. Yla rūpinosi lietuvį vesti į Dievą, tiek domėjo- 
sijo tolimu nuo Dievo. Dar prieš karą pora studijėlių jis skyrė 
laisvamanybei ir komunizmui Lietuvoje. Vėliau analizavo ate- 
istiškai nusiteikusio lietuviškojo liberalizmo ir nacionalizmo 
apraiškas. Knygoje „Dievas sutemose“ (1964) nureligėjimo ar grį- 
žimo į Dievą pavyzdžiais žvelgė į lietuvio religinę psichologiją. 

Mūsų amžiaus netikėjimas visų pirma remiasi laisve. Išsi- 
laisvinimo šūkiu vyko ir lietuvių dalies nureligėjimas. Domin- 
tis šiuo pastaruoju, buvo natūralu kun. St. Ylai susidomėti ir 
apskritai laisve. Knygoje „Laisvės problema“ (1956) jis anali- 
zuoja laisvės sampratą istorijos eigoje ir mūsų raštijoje. 

Nors kun. St. Ylai ir nemažai teko domėtis nukrikščionė- 
jimo apraiškomis lietuviuose (ir nenoromis dėl to patekti į pole- 
minę ugnį), tačiau visada jam visų pirma prieš akis buvo pozi- 
tyvus krikščioniškosios tiesos skelbimas. Ir čia jis pirmiausia 
kreipėsi įjaunimą pedagoginiais-psichologiniais veikaliukais 
(stambiausias iš jų yra „Moderni mergaitė“). Specialiai iškeltinas 
kun. St. Ylos parengtas stambus „Ateitininkų vadovas“ (1960). 

Iš Stutthofo kacete iškentėtų metų gimė memuarinė knyga 

„Žmonės ir žvėrys dievų miške“ (1951) ir eilėraščių rinkinys 
„Sutryptame kely“ (1947). 

Pagrindinis kun. St. Ylos reiškimosi baras yra knyga, bet jo- 
kiubūdu jis nėra tik rašomosios mašinėlės žmogus. Nors jis ir 
nėra tipiškas visuomenininkas (kaip paprastai įsivaizduojama), 
tačiau visą laiką yra reiškęsis ir visuomenėje. Lietuvoje prik- 
lausė „XX Amžiaus“ dienraščio redakcijos kolektyvui ir buvo 
Katalikų Veikimo Centro vyriausioje valdyboje. Šiame krašte 
buvo išrinktas LB pirmojon tarybon (1955), gaudamas daugiau- 
sia balsų iš visų kandidatų. Skautų organizacijoje buvo vyriau- 
sioje taryboje ir vėliau seserijos dvasios vadas. Bet itin glaudžiai 
kun. Stasys yra susijęs su ateitininkais: ilgametis federacijos 
tarybos narys, onuo 1963 m. federacijos vyriausias dvasios vadas. 

Kun. St. Yla daugiau žmones pasiekia asmenišku kontak- 
tu, negu oficialia visuomenine veikla. Šiltas draugiškumas jam 
lygiai atveria kelią į „savus“ ir „svetimus“. Įvairių pažiūrų žmo- 
nėsejis turi jį nuoširdžiai gerbiančių bičiulių. Nedaug yra mū- 
sų kunigų, kurie savo įtaka taip pasiekia pasauliečius, kaip 
kun. St. Yla. Nors tiesioginio pastoracinio darbo (parapijoje) 
ir neteko dirbti, bet jam „parapiją“ sudarė platūs mūsų inte- 
ligentijos ir jaunimo sluoksniai. Šią savo „parapiją“ jis pasiekia 
ir iš Putnamo uždarumos. (...) 


Vertingų lobių pasaulio kūrėjas 
PRANAS GAIDA 


Naujo tipo kunigas 


Su kun. St. Ylos atėjimu į nepriklausomos Lietuvos visuo- 
menę yra susijęs naujo tipo išryškėjimas. Lietuvos kunigija, 
augusi ir išsimokslinusi caro laikų Lietuvoje, buvo paveikta 

rusų ir lenkų kultūros. Toji tradicija vyravo net ir nepriklau- 
somos Lietuvos kunigų seminarijose, ypač iš pradžių. 

Seminarijoje (ir iš dalies teologijos-filosofijos fakulteto teo- 
logijos skyriuje) dėstė daugiausia buvusios Petrapilio akade- 
mijos auklėtiniai. Vakarų Europos įtaka buvo dar neryški. Kai 
1935 m. į teologijos-filosofijos fakulteto teologijos skyrių atėjo 
kun. St. Yla, toji įtaka gana staiga sustiprėjo. Jaunasis dėsty- 
tojas padvelkė nauja dvasia, pradėjusia formuoti, galima saky- 
ti, naujo tipo kunigą, žvelgiantį į Vakarų kultūros laimėjimus. 
Teologijos studentai tą naują dvasią ryškiai pajuto ne tik per 
kun. St. Ylos paskaitas, bet ir išjo veiklos. Jis buvo išstudijavęs 
Belgijos, Prancūzijos, Vokietijos ir kitų kraštų katalikų veiklos 
metodus ir bandė juos gana sėkmingai perteikti jauniems Lie- 
tuvos teologams. Pradėjo kilti viena naujovė po kitos. Jaunieji 
žavėjosi, o vyresnieji profesoriai žiūrėjo abejingai ir net bandė 
kliudyti. Ne kartą kun. St. Yla turėjo aiškintis vadovybei. Su 
klierikais ji stengėsi išlaikyti tam tikrą distanciją, o kun. St. Yla 
atvirkščiai - draugavo su klierikais. Tuo jis visiems klierikams 
imponavo ir buvo visų mylimas. 


Visuomenės žmogus 


Pirmaisiais dėstymo metais Kaune kun. St. Yla turėjo nepap- 
rastai daug darbo. Jo dėstoma pastoracinė teologija, pasukusi 
į Vakarų kultūros pusę, buvo gana naujas, anksčiau apleistas 
dalykas. Naujo dėstytojo rankose ji gavo tvirtą pagrindą ir at- 
skleidė dar nepurentas sritis. Bet tai nebuvo vien teorinio moks- 
lo reikalas. Naujoji sielovada (kun. St. Ylos terminas) pajudėjo 
dviem kryptimis - teorine ir praktine. Kun. St. Yla pats da- 
lyvavo sielovados veikloje ir kitus skatino. Jis nesiribojo semi- 
narijos rūmais, bet ėjo į plačiąją Kauno visuomenę, studentiją 
ir darbininkiją. Jam rūpėjo skleisti evangelinę dvasią naujais 
būdais, pasinaudojant ne tik gyvu žodžiu, bet spauda ir radiju. 

Iš to dinamiško rūpesčio ir kilo mintis organizuoti naują 
religinio turinio žurnalą, kuris keltų religinę lietuvių kultūrą. 
Čia buvo susidaręs ir trijų asmenų branduolys - Kazimieras 
Čibiras, kun. St. Yla ir šių eilučių autorius. Buvo siūlomi žur- 
nalo pavadinimai: „Rimtis“, „Sursum Corda“, „Pragiedruliai“ 
ir kt. Besvarstant šį užmojį, tuometinė valdžia uždarė „Ryto“ 
dienraštį. Kai viename platesniame posėdyje buvo aptaria- 
ma religinio žurnalo leidyba, iškilo mintis leisti dienraštį. Taip 
atsirado „XX Amžius“. Jame kun. St. Yla dalyvavo kaip redak- 
cinio kolektyvo narys, bet užsimoto religinio žurnalo planas 
atkrito. Jaunasis dėstytojas ir čia liko ištikimas naujajai link- 
mei, atitikusiai Vakaruose išsimokslinusių jaunųjų akademikų 
sumanymus. Tradiciniams teologams tokia kun. St. Ylos veikla 
nepatiko. Reagavo net Kauno arkivyskupijos kurija. Pats ma- 
čiau prel. Kazimiero Šaulio parašytą raštą, kuriuo įsakoma 
kun. St. Ylai prieš spausdinant savo straipsnius pateikti per- 
žiūrėti kurijai. Tai labai slėgėjauną dėstytoją, mažino jo polėkį 
ir vertė siaurinti visuomeninę savo veiklą, kuria jis siekė krikš- 
čioninti tautiečius, nepaisant partinių linijų. Ilgainiui tų var- 
žančių kliūčių neliko, ir jauno veikėjo visuomeninis polėkis 
plačiai skleidėsi, nes iš tikro patraukė ypač jaunąją kartą. 


Asmeninis spinduliavimas 


Kun. St. Yla tebeturi ir asmeninę charizmą - dvasinį pa- 
trauklumą. Kur jis bebūtų, apie jį susidaro būrys žmonių. Ir 
tai visai natūraliai, neorganizuojant. Kiti ir norėdami to nepa- 
daro. Kun. St. Ylai prakalbinti žmogų, kad ir kokių pažiūrų 
jis būtų, lengva, natūralu. Iš jo dvelkia daugiau nei paprastas 
mandagumas ar draugiškumas - tai žmogiška krikščionio ši- 
luma, kuri tirpdo psichologinius barjerus. Dėl to jam lengva 
žvelgti į žmogaus vidų bei suprasti jo vingius. 

Iš tokio asmeninio įžvalgumo išaugo kun. St. Ylos knygos 

„Žmonėsir žvėrys dievų miške“ ir „Dievas sutemose“. Pirmo- 
joje jis aprašė savo išgyvenimus nacių kacete Stutthofe, o antro- 
joje - religinius lietuvių konvertitų išgyvenimus. Net ir kančios 
metais jis neprarado asmeninio spinduliavimo kaip natūra- 
lios savo laikysenos. Ji padėjo kun. St. Ylai matyti žmonių sie- 
lose tai, ko nematė kiti. Taip patji padėjo jam lengvai prabilti 
į daugelį probleminių asmenų ir rasti juose dvasinių deiman- 
čiukų. Kai atėjo kūrybinės ramybės metas, kun. St. Yla galėjo 
duoti tokius ryškius, raiškius psichologinius skerspjūvius. To- 
kiems darbams priskirtina ir knyga „Vardai ir veidai“. 

Kurį laiką kun. St. Yla buvo Berlyno lietuvių laikinos pa- 
rapijos klebonas. Ten 1940-1942 m. telkėsi pirmieji sovietinės 
okupacijos pabėgėliai. Tarp jų buvo keletas kunigų, bet kai 
kilo klausimas, kas turėtų imtis sielovadinio darbo, visų akys 
nukrypo į kun. St. Ylą. Ir tai ne tiek dėljo mokslinio pasiruoši- 
mo, kiek dėl tos asmeninės charizmos, kuri kiekvieną žmogų 
savotiškai traukia. Dar ir dabar daugelis buvusių Berlyno „pa- 
rapijiečių“ prisimena kun. St. Ylą kaip neeilinės dvasios kuni- 
gą ir žmogų. Toksjis išliko visose situacijose ir visoje veikloje, 
kuri plačiai reiškėsi išeivijos gyvenime. 


Organizavimo menas 


Apdovanotas vidiniu dinamizmu, kun. St. Yla sugebėjo telk- 
ti žmones. Organizacinė veikla nuo patstudentavimo laikų bu- 
vojo savieji vandenys. Juose jis plaukiojo ir nardė lengvai kaip 
patyręs plaukikas. Sėkmingai reiškėsi jaunimo veikloje, kurią 
jis milte pamilo. Iš jos nesitraukė net ir tada, kai įkopė į profe- 
sūrą. Jaunimą jis mėgo ir mokykloje, ir organizacijoje. Mokyk- 
loje jis reiškėsi kaip patrauklus mokytojas, o organizacijoje kaip 
sumanus vadas. Dėl to ir išeivijoje kun. St. Yla nesitraukė nei 
iš ateitininkų, nei iš skautų. Jaunimas jam buvo ir tebėra tie mi- 
nėti savi vandenys, kuriuose jis lengvai plaukioja. 

Net sulaukęs 70 metų amžiaus, kun. St. Yla neatitrūko nuo 
jaunimo. Kai dauguma jo kartos žmonių skundžiasi, kad nete- 
ko kontakto su jaunimu, kun. St. Yla gali didžiuotis jo neprara- 
dęs. Kai daugelis sako nebegalįs suprasti dabarties jaunimo, 
kun. St. Yla gali džiaugtis jo psichologijos supratimu. Tuo klau- 
simujis yra nemažai rašęs (pvz., „Modernioji mergaitė“). Ypač 
minėtini jo kursai moksleiviams ateitininkams, kuriuos jis pats 
planuoja, paruošia ir kuriems pats vadovauja. Kursams jis yra 
parašęs ištisus tomus nespausdintos medžiagos. Tuos kursus 
yra išėję jau keli šimtai jaunimo, kuris buvo sutelktas ir nuteik- 
tas kun. St. Ylos. Nuostabu tai, kad kun. St. Yla šio darbo neap- 
leidžia ir dabar. Tai rodo, kad dvasinė jaunatvė yra nesenstanti. 


Mokslinėje sferoje 


Sakoma, žmogaus būdas yra jo likimas. To posakio teisin- 
gumas lyg ir matyti kun. St. Ylos gyvenime. Iš prigimties būda- 
mas veiklos Žmogųus, jis negalėjo prisirakinti prie mokslo ka- 
tedros ir tik jai tarnauti. Mokslas jam - kelias į žmogaus šviesą, 
teikiančią pakilesnį tobulumą. Net ir tais metais, kurie turėjo 
būti skirti vien studijoms, kun. St. Yla negalėjo nurimti - jį trau- 
kė žmonės, jį viliojo apaštalinė veikla. Dėl to studijoms jis skyrė 
tiek laiko, kiek būtinai reikėjo: gavo teologijos licenciato laips- 
nį, turėjo prisikasti iki doktorato, bet gyvenimas lėmė kitaip. 
Tikriausiai jis būtų jį pasiekęs, nes to reikalavo teologijos - 
filosofijos fakultetas, bet atūžęs karas jo kelius pasuko kita 
linkme. Gyvendamas užsienyje, kun. St. Yla lengvai būtų ga- 
lėjęs savo studijas baigti daktaro laipsniu, kaip tai padarė dau- 
gelis, bet jo laukė svarbesni reikalai. Jį traukte traukė veikla, 
gyvenimiškos problemos, kurioms jis ir atidavė savo jėgas. 

Atėjus ramesniam laikotarpiui, aptilus veiklos įkarščiui, 
kun. St. Yla nemažai laiko galėjo skirti ir moksliniam darbui. 
Jis parašė daug svarių knygų iš įvairių sričių - pedagogikos, 

psichologijos, teologijos, filosofijos, istorijos. Vieni darbai jau 
išspausdinti, kiti tebeguli stalčiuose. Visus juos pasvėrus išeitų 
bent kelios disertacijos ir bent keli daktaratai. Per 70 metų jis 
sutelkė didelį žinijos lobį, iškeliantį jį kaip tikrą mokslo žmogų. 
Bet tai sudaro tik vieną jo gyvenimo šaką. Jei prie jos pridėsi- 
mejo poeziją, jo sukurtus maldynus, pamatysime, kad tai žmo- 
gus plataus pasaulio, kur daug sričių, bet vedamoji žvaigždė 
yra krikščioniškoji perspektyva, pagrįsta meile ir tiesa. Jei tokio 
žmogaus rankose būtų atsidūrę sielovadiniai išeivijos reikalai, 
dabarties vaizdas būtų gerokai šviesesnis. 

Tai tik keli mozaikiniai bruožai apie minėtąjį kun. St. Ylos 
pasaulį, kuris daug didesnis ir gilesnis. Jį galės pilniau iškelti 
būsimi istorikai. (...) 


Dvasinio dinamizmo nešėjas 
Juozas BRAZAITIS 


(...) Stebėdamas kun. St. Ylos dvasinį dinamizmą, atsime- 
ni, kad jis yra aukštaitis rytietis. Atsimeni tada ir Vaižganto 
Napalį Šešiavilkį. Napalio būdu kun. St. Yla visą save skiria 
pamėgtam objektui. Jam atsideda visa širdimi. Apie jį galvo- 
ja visą laiką ir kitiems apie jį kalba. Jo imasi ne intelektualis- 
tiškai, planingai, sistemingai, bet emocionaliai, su visa aistra. 
Dirbs dienomis ir naktimis, kada kiti jau seniai poilsiauja. 

Tai nereiškia, kad susidomėjimo objektas nebus pakeistas 
kitu. Ateitininkų veikimo vadovėlio rašymą gali lėtinti, kad vi- 
sa širdim ir atsidėjimu pultų studijuoti Šiluvos istoriją. Jis puls 
rašyti brošiūras, gal ir eilėraščius, o paskui paveikslus piešti, 
griovius kasti, akmens tvoras tverti. Ir visur su tuo pačiu įnir- 
timu. Žinoma, ne visi darbai vienodai sekėsi. 

Tačiau ir viename, ir kitame, ir dešimtame darbe nuolat iš- 

kyla tas pats siekimas - pastoracinis, padaryti žmogų geresnį. 

Pastoracinėje srityje kun. St. Ylos dinamiška mintis dairė- 
si pavyzdžių ir įkvėpimo Vakarų Europos idėjose ir praktikoje. 
Pastoracijos studijuoti specialiai buvo nuvykęs į Prancūziją, 
Belgiją. Iš ten buvo artima jo prigimčiai idėja - universaliam 
katalikybės turiniui ieškoti individualių tautinių formų, kurio- 
mis prieitų arčiau prie žmogaus individualybės. Lietuviško 
gyvenimo formų jis įdėjo į maldas, giesmes, skirtas vaikams. 
Lietuviško gyvenimo rūpesčių įdėjo į viešas bažnytines mal- 
das. Šia prasme jei poezijoje ir mene tautosaką bei tautodailę 
panaudojo Vincas Krėvė, Vincas Mykolaitis-Putinas, Adomas 
Galdikas, tai su tautiniais motyvais pastoracijoje mėgino reikš- 
tis kun. St. Yla. O gindamas savas įvestas naujoves į maldak- 
nyges, ypač Marijos Mergelės terminą, jis parašė moksliniu 
metodiniu atžvilgiu vieną iš savo geriausiai dokumentuotų 
raštų - „Liturginės terminologijos klausimu". 

Kitas kun. St. Ylos pastoracinis metodas, kuris darėsi popu- 
liarus Vakarų Europoje, bet kuris toks vengiamas Amerikoje 
ligi šiol - apaštalauti individualiai. Kun. St. Yla ėjo į namus, 
ėjo į organizacijas. Labiausiai pas tuos, kurie buvo itin reikalin- 
gi religinės užuovėjos. Stengėsi suprasti jų reikalus ir išgyve- 
nimus ir juos kelti savo pavyzdžiu ir savais pasikalbėjimais. 
Nueis kur kun. St. Yla „apaštalauti“, tai gali nelaukti jo parei- 
nant - nežinai, kada baigsis ten pasikalbėjimas, nes tai priklau- 
sys nuo vietoje susidariusios nuotaikos, ne nuo racionalaus 
apskaičiavimo ir išankstinio suplanavimo. 

Kiek jis pataikė prie žmonių prieiti ir kiek jo vardas tarp 
Amerikos lietuvių buvo populiarus, parodė pirmieji bendruo- 
menės rinkimai. Juose kun. St. Yla gavo daugiausia balsų iš 
visų kandidatų. Ojo taktika prie žmogaus prieiti, lygiai suge- 
bėjimas įžvelgti į žmogaus psichologiją geriausiai pasirodė jo 
labai rūpestingai parašytame veikale „Žmonės ir žvėrys“. Tai 
pati geriausia kacetinės literatūros knyga. Ji yra taip pat dalinis 

veidrodis pažinti, kokių psichologinių tipų buvo davusi ne- 
priklausoma Lietuva. 

Pridėkim dar kun. St. Ylos žodžio, pamokslo, paskaitos in- 
tymų ramumą, kartais sulyrintą nuotaiką. Juo siekė klausyto- 
jus ne priblokšti gražbylystės patosu, bet greičiau pažadinti 
klausytojo nuosavą susimąstymą. 

Tokis yra tas naujo kunigo atėjimas nepriklausomos Lie- 
tuvos gyvenime. 

Kun. St. Yla nebuvo toks vienintelis Lietuvos gyvenime. 
Jis buvo vienas iš daugelio kunigų, kuriais rėmėsi Lietuvoje 
religinė, moralinė, tautinė gyvoji dvasia. 

Tai degantis žiburys. Degantis savaime, neramus, ieškantis 
naujų kelių ir formų. Sykiu ištikimai ir jautriai degantis Baž- 
nyčios autoritetui ir jos garbei. 

Ne visada tokie mėgstami, nes sustingusių tradicijų žmo- 
nių visada esti daugiau. Tačiau Lietuvoje buvo hierarchų, ver- 
tinusių ir rėmusių šitą kryptį, ir ji žadėjo naują atgimimą. 

Kiek tokios dvasios žmonės atitinka amerikinį gyvenimą, 
sunku pasakyti. Čia tebevyrauja dvasia, kuri reikalauja, kad 
avys rinktųsi apie piemenį, kurį gali rasti bažnyčioje ir zakristi- 
joje. Kad piemuo lankytųsi pas avis, čia dar svetima. Daugelis 
naujos ateivijos kunigų čia skaudžiai atsitrenkė. Kun. St. Ylos 
laimė, kad jis yra mažiau priklausomas nuo šios dvasios ir 
gali reikštis savo pastoracijoje sava natūralia šviesa. 


Stasys Yla - naujas kunigas 
Juozas BRAZAITIS 
(...) Dabar religinis gyvenimas verda ir net kunkuliuoja. 


Skelbiamos revoliucijos senoms formoms ir idėjoms. Skelbia- 
mos naujos dorybės, reikalingos naujų laikų kunigui. Lietuvoje 

tai buvo įvykę prieš 30-40 metų. Naujo kunigo idėjos buvo bars- 
tomos ne tiek teorijoje, kiek švietė jau gyvaisiais pavyzdžiais. 

Mažiau tada skambėjo Lietuvoje šūkis „išeiti į modernųjį 
pasaulį“,nes kunigas įjį buvo išėjęs. St. Yla buvo vienas iš tų ku- 
nigų, kuriems labiausiai rūpėjo pastoracija naujais metodais. 
Jis buvo iš tų, kurie, Evangelijos žodžiais, buvo linkę protar- 
piais palikti ramiai besiganančias avis ir užbėgti pas tas, kurios 
su savais ieškojimais daugiau ar mažiau buvo nutolusios nuo 
kaimenės ir avidės. 

Kun. St. Yla ypačėjo prie vadinamojo „elito“ - rašytojų, žur- 
nalistų, menininkų, tariamųjų „bedievių“. O paskiausiais lai- 
kais, Amerikos pasaulyje, gal labiausiai jis pritapo prie „jaunų- 
jų sielų“ -jį rasi ateitininkų, skautų ir kt. kursuose. 

Ėjo prie jų su žmogiškąja šiluma - suprasdamas jų amžių, 
jų profesinius interesus. Su rašytojais virto pats rašytojas, su 
žurnalistais - žurnalistu, su dailininkais - dailininku ir netgi 
„Mūrininku“, kraudamas savo rankomis akmenis garsiajai 
„Mindaugo piliai“, traukdamas kitus, kad savo profesiniais 
sugebėjimais jam talkintų. Tai nelyginant anie prancūzų kuni- 
gai, kurie nuėjo į fabrikus, o dabar virsta jūrininkais, kad tarp 
jų apaštalautų savo buvimu ir sava šviesa. 

Nebuvo niekados ženklo, kad pro atidarytus į pasaulį lan- 
gus pas kun. St. Ylą būtų priėję pasaulio garų. Jis niekad nenus- 
tojo liudijęs Dievo. Bet ir Dievą liudijo naujesniu būdu. Dievą 
rodė ne iš viršaus - su lenta, kurioje surašyti Dievo įsakymai, 
bet kreipė dėmesį į klausytojo ar skaitytojo vidų. Analizuo- 
damasjo dvasios kertes, rasdamas jose geruosius pradus, rodė, 
kad tai dieviškumo atspindys ir svyra į Dievą kaip augalas į 
saulę, nors pro apniukusius debesis, nors pasvyruodamas nuo 
vėjų. Kontrastais kalbant, kun. St. Yla rūpinosi ne Dievą nuleis- 
ti iki žmogaus, bet žmogų kilstelti Dievop. 

Ėjo į žmones su naujos formos ieškojimu -sukultūrintos, su- 
menintos ir sutautintos formos. Su pajautimu, kad žodis turi 

grožį ir juo skaitytoją ar klausytoją veikia. Veikia žodis šiais 
laikais ne retorika, bet intymumu, ramumu. Tokio intymumo 
siekia kun. St. Ylos rašytas ir sakytas žodis. Nepriklausomos 
Lietuvos poezijoje viršūnes pasiekė intymusis Jono Aisčio žo- 
dis, o pastoracijoje tas meninis žodis priklausė kun. St. Ylai - 
ilgai ieškomas, dailinamas, taisomas žodis. 

Neprarado ieškojimo dvasios, kad žodis ar išviršinės for- 
mos būtų originalios, išplaukusios iš savo tautinės aplinkos, 
iš gyvenamojo momento rūpesčių. Šia prasme jis „tautino“, 
lietuvino, modernino maldas, giesmes, pats jas rašė, sudarinėjo 
tautinius vardus šalia tradicinių bažnytinių. 

Tokį naują kunigą davė nepriklausoma Lietuva. Toks jis 
išliko ir sulaukęs 60 metų amžiaus. 

Naujasis kunigas Lietuvoje aplenkė sąjūdį, kurį šiandien 
vadiname ekumeniniu. Aplenkė galbūt dėl ypatingos padėties 
Lietuvoje. Su nepriklausoma Lietuva atėjo ne tik valstybinis, 
bet ir socialinis perversmas; padėtis tarp Rytų ir Vakarų ska- 
tino Lietuvos kunigą studijuoti įvykius ir idėjas namie ir užsie- 
niuose ir pasidaryti išvadas, kurias apskritai Bažnyčia padarė 
vėliau ir daug aštresniais lūžiais. 

(...) 

Taigi knygų Žmogus, „rašto žinovas“. 

Vardai rodo, kad tai buvo raštai, kurių pareikalavo dienos 
gyvenimas -jais buvo atsiliepiama į dienos idėjas, momento rei- 
kalus. Tai pirmiausia publicistika. Publicistika gerąja ir aukš- 
tąja prasme, nes jo raštų idėjos buvo rūpestingai išstudijuotos 
gyvenime ir šaltiniuose, įvertintos tuo lietuviams būdingu pu- 
siausvyros matu, atmetančiu kraštutinumus (ekstremizmus) 
ir brėžiančiu nuosaikumo kelią, nuo prof. St. Šalkauskio laikų 
išpopuliarintą ir įsisąmonintą mokslinių sintezių vardu. 

(--) 

Iš kursų dalyvių pasisakymų susidaro įspūdis, kad kun. 
St. Yla ateina prie jauno žmogaus ne su „pataikavimo“ dvasia - 

pataikavimo susidariusios aplinkos tradicijoms, pataikavimo 
žmogiškoms silpnybėms, kurioms toks palankus amerikinis 
take it easy. Jis ateina su „reikalavimų“ dvasia - reikalavimų pasi- 
puliariuoju amerikiečių challenge! - iššūkiu pasipriešinti ap- 
linkos intelektiniam lėkštumui, moraliniam atbukimui, išvir- 
šinių formų padrikimui, kuris rodo asmens vidinį padrikimą, 
ištižimą. Griežtesniais reikalavimais jis pažadina paties jau- 
nimo pastangas nebūti konformistais, nevirsti mados uodega. 

„Jei turėtume daugiau tokių kunigų, - kalbėjo vienas iš jauni- 
mo kursų organizatorių - jaunimo tautinis ir intelektinis lygis 
kiltų“. Tais žodžiais išreikštas ir tiesioginis rezoliucijose išsaky- 
tas jaunų žmonių pageidavimas - tegul vyresnieji ateina, tegul 
būna moralinė užuovėja, o kartais intelektinis žinių šaltinis. (...) 


Kaip uola vidury upės 
JURGIS JANKUS 


Iš darbų nesunku numanyti jį turėjus ir istoriko, ir istorioso- 
fo,ir teologo talentus. Nežinau, ar stiprus buvo jo noras mokslo 
darbais lipti aukštyn į amžinųjų principų sritį, bet visi matėm 
ir žinojom, kad jis, nedarydamas kompromisų su amžinosio- 
mis tiesomis, visą savo gyvenimą, visus savo talentus atidavė 
momento reikalams. Ne mėnesiui, ne metams, ne nuo kadenci- 
jos pradžios iki galo, bet visiškai. Žmogaus ir tautos momento 
reikalams jis atidavė visą savo gyvenimą, visas dienas ir visas 
naktis. Net ir atgailos darbai, kad ir toji pilaitė, ilgam ne vieno 
praeivio mintį sies su tautos praeitim, su jos gyvybės tęstinu- 
mu. Kai nors ir apgraibomis dairaisi po jo keltus tekančio lai- 
ko verpetus ir verpetėlius, negali nesistebėti sugebėjimu į viską 
atsiliepti pozityviais veiksmais. 

St. Šalkauskis „Ateitininkų ideologijoj“ sugestijuoja, kad 
„Ginkluojantis didelei gyvenimo kovai reikės ne puikybės, bet 
kuklumo, ne neapykantos, bet tolerancijos, ne kultūrinio išsi- 
lepinimo, bet iškilimo į aktyviosios kultūros viršūnes, kad iš 
jų galėtų būti aprėptos dvasiniu žvilgsniu dar platesnės padan- 
gės“. Vargu ar ir pats Šalkauskis galėtų ieškoti geresnio ir išti- 
kimesnio tų sugestijų vykdytojo už kunigą Stasį. Juk tokie buvo 
jo darbai ir dienos: ir kuklus, ir tolerantiškas, visada pakilęs į 
aktyviosios kultūros viršūnes. 

Kunigas St. Yla ir visas jo gyvenimas buvo paskendęs mo- 
mento reikaluose, visas jo kūrybinis, mokslinis ir ganytojiškas 
darbas plaukė iš momento reikalavimo. Dėl to ne vienas yra 
mėginęs jį net sumenkinti. Esą jis įsivaizduoja esąs pajėgus būti 
ekspertas kiekvienu klausimu ir, žinoma, niekas iš to neišeina. 
Netir savo pasaulėžiūros žmonėms jis ne visada buvo lengvai 
suprantamas. Sykį kalbėdamiesi su tėvu Viktoru Gidžiūnu 
OFM kažkaip palietėm istorinius Ylos darbus. Gerai atsime- 
nu, kaip istorikas Gidžiūnas aptarė neistoriko Ylos pastangas: 
„Kad jis rašo taip, lyg norėtų su kuo ginčytis“. Gidžiūnas čia pa- 
sako ir daug teisybės, nes kun. St. Yla istorijos įvykių nenag- 
rinėjo vien kaip istorinių faktų. Jam terūpėjo tik tie momen- 
tai, kurių svarstymas galėjo turėti reikšmės momento reikalui. 
Kilus kokiam svarbiam momento reikalui, nešnekėjo, jog bū- 
tų gera, kad kas nors imtų ir tą ar kitą padarytų; nelaukė, kad 
koks pasišovėlis kada nors atsiras; jei buvo problema, kurią 
spręsti reikalaudavo gyvenamasis momentas, jis, remdamasis 
savo nepajudinamais principais, tuoj ėmė dorotis suja pats, ir 
dorojosi visiškai nesidairydamas per petį, ką pasakys kitokių 
principų ar net kitokių nusiteikimų žmonės. Nesirūpino, ar 
kas pripažins jo mokslines kvalifikacijas, ar ne. (...) 

Kun. St. Yla yra vienas iš nedaugelio, visą gyvenimą likusių 
ištikimais pasirinktam gyvenimo keliui - pastoracijai. Atrodo, 
kas čia nauja ar ypatinga. Kiekvienas, kuris renkasi kunigystę, 

renkasi ir pastoraciją. Juk tai kunigystės esmė, bet ne paslaptis, 
kad pasirinkimas labai dažnai ir pasilieka pasirinkimu, o patį pa- 
sirinkėją gyvenimas nusineša savo keliu, kaip minėta alegorinė 
laiko upė jon įkritusį šapą. Tapęs kunigu, St. Yla ton upėn ne- 
įkrito. Nematomas pirštas jam įlašino nerimą gaudyti tautos 
gyvenime tuos momentus, kurie gali turėti reikšmės jos dvasi- 
niam ir moraliniam kilimui, labai reikalingam, kai prireiks vi- 
siems pranešti vienu balsu. Tik sakau, bet anaiptol to netvirtinu, 
nes nežinau, ar jis tai darė iš anksto susiplanavęs. Turbūt ne. 
Turbūt jis tai darė, kad gyvenamasis momentas to reikalavo 
ir kad jam neleido nurimti gal net nelabai aiški ateities vizija 
ar tik neįbrėžtas nujautimas. Tą gal būtų galėjęs pasakyti tik jis 
pats. O galnėjis pats nebūtų galėjęs, nes mano naivi galva dik- 
tuoja, kad ne visada mes patys savo darbus ir savo dienas tvar- 
kome. Kai permetu akimis nepilną kun. St. Ylos leidinių sąra- 
šą, nors jame tematau tik dvidešimt septynias pozicijas, man jis 
darosi panašus į labai akylą gaisrininką, pastebintį mažiausią 
įsiliepsnojimą ir skubantį tuojau jį užgesinti. Ir ne tik užgesinti, 
bet apgadintą vietą kuo nors geru, prasmingu užpildyti. Dėl to 
jis kūrė maldynus, rašė visas knygas bei knygeles, kurioms ap- 
tarti irjų reikšmę mūsų buvimui panagrinėti reikėtų ne prabė- 
gomis parašyto straipsnelio, bet stambios studijos. Gal net ne 
vienos. Šių dienų žmogus labai rūpinasi politiniais ir ekono- 
miniais reikalais. Galima sakyti, jiems skiria visas jėgas. Mes 
esame to laiko vaikai. Tai labai normalu, kad esame tokie pat, 
bet ar tokie pat turime ir būti. Ar tik politiniai ir ekonominiai 
momento reikalai ir reikalavimai mums ir teturi rūpėti? Kun. 
St. Ylai jie irgi rūpėjo, bet jo rūpestis buvo didelis. Per momento 
reikalus jo rūpestis stengėsi vesti žmogų į pilnutinį tobulėjimą, 
ir tokiu užmoju jis labai skyrėsi nuo daugybės mūsų, kasdie- 
noje labai paskendusių. Kun. St. Yla buvo labai neeilinė asme- 
nybė mūsų gyvenime, ypatinga dovana, kurios ligi galo nesup- 
ratome ir gal negreit tesuprasime, todėl būtų labai verta, kad 

kas nors išjaunų akademikų, kuriems kun. St. Yla per kursus ir 
per asmeniškus ryšius pravėrė platesnius horizontus, išstudijuo- 
tųjo palikimą, atskleistų jį patį irjo įtaką mūsų, lietuvių, buvimui. 


Kunigas Stasys Yla išėjo 
STASYS SANTVARAS 


(...) Velionis Stasys Yla buvo kunigas iš pašaukimo. Neper- 
dedant galima sakyti - modernių laikų kunigas, tų laikų, kada 
žmogaus sužvėrėjimas ne kartą liejosi (ir tebesilieja) per kran- 
tus. Kunigas, kupinas įvairių sumanymų, blaivios tolerancijos 
kitokių pažiūrų žmogui, didele ir gyva dvasine liepsna trokš- 
tantis žmogiškąjį gyvenimą išvesti iš klaikių laiko sutemų, tą 
gyvenimą paremti Kristaus atnešta ir į mūsų sąmonę įskiepy- 
taartimo meile. Per visą savo gyvenimą, nors jam teko susidur- 
ti ir su žmogumi-žvėrimi, kun. St. Yla neiškrypo iš sunkaus, 
kartais užgaulių ir kančių kupino pašaukimo kelio. 

Hitlerinės okupacijos metais (1941-1943 m.) Kaune į atskirą 
būrelį susibūrė keliolika vyrų, susidarė lyg savotiškas kultūros 
klubas savoms lietuviškoms problemoms nagrinėti, naujam 
kūrybiniam darbui aptarti. Čia reiškėsi filosofai, rašytojai, dai- 
lininkai ir teatro žmonės. Tarp jų itin aktyvus buvo ir velionis 
kun. S. Yla. Aišku, Lietuvą valdę Hitlerio komisarai, netgi tokio . 
kultūrinio veikimo nebūtų paglostę. Tai žinodami, mes kiek- 
vieną mėnesį rinkdavomės vis kitame bute, kartais į susirinki- 
mus atsinešdami ir nelauktą staigmeną. Vieną kartą kun. Sta- 
sys mus supažindino su nežinomo poeto kūryba. Paklausėm 
to nežinomojo kūrinių su atsidėjimu, po to gan karštai apie tuos 
darbus pakalbėjom, tikrai nežinodami, kad autorius sėdi tarp 
mūsų, klausosi mūsų kalbų ir šypsosi. Ilgainiui nežinomasis 
atidengė savo veidą - tai buvo dr. Antanas Maceina-Jasmantas. 

Minimame „klube“ velionis St. Yla daugiau reiškėsi kaip kuni- 
gas. Jis bandė sukurti kazimierinį sąjūdį, aiškiau sakant, jis ry- 
žosi išjudinti rašytojus ir dailininkus, kad tie pradėtų rašyti ir 
tapyti šv. Kazimiero temomis. Kun. St. Ylos pastangos nebuvo 
bergždžios. Ne vienas dailininkas ir ne vienas rašytojas bandė 
atsigręžti į šv. Kazimierą ir įjo gyvenimą. Karo ir okupacijų są- 
myšyje nemažai tų darbų žuvo, bet, kiek žinau, kai kas ir išli- 
ko, kai kas pateks ir į šv. Kazimierui skirtą poezijos antologiją, 
kurią šiuo metu redaguoja rašytojas Alfonsas Tyruolis. Kaip 
skaudu, kaip liūdna, kad kun. Stasys nesulaukė šv. Kazimie- 
ro sukakties, nesulaukė ir mūsų Šventajam skirtų leidinių !.. 


Gyvenimo ugnies nešėjas 
PRANAS GAIDA 


(-.) Kristaus ugnį St. Yla kaupė nuo pat mažens -mokydama- 
sis pradinėje mokykloje, gimnazijoje, seminarijoje. Ir kai atėjo 
Kauno kunigų seminarijon kaip dėstytojas, buvo pilnas krikš- 
čioniškos ugnies bei šviesos ir pasiruošęs ją skleisti savo studen- 
tams. Man teko klausyti jo paskaitų vienerius metus. Visijautėm, 
kad naujasis dėstytojas ryškiai skyrėsi nuo kitų profesorių. 
Pastarieji dėstė teologines tiesas ramiai, šaltai, kaip ir kitus moks- 
lus. Jie skleidė tiktai mokslinę šviesą. Kitoks buvo kunigas St. 
Yla. Išjo asmens ir paskaitų sklido ne tik šviesa, bet ir dvasinė 
ugnis. Jis dėstė teologinius dalykus ne tiktai protu, bet ir širdimi. 

Tai buvo jaučiama ir santykiuose su žmonėmis. Kiekvie- 
nas, pakalbėjęs ar pabendravęs su juo, galėjo pastebėti, kad iš 
kunigo Stasio sklido kažkokia jauki šiluma, kažkoks magne- 
tizmas, kurį galėtume pavadinti charizma, t.y. specialia Dievo 
dovana. Tai buvo ne kas kita, kaip iš jo asmenybės sklindanti 
Evangelijos ugnis. 

Su šia Dievo dovana jungėsi ir neeiliniai gabumai, pastebėti 
jau studijų metais. Baigęs teologijos studijas, kun. St. Yla buvo 
išsiųstas gilinti mokslinių žinių užsienin, nes buvo numatytas 
profesūrai. Grįžo Lietuvon praplėtęs savo horizontą, praturtė- 
jęs dvasiškai ir intelektuališkai. Uoliu bei kūrybišku darbu,vi- 
suomenine veikla jis tapo vienu didžiųjų Lietuvos švyturių; šalia 
žymiųjų kunigų - Maironio, Adomo Jakšto, Vaižganto, Mykolo 
Vaitkaus ir kitų. Nors veikė įvairiose srityse, tačiau niekad nenų- 
tolo nuo pagrindinės savo misijos - nešti Kristaus ugnį bei šviesą. 

Tą ugnį kun. Stasys Yla skleidė įvairiais būdais. Pirmiau- 
sia - žodžiu. Savo paskaitomis teologijos studentams jis sten- 
gėsi atskleisti plačius krikščionybės horizontus, parodyti juos 
gyvenimiškoje šviesoje, susieti teoriją su gyvenimu. Stengėsi 
parodyti krikščionybės veidą, naujus jos kelius Vakarų Euro- 
poje ir tiesti juos Lietuvoje. 

Savo pamoksluose jis kalbėjo apie didžiąsias krikščionybės 
tiesas dabarties žmogui, remdamasis jo psichologija. Klausy- 
tojas jautė, kad jo žodis nėra žirnis, atsimušąs į šventovės sieną, 
o širdin sminganti strėlė. St. Yla nebuvo oratorius, bet jo žodis 
virpino klausytoją ramia, įtikinančia, sujudinančia galia. Kai 
1940 m. Berlyne susitelkė būrys lietuvių tremtinių, kun. St. 
Ylą jie pasirinko kapelionu iš kelių ten buvusių kunigų. Visi 
jautė, kad tai neeilinis kunigas, pasitenkinąs įprastinių parei- 
gų atlikimu, kad jo žodis siekia daug giliau ir toliau. (...) 


Kunigo Stasio Ylos šviesa 
ArĖ RūTA 
(...) Kun. St. Ylos asmenybė - žmoniškai šilta, rodos, visiems 


prieinama, tačiau ne taip lengvai pažįstama. Kiekvienas jį sa- 
vaip įvertina, vis kitokių bruožų jame suranda. Būtų įdomu ir 


325 


gera, jei kas išjo artimiausių draugų ar bendradarbių, arčiau- 
siai jį pažinęs, pabandytų žodžiais nupiešti pilną jo turtingos 
asmenybės kūrėjo paveikslą. Kančioje nuskaidrėjęs, darbu už- 
sigrūdinęs, stiprios dvasios kun. St. Yla savo raštais ir veikla 
mums švietė visiems iki paskutinių gyvenimo dienų. Nors la- 
bai prastėjo sveikata, bet niekam nesiskundė ir nesislapstė: 
visiems turėjo laiko - išklausyti, padėti, padrąsinti, paguosti. 
Kun. St. Yla apaštalavo individualiai, intymiai, ramiai, su ly- 
rine nuotaika. Toks jis buvo asmeninėj draugystėj, ir pamoks- 
luose, ir paskaitose, stovyklose, kursuose. Ne tiktai kantrus ir 
ištvermingas kūnas, bet ir dvasia, kančios užgrūdinta, buvo 
palinkusi į auką ir į optimizmą; tuo galjis labiausiai patraukė 
ir teigiamai veikė jaunimą. (...) 

Visada buvęs kukliu kunigu, silpnų fizinių, bet stiprių dva- 
siniųjėgų, kentėjęs, nemigęs, daug dirbęs - rašęs, savo talentus 
išdalijęs, beveik išblaškęs ir palikęs kiekvienam ir visiems - 
kažką didelio ir šviesaus. Tokie St. Ylos gyvenimo rėmai, iš ku- 
rių plačiai sklinda jo darbų ir kūrybos gėris. 

Kas buvo prie jo asmeniškai nors kiek priartėjęs, patyrė 
daug žmogiškos šilumos, jautė jo asmens universalumą ir kaip 
kunigo autoritetą 


Kun. Ylos ateitininkų futūrologija 
VYTAUTAS BAGDANAVIČIUS 


Jaunimas ir jaunystės dvasia 


Išryškinęs herojinį ateitininkų uždavinį, kun. St. Yla kelio- 
mis pamokomis kreipiasi į jaunimą. Jis nesitenkina klinikinės 
psichologijos požiūriu į jaunimo problemas. Antra vertus, jis 
nelaiko tinkamu dalyku jaunimą vien kaltinti. Jaunimą reikia 

2 sMX- 


Tačiau jaunimą reikia perspėti nuo tokių šūkių kaip god is 
death. Negana jaunimui vien rūpintis užtikrinti savo socialinį 
statusą, taip pat netinka brukti jaunimui į rankas rožančių, 
užmirštant jį išmokyti mylėti. 

Kadangi šiuolaikinis jaunimas eina hedonizmo kryptimi, 
reikia jį iš naujo pašvęsti, „resakruoti“. Jaunimas iš tikrųjų ilgi- 
si stiprios ideologijos. Jam negana scientizmo ir techninės ek- 
spansijos. 

Toliau kun. St. Yla stengiasi aptarti tas vertybes, kurios tu- 
rėtų sudaryti pagrindines gaires jaunimo ideologijai. Jaunimas 
turi rūpintis kultūrine konsolidacija. Kokias kultūras reikia 
jungti, kun. St. Yla nepasako. Jis tik įspėja apie šios veiklos 
sunkumus. Veikiant šia kryptimi, susiduriama su nepasiseki- 
mais ir nusivylimais. Jaunimui reikia plačios skalės, plačių 
rėmų, kad jis galėtų pasirinkti vietą ir angažuotis. 

Dorinis momentas jaunimo auklėjime yra reikšmingesnis 
už ideologiją ir technologiją. O siūlomam jaunimo „resakravi- 
mui“ jis naudojasi Amerikos filosofu, monistinės krypties ats- 
tovu, Williamu Jamesu, kviečiančiu „persikrikštyti“. 

Kun. St. Yla suteikia kitą prasmę dabar populiariam sąjū- 
džiui, charizminei dvasei. Jam charizminė dvasia yra tarnavi- 
masbendruomenei. Tarnaudami bendruomenei, iškilo įvairūs 
mokytojai, pranašai ir apaštalautojai. Charizma, pasak kun. 
St. Ylos, yra tarnavimas. 

Supratęs charizmą kaip tarnavimą visuomenei kun. St. Yla 
mato du būdingus jos pasireiškimus: 1) derinti įvairias priešin- 
gybes, kontrastus bei opozicijas ir 2) apskritai sugebėti vadovauti. 

Reikia pasakyti, kad kun. St. Ylos iškelta tarnavimo dva- 
sia gali būti geras vaistas modernios visuomenės bendravimo 
problemoms spręsti. Tarnavimas šiais laikais iš tikro yra pa- 
niekinta arba atmesta vertybė. Ją paniekina kapitalistinė visuo- 
menė, tarnavimą pavertusi vergija. O kai vergija pradėjo per 

daug rėžti žmonijos akis, kapitalistinė visuomenė iškėlė dar- 
bo ir darbininko atskyrimo principą. Ji vertino darbą, bet ne- 
kreipė dėmesio į darbininką. Taip Vakarų visuomenėje buvo 
sukurta ta socialinė krizė, kurios taisyti atėjo marksizmas. Bet 
jis irgi palaikė kapitalizmo sukurtą darbo ir darbininko padalą. 
Jis vertino darbą, bet ne darbininką. Darbininkas vertas tiek, 
kiek jis yra dirbantis, o ne priešingai. 

Savo ruožtu ir pats darbininkas dabar domisi tik darbda- 
viu, o ne šeimininku. Jam nesvarbu, kas yra jo darbdavys. Jis 
vengia artimesnio ryšio su darbdaviu, kad nepasidarytų jam 
tarnaujantis, o darbdavys vengia darbininko kaip žmogaus, 
kadjam nereikėtų padėti spręsti jo asmenines problemas. Taip 
buvo sukurta dabartinė anoniminio darbo sistema. 

Tarnavimą kun. St. Yla pristato jaunimui kaip pagrindinę 
krikščionybės dorybę. Norint tarnauti broliams, reikia būti jų 
būryje. Kaip tarnavimo visuomenei pavyzdį jis pateikia jaunų 
milwaukiečių veiklą, kai bendrai atkasami užsnigti keliai ir 
padedama žmonėms. 

Iškeldamas tarnavimo reikšmę, kun. St. Yla iš tikro spren- 
džia ir modernias socialines problemas. Žinoma, šios srities 
konkrečiau jis nesvarsto. Jis labiaus gyvena idėjiškai supras- 
toje humanistinėje srityje. (...) 

(...) Pagrindinė kun. St. Ylos kursų reikšmė, kad jis jauniems 
besimokantiems ateitininkams suteikė veiklią priemonę nepra- 
rasti savęs. Yra realus pavojus, kad tremtinių sūnus ar duktė, 
patekę į Amerikos universitetus, gali ten prarasti savo dvasi- 
nę tapatybę. Jie gali išnykti kaip lašas vandenyje ir ieškoti savo 
individualybės tarp įvairių atsitiktinių pasiūlymų. Turime pa- 
vyzdžių, kad tokių „paskendimų“ mūsų jaunojoje kartoje yra 
pasitaikę. 

Supažindindamas jaunimą su ateitininkų tradicija, kun. St. 
Yla suteikė jai labai vertingą atramą ir pagrindą tęsti toliau atei- 
tininkiškos asmenybės kūrimo darbą, perimant naujas patirtis 

ir naujas idėjas. Trumpai ir paprastai sakant, kun. St. Yla išgel- 
bėjo naująją ateitininkijos kartą nuo pavojaus būti žmonėmis 
be savo dvasinės tradicijos ir pasidaryti žmonėmis, kurie į savo 
laiko uždavinius žiūri kitų žmonių, o ne savo požiūriu. O tas 
savas požiūris, būtent lietuviškas ir ateitininkiškas, apima pa- 
čias aktualiąsias šio laiko Žmonijos problemas. Ateitininkija, 
atsiradusi dėl marksizmo ir nacionalsocializmo grėsmės, savai- 
me apsaugota nuo per lengvo ar vienašališko žiūrėjimo į tas 
problemas, su kuriomis dabar susiduria moderni žmonija. (...) 

(...) Savo klausytojams kun. St. Yla yra suteikęs daug dori- 
nio entuziazmo. Jis tiesiog pripumpavo juos to entuziazmo. 
Šia proga reikia pastebėti, kad kun. St. Yla yra puikus emoci- 
nio auklėjimo pavyzdys. Jis yra užbūręs daugelį savo mokinių. 
Tai reikia labai vertinti. Daugeliui ateitininkų to užteks visam 
gyvenimui. Tačiau tarp jų bus tokių, kuriems gyvenimas iškels 
platesnių ar labiau susipainiojusių uždavinių. Ir tada jie pa- 
jus gyvą reikalą stvertis ko nors tvirtesnio, ne vien jausminio 
dalyko, kas padėtų esant ne vien sėkmei, bet ir nesėkmei. 

Priekaištas, kad kun. St. Ylos auklėjimas yra labiau emoci- 
nis netaikytinas vien jam. Tai priekaištas, tinkantis apskritai 
mums visiems šių laikų doros mokytojams. Tai yra visos mo- 
dernios pedagogikos - tiek katalikiškos, tiek liberalios - trūku- 
mas. Visa šiuolaikinė pedagogika yra labiau pagrįsta emoci- 
jomis, o ne teorija ar principais. (...) 


Kun. St. Yla daug kalba apie pasirinkimo laisvę ir savo klau- 
sytojus skatina ja naudotis. Šiuo skatinimu jis darosi panašus 
į praėjusio šimtmečio danų mąstytoją S. Kierkegaardą (1813- 
1855), turėjusį nemažą įtaką Europos intelektualiniams sluoks- 
niams. Tačiau Kierkegaardui daromas priekaištas, kad jis, nors 
iš tikrųjų yra tradicinės dorovės atstovas, per daug reikšmės 
suteikia apsisprendimui. Pagal jo mokslą, jeigu dorovė prik- 
lauso vien nuo apsisprendimo, tai ji nepriklauso nuo nieko ki- 

to. Tada doriniai principai praranda reikšmę doriniam gyveni- 
mui. Pats apsisprendimas padaro dalyką doru ar nedoru. 

Panašus į Kierkegaardą yra ir kun. St. Yla. Jis pabrėžia apsi- 
sprendimą, tačiau tikisi, kad jo klausytojai apsispręs ne kitaip, 
kaip jis ir kaip visa tradicinė ateitininkija. Tačiau dabar labiau 
negu Kierkegaardo laikais, akcentuojant vien apsisprendimą 
ir nesuteikiant tam apsisprendimui teorinių pagrindų, reikia 
atsižvelgti į tai, kad žmonės apsispręs ne pagal tradicinę doro- 
vę. Kun. St. Yla labai vertina žmogaus sąmoningumą. Žmogų 
jis laiko sąmoningumo viršūne, tačiau nesistengia, kad žmo- 
gaus protingumas lemtų jo dorinį apsisprendimą. Ideologijas 
jis taip pat labai vertina, tačiau kartais net pasisako, jog nei 
ideologija, nei technologija neturi didelės reikšmės dorovei. 
Kultūros pažanga, pasak jo, nepriklauso nuo idėjų. 

Tad kas yra tas veiksnys, kuris, kun. St. Ylos nuomone, va- 
dovauja doriniam apsisprendimui? Atrodo, jo dorinis idealas 
yra nepriklausomoje Lietuvoje išaugęs ir subrendęs žmogus. 
Iš tikrųjų į nepriklausomą Lietuvą mes vienu atžvilgiu gali- 
me žiūrėti kaip į visuotinę mokyklą. Humanistinis mokymas 
palietė visus Lietuvos gyventojų sluoksnius: ne vien universi- 
tetą ir gimnaziją baigusius, bet ir tuos, kurie atliko karinę tarny- 
bą arba įsijungė įjaunimo organizacijas. Atrodo, kun. St. Ylos 
uždavinys yra išsaugoti ir apginti nepriklausomoje Lietuvoje 
subrendusį žmogų. Tai pastebėdami mes kun. St. Ylą pada- 
rome daugiau tradicijos gynėju, negu ateities kūrėju. Dėl to ir 
kun. St. Ylos laisvalaikio darbas statyti Mindaugo pilį yra gera 
iliustracija tos įžangos, kuri čia išryškina jo pedagoginę veiklą. 

Tačiau vis tiek reikia grįžti prie kun. St. Ylos futūriškumo. 
Negalima jo palikti vien tarp tradicininkų. Svarbiausia prie- 
žastis, dėl kurios kun. St. Yla yra ateities žmogus, ta, kad jis 
yra veiksmingas dabarties žmogus. Kaip niekas kitas jis ėmė- 
si energingai auklėti jaunąją ateitininkų kartą. Ir niekas kitas 
šios jo garbės negali nusavinti. 

Ši kun. St. Ylos vertė geriau išryškėja, kai ją palyginame su 
daugybe dvasininkų, nepradedančių nei svarstyti, nei spręsti 
aktualių auklėjimo ir religijos problemų. Jie mano, kad dabar 
iškylančias problemas geriau palikti spręsti ateities kartoms. 
Taip samprotauja daugelis kunigų. Bet šitoks pasitikėjimas 
ateitimi yra pats blogiausias konservatizmas. Deja, jis daug 
žalos yra atnešęs Bažnyčios gyveniman. Kartais šitokiam kon- 
servatizmui suteikiama tariama teologinė išraiška, sakant, kad 
Dievo apvaizda tuo pasirūpins. Bet iš tikrųjų šitokia „teologija“ 
faktiškai liudija, kad jos atstovai nevertina kartu su jais gyve- 
nančių Žmonių, ypačjaunimo, ir kad jiems nesvarbu, kaip gy- 
vens jo amžininkai. 

Priešingai, kun. St. Yla yra visiška tokio dvasininko priešin- 
gybė. Jam iš tikro brangi ta visuomenė, su kuria tenka gyventi 
irjis realiai rūpinasi jos auklėjimu. Šia prasme kun. St. Ylą ten- 
ka laikyti visuomenininku. Tiesa,jis šio žodžio nelabai mėgo. 
Jis manė esąs bendruomenininkas. Kad ir koks būtų šių žodžių 
skirtumas, bet kun. St. Ylą tenka laikyti aktualaus visuome- 
ninio veikimo žmogumi. Tuo aktualumu galima pateisinti jo 
pasisakymus, kad veikimo pirmenybė svarbiau negu pažini- 
mas. Už tai ateitininkija turi likti visada dėkinga kun. St. Ylai. 


BAIGIAMASIS ŽODIS 


GYVOSIOS DVASIOS 
APAŠTALAS 


Tikrieji vadai. Juos tokius padaro ne smurtas, ne įsipiršimas, 
bet paskyrimas iš aukšto. Tai yra tikra prasme vadai iš Dievo 
malonės, Jie tuo nesididžiuoja, nesipučia, nes žino, kad šią 
dovaną yra gavę iš Dievo. Jie jaučia save esą tiktai tos ar 
kitos idėjos tarnai, ir ne daugiau. Jie, tai idėjai tarnaudami, pa- 
lieka vadais visai nepareinamai nuo to, ar esti išrenkami, ar 
neišrenkami. Net dar daugiau. Jie palieka vadais, ne tik gyvi 
būdami, bet ir iš gyvųjų tarpo išsiskyrę. Iš tikrųjų tokių vado- 
vystė nesibaigia, jų gyvenimui čia šiokia ar tokia mirtimi pa- 
sibaigus. Ir iš gyvųjų tarpo išsiskyrę, jie nepaliauja vado- 
vavę savo gyvenimo kilniais pavyzdžiais. 


Šitie Prano Dovydaičio žodžiai (1930 m.) tinka ir ateitininkų 
darbų tęsėjui kunigui Stasiui Ylai. Tai daugiakryptės veiklos ir 
universalių darbų asmenybė panašiai kaip Dovydaitis ar Ado- 
mas Jakštas. Jau Pranas Gaida, Juozas Girnius, Juozas Pruns- 
kis ir kt. yra pastebėję visus kun. Ylos darbus - teologinius, 
istorinius, filosofinius - persmelkiantį pastoracinį rūpestį - 
padaryti žmogų geresnį, krikščioniškai ugdyti pilnutinį žmo- 
gų, kelti jį Dievop. Bet ar ne toks buvo pagrindinis ir žymiau- 
sių Nepriklausomybės laikotarpio mūsų kunigų siekimas? 

Apie S. Ylą Lietuvoje išsamiausiai rašyta: Merkys V. Stasys Yla ir jo atsi- 
minimai // Yla S. Žmonės ir žvėrys dievų miške. - K., 1991. - P. 388-398; Va- 
siliauskienė A. Kelęs savo tautą // Amžius. - 1993. - Vasario 2-8. 

Čia stengiamasi aptarti S. Ylos darbus (daugiausia išsibarsčiusius Ameri- 
kos lietuvių periodikoje), skirtus ateitininkų ir apskritai krikščionių dvasiniam 
atsinaujinimui. 

Kuo išsiskiria kunigo Stasio Ylos sielovada? Pirmiausia - nau- 
ju, demokratiniu požiūriu į žmones: nesijautė esąs autoritetas 
kaip dauguma Vilniaus, Seinų, Kauno seminarijose ir Petrapi- 
lio akademijoje mokslus baigusių kunigų, teologijos dėstytojų. 
Su studentais jis daug artimiau bendravo, net diskutavo, daž- 
nai būdavo kviečiamas skaityti paskaitų studentų susirinki- 
muose. Toks jauno kunigo demokratiškumas stebino senosios 
kartos dėstytojus. 

Dar svarbiau, kad po studijų Vakarų Europoje kun. Yla par- 
sivežė ne tik naujų pastoracijos metodų ir idėjų, bet gyvą tikė- 
jimo ugnį ir tapo Stasio Šalkauskio pradėto Gyvosios Dvasios 
sąjūdžio vienu artimiausių bendraminčių ir bendražygių. Atei- 
tininkų organizaciją ir ideologinius principus kūręs Šalkaus- 
kis ketvirtojo dešimtmečio pabaigoje suvokė, kad krikščiony- 
bės dinamizmą stabdo katalikiškas tradicionalizmas, kataliky- 
bės tiesos tampa abstraktokomis, sausomis, sentimentaliomis 
schemomis. Įkandin Šalkauskiui po karo Yla kartoja: „lietu- 
viams trūksta religinio entuziazmo, tvirto pasiryžimo, pasiau- 
kojimo. Inercija, pasyvumas, iniciatyvos stoka, kurie apskritai 
apibūdina lietuvių visuomenę, reiškiasi taip pat ir lietuvių ka- 
talikų gyvenime religijos atžvilgiu. Mažas religinis suprati- 
mas, praktinis nenuoseklumas religijos dalykuose, beveik vi- 
siškas neatsparumas religiją ardantiems veiksniams, nesuge- 
bėjimas parodyti bent kiek gyvesnės iniciatyvos praktiniuose 
religinio gyvenimo klausimuose yra beveik visuotinės lietu- 
vių katalikų žymės. Tai, kas būdinga lietuviams katalikams, 
gali būti išreikšta vienu posakiu - gyvosios dvasios stoka“! 
Bažnyčios mokymo nepažinimas stingdo protą, pati doktrina 
dėl to įgyja raidišką pobūdį, o žmogus tampa įmizgęs gyveni- 
miško materializmo niekniekiuose. Tokio žmogaus akiplotis 
siaurėja, mažėja dvasinė perspektyva, nes psichologinis 5ą5- 


1 Šalkauskis S. Gyvosios dvasios reikalu // Tiesos kelias. - 1938. - Nr. 2. - P. 
113; žr. taip pat. Yla S. Ateik, gyvoji dvasia // Lux Christi. - 1952. - Nr. 1. - P. 2. 

tingis - įprotis - automatizuoja visas vidines jėgas: „apakina 
mūsų akis, apkurtina ausis, atbukina jausmus, sustingina gy- 
viausias dvasios stygas, žodžiu tariant, suardo dvasinę per- 
spektyvą““, žmoguje vis labiau dyla amžinybės vertikalė. 
Reikia pastebėti, kad dar iki Gyvosios Dvasios sąjūdžio paskel- 
bimo 1938 m. jauni kunigai Vytautas Bagdanavičius, Vytau- 
tas Balčiūnas, Stasys Kiškis, Juozas Vaišnora, Stasys Yla ir kt., 
klausę Šalkauskio paskaitų, 1934 m. rudenį pasiryžo atnaujinti 
ir sielovadą. Jie kviesdavo į savo susirinkimus ir konfratrus: 
Praną Kuraitį, Povilą Dogelį, Stasį Gruodį ir kt. 

Nieko nežinodamas apie minėtą jaunų kunigų būrelį, reli- 
ginio gyvenimo atnaujinimo planą Šalkauskis buvo pateikęs 
kitam, Kuraičio vadovaujamam būreliui, kur dalyvaudavo Me- 
čislovas Reinys, Dovydaitis, Girnius ir kt. 1937 m. pavasarį Šal- 
kauskis iš kun. Ylos buvo pasiskolinęs pastoracinės teologijos 
kursą ir sakė, kad ypač dėmesingai skaitęs apie naujus katali- 
kų akcijos sąjūdžius Vakaruose bei svarstęs galimybes ieškoti 
naujų metodų gyvajai parapijai kurti“. Be kita ko, tai nebuvo 
pirmasis Šalkauskio bandymas apvalyti krikščioniškąjį gyve- 
nimą nuo surambėjusių, senstelėjusių ir salsvokų religinių for- 
mų, „pasmerkti pabaltintus grabus ir duobkasius“*. Dar 1921 m. 
žurnale „Romuva“ Šalkauskis siekė atgaivinti lietuvių visuo- 
menės sąmonėje idealą, jo šviesoje įvertinti tikrovę ir ieškoti 
kelio į ateitį. „Atskleiskite šventuosius lapus, grįžkit su atviru 
protu ir gryna širdimi prie dieviškos išminties šaltinių, ir jūs 
patirsite viduje tą šviesos potvynį, kuris visa ką išaiškina““. 
Šalkauskis, o iš jo ir Yla suvokė, kad organizacija tik tada padi- 
dina savo narių galimybes, kai jie yra gyvosios dvasios žmo- 

? Šalkauskis S. Pažinkime savo nepažįstamąją religiją // Židinys. - 1935. - Nr. 
4.- P. 2 

> Plačiau žr. Eretas J. Stasys Šalkauskis. - Brooklyn, 1960. - P. 221-229. 

* Šalkauskis S. Degančios širdys, vienykitės! // Tiesos kelias. - 1938. - Nr. 4. - 


P. 421. 
5 Šalkauskis S. // Romuva. - 1921. - Nr. 1. - P. 10. 

nės. Organizacijos stiprumas priklauso nuo jos narių sielos 
ypatybių. Šalkauskis, kaip nė vienas kitas ateitininkų vadovas, 
rūpinosi katalikų inteligentų ugdymu ir sąmonėjimu, apskritai 
katalikų dvasios vadų rengimu. Juk ir Gyvosios Dvasios sąjū- 
dįjis neatsitiktinai iškėlė kunigams skirto „Tiesos kelio“ pusla- 
piuose. „Religinis susipratimas, religinis dorinio gyvenimo pa- 
matavimas ir motyvavimas ir krikščioniškas apaštalavimas 
savo gyvenimu ir darbais sudaro tris rinktinio kataliko inteli- 
gento pareigas““. Racionalių tikėjimo motyvų gilinimas ir plėti- 
mas - visos gyvenimiškos ir praktinės Šalkauskio filosofijos 
siekinys: persunkti kultūrą „religinėmis intencijomis“. Bet pir- 
miausia katalikas inteligentas, o ypač ateitininkas privalo su- 
prasti krikščionybės esmę, Bažnyčios mokymą, ieškoti naujų 
asmeninio tobulinimosi paskatų, savitų krikščionybės sklei- 
dimo lyčių. Šalkauskis manė, kad gilesnis krikščioniškų idėjų 
pažinimas, įsitikinimų tvirtumas, entuziazmas aukštesnėms 
idėjoms savaime suformuoja dorines veiklos nuostatas. Ir tik 
ketvirtojo dešimtmečio pabaigoje ėmė įžvelgti didėjančią prob- 
lemą tarp katalikiškosios pasaulėžiūros ir ideologijos kaip jos 
praktinio pritaikymo, sankirtą tarp pasaulėžiūros kaip san- 
darios motyvacijos sistemos ir nuolat stingstančių krikščiony- 
bės lyčių. Mūsų žymusis filosofas pajuto, jog pro tradiciniais 
papročiais, Bažnyčios autoritetu, parapine rutina, sentimen- 
taliu religiniu moralizavimu, uždebesiniu idealizmu paremto 
patriarchalaus vyresnės kartos religingumo uždangą nepra- 
simuša gyvasis Dievas kaip prasmės pagrindas, o krikščiony- 
bė nepasireiškia kaip gyvoji kultūros ir laiko siela. Neužtenka 
vien išsimokslinimo, vien spekuliatyvaus filosofinių ir teolo- 
ginių prielaidų narstymo ir jomis grindžiamos veiklos argu- 
mentacijos. Psichologinę revoliuciją gali sukelti gyvoji dva- 
sia - „pastovi dvasinė vidaus įtampa, nukreipta į idealo sieki- 
mą. Tasai vidaus degimas, kuris tarsi evangeliškasis žibintas, 


S Šalkauskis S. Ateitininkų ideologija. - K., 1933. - P. 40. 

nušviečia pastovia šviesa žmogaus gyvenimą. Tai altoriaus 
žiburėlis, kuris niekados nenustoja tyliai liepsnojąs“?. Gyvas 
dorinis jausmas intuityviai vadovauja žmogaus sąžinei: pa- 
deda matyti savo trūkumus ir sielotis dėl negerovių, didina 
jautrumą ir dieviškajai malonei, ir žmonių bendravimo proper- 
šoms. „Reikia, kad šitas jautrumas pasidarytų sąmoningas, t.y. 
pagrįstas dorinio dėsnio žinojimu ir įprastinės sąžinės sank- 
cionuojamas“*. Gyvoji dvasia -ne koks naujas mokymas, o nau- 
jas metodas aiškinti krikščionybės tiesas ir ugdyti visuomenę 
šiuolaikiniame pasaulyje. Šalkauskis siūlo universalumą ir po- 
zityvumą kaip metodo principus, o krikščioniškąjį humanizmą 
ir gilesnį, uolesnį Šv. Dvasios kultą kaip turinio principus. Ypač 
įsidėmėtini du nauji dalykai mūsų mąstytojo praktinėje filoso- 
fijoje: pozityvumas - katalikų psichologiją ir veiklą reformuoti 
ne nuolatiniu kritikavimu, o pozityvia kūryba; ir nuoširdesnis 
Šv. Dvasios kultas kaip tikresnio katalikų pamaldumo šalti- 
nis. Minėtus principus perėmė ateitininkijos ideologai ir ap- 
skritai religinio gyvenimo kūrėjai po karo išeivijoje (tarp jų ir 
Stasys Yla). 

Gyvosios Dvasios sąjūdžio žadintojai tiek prieš karą, tiek 
pojo (pvz., Balčiūnas, Antanas Liuima) norėjo papildyti ir pra- 
plėsti katalikiškąją akciją, pakelti tam tikrą gyvosios dvasios 
rangą iš pradžių tarp inteligentų, o paskui jų pastangomis 
įžiebti tam tikrą nuotaiką ir katalikų visuomenėje, katalikų 
veiklai įkvėpti įdvasintą entuziazmą, „krikščionišką entuziaz- 
mą“. Religiniai entuziastai ir idealistai turėjo „parodyti realiai, 
„parodyti „krikš- 


: 419 


kas yra krikščionybė Žmogui ir gyvenimui 
čioniškąjį šventojo entuziazmą“*?. Bet kaip tai parodyti? Baž- 


" Šalkauskis S. Degančios širdys, vienykitės! - P. 420. 

š Šalkauskis S. Jaunuomenė ir gyvoji dvasia // Krikščionybė Lietuvoje. - K., 
1938. - P. 250. 

? Maceina A. Ut accendatur! // Tiesos kelias. - 1938. - Nr. 7-8. - P. 530. 

9 Taškūnas V. Belaukiant šventųjų // Tiesos kelias. - 1938. - Nr. 9. - P. 
625. 

nyčios mokymo ir filosofijos pažinimo, akcijos ir kūrybos, „pa- 
grįstos tikro pamaldumo dvasia“, sintezė, Šalkauskio įsitikini- 
mu, turėjo ugdyti pilnutinį žmogų. Gyvosios Dvasios sąjūdžiui 
pagrįsti jis pasinaudojo naujaisiais ano meto religijos peda- 
gogikos laimėjimais“, iš jos perėmė ir pagrindinius gyvosios 
dvasios metodo principus: gyvumą, vaizdumą, gyvenimišku- 
mą, nuoširdų išgyvenimą, veiklumą, sugestyvų vertingumą"!. 
Šalkauskio mokiniai ir bendražygiai po karo išeivijoje tuos 
principus išplėtojo ir pritaikė naujoms gyvenimo aplinkybėms, 
pasiryžo pagal juos perkurti ne tik žmogaus religinį, bet ir 
pasaulietinį gyvenimą. Tr gyvąją dvasią jie suprato kiek ki- 
taip: kaip dvasinį budėjimą - nuolatinę kūrybinę raišką'*. 

Be abejo, jau Šalkauskis pastebėjo gyvosios dvasios para- 
doksalumą - ją sunku „sugauti“ ir konkrečiai apibūdinti. Ji 
veikiau pasireiškia žmogaus dorinio gyvenimo gilumu ir veik- 
los intensyvumu. Stasys Yla kaip tik perėmė „pagrindinį Šal- 
kauskio sintezės objektą, kuriame sueina daugelis priešybių, - 
gyvenimo ir minties derinimą““, o žmogaus integralumo ėmė 
siekti įvairesnėmis ir meninėmis kultūros priemonėmis (juk, 
pvz., gyvumas, vaizdumas, autentiškas išgyvenimas būdingi 
pirmiausia meno raiškai). Ylai misijų lauku tapo visa kultū- 
ra. Kaip naujos katalikų inteligentų kartos (Prano Dielininkai- 
čio, Juozo Girniaus, Juozo Keliuočio, Antano Maceinos, Prano 
Mantvydo, Igno Skrupskelio ir kt.) žmogus Stasys Yla univer- 
salų katalikybės turinį jungė su individualiomis tautinėmis 
lytimis, derindamas du kelius: atvirumą pasauliui, gyvenimui, 
žmogui ir ištikimybę Kristui. Tie keliai pirmiausia jungiami 

* Žr. plačiau Šalkauskis S. Pilnutinio religinio ugdymo pagrindai Į/ Soter. - 
1939. - Nr. 28. - P. 27-56. 

" Šalkauskis S. „Gyvoji dvasia“ // Raštai. - V., 1996. - T. 5. - P. 348. 

2 Balčiūnas V. Gyvoji dvasia // Aidai. - 1948. - Nr. 16-17. - P. 289-293; 
Liuima A. Gyvosios dvasios uždaviniai materializmo akivaizdoje // LKMA 


Suvažiavimo darbai. - Roma, 1969. - T. 6. - P. 104. 
B Yla S. Priešybių derintojas Stasys Šalkauskis // Aidai. - 1959. - Nr. 8. - P. 325. 

paties kataliko inteligento asmenyje. Jis ne tik pasižymi inte- 
lektualinių interesų platumu, specializacija ir kūrybingumu, 
bet yra „kilnus šviesuolis“ (Šalkauskis), siekiantis tobulėti, at- 
viras viskam, kas reikšminga žmogui. Ištikimybė Kristui įpa- 
reigoja eiti į kultūrą ne pagal veiklos įpročius ar situacinius 
metodus, o pagal religinius ir dorinius principus. Įpareigoja 
siekti kritiškumo prieš formalų išmokimą, kompetencijos prieš 
visažiniškumo pretenziją, ieškojimo dvasios ir tiesos entuzi- 
azmo prieš filisterišką dogmatizmą, o atvirumą tiesai sieti su 
atvirumu žmogui (Girnius). 

Turėtume pastebėti paradoksalų kun. Ylos teiginį, kad Šal- 
kauskis „grįžo pagaliau prie to, nuo ko pradėjo Pr. Dovydai- 
tis“ “*. Dovydaičio pagrindinę idėją Yla vadina kristocentriz- 
mu: „viską atnaujinti Kristuje“ - tai „atnaujinti Kristuje save“, 
parodyti savo gyvenimu, kad šiame savęs amaujinimo pro- 
cese Kristus mums yra reališkiausia iš visų realybių“. 1971 m. 
birželio 23 d. Yla laiške rašė: „Šalkauskis su dviem dalykais - 
ideologija ir tobula organizacija - tą dovydaitinį (religinį ir 
kristocentrinį) momentą, būtų galima sakyti, kiek pristabdė, 
bent keliolikai metų. Jis tiesiog visus apsvaigino, pavergė - 
kitaip galvoti buvo beveik neįmanoma, kaip „ideologiškai“ ir 
„pasaulėžiūriškai“. Šito atsverti jau nebepajėgė nė jo „gyvoji 
dvasia“, galbūt dėl to, kad nebebuvo daug laiko jai įsibėgėti. 
Nebuvo laiko nė suvokti, kad tai nebe naujas dalykas, nors nau- 
ju vardu iškeltas. (...) Gerai, kad Šalkauskis iškėlė ideologiją ir 
organizaciją, nes kitaip - su vienu pradiniu, nelabai vystomu 
kristocentrizmu - mes būtume likę daugiau pietistai, misticis- 
tai. Šalkauskis davė stiprius racionalumo-filosofinius pagrin- 
dus, tačiau pats nusivylęs vėliau pamatė, jog ideologija ir orga- 
nizacija yra reikalingas, bet toli gražu ne esminis dalykas kata- 
likų atgimimui. Tad ir atrado Dovydaičio pradinę giją - kris- 


* Yla S. Ateities sąjūdis laiko perspektyvoje // Aidai. - 1967. - Nr. 7. - P. 288. 

tocentrizmą“"?. Yla čia nenuvertina Šalkauskio praktinės fi- 
losofijos, tik išryškina dviejų ateitininkijos kūrėjų savitumą. 
Kartu jis iškelia kristocentriškumą - gyvą krikščionišką savi- 
monę: krikščioniškumu persmelkti kultūrą, kad kūryba kiltų 
iš idealizmo, o idealumas - iš aukšto ir konkretaus idealo. Yla 
tiesiogiai neskelbia krikščioniškojo gyvenimo principų, nesi- 
stengia teoriniais samprotavimais gyvosios dvasios psicho- 
logines sąlygas paversti dorinėmis vertybėmis. Jo raštuose ir 
veikloje idealo meilė yra tapusi vidinėmis nuostatomis, išryš- 
kėjančiomis teologo, pedagogo, psichologo žvilgsniu svarstant 
polemiškiausias problemas kaip spirginančius laiko klausi- 
mus. Kun. Yla stengėsi, kad religija „būtų pagrįsta iš vidaus““, 
perėmė Amerikoje vengiamą, bet Europoje populiarų pasto- 
racijos metodą - „apaštalauti individualiai“. Jis ėjo į namus ir 
organizacijas, „ėjo į Žmones su naujos formos ieškojimų - su- 
kultūrintos, sumenintos ir sutautintos formos“. Visuose kun. 
Ylos raštuose ir veikloje pastebimos dvi linkmės: istorijos fak- 
tais, žymių asmenybių pavyzdžiais, psichologine analize ro- 
dyti kelią Dievop ir su mokslininko kruopštumu bei įsigili- 
nimu atskleisti kliuvinius tame kelyje - nukrikščionėjimo prie- 
žastis ir apraiškas asmens, visuomenės, tautos gyvenime. 
Žmogaus tolimą nuo Dievo kun. Yla (kaip ne vienas Ne- 
priklausomybės laikų katalikų inteligentas) sieja su dvasine 
žmogaus krize. Susipainiojęs idėjų ir ieškojimų raizginyje, 
dažnai betikslio blaškymosi nualintas žmogus yra atitrūkęs 
nuo savo būties pagrindo. „Kai visoje tautoje jaučiamas tam 
tikras pavargimas, kai inteligentija ima nebegyventi dvasinių 
gėrybių ilgesiu, o liaudis atitrūksta nuo idealių savo gyveni- 
mo formų, kai netjaunuomenė pasiduoda ištižimui““?, žmogų 


55 Girnius J. Pranas Dovydaitis. - Chicago, 1975. - P. 484. 

6 Yla S. Nauja šių dienų pastoracijos kryptis ir būdingieji jos bruožai // Tiesos 
kelias. - 1938. - Nr. 4. - P. 185. 

V Yla S. Dabarties žmogus. - K., 1940. - P. 3. 

apima jausmų chaosas, ir jis ima pasiduoti masių psichologi- 
jos dėsniams. Suskilęs žmogus darosi nepastovus ir nelogiš- 
kas: „jis, sakysim, žino, kad neteisinga ir negarbinga būti neiš- 
tikimam savo principams, pažadams, savo profesijos ar luomo 
reikalavimams, bet jis bejėgis atsispirti išbujojusių jausmų ir 
aistrų srovei '“*. Visa tai gali atrodyti senstelėję ir priminti svars- 
tymus prieškarinėje spaudoje ar lietuvių kultūros filosofijos 
idėjas, bet ryšio su Dievu atnaujinimo problema aktuali kiek- 
vienam amžiui ir kiekvienai kartai. Kun. Yla jautė: žmogus 
trokšta būti pilnutinis, tačiau atgyvenusios ir naivios formos 
neįkvepia tikėjimo, gilesnė troškimo prasmė lieka nežinoma. 
Žmogus norėtų gyventi su Dievu, bet neberanda į Jį tikro kelio. 
Pasaulio dvasinių negalių fone (meilės tarp žmonių stygius, 
gilesnio ryšio su Dievu stoka socialinėje, kultūrinėje, tautinėje 
veikloje, nesugebėjimas derinti vertybių, Bažnyčios suskili- 
mas!?) kun. Yla vienas iš pirmųjų ima belstis į lietuvio kataliko 
sąmonę. Ypatingą dėmesį jis skiria kaimiečio psichologinei 
būklei pažinti ir naujoms kaimo pastoracijos formoms. Jaus- 
mingesnį, mistiškesnį, romantiškesnį kaimiečio religingumą 
kunigas turi padėti stiprinti sveiku kritiškumu ir racionalumu, 
kartu žadindamas pasitikėjimą, pasitenkinimą savo provin- 
cijos ir luomo padėtimi, ir šitaip įprasminti gyvenimą. Miesto 
kunigas privalo ypač jausti miestiečio galvosenos ir jausenos 
pulsą ir turėti daugiau „intelektualinio lankstumo“ *. 
Svarstant katalikybės santykius su gyvenimu, gimė vie- 
nas įdomiausių ir reikšmingiausių mūsų religinės literatūros 
veikalų „Siauroji ar pilnutinė katalikybė“, reiškusių krikš- 
čionybės atnaujinimo ir ekumenizmo idėjas, galutinai sufor- 
muluotas per Vatikano II Susirinkimą. Keldamas katalikybės 


B Ten pat. - P. 6. 

5 Žr. Yla S. Jurgis Matulaitis (Asmenybės apybraiža). - Pumam, 1977. - P. 
316-317. 

* Yla S. Kaimas ir miestas šių dienų pastoracijoje. - K., 1938. - P. 25. 

paskirties ir vaidmens problemas (jos mirgėjo jau XX a. pra- 
džios lietuviškos spaudos skiltyse), katalikų siaurumą autorius 
vertina kaip ereziją, kaip didžiausią kliūtį kelyje į religinę vie- 
nybę. Aktualumo neprarado jo aptartos katalikų silpnybės: 
formalizmas ir beformiškumas, dirbtinumas ir naivumas, vien- 
pusiška akcija ir kontempliacija, visiškas nelankstumas ir pa- 
taikavimas, sureikšminta kova ir kovos baimė ir kt. Jų įsi- 
sąmoninimas padėtų siekti katalikų integralizmo - sintetinio 
priešybių derinimo ir organiškosios gyvenimo vienybės. Or- 
ganiškumą turėtų laiduoti įsigyvenimas į Evangelijos dvasią, 
kurią spinduliuotų pavieniai asmenys ir burtų katalikiškas 
bendruomenes. 

Asmens religinio atsinaujinimo raidoje kun. Yla stengiasi 
išryškinti pneumatologinį matmenį. Čia vyrauja ne autorita- 
tyvinis Šv. Dvasios nurodymas, o Šv. Dvasia kaip teologinis 
patyrimo horizontas ir kristologinis principas". Vatikano II 
Susirinkimas tai patvirtino kaip kristologijos pagrindą. Būtent 
Šv. Dvasios veikimas ir atsivėrimas jai didina Dievo ir žmo- 
gaus dialogiškumą, skatina asmens religinį kūrybingumą, o 
visą kultūrą persmelkia gyvu Kristaus asmens spinduliavi- 
mu??. Kristus rodomas ne „iš viršaus į apačią“, bet išgyvenamas 
ir pasireiškia per įvairialypės gyvosios dvasios ir egzistencinių 
situacijų sąlyčio būsenas, pvz., skausmą, kančią, meilę. („Mei- 
lė yra dvasios išbudimas ir atsivėrimas naujai begalybei.) 
Daug kun. Ylos straipsnių yra teologinės psichologinės esaties 
miniatiūros. Štai kančia (žr. „Mūsų draugė - kančia“) personi- 
fikuojama, ji prabyla tarsi herojus, konkretus žmogus, meilė 
ir kančia pristatomos kaip draugės, o ne kaip sausos teologi- 
nės kategorijos. Kun. Yla pateikia pozityvią teologinę dialekti- 

* Žr. plačiau Mysterium Salutis. - Einsiedeln-Zūrich-Kėln, 1962. - Bd. II/ 
2. -S.513-517. 

" Kern W., Congar Y. Geist und Heiliger Geist // Christlicher Glaube im 


moderner Gesellschaft. - Freiburg-Basel-Wien, 1982. - Bd. 22. - 5. 106. 
3 Yla S. Kas iš tikro yra meilė? // Laiškai lietuviams. - 1963. - Nr. 11. - P. 352. 

ką: jis neįrodinėja kančios kaip nuodėmės pasekmės ar būties 
stokos, kančia - čia meilės brandos prielaida ir jos žiedėja. Kun. 
Yla prabyla ne pamokslautojo ar moralisto, bet lankstaus ir sub- 
tilaus psichologo, įžvalgaus ir pakantaus pedagogo balsu. Jis 
tarytum nematomasis prisiartina prie prasmės ieškančiojo, įt- 
raukia į tam tikrą išgyvenimą arba svarsto alternatyvius pasi- 
rinkimo variantus, pvz.., pedantiškai analizuodamas pateikia 
tris religinio gyvenimo tipus: naivųjį, kritinį ir pilnutinį ir kiek- 
vieną apibūdina individualiu ir socialiniu atžvilgiu, taigi sten- 
giasi atskleisti kuo išsamesnį religingumo tipų (jų teigiamy- 
bių ir neigiamybių) vaizdą, nepiršdamas savo nuomonės ir 
primygtinių išvadų. Mūsų religinėje ir teologinėje literatūroje 
kun. Yla kartu su Antanu Maceina, Girniumi, Andriumi Bal- 
tiniu, Bagdanavičiumi, Valdemaru Cukuru, Petru Celiešiumi, 
Gaida, Antanu Paškumi ir kt. pradėjo naują Vatikano II Susi- 
rinkimo dvasią atitinkantį apaštalavimo stilių: „principų reika- 
lavimus“ turint kaip religinę savimonę ramiai, objektyviai, kri- 
tiškai svarstyti „momento reikalus“ ir analizuoti šiuolaikinio 
žmogaus situaciją, Bažnyčios veiklos antropologines prielai- 
das dabartinio sociumo ir kultūrinio gyvenimo pliuralizmo 
kontekste*. Autentišką dvasingumą kun. Yla ugdo rodydamas 
tikėjimo be religijos ir religijos be tikėjimo nuokrypas, drąsiai 
atverdamas visą religinio ir kultūrinio gyvenimo realybę, ly- 
gindamas įvairių visuomenės ir kultūros sričių faktus su di- 
džiuoju krikščionybės faktu - Kristaus buvimu ir taip budinda- 
mas snūduriuojančio žmogaus dvasinį gyvenimą bei žadinda- 
mas jį ieškoti antgamtinės Tikrovės. Antai kun. Ylai būdinga 
mintijimo eiga ryški str. „Atnaujinimo šauksmas“: religinio gy- 
venimo atsinaujinimą jis susieja su žmogui įprasta naujovių 
ieškojimo būtinybe, pripažįsta, kad visi nori pasaulį atnaujin- 
ti, tik nesutaria dėl būdų, o kalbėti čia „pabažnom“ temom - 


* Žr. plačiau Praktische Theologie // Lexikon fūr Theologie und Kirche. - 
Freiburg, 1963. - Bd. 8. - S. 682-684. 

nuobodu, kaip ironiškai pastebi autorius, nes Kristų mes „tik 
mokyklos vadovėliuos tepažinom. Jo vieta tik ant kryžiaus ir 
altoriuose, o Jo tiesa tik dogmatikoje ir etikoje, kurių taip sunku 
buvo mokytis“. Autorius siūlo žmogui pasirinkti dar Dovy- 
daičio aprašytą dvijulę Bibliją ar Babelį - išsigelbėjimą ar su- 
sinaikinimą. Juk Kristaus buvimo negali ištrinti iš atminties 
dabartinė civilizacija: tad „kas tiki Kristų, tam nereikia šito 
įrodinėti. Kas netiki, tam įrodyti negalima - bent protu; tam 
galima parodyti Kristų mumyse - gyvą, veikiantį, kalbantį“. 
Pagrindinis kun. Ylos dėmesys ne tikėjimo intelektualinei ar- 
gumentacijai, o subjektyviam asmens tikėjimo išpažinimo as- 
pektui-religingumui, t.y. istorinei ir kultūrinei tikėjimo raiš- 
kai. Jis rado daug įvairesnių, platesnių, kūrybiškesnių, įtai- 
gesnių, nuolatinį gyvosios dvasios atsinaujinimą žadinančių 
ir tiesiog provokuojančių psichologinių priemonių ir kultūros 
problemų. Štai jaunumo religingumo brendimui kun. Yla pa- 
renka saviauklos metodą ir Dievo bei žmogaus santykį grin- 
džia aš-tu santykiausenos dialogu (kn. „Moderni mergaitė“). 
Kun. Yla siekia plėtoti pilnutinį religingumą, kad organiškai 
skleistųsi visas žmogus, kad įsižiebęs jo meilės jausmas sugy- 
vintų žmogaus kūrybines galias, užmegztų socialumą, sukeltų 
vidinę įtampą, troškimą ieškoti, jungtų proto racionalumą ir 
gebėjimą pasiaukoti. Tada žmogus peržengia savo siaurą indi- 
vidualizmą, save atranda kitame, o kitą savyje - taip amnaujina- 
mos asmens dvasinės jėgos ir jis perkeičiamas. Kun. Yla blaiviai 
pripažįsta pilnesnio asmens dvasinio brendimo sunkumus: 
„pradėję mylėti, mes pradedame ir kentėti. Kenčiame ne dėl 
to, kad mylime. Ir ne dėl to, kad nepajėgiame tobulai mylėti 
ar būti mylimi. Kenčiame dėl to, kad nepajėgiame taip tobu- 
lėti ir taip bręsti, kaip meilė mus skatina. Tik mylėdami mes 
pajuntame, kokie esame netobuli “?*. Meilę, kun. Ylos teigimu, 
sukuria trys: mylimoji, mylimasis ir pati meilė. Žmogus sklei- 


* Yla S. Kas iš tikro yra meilė? // Laiškai lietuviams. - 1963. - Nr. 11. - P. 353. 

džiasi, atgimsta priklausomai nuo to, kiek atsiveria ir pamilsta 
kitus ir Dievo meilę. Ilgametis ateitininkų vadovas su toleran- 
tišku skrupulingumu analizuoja krikščionybės kaip gyvenimo 
ir būties pilnatvės siaurinimo ir seklinimo priežastis: per didelę 
šiuęlaikinio žmogaus specializaciją, egoizmą, subjektyvizmą, 
vienpusišką tikrovės pažinimą ir aiškinimą, sofistiškus Evan- 
gelijos skelbimo metodus; kai krikščioniškas gyvenimas trak- 
tuojamas kaip pragmatinis dangaus karalystės pasiekimas, 
kaip plika Dievo tarnyba, kai esminiu dalyku laikomas religi- 
nis kultas*. Kun. Yla ir skelbė, ir savo raštais tiesiog liudijo: pil- 
nutinis religinis gyvenimas savaime išplėšia žmogaus dvasią 
iš kasdieniškumo ir vienpusiškumų. Jis atsisako atstumiančio 
mūsų religinėje literatūroje (ypač daugiariopai Jakšto išbandy- 
to) religinio tikėjimo ir dorinių normų imperatyvumo skelbi- 
mo, o pasuka į pozityvią kultūrinę kūrybą nuolat išsakydamas 
pastabas apie nukrikščionėjimo veiksnius ir apraiškas asmens, 
visuomenės, tautos gyvenime. Kaip ir Šalkauskis, kun. Yla ypač 
pabrėžia kunigų vaidmenį gyvojo dvasingumo ugdymui. „Pir- 
masis žingsnis į netikėjimą prasideda ten, kur mes susitinka- 
me su Dievo įsakymu, mums nepalankiu, ir antrasis, kai mes 
susitinkame su kunigu, Dievo atstovu“. Žmogaus religingu- 
mas labai priklauso nuo ugdymo krypties: neugdoma religija 
blėsta, nevykusiai ugdoma - iškrypsta. Tarp tikėjimo ir pasi- 
tikėjimo žmonėmis yra ryšys. Žmogaus religinė būsena prik- 
lauso nuo to, ar gilėja Dievo pažinimas, ar didėja meilė. Neiš- 
ugdyta ar paralyžiuota meilė žmonėms pažeidžia natūralų 
pagrindą skleistis Dievo meilei žmogaus dvasioje ir žmonių 
bendruomenėje. Kun. Ylos įsitikinimu, ypač svarbi sąlyga ku- 
nigo sielovadinei meilei yra teisingai suprasta religijos ir kul- 
tūros santykio problema. Nors pasauliečiai kartais perverti- 
na kunigo kultūrinę veiklą, bet kunigams kyla pavojus jos ne- 


* Žr. Daulius J. Siauroji ar pilnutinė katalikybė. - K., 1939. - P. 43-44. 
3 Yla S. Dievas sutemose // Tėviškės žiburiai. - 1964. - P. 156. 

įvertinti. Kultūra kaip tik parengia dirvą religijai giliau įsišak- 
nyti žmogaus gyvenime. Ji yra vienas iš svarbiausių kunigų 
pastoracijos veiksmingumo veiksnių, nes kultūra be krikščio- 
niškos dvasios griauna ne tik Bažnyčios išganymo darbą, bet 
ir apskritai žmonių dvasinį gyvenimą. „Religinės kultūros ug- 
dymas yra tiesioginė pačių kunigų darbo sritis“. Jie turėtų 
analizuoti šiuolaikinės kultūros problemas, gilinti parapijiečių 
religinę mąstyseną, senąsias tradicijas sieti su naujomis kul- 
tūrinėmis formomis, organizuoti žmonių laisvalaikį ir kultū- 
rinę veiklą ir tiems darbams angažuoti bei parengti katalikus 
pasauliečius. Jis skelbė griežtą kovą kultūros surogatams, oją 
pirmiausia parodijuoją inteligentai, „kultūringumo skraiste 
prisidengę savanaudžiai, dvasinių vertybių niekintojai“7. Ši 
išvirkščioji kultūra pereinanti į spaudą, literatūrą, teatrą, duo- 
danti toną kaimui ir jaunimui. 

Kun. Ylos pateiktas ir jo paties liudytas kunigo idealas la- 
bai atitinka šiuolaikinę Bažnyčios skelbiamą kunigystės sam- 
pratą: kai „susitelkiama į žmogų, besikalbantį su Dievu, žmogų, 
pašauktą „tikėti“, „išgyventi“ ir „perduoti“ kitiems krikščioniš- 
kąjį tikėjimą ir „ethos“ , kai teologijos sielovadinis pobūdis įga- 
lina „kunigus skelbti Evangeliją atsižvelgiant į savo epochos 
kultūros veiksnius ir formuoti sielovados veiklą pagal auten- 
tišką teologinę viziją“. Kun. Yla, kaip kunigas, stengėsi nu- 
brėžti tą viziją ir išryškinti gyvąjį Dievą tiek tikinčiųjų, tiek ne- 
tikinčiųjų sąmonėje, atverti taką Šv. Dvasios dinamikai. Mig- 
lotas Dievo vaizdinys dažnai virsta religingumu be Dievo, kai 
Dievo valia priimama kaip „neišvengiamas likimas“. „Iš tikrų- 
jų Dievas yra Tėvas, amžina ir išankstine meile šaukiąs žmogų 
ir mezgąs sujuo nuostabų ir nenutrūkstamą dialogą, kviečiąs 


5 Yla S. Kunigas kontroversijoje // Lux Christi. - 1960. - Nr. 3(36). - P. 20. 

* Yla S. Dvasinė kaimo krizė ir kunigas. - K., 1940. - P. 11. 

* Jonas Paulius II. Posinodinis apaštališkasis paraginimas „Pastores dabo 
vobis“. - V., 1996. - P. 117-118, 120. 

jį kaip Dievo vaiką dalyvauti jo dieviškame gyvenime. Su- 
prantama, kad, klaidingai įsivaizduodamas Dievą, žmogus 
neįstengia pažinti nė tiesos apie save patį“?. Atitaisydamas 
žmogaus kultūrinę terpę iškreipiančius, jo esatį ir laisvę apri- 
bojančius filosofinius požiūrius, kun. Yla kaip tik siekia atgai- 
vinti ir ištiesinti krikščionišką mąstyseną. Jis su mokslininko 
preciziškumu gilinasi ir tarsi iš vidaus nagrinėja šiuolaikines 
autonomistines filosofijos, etikos, estetikos pakraipas, subjek- 
tyvizmu ir individualizmu susiaurinančias laisvės, sąžinės ir 
kt. krikščioniškam Žmogaus tobulėjimui esmines sąvokas. 
(Šiuo požiūriu ypač pažymėtinas Lietuvos filosofinės minties 
istorijoje nepralenktas dar prieš karą pasirodęs ir JAV papildy- 
tas kun. Ylos veikalas „Laisvės problema“). Parodydamas sub- 
jektyvistinių ir reliatyvistinių teorijų klaidas, kun. Yla siekė 
atstatyti pažeistą Evangelijos ir kultūros, evangelizacijos ir 
kasdienio gyvenimo dermę ir taip atkurti asmens integralumą 
beijo būties pilnatvę. Ši kun. Ylos raštų tendencija stebinančiai 
artima popiežiaus Jono Pauliaus II (ypač paskutiniųjų jo doku- 
mentų) mintims išsaugoti laisvės-sąžinės-tiesos sąsają. Žy- 
musis ateitininkų vadovas stengiasi pritaikyti šiuolaikinei kul- 
tūrinei terpei griežtus tomistinius vertinimo kriterijus: skirti 
objektyvią tiesą ir subjektyvią nuomonę, Evengelijos įkvėp- 
tas dorines normas ir situacinę etiką. S. Yla geba užgauti da- 
bartinio Žmogaus jautrią stygą - moralę sieja ne su abstrakčių 
doriniu principu, bet su asmeniu, tiksliau kalbant, su Kristaus 
asmeniu. „Asmenybė išsiskleidžia dinamiškai, o ją lydinti są- 
žinė yra dinamiškasis veiksnys““?. Kai reikia, asmens pilnatvei 
atkurti jis remiasi ir šiuolaikine filosofija (pvz., Maxo Schele- 
rio filosofine antropologija, intuityvias galias iškeliančia la- 
biau už racionalų pažinimą). Kun. Yla pastebėjo ir svarbiausia 
3 Ten pat. - P. 78. 


* Yla S. Moralė naujos situacijos kryžkelėje // Laiškai lietuviams. - 1968. - 
Nr. 2. - P. 78. 

suprato laiko ženklus, su principinėmis vertybinėmis nuosta- 
tomis ir tikėjimo refleksija pasinėrė į opiausių dvasinių prob- 
lemų sūkurį (jis vienas iš pirmųjų lietuviškoje Bažnyčios mo- 
kymo šviesoje įvertino moterų kunigystę, seksualinį vaikų 
švietimą ir kt. klausimus). Jis išplėtė tikėjimo refleksijos lauką 
ir abejonę laikė dialogiškumo kaip Dievo ieškojimo prielaida, 
o netikinčių netraktavo kaip dvasinio bergždumo aukų. 

Kun. Yla gebėjo blaiviai nagrinėti antikrikščioniškas idė- 
jas ar netikėjimo reiškinius (pvz., knygos apie laisvamanybę 
ir komunizmą apimtimi ir aktualumu iki šiol nepralenktos Lie- 
tuvoje). Antai laisvamanybę jis ragino laikyti ne „nekaltų vaikų 
žaidimu“, o realiu faktu, galinčiu sukelti didžiulį gaisrą Lietu- 
voje (tautos griovimas prasideda nuo mažų dalykų). Čia įž- 
valgiai susekami laisvamanių ryšiai su masonais, bolševikais, 
paaiškinamas jų ideologinis pasisekimas (laisvamanybė ren- 
kasi, kas moksle jai naudinga, ir yra ateizmo propaganda, pri- 
dengta modernaus mokslo skraiste). Lengvu stiliumi parašy- 
tame veikale „Komunizmas Lietuvoje“, naudodamasis pačių 
komunistų slaptais ir viešais metodais, kun. Yla parodė, kaip 
jie ryžosi „išsprogdinti Lietuvą iš vidaus“, paruošti ir įvykdyti 
vadinamąją proletarinę revoliuciją. Autoriaus išskirtos „žemiš- 
kojo rojaus mesianistų“ idėjos (racionalistinis materializmas, 
antipersonalizmas, ekonominių dalykų primatas, žemiškasis 
mesianizmas, tautiškumo paneigimas, valstybės totalizmas, 
metodų ir priemonių brutalumas) ir veikimo metodai (dina- 
mizmas, visuotinumas, organizuotumas, konspiratyvumas, 
prisitaikymas, sugestyvumas) įsidėmėtini ir dabar. „Teigimas 
be įrodinėjimų, bet drąsus, kategoriškas, sugestyvus teigimas - 
štai kas yra komunistinės propagandos masėse pasisekimo 
pagrindas“*!. Kun. Ylos nuomone, ypač pavojingas kultūrbo!- 
ševikinėje spaudoje ir literatūroje kyšantis dorinis nihilizmas, 
estetinis cinizmas ir socialinis abejingumas. 


3! Daulius J. Komunistų veikimo metodai // Židinys. - 1939. - Nr. 7. - P. 58. 

Kun. Ylai labai rūpėjo ne tik ateitininkų sąjūdžio kūrimas 
ir praktinė jų veikla -jis vienas iš pirmųjų šio sąjūdžio vertin- 
tojų. Šalia vysk. Merkelio Giedraičio, vysk. Juozapo Arnulfo 
Giedraičio, vysk. Motiejaus Valančiaus sąjūdžių ateitininkai, 
jo teigimu, buvo universaliausias, veiksmingiausias, ekume- 
niškiausias sąjūdis. Jis ypač išsiskyrė visuomeninės, tautinės, 
kultūrinės veiklos integracija: jungti inteligentiją ir liaudį, pa- 
sauliečius ir dvasininkus, tautybę ir krikščionybę, kultūrą ir 
religiją. Šiuo požiūriu jis panašus į vakarietiškus integralaus 
krikščioniškojo humanizmo sąjūdžius. Kun. Yla ne kartą pabrė- 
žė ateitininkų misijos svarbą. „Mums vis dar sunku suvokti, kad 
esminiai dalykai yra sąjūdinis momentas ir kristocentrinis ak- 
centas. Jei stovim ant kristocentrinio pagrindo, tai ir mūsų misi- 
ja turėtų būti aiškiau aptarta ne vien visuomeniniu-kultūri- 
niu požiūriu, bet ir dvasiniu-kristiniu“**. Visa atnaujinti Kristu- 
je - tai tapti pilnutinės pasaulėžiūros ir pilnutinio gyvenimo 
krikščioniu. Kiekvienas visuomeniškas, kūrybiškas, dinamiš- 
ko veiklumo krikščionis inteligentas, kultūrą suprantantis kaip 
tarnystę ir pilnutinio žmogaus tapsmą, „yra ateitininkas, nors 
tuo vardu nesivadintų ir niekad jų eilėse nebūtų buvęs“. 

Kiekvieną temą ir problemą kun. Yla pateikia su didžia 
erudicija, plačios ir išsamios kritinės literatūros (daugiausia 
Vakarų) kontekste; jis pasižymi pavydėtinu sistemingumu 
(kartais atrodo, kad nagrinėjamas dalykas autoriui net per- 
nelyg aiškus). Paradoksalu, bet ar ne tas perdėtas sisteminimo 
siekis „suprantančios, persmelkiančios, uždegančios audros 
ir ugnies“ raginimą dažnusyk užgožia išoriniu uniformizmu, 
organizacinių nuostatų gausybe ir pedantišku veiklos stan- 
dartiškumu (pvz., „Ateitininkų vadovas“ ar „Sielovados in- 
stitutas“**)? Kodėl taip stipriai ne kartą kun. Ylos raštuose pra- 


32 Yla S. Ateitininkų misija // Ateitis. - 1975. - Nr. 5. - P. 134. 
3 Yla S. Ateitį regim tėvynes laimingą // Ateitis. - 1951. - Nr. 2. - P. 77. 
* Yla S. Sielovados institutas // Lux Christi. - 1956. - Nr. 2. - P. 27-38. 

siveržia gyvosios dvasios barų institucionalizavimas ir funk- 
cionalizavimas, kurių stingdantį formalizmą jis stengėsi sutirp- 
dyti visa savo veikla? Kodėl gana tiesmukai skaldomas libe- 
ralizmas (pasisakoma net prieš Girniaus pateiktą jo analizę, 
daug patrauklesnę ir įtikinamesnę šiuolaikiniam netikinčia- 
jam) ir taip apribojamas krikščioniškos pasaulėžiūros poveikio 
laukas? Matyt, turėtume suprasti, kaip sunku kasdienybėje iš- 
laikyti ir išreikšti dvasinę vidaus įtampą ir nuolat degti idealo 
meile, kaip nelengvai įgyvendinama krikščioniškojo idealizmo 
ir realizmo dermė. 

Vis dėlto didžiausia kun. Ylos paslaptis -jo asmens trauka 
ir grožis. Iš tikrųjų jis ne tik teoriškai skelbė naujo kunigo idė- 
jas, bet pats buvo naujas kunigas, „dvasinio dinamizmo nešė- 
jas“ (Juozas Brazaitis). Vienas iš pirmųjų Lietuvoje religijos re- 
formas kun. Yla grindė gilesniu šiuolaikinės teologijos (ne tik 
pastoracinės, bet ir moralinės, dvasingumo teologijos, religi- 
jos psichologijos, religijos pedagogikos) pažinimu ir siejo jas 
su kultūros reformomis, o formos reformas - su dvasios refor- 
momis. Jis apaštalavo naujai: gebėjo derinti tyrinėtojo preci- 
ziją ir poeto įsijautimą, psichologinį subtilumą ir evangelinį 
radikalumą, evangelinį kultūros ir visuomenės reiškinių aiški- 
nimą ir evangelinį įvertinimą. Stasio Ylos statytos dvasinės 
pilies lobiai dar nesunyko - jie traukia savęsp pažinti ir pare- 
gėti Kristaus dvasios spindesį. 


Gediminas Mikelaitis 

